# verses

text:
mindáópaꞌo sámo kwégamatinkaiwai amápaꞌ-maravaken-kwaasi sáma kamátinkainasa amápaꞌ-maravaken-kawaa-kwaasi túwíꞌo kwéiyiwai mindáópaꞌa komáyaiyana 


text:
mindáópaꞌa sáwí-yantaaꞌa íma kwáyainasa sáwíꞌa kwéiyawaiye kampar-áímbá kwésiyawaiye íma komaíyasa kentáásí sáwí-meyamba mairáiwaina aúváí-kwandaaivimba aúnáiꞌa umái maíꞌmaiꞌa ónááowai túwíꞌa agaimakáinda-kwaasiye suꞌmai mindáópaꞌa koménaaowe.<pb/>


text:
minkákémbá kwíyómpaken-kwayoꞌnako moórá-nomba agaráásinkowana mindómbá ságayan-domba úwasa kwaási nésa maíꞌmaiꞌa ónááon-domba Áánútuwe kentáásí sáwí-meyamba mairáiwaintei avarákémbá kwégumumba 


text:
mindáókona aampimbá kwégumuwana évarevar-awampaꞌa taaimá kwéna arambá irówana kwaási nésa maíꞌmaiꞌa ónááon-taeramba moórá-kwiyontavai moórá-kwiyontavai arambá imaé kwéiyena úwana mintáyánama amápa-kwaasi kwénewana íma tíꞌa éna ánásainana 


text:
Áánútumo sáwíꞌa kwéovo túwáaro sínda-yantaaꞌa íma kwáyainana Áánútuwe kentáásí sáwí-meyamba mairáiwaintei avamá kwáyainasa kwená kwayó-kwáásí kwená imáyáa mósá marésa 


text:
noꞌwáámba íma ínana aaꞌá íma káínana Ísóigo Áánútu sáma kwégamatinkainasa pósa oómbá íma kúraꞌmare maésa kawáá-máyáí maimaésa kwéiyesa ménaaowe. 


text:
<br/>minkákémbá kwíyómpaken-kwayoꞌnako simásimena séna mináímbá árair-aimba póna paáriniye. Ísóigo Áánútu kwenáái simátíméwai kwenamankómbá tímíwai kwená kwayóꞌnákómbá kwíyómpakemba aiꞌmaréna séna sáwíyankaꞌo paárinin-tantaaꞌa kesí mayáí-kwáásí agaráátinkaao siráiye súwana 


text:
Ísu séna isaaó. sáwíyankaꞌa kumónaumne. mináúváívímbó kwáyáin-aimbo sáwíyankaꞌo paárinin-aimbo isésamo taagwiyavónááowai tirunkó aamoí íníye Ísu siráiye. 


text:
<br/>súwaꞌa kemá Yóni mináímbá iséꞌa awánéꞌa kwíyómpakewai agaráásínkaraiwai aísamaivimba kívaireꞌa kwená imáyáa mósá maránáe séꞌa ówánana 


text:
simásimena séna íma mirán-uwo. emó ená kwaásimo Áánútun-aaimo simátímakaandawaiyemo maanáúváívínkén-áímbó taagwiyávón-kwaasiyemo Áánútuna kwayóꞌnárawaꞌo ontembá kegwáráꞌá Áánútuna kwayóꞌnáꞌá úmpo kesí imáyáa íma mósá maré Áánútuna imáyáawe suꞌmai mósá maraaó siráiye. 


text:
<br/>simásímatuwena séna maanáúváívínkén-áímbá paárinin-tantaaꞌa sáwíyankaꞌa paárinivo íma aúpáꞌá maré avoraꞌá maraaó. 


text:
minkánáámó tínímba sáwíꞌo kwéiyawai sáwíꞌa íyasa sáwíꞌo umái máyaiyawai sáwíꞌa umái maíyasa kaweꞌó kwéiyawai kaweꞌá íyasa kaweꞌá umái máyaiyawai kaweꞌá umái ménaaowe siráiye. 


text:
<br/>súwana Ísu séna ísáaro. sáwíyankaꞌa kumónaumne. kemó kwémayaam-bayaigona meéyámbá maimaéꞌa kumónaumne. 


text:
<br/>súwasa mindáókona ontaráꞌá iyésa taaéramba nésa maíꞌmaiꞌa ónááontavesa unáánkwátóimo sese owanamó kaweꞌó kwéintemba miwímá kaweꞌá umái máyáawana tirunkó aamoí kwéiye. 


text:
sáwíꞌo umáímo máyáawaiye pukaaꞌó agáyáawaiye uwaaꞌá kwéowaiye aarai-úmóyáné kwaai-úmóyáné kwéowaiye kwaási tínkamowasa púwóniꞌa owáíyé kampar-ísóígóné kwaántá-kwaasiyeti imáyáa mósá máráawaiye kampar-áíntávésa aamoí owáíyé mirámó úmae kwénaaowai mindáópaꞌa íma iyónááowe. 


text:
<pb/>Ísu séna kemá Ísu kwíyómpakemba kesí kwayóꞌnákómbá aiꞌmaráúnana kentópaꞌa kuména mináímbá Ísóigona kwaási isáígwáe séna kusimátímakaiye. kemá Tévíti aísaavutantamba uráundawai éꞌa aaváúmó usaráisanamo kwáyáin-oꞌa kemá úne Ísu siráiye. 


text:
<br/>súwasa Áánútun-amankoe kentáásí sáwí-meyamba mairáiwaina aúná-ininkaaniꞌo on-kwáásíyé sésa Áánútunopaꞌa teró kwésiyasa mináímbá kwéisaawai Áánútunopaꞌa teró sénááowe. nontáváí táái kwétinkaindawai Áánútunopaꞌa teró. Áánútunopaꞌa kónáe síyawai tíyana Áánútu maíꞌmaiꞌa ónááon-domba úwoi timínasa nésa maíꞌmaiꞌa ónááowe. 


text:
<br/>kemá Yóni paárinin-tantaaꞌa maanáúváívímbá agaimaréꞌa maanáúváívínkén-áímbá isánááon-kwaasiyaveꞌa asiramái séꞌa maanáímpímbó évakarawaimo kentí imáyáavinken-ainkwaraꞌo síyanamo éna Áánútu sáwí-meyamba timínímba agaimaréꞌo simátimunda-sawi-meyamba timíníye. 


text:
évakarawaimo maanáíntómpínkémbó paárinin-tantaaꞌo tínaaembo umámiyanamo éna Áánútu minkwáásíyávéna séna minkáwéꞌ-náópar-uramba íma iyéꞌa maíꞌmaiꞌa ónááon-taeramba íma nánááowe. maanáúváívímbó simátimunda-aintavena síníye kemá Yóni kwésune. 


text:
<br/>mináímbá árair-aimban-iye kwésiwai sáwíyankaꞌa kumónaumne sisaꞌá árair-aimban-ivo Ísóigo Ísu áraiꞌa úwoi kumuwó kwésune. 


text:
<pb/>Ísóigo Ísu Áánútuna kwaási úwoi kwétuwaꞌnaa-inaꞌa máéro. mináímbá árair-aimban-iye. <n>mináímbá ánásaiye.</n> <pb/>


text:
kemá Póro Ísu Káráísitina mayáí-kwáásígó éꞌa maanáímbá agaimaráúmpo ísáaro. Áánútu kembá aantá-kwaasi ítámarena séna kesáái áséi-kwasai kosimátímaꞌmae naauwó séna siꞌmákaiye. 


text:
naaóváꞌá Áánútu kwenáái simátímakowaiyavena mináséí-kwásáí simái asirámakain-aimba súwasa aúváí-kwandaaivimba agaimakáawe. 


text:
mináséí-kwásáí Áánútu ááninko kentáásí Ísóigo Ísu Káráísitintavesa simái agaimakáawe. kwemá kwaásimo kunaúkáimba anóndako áwíꞌa Tévíti aísaavutantamba uráiwaiman-iye. 


text:
kwenamankó Áánútunopakemba póna Áánútu kwembá pukáimpinkemba usásinankaraintaveta minánón-ásíráyámbá awánéta séta Áánútu ááninkoman-iye kwésune. 


text:
óꞌon-oꞌom-baravaken-kwaasi kwenááiyavesa áraire sésa taagwiyavónááontavena Áánútu Káráísitimba imáyáa amúwana kentávéna séna kesáái kosimátímaꞌmae naauwó séna kaweꞌ-máyáí símakaiye. 


text:
Ísu Káráísitina kwaási-iꞌa ónááontavena Áánútu tááyena keinárawaꞌa Árómáa-naopaꞌa máyáawaigwaraꞌa tááyaraiye. 


text:
mináíntávéꞌa imáyáa kwéeꞌa maanáúváí agaimaráúmpo ísáaro. keinárawaꞌa Árómáa-naopaꞌa máyáawai Áánútu arumbá kwétimena kwená kwaási-iꞌa ónááontavena tááyaraiwai ísáaro. Áánútu kentáásivowe Ísóigo Ísu Káráísitiye úwoi túwaꞌnaa ésarai paru kwéumatinkaayantaveꞌa námúnaa kwésune. Árómáa-naopaꞌa kónáe siráin-kwasai. 


text:
<br/>keinárawaꞌa Ísu Káráísitiye aráápamai máyáan-ainko amápar-ayampa-kwaasivaꞌa kóyáwé isasá ísááwaꞌa Ísu Káráísitina mayáíyávéꞌa imáyáa éꞌa Áánútumpaꞌa súwi kwésune. 


text:
Áánútuna mayáí karuwaaꞌá umái kwémaeꞌa ááninkon-aai áséi-kwasai kwésimatimeꞌa keinárawataveꞌa námúnaa símae kwéiyunda Áánútu kwéisaiye. 


text:
kentópaꞌo ímo kúndayaveꞌa séꞌa Áánútumpaꞌa áísaa úmae iyéꞌa arááímo táínamo e aambá kwisínkénaꞌa Árómáa-naopa-kwaasiye komáéno kwésune. 


text:
Áánútun-amanko kwésuwaꞌnaa-isaꞌa kotúwaꞌnaa onaꞌá kwenááiyaveꞌa asiramái imáyáa ónááontaveꞌa kentópaꞌa kónáe séꞌa kwéune. 


text:
mirámó ínaꞌo éꞌa keinárawaꞌa túwaꞌnaa onaꞌá kembá súwaꞌnaa ónááowe. Ísu Káráísitintaveꞌa imáyáa kwéeꞌa túwaꞌnaa onaꞌá kembá mirá ónááowe. 


text:
<br/>kesí kwaásiyono. kentópaꞌo ímo kúndayaveꞌa sáwí-imayaa ováínivo maanáímbá ísáaro. sáwíva-kanaa kónáe séꞌa únda moórá-yantaako tátoraisaꞌa máyaumne. óꞌonkaa-kwaasivimbo Áánútuna aambó agaráátinkaawanasamo kwakáantemba keinárawaꞌa óꞌonkaa-kwaasi owaꞌá mirá ónáe séꞌa kwéune. 


text:
Áánútu súwaꞌnaa uráintaveꞌa sáwíva-kwaasi anón-daopare sáwíyan-daopare amápar-aimbo ísaraawaiye ímo ísaraawaiye túwaꞌnaa onó. 


text:
mirámó únda Árómáa-naopaꞌo máyáan-kwaasi áséi-kwasai kosimátimenae séꞌa kwéune. áséi-kwasaigona asirayán-kwásáí. 


text:
<pb/>áséi-kwasaiyaveꞌo ímo sigaeyávéꞌo kwéunda maarán-áímbán-iye. áséi-kwasaiyavesa árairemo kwésewai Áánútu kwená asirayándéí miwítí sáwí-imayaagomo tátokaimpinkemba kwéiyatinkaiye. aivaꞌá Yútaa-kwaasi ísaraawasa naaémba óꞌonkaa-kwaasi kwéisaawe. 


text:
Ísu Káráísitin-aaiyavetaamo áraire kwésundayavenaya mindáyavenawe suꞌmai Áánútu séna arupí umái máyáawe kwésisata kwenaúrankaꞌa arupí umáíya máyaumne. áséi-aimpinkemba mirán-áíntá ísaraumne. mindáyavena naaóváꞌá Áánútun-aai aúváívimba agaimaréna séna<pb/>Áánútun-aaiyavesa áraire kwésentavena<pb/>Áánútu séna arupí umái máyáawe kwésimba<br/>pósa aúnáiꞌa umái kwémaewe agaimaréna siráiye. Áánútumba tínaaemba umámakaan-kwasai. 


text:
<pb/>Áánútu maanáímbá agaráásínkaraiye. marapá-kwáásí sáwí-imayaa ésa sáwíꞌa ésa mirámó kwéomba Áánútuna árair-ainkona aambá áúmbakaamba póna Áánútu áwááꞌa séna kwíyómpakemba sáwí-meyamba timíníye. 


text:
Áánútu kwená ááimba íma aúpáꞌá maréna avoraꞌá agaráátínkaraimba marapá-kwáásí awánésa íma imáyáa uráamba póna sáwí-meyamba timíníye. 


text:
Áánútu maramó tarórurainkakene minavumpinkéné Áánútuna ááimba awánésa kwená asirayámbó kwaíkwaiꞌo kwéin-asirayamba kaweꞌá umái awánésa Áánútun-aneꞌa túrandei íma kwéawanaambanivo kwená ááimba áꞌa kwéisaawe. Áánútu tarórurain-tantaaꞌa awánésa pósa kwemó máyáin-aimba kanaán-umai kwéisaawe. mindáyavesa sáwíꞌo kwéomba miwítí ááinko isasá sáwíꞌa kwéowe. 


text:
Áánútu máyáin-aimba ísaraambanivo ivátuwesa kwenáwíꞌo mósá marésamo áraiꞌa máyáiye seráámbá íma mósá marésa súwi íma sésa ivátuwesa kaéꞌnáer-imayaa kwéesa túnkain-ayampar-imayaa kwéesa 


text:
Áánútu maíꞌmaiꞌa kwéiwaina imáyáa íma mósá marésa kwaási áúwawaakaamba numamá kwaí-kwaamba iraankavayaambá tarórumakesa mintántáákóná imáyáa mósá kwémaraawe. 


text:
<br/>kwaási mirá-sáwíꞌá kwéontavena Áánútu ánaaemba umátimena séna sáwí-imayaayaveꞌo tirááíyaveꞌo ónááomba úwoi mirán-oro siráisasa miwívímbá miwí túma sáwíꞌa kwéowe. 


text:
Áánútun-aai árair-aimba araaisésa kampar-áímbá kwégwaresa Áánútu amápa-tantaaꞌa taróruraiwaina imáyáa íma mósá marésa kwená mayáí íma kwémaesa kwemó uráin-tantaakona imáyáa mósá marésa mintántáákóná mayáí kwémayaawe. Áánútu áwíre suꞌmai mósá márááraamba áraiꞌa mindá íma mósá kwémaraawe. 


text:
<br/>kwaási mirá-sáwíꞌá kwéontavena Áánútu ánaaemba umátimena séna sáwí-imayaayaveꞌo tirááíyaveꞌo ónááomba úwoi mirán-oro siráisasa aaraí tuwaiꞌmááꞌa tiyuwésa keíyái kesuwainíné sisaná kesuwairé sésa sáwíꞌa úmae nááówasa 


text:
kwaaí miráumai tuwainímbááꞌa tiyuwésa keíyái kesuwainí kesuwai símae kwénaaesa mirá-sáwíꞌá úmae kwénaaontavena Áánútu miwí túraꞌa sáwí-meyamba arupí umái kwétimiye. 


text:
<pb/>Áánútu kwenáái árair-aimba arááíséntavenawe séna ánaaemba umátímísana miwítí sáwí-imayaago táái tinkéna isasá kentí imáyáavinkeniꞌo kwéomba uwóvíꞌa kwéowe. 


text:
óꞌon-oꞌo-sawi-imayaago miwívímbá anómba isasá sáwíꞌo kwéomba íma agandésa túran-anda ésa sáwíꞌa umátinkesa kaweꞌ-máyáímó kwémayaantavesa tirunkó simái sáwíꞌa kwéumatinkesa tínkamowasa púwówasa aaisambá sésa kampaꞌá simátiyuwesa simái sáwíꞌa kwéumatinkesa kwantánaanta-aimba símae kwénaaesa 


text:
túwíꞌa kumínkwáe sésa kampar-áímbá kwésesa Áánútumba tíyámba kwéumankesa sáwí-aimba kwésimatinkesa kampaꞌá séꞌa anón-kwaasiya úne sésa túma maé iyésa aúná-sawi-mayai mayánáe sésa mirá ésa tinóvowi táái araaisésa 


text:
tirumpimbá kawer-áímbá íma kwáyáísasa simáímo asirámakainiꞌa íma ésa miwítí kwaásiti imáyáa íma ésa tirumbá íma umátinkesa mirámó kwéomba 


text:
Áánútu ámáámba símarena séna mirá-sáwíꞌó kwéowai puwónááowe siráimba isésa íma ivátúwáamba mirá úmae iyésa íma agandésa mirámó kwéowaiyavesa aamoí kwéowe.<pb/>


text:
évakarawai tuwánésa sésa sáwíꞌo kwéowai sáwí-meyamba mayánááowe kwésewai simátíménda ísáaro. mirámó kwésemba keinárawakwaraꞌa mirá-sáwíꞌá kwéomba póna aaivimbá maitinkáínaꞌa sáwí-meyamba mayánááowe. 


text:
mirá-sáwíꞌó kwéowai Áánútu aaivimbá maitinkéna sáwí-meyamba tímímba kwemó arupí umáímo mirámó kwéin-ainta ísaraumne. 


text:
évakarawai tuwánéꞌa séꞌa sáwíꞌo kwéowai sáwí-meyamba mayánááowe kwésemba mirá-sáwíꞌá kwéomba póꞌa Áánútu aaivimbá íma maisinkéna sáwí-meyamba simíníye íma seró. 


text:
sáwíꞌa kwéowana Áánútu arumbá umátinkena íma ááéma sáwí-meyamba tiména timuꞌmaréna máyáiye. mindáyaveꞌa úwoisan-tantaaꞌan-iye íma seró. sáwíꞌo kwéomba tuwéꞌa Áánútumpaꞌa ténááontavena arumbá umátinkena timuꞌmaréna máyáiye. 


text:
ánivo kemá tirunté maréꞌa sáwíꞌo kwéomba íma tuwéꞌa Áánútumpaꞌa íma kwétewe. mirá-sáwíꞌá úmae kwéiyontavena Áánútumo áwááꞌo sénamo arupí-sawi-meyambo timínín-kanaa tínana Áánútu ávááraumai sáwí-meyamba timínana anómba íníye. 


text:
kaweꞌá úmae kwéiyesa sésa Áánútu kentáá súwíꞌa mósá maréna ságamasinkenaya maíꞌmaiꞌo ónaunda-ita umásinkaniye kwésewai Áánútu aúnáiꞌa umái maíꞌmaiꞌa ónááoniꞌa umátinkaniye. 


text:
kesáyáváíyé suꞌmai imáyáa ésa kawer-áímbá tínaaemba umámesa sáwí-aimba kwégwaraawai Áánútu ávááraumai áwááꞌa tiyéna sáwí-meyamba timíníye. 


text:
sáwíꞌo kwéowai Áánútu tíꞌa índaiꞌa umátinkena umbai-yántááꞌá tiména Yútaa-kwaasiye óꞌonkaa-kwaasiye mirá éna 


text:
kaweꞌó kwéowai Áánútu ságamatinkena túwíꞌa mósá maréna paru umátinkena Yútaa-kwaasiye óꞌonkaa-kwaasiye mirá éna 


text:
<pb/>óꞌonkaa-kwaasi Áánútu naaóváꞌó Mósesimbo simámakain-amaamba íma isésa sáwíꞌa kwéontavena máyáawaina ááimba Áánútuna némpaꞌa maíꞌmaiꞌa ónááowe. Yútaa-kwaasi Áánútu Mósesimbo simámakain-amaamba isésa arááíséntavena Áánútu minámáánkóná ááinkwaraꞌa aaivimbá maitinkáníye. 


text:
Áánútu Mósesimbo simámakain-amaamba isésa ímo kwaráíyanamo éna Áánútu arupí umái máyáawe íma síníye. 


text:
Áánútu óꞌonkaa-kwaasi kwená ámáámba íma simátímakowasa miwítí imáyáavinkembo minámáámbó kwarésamo ombá minámáámbá ísaraan-kwaasiraamba kwéowe. 


text:
mirámó kwéomba Áánútuna ámáámba miwítí imáyáavimba kwáyáísasaraamba máyáawana tirumpimbá aaí kwéna kaweꞌó ontávéna mináínkó séna kaweꞌá kwéowe séna sáwíꞌo ontávéna sáwíꞌa kwéowe kwésiye. 


text:
moórá-kanaamo tínanamo éna Áánútu Ísu Káráísitintavena sínana kwemá kwaásiti imáyáa aúpár-ímáyáá taaímbarena aaivimbá maitinkáníye. áséi-kwasaimo kwésimatimunda mináínkwáráꞌá kwésimatimune. Yútaa-kwaasi Áánútuna ámáámba tokáundaya póna kwésuwaꞌnaa-iye siráan-kwasai. 


text:
<pb/>Yútaa-kwaasiya úne kwésewai ísáaro. Áánútu Mósesimbo simámakain-amaamba ísaraundaya póta kaweꞌá umáíya máyaundaya Áánútuna kwaásiya úne séꞌa kentúma mósá kwémaraawe. 


text:
minámáámbá ísaraantaveꞌa Áánútumbo arááímo tainíꞌo kwéon-aimba iséꞌa kaweꞌó kwéon-tantaare sáwíꞌo kwéon-tantaare kanaán-umai taaímbareꞌa 


text:
asiramái séꞌa kawer-ámbó ímo awánaraan-kwaasi kanaán-umai agaráátinketa túnkain-ayampaꞌo máyáan-kwaasi kanaán-umai sáma kwégamatinketa 


text:
tááꞌa íma ísáan-kwaasi kwéagaraatinketa iyámpóíraaniꞌa on-kwáásí kwéagaraatinkaundayaawe kwésewe. Áánútu Mósesimbo simámakain-amaamba ísaraantaveꞌa imáyáa éꞌa séꞌa amápar-aimba iséta árair-ainta kwésune-imayaa kwéeꞌa póꞌa mirán-áímbá kwésewe. 


text:
<pb/>évakarawaimo kwéagaraatinkaamba keinárawakwaraꞌa mináímbá kwáráaro. umóyámbá íma orómó kwésemba keinárawakwaraꞌa íma mirán-oro. 


text:
aarai-úmóyáné kwaai-úmóyáné íma orómó kwésemba keinárawakwaraꞌa íma mirán-oro. kampar-ísóígó sáwí-yantaaꞌa iyémó kwésemba keinárawakwaraꞌa sáwíꞌa kwéeꞌa minkámpár-ísóígóná naaúmpaꞌa sáwíꞌa kwéomba mindá iváꞌá túwáaro. 


text:
Áánútu Mósesimbo simámakain-amaanta ísaraumne séꞌa kentúma mósá kwémaraambanivo minámáámbá araaiséꞌa sáwíꞌa ombá kwaási tuwánésa sésa Áánútu áwíꞌa sáwíꞌa kwéumankaawe kwésewe. 


text:
mindáyavena naaóváꞌá Áánútun-aai aúváívimba agaimaréna séna<pb/>Yútaa-kwaasi sáwíꞌa kwéontavesa óꞌonkaa-kwaasi<br/>tuwánésa Áánútumba simái sáwíꞌa kwéumankaawe agaimaréna siráiye. 


text:
<pb/>Yútaa-kwaasi ontávéꞌa túraꞌa kárámai araaꞌéna kwéeꞌa séꞌa Áánútuna kwaásiya úne kwésewai Áánútu Mósesimbo simámakain-amaamba kwáráamba Yútaa-kwaasi ombá mindá kaweꞌá kwéumatinkaivo minámáámbá íma kwáráamba Yútaa-kwaasi éꞌa túraꞌa kárámai araaꞌéna uráamba mindá íma kaweꞌá umátinkaisaꞌa úwoi-kwaasiraamban-owe. 


text:
óꞌonkaa-kwaasi íma túraꞌa kárámai araaꞌéna kwéowai Áánútu Mósesimbo simámakain-amaamba kwárááwanamo imbá Áánútu séna Yútaa-kwaasiraamba éꞌa túraꞌa kárámai araaꞌéna kwéowairaamba éꞌa kesí kwaásiraamban-owe kwésiye. 


text:
Áánútu Mósesimbo simámakain-amaamba agaimarówaꞌa Yútaa-kwaasi iséꞌa túraꞌa kárámai araaꞌéna uráambanivo minámáámbá arááíraamba pósa óꞌonkaa-kwaasi íma túraꞌa kárámai araaꞌéna kwéowai minámáámbá kwégwaraawaimo ésa aaivimbá maitinkánááowe. 


text:
túraꞌa kárámai araaꞌéna kwéowai mindáyavenawe suꞌmai íma Yútaa-kwaasi Áánútuna kwaási-uramban-ovo Áánútun-amanko miwítí sáwí-imayaa maitíyukaiwai Yútaa-kwaasi Áánútuna kwaási-uramban-owe. agaimakáin-amaanko íma mirá kwéumatinkaivo Áánútun-amanko mirá kwéumatinkaiye. mirámó kwéon-kwaasiyavesa óꞌon-kwaasi íma aamoí kwéumatinkaavo Áánútuwe suꞌmai aamoí kwéumatinkaiye.<pb/>


text:
ímo óꞌonkaavimban-ivo Yútaa-kwaasivimba nóran-kawe-tantaara paáruraiyo. túmo kárámaimo araaꞌénamo uráamba mindá nóran-kawe-tantaara paáruraiyo sembó 


text:
sísaa íyaꞌo éꞌa anondá séꞌa kawe-tántááꞌá paáréna aivaꞌá Yútaa-kwaasi Áánútun-aaimo tátoranaaontavena simátímakaiye sénaumne. 


text:
simátímakaimbanivo évakarawai Áánútuntavesa íma imáyáa ésa kwenáái íma kwétaagwiyavowe. mirá kwéovo Áánútu íma mirá éna kwemó siráintemba kwéena simái asirámakainiꞌa kwéiye. 


text:
kwaási kampar-áímbá kwésevo Áánútu árair-aine suꞌmai kwésiye. Áánútuntavena simái aúváí-kwandaaivimba agaimaréna séna<br/>enááigo árair-aine suꞌmai isasá kwaási<pb/>ísaraawe. íma kanaán-umai aaivimbá mayankánááovo enááigo amápa-kwaasi<br/>táái kwéusayaaitaiye agaimaréna siráiye. 


text:
<br/>kesáámó sáwítaamo úndavinkemba Áánútuna kaweꞌ-máyáí avoraꞌá kwégwaintaveta sáwíta kwéunanaya Áánútu sáwí-meyamba símímba sáwíꞌa kwéiyeya íma seno. mirán-áímbá kwaásiti imáyáavinkemban-ivo íma miráyá seno. 


text:
<br/>moórá-aimba ísáaro. kesáámó kampar-áímbó súndavinkemba Áánútuna árair-aimba avoraꞌá paárisana kwenáwíꞌa mósá anómba kwéiyintaveta kesáámó sáwíꞌo kwéundayavenaya Áánútu aaivimbá maisínkáimba sáwíꞌa kwéiyeya íma seno. 


text:
mirán-kámpár-áímbó kwésemba mimpínkémbá sésa kesáámó sáwíꞌo kwéundaya mimpínkémbá kawe-tántááꞌá paárínana Áánútu áwíꞌa iyíníye íma mirán-áímbá seró. évakarawai kesúwíꞌa sáwíꞌa umásinkanaaontavesa kentávésa kampaꞌá sésa mirán-áímbá kwésiye kwésevo Áánútu miwí aaivimbá maitinkéna arupí umái sáwí-meyamba timíníye. amáparawai íma arupí umái máyáan-kwasai. 


text:
<br/>kemá Póro mináímbá imáyáa éꞌa séꞌa Áánútu aúrankaꞌa íma maarán-iye. Yútaa-kwaasiya kawe-kwáásíyá únasaya óꞌonkaa-kwaasi sáwí-kwaasi owémá íma mirán-ivo kéꞌnaan-aimba séꞌa sáwí-imayaago amáparawai tátokaiye kwésune. 


text:
mindáyavena Áánútun-aai aúváívimba agaimaréna séna<pb/>Áánútu aúrankaꞌa amáparawai íma arupí umái máyáawe. 


text:
kwaásimo puꞌmáímo kaviraantembá miwí tááigo mirá kwéisasa kampaꞌá kwésimatiyuwaawana miwí tááigo kwaaivainkómó kwaásimo vaintembá kwéisasa 


text:
<pb/>Áánútu amápaꞌ-maravaken-kwaasiyavena ámáámba séna mináímbá kwáráaro siráimbanivo araaiséta amáparawaiya Áánútu aúrankaꞌa sáwíꞌa éta súnda arupí umáíya máyaumneya íma áraiꞌa kwésune. 


text:
Áánútumo siráin-amaamba kwáyáísata amáparawaiya íma áraiꞌa séta amápar-amaamba kwégwaraundaya póna Áánútu kentááyávéna séna arupí umái máyáawe síníye sénaundaya kampar-áímbá sénaundayaawe. ámáámba kwéiseta sáwíꞌa uráumneya kwésundayaawe. Ísun-aaiyavai áraire sewáí Áánútu arupí umátínkáin-kwasai. 


text:
<pb/>Áánútu aúná-amba agaráásinkenaya Áánútu aúrankaꞌo kwaásimo arupí kwéumatinkain-amba agaráásinkenaya kwemó siráin-amaamba íma imáyáa éna minámbá agaráásínkaraiye. mináíntávésa naaóváꞌá Mósesiye Áánútun-aai simátímakowaiye minámbá paáriniye-aimba simátimesa agaimakáawe. 


text:
kwaási Ísu Káráísitavesa sésa áraiꞌa kentáásí sáwí-imayaavinkemba iyásínkaraiye kwésewana miwíyávéna Áánútu séna arupí umái máyáawe kwésiye. Ísu Káráísitin-aaiyavesa áraire sésa kwenkáꞌá agevamái máyáawai Áánútu arupí kwéumatinkaimba mimbórá-ámbá kwáyáiye. 


text:
amáparawai sáwíꞌa ésa Áánútumbo arááímo kwétainiꞌo umáímo ménaesamo ombá ívéꞌa íma miráumai máyáawana póna 


text:
Áánútu úwoi túwaꞌnaa ena arumbá umátínkáísana Ísu Káráísiti miwítí sáwí-imayaagomo tátokaimpinkembo iyátinkena Áánútu aúrankaꞌa arupí umátinkanintavena pukáiye. 


text:
Áánútu séna sáwíꞌo kwéom-beyamba maitiyuwáníntavena Ísu Káráísiti puwínana kwená naaemá kumíníye siráimba mináíntávéta séta áraiꞌa mirá kwéiye kwésundayavenaya kentáásí sáwí-meyamba kwémaisiyuwaiye. ááémo sáwíꞌo uráamba Áánútu íma ááéma sáwí-meyamba tiména kwemá arupí kwéimba awánanaaontavena séna naaémba Ísu Káráísiti puwéna miwítí sáwí-meyamba maitiyuwáníye siráiye. 


text:
ívéꞌa Áánútu arupí kwéimba awánanaaontavena kwaásimo sáwíꞌo kwéontavena imáyáa éna maará kwéiye. Ísu Káráísiti miwítí sáwí-meyamba kwémaitiyuwain-aintavesa áraire kwésewai Áánútu kwenaúrankaꞌa arupí kwéumatinkaiye. 


text:
<br/>miráumai kesúya maé iyónaundaya kentáávímbá íma kwáyáiye. kentáásí kaweꞌ-máyáíyávéna ímanivo Ísu Káráísitin-aaiyaveta áraire súndayavena mindáwe suꞌmaiyavena Áánútu kwenaúrankaꞌa arupí kwéumasinkaintaawe. miráumai kesúya maé iyónaundaya kentáávímbá íma kwáyáiye. 


text:
simátimunda árair-aimban-iye. Áánútuna ámáánta kwégwaraundayavenaya ímanivo kwenááiyaveta áraire súndayavenaya Áánútu kwenaúrankaꞌa arupí kwéumasinkaintaawe. 


text:
mimbóráwáí Áánútu ména Yútaa-kwaasiya kwenaúrankaꞌa arupí umásinkenaya óꞌonkaa-kwaasigwaraꞌa mirá kwéumatinkaiye. 


text:
kwenááiyaveta áraire séta kwenkáꞌá agevamái máyaundayavenaya Áánútu arupí kwéumasinkaisata miráumai Áánútuna ámáámba íma tuwéta minámáánkóná ááimba awánéta kwégwaraumne.<pb/>


text:
Áánútun-aai aúváívimba agaimaréna séna<pb/>Ááváramu Áánútun-aaiyavena áraire siróntavena<pb/>Áánútu séna arupí umái máyaane siráiye agaimaréna siráiye. Ááváramuna kaweꞌ-máyáíyávénamo Áánútumo sénamo arupí umái máyaane siráinkakai Ááváramumo kwená mayáíyávénamo áúma maéna iyúmba kwáísino. Ááváramu Áánútun-aaiyavena áraire siróntavena Áánútu séna arupí umái máyáane siráimba mindáyavena Áánútu aúrankaꞌa Ááváramu áúma maéna iyúmba íma kwáyombaniye. 


text:
<br/>moórá-aimba ísáaro. moóráwaina mayáí kwémayaawana meéyámbó kwétimimba íma úwoi kwétimivo miwítí mayáí awánéna meéyámbá kwétimiye. 


text:
maarán-áímbá árair-aimban-iye. kaweꞌ-máyáí kwémayaundayavena arupí umái máyáawe-aimba Áánútu íma kwésivo Áánútun-aaiyaveta áraire kwésundayavenaya Áánútu séna arupí umái máyáawe kwésiye. sáwíꞌo uráundayaamo arupí kwéumasinkainta Áánútuman-iye. 


text:
Áánútu kaweꞌ-máyáímó mairáantavena íma imáyáa éna Áánútun-aaiyavesa áraire siráantavena imáyáa éna arupí umátínkáiwai miwí tirunkó kaweꞌá kwéiye. mináíntávéna naaóváꞌá Tévíti aúváívimba agaimaréna séna<pb/> 


text:
<br/>mináímbá túraꞌo kárámaimo araaꞌénamo uráawai Yútaa-kwaasiyavenawe suꞌmai íma séna ímo túraꞌo kárámaimo araaꞌénamo uráawaiyavenagwaraꞌa Tévíti séna miwítí sáwí-imayaagwaraꞌa maitiyúwáísana tirunkó kaweꞌá kwéiye-aimba siráiye. óꞌomba mináímbá séꞌa Áánútun-aai aúváívimba agaimaréna séna<pb/>Ááváramu Áánútun-aaiyavena áraire siróntavena Áánútu séna arupí umái máyaane siráiye agaimaréna siráiye. 


text:
Áánútun-aaiyavena áraire siróntavena arupí umái máyaandawai ómpo enáúraꞌa kárámai araaꞌéna uwó súwana mirá uráiye. miráumai túraꞌo ímo kárámaimo araaꞌénamo uráawaigwaraꞌa Áánútun-aaiyavesa áraire kwésentavena Áánútu séna arupí umái máyáawe kwésiye. miwí Ááváramumo mirámó siráintemba Áánútun-aaiyavesa áraire kwésesa pósa Ááváramuntavesa kentáá síkwáꞌnáraamban-iye kwésewe. 


text:
súraꞌo kárámaimo araaꞌénamo kwéundawaiya kwemá kentáá síkwáꞌnáma iyéyá kwésune. súraꞌo kárámaimo araaꞌénamo kwéundayavetaawe suꞌmai ímanivo Ááváramumo mirámó siráintemba Áánútun-aaiyaveta áraire kwésundayavetaawe Ááváramuntaveta kentáá síkwáꞌnáma iyéyá kwésune. Ááváramu áúraꞌo ímo kárámaimo araaꞌénamo urónkaꞌa Áánútun-aaiyavena áraire séna máyomba póna Yútaa-kwaasiye óꞌonkaa-kwaasiye Áánútun-aaiyavesa áraire kwésewai tíkwáꞌnáman-iye. Áánútun-aaiyavai áraire sewáí Áánútu simái asirámakaimba timínín-kwasai. 


text:
<br/>naaóváꞌá Áánútu Ááváramuntavena simái asirámakon-aimba séna ewé enaísaavutantamba ónááowaiye amápaꞌ-marama kentí maramá kwáyáiye siráiye. Ááváramu Áánútuna ámáámba kwakóntavena ímanivo kwenááiyavena áraire súwana Áánútu séna arupí umái máyaane súntavena Áánútu Ááváramuntavena simái asirámakon-aimba siráiye. 


text:
Áánútu simái asirámakon-aimba Mósesimbo simámakain-amaambo kwégwaraawaiyavena íma siráivo Áánútun-aaiyavesa áraire kwésewaiyavena siráiye. mirámó ímo uráinkakai Áánútun-aaiyavesa áraire kwésewai úwoiyavesa sesinó. Áánútu simái asirámakaimba úwoiyavena sisinó. 


text:
ámáán-aimba kwáyáísasa arááíráantavena moórá-amba Áánútumo áwááꞌo sénamo sáwí-meyambo timínín-amba paáruraiye. ámáán-aimbo ímo kwáyáinkakai íma arááísísina. ámáán-aimba kwáyáiye. 


text:
<pb/>Ááváramu Áánútun-aaiyavena áraire siróntavena simái asirámakon-aimba siráiye. miráumai Ááváramu aísaavutantambo ónááowai Áánútun-aaiyavesa áraire sénááowai Áánútu úwoi túwaꞌnaa ena simái asirámakaimba timíníye. Áánútu Mósesimbo simámakain-amaambo ísaraawaiye suꞌmai ímanivo Ááváramumo Áánútun-aaiyavenamo áraire siróntemba Áánútun-aaiyavesa áraire kwésewai kwemá úwoi kwétuwaꞌnaa-iye. Áánútun-aaiyaveta áraire kwésundawaiya Ááváramu kentáá síkwáꞌnáraamban-iye. 


text:
Áánútu aúrankaꞌa Ááváramu máyowana maarán-áímbá simái agaimaréna séna<pb/>óꞌon-oꞌon-kwaasi tíkwáꞌáma<pb/>óne Áánútu siráiye agaimaréna siráiye. Áánútu púwómpinkembo kwéusasintinkaiwai éna kwemó aaimó sisanamó ímo kwáyáin-tantaakomo kwévaariwain-aaiyavena Ááváramu áraire siráiye. 


text:
kwaási ímo paáronaaon-tantaatavena Áánútu Ááváramuntavena súwana Ááváramu áraiꞌa mirá íníyena siyé siráimba póna óꞌon-oꞌon-kwaasi tíkwáꞌnáman-iye. Áánútun-aai aúváívimba agaimaréna séna<br/>enaísaavutantambo ónááowai<br/>sáwíva-kwaasi paáronaaowe agaimaréna siráimba pósa paáruraawe. 


text:
ááéma Ááváramu anónuꞌmai karéna ména sáwívar-ima 100 ima maisuwéna máyowana awainínkó Séraa ageínímbá máyowana póna íma imáyáa éna Áánútuntavena asiramái imáyáa kwéena 


text:
Áánútu simáímo asirámakon-aintavena áraire séna íma kaer-ímáyáá éna asiramái ména Áánútu áwíꞌa mósá maréna 


text:
kentááyávénagwaraꞌa mirán-áímbá siráiye. Ísóigo Ísumba pukáimpinkemba Áánútu usásinankaraiwain-aaiyaveta áraire súndayavenaya séna arupí umái máyáawe kwésiye. 


text:
kesáámó sáwíꞌo uráundayavenaya kentáásí sáwí-meyambo maisiyuwáníntavenaya Áánútu Ísu Káráísitimba aiꞌmarówana kuména kumpuwúwana Áánútu kwenaúrankaꞌa arupí umásinkanintavenaya pukáimpinkemba usásinankaraiye.<pb/>


text:
Ísu Káráísitin-aaiyaveta áraire súndayavenaya Áánútu kwenaúrankaꞌa arupíya umásínkarenaya Ísóigo Ísu Káráísitina mayáímá imáyáa éna paru kwéumasinkaisata mimbóráíꞌa umái kwémaumne. 


text:
Ísu Káráísitin-aaiyaveta áraire súndayavenaya Áánútu úwoi kwésuwaꞌnaa-ipata mósinkaraisata méta Áánútuwe ságayan-ayampata ménaundayaveta amuꞌmaréta máyaunanaya sirunkóyá aamoí kwéiye. 


text:
umbai-yántááꞌó kesópata kwáyáimba sirunkóyá aamoí isatá minúmbáí-yántááꞌá kwáyáintaveta asiramái méta íma sívón-káínta 


text:
mindáyavena Áánútu séna kaweꞌá umái máyáawe sisatá mindáyaveta kwesé ménaundayaveta amuꞌmaréta máyaunana sirunkóyá aamoí kwéiye. 


text:
kwesé ménaundayaveta amuꞌmaréta máyaundaya kentááyávéna íma awinkánímba póna íma sigaeyá íníye. Áánútu kwenamankómbá aiꞌmarówana keséya kumbéna Áánútumo kentááyávénamo anón-imayaamo imbá kwéagaraasinkaimba póta kwesémo ménaundayaveta amuꞌmaréta máyaunanaya póna íma sigaeyá kwéiye. 


text:
<br/>kesáá íma asiramái máyaawananaya Áánútumo siráin-kanaamo tiráimba kesáámó sáwíꞌo umáíyaamo máyaundavinkembo kusúwaꞌnaa índayavenaya Ísu Káráísiti kumpukáiye. 


text:
arupí-kwaasigombo áwaꞌnaa ónaundayaveꞌa puwónáe senkákáí umbaí taisinó. kawe-kwáásígómbó áwaꞌnaa ónaundayaveꞌa kwená anondá puwónáe sésa púwósino. íya púwósino. íma isáúmne. 


text:
ánivo kesáámó sáwítaamo umáíyaamo máyaundaya súwaꞌnaa índayavenaya Ísu Káráísiti kumpukáiye. Ísu Káráísiti pukáimpinkemba Áánútu arumbó símímba mindá kwéagaraasinkaintaawe. 


text:
Ísu Káráísiti kentááyávéna imáyáa éna pukáintavena Áánútu aúrankaꞌa arupí umásínkarainta pónaya Káráísiti áraiꞌa kentáásí sáwí-meyamba maisíyukaintavenaya Áánútu íma áwááꞌa siyíníye. 


text:
kesáá Áánútumbo síyámba umánkaraundaya kwenááninko kentááyávéna imáyáa éna pukáimba póta Áánútuwe mimbórá-ímáyáávátá máyaundaya miráumai Ísu Káráísiti úwoi ména póna áraiꞌa kawer-ámpáꞌó kwégundayavenaya kwégarakwiyiye. 


text:
íma mináíné suꞌmainivo maarán-áínkwáráꞌán-iye. Ísóigo Ísu Káráísiti Áánútunte mimbóráíꞌa umásínkáísanaya póna Áánútuntavena kesirunkóyá aamoí kwéiye. Áándamunte Ísuntei kwaasái. 


text:
<br/>maarán-áímbá ísáaro. aiva-kwáásígó Áánútun-aai arááíraimba póna sáwíꞌo kwéon-amba paáruraiye. sáwíꞌa uráimba póna púwón-amba paáruraiye. amáparawai sáwíꞌa kwéomba pósa púwón-ampaꞌa kwégowe. 


text:
Áánútumo Mósesimbo ámáámbo ímo simámakonkaꞌa kwaási sáwíꞌa uráamba isaná Áánútu misáwíꞌó uráan-aimba íma agaimakáiye. 


text:
aivaꞌá Áándamu máyowasa matinka-matinka úmaesa tunkaꞌá Mósesi usá máúnka-kwaasiyomba pukáawe. Áándamu Áánútun-aai arááírowasa kwempínkén-kwáásí évakarawai íma mirá umbá sáwíꞌa umbá pósa pukáawe. Áándamu naaémbo paáriniwaimo ínínteniꞌa éna Káráísitimo évaka-tantaaꞌo ínínteniꞌa íma uráivo 


text:
sáwíꞌa uráimbanivo Áánútu úwoi kwésuwaꞌnaa-intaawe. Áándamu Áánútun-aai arááíraimba pósa amáparawai puꞌmaé kwéiyomba árair-aimban-ivo Áánútu amáparawai úwoi túwaꞌnaa íníntavena moóráwaimba Ísu Káráísitimba aiꞌmarówana kuména kaweꞌá umátínkávaꞌa kwéiyimba minánkó usáyaaitaraiye. 


text:
Áándamu aiva-kwáásígó sáwíꞌa uráinkakemba amáparawaiya sáwíꞌa úmae kwéiyunanaya Áánútu íma mirá éna kaweꞌá kwéumasinkaintaawe. aiva-táwai aiva-kwáásígó Áánútun-aai arááírowana Áánútu séna sáwíꞌa ónda po puwíníyone séna naaémba sáwíva-kwaasi sáwíꞌa uwaná séna úwoi túwaꞌnaa eꞌa kesúrankaꞌa arupí umátinkanaumne siráiye. 


text:
Áándamu aiva-kwáásígó sáwíꞌa uráinkakemba amáparawai puwí-ámpáꞌá kwégwaraawana minánkó tátokaivo moóráwai Ísu Káráísiti maarán-ánón-káwéꞌ-máyáí mairáiye. Áánútuntavesa súwaꞌnaa uwo sewáí úwoi kaweꞌá umái kwétuwaꞌnaa-ena kwenaúrankaꞌa arupí umái kwéumatinkaisana Káráísiti túwaꞌnaa isasá asiramái mésa sáwí-mayaigomba kwéusayaaitaawe. 


text:
<pb/>ánivo mináínkóná ááimba maarán-áímbán-iye. aiva-kwáásígó sáwíꞌa urónkakemba Áánútu amáparawaiyavena séna sáwíꞌa kwéesa puwónááowe siráimba póna moóráwai Ísu Káráísiti kaweꞌá urónkakemba sáwíꞌo uráampinkemba iyátinkena aúnáiꞌo umáímo maíꞌmaiꞌo ónááoniꞌa kwéumatinkaiye. 


text:
aiva-kwáásígó Áánútun-aai arááíronkakemba amáparawai sáwíꞌa uráambanivo moóráwai Ísu Káráísiti Áánútu siráiniꞌa urónkakemba Áánútu kwenaúrankaꞌa sáwívarawai arupí kwéumatinkaiye. 


text:
<br/>sáwíꞌa umbá Áánútu kwená ámáámba Mósesimba simámakomba mindáyavena miwítí sáwí-mayaigo anómba uráiye. mirá umbánivo Áánútu arumbá umátínkámae iyúwana anómba uráiye. 


text:
ááéma sáwíꞌo urón-imayaago tátokowasa pósa puwí-ámbá kwakáawe. mirá uráambanivo ívéꞌa Áánútumo arumbó kwéumasinkaiwaiya tátoraisata kwenaúrankaꞌa arupí umáíya máyaundaya kentáásí Ísóigo Ísu Káráísiti aúnáitaamo umáíya maíꞌmaiꞌo ónaunda-ita kwéumasinkaiye.<pb/>


text:
simátíménda ísáaro. maarán-áímbá íma seró. Áánútu úwoi súwaꞌnaa úmae iyínana anómba íníntaveta sáwíꞌa úmae kwéiyeta ménae íma seró. 


text:
púwón-kwaasimo miwítí sáwí-mayaigomo ímo ókwaraꞌo tátotuwenamo kwáíntemba kentáávímbá sáwí-mayaigo íma tátotuwena kwáyáísata póta íma sáwíta úmaeta kwéiyeta ménaumne. 


text:
maarán-áímbá ísaraawe. nombó pésinkaanta Ísu Káráísiti kweséya tarúsinkaisata kweséya pukáaraꞌnaraamba umáíya máyaunanaya kentáásí sáwí-imayaago íma tátoꞌmae kwéiyisata máyaumne. 


text:
nombó pésinkaanta kesáá Ísu Káráísitiye puwúnasaya utaráaraꞌnaraanta kwéunanaya kentáásí sáwí-imayaago íma tátoꞌmae kwéiyiye. Áánútu kentáásivowa óꞌoran-asirayandei pukáimpinkemba usásinankaraintemba kentáá usásisinkaraaraꞌnaraamba uráisata aúnáiꞌa umáíya máyaumne. 


text:
<pb/>Ísu Káráísitima pukáimba kwemó kwaásiti sáwí-mayaigomba usáyaaitaraintemba kweséya tarúmai máyaundayavenaya sáwí-mayaigo kentáá íma tátokaiye. miráumai Ísu Káráísitimo pukáimpinkembo usásinankaraintemba kweséya tarúmai máyaundayaveta aúnáiꞌa umáíya máyaumne. 


text:
maarán-áímbá ísaraawe. púwówanamo imbá sáwí-imayaago íma tátotuwena kwáyáísana kentáásí sáwí-imayaagona asirayámbá ánásainana kesáámó sáwíꞌo úmae kwéiyundawaiya íma tátoꞌmae iyíníntavena Ísu Káráísiti taairaꞌá pukáisana kentáásí sáwí-imayaago kentáá íma tátokaiye. 


text:
Ísu Káráísitiye pukáaraꞌnaraanta umáíya máyaundaya póta mináímbá árair-aimba isatá kweséya máyaumne. 


text:
maarán-áíntá ísaraumne. Ísu Káráísiti pukáimpinkemba usásinkaisana puwí-ásíráyánkó íma tátoraisana ókwaraꞌa íma kwévuwiye. 


text:
sáwíꞌo kwéombo ánásanintavena mimbórá-táwai pukáimba póna mindáyavena íma ókwaraꞌa puwéna usásinena ména Áánútuntavena imáyáa kwéena máyáiye. 


text:
miráumai imáyáa éꞌa séꞌa pukáaraꞌnaraanta umáíya máyaunanaya sáwíꞌo kwéundawaiya íma tátotuwena kwáyáísata méta Ísu Káráísitiye tarúmaiya máyaundaya Áánútu aamoí ínkwáe-iꞌa umáíya máyaumne. 


text:
kentúwawaaꞌneiye kentiyáánamaineiye íma owé simái sáwíꞌa kwéeꞌa pukáaraꞌnaraan-umai máyáawanamo usásintinkaisaꞌo máyáawai Áánútumpaꞌa kentúwawaaꞌa améꞌa kwentávéꞌa owé simái kentúwawaaꞌneiye kentiyáánamaineiye kwená kaweꞌ-máyáíyé suꞌmai máyáaro. 


text:
Áánútu Mósesimbo simámakain-amaanko íma kárákwiyisana Áánútu úwoi túwaꞌnaa iwáí kárákwiyisana póna kentí sáwí-imayaago kentúraꞌa íma tátoraino. Áánútu kwená mayáí-kwáásí-íꞌa umátínkáin-kwasai. 


text:
<br/>mináímbá imáyáa éꞌa simátíménda ísáaro. Áánútu Mósesimbo simámakain-amaanko kentááráꞌá íma kárákwiyisana Áánútu úwoi súwaꞌnaa iwáí kárákwiyisata mindáyaveta íma úwoi sáwíꞌa úmaeta íyóno. 


text:
kwená mayáí mayánaumnemo sembá kwemá kárákwiyisasa kwená mayáí-kwáásí máyáawe-aimba ísaraawe. miráumai sáwíꞌo íyanamo éna misáwí-ímáyáágó tátokainaꞌa misáwí-máyáí maimaé kwéiyeꞌa máyáawaina ááimba Áánútuna némpaꞌa maíꞌmaiꞌa ónááovo Áánútun-aaimo isáíyanamo éna kwemá kárákwirainaꞌa kwená mayáí maimaé kwéiyiyana kwenaúrankaꞌa arupí umátinkaniye. 


text:
ááémo sáwíꞌo uráam-bayaigo tátokowasa naaémba árair-aimba simátímaꞌmae íyówaꞌa iséꞌa kentirumpimbá asiramái tátokaawaꞌa mindáyaveꞌa Áánútumpaꞌa súwi kwésune. 


text:
sáwíꞌo kwéum-bayaigo tátokompinkemba Áánútu iyátinkowaꞌa arupí-mayai kwémayaawana minárúpí-máyáígó tátokaiye. 


text:
íma asiramái máyáantaveꞌa kesáái isánááon-aimba simátimune. ááéma sáwíꞌa ónáe séꞌa óꞌon-oꞌon-tantaakwaraꞌa sáwíꞌa uwaná tátokombanivo ívéꞌa kaweꞌá ónáe séꞌa kaweꞌ-máyáíyé suꞌmai kwémaeꞌa Áánútundei-iꞌa oró. 


text:
sáwíꞌo uráamba ívéꞌa tigaemá kwéiye. sáwíꞌo untavéna íma kawe-tántááꞌá kentópaꞌa tiráiye. mirá-sáwíꞌó úmae íyómpinkemba máyáawaina ááimba Áánútuna némpaꞌa maíꞌmaiꞌa kwéowe. 


text:
Áánútu sáwíꞌo kwéumpinkemba iyátinkena kwená mayáí-kwáásí-íꞌa umátínkaraimba póꞌa Áánúntundei-iꞌa umái méꞌa aúnáiꞌa umái maíꞌmaiꞌa ónááowe. 


text:
sáwíꞌo kwéom-bayaigona anondá puwónááombanivo Áánútu kentáásí Ísóigo Ísu Káráísitina mayáí imáyáa éna aúnáitaamo umáíya maíꞌmaiꞌo ónaunda-ita kwéumasinkaiye.<pb/>


text:
kesí kwaásiyono. amáparawai ámáán-aimba ísaraamba póꞌa simátíménda ísáaro. úwoimo máyáankaꞌa ámáán-ainko kárákwiraimba póna puwíyamba mináínkó íma kárákwiyiniye. 


text:
ámáánkomo siráintemba aarakwáꞌó ombá awaikómó aúvamaimo máyáinkaꞌa awainínkó kwesé tarúmai máyáísana awaikómó púwísanamo imbá tarúmaimo máyaayamba kwéanasaiye. 


text:
awaikómó máyáinkaꞌa aaraigómó óꞌon-kwaasigoe námae kwénaaisanamo imbá sáwí-inimban-iye kwésevo awaikómó puwínanamo éna ámáánko siráintemba óꞌon-kwaasimo mayánímbo éna kanaán-iye. 


text:
<br/>kesí kwaásiyono. miráumai keinárawatavenawe séna Ísu Káráísiti pukáimba Áánútumo Mósesimbo simámakain-amaamba imáyáa éꞌa Ísu Káráísitiye tarúmaimo máyáantaveꞌa pukáaraꞌnaraambo umáímo máyáamba minámáánkó íma tátokaivo Ísu Káráísitiye tarúmai máyáawe. Áánútu Ísu Káráísitimba pukáimpinkemba usásinankaraiwai Ísundei-iꞌa umái méꞌa póꞌa Áánútuna mayáí kwémayaawe. 


text:
ááéma sáwí-imayaayaveta sirááíyavetaamo uráundarata íma mirán-oro siráin-amaamba iséta imáyáa éta ivátuweta sáwí-imayaayaveta sirááíyaveta éta sáwíꞌa éta puwónaunda-amba kwaréta 


text:
miráyá uráunda ívéꞌa Áánútu sáwí-imayaago tátokaimpinkenta iyásínkáísanaya Áánútumo Mósesimbo simámakain-amaanko íma tátokaisata ááéraan-amba Mósesimo agaimakáin-amaankona aambá íma kwaréta aúná-amba Áánútun-amanko agaráásínkarain-anta kwégwaraumne. Áánútuna ámáámbo ímo kwáyáinkakai sáwí-mayaigona ááimba íma isáúsino siráin-kwasai. 


text:
<br/>mináímbó imáyáa éꞌa simátíménda ísáaro. Áánútumo Mósesimbo simámakain-amaantaveꞌa sáwí-amaamban-iye íma seró. minámáán-áímbó ímo kwáyáinkakai sáwí-mayaigona ááimba íma isáúsino. túran-anda íma oró. minámáánkómó ímo mirá siráinkakai súran-andamo úndayaveꞌa sáwíꞌa kwéune íma súsino. 


text:
minámáánkó séna túran-anda íma oró siráimba kempímbá sáwí-imayaa kwáyáimba póꞌa minámáámbá araaisénáe séꞌa súran-anda ávááraumai uráumne. minámáánkómó ímo kwáyáinkakai sáwíꞌo kwéunda íma imáyáa éꞌa sáwíꞌa kwéune súsino. 


text:
ámáánko íma mirá oró siráimba íma iséꞌa kaweꞌá umái máyaumne-imayaa éꞌa méꞌa naaémba minámáámbá ísaraunda araaisénáe séꞌa arááíraunda 


text:
mindá puwónaundawai úne. minámáámbó kwakáundarakai kaweꞌá umái máyausino. minámáámbá arááíraundawai póꞌa puwónaundawai úne-aimba ísaraumne. 


text:
minámáánkó séna íma mirá oró siráimba kempímbá sáwí-imayaago kwéna póna kampaꞌá simásiyuwaisaꞌa mináímbá araaisénáe séꞌa arááíraunda póꞌa puwónaundawai úne. 


text:
<br/>miráumai Áánútumo Mósesimbo simámakain-amaan-aimba íma mirá oró-áímbá Áánútun-aai arupí-aimba kawer-áímbán-iye. 


text:
minkáwér-áínkó íma puwónaundaiꞌa umásínkaraivo kesí sáwí-imayaago puwónaundaiꞌa umásínkaraiye. sáwí-imayaayaveꞌa siráái kwétaimba póꞌa minámáámbó araaisénáe séꞌo arááíraunda puwónaundawai éꞌa kesí sáwí-mayaigona ááimba ávááraumai sáwíꞌa úwaꞌa awánaraumne. minámáánkó séna íma sáwíꞌa oró siráimba póꞌa kemó sáwíꞌo uráunda kesí sáwí-imayaago anómba sáwíꞌa úwaꞌa awánaraumne. sáwíꞌo kwéundawaiya tátokain-kwasai. 


text:
<pb/>ámáámba Áánútumpakemba kunkáivo kemá marapákén-kwáásí únana sáwíꞌo kwéundawai tátokaisaꞌa minímáyáágóná mayáí kwémayaumne. 


text:
kaweꞌó úndayavena kwésinkaisaꞌa mirá ónáe súndanivo íma mirá kwéune. sáwíꞌo úndayavena íma kwésinkaisaꞌa íma mirá ónáe súndanivo mirá kwéune. mirámó kwéunda íma kawer-ímáyáá kwéune. 


text:
íma sáwíꞌa ónáe súndanivo mirá-sáwíꞌó kwéundayaveꞌa séꞌa Áánútu siráin-amaamba kawer-ámáámbán-iye kwésune. 


text:
marapá-kwáásí únda kanaán-umaimo kaweꞌó únda kempímbá íma kwáyáísaꞌa awánaraumne. kaweꞌó úndayavena kwésinkaisaꞌa íma kanaán-umai kaweꞌá kwéune. 


text:
íma sáwíꞌa ónáe súndanivo mirá-sáwíꞌá kwéunda íma kemá mirá kwéumpo sáwí-imayaago kempímbá kwáyáísaꞌa sáwíꞌa kwéune. 


text:
moórá-ainkona ááimba kempímbá kwáyáísana sáwíꞌo ónáe súndawai kembá tavisisaná Áánútuna ámáámba kawer-ámáámbá póꞌa kwaránáe súndawai tavisisaná sáwíꞌo ónáe súndawai tavisimái tátokaiye. 


text:
eéséꞌá kwéunana sirunkó sáwíꞌa kwéisaꞌa máyaundayaveꞌa séꞌa sáwíꞌa kwéeꞌa puwónaundaiꞌa kwéundavinkemba nááwa siráníyono kwésunana 


text:
Ísóigo Ísu Káráísiti síráísaꞌa Áánútuntaveꞌa súwi kwésune. miráumai kesirumpinkén-ímáyáá kwéeꞌa séꞌa Áánútuna ámáámba kwaránáe súndanivo kesúgoma sáwí-imayaavinkemba sáwíꞌa kwéiye.<pb/>


text:
miráumai Ísu Káráísitiye tarúmai máyáawai miwítí sáwí-meyamba maitíyukaintavena Áánútu íma aaivimbá maitinkéna sáwí-meyamba íma timíníye. 


text:
ááéma sáwíta uráundawai tátokowata puwónaundawaiya ówánanaya Ísu Káráísiti iyásínkaraisata kweséya aúnáiꞌa umáíya máyaunanaya Áánútun-amanko kárákwiyisana Áánútu aaivimbá íma maisinkénaya íma sáwí-meyamba simíníye. 


text:
Áánútu kwená ámáámba siráimbanivo sáwíꞌa ónáe séta minámáámbá íma kanaán-umaiya kwakáunda póna minámáánkó sáwíta umáíya máyaundavinkemba íma síkaisata máyaunanaya naaémba Áánútu ááninkontavena séna sáwíꞌa kwéomba po miwíyáváí se kumpuwíníyone séna aiꞌmarówana kesáámó sáwíꞌo kwéundawaiyaamo úndanten-augwarawai maimaéna kentáásí sáwí-imayaamo maisiyuwáíndayavenaya kumpukáiye. 


text:
Áánútu mirá uráimba póta sáwí-imayaayavetaamo sirááíyavetaamo kwéunda ímo mirá kwéetaamo Áánútun-amankomo siráiniꞌo kwéetaamo éta Áánútuna ámáánko siráintemba miráyá umáíya arupíya ónaumne. 


text:
sáwí-imayaayavesamo tirááíyavesamo kwéowai miwítí sáwí-imayaago tátokaivo Áánútun-amankomba arááímo kwétainiꞌa kwéowai kwená kawer-ímáyáágó kwégarakwiyiye. 


text:
miwítí sáwí-imayaayavesamo tirááímo kwétain-imayaawe suꞌmai kwéowai máyáawaina ááimba Áánútuna némpaꞌa maíꞌmaiꞌa ónááovo Áánútun-amankombo arááímo kwétain-imayaawe suꞌmai kwéowai paru umái aúnáiꞌa umái maíꞌmaiꞌa ónááowe. 


text:
sáwí-imayaayavesa tirááíyavesa kwéon-imayaawe suꞌmai kwéowai Áánútuna ámáámba íma kanaán-umai taagwiyavésa Áánútuna namuro-kwáásíráámbá kwéowe. 


text:
<pb/>Áánútun-amankomo kentirumpimbó máyáimbo éꞌa sáwí-imayaayaveꞌo tirááímo kwétainiꞌa íma kwéeꞌa Áánútun-amanko siráiniꞌa kwéeꞌa máyáawe. Ísu Káráísitin-amanko tirumpimbó ímo máyáiwai íma kwená kwaási-iꞌa kwéowe. 


text:
Ísu Káráísitin-amanko kentirumpimbó máyáimbo éna Áánútu kwenaúrankaꞌa arupí umátínkaraimba póꞌa kentimankó maíꞌmaiꞌa íníwai éꞌa sáwíꞌo uráantaveꞌa kentúgoma puwíníwaiman-owe. 


text:
Áánútu Ísumba pukáimpinkemba usásinankowana kwenamankómó kentirumpimbó máyáimbo éna keinárawakwaraꞌo éna puwónááompinkemba usásintinkaniye. kwenamankó kentirumpimbá máyáintavena Áánútu mirá íníye. 


text:
<br/>kesí kwaásiyono. mináímbá imáyáa íyata íma kentáásí imáyáavinkeniꞌa éta Áánútun-amankombo arááímo kwétainita umáíya máéno. 


text:
sáwí-imayaayaveꞌo tirááíyaveꞌo kwéombo éna Áánútu séna máyáawaina ááimba Áánútuna némpaꞌa máéro siráivo Áánútun-amankomo túwaꞌnaa ínaꞌo sáwí-imayaamo tuwéꞌo éꞌa aúnáiꞌa umái ménaaowe. 


text:
Áánútu kwenamankómbá aiꞌmarówana kentirumpimbá máyáiwai íma inkaisí-íꞌa umátínkáísana inkaisí-yántáákó íma tátokaisaꞌa máyáavo Áánútu áánimbaariꞌa umátínkáísaꞌa Áánútumba kwéaayeꞌa séꞌa kesivoó kwéseꞌa kwémaewe. 


text:
kesáá séta Áánútu áánimbaata úneyaamo kwésunda Áánútun-amanko kentáásirumpimba ména séna mindá árair-aimban-iye kwésiye. 


text:
Áánútuna iyámpói úndaya póta Áánútumo kentááyávénawe sénamo toꞌmayaa úmakaimba maimaéta Ísu Káráísitimo mayánínten-umaiya mayánaundayaawe. umbai-yántááꞌó kwempímbó kwáyontemba kentáávímbá umbai-yántááꞌá kwáyáimba póta naaémba kweséya ságayan-ayampaꞌa ménaundayaawe. Áánútu kwená óꞌora-sagayamba agaráásinkanin-kwasai. 


text:
<br/>maarán-áímbá imáyáa éꞌa séꞌa áraiꞌa Áánútu kwená óꞌora-sagayamba agaráásinkainata mindáyaveta imáyáa kwéeta kentáávímbá kwáyáin-umbai-yantaataveta íma anón-imayaa kwéundayaawe. 


text:
Áánútu áánimbaare ayáámúmbaareya únasaya Áánútumo tarórurain-tantaako kwaí-kwaankowe taaigówé amápa-karaan-tantaakowe kentáámó suwánanaaontavesa mósá titaagwirésa amuꞌmarésa máyáawe. 


text:
naaóváꞌá Áánútu tarórurain-tantaatavena séna kampindágwiniye séna kwená imáyáavinkemba séna íma miwítí imáyáavinkemba siráimba maarán-ímáyáá éna séna 


text:
naaémba kampindáí-yántááꞌá aambá áúntinkaanana taróruraunda-yantaaꞌa óꞌa íma kampindámae iyíníye. kesí iyámpóímo iyátínkáanasamo kaweꞌó umáímo ménaaontemba mintántáákó miráumai kaweꞌá umái kwéniye Áánútu minímáyáá uráiye. 


text:
maarán-áíntá ísaraumne. aaraimó iyámpóímo tinkésamo eéséꞌó ontembá Áánútumo amápa-tantaaꞌo tarórurain-tantaako eéséꞌá kwéena Áánútumo paárinintavena amuꞌmaréna máyáiye. 


text:
íma Áánútumo tarórurain-tantaakowe suꞌmainivo kesáágwáráꞌá miráyá kwéeta Áánútumo toꞌmayaa úmakain-tantaaꞌo simíníntaveta imáyáa ónaundayavenaya Áánútu kwenamankómbá aiꞌmarówana kesirumpintá kumbáyáísata eésétá kwéeta amuꞌmaréta máyaunanaya Áánútu kwenayáámúmbaare kwenáánimbaare síkenaya aúná-kuwawaaꞌa umásinkanintaveta amuꞌmaréta máyaumne. 


text:
Áánútu kawer-ámpáꞌá mésinkonkaꞌa séta áraiꞌa Áánútuna iyámpóíya éta kweséya ménaumne séta amuꞌmaréta máyaumne. awánasuwaunda-yantaataveta íya amuꞌmaréta ímo awánáúnda-yantaataveta amuꞌmaréta ménaumpo 


text:
ímo awánáúnda-yantaataveta amuꞌmaréta méta séta áraiꞌa paáriniye séta íma sívón-káínata asiramái amuꞌmaréta ménaumne. 


text:
<pb/>íma asiramái-kwaasi méta kawer-ámpátá kwégunanaya umbai-yántáákó kwétatoraisana póna Áánútun-amanko kwésuwaꞌnaa-isata nóraumaiya Áánútumba áísaa onanayá súwaꞌnaa íníyo séta sirumpintá kanagíré suꞌmai téta íma kanaán-umai aaí kwésunanaya Áánútun-amanko kentááyávéna imáyáa éna Áánútumpaꞌa aaí kwésisana 


text:
Áánútun-amanko Áánútumbo arááímo kwétain-aimba séna kwená kwaási-imayaa éna mirán-áímbá kwésimba póna Áánútu kentáásí imáyáa awánaiwai póna kwenamankómó sin-áímbá kwéisaiye. 


text:
<br/>maarán-áímbá ísaraumne. kwená kwaási-iꞌa ónaundayavenaya ítámakaisata kwená imáyáa kwéeta máyaunanaya sáwí-yantaare kawe-tántááré kesópataamo timbá Áánútu mintántááꞌá kaweꞌá kwéumasinkaintaawe. 


text:
naaóváꞌá Áánútu kwendéí-íꞌa umái ítámakowaiyavena séna kesááninkaamba ónááowe siráimba póna kwenááninko Ísu kentáásuwaao-iꞌa isatá kwenáúnavarita úne. 


text:
naaóváꞌá ítámakowaiyavenaya sááyena kwenaúrankaꞌa arupí umásinkenaya kwenááninkaaniꞌa kwéumasinkaintaawe. Áánútu arumbá kwésimenaya Ísumba aiꞌmarówana kumpukáin-kwasai. 


text:
<pb/>Áánútu miráumai súwaꞌnaa uráimba póꞌa imáyáa éꞌa simátíménda ísáaro. sáwíꞌa umátinkanae sésayaamo mirámó ónááomba íma kanaán-umai kentáá usáyaaitanaaowe. 


text:
Áánútu kwenááninkomba íma tátorena kentáásí sáwí-imayaa maisiyuwáínkwáe sénaya aiꞌmarówana kumpukáiye. mirá uráimba póna súwaꞌnaa ínín-tantaaꞌa úwoi simíníntaawe. 


text:
Áánútu kentáá ítámakaiwaiya kwenaúrankaꞌa arupíya umásínkarainta pósa évakarawai íma kanaán-umai aaivimbá maisinkánááontaawe. 


text:
évakarawai kentááyávésa puwígwáe sésa íma aaivimbá maisinkánááowe. Ísu Káráísiti kentááyávénaya séna puwéna usásinena Áánútu ayáánúrapaꞌa asirayán-áyámpáꞌá ména kentáá súwaꞌnaa umai Áánútumpaꞌa kwéaisaa-iye. 


text:
mirá kwéintavesa évakarawai íma kanaán-umai Káráísitiyeyaamo máyaundavakenta sírááwanaya Káráísiti kentááyávénaya íma auwinkéna kentáásí imáyáa íma kwétuwaiye. umbai-yántááꞌó kesópataamo tíndawe aosaambó kwisinkánááontaawe sáwíꞌo umásinkanaaontaawe sááimo sinkáníntaawe unáánkwátói-iyaainta ménaundayaawe évakarawaimo sínkamonaaontaawe puwónaundayaawe mirán-tántááꞌó kesópataamo tínímba Káráísitiyeyaamo máyaundavakenta íma kanaán-umai sírááwanaya Káráísiti kentááyávénaya íma auwinkéna kentáásí imáyáa íma kwétuwaiye. 


text:
naaóváꞌá Áánútun-aai aúváí-kwandaaivimba agaimaréna séna<br/>ená kwaásiya úndarakemba évakarawai kentááyávésa sésa tínkamonasa puwígwáe-imayaa úmae kwéiyowe. sipisípimo tuvúwówanamo púwíntemba kentááyávésa tínkamonasa puwígwáe kwésimae íyówe agaimaréna siráiye. 


text:
mirá-sáwíꞌó umásínkáanta íma imáyáa únanaya Ísu Káráísiti arumbá kwésimimba póna asiramásínkáísata miwí kwéusayaaitaundayaawe. 


text:
maarán-áímbá árair-aimba isaꞌá ísaraumne. Áánútu arumbá kwésimenaya Ísóigo Ísu Káráísitimba aiꞌmarówana kentááyávénawe séna kumpukáimba pósa Áánútunopaꞌo máyaundavakenta íma kanaán-umai kwésiraantaawe. puwónaundayaawe úwoi máyaundayaawe Áánútunopaꞌo máyaundavakenta íma kanaán-umai kwésiraantaawe. kwíyómpaken-kwayoꞌnaraware taraváá-kwáné ívéꞌo kwáyáin-tantaare naaémbo paárinin-tantaare kwíyómpakewaiye kwaántá-kwaasiti máápakewaiye Áánútumo tarórurain-tantaare mirán-tántáátónkó íma kanaán-umai Áánútunopaꞌo máyaundavakenta sírááwanaya Áánútu kentááyávénaya íma auwinkéna kentáásí imáyáa íma kwétuwaiye.<pb/>


text:
kemá Póro Ísu Káráísitina kwaásima éꞌa árair-aine suꞌmai kwésunana Áánútun-amanko kesirumpimbá ména kárákwiyisaꞌa maarán-áímbá árair-aimba kwésimatimune. 


text:
kesí kwaási Ísareri-kwaasivinkembo kemá tiráunda isaꞌá imáyáa únana sirumbá kwéisana sirunkó umbaí támae kwéiyiye. 


text:
miwí Ísu Káráísitin-aaiyavesa íma áraire sembá pósa árairemo sésamo kesí anondámo usámaiyanamo Áánútumo siyuwáínanamo Ísu Káráísitimo ánaaembo umásiyuwanimba mindá kanaániye kwésune. 


text:
miwí kesí kwaási Ísareri-andarakewai Áánútu kwenáánimbaariꞌa umái ítámakena kwená ságayamba agaráátinkena aaimá simái tarútinkena kwená ámáámba simátimena simái asirámakain-aimba simátimena Áánútuna imáyáamo mósá kwémaraan-amba agaráátinkowasa 


text:
ááéraan-anon-kwaasi miwí tíkwáꞌnáma uwaná Ísu Káráísiti iyámpói aúꞌmái miwítí ándávaꞌa kumbéna amáparawairaꞌa kárákwiyisata kwenáwíta mósá maꞌmaéta kwéiyunda mindá árair-aimban-iye. 


text:
<pb/>Áánútu Ísareri-andaraken-kwaasivinkemba íma amápaꞌa ítámakaivo évakarawai ítámakaimba Áánútu asirámakain-aimba arááíraiye íma seénáisaiye. 


text:
Ááváramu aísaavutantamba uráawai íma amáparawain-ovo évakaꞌa Áánútuna iyámpói owaná naaóváꞌá Áánútu Ááváramuntavena séna enááninko áwíꞌa Áísákaa kwenaísaavutantamba ónááowaiye suꞌmaiyavena séna enaísaavutantamba kwéowe sénááowe Áánútu siráiye. 


text:
mináínkóná ááimba maarán-áímbán-iye. Ááváramu aísaavutantamba uráawaivinkemba íma amáparawain-ovo Áánútu kesí kwaásima owémó asiramáímo siráiwaiye suꞌmai Áánútuna kwaásiman-owe. 


text:
naaóváꞌá Áánútu Ááváramuntavena simái asirámakain-aimba séna súnda-kanaama tínaꞌa máyáanana Séraa inaamaí-íyámpóí ankáníye sirómba 


text:
mináímbá kentáá síkwáꞌnáma Áísákaantavena siráiye. kwemá anón-éna aaraí mayówana awainínkó áwíꞌa Árépéka agováraer-iyampoi 


text:
Áánútu minínínkóntávéna séna ená iyámpóíraimo ésarai aivakéwáí naaén-iyampoigona mayáí mayáníye siráiye. Áánútu kwená imáyáavinkemba kwená kwaási-iꞌa umái ítámarena tááyaraivo miwítí mayáí íma awánarena tááyaraiye. miráumai naaóváꞌá séna ená iyámpóíraimo ésarai aivakéwai naaén-iyampoigona mayáí mayáníye siráiye. 


text:
Áánútun-aai aúváívimba miníyámpóíráíyávéna agaimaréna séna<pb/>Yákópomba ítámareꞌa Ísomba<br/>sínaaemba umámune Áánútu siráiye agaimaréna siráiye. 


text:
<pb/>évakarawai mindáyavesa imáyáa ésa kampaꞌá sésa Áánútu íma arupí kwéiyemo kwésemba mindá kampar-áímbán-iye. 


text:
naaóváꞌá Áánútu Mósesintavena séna<br/>sirumbá umátinkanae súndawaiyaveꞌa sirumbá kwéumatinkaumne. kaweꞌá umátinkanae súndawaiyaveꞌa mirá kwéune siráiye. 


text:
miráumai kwaási tiráái kwétaintavenawe kwaási kaweꞌ-máyáí kwémayaantavenawe ímanivo Áánútu kwená imáyáavinkemba séna sirumbá umátinkanae siráintavena kwená kwaási-iꞌa umái kwéitamaraiye. 


text:
Áánútun-aai aúváí-kwandaaivimba agaimaréna séna<pb/>Mósesi máyonkaꞌa Ísípi-maravaꞌa kárákwirowai kwentávéna Áánútu séna amápaꞌ-maravaken-kwaasi kesí asirayándéímó enaneꞌó úndama awánésa kesúwíꞌa isáígwáe séꞌa embá kárákwiyi-mayairaꞌa usásinankaraumne Áánútu siráiye agaimaréna siráiye. 


text:
miráumai Áánútu kwená imáyáavinkemba kwembó arááímo tainíꞌo énamo sirumbá umátinkanaemo simbá arumbá umátinkena kwembó arááímo tainíꞌo énamo tiruntémó máráaniꞌo imbá tiruntémá máráaniꞌa kwéumatinkaiye. Áánútu áwááꞌa tiyéna arumbá umátinkenamo in-kwásáí. 


text:
<br/>mindáyaveꞌa imáyáa éꞌa maarán-áímbá íma seró. sáwíta kwéundaya nóra séna Áánútu aaivintá kwémaisinkaiyo. Áánútu imáyáa éna séna sáwíꞌa ónááowe siráimba mindáya sáwíꞌa kwéundayaawe. miráumai aaivimbó kwémaisinkainta mindá sáwíꞌa kwéiye mináímbá íma seró. 


text:
keinárawaꞌa úwoi-kwaasi máyáavo Áánútumo siráinda-aimba anondá íma seró. maarán-áímbá imáyáa oró. sawei-ánáveumba ombá karíꞌ-márámá mairésa sawei-ánáveumba úmaraawana misáwéí-ánáveunko íma maarán-áímbá séna nóra éra kembá mirá kwéumasinkaao íma kwésiye. 


text:
sawei-ánáveumbo ombá mimbórá-káríꞌ-márámá mairésa kaer-ánáveumba úmaresa moórávimba úwoi-mayai maésa moórávimba kaweꞌ-máyáí kwémayaamba mindá miwínéímán-iye. 


text:
<pb/>Áánútu miráráámbá kwéiye. Áánútuna asirayáné áwááꞌo kwésine awánanaaontavena sáwíꞌo uráan-kwaasimo tínkaminimba miwítí meéyámbá póna ááéma íma tínkamimba timuꞌmaréna ména naaémba tínkaminiye. 


text:
kentáá ítámarenaya arumbá umásínkáinta póta kweséya ságayan-ayampata méta kwená óꞌoran-kaweꞌ-mayai awánanaundayavenaya Áánútu sáwíꞌo uráan-kwaasi íma ááéma tínkamimba timuꞌmaréna máyáiye. 


text:
miráumai naaóváꞌá Áánútun-aai simátímakowai áwíꞌa Ósíya agaimaréna séna<pb/>Áánútu séna íma kesí kwaási-iꞌa uráan-kwaasiyaveꞌa kesí kwaásiman-owe séꞌa ímo sirumbó tímakaundayaveꞌa sirumbá kwétimune sénaumne. 


text:
íma kesí kwaásiman-owe siráundavaꞌa máyáawaiyaveꞌa naaémba kesáánimbaaꞌan-owe sénaumne Áánútu asirayánkwáráwáí síníye Ósíya agaimaréna siráiye. 


text:
naaóváꞌá Áánútun-aai simátímakowai áwíꞌa Áísáya agaimaréna séna<pb/>Ísarerin-andaraken-kwaasi sáwívaꞌa ésa nonáámááíraamba umái sáwíva-kwaasi ménaaovo Áánútu íma amápaꞌa tiránívo évakaꞌa sáwíꞌo umái máyáampinkemba tiráníye. 


text:
moórávaꞌa Áísáya agaimaréna séna<pb/>Ísóigo amápar-asirayambo tokáiwaimo sénamo évakarawai íma tínkamonda tiyúwáanasa mésa iyámpói tinkánááowe siráinkakai Sótómu-naopaken-kwaasiye Kómóraa-naopaken-kwaasiyemo putásaraantemba kesáágwáráꞌá miráyá úsino agaimaréna siráiye. Ísareri-kwaasi Ísun-aaiyavai íma áraire siráan-kwasai. 


text:
<br/>mináínkóná ááimba maarán-áímbán-iye. óꞌonkaa-kwaasi Áánútu aúrankaꞌa arupí umáímo máyáan-ambo ímo avakáá uráawai Ísu Káráísitin-aai isésa sésa áraire siráamba póna Áánútu kwenaúrankaꞌa arupí umátínkaraiye. 


text:
miwí mirá uráavo Yútaa-kwaasi Áánútu ítámakaiwai sésa Áánútu Mósesimbo simámakain-amaamba kwáráananaya kwenaúrankaꞌa arupíya umásinkaniye siráavo Áánútu Mósesimbo simámakain-amaankona ááimba íma isésa kwenaúrankaꞌa íma arupí umái máyáawe. 


text:
Áánútuna ámáámba kwáráananaya kwenaúrankaꞌa arupíya umásinkaniye siráavo kwenááiyavesa íma áraire siráantavena íma arupí umátínkaraiye Áánútun-aai aúváí-kwandaaivimba Ísuntavena simái agaimaréna séna<pb/>Áánútu séna ísáaro. Sáíyono-naopaꞌa moórá-ontamba maráúnda pósa minóntánkáꞌá tísamaima turarésa tanaambá vánááowe. óntantavenamo siráintembo íníwaimpaꞌo agevamáímo ménaaowai íma tigaeyávésa ónááowe siráiye mináímbá agaimaréna siráiye. óntanemo siráimba Ísuntavena siráiye. óntankaꞌo tanaambó vaantembá Ísu Káráísitin-aai araaisésa miráumai tanaankáámbá varáꞌnaumai máyáawe.<pb/>


text:
maanáímbó simátíménda ísáaro. kesí kwaási Yútaa-kwaasi sáwíꞌo umáímo máyáapinkemba Áánútu iyátinkanintavena ávááraumai sirááíma kwétaisaꞌa Áánútumpaꞌa áísaa úmaeꞌa kwéiyune. 


text:
Yútaa-kwaasi Áánútuna mayáí mayánáe sésa karuwaaꞌá kwéombanivo Áánútun-aaigona ááimba íma ísaraamba tuwánaraumne. 


text:
Áánútumo kwenaúrankaꞌo arupímo kwéumatinkain-amba íma awánésa kampar-ántávésa árair-amban-iye sésa pósa Áánútuna árair-amba íma kwégwaraawe. 


text:
ámáámba kwaráúndayavena Áánútu kwenaúrankaꞌa arupí umásinkaniye sésa Yútaa-kwaasi kwáráan-amba Ísu Káráísiti séna minámbá ánásaivo kesááiyavesa áraire sewáíyávéna Áánútu kwenaúrankaꞌa arupí kwéumatinkaimbanivo Yútaa-kwaasi minámbá íma kwégwaraawe. 


text:
<pb/>Áánútu Mósesimbo simámakain-amaamba kwáráananaya Áánútu arupíya umásinkaniye kwésen-aintavena naaóváꞌá Mósesi agaimaréna séna<br/>minámáámbó amápaꞌo kwaráíyawai<br/>kaweꞌá umái ménaaowe siráiye. 


text:
Áánútun-aaiyavesa árairemo kwésewaimo arupí umátínkáin-aintavena agaimaréna séna<br/>maarán-áímbá íma seró. nááwa kwíyómpaꞌa irénawa Káráísitimba áíꞌmaena kumíníyo. 


text:
Áánútun-aai kentirumpimbá egwaaꞌá kwáyáísaꞌa kwésewe agaimaréna siráiye. Ísu Káráísitin-aaiyaveꞌa áraire seró-áímbá kwésimatimundayaawe. 


text:
mináímbá maarán-áímbán-iye. Ísu kentáásí Ísóigoman-iye avoraꞌó simátimeꞌo kentirunkákémbó séꞌo Ísu pukáimpinkemba Áánútu usásinankaraiyemo síyanamo éna sáwíꞌo umáímo máyáampinkemba Áánútu iyátinkaniye. 


text:
Áánútun-aaiyaveta kesirumpintá áraire kwésundaya kwenaúrankaꞌa arupíya kwéumasinkaintaawe. avoraꞌó mináímbó kwésimatimundaya sáwíꞌo umáíyaamo máyaundavinkenta kwéiyasinkaiye. 


text:
Áánútun-aai aúváívimba agaimaréna séna<br/>siráintembo íníwaimpaꞌo agevamáímo ménaaowai íma tigaeyávésa ónááowe siráiye. 


text:
<br/>mináímbá amápa-kwaasi Yútaa-kwaasiye óꞌonkaa-kwaasiye Áánútu aúrankaꞌa mimbóráíꞌa kwéontavena siráiye. Áánútu amáparawairaꞌa kárákwiraiwai éna súwaꞌnaa ínkwáe sésamo simámén-kwaasi anón-kaweꞌa kwéumatinkaiye. 


text:
Áánútun-aai aúváívimba agaimaréna séna<pb/>Ísóigontavesa sésa sáwíꞌo umáímo máyaundavinkemba siráníyone kwésewai amáparawai mirá íníye agaimaréna siráiye. 


text:
<pb/>Áánútu íma máyáiye-aimbo sewáímó ombá súwaꞌnaa uwo íma kanaán-umai kwésewe. Áánútun-aaimo ímo ísáawaimo ombá mináíntávésa áraire íma kanaán-umai kwésewe. Áánútun-aaimo ímo kosimátíméwasamo ombá mináímbá íma kanaán-umai kwéisaawe. 


text:
ímo tiꞌmárááwasamo ombá íma kanaán-umai kogwésimatimewe. Áánútun-aai aúváívimba agaimaréna séna<pb/>áséi-kwasaimo kosimátíméwai<br/>aamoí kwéumatinkaawe agaimaréna siráiye. 


text:
mináséí-kwásáí kwéisesamanivo évakarawai arááíraawe. mindáyavena naaóváꞌá Áánútun-aai simátímakowai áwíꞌa Áísáya agaimaréna séna<pb/>Ísóigo kawer-áímbá kosimátimunasaya<br/>mináíntávésa íma áraire kwésewe agaimaréna siráiye. 


text:
<pb/>Yútaa-kwaasi Ísu Káráísitin-aai áraiꞌa áꞌa ísaraawe kwésune. mindáyavena naaóváꞌá Áánútun-aai aúváívimba agaimaréna séna<br/>amápaꞌ-maravaꞌa kwénaaesa simátímúwana<br/>mináínkó kóyáwé uráiye agaimaréna siráiye. 


text:
Yútaa-kwaasi Ísareri-kwaasi mináínkóná ááimba áꞌa ísaraamba mindá árair-aimban-iye. naaóváꞌá Mósesi Áánútumo siráin-aimba agaimaréna séna<pb/>Yútaa-kwaasi óꞌonkaa-kwaasiyaveꞌa séꞌa úwoi-kwaasiman-owe siráamba miwíyávéꞌa kesí kwaásiman-owe sénaundayaveꞌa áwááꞌa kwétiyeꞌa tirunkó sáwíꞌa umátinkaniye Áánútu siráiye Mósesi agaimaréna sirówana 


text:
naaémba Áísáya íma ááꞌa kwégowana agaimaréna séna Áánútu séna<br/>nóra simáíya Áánútumpaꞌa ténaumno-aimba íma kwésewaitopaꞌa paáruraumne. Áánútumba agaráásínkáaro-aimba íma kwésewaitopaꞌa paáruraumne séna 


text:
Ísareri-kwaasiyavena séna túwaꞌnaa ónaumne séꞌa kesópaꞌa teró símae kwéiyunasa kesáái araaisésa kembá tínaaemba kwéumasuwaawe Áánútu siráiye Áísáya agaimaréna siráiye.<pb/>


text:
simátíménda ísáaro. áraiꞌa Áánútu kwená kwaási Yútaa-kwaasi íma ánaaemba umátímakaiye. kemá miwívínkéwáí éꞌa Ísareri-kwaasi póꞌa Ááváramu aísaavutantambo úndawai éꞌa Pénisamini minándárákéwáímá úne. 


text:
naaóváꞌá Áánútu Yútaa-kwaasi ítámarena ánaaemba íma umátímakaiye. Íráiyaan-aai agaimakáimba ísaraawe. naaóváꞌá Íráiyaa Ísareri-kwaasiyavena íꞌái séna Áánútuntavena séna<pb/> 


text:
Ísóigoo enáái simátímakaawaivinkemba sáwívarawai tínkamuwasa púwúwasa óntan-taareima tawísíyuwesa entávésamo imáyáamo ésamo póímo tuvúꞌmáímo agaimakáan-taareima tawísíyukaawe. enááimo simátímakaawaivinkemba keyáá máyaunda pósa kenkwáráꞌá sínkamonaaowe Íráiyaa súwana 


text:
Áánútu simámena séna<pb/>ímanivo kesí kwaási ménaaontavena sáwívarawai 7,000 kwaasi tátokaunasa kampar-ísóígó áwíꞌo Páárimba kwenáwíꞌa íma mósá makáawe Áánútu simámakaiye. 


text:
mirámó uráintemba ívékwaraꞌa Áánútu arumbá umátínkáíwaiyavena Yútaa-kwaasivinkemba évakarawai ítámakaisasa máyáawe. 


text:
miwítí mayáíyávéna íma ítámakaivo arumbá umátinkenayavena ítámakaiye. miwímó kaweꞌ-máyáímó mairáawaina anondá íma ítámakaivo kwemá arumbá umátinkenayavena ítámakaiye. 


text:
<br/>miráumai Ísareri-kwaasi Yútaa-kwaasi Áánútumo kwenaúrankaꞌo arupímo kwéumatinkain-amba avakáá uwááesa owasá amáparawai íma awánaraavo Áánútumo ítámakaiwai évakarawai awánaraawe. Áánútu tááyaraimba tááꞌa káúnkurain-kwaasiraamba ésa íma ísáawasa évakarawai ísaraawe. 


text:
naaóváꞌá Áánútun-aai aúváívimba agaimaréna séna<pb/>Áánútu séna tívón-kamátinkaumne súwana tívó kwégowasa íma kanaán-umai aaí ísaraamba mirámó uraántemba ívékwaraꞌa mirá kwéowe agaimaréna siráisana 


text:
Tévíti agaimaréna séna<br/>toóntávésawe suꞌmai anón-imayaa ésa sésa kaweꞌá umáíya máyaumne síyambanivo minímáyáágó kampaꞌá simátiyuwainasa sáwíꞌa umái mésa sáwí-meyamba mayánááowe. 


text:
miwí túramba kavíkurainasaraamba íma awánanaaowe. miwítí umbai-yántááꞌá kwaíkwaiꞌa éna íma ánásaniye Tévíti siráiye. 


text:
mináímbá imáyáa éꞌa simátíménda ísáaro. Yútaa-kwaasi kampar-ámbá kwégwaraambanivo naaémba íma mirá ónááowe. Yútaa-kwaasi Áánútun-aai arááíraankaꞌa óꞌonkaa-kwaasi Áánútumo sáwíꞌo umáímo máyáampinkemba kawer-ámpáꞌó métínkáin-aimba isésa áraire kwésemba Yútaa-kwaasi isésa tirunkó sáwíꞌa ínasa kegwárátá miráumai kwaránáe sénááowe. 


text:
Yútaa-kwaasi sáwíꞌa ésa sáwí-amba kwégwaraamba mindáyavesa óꞌonkaa-kwaasi kawer-ámbá kwégwaresa kaweꞌá umái máyáawe. miráumai naaémba Yútaa-kwaasi Ísu Káráísitin-aaiyavesa áraire sésa kawer-ámbá kwaránááomba sáwívarawai tuwánésa ávááraumai kaweꞌá umái ménaaowe. óꞌonkaa-kwaasi kawer-ámpáꞌá mégwétinkain-kwasai. 


text:
<pb/>íma Yútaa-kwaasin-ovo óꞌonkaa-kwaasiyaveꞌa imáyáa éꞌa simátíménda ísáaro. Áánútu kentávéna séna óꞌonkaa-kwaasi kesáái kosimátímaꞌmae naauwó séna siꞌmákaimba mimbáyáí anóm-bayaiman-iye kwésune. 


text:
óꞌonkaa-kwaasi kwésimatimunda imáyáa éꞌa kesí kwaási Yútaa-kwaasi isésa tirumbá sáwíꞌa ínasa kegwárátá miráumai kwaránáe sénááowe-imayaa kwéune. Yútaa-kwaasi mirá íyana Áánútu kawer-ámpáꞌá métinkanintaveꞌa óꞌonkaa-kwaasi simátímaꞌmae kwéiyune. 


text:
Áánútu Yútaa-kwaasi ánaaemba umátímakainkaꞌa óꞌonkaa-kwaasi sáwívarawai kwená kwaási-iꞌa umátínkaraisasa miráumai naaémba Yútaa-kwaasi Áánútumpaꞌa tíyana Ísu Káráísitina kwaási-iꞌa umátinkanimba pukésa usásinaaraꞌnaraamba ónááowe. 


text:
<pb/>Yútaa-kwaasiyaveꞌa imáyáa éꞌa simátíménda ísáaro. évakarawaimo toómbó ayááímó topámbaimo Áánútumbo ámémba mintómbá mútúꞌa Áánútundeiman-iye. évakarawaimo sésamo mintáí-ánúꞌá Áánútundeiman-iye sembá mintáímá amápaꞌa kwendéímán-iye. 


text:
moórá-taigo áwíꞌa órívema kígauvaꞌa kwáyáin-taima mintáíráámbá umái Yútaa-kwaasi máyáawe. Áánútu minórívé-táígó ayáánamai arátuwena úmípakemba áváár-orive-taigo ayáánamai aráꞌmai máyavusumaraisana ávóiraken-anomba tamandéna anón-uraiye. áváár-orive-taigo ayáánamairaamba kemá óꞌonkaa-kwaasiman-owe. 


text:
mindáyaveꞌa kentúwíꞌa íma maimaé iyéꞌa arátukain-ayaanamaiyaveꞌa úwoisamba owatá kesáá anómba úne íma seró. mintáígó asirayámbá kwétimivo keinárawaꞌa mintáígómbá íma asirayámbá kwéamevo kentúwíꞌa íma maimaé íyóro. 


text:
<br/>kentúwíꞌa íma mósá maréꞌa séꞌa Áánútu kentáá máyavusumarinintavena ayáánamai arátukaiye íma seró. 


text:
maarán-áímbá árair-aimban-iye. Yútaa-kwaasi Ísu Káráísitin-aaiyavesa íma áraire siráantavena arátukaisaꞌa keinárawaꞌa áraire siráantavena miwí tinondá máyáawe. mindáyaveꞌa íma kentúwíꞌa mósá máréwana tááꞌa káínaꞌa kárákwiyoro. 


text:
Yútaa-kwaasi ayáánamai-uramban-ovo Ísu Káráísitin-aaiyavesa íma áraire sentávéna arátúwáísasa máyáamba póꞌa keinárawaꞌo mirámó íyanamo éna Áánútu mirá íníye. 


text:
Áánútu évakarawai arumbá umátinkena évakarawai sáwí-meyamba timínímba imáyáa oró. sáwíꞌo uráawai sáwí-meyamba tiména kembá kaweꞌá kwéumatinkaiye. kaweꞌó umátínkáípaꞌo ímo maíꞌmaiꞌo íyanamo éna ayáánamaimo arátukaintemba keinárawaꞌa mirá íníye. 


text:
Yútaa-kwaasimo sáwí-ambo tuwésamo Ísu Káráísitin-aaiyavesa áraire síyanamo éna Áánútu asirayámbá tokáiwai tiréna ááémo maémáémpaꞌa mótinkaniye. 


text:
óꞌonkaa-kwaasi áváár-orive-taigo ayáánamairaamba owaná Áánútu arátuwena kawer-órívé-táívímbá máyavusumakaimba mindá umbaí tairáiye. Yútaa-kwaasi kawer-órívé-táíráámbá owaná Áánútu minkáwé-táígó ayáánamai arátukaimbanivo ókwaraꞌa maimaí Yútaa-kwaasi máyavusumaranimba mindá íma umbaí téna kanaán-umai íníye. Áánútu amáparawai arumbá kwéumatinkain-kwasai. 


text:
<br/>kesí kwaásiyono. kesáá anón-kwaasiya úne sevó séꞌa avoraꞌó simátíménda ísáaro. Ísareri-kwaasi Ísu Káráísitin-aaiyavesa íma áraire sembánivo íma mirá úmae iyésa naaémbo óꞌonkaa-kwaasimo Áánútumo ítámakaiwaimo Áánútunopaꞌo tíyankaꞌa Ísareri-kwaasi Ísu Káráísitin-aaiyavesa áraire sénááowe. 


text:
miráumai Áánútu Ísareri-kwaasi sáwíꞌo umáímo máyáampinkemba kawer-ámpáꞌá métinkaniye. mindáyavena naaóváꞌá Áánútun-aai aúváívimba agaimaréna séna<br/>sáwíꞌo umáímo máyáampinkemba kawer-ámpáꞌá métínkáiwai Sáíyono-naopaꞌa paáréna Yákópo aísaavutantamba uráawaiti sáwí-imayaa maitiyuwáníye. 


text:
sáwí-imayaa maitíyúwáandaraꞌa simáímo tarúmakaunda-aimba paáriniye Áánútu siráiye agaimaréna Ísareri-kwaasi Yákópo aísaavutantamba uráawaiyavenawe miwítí anón-daopaꞌa áwíꞌa Sáíyono-naopatavenawe agaimaréna siráiye. 


text:
Yútaa-kwaasivinkemba sáwívarawai Ísu Káráísitin-aai arááíraamba pósa Áánútuna namuro-kwáásíráámbá ompínkémbá óꞌonkaa-kwaasi kwenáái iséꞌa áraire siráawe. Yútaa-kwaasi tíkwáꞌnáma Áánútu simái tarúmakaintavena miwí tísaavutantamba uráawai kwená kwaási-iꞌa umái ítámakaiye. 


text:
<pb/>ááéma kemá óꞌonkaa-kwaasi Áánútun-aai arááíraawasa naaémba Yútaa-kwaasi mirá uráamba póna ívéꞌa Áánútu keinárawaꞌa arumbá kwéumatinkaiye. 


text:
Yútaa-kwaasi Áánútun-aai arááíraawana keinárawaꞌo arumbó kwéumatinkaintemba naaémba miwí arumbá umátinkaniye. 


text:
amáparawai Áánútun-aai arááísúwana Áánútu séna sáwíꞌo kwéomba mindágo tátokaiye séna arumbá umátinkanintavena mináímbá siráiye. Áánútu áwíꞌa anómba úmae kwéiyin-kwasai. 


text:
<pb/>Áánútu ávááraumai arumbá umátinkena kawer-ímáyáá éna amápa-tantaatavena imáyáa isaná mirám-baaran-aimbo Áánútunopaꞌo kwáyáimba íma kanaán-umaiya kwéisaunanaya mirám-baaram-bayaimo kwémayaimba íma kanaán-umaiya kwéawanaundayaawe. 


text:
Áánútun-aai aúváívimba agaimaréna séna<pb/>Ísóigomo imáyáamo kwéimba íma kanaán-umai kwéisaawe. Ísóigomo máyáim-bayai íma kanaán-umai táásá umai kwémayaawe. 


text:
moórá-yantaaꞌa simíyaꞌa kemá anondá tíménoma íma siwáímá póna kwemá ísarena kwétimiwaiman-iye agaimaréna siráiye. 


text:
Áánútu amápa-tantaaꞌa úmáráísana kwená asirayámbá kwáyáintavena amápa-tantaaꞌa kwáyáimba pósa kwenáwíꞌa mósá maránááontavena amápa-tantaaꞌa kwáyáiye. mindáyaveta Áánútumo mayáímó kwémayaimba íma kanaán-umaiya amápaꞌa kwéawanasaundayaanivo kítokaꞌa kwéawanaundayaaniye. kwenáwíꞌo anómbo úmae kwéiyimba árair-aimban-iye.<pb/>


text:
kesí kwaásiyono. Áánútu ávááraumai arumbá umátínkáintaveꞌa maarán-áímbá asiramái simátimune. keinárawaꞌa kentúma Áánútumpaꞌa kwéameꞌa kwentávéꞌa imáyáa kwéeꞌa kwená mayáíyé suꞌmai kwémayaiyana aamoí umátinkaniye. mirámó éꞌo éꞌa kwená imáyáa áraiꞌa mósá maránááowe. 


text:
marapá-kwáásímó sáwíꞌo kwéontemba íma mirá éꞌa Áánútu kwésin-aintaveꞌa owé síyana kentí imáyáa aúnáiꞌa umátinkainaꞌa aúná-kwaasiraamba umái ménaaowe. mirámó éꞌo éꞌa Áánútumbo arááímo kwétain-aimba iséꞌa Áánútumo aamoimó kwéin-aimba iséꞌa kaweꞌ-máyáí-áímbá iséꞌa kwená kasenku-ímáyáámó kwéimba isánááowe. 


text:
<pb/>Áánútu úwoi súwaꞌnaa uráintaveꞌa maarán-áímbá simátimune. kentúma íma maé iyéꞌa anón-kwaasiya úne íma seró. Áánútu túwaꞌnaa isaꞌá íma kwaásiti asirayánkáꞌán-ivo Áánútuna asirayánkáꞌá kwená mayáí kwémayaamba mindáyaveꞌa imáyáa éꞌa kentúma íma maé íyóro. 


text:
Áánútu úwoi súwaꞌnaa isatá moórá-morawaiya kentáásí mayáí mayánaundayavena Áánútu asirayámbá siménaya Áánútu asirayámbó timénamo kesáái simátímaꞌmae nááóromo siráinda árair-aimban-iye séꞌa mirán-oro. 


text:
asirayámbó timénamo túwaꞌnaa orómó siráindawai mirán-oro. asirayámbó timénamo kesí aambó agaráátínkáaro siráindawai mirán-oro. 


text:
asirayámbó timénamo asiramátínkáaro siráindawai mirán-oro. kentí náaindaambo taaímbaimo kwétimewai kaweꞌá kwéovo mirán-oro. kárákwiraawai kaweꞌá kwéovo mirán-oro. kaweꞌó kwéumatinkaawai aamoí kwéiyapakemba mirán-oro. 


text:
<br/>moórá-morawaivimbo tirumbó kwétimemba íma kampaꞌá síyamba áraiꞌa tirumbá tíméro. sáwí-mayai tínaaemba umámeꞌa kaweꞌ-máyáí tátoraaro. 


text:
Ísu Káráístina kwaási ontávéꞌa mimbórá-ákúnkááníꞌa éꞌa póꞌa moórá-morawaivimba tirumbá kwétimeꞌa moórá-morawai túwíꞌa mósá máráamba karuwaaꞌá éꞌa máéro. 


text:
Ísu Káráísitimo kumíníntaveꞌo amuꞌmaréꞌo máyáamba tirunkó aamoí ínana umbai-yántááꞌó kentópaꞌo kwáyáimba íma imáyáa éꞌa asiramái méꞌa Áánútumpaꞌa námúnaa símae iyéꞌa íma agándáaro. 


text:
mimbórá-ímáyáá umái méꞌa anón-kwaasiya úne íma séꞌa moórá-morawai túwaꞌnaa eꞌa úwoi-mayaigwaraꞌa máyáaro. kesáváí-ímáyáámó ombá keyáá kawer-ímáyáágwárá-kwáásíyá úne íma seró. 


text:
<br/>sáwíꞌo umátínkarewaꞌo éꞌa anondá íma mirá umátínkáaro. kwaási túrankaꞌa kaweré suꞌmai umái máéro. 


text:
sáwíꞌo umátinkaiyaꞌo éꞌa anondá íma mirá éꞌa méwana Áánútu anondá sáwí-meyamba timíníye. mindáyavena Áánútun-aai aúváívimba agaimaréna séna<pb/>Ísóigo séna sáwíꞌo íyawaina anondá-meyamba timénaunda mindá kendéímán-iye. sáwí-mayaiyaveꞌa meéyámbá timénaumne siráiye agaimaréna siráiye. 


text:
mináímbá imáyáa éꞌa maarán-oro. Áánútun-aai aúváívimba agaimaréna séna<br/>namuro-kwáásímó tááimo kwétinkaimbo éꞌa toómbá tíméro. namuro-kwáásímó nontávénamo kwétinkaimbo éꞌa tíméro. mirámó íyasamo ésa sáwíꞌo umátínkáantavesa tigaemá íníye agaimaréna siráiye. 


text:
amáparawai marapáꞌó kárákwiraan-anon-kwaasi tísamaivimba áíkwiyoro. Áánútumo asirayámbó ímo tímakainkakai íma kárákwiyi-mayai mairáasino. Áánútu miráumaimo kárákwiraawai usásintinkaraiye. 


text:
marapáꞌó kárákwiraan-anon-kwaasi Áánútu usásintinkaimba póꞌa miwí táái iséꞌa íma arááíséro. araaisíyambo éꞌa Áánútu aúrankaꞌa sáwíꞌa éꞌa sáwí-meyamba mayánááowe. 


text:
kaweꞌó kwéowai kárákwiraan-anon-kwaasiyavena íma tááꞌa kaisasá sáwíꞌo kwéowai kárákwiraan-anon-kwaasi táároi kwéinkaisewe. kárákwiraan-anon-kwaasi táároi íma inkaisénáemo séꞌo éꞌa kaweré suꞌmai íyasa aamoí umátinkanaaowe. 


text:
kárákwiraan-anon-kwaasi túwaꞌnaa íyaꞌa kaweꞌá umái ménaaontavena Áánútu miwímá usásintinkaraiye. sáwíꞌo éꞌo éꞌa miwí táái inkaíséro. asirayámbá tokáamba pósa sáwíꞌo íyawai sáwí-meyamba timénááovo inkaíséro. Áánútu usásintinkaraimba pósa sáwíꞌo kwéowai sáwí-meyamba timénááowe. 


text:
mindáyaveꞌa marapáꞌó kárákwiraan-anon-kwaasi tísamaivimba áíkwiyoro. Áánútu áwááꞌa síníyeyavaiye suꞌmai ímanivo arupí-aintaveꞌa kárákwiraan-anon-kwaasi tísamaivimba áíkwiyoro. 


text:
óꞌon-oꞌon-takisi orómó síyaꞌa arupí umái mirá éꞌa anón-kwaasi túwíꞌa mósá márááro. moórá-morawaivimba tirumbá kwétimen-kwasai. 


text:
<pb/>óntambo tímakaiyaꞌa amatááma íma maéꞌa ááéma tíméro. moórá-morawaivimba tirumbá kwétimeꞌa mirámó ombá Áánútu Mósesimbo simámakain-amaamba kwégwaraawe. 


text:
Áánútu Mósesimbo simámakain-amaanko séna aarai-úmóyáné kwaai-úmóyáné óꞌon-oꞌon-tantaare íma oró. tínkamiyasamo puwónááoniꞌa íma oró. túran-anda íma oró. mirám-baaran-amaankona ááimba maarán-iye.<br/>kesáváí-ímáyáámó ontembá<br/>kentí kwaásiti imáyáagwaraꞌa oró. 


text:
<br/>miwítí kwaásiti imáyáamo kwéowai íma sáwíꞌa umátinkanaaowe. miwítí kwaásivimba tirumbá kwétimewai Áánútu Mósesimbo simámakain-amaamba kwégwaraawe. 


text:
<pb/>Ísu Káráísitimo kumínín-kanaa sáwíyankaꞌa tínaꞌa Ísumo kumínín-kanaamo ímo imáyáamo ontembá íma éꞌa kárákwiyoro. Ísu Káráísitin-aaiyaveta áraire siráundarata Áánútumo siránín-kanaa sáwíyankaꞌa tínímba póta máyaundaya ívéꞌa minkánáá sáwíyankaꞌa tíníye. 


text:
marapáꞌó túnkain-ayampaꞌo máyáamba kwéanasaimba póꞌa sáwíyankaꞌa kwíyómpaꞌa ságayan-ayampaꞌa ménaaovo mindáyaveꞌa sáwí-mayai tínaaemba umámeꞌa tiyáántán-kwimai kaweꞌ-máyáí maéꞌa máéro. 


text:
ságayan-ayampataamo máyaunda-kwaasiyaamo kwéundantenta mirá kwéeꞌa kaweꞌá umái máéro. íma torupamái méꞌa uwoꞌaóꞌ-nómbá kwéneꞌa uwoꞌaóꞌá oró. aarai-úmóyáné kwaai-úmóyáné íma kwéeꞌa aaisané íma kwéseꞌa kaweꞌ-máyáímó kwémayaantaveꞌa kentirunkó íma simái sáwíꞌa umátínkáaro. 


text:
sáwí-imayaayaveꞌo tirááíyaveꞌo kwéomba íma owé séꞌa tínaaemba umámeꞌa Ísóigo Ísu Káráísitintaveꞌa séꞌa kentááráꞌá kárákwiyuwo seró.<pb/>


text:
maísáaro. Ísu Káráísitin-aaiyavesa áraire kwésesamo ímo asiramáímo kwégwaraawaiyaveꞌa íma tiyuwéꞌa keséya máéro séꞌa miwítí óꞌon-oꞌon-imayaayaveꞌa íma aaisambá simái taaínaaro. 


text:
Ísu Káráísitin-aaiyavesa áraire kwésewaivinkemba évakarawai sésa amápa-tomba kwénaundaya kanaá kwéiye sewasá évakarawai Áánútuna aampaꞌó ímo asiramáímo kwégwaraawai sésa kígauvaken-tone suꞌmai néta póí-amaꞌa íya nánaumne sewasá 


text:
amápa-tombo kwénaawai póí-amaꞌo ímo kwénaawaiyavesa íma simái sáwíꞌa umátínkáaro. kwenááiyavesa áraire kwésesa póí-amaꞌa kwénaawaiyavena Áánútu séna kesí kwaásiman-owe siráimba pósa kígauvaken-tone suꞌmai kwénaawai póí-amaꞌo kwénaawaiyavesa sáwíꞌa kwéowe íma seró. 


text:
moóráwaina mayáí-kwáásígóntávéꞌa sáwíꞌa óne íma seró. íma keinárawaꞌnein-ivo kwená anón-kwaasigondei póna kweyááríkaꞌa séna kaweꞌ-máyáí maé sáwí-mayai maé kwéone kwená anón-kwaasigo kwésiye. Ísóigo kanaán-umai áwaꞌnaa ínímba póna kaweꞌ-máyáí kwémaena asiramái méniye. 


text:
<pb/>évakarawai moórá-mora-tawaiyavesa sésa anóm-bonoꞌo sií-táwain-ivo amápa-tawai úwoi-kanaaman-iye sewasá évakarawai sésa amápa-tawai mimbórá-táwairaaniꞌan-iye kwésewe. amáparawai imáyáa ésa moórá-aimbo arupí-aimbo sésamo ésa mináímbá mirán-oro. évakarawai moórá-aimbo arupí-aimbo sésamo ésa mináímbá mirán-oro. 


text:
évakarawai Ísóigo áwíꞌa mósá maránáe sésa moórá-tawaiyavesa anón-tawaiman-iye sewasá évakarawai Ísóigo áwíꞌa mósá maránáe sésa toómbá Áánútunopaꞌa súwi simái kwénaawe. évakarawai Ísóigo áwíꞌa mósá maránáe sésa évaka-tontavesa íma nánaumne sésa kwénaan-tontavesa Áánútumpaꞌa súwi kwésewe. 


text:
máyaundaya Ísóigontaveta imáyáa kwéeta máyaunda póta púwóndaya Ísóigontaveta imáyáa kwéeta puwónaumne. máyaundayaawe puwónaundayaawe Ísóigondei-ita kwéune. 


text:
Ísu Káráísiti pukáan-kwaasirare úwoimo súvamaimo máyaunda-kwaasirataawe kárákwiyinintavena pukéna usásinkaiye. 


text:
mindáyaveꞌa imáyáa éꞌa Ísu Káráisitina kwaási ontávéꞌa moórá-morawaiti mayáí awánéꞌa sáwí-mayaiman-iye íma séꞌa íma simái sáwíꞌa umátínkáaro. Áánútu amáparawai máyáawaina ááimba tísaa ínínkaꞌa Áánútu aúrankaꞌa amáparawaiya máyaundayavenaya póna sísaa íníntaveꞌa mindáyaveꞌa kwaásiti mayáígómbá íma simái sáwíꞌo oró. 


text:
mináíntávéna Áánútun-aai aúváívimba agaimaréna séna<pb/>Ísóigo séna máyaundayaveꞌa séꞌa kesúrankaꞌa amáparawai kívairesa kesí imáyáa mósá marésa avoraꞌá sésa áraiꞌa emá Áánútuma óne sénááowe Áánútu siráiye agaimaréna siráiye. 


text:
miráumai minkánáámó tínímba Áánútu aúrankaꞌa amáparawaiya kesáámó máyaundawaina ááinta simámenaundayaawe. kentáásí mayáígóná aambá kawer-áné suꞌmai awánésa íma sáwí-amba kwaráígwáe siráin-kwasai. 


text:
<br/>mindáyaveta imáyáa kwéeta moórá-morawaiti mayáí awánéta sáwí-mayaiman-iye íma séta maarán-ímáyáá éta kesí kwaási kesí mayáí awánésa sáwíꞌa ónáe seváínivo kaweré suꞌmai ónáe séta mirá ónaundayaawe. 


text:
Ísóigo Ísuwe tarúmai máyaunda póꞌa maarán-áímbá árair-aimba iyé-áímbá ísaraumne. amápa-tomba kwáyáimba íma sáwíꞌa isasá náíyanamo éna íma sáwíꞌa umátinkanivo kampaꞌó sésamo naananá sáwíꞌa umásinkaniye sésamo náíyanamo éna sáwíꞌa umátinkaniye. 


text:
évakarawaimo mintómbá íma nánaumnemo sen-tómbó náíyasamo ésa mináímbó sewáí tuwánésa mintómbó náíyantavesa sáwí-amba kwaránááowe. mirámó kwéomba sáwíꞌa éꞌa tirumbá íma kwétimewe. mirán-tómbó kwénaamba miwíyáváíyé séna Káráísiti pukáiwai tuwánésa sáwí-amba kwáráavo séꞌa kárákwiyoro. 


text:
Áánútu kentááráꞌá kárákwiraimba mirám-baaran-tone noné naawasá íma naawasamó kwéomba ímanivo Áánútu kentááráꞌá kárákwiraimba maará kwéiye. kwenaúrankaꞌa arupí umái paru umái máyaunanaya Áánútun-amanko kwésuwaꞌnaa-isana sirunkóyá aamoí kwéiye. 


text:
mirámó kwéomba Ísu Káráísitina mayáí kwémayaawana Áánútu aamoí kwéumatinkaisasa tuwánésa sésa kaweꞌá kwéowe kwésewe. 


text:
<br/>mindáyaveta imáyáa éta paru umái méta moórá-morawai asirayámbá timénáe séta siyáántán-kwimaiya mayáíyá máyáano. 


text:
évakarawaimo kampaꞌó sésamo mintómbá naananayá sáwíꞌa umásinkaniye sewaꞌó ombá mintómbá nánáe séꞌo néꞌo ombá tuwánésa sáwí-amba kwáráavainivo kárákwiyoro. Áánútumo kentirumpimbó kwémayaim-bayaigomba sáwíꞌa iváínivo kárákwiyoro. amápa-tombo naambá mindá kanaán-ivo évaka-tombo kwénaambo tuwánésa sáwí-amba kwáráamba sáwíꞌa umátinkaamba mindá sáwíꞌan-iye. 


text:
póí-amare ándá-aran-done óꞌon-oꞌon-tone kwénaundamo suwánésa sáwí-amba kwáráavo séꞌa miwíyávéꞌa imáyáa éꞌa mintómbó kwénaamba ivátiyuweꞌa mirámó ombá kaweꞌá kwéowe. 


text:
mintántáátávéꞌo imáyáamo kwéomba Áánútune suꞌmai simáméro. kentirumpinkén-ímáyáánéímó kwéomba íma sáwíꞌa kwéune kwésevo kentirunkó kaweꞌá iníꞌa kwéowe. 


text:
évaka-tontaveꞌa kaer-ímáyáá tokéꞌa nánaum. íya nánaumno kwésewai kentirumpinkén-ímáyáágó íma naaó kwésinaꞌo néꞌo éꞌa Áánútu aúrankaꞌa sáwíꞌa ónááowe. kentirumpinkén-ímáyáágó kaweꞌán-iye ímo kwésisasamo mirámó ombá sáwíꞌa kwéowe.<pb/>


text:
kesáá Áánútuna aampaꞌá asiramáíya kwégwaraundawaiya Áánútuna aampaꞌó ímo asiramáímo kwégwaraawai túwaꞌnaa ono. sirááímo tainíꞌo kwéundayaawe suꞌmai íma imáyáa éta 


text:
kentáásí egwaaꞌó máyáawai Áánútuna aampaꞌá asirámae kónááontaveta miwíyáváígwáráꞌá imáyáa éta túwaꞌnaa ono. 


text:
Ísu Káráísiti íma kwesáváí-ímáyáá éna kwaásiyavena imáyáa uráiye. mindáyavena naaóváꞌá Áánútun-aai aúváívimba agaimaréna séna Káráísiti Áánútuntavena séna<br/>simái sáwíꞌo umánkaraawai pósa kembá<br/>sáwíꞌa umásínkaraawe siráiye agaimaréna siráiye. 


text:
naaóváꞌá Áánútun-aai aúváívimba agaimakáamba maarán-áíntávésa agaimakáawe. súwaꞌnaa ínanaya íma ááéma sívón-káínata Áánútun-aaiyaveta asiramái imáyáa kwéeta kwesé ménaundayaveta amuꞌmaréta máyaumne. mindáyavesa aúváíma agaimakáawe. 


text:
<pb/>íma tívón-káínaꞌa asiramái máéro séna Áánútu kwétuwaꞌnaa-iye. Ísu Káráísitimo máyáintemba miráumai méꞌa keinárawapimba mimbórá-ímáyáá oró séna Áánútu kwétuwaꞌnaa-isaꞌa 


text:
póꞌa mimbórá-ímáyáá kwéeꞌa mimbórá-áímbá kwéseꞌa Áánútu áwíꞌa Ísóigo Ísu Káráísiti avowa áwíꞌa mósá máráamba mindáyaveꞌa námúnaa kwésune. Ísu Ísareri-kwaasiye óꞌonkaa-kwaasiye túwaꞌnaa uráin-kwasai. 


text:
<pb/>Ísu Káráísitimo keinárawatavenamo aamoí kwéintemba keinárawapimba moórá-morawaiyaveꞌa aamoí kwéeꞌa mirámó kwéowana Áánútu áwíꞌa anómba kwéiye. 


text:
naaóváꞌá Áánútu Yútaa-kwaasiya síkwáꞌnáyavenaya simái asirámarowana Áánútumo siráintembo íníntavena minásíráyán-áímbó paárinintavena Ísu Káráísiti kumbéna Yútaa-kwaasi túwaꞌnaa úwasa 


text:
óꞌonkaa-kwaasi sésa Áánútu arumbá umásínkáísata kwenáwíꞌa mósá maráúmne sénááontavena Ísu Káráísiti kunkáiye. mináíntávéna Áánútun-aai aúváívimba agaimaréna séna<pb/>óꞌonkaa-kwaasivimba máyaunda enáwíꞌa mósá maréꞌa monor-ímó kwésunda enáwíꞌa mósá kwémaraumne agaimaréna súwana 


text:
moórávaꞌa agaimaréna séna<pb/>óꞌonkaa-kwaasiyono. Áánútumo ítámakaiwaiye tirunkógwáráꞌá aamoí íno agaimaréna súwana 


text:
moórávaꞌa agaimaréna séna<pb/>óꞌonkaa-kwaasiyono. Ísóigo áwíꞌa mósá máráaro. amáparawaise kwenáwíꞌa mósá máráaro agaimaréna súwana 


text:
Áánútun-aai simátímakowai áwíꞌa Áísáya agaimaréna séna<pb/>Tévíti avowa áwíꞌa Yési kwenándárakemba moóráwai paárínana óꞌonkaa-kwaasiraꞌo kárákwiyinintavena Áánútu usásinankainasa kwembá amuꞌmarésa ménaaowe agaimaréna Ísu Káráísitintavena siráiye. 


text:
kwesé ménaaomba amuꞌmaréꞌa máéro séna Áánútu kwétuwaꞌnaa-iye. kwesé aráápamai máyáantavena paru umátinkena tirumbá kaweꞌá umátínkáísana kwenamankó asiramátínkávaꞌa kwéiyisaꞌa kwesémó ménaaomba amuꞌmaréꞌa máyáamba mindáyaveꞌa námúnaa kwésune. Áánútuna mayáí kwémayaundayavai aamoí kwéune siráin-kwasai. 


text:
<br/>kesí kwaásiyono. imáyáamo kwéunda-aimbo simátíménda ísáaro. kawe-kwáásí-úramba póꞌa kawer-ámbó kwégwaraan-aimba amápaꞌa iséꞌa kanaán-umai kwéagaraatinkaawe. keinárawataveꞌa mirán-ímáyáá kwéune. 


text:
maanáúváívímbá évakar-aimba asiramái simátimunda mináímbá imáyáa ónááontavena íma sááꞌa kwégaisaꞌa súne. óꞌonkaa-kwaasivimba Ísu Káráísitina mayáí mayánaundayavena Áánútu siꞌmákaimba póna íma sááꞌa kwégaisaꞌa asiramái maanáúváívímbá simátimune. Áánútuntaveꞌa séꞌa maanóꞌónkáá-kwáásí ená kwaási owaná enamankó ená kwaási-iꞌa umátínkaraiye senaná Áánútu aamoí íníntaveꞌa kenáái áséi-kwasai kwésimatimune. 


text:
Ísu Káráísiti asirayán-ímáyáá símísaꞌa óꞌonkaa-kwaasi Áánútun-aaiyavesa áraire sénááontaveꞌa mayáí miwívímbá mairáunda mináímbá íma sááꞌa káínaꞌa póꞌa simátíménda ísáaro. aaí kwésimatimeꞌa mayáí kwémayaunda 


text:
Áánútun-amanko asirayámbá kwésimisaꞌa óꞌon-oꞌom-bayai ímo awánaraam-bayai maimaéꞌa kuráumne. Yérúsaremu-naopakemba óꞌon-oꞌon-daopaꞌa kwénaaeꞌa Káráísitin-aai áséi-kwasai simátímaꞌmaeꞌa iyéꞌa Írírikamu-maravaꞌa kuráumne. 


text:
kemá séꞌa naaóꞌ-naoꞌa Ísu Káráísitin-aaimo ímo ísaraan-daopaꞌa áséi-kwasai kosimátimenae. kosimátímakaan-kwaasivimba íma kosimátimenaumpo óꞌon-daopimpaꞌa kosimátímaꞌmaeꞌa naaónaumne séꞌa mináséí-kwásáí ímo ísaraan-kwaasivimba kosimátímakaumne. 


text:
naaóváꞌá Áánútun-aai aúváívimba mirán-áímbá agaimaréna séna<pb/>ímo simátíméwasamo ísaraawai naaémba Áánútuna aambá awánanaaowe. ímo ísaraawai naaémba<pb/>Áánútun-aai isánááowe agaimaréna siráimba póꞌa Ísu Káráísitin-aaimo ímo ísaraan-kwaasivimba kosimátímakaumne. Árómáa-naopaꞌa kónáe siráin-kwasai. 


text:
<pb/>ímo ísaraan-kwaasi áséi-kwasai kwésimatimundaraꞌa kentópaꞌa kónáe séꞌa úmae iyúnda simátimunda-mayaigo sáwívakaꞌa kembá tátokaiye. 


text:
kentópaꞌa kónáe séꞌa úmae iyúnda sáwívar-ima maisuwéꞌa íma kanaán-umai kwégundayaveꞌa ívéꞌa maandáópímpáꞌá kesí mayáí ánásasuweꞌa 


text:
kentópaꞌa kónáe-imayaa kwéune. Sépéni-maravare séꞌa kwégweꞌa kentí naaópaꞌa kotuwánéꞌa komáyáanaꞌa súwaꞌnaa íyaꞌa Sépéni-maravaꞌa kónaumne. 


text:
Áánútuna kwaási Másétóniyaa-maravakewaiye Ákáyaa-maravakewaiye sésa ayawaí taisasá Áánútuna kwaási Yérúsaremu-naopakewai toómbá íma makáawai túwaꞌnaa ónáe sésa miwítí óntamba torupámakaamba pósa simíyaꞌa maimaéꞌa Yérúsaremuvaꞌa kwéꞌa mátimenaumne. 


text:
miwítí imáyáavinkembo mirámó kwéomba mindá kaweꞌán-iye. Yútaa-kwaasi óꞌonkaa-kwaasi Ísu Káráísitin-aai kosimátímakaamba pósa imáyáa ésa miwítí óntamba Yútaa-kwaasi toómbá íma makáawai kwétimemba mindá kaweꞌá kwéovo mirán-oro. 


text:
torupámakaan-ontamba maimaéꞌa kweémeꞌa amáparawai mátímatuweꞌa Sépéni-maravare séꞌa kwégweꞌa kentí naaóꞌa kóméꞌa minkákémbá Sépéni-maravaꞌa koónaumne. 


text:
<br/>kesí kwaásiyono. kentáásí Ísóigo Ísu Káráísitintaveꞌa imáyáa éꞌa Áánútun-amanko arumbá kwéumasinkaintaveꞌa imáyáa éꞌa asiramái simátimeꞌa séꞌa Áánútumpaꞌa námúnaa kwésumpo keinárawakwaraꞌa súwaꞌnaa umai asiramái námúnaa seró kwésune. 


text:
Yérúsaremu-naopaꞌa kónaunda Yútiyaa-ayampaken-Yutaa-kwaasi Ísu Káráísitin-aaiyavesa íma áraire kwésewai sínkamovo séꞌa súwaꞌnaa umai námúnaa seró. miváꞌá Áánútuna kwaási máyáawai túwaꞌnaa on-óntántávésa aamoí ónááontaveꞌa námúnaa seró. 


text:
mimbáyáí ánásasuwaanana Áánútumo owémó sínaꞌo éꞌa aamoí éꞌa kentópaꞌa kweémeꞌa kotuwánéꞌa aúnáiꞌa umái ménaumne. 


text:
moórá-ininko áwíꞌa Vípi kesímánaakaanta éna Áánútuna kwaási Sénkíriyaa-naopakewai kwétuwaꞌnaa-isaꞌa kwenáái simátimune. 


text:
keinárawate kwesé Ísóigona kwaási ontávéꞌa kentópaꞌo kwínímba aamoí umánkeꞌa keséya maiyó séꞌa évaka-tantaaꞌo kwempímbó ímo kwáyáinda áwaꞌnaa oro. sáwívarawai túwaꞌnaa ena kenkwáráꞌá súwaꞌnaa intávéꞌa póꞌa áwaꞌnaa oro. 


text:
<br/>moórá-ininko áwíꞌa Párísiraawe awaikó áwíꞌa Ákwíraawe kaweꞌá umái máékaiyo kwésimatimune. mindáraiye kewé Ísu Káráísitina mayáíyá kwémayaumne. 


text:
ááéma sínkamiyakai puwúyavo-imayaa íma ésarai súwaꞌnaa uráayaꞌa aamoí kwéumatinkaumne. kewé suꞌmai ímanivo óꞌonkaa-kwaasi óꞌon-oꞌom-baravakewai Áánútuna kwaásigwaraꞌa aamoí kwéumatinkaawe. 


text:
mindáraiti naaúmpaꞌa Áánútuna imáyáa ésa torupamái kwémaewaiyaveꞌa kaweꞌá umái máéro kwésimatimune. moóráwai áwíꞌa Épinitasi kwemá kesí kwaási-iꞌa kwéintaveꞌa kaweꞌá umái maiyó kwésimamune. kwemá Ésiyaa-maravakewai aivaꞌá Ísu Káráísitin-aaiyavena áraire siráiwaiman-iye. 


text:
moórá-ininko áwíꞌa Máríyaantaveꞌa kaweꞌá umái maiyó kwésimamune. kwemá keinárawatavena imáyáa éna anóm-bayai kwémayaiye. 


text:
kaeꞌá Yútaa-kwaasi túwíꞌa Ádónaikasiye Yúníyasinteyaveꞌa kaweꞌá umái máékaiyo kwésimatimune. kemá Ísu Káráísitin-aaiyaveꞌa íma áraire siráundaraꞌa áraire siráayawai Ísuna aantá-kwaasiyomba minkáéꞌnárai tuwánaraan-kwaasirai ésarai ááéma kesé ándáma uráaiye. 


text:
<br/>moóráwai Ámpíríyetasintaveꞌa kaweꞌá umái maiyó kwésimamune. kwemá kesí kwaási-iꞌa éna Ísóigoe tarúmai máyáiye. 


text:
moórá Épáanintaveꞌa kaweꞌá umái maiyó kwésimamune. kwemá kesé Ísu Káráísitina mayáí kwémayaiye. moóráwai kesí kwaási-iꞌa iwáímá áwíꞌa Sítékisintaveꞌa kaweꞌá umái maiyó kwésimamune. 


text:
moóráwai Ápérísi Ísu Káráísitina aampaꞌá asiramái kwégwaraiwaintaveꞌa kaweꞌá umái maiyó kwésimamune. Árísítopurasina akúntávéꞌa kaweꞌá umái máéro kwésimatimune. 


text:
moórá Yútaa-kwaasigo áwíꞌa Érótiyoninteyaveꞌa Násísáasina akúmbá Ísu Káráísitina kwaásiyeyaveꞌa kaweꞌá umái máéro kwésimatimune. 


text:
<br/>moóráwai Táráívinae moóráwai Táráívosiye mindárai Ísóigona mayáí kwémayaayawaiyaveꞌa kaweꞌá umái máékaiyo kwésimatimune. moóráwai Pésísi Ísóigo Ísuntavena imáyáa éna anóm-bayai kwémayaiwaintaveꞌa kaweꞌá umái maiyó kwésimamune. 


text:
moóráwai Árúvusi Ísu Káráísitina mayáímó kwémaenamo usáyaaitaraiwainte anówa kesinóraamba uráin-ininkoteyaveꞌa kaweꞌá umái máékaiyo kwésimatimune. 


text:
évakarawai túwíꞌa Ásínkiritasiye Vírígonowe Émísiye Pátáropasiye Émásiye miwísé Ísóigona kwaási máyáawaiyaveꞌa kaweꞌá umái máéro kwésimatimune. 


text:
évakarawai túwíꞌa Vírórógasiye Yúriyaawe Néríyasiye kwenámáánaakowe Órímpasiye miwísé Áánútuna kwaási máyáawaiyaveꞌa kaweꞌá umái máéro kwésimatimune. 


text:
<br/>keinárawapimba moórá-morawaiti imáyáa kwéeꞌa tiyáámba tíméro. Ísu Káráísitina kwaási amáparawai keinárawatavesa sésa kaweꞌá umái máéro kwésimatimewe. 


text:
<br/>kesí kwaásiyono. maarán-áímbá asiramái simátimune. évakarawai simátímakaunda-aimba íma kwaꞌmái sésa kampar-áímbá kwésimatimewasa isésa taaínkaar-esa évakarawai kawer-ámbá tuwésa sáwí-ampaꞌa kwégowe. kárákwiyeꞌa mirán-kwáásí tínaaemba umátíméro. 


text:
mirán-kwáásí kentáásí Ísóigo Ísu Káráísitina mayáí íma kwémaesa sáwí-imayaayavesa tirááíyavaimo om-báyáí kwémaesa kampaꞌá simátiyuwanae sésa kwaasái kwésimatimesa simái tirumbá kwéairaraawasa ímo kaweꞌó umáímo aaimó ísáawai minkámpár-áíntávésa áraire kwésewe. 


text:
keinárawaꞌo áséi-kwasaimo asiramáímo taagwiyávón-aimba amáparawai kwéisaantaveꞌa imáyáa éꞌa aamoí kwéumatinkaumne. kaweꞌ-máyáíyávéꞌa imáyáa úmae iyéꞌa sáwí-mayaiyaveꞌa íma imáyáa kwéomba mindá sirááíma kwétaiye. 


text:
Áánútu paru kwéumasinkaiwaiya túwaꞌnaa ínaꞌa sáwíyankaꞌa Sáátáánigomba usáyaaitanaaowe. kentáásí Ísóigo Ísu úwoi túwaꞌnaa úmae íyíntaveꞌa námúnaa kwésune. 


text:
<br/>kesé mayáí kwémayaiwai áwíꞌa Tímóti kaweꞌá umái máéro kwésimatimiye. évaka-Yutaa-kwaasi túwíꞌa Árúsiyasiye Yésónowe Sósipataawe kaweꞌá umái máéro kwésimatimewe. 


text:
<br/>kemá Tétíyasi Póro sin-áímbá maanáúváí kwéagayeꞌa keináraware kesé Ísóigona kwaási úndayaveꞌa kaweꞌá umái máéro kwésimatimune. 


text:
<br/>moóráwai áwíꞌa Káyási kaweꞌá umái máéro kwésimatimiye. kwená naaúmpaꞌa kwégwaunasa Áánútuna imáyáa kwéon-kwaasi mindáúmpáꞌá torupamái kwémaewe. moóráwai áwíꞌa Érásátasi kwená naaópakewaiti óntankaꞌa kárákwiraiwai kaweꞌá umái máéro kwésimatimiye. moóráwai áwíꞌa Kótasi Áánútuna kwaásigo kaweꞌá umái máéro kwésimatimiye. [ 


text:
<pb/>Áánútu áwíꞌa anómba úmae íyóno. Ísu Káráísitin-aai áséi-aimba kwésimatimun-aimba ísareꞌa áraire kwésemba póna Áánútu kanaán-umai asiramátínkáimba póꞌa kwenááiyaveꞌa asirayán-ímáyáá kwéowe. naaóváꞌá Áánútu mináséí-kwásáí aúpáꞌá makówasa kentáá síkwáꞌnáwe miwí tísaavutantamba uráawaiye mináínkóná ááimba íma ísaraawe. 


text:
Áánútun-aai simátímakaawai mináímbá agaimakáawe. Áánútu maíꞌmaiꞌa kwéiwai ívéꞌa paáriniye kwésimba pósa amápaꞌ-maravaken-kwaasi mináínkóná ááimba isánááowe. mináíntávésa áraire sésa taagwiyavónááontavena mináínkóná ááimba paáruraiye. 


text:
Ísu Káráísitimo uráintaveta Áánútu áwíꞌa anómba úmaeta kwéiyune. Áánútu mimbórá-Ísóígó ména kweyáá amápa-tantaatavena ísaraiwai kwenáwíꞌa anómba úmaeta kwéiyundaya árair-aimban-iye. kemá Póro súnda-aimba ánásaiye.<pb/>


text:
Táításiyo kemá Póro moórá-aimba sénaumpo isaaó. kemá Áánútuna mayáí-kwáásí éꞌa Ísu Káráísitina aantá-kwaasi-iꞌa umásinkena siꞌmákaiwai úne. Áánútumo kwéitamarain-kwaasi kwesé aráápamai maíꞌmaiꞌa kwéesa áraiꞌ-monor-aimba ísámae kwéiyesa Áánútuna aampaꞌó kwéiyontavena Ísu Káráísiti mináímbá simátimiyo séna siꞌmákaiye. 


text:
naaóváꞌá Áánútu ímo kampaꞌó kwésiwai árair-aine suꞌmai kwésiwai asiramái séna kwéitamaraunda-kwaasi aúnáiꞌa umái maíꞌmaiꞌa ónááowe súwata árair-aimban-iye kwéseta máyaumne. 


text:
Áánútumo imáyáamo urón-kanaa tíníye kwéuwana Ísu Káráísiti kwenáái simátimuwana Áánútu simásimena séna kesáái simátímaꞌmae iyuwó séna kentáásí sáwí-imayaavinkentaamo kwéiyasinkaiwaiya mináímbá siráiye. 


text:
<pb/>Táításiyo maanáímbá maanáúváívímbá agaimaráúmpo isaaó. Ísu Káráísitinkaꞌo agevamáímo maúndantemba emá mirán-umai méma áraiꞌa kesááninkaamba ómpo isaaó. Áánútu kentáásivowe Ísu Káráísiti kentáásí sáwí-imayaavinkentaamo kwéiyasinkaiwaiye úwoi áwaꞌnaa esarai paru umánkaayantaveꞌa námúnaa kwésune. Táítási Kíríti-maravaꞌa koména mayáí mairáin-kwasai. 


text:
<br/>eséma keiráímá Kíríti-maravaꞌa komékai embá auwéꞌa kenkáísí mayáí íma ánásarainkaꞌa embá auwéꞌa tiráumne. mimbáyáí kaweꞌá íníyondayaveꞌa embá auwéꞌa simámeꞌa séꞌa amápaꞌ-naopaꞌa Áánútuna kwaásiti anón-kwaasi usásintinkavaꞌa kwíníyone séꞌa auwéꞌa tiráumne. 


text:
usásintinkaan-kwaasi maarán-kwáásímán-owe. miwívímbá íma sáwí-aimba kwáyáiwai ésa kímbora-inimba mapá kuráawai owasá miwítí iyámpói maarán-íyámpóín-owe. Áánútun-aaiyavesa áraire sésa kwenkáꞌá agevamái máyáawai ésa kawer-íyámpóímán-owe kwésen-iyampoi ésa tinóvowi táái ísáawain-owe. 


text:
Áánútuna kwaásiraꞌa kwégarakwiyowai Áánútuna mayáíráꞌá kwégarakwiyomba pósa maarán-kwáásímán-owe. miwívímbá íma sáwí-aimba kwáyáiwai ésa kesáái usáyaaitainkwae íma kwésewai ésa íma ááéma áwááꞌa sewáí ésa íma uwoꞌaóꞌ-nómbá námae naaésa uwoꞌaóꞌá owáí ésa íma aaisan-áímbá sewáí ésa óntantavesa íma túran-anda owáí ésa 


text:
namu-kwaasí naambá toómbá timésa owáí ésa amápaꞌa kawe-tántáátávésa aamoí owáí ésa kawer-ímáyáá owáí ésa arupí umái máyáawai ésa Áánútun-arááímo kwégwaraawai ésa miwí túma kaweꞌá umái kwégarakwiyowai ésa Áánútuna kwaásiraꞌa kwégarakwiyowai mirán-kwáásímán-owe. 


text:
Áánútuna árair-aimba simámakaunda-aimba asiramái tátoꞌmaesa íyóro. mirámó ésamo ésa árair-aimba kanaán-umai simátimesa asiramátinkanaaovo miwí tááiyavesa kampar-áímbán-iye sewáí tááigomba usáyaaitanaaowe. 


text:
<br/>sáwíva-kwaasi kawer-áímbá íma kwégwaresa úwoi sáwívar-aimba símae kwénaaesa miwívínkémbá Yútaa-kwaasi sáwívarawai mirá ésa kampaꞌá simátiyuwesa 


text:
óntamba mayánáe sésa kampar-áímbá simátimesa évakar-akumba sáwíꞌa kwéumatinkesa sáwíꞌa kwéovo mináímbá aambá áúntinkaao. 


text:
Kíríti-kwaasivinkemba moóráwai kawer-áímbá kwésiwai séna Kíríti-kwaasi aasiyaasí kampar-áímbá kwésesa aváá-kwámbó ontembá sáwíꞌa umái kavónáiꞌa umái mésa sáwíva-tomba naíꞌnaiꞌa kwéowe siráiye. 


text:
siráin-aimba árair-aimban-iye. mindáyavai miwítí imáyáa asiramái arupí umátínkénasa Áánútun-aai kaweꞌá umái kwarésa 


text:
Yútaa-kwaasiti manír-áímbá íma isésa árair-aimbo arááíraawai táái íma isáíyamba ivátúwáaro. mirá ónááontavai miwítí imáyáa arupí umátinkaao. 


text:
imáyáa kaweré suꞌmai owáí amápa-tantaatavesa imáyáa ombá kawer-ímáyááwé suꞌmai kwéovo imáyáamo sáwíꞌo owáí Áánútun-aai arááísén-kwaasi miwítí imáyáao sáwíꞌa isaná tirumpimbá kampar-áímbá kwáyáísasa pósa amápa-tantaatavesamo imáyáamo ombá íma moórá kawer-ímáyáá kwéowe. 


text:
miwí tóikakemba kampaꞌá sésa Áánútun-aai kwégwaraumne kwésevo sáwíre suꞌmai kwéesa kawer-áímbá araaisésa íma kanaán-umai kaweꞌá ombá miráumai máyáawaina ááimba Áánútumba tínaaemba kwéumasuwaawe.<pb/>


text:
anónuꞌmaiyomba simátime se íma uwoꞌaóꞌ-nómbá námae naaéꞌa uwoꞌaóꞌá kwéeꞌa arupí umái méꞌa kentúraꞌa kárákwimai kawer-éꞌa Áánútumpaꞌa agevamái asiramái méꞌa imáyáa timéꞌa asiramái maíyana íma tívón-káíno simátimiyo. 


text:
áráankantomba simátime se Áánútuntaveꞌa imáyáa kwéeꞌa méꞌa íma kwantánaanta-aimba kwéseꞌa íma uwoꞌaóꞌ-nómbá námae naaéꞌa uwoꞌaóꞌá kwéeꞌa ívér-inintaveꞌa kawer-ámbá agaráátínkáaro simátimiyo. 


text:
túraꞌa kárákwimai kawer-ésa kaweré suꞌmai kwéesa tuwaiꞌmáákare iyámpóírare naankaré kaweꞌá umái kárákwiyesa tuwaiꞌmáá táái isánááowe. mirámó íyasamo ésa tuwánésa sésa Áánútun-aai kawer-áímbán-iye sénááowe. 


text:
amápa-tantaaꞌa kaweꞌá inasá awánésa emó óndantemba miwí mirá íya simátímaꞌmaemo íyínda íma óikakene suꞌmai simátime arunkakénkwáráꞌá simátimiyo. 


text:
kawer-áíné suꞌmai simátímínasa kampar-áímbán-iye sésamo kampar-áímbó avakáá íyanamo éna íma kwáyainasa tigaeyávésa ésa íma simái sáwíꞌa umásinkanaaowe. 


text:
<br/>kárákwiraan-kwaasi évakarawai meéyámbakaawasa miwítí mayáí úwoi kwémaesa óntamba íma kwémayaawaiyavai maanáímbá simátimiyo. kárákwiraan-kwaasi táái iséꞌa aamoí umásinkaigwae séꞌa kaweꞌ-máyáí kwémaeꞌa miwíyávéꞌa íma anondá seró. 


text:
miwítí náaindaampinkemba íma umóyámbá éꞌa kaweré suꞌmaimo íyamba tuwánanaaowe se mirán-áímbá simátimiyo. mirámó íyanamo éna Áánútun-aai kentáásí sáwí-imayaavinkemba kwéiyasinkain-aaigo anómba íníye. 


text:
<pb/>Áánútu úwoi súwaꞌnaa ena Ísu Káráísitimba aiꞌmarówana óꞌon-oꞌon-kwaasi miwítí sáwí-imayaavinkemba iyátinkanintavena marapáꞌá kunkáimba póna 


text:
Áánútu úwoi súwaꞌnaa ena kawer-ámpáꞌá kónaunda-anta agaráásínkaraiye. minánkómá maarán-ámbán-iye. Áánútuntavesa íma imáyáa kwéowai sáwíꞌo kwéomba sínaaemba umátimeta marapá-tántáátávéta sirááíyaveta úndaya sínaaemba umámeta marapátáámó máyaundaraꞌa kesúrata kárákwiyeta arupí umái méta Áánútuntaveta imáyáa éta méta 


text:
amuꞌmaréta Áánútu asirayánkwáráwáíyé Ísu Káráísiti kentáásí sáwí-imayaavinkemba kwéiyasinkaiwaiye ságayankogwaraꞌa paároyaaoiyantaveta timuꞌmaréta méta paároyaaoiyan-kanaa sirunkóyá kawetá íníye. 


text:
Ísu kentáásí sáwí-imayaaomo tátokaimpinkemba iyásinkenaya kawe-kwáásí-íꞌa umásinkenaya kwená kwaási-iꞌa kwéumasinkaiwaiya méta kaweꞌ-máyáí mayánáe séta máyaundayavenaya mindáyavenawe séna Ísu Káráísiti pukáiye. 


text:
<pb/>Táításiyo mináímbá simátime Áánútuna asirayándéí miwítí imáyáa kaweꞌá umátínkénana aaí íma kwéisaiyawai mináínkó tirumbá kwantáínasa aaí ísáaro. sénda-aimba íma ísáavainivo asiramái simátimiyo.<pb/>


text:
Táításiyo Ísóigona kwaásiraꞌa kárákwiraandawai ómpo maarán-áímbá simátimiyo. marapáꞌ-máyáíráꞌó kárákwiraan-anon-kwaasi tísamaivimba méꞌa miwí táái iséꞌa kaweꞌ-máyáíyávéꞌa toꞌmayaa umái amuꞌmaréꞌa méꞌa 


text:
íma kampaꞌá simái sáwíꞌa umátinkeꞌa íma aaisan-áímbá séꞌa paru umái méꞌa amáparawai kawer-áíné suꞌmai kwéseꞌa máéro. 


text:
ááéma sáwí-imayaagwara-kwaasiya méta aaí íma iséta sáwí-ampaꞌa kwégweta sáwí-yantaataveta sirááíyaveta kwéeta máyaawanana misáwí-yántáákó tátorowata sáwí-imayaayaveta sirááíyaveta kwéeta sáwíꞌa umái méta óꞌowiti náaindaantaveta súran-anda kwéeta síyánta kwéumatinkaawanasa kentáá tíyámba kwéumasinkowata méraumne. 


text:
ánivo Áánútu kentáásí sáwí-imayaavinkemba kwéiyasinkaiwaiya séna sirumbá umátinkaunda póꞌa túwaꞌnaa ónaunda agaráátinkanaumne sirónkaꞌa Ísu Káráísitimba aiꞌmarówana marapáꞌá kumúwana 


text:
Áánútu kawer-ámpátá mésínkaraiye. kesáámó kaweꞌó ówándayavenaya ímanivo arumbá umásinkenaya kawer-ámpátá mésínkaraiye. nombá pésinkowata aúnáiꞌa umái máyaawananaya Áánútun-amanko aúnáita umásinkontavena kawer-ámpátá mésínkaraiye. 


text:
Ísu Káráísiti sáwí-imayaavinkemba kwéiyasinkaiwaiyavena Áánútu imáyáa éna kwenamankó kentáávímbá úwoi anómba kwéumasinkainta 


text:
póna úwoi súwaꞌnaa umásinkenaya séna arupí-kwaasiman-owe. áraiꞌa aúnáiꞌa umái máiꞌmaiꞌa ónááoniꞌa umátinkanaumne kwésisata amuꞌmaréta máyaumne. 


text:
mináímbá árair-aimban-iye. miráumai kárákwiraan-kwaasi táái isésa kaweꞌ-máyáí maésa máéro. Táításiyo mináímbá asiramái simátiminiyonda sirááíma kwétaiye. mirámó inasamó ésa Áánútun-aaiyavesa áraire sewáí asirayán-ímáyáá ésa kaweꞌ-máyáí mayánááowe. mináímbá kawer-áínkó póna kwaási túwaꞌnaa íníye. 


text:
ánivo úwoi-aintavesa sáwívar-aimba kwésesa tíkwáꞌnáwe tináávúwísáiye túwíkwaraꞌa kwétesa aaisan-áímbó kwésesa Mósesimo sirón-amaantavesa aaisan-áímbá kwésemba mirán-áímbá úwoi-ainkoma póna íma túwaꞌnaa ínívo ánaaemba umátimiyo. 


text:
évakarawaimo sáwí-aimbo simáímo taaínkaar-umátínkáawaimba kaumbo-káé-tawai asiramái simátímínasamo ímo isáíyamo e ánaaemba umátimiyo. 


text:
mirán-kwáásí kaéꞌmai máyáawai ésa sáwíꞌo ombá keyááríkaꞌa kwétuwanaawata kesáágwáráꞌá kwétuwanaumne. 


text:
<br/>moóráwai áwíꞌa Átémásaanaꞌi. moóráwai Tikikásaanaꞌiyo. moóráwaimba aiꞌmáráanana enópaꞌa kwíndaraꞌa imáyáa é Níkópórisi-naopaꞌa kesópaꞌa tiyó. áúꞌo sií-kánáá Níkópórisi-naopaꞌa máyaana kesópaꞌa tiyó. 


text:
moóráwai áwíꞌa Sínása aaimó isáí-kwáásígóe moóráwai Ápórosiye emá túwaꞌnaa inasaráí Áánútuna mayáí maimaésarai naaóyááoiye. 


text:
Áánútuna kwaási súnda-aimba simátímínasa kawer-ímáyáá ésa mayáí kwémaesa umbai-yántááꞌó kwáyainda-kwaasi túwaꞌnaa esa pósa íma úwoi-mayai maésa ménaaowe. 


text:
<br/>amápaꞌo kesémo máyáawai entávésa sésa kaweꞌá umái maiyó kwésewe. kentáásí kwaási Áánútuwe aráápamai máyáawaima esé máyáawai kaweꞌá umái máéro simátimiyo. Áánútu amáparawai úwoi kwétuwaꞌnaa-intaveꞌa námúnaa kwésune. <n>kemá Póro súnda-aimba ánásaiye.</n> <pb/>


