# verses

text:
kemá Póro maanáímbá agaimaráúmpo ísáaro. Áánútu kwená imáyáavinkemba kembá aantá-kwaasi-iꞌa umái ításinkena séna Ísu Káráísitin-aai kosimátímaꞌmae naauwó séna siꞌmákaiye. kentáásí kwaási áwíꞌa Sósénisintaveꞌa súnana maanáúváímá kwéagayaiye. 


text:
Áánútuna kwaási Kórínti-naopaꞌa máyáawai ísáaro. Áánútu kwendéí-íꞌa umátínkaraisaꞌa Ísu Káráísitiye tarúmaimo máyáawai ísáaro. amápaꞌ-maravakewai Ísóigo Ísu Káráísitimpaꞌa námúnaa kwésewaiye keináraware Áánútu ítátinkaraiye. Káráísiti miwíráꞌá kárákwiraiwai éna kentáárákwáráꞌá kárákwiraiye. 


text:
Áánútu kentáásivowe Ísóigo Ísu Káráísitiye úwoi túwaꞌnaa ésarai paru kwéumatinkaayantaveꞌa námúnaa kwésune. 


text:
<br/>keinárawataveꞌa ísámai aasiyaasí Áánútumpaꞌa súwi kwésune. Áánútu Ísu Káráísitina mayáíyávéna imáyáa éna kwétuwaꞌnaa-imba mindáyaveꞌa Áánútumpaꞌa súwi kwésune. 


text:
Ísu Káráísitiye tarúmaimo máyáantavena Áánútu kaweꞌó umátínkáimba keinárawapimba anómba uráintaveꞌa póꞌa kwenáái iséꞌa kaweꞌá umái kwésimatimewe. 


text:
Ísu Káráísitin-aai simátímakaunata tirumpimbá tátokeꞌa asiramái méꞌa póꞌa kwenáái kaweꞌá umái kwésimatimeꞌa 


text:
Ísóigo Ísu Káráísitimo marapáꞌó kumínímba amuꞌmaréꞌa máyáamba Áánútun-amanko kwétimin-asirayamba maimái tátokaawe. 


text:
asiramátínkávaꞌa iyínana póna naaén-kanaamo Ísóigo Ísu Káráísitimo kumínín-kanaa tínana kempímbá sáwí-aimba íma kwéniye. 


text:
Áánútu sinteníꞌo kwéena kwenááninko kentáásí Ísóigo Ísu Káráísitinte tarútinkaindayavena tááyaraimba sinteníꞌo kwéiwai póna mirá uráiye. taaín-taimba uráan-kwasai. 


text:
<br/>kesí kwaásiyono. kentáásí Ísóigo Ísu Káráísitina asirayámbá símakaintaveꞌa asiramái kwésimatimune. mimbórá-áímbá séꞌa íma taaínkaariꞌa éꞌa mimbórávímbá méꞌa mimbórá-ímáyáá éꞌa mimbórá-máyáí máyáaro. 


text:
keinárawatopakemba moórá-ininko áwíꞌa Kórówina akúmpákén-kwáásí évakarawai tasimásimesa sésa keíyái aaisan-áímbá kwésesa taaínkaar-umai máyáawe tasimásimakaawe. 


text:
mináísán-áínkóná ááimba évakarawai séꞌa Póro kentáásí anóndaꞌan-iye sewaꞌá évakarawai séꞌa Ápórosi kentáásí anóndaꞌan-iye sewaꞌá évakarawai séꞌa Pítaa kentáásí anóndaꞌan-iye sewaꞌá évakarawai séꞌa Ísu Káráísiti kentáásí anóndaꞌan-iye kwésewe. 


text:
Ísu Káráísiti mimbóráwáí anóndaꞌa máyáivo íma taaínkaaꞌa umái máéro. kemá Póro íma keinárawataveꞌa imáyáa éꞌa taairaꞌá pukáumne. íma kentávéꞌa ísámai nombá pékaavo Ísuntaveꞌa ísámai nombá pékaawe. 


text:
<pb/>évakarawai séꞌa Póro kentáásí anóniꞌa índayavena nombá pésinkaraiye sevó séꞌa sáwívarawai íma nombá pétinkaraunda mindáyaveꞌa Áánútumpaꞌa súwi kwésune. keinárawapinkemba íma sáwívarawaiman-ivo kae-kwáásí túwíꞌa Kárísipasiye Káyásiye minkáéꞌnáraiye suꞌmai nombá pétinkeꞌa sáwívarawaimo ímo pétinkaraundayaveꞌa Áánútumpaꞌa súwi kwésune. 


text:
ánivo moóráwai áwíꞌa Sétevanasiye kwená akúné nombá pétinkeꞌa imáyáa éꞌa áꞌowima íma pétinkaraumne. 


text:
Ísu Káráísiti íma simásimena séna nombá pétinkamae naauwó íma simásímakaivo áséi-kwasai simátímaꞌmae naauwó séna siꞌmákaiye. Ísu Káráísiti taairaꞌá pukáin-ainkona ááimba íma ísáavo séꞌa Káráísitin-aai avoraꞌá kwésimatimeꞌa kwaásiti kawer-ímáyáávínkén-áímbá íma séꞌa tavisí-áímbá íma kwésimatimeꞌa avoraꞌá Káráísitin-aai kwésimatimune. Ísumo pukáimba Áánútuna asirayánkómán-iye kwaasái. 


text:
<br/>sáwíꞌo umáímo kwémaewaina aambó kwégwaraawai Ísu Káráísitimo kwaásiyavenamo imáyáa éna pukáin-aintavesa sésa úwoi-aimban-iye kwésevo Áánútunopaꞌo kwégon-amba kwégwaraundawaiya mináíntávéta séta Áánútu kwésuwaꞌnaa in-ásíráyámbá iyéyá kwésune. 


text:
sáwíꞌo umáímo kwémaewaina aambó kwégwaraawaiyavena Áánútun-aai aúváívimba agaimaréna séna<br/>marapá-kwáásí kawer-ímáyáámán-iye kwésen-imayaa ánásasuweꞌa óꞌon-oꞌon-imayaagwara-kwaasiti imáyáa maitiyuwánaumne agaimaréna siráiye. 


text:
marapá-tántáátávésa kawer-ímáyáá kwéowaiyavena Áánútu séna minímáyáá úwoisan-tantaaꞌan-iye siráiye. kawer-ímáyáágwáráwáí íma aivaꞌá kwíyasa pósa ámáámbo ísaraawai íma aivaꞌá kwíyasa pósa marapá-tántáátávésa kwaasái símae kwénaaowai íma aivaꞌá kónááowe. 


text:
<pb/>Áánútu kawer-ímáyáá éna séna marapá-kwáásí miwítí kawer-ímáyáávínkémbá íma kanaán-umai kesí ááimba suwánanaaowe súmbanivo imáyáa éna séna kesááiyavesa áraire síyawai sáwíꞌo umáímo máyáampinkemba iyátinkanaumne Áánútu súwata mináséí-kwásáí kwésimatimunasaya évakarawai úwoi-aimban-iye kwésewe. 


text:
Yútaa-kwaasi sésa ímo awánaanda-iꞌo inatá Ísu Káráísitin-aaiyavesa áraireya sénaumne sewasá Kíríki-kwaasi kawer-ímáyáámán-iye kwésen-imayaa kwéavakaa-ombanivo 


text:
kesáá Ísu Káráísitimo kentááyávénamo imáyáamo énamo pukáin-ainta kwésimatimunasaya Yútaa-kwaasi mináímbá isésa Ísu Káráísitin-aai tínaaemba kwéumamewasa Kíríki-kwaasi mináímbá Áánútuna kawer-ímáyáávínkén-áímbá isésa úwoi-aimban-iye kwésewata 


text:
Yútaa-kwaasivinkene óꞌonkaa-kwaasivinkene Áánútu ításinkaraiwaiya séta Áánútuna kawer-ímáyáávínkémbá Ísu Káráísiti pukáisana Áánútuna asirayánkó sáwíꞌo umáíyaamo máyaundavinkenta kwéiyasinkaintaawe. 


text:
marapá-kwáásí sésa Áánútuna imáyáa úwoi-imayaaman-iye kwésen-imayaao kawer-ímáyááó póna kwaásiti kawer-ímáyááómbá usáyaaitaraiye. kwaási sésa Áánútu aamoisayámbá iyémó kwésen-aamoisayanko kwaásiti asirayámbá usáyaaitaraiye. 


text:
<br/>kesí kwaásiyono. Áánútumo kwená kwaási-iꞌo umátínkaronkaꞌa máyówaina ááimba imáyáa oro. keinárawapimba marapá-kwáásí túrankaꞌa kawer-ímáyáágwárá-kwáásí íma sáwívaꞌa máémba moórá-mora-umai méꞌa marapá-kwáásí túrankaꞌa asirayán-kwáásí íma sáwívaꞌa máémba moórá-mora-umai méꞌa marapá-kwáásí túrankaꞌa túwíꞌo kwáyon-kwaasi sáwívaꞌa íma máémba moórá-mora-umai méraawe. 


text:
marapá-kwáásí sésa úwoi-kwaasiman-owe kwésen-kwaasivinkemba Áánútu kwená kwaási-iꞌa umái ítátinkena marapákén-káwér-ímáyáágwárá-kwáásí Áánútuna kwaási tuwánésa sésa kentáásí kawer-ímáyáá úwoisamban-iye sénááontavena Áánútu mirán-kwáásí ítátinkaraiye. marapá-kwáásí sésa aamoisayán-kwáásímán-owe kwésen-kwaasivinkemba Áánútu kwená kwaási-iꞌa umái ítátinkena marapákén-ásíráyánkwárá-kwáásí Áánútuna kwaási tuwánésa sésa kentáásí asirayámbá úwoisamban-iye sénááontavena Áánútu mirán-kwáásí ítátinkaraiye. 


text:
marapá-kwáásí sésa úwoi-kwaasiman-owe sésa simái sáwíꞌa kwéumatinkaawaiye ímo méraawaiye Áánútu kwená kwaási-iꞌa umái ítátinkaraiye. marapá-kwáásí sésa anón-kwaasiman-owe kwésen-kwaasi ánásanaaontavena úwoi-kwaasivinkemba Áánútu ítátinkaraiye. 


text:
Áánútu Ísu Káráísitinte tarútinkaraisaꞌa máyáawana póna Ísu Káráísiti kentáásí kawer-ímáyááóná ááiniꞌa Áánútu umánkaraiye. Ísu Káráísiti pukáintavena Áánútu kwenaúrankaꞌa arupíya umásinkenaya kwená kwaási-iꞌa umásinkenaya sáwíꞌo umáíyaamo máyaundavinkenta maisiyuwéna siráisata máyaumne. 


text:
mináíntávéna naaóváꞌá Áánútun-aai aúváívimba agaimaréna séna<br/>moóráwaimo kesúwíꞌo mósá maránáe sénamo éna<pb/>íma mirá éna Ísóigo áwíꞌa mósá maráíno agaimaréna siráiye.<pb/>


text:
kesí kwaásiyono. kentópaꞌo koméꞌa Áánútun-aai paárurain-aimba kosimátimewandaraꞌa kesúwíꞌa maé iyígwáe-aimba íma simátimeꞌa Áánútun-aai avoraꞌá simátímakaumne. 


text:
ááéma imáyáa éꞌa séꞌa kentópaꞌa komáénda íma mirám-baaran-tantaakona imáyáa éꞌa simátimeꞌa Ísu Káráísitintaveꞌa imáyáa éꞌa kentááyáváíyé séna taairaꞌá pukáin-aine suꞌmai imáyáa éꞌa kosimátimenaumne séꞌa 


text:
aaimó simátimewandaraꞌa Áánútun-aaiyavesamo áraire síyawaina ááimba íma kwaásiti kawer-ímáyáávínkémbán-ivo Áánútuna asirayámpínkémbán-iye séꞌa simátimeꞌa Áánútun-amankona mayáíyé asirayáné agaráátinkááwánaꞌa awánaraawe. Áánútuna kawer-ímáyáágóná kwaasái. 


text:
<pb/>Áánútuntaveꞌa asiramái máyáawaiyaveꞌa kawer-ímáyáávínkémbá kawer-áímbá kwésimatimune. minkáwér-ímáyááó marapá-kwáásívínkéné marapáꞌó kárákwiraawaimo ánásanaaowaivinkene ímanivo 


text:
minkáwér-ímáyááó Áánútumpakemban-iye. Áánútu maramá íma urónkaꞌa séna toꞌmayaa éꞌa naaémba paáronana mindáꞌá kaweꞌá umátinkainasa ságayan-ayampaꞌa ménaaowe siráimba kentááyávéna séna minkáwér-ímáyáá aúpáꞌá makáimba póna kwáyowasa 


text:
marapáꞌó kárákwiraawai íma kaweꞌá umái ísaraawe. ísaresaraai Ísóigo óꞌoran-aainkwarawaimba taairaꞌá íma tuvúwúwana pukáisino. 


text:
mináíntávéna naaóváꞌá Áánútun-aai aúváívimba agaimaréna séna<pb/>Áánútu toꞌmayaa umái kwembó tirumbó ámén-kwaasi timíníye. túrandei íma awánésa tááꞌa íma isésa íma imáyáa uráan-tantaaꞌa Áánútu toꞌmayaa úmakaimba timíníye agaimaréna siráiye. 


text:
ánivo Áánútu kwenamankómbá aiꞌmarówana keséya ména Áánútumo toꞌmayaa úmakainta agaráásínkaraintaawe. Áánútun-amanko amápa-tantaaꞌa awánéna Áánútumo kwenarumpimbó imáyáa éna toꞌmayaa úmakaimba awánaraiye. 


text:
kwaásimo ombá moóráwaina imáyáa íma kwéawanaivo kwenamankówé suꞌmai kwéawanaiye. miráumai Áánútuna imáyáa íma kwéawanaavo kwenamankówé suꞌmai kwéawanaiye. 


text:
Áánútu marapákén-ásíráyámbá íma siménaya kwenamankómbá aiꞌmarówana keséya ména asirayámbá símakaiye. Áánútumo toꞌmayaa umáímo kwésiminta awánanaundayavenaya kwenamankómbá aiꞌmarówana keséya kumbáyáiye. 


text:
<br/>mináíntá kwésimatimunda íma kwaásiti kawer-ímáyáávínkén-áímbán-ivo Áánútun-amanko simásímakain-ainta kwésimatimune. Áánútun-amankomo tirumpimbó máyáin-kwaasiyaveta Áánútuna árair-ainta kwésimatimune. 


text:
Áánútun-amankomo tirumpimbó ímo máyáiwai kwemó kwétimin-tantaaꞌa íma kanaán-umai kwémaesa mintántáátávésa sésa úwoisamban-iye kwésesa marapá-kwáásí Áánútun-amankomo kwétimin-tantaaꞌa íma kanaán-umai kwéisaavo Áánútun-amankomo tirumpimbó máyáiwaiye suꞌmai mintántááꞌá isésa kawe-tántááꞌán-iye kwésewe. 


text:
Áánútun-amankomo tirumpimbó máyáiwai kanaán-umai amápa-tantaakona ááimba taaínkaar-umai sáwí-aaine kawer-ááíné kwéisaavo marapá-kwáásí Áánútun-amankomo tirumpimbó máyáiwai tuwánésa miwítí mayáígóná ááimba íma kwéawanaawe. 


text:
naaóváꞌá Áánútun-aai aúváívimba agaimaréna séna<pb/>Ísóigomo imáyáamo kwéimba íma ísáamba pósa íma kanaán-umai kwená imáyáa arupí kwéumankaawe agaimaréna siráimbanivo Áánútun-amankomo sirumpimbó máyáiwaiya Ísu Káráísitina imáyáaya kwéisaumpo marapá-kwáásí kentáásí mayáígóná ááimba íma kwéawanaawe.<pb/>


text:
kesí kwaásiyono. Áánútun-amankomo tirumpimbó anómbo umáímo máyáin-kwaasimo kwésimatimundantemba kentópaꞌa komáyaawandaraꞌa keinárawaꞌa íma mirá simátimeꞌa Ísu Káráísitintaveꞌo ímo asiramáímo máyón-kwaasi untávéꞌa taíntuwe-yaintuweꞌa simátímakaumne. 


text:
umarambó asirayán-tómbó ímo tímémbo náámbo tíméntemba Káráísitin-aaima íma asirayán-áímpímbán-ivo etóyóí-aimpinkemba simátímakaumne. ááéma íma kanaán-umai ísaraantaveꞌa mirán-áímpínkémbá Káráísitin-aai simátímakaumne. ívékwaraꞌa mirán-umai méꞌa póꞌa íma kanaán-umai kwéisaawe. 


text:
Ísu Káráísitintaveꞌa íma asiramái imáyáa kwéeꞌa marapá-tántáátávéꞌa imáyáa kwéeꞌa méꞌa tirumbó sáwíꞌo kwéumatinkeꞌo aaisan-áímbó kwésemba marapá-tántáátávéꞌa imáyáa kwéeꞌa marapá-kwáásímó máyáanten-umai mirán-umai kwémaewe. 


text:
évakarawai Póro kentáásí anóndaꞌan-iye sewasá évakarawai Ápórosi kentáásí anóndaꞌan-iye kwésemba marapá-kwáásímó máyáanten-umai mirán-umai kwémaewe. 


text:
<br/>kenkáí súwíꞌa mósá maréꞌa taaínkaar-umai máévainivo Áánútuna mayáí-kwáásíráíyé suꞌmai úye. Ísóigo Ápórosintavena séna kesí mayáí mayaaó séna kentávéna kesí mayáí mayaaó súwakai kwená mayáí mayááwáyaꞌa Ísóigon-aaiyaveꞌa áraire siráamba kwená mayáí-kwáásíráí úye. 


text:
kígauvaꞌo ánáyumbo ontembá Ísóigon-aai simátimewanana námáimo umáímo siyútúwáantemba Ápórosi miráumai túwaꞌnaa úwana Áánútumo ánáyumbo anómbo umátínkáintemba kwemá imáyáa timúwaꞌa kwenáái tirumpimbá tátokaawe. 


text:
ánáyumbo iwáíyé námáimo umátínkáiwaiye mindárai íma anón-kwaasi óívo Áánútu anómbo kwéumatinkaiwai kwemá anóndakoman-iye. 


text:
ánáyumbo iwáíyé námáimo iwáíyé mimbóráíꞌa umái máyaayamba póna Áánútu miwítí mayáígóná meéyámbá timíníye. 


text:
kesé Ápórosiye Áánútuna mayáí-kwáásí úyaꞌa keinárawaꞌa Áánútuna kígauraamba owatá miráyáámó úndaya Áánútundeiya úmpo mirápáꞌá kenkáíyávéꞌa íma imáyáa ombá keinárawaꞌa kwétaainaawe. íma taaínkaar-oráámbá kwétaainaawe. keinárawaꞌa Áánútumo kwéin-dankaaniꞌa kwéowe. 


text:
<pb/>Áánútu súwaꞌnaa úwaꞌa keinárawapimba mayáí mairáumne. naambó kwéon-kwaasiraꞌo kárákwiraiwaimo kawer-ímáyáámó énamo ávombo áyáíntemba Ísu Káráísitin-aaimo simátímakaunda ávonkaamba aitínkávaꞌa kówánasa minávónkáꞌó naambó kwéowai mimbáyáí kárákwiyoro. 


text:
minávónkáꞌá naambá ónááovo évakarawaimo ésa Áánútuntavesamo ímo asiramáímo imáyáamo kwéowai kwááyu-yantaaꞌa taaineiyé owáínéíyé íyasa évakarawaimo ésa Áánútuntavesamo asiramáímo imáyáamo kwéowai asiramáímo kwaíkwaiꞌo ínín-tantaaꞌa kóri-ontandeiye óꞌon-oꞌon-ontandeiye ónááowe. 


text:
Áánútuna kwaásiti mayáí naaémba paáríndaraꞌa iramó évaka-tantaaꞌo kénamo évakaꞌo ímo kaintembá Ísu Káráísitimo kumínín-kanaamo tíndaraꞌa Áánútuna kwaásiti mayáí paárínana évakaꞌ-mayai ánásainana évakaꞌ-mayai úwoi kwéniye. 


text:
minávónkáꞌó naambó kwéomba asiramáímo kwaíkwaiꞌo ínín-tantaaꞌnei kwéowai miwítí mayáí kwáyainasa miwítí kaweꞌ-méyámbá mayánááovo 


text:
kwááyu-yantaaꞌnei kwéowai miwítí mayáí ánásainasa mimbáyáígóná meéyámbá íma maésa miwíyé suꞌmai kaweꞌá umái ménaaoawe. kwaásiti náaindaambo kágwisasamo miwíyé suꞌmaimo kaweꞌó umáímo máéntemba miwí mirá ónááowe. 


text:
<br/>keinárawaꞌa ímo taaínkaar-umaimo máéraamba taaínkaar-umai kwémáémbanivo Áánútun-amanko kentirumpimbá máyáimba Áánútuna monoꞌ-nánkáámbá kwéomba imáyáa oro. 


text:
Áánútuna monoꞌ-námbá aokaꞌ-námbá isaꞌá keinárawaꞌa mindánkáámbá owasá évakarawaimo keinárawaꞌo sáwíꞌo umátinkaawaꞌo sáwíꞌo umáímo máyáambo éna Áánútu miwí ánásasuwanimba ímo taaínkaar-oráámbá kwétaainkaar-owe. 


text:
<br/>kentí imáyáao kampaꞌá simátiyúwáívo séꞌa kárákwiyoro kwésune. marapá-kwáásí túrankaꞌa kawer-ímáyáágwárá-kwáásíyá úne kwésewai Áánútu aúrankaꞌa kawer-ímáyáá ónááontavesa marapákén-káwér-ímáyáá íma aiva-tántááꞌán-iye seró kwésune. 


text:
marapá-kwáásí kawer-ímáyááwémó kwésen-imayaayavena Áánútu séna sáwí-imayaaman-iye kwésiye. mináíntávéna naaóváꞌá Áánútun-aai aúváívimba agaimaréna séna<br/>marapá-kwáásí miwítí imáyáa mósá kwémaraawana Áánútu sisaná miwítí imáyáao kampaꞌá kwésimatiyuwaiye agaimaréna súwana 


text:
moórávaꞌa agaimaréna séna<br/>kawer-ímáyááwémó kwésen-imayaayavena<pb/>úwoi-imayaawe Ísóigo siráiye agaimaréna siráimba 


text:
kemá Pórowe Ápórosiye Pítaawe túwaꞌnaa ínímba ónaundaya máyaumne. marawé amápa-tantaaꞌo kwáyáine úwoimo ménaaonaꞌi. puwónááonaꞌi. mindá túwaꞌnaa ínímba kwáyáiye. ívéꞌo kwáyáin-tantaare naaémbo paárinin-tantaakwarare mindá túwaꞌnaa ínímba kwáyáiye 


text:
keinárawaꞌa kentááyávéꞌa imáyáa éꞌa séꞌa Káráísitina mayáí-kwáásí ésa Áánútumo aúpáꞌó makáimba agaráátinkena séna mináímbá simátímaꞌmae nááóro. mimbáyáíráꞌá kárákwiyoro siráiwai owé-ímáyáá oro. 


text:
Áánútuna mayáíráꞌá kárákwiraundawaiyaveꞌa keinárawaraꞌo óꞌowiyaꞌo séꞌa kaweꞌ-máyáíyáꞌi. sáwí-mayaiyaꞌiyo séꞌo kwésemba íma anón-imayaa éꞌa kesí mayáíyávéꞌa íma awánéꞌa kaweꞌ-máyáíyáꞌi. sáwí-mayaiyaꞌiyo kwésune. 


text:
kesirumpinkén-ímáyááómó sénamo kaweré suꞌmai uráanemo sínímba kaweꞌ-máyáíyáꞌi. sáwí-mayaiyaꞌiyo-aimba íma kendéímán-ivo Ísóigondei póna kwésuwanaiye. 


text:
mindáyaveꞌa Ísóigomo ímo kunkáindarare Ísóigomo siráin-kanaamo ímo tiráindarare íma taaínkaareꞌa sáwíꞌan-owe. kaweꞌán-owe íma seró. Ísóigomo kumíndaraꞌa kwaásiti aúpár-ímáyááwé kwaásiti ááine paárínana mitáwai Áánútu kwaásiti kaweꞌ-máyáíyávéna kaweꞌán-owe síníye. 


text:
<br/>kesí kwaásiyono. arupí ónááontaveꞌa simátímakaunda-aimba Ápórosiye kesémo siráunda íma kenkáíráíyé suꞌmainivo amápa-kwaasiyavaigwaraꞌa siráumne. Áánútun-aai aúváí-kwandaaivimba agaimarésa siráantemba mirán-oro. moórá-anondako áwíꞌa maé iyéꞌa moórá-anondako áwíꞌa simái sáwíꞌa kwéomba kentúma maé kwéiyomba mirá ímo oráámbá kwéowe. 


text:
keinárawaꞌa íma usáyaaitaraawain-ovo mirámó kwéon-kwaasi-iꞌa Áánútu umátínkaraiye. Áánútu mirán-kwáásí-íꞌa umátínkaraivo kentúma íma maé iyéꞌa séꞌa kesáá keyááríkata mirán-kwáásíyá máyaumne íma sero. 


text:
<br/>keinárawaꞌo maarán-áímbó sembá kampaꞌá séꞌa kawe-kwáásí-íꞌa umáíya máyaumne. íma Ápórosiye Pórowe simásímakaayan-imayaavinkemban-ivo kentáásí imáyáavinkenta Áánútuna imáyáa iséta mindáraiya usáyaaitaraumne kampaꞌá kwésewe. keinárawaꞌo usáyaaitaraankakai keiráígwáráꞌá miráumaiya usáyaaitauyasino. sáwí-yantaakomba usáyaaitaigwae séꞌa súnda íma usáyaaitaraawe. 


text:
imáyáamo únda Áánútu kwená aantá-kwaasiya amápa-kwaasi tínaaempata sínkarainta tínkamowasamo púwón-kwaasimo kwaási túrankaꞌo mótinkesamo tínkankaantemba kwíyómpaken-kwayoꞌnarawa túrankare kwaási túrankare Áánútu kentáá mirá umásínkaraintaawe-imayaa kwéune. 


text:
Ísu Káráísitin-aaimo kwésimatimundayavesaya sésa sáwí-imayaagwara-kwaasin-owe kwésevo keinárawaꞌa kesávéꞌa séꞌa Ísu Káráísitiye tarúmaiya méta kawer-ímáyáágwárá-kwáásíyá úne kwésewe. kesáá aamoisáyán-kwáásíyá únaꞌa keinárawaꞌa kesávéꞌa séꞌa asirayán-kwáásíyá úne-imayaa owáímá póꞌa kentúwíꞌa maé iyéꞌa kesúwíta kwétuwaawe. 


text:
Áánútuna mayáí maimaé kwénaaundaya ááéwe ívére nontáváíyé toóntáváíyé sáái kwésinkaisata íma naambá makéta íma kawer-únáánkwátói makáunasaya kwésinkamowata 


text:
toómbá íma úwoi mayánaundayaveta anóm-bayai kwémaeta óntamba kwémayaunasaya simáímo sáwíꞌo kwéumasinkaanta Áánútu kaweꞌá umátinkaniye-aimba kwésimatimunasaya sáwíꞌo kwéumasinkaanta asiramái méta íma ivátuwaunasaya 


text:
kentáá súwíꞌa kumínkwáe sésa kampar-áímbá kwésemba anondá kawer-áímbá kwésimatimunasaya ááéwe ívére kentááyávésa sésa ovairáán-kwáásín-ovo miwí táái íma ísáaro kwésewe. 


text:
<br/>kesí iyámpóíyone séꞌa imáyáa kwéundawai tááko pééi sínaꞌa iséꞌa kaweꞌá ónááontaveꞌa maanáúváí kwéagayaumne. 


text:
Káráísitina kwaási owasá sáwívarawai Ísu Káráísintin-aai kwésimatimemba íma sáwívarawai kentivoísái máyáavo aivaꞌá Káráísitin-aai simátimewanaꞌa Káráísitiye tarúmai máyáantaveꞌa keyáá kentivomá úne. 


text:
mindáyaveꞌa moóráwaimba Tímótimba aiꞌmáráanana kentópaꞌa kweémena kwíníye. kwemá Ísóigoema tarúmai máyáiwai íma siyuwéna asiramái ména kesááninkaamba umái máyáiwai kwená imáyáa kwéundawai kentópaꞌa kwéna Ísu Káráísiti aúrankaꞌo máyaunda-aine Áánútuna kwaási naaóꞌ-naoꞌa máyáawai kwésimatimunda-aine kosimátimena kemó máyaundanten-umai máéro-aimba kosimátiminiye. 


text:
<br/>keinárawapinkemba évakarawai sésa Póro úwoi aúváívinken-aimba kwésivo kentáásopaꞌa aaimó simásimindayavenaya íma tíníye kwésemba kentúma maé iráawe. 


text:
ánivo Ísóigomo owémó sínaꞌo éꞌa sáwíyankaꞌa kentópaꞌa kwéꞌa túmo maé iráawai siráan-aine suꞌmaiyaveꞌa íma kónaumpo miwítí asirayámbá Áánútunopakenaꞌiyo. awánaandayaveꞌa kónaumne. 


text:
Áánútumo kentááráꞌó kárákwiraimba maarán-iye. íma aaineiyé suꞌmai kárákwiraivo Áánútuna asirayánkáꞌó kwémaewai miwíráꞌá kárákwiraiye. mindáyaveꞌa Áánútuna asirayánkárá máyáa. íya Áánútuna asirayánkárá máyáao séꞌa kotuwánanaumne. 


text:
imáyáa oro. keinárawatopaꞌo ímo kuráandaraꞌo sáwí-imayaamo tuwéꞌo kaweꞌó umáímo méwaꞌa kentí imáyáa éꞌa paru umáíya koménaumne. ímo mirámó uréwaꞌo éꞌa asiramái arupí koumátinkanaumne. mindáyaveꞌa imáyáa oro.<pb/>


text:
keinárawapinkemba moóráwai anómba sáwíꞌa éna avowán-awaininkomba mairáiye sewaꞌá ísaraumne. keinárawaꞌa Áánútun-aaiyaveꞌa áraire kwésewai mirá-sáwíꞌó kwéiwaintaveꞌa étuwaao íma sewaná úwoi mirá kwéimbanivo Áánútuna aambó ímo kwégwaraawai íma mirá kwéesa mirámó kwéowaiyavesa sáwí-meyamba mayánááowe kwésewe. 


text:
keinárawapimba moóráwai ména anó-sawiꞌa kwéisaꞌa kaweꞌá umáíya máyaumne kampaꞌá kwéseꞌa kentúma maé kwéiyovo sáwíꞌa uráin-kwaasiyavena kentirunkómó umbaimó táínaꞌa minkwáásí aiꞌmátuwaaro. 


text:
kemó kentópaꞌo komékai minánó-sáwíꞌó uráiwaimba aaivimbá mayankéꞌa sáwíꞌa kwéone súsina. kemá némpaꞌa méꞌa kesí imáyáao kentópaꞌa kwáyáísaꞌa misáwíꞌó uráiwaimba áꞌa aaivimbá mayánkaraumne. 


text:
torupamáímo maíyampimba kesí imáyáao kentópaꞌa kwáyainana Ísóigo Ísuna asirayámbá keinárawate kwáyáintaveꞌa misáwíꞌó uráiwaimba aaivimbá mayánkáaro. 


text:
Áánútuna kwaási kárákwiraampinkemba aiꞌmátuwenana Sáátáánigo umbai-yántááꞌá amínana sáwí-amba tuwáinana Ísóigo Ísumo kumíndaraꞌa kwembá airáníntaveꞌa mirá éꞌa aaivimbá mayankéꞌa aúwáaro. 


text:
<br/>kaweꞌá umáíya máyaumne kwéseꞌa makáawanamo moórá-kisaamo kampindénamo imbá amápa-kisaavaꞌo kóyáwé intembá keinárawapimba moóráwai miráumai sáwíꞌo índawai keinárawapimba tivó séꞌa aiꞌmátuwaaro. 


text:
tíyótaasa-tanon-kanaa tóyo ésa Yútaa-kwaasi toómbó intóráín-tantaaꞌa tuwésa aúná-tomba marésa sipisípi-araaꞌa tuvúꞌmái kwénaawe. miráumai Ísu Káráísiti kentááyáváíyé séna pukáimba póꞌa aúnáiꞌa umái méꞌa mindáyaveꞌa misáwíꞌó uráimba kwétuweꞌa kaweꞌá umái máéro. 


text:
sáwíꞌo kwéone sáwí-yantaatavaiye íma aamoí éꞌa kawe-tántáátáváíyé árair-aintavaiye suꞌmai aamoí oró. 


text:
<pb/>ááéma moórá-auvai agaimái simátimeꞌa séꞌa aarai-úmóyáné kwaai-úmóyáné kwéowaise íma máéro siráunda 


text:
mináímbó siráunda Áánútuna kwaásivinkembo mirámó kwéowaise íma máéro siráumne. Áánútunopaꞌo ímo tiráan-kwaasi aarai-úmóyáné kwaai-úmóyáné óꞌon-oꞌon-tantaar-umoyane túran-andawe ésa marapá-tántáátávésa aamoí ésa íma Áánútuntavesa aamoí ésa mirámó kwéon-kwaasiyaveꞌa íma séꞌa Áánútuna kwaásivakewaimo mirámó iíyávéꞌa siráumne. Áánútunopaꞌo ímo tiráan-kwaasi amápaꞌ-maravaꞌo máyáamba íma tiyuwéꞌa miwísé úwoi máéro. 


text:
ánivo agaimakáunda-ainkona ááimba maarán-áímbán-iye. moóráwai Áánútuna kwaási úne kwésiwai aarai-úmóyáné óꞌon-oꞌon-tantaar-umoyane aúran-andawe éna marapá-tántáátávéna aamoí éna Áánútuntavena íma aamoí éna simái túwíꞌa sáwíꞌo umátinkena uwoꞌaóꞌ-nómbá néna uwoꞌaóꞌá kwéiwaise íma méꞌa kwesé íma toómbá naaró. agaimakáunda-ainkona ááimba mirán-áíntávéꞌa siráundawe. 


text:
<pb/>ímo Áánútunopaꞌo tiráawai kemá íma aaivimbá maitinkánaumpo Áánútu aaivimbó maitinkánímba mindá kwendéímán-iye. keinárawapinkemba Áánútuna kwaási sáwíꞌo uráawai aaivimbá maitínkáaro. keinárawapinkemba moóráwai misáwíꞌó uráindawaimba aiꞌmátuwaaro.<pb/>


text:
moórá-aimbo sáwíꞌo kwéomba simátíménda ísáaro. keinárawapinkemba évakarawai sáwíꞌo ombá ímo Áánútunopaꞌo tiráan-anon-kwaasitopaꞌa mátínkareꞌa aaivimbá maitínkáamba sáwíꞌa kwéovo Áánútuna kwaásiti anón-kwaasiraꞌa mátínkareꞌa iséise éꞌa arupí umái máéro. 


text:
naaémba Áánútuna kwaási anón-kwaasi-iꞌa ésa amápaꞌ-maravaken-kwaasi táái isésa kaweꞌ-máyáíyé sáwí-mayaiye sésa taaínkaar-esa naaémba mirá ónááovo ívéꞌa sáwíyan-aimba kanaán-umai iséise éꞌa arupí umái máéro. 


text:
naaémba kwíyómpaken-kwayoꞌnarawa táái isánááomba mindá anón-tantaaꞌan-ivo marapáꞌó máyáan-kwaasi tááimo arupí ónááomba mindá sáwíyan-tantaaꞌan-iye. 


text:
moórá-yantaaꞌo arupí ónáe séꞌo éꞌa Áánútuna kwaásivimbo túwíꞌo ímo kwáyainda-kwaasiyaveꞌa arupí umásínkáaro íma séꞌa túwíꞌo kwáyaindawaiyaveꞌa arupí umásínkáaro seró. 


text:
sáwíꞌa kwéune séꞌa misáwíꞌó kwéomba ivátuweꞌa kaweꞌá ónááontaveꞌa maanáímbá kwéagayaumne. keinárawaꞌa séꞌa kawer-ímáyáágwárá-kwáásíyá úne kwésembanivo íma aaí ísámai arupí kwéumatinkaavo 


text:
Áánútun-aaiyavesa ímo áraire siráawairaꞌa mátinkeꞌa séꞌa moórá-aimba arupí umásínkáaro séꞌo kwéomba mindá sáwíꞌan-iye. 


text:
<pb/>Áánútunopaꞌo ímo tiráan-kwaasiraꞌo mátinkeꞌa aaivimbá maitínkáamba sáwíꞌa éꞌa Áánútuna aambá íma kaweꞌá umái kwégwaraawe kwésune. kentí anón-kwaasimo ísátinkaiyan-ainkomo éna ayááímó úwoimo kwénimba mindá kítokaꞌa sáwíꞌan-ivo Áánútunopaꞌo ímo tiráan-kwaasitopaꞌo aaivimbó maitínkáamba mindá anómba sáwíꞌan-iye. 


text:
<br/>sáwíꞌo kwéowaimo Áánútumo kárákwiraipaꞌo ímo kónááowaimo ontembá kwéowe. kampar-ímáyáá íma éꞌa simátimunda-aimba ísáaro. aarai-úmóyáné kwaai-úmóyáné ésa marapá-tántáátávésa aamoí ésa Áánútuntavesa íma aamoí ésa kwaaí keíyái kesuwainíné sisaná kesuwairé sésa sáwíꞌa úmae nááówasa aaraí miráumai keíyái sáwíꞌa úmae kwénaaesa 


text:
umóyámbá ombá túran-anda ésa uwoꞌaóꞌ-nómbá nésa uwoꞌaóꞌá ésa simái túwíꞌa sáwíꞌa umátinkesa kwétinkamesa umóyámbá ésa mirámó kwéon-kwaasi Áánútu kárákwiraipaꞌa íma kónááowe. 


text:
keinárawapinkemba évakarawai mirámó uráan-kwaasiraaniꞌa kwéombanivo kentáásí Áánútun-amanko Ísóigo Ísu Káráísitina asirayándéí misáwí-yántááꞌá maitiyuwéna Áánútundei-iꞌa umátinkena kwenaúrankaꞌa arupí umátínkaraiye. túwawaaꞌnei Ísóigona mayáí mayánááon-kwasai. 


text:
<br/>keinárawapinkemba évakarawai séꞌa amáparitaamo kwéundaya kanaán-iye kwésevo kemá séꞌa évakariꞌo kwéomba íma kaweꞌá kwéumatinkaiye séꞌa moórá-aimba amápariꞌo kwéunda kanaán-ivo évakariꞌo kwéunda miwá kembá tátoranintaveꞌa aꞌáo kwésune. 


text:
toónkó tirumpimbó kumíníntavena isaná tirunkó toómbó náníntavena kwáyáimba póna Áánútu minkáé-tántááꞌá ánásasuwaniye. mirá ínívo túwawaatavesa imáyáa ombá maarán-iye. túwawaaꞌnei aarai-úmóyámbá ónááomba ímanivo mintúwáwááꞌnéí Ísóigona mayáí mayánááowe. mirámó ónááontavena Ísóigo túwawaakaꞌa kwétuwaꞌnaa-iye. 


text:
Áánútu Ísóigomba pukáimpinkemba usásinankaraintemba kwená asirayándéí kentáá súwawaaꞌa usásisinkanintaawe. 


text:
<br/>kentúwawaaꞌa Káráísiti aíyayaankaambo kwéimba póꞌa eénánkáꞌó kwénaainda-ininkowe íma maéꞌa mimbórá-túmá aúꞌmái máéro. 


text:
moóráwai eénánkáꞌó kwénaainda-ininkoe máyáimba mimbórá-túmá aúꞌmái máyááiye. mindáyavena naaóváꞌá Áánútun-aai aúváí-kwandaaivimba agaimaréna séna<br/>minkáéꞌnárai mimbórá-túmá<br/>maꞌmái máyááiye agaimaréna siráiye. 


text:
<br/>aarai-úmóyáné kwaai-úmóyáné kwéomba tínaaemba umáméro. óꞌon-oꞌon-tantaaꞌo sáwíꞌo kwéomba túgo íma sáwíꞌa kwéivo aarai-úmóyámbó kwéomba túgo sáwíꞌa kwéiye. 


text:
Áánútu kwenamankómbá aiꞌmarówana kentirumpimbá kumbáyáimba póna kentúma Áánútun-amankona naambá kwáyáimba áꞌa ísaraawe. kentúma Áánútundeima isaꞌá kesúma kendéíyáámá póta sirááímo kwétainiꞌa úwoi ónaumne íma seró. 


text:
Ísu Káráísiti keinárawatavaiye sénamo pukáimba mimbéyámbá keinárawaꞌa kwendéímán-ovo marapáꞌó máyáamba Áánútu áwíꞌa anómba úmae íyóro.<pb/>


text:
évakar-aimbo agaimáímo sísaa-uraan-aintaveꞌa simátimune. awá-kwáásí aaraí íma maésa úwoimo ménaaomba mindá kaweꞌán-iye. 


text:
ánivo keinárawaꞌa úwoi kwaásivimbo máyáawai aarai-úmóyáné kwaai-úmóyáné anómba kwéompimba máyáantaveꞌa umóyámbá únavo séꞌo aaraí mayáíyasa kwaaí mayáíyasamo ónááomba mindá kaweꞌán-iye. 


text:
kwaaigó kwenáúma íma aambá aunínívo mindá awainínkóndéímá isaná awainínkó kwenáúma íma aambá aunínívo awaikóndéímá isaná miráumai kwenáwaꞌna-awaꞌnaa umái méyaaoiye. 


text:
awainínkó kwenáúma íma kárákwiyisana awaikó kwégarakwisana awaikó kwenáúma awainínkó kwégarakwiyiye. 


text:
íma aambá aunésarai ánivo kanaán-iye sésarai Áánútuntavesarai imáyáa ésarai námúnaa símae iyóyááoiyantavesarai sáwíyan-kanaa agándayaaoiye. minkánáá ánásainasarai mimbórávímbá koyauwéꞌmái méyaaoiye. íma kanaán-umai kentúraꞌa kárákwirewana ayáátáákaꞌa nénkaꞌa méyana kaweꞌó umáímo méyan-asirayamba ánásainana Sáátáánigo sáwíꞌa ígwáe séna tavisivó séꞌa simátimundantemba mirán-oro. 


text:
<br/>mináíntávéꞌa íma asiramái simátimeꞌa séꞌa mirán-oro séꞌa mirán-áíntávéꞌo sísaa omba simátimeꞌa séꞌa mirámó ónááomba kaweꞌán-iye kwésune. 


text:
kemó aaraimó ímo makáundantemba amáparawai mirámó ónááomba siráái kwétaiye. ánivo ímo mirámó ónááomba Áánútu mirám-baaran-tantaakona asirayámbá kwétimiye. 


text:
ánivo ímo kanaán-umaimo kentúraꞌo kárákwiyeꞌo éꞌa aaraí mayáíyasa kwaaí mayáíyasa ónááowe. aaraí mayáíyasa kwaaí mayáíyasa ónááomba mindá íma sáwíꞌan-ivo úwoimo mésamo aaraí mayánáe-imayaamo anómba únavo séꞌa aaraí mayáíyasa kwaaí mayáíyasa ónááomba kanaán-iye. 


text:
<br/>aaraí máyáísana kwaaí máyáísana kwéowai simátimeꞌa séꞌa íma kesí imáyáavinkemban-ivo Ísóigona imáyáavinkemba kwésimatimune. aaraigó awaikómbá íma auwéna kówíno. 


text:
ánivo awaikómbó auwénamo éna óꞌomba íma kwaaí mayáíno. ímo mirámó énamo éna koyauweréna awaikónópaꞌa tíno. kwaaí íma kentuwainímbááꞌa tiꞌmátuwaaro. 


text:
<br/>moórá-aimba simátíménda Ísóigo simátimiyo íma siráivo kemá kwésimatimune. keákwákómó ékai awaikó Áánútun-aaiyavena áraire siráisana awainínkó íma áraire kwésin-ininko awaikóntávéna esé méyae sínanamo éna íma aiꞌmátuwaino. 


text:
ánivo awainínkó Áánútun-aaiyavena áraire siráisana awaikó íma áraire kwésiwai awainínkóntávéna esé méyae sínanamo éna íma aiꞌmátuwaino. 


text:
kwaaí Áánútun-aaiyavena íma áraire kwésiwai awainínkó Áánútun-aaiyavena áraire siráin-ininkoe tágárotamai máyáintavena Áánútu séna awaikómá isaná póna kanaán-iye kwésiye. aaraí Áánútun-aaiyavena íma áraire kwésin-ininko awaikó Áánútun-aaiyavena áraire siráiwaiye tágárotamai máyáintavena Áánútu séna awainínkómá isaná póna kanaán-iye kwésiye. ímo mirámó kwéinkakai miwítí iyámpói Áánútuna kwaásiti iyámpóíraamba íma osinó. ánivo miwíyávéna Áánútu séna kesí kwaásiti iyámpóíraamban-owe séna kanaán-iye kwésiye. 


text:
<br/>keákwákómó ombá awaikó Áánútun-aaiyavena áraire siráisana awainínkó íma mirá kwésisana awainínkó áraire siráisana awaikó íma mirá séna auwéꞌa kónáe sésa mirá ónááomba kanaán-umai kóyáwé ónááowe. Áánútun-aaiyavesa áraire sewáí owasá íma áraire sewáíye íma tarúmai máyáamba pósa kóyáwé ónááomba kanaán-iye. Áánútu paru umái ménaaontavena tááyaraimba pósa auwéꞌa kónáe sésamo ésa kanaán-iye. 


text:
aaraí ísáaro. enawaikómbá áwaꞌnaa inanawá Áánútun-aaiyavena áraire síní. íya áraire síníyo. mináímbá íma ísaraawe. ánivo kwaaí ísáaro. enawainínkómbá áwaꞌnaa inanawá Áánútun-aaiyavena áraire síní. íya áraire síníyo. íma ísaraawe. mindáyaveꞌa íma ááéma tuwéꞌa kóyáwé oro. Áánútu kwená kwaási-iꞌo umátínkarainkaꞌo máénten-umai miráumai máéro siráin-kwasai. 


text:
<pb/>Ísóigo amápa-kwaasi tínkámae kuráimba kwená kwaási-iꞌo umátínkarainkaꞌo máénten-umai miráumai máéro. Áánútuna kwaási naaóꞌ-naoꞌa máyáan-kwaasi mináímbá kwésimatimune. 


text:
Áánútumo kwená kwaási-iꞌo umátínkarainkaꞌo méꞌo Yútaa-kwaasi kentúmo kárámaimo araaꞌénamo owasamó óꞌonkaa-kwaasi kentúmo ímo kárámaimo araaꞌénamo owasamó kwéomba mindá kanaán-ivo úwoi mirá kwéeꞌa óꞌon-kwaasi-iꞌa ónáe íma séꞌa máéro. 


text:
túmo kárámaimo araaꞌénamo owasá ímo túmo kárámaimo araaꞌénamo owasamó kwéomba íma anón-tantaaꞌan-ivo Áánútun-aaimo kwétaagwiyavesamo máyáamba anón-tantaaꞌan-iye. 


text:
Áánútumo kwená kwaási-iꞌo umátínkarainkaꞌa keinárawaꞌa meéyámbakaawaiti mayáímó mairáawaimo ombá íma anón-imayaa ombánivo mimbáyáímó tuwánááon-ambo kwáyainaꞌo éꞌa tuwánááowe. 


text:
Ísóigomo kwená kwaási-iꞌo umátínkarainkaꞌa keinárawaꞌa meéyámbakaawaiti mayáímó mairáawaimo éꞌa Ísóigo sáwíꞌo umáímo máyáampinkemba iyátínkaraiwaiman-owe. ánivo Ísóigomo kwená kwaási-iꞌo umátínkarainkaꞌa úwoimo máyáawaimo éꞌa Ísu Káráísiti meéyámbakaisaꞌa kwená mayáí-kwáásín-owe. 


text:
Ísu Káráísiti pukáimba keinárawatavena mimbéyámbá uráisaꞌa kwená kwaási-iꞌa uráamba póꞌa kentí imáyáa tátoranae síyaꞌo éꞌa aꞌáo sero. 


text:
Áánútumo kwená kwaási-iꞌo umátínkarainkaꞌa máénten-umai Áánútuwe tarúmai máéro. awá-kwáásítí kwaasái. 


text:
<br/>awá-kwáásíyávéna Ísóigo íma asirayán-áímbá simásímakaisaꞌa kesí imáyáavinkemba kwésune. Ísóigo arumbá umásínkáintaveꞌa súnda-aimba póꞌa kawer-áíné sénááowaꞌa simátimune. 


text:
umbai-yántááꞌá kwáyáintaveꞌa imáyáa éꞌa kwésumpo máyáantemba miráumai máéro. mirámó íyamba kaweꞌán-iye. 


text:
ánivo aaraimó mayánááombo éꞌa íma sáwíꞌa ónááowe. inaamarúmó kwaaimó mayánááombo éꞌa íma sáwíꞌa ónááowe. aaraí mayáíyasa kwaaí mayáíyasa ónááomba marapáꞌó ménaaomba umbai-yántááꞌá kwénimba mindá imáyáa éꞌa mirán-ovo séꞌa aaraí íma mayáíyasa kwaaí íma mayáíyasa ónááomba kaweꞌán-iye kwésune. 


text:
<br/>kesí kwaásiyono ísáaro. Áánútumo siráin-kanaa sáwíyankaꞌa ánásanimba pósa aaraimó makáawai miwítí umbai-yántáátávésa íma anón-imayaa ésa aaraimó ímo makáawaimo mésamo Áánútuna mayáíyávésamo imáyáamo ésamo máéntemba miráumai máéro. 


text:
tirunkómó umbaimó kwétaiwai mindáyavaiye suꞌmai íma imáyáa ésa tirunkómó ímo umbaimó kwétaiwai mésamo Áánútuna mayáíyávésamo imáyáamo ésamo máéntemba miráumai máéro. tirunkómó aamoimó kwéiwai mindáyavaiye suꞌmai íma imáyáa ésa tirunkómó ímo aamoimó kwétaiwai mésamo Áánútuna mayáíyávésamo imáyáamo ésamo máéntemba miráumai máéro. óísambo kwémeyanowai mindáyavaiye suꞌmai íma imáyáa ésa óísambo ímo kwémeyanowai mésamo Áánútuna mayáíyávésamo imáyáamo ésamo máéntemba miráumai máéro. 


text:
marapá-tántááꞌó kwémeyanowai mindáyavaiye suꞌmai íma imáyáa ésa mirám-báyáímó ímo kwémayaawai mésamo Áánútuna mayáíyávésamo imáyáamo ésamo máéntemba miráumai máéro. marapáꞌó máyáan-kwaasimo kwémayaam-bayai ánásanimba póꞌa súnda-aimba marapáꞌó kwáyáin-tantaatavena íma aiva-tántááꞌán-iye seró. 


text:
<br/>marapá-tántáátávéꞌo ímo anón-imayaamo ombá siráái kwétaiye. awá-kwáásí Ísóigona mayáíyávésa imáyáa ésa Ísóigomo aamoimó kwéiniꞌa kwéovo 


text:
kaer-ímáyááó kwétavisiye. ímo kwaaimó mairáan-inaamaru-inine Ísóigona mayáíyávésa imáyáa ésa sésa súwawaare imáyáawe Ísóigomba aménáe kwésevo kwaaigwárá-ínímbá marapá-tántáátávésa imáyáa ésa tuwaiꞌmááꞌa aamoí ígwáe sésa mirám-báyáí kwémayaawe. 


text:
<br/>aaraí íma mayáíyasa kwaaí íma mayáíyasa oró-áímbá íma kwésumpo túwaꞌnaa ónaunda-aimba kwésimatimeꞌa kaweꞌá umái ménaaontaveꞌa mináímbá kwésimatimeꞌa Ísóigontaveꞌa imáyáa éꞌa kwená mayáíyé suꞌmai mayánááontaveꞌa mináímbá kwésimatimune. 


text:
<br/>moóráwaimo inaamarúmó siváúmakenamo ménamo naaémbo kwentávénamo mayánáe-imayaa anómba énamo sénamo íma kaweꞌá umái máyaunda póꞌa mayánáemo síndamo amápa-tantaaꞌo kanaamó ínanamo éna úwoi mayáníye. mayáíndamo éna kanaán-iye. 


text:
moóráwaimo inaamarúmó siváúmakenamo kwená imáyáamo asiramáímo énamo kwenáúraꞌo kárákwiyenamo sénamo íma mayánaumpo úwoi méniye sínanamo amápa-tantaaꞌo kanaamó ínanamo éna mirámó énamo ímo mayánímba kaweꞌán-iye. 


text:
miráumai moóráwaimo inaamarúmó siváúmakaindawaimo mayánímba kaweꞌán-ivo moóráwaimo inaamarúmó siváúmakaindawaimo ímo mayánímba ávááraumai kaweꞌán-iye. 


text:
<pb/>ámáánko séna keákwákómó ésarai awaikó máyáindaraꞌa tarúmai méyana awaikó puwínana kwaaiyávénamo ankáínana Ísóigona kwaásigokare suꞌmai maíno. 


text:
ánivo imáyáa éꞌa ímo kwaaimó maénamo úwoimo ménimba arunkó kaweꞌá kwéinana méniye. Áánútun-amanko mináíntávéna mimbórá-áímbá kwésiye-imayaa kwéune.<pb/>


text:
agaimái sísaa eꞌa séꞌa póímo kwétuvuꞌnesamo évakar-amaꞌo kárámaimo kwaántái-taareiraꞌo marésamo évakaꞌo máákétiraꞌo kwémaraamba minámáꞌá meéyámbaꞌmaimo nánaundaya kanaawáꞌiyo-aimbo sísaa eꞌo sen-áímbá simátíménda ísáaro. mirám-baarawaina ááimba awánasaraundaya póta miráyá ónáe-aimba ááéma íma seró. mirámó kwéombo éꞌa kentúma maé kwéiyovo kwaásimo tirumbó tímémbo kwétuwaꞌnaa-omba mindá kaweꞌán-iye. 


text:
évakarawaimo moórá-yantaatavesa imáyáa ésa sésa áꞌa awánasaraumnemo kwésiyawai íma kanaán-umai awánasaraavo 


text:
<br/>mináímbá imáyáa éꞌa kéꞌnaan-aimba póímo kwétuvuꞌnesamo évakar-amaꞌo kárámaimo kwaántái-taareiraꞌo marésamo évakaꞌo máákétiraꞌo kwémaraamba minámáꞌá meéyámbaꞌmaimo nánááon-aimbo sendá ísáaro. kwaántá-kwaasi íma asirayánkwárá-kwáásín-ovo mimbóráwáí asirayánkwáráwáí Áánútuma iyé-áíntá ísaraumne. 


text:
kwíyómpare marapáré sáwíva-tantaaꞌa kwáyáísasa évakarawai sésa kentáásí asirayánkwáráwáí ména kenkáꞌá kárákwiraiye sewaná mirámó kwésen-tantaaꞌa sáwívaꞌa kwáyáivo 


text:
kesáá mimbóráwáíntávéta séta kentáásí Áánútu éna kentáásivowama iyéyá kwésune. amápa-tantaaꞌa úmakaimba póta kwenáwíꞌa mósá maréta kwená kwaási-iꞌa úndayaveta máyaumne. mimbórá-Ísóígómá máyáimba Ísu Káráísitima póna Áánútumo siráintemba amápa-tantaaꞌa uráimba kwená asirayánkátá máyaumne. miráumai kwaántá-kwaasi íma asirayánkwárá-kwáásí owé-áímbá ísaraumne. 


text:
<br/>mináíntá ísaraumpo amáparawai íma ísaraawe. évakarawai póí tuvúꞌmái kwénesa kwaántá-kwaasiyavesa imáyáa ésa timémáembanivo Áánútunopaꞌo tiráankaꞌa ááéraan-imayaa ésa kwaántá-kwaasi tímém-poiman-iye sésa mimpóí kwénaamba tirumpin-ímáyááómó sáwíꞌa kwéowemo kwésiniꞌa kwéesa sésa mimpóímá ímo naaráámbá kwénaumne kwésewe. 


text:
mintómbó ímo néta nétaamo kwéundaya Áánútu íma imáyáa éna náúndayavenaya aamoí umásinkenaya ímo náúndayavenaya aamoí umásinkenaya íma mirá kwéiye. 


text:
kwaántá-kwaasi tímém-poimo néꞌo ímo néꞌo kwéomba mindá kanaán-ivo Áánútuntavesamo ímo asiramáímo máyáawai tuwánésa keinárawaꞌo ontembá mirá ésa miwí tirumpin-ímáyááómó sáwíꞌa kwéowemo kwésiniꞌa mirá ovó séꞌa kárákwiyoro. 


text:
keinárawaꞌa séꞌa kwaántá-kwaasi íma asirayánkwáráwáí ombá póꞌa tímém-poimo úwoimo kwénaunda kanaán-iye sen-kwáásí kwaántá-kwaasiti monoꞌ-náúmpáꞌó toómbó kwénaambo ésa Áánútuntavesamo ímo asiramáímo kwéowai tuwánésa sésa keséya mintómbá nánaumnemo kwésesamo kwénaamba tirumpinkén-ímáyááómó sáwíꞌa kwéowemo kwésiniꞌa kwéowe. 


text:
miráumai mintómbá kwénaunda kanaán-iye kwésemba mindá Áánútuntavesamo ímo asiramáímo máyáawai sáwíꞌa umátínkáawe. Ísu Káráísiti miwíyáváíyé séna pukáiwai kentíváꞌawaawi sáwíꞌa umátínkáawasa sáwí-amba kwégwaraawe. 


text:
kentíváꞌawaawi sáwíꞌa umátinkeꞌa miwímó ímo asiramáímo máyáan-imayaa sáwíꞌa umátínkáamba Káráísitimba sáwíꞌa kwéumankaawe. 


text:
kemá Póro séꞌa kwaántá-kwaasi tímém-poimo naanasá kesívárawaisai suwánésa sáwí-amba kwáráavo séꞌo amaꞌó ímo naanasá suwánésa misáwí-ámbá íma kwaránááowe.<pb/>


text:
kwaási kembá íma kwétatoraavo Áánútu kesáái simátiminkwae séna aantá-kwaasi-iꞌa umásínkaraiwaima éꞌa súrandei kentáásí Ísóigo Ísumba awánéꞌa kwená mayáí keinárawapimba komayááwánda suwánéꞌa Áánútun-aaiyaveꞌa áraire siráamba mindá kesí mayáígón-áúma paáruraiye. 


text:
évakarawai kentávésa sésa íma Ísóigona aantá-kwaasiman-ivo úwoi-kwaasiman-iye kwésewaꞌa keinárawaꞌa íma kanaán-umai mirán-áímbá kwésewe. Ísóigo siꞌmákowaꞌa keinárawaꞌa kwenáái kosimátimewanaꞌa áraire siráamba póꞌa mindáyaveꞌa imáyáa éꞌa kentávéꞌa séꞌa áraiꞌa Ísóigona aantá-kwaasiman-iye seró. 


text:
<pb/>évakarawai keinárawapinkemba kentávéꞌa séꞌa Ísóigon-aai simátiminkwae séna íma aiꞌmákaiwaiman-iye kwésemba maarán-áímbá anondá simátimune. 


text:
Ísóigona aantá-kwaasiye Ísóigo áváꞌawaawiye Pítaawe tuwainímbááꞌo tíꞌmaesamo áséi-kwasaimo kosimátímaꞌmae kwénaaontemba kemó kesuwainímbó áíꞌmaeꞌo áséi-kwasaimo kosimátimeꞌo kentí toómbó úwoimo naráundarakai kanaán-uráisino. 


text:
évakarawai áséi-kwasai kosimátímakaamba toómbó meéyámbaꞌmai nánááontavesa íma mayáí kwémayowaꞌa úwoi toómbá tímúwasa naráavo Páánápáasinte kenkáíyavaiye suꞌmai imáyáa éꞌa séꞌa toómbó náyááoiyantavesarai mayáí kwémaesarai óntamba mairésarai toómbá kwémandaaiye-imayaa kwéomba mindá sáwí-imayaa kwéowe. 


text:
<br/>maarán-áímbá imáyáa oro. i-kwáásí miwítí mayáírákém-béyámbá toómbá kwénaawe. kígaumo kwéowai minkígáúvákén-tómbá kwénaawe. póímo máráawai mimpóímá tuvúꞌmái úwoi kwénaawe. miráumai mayáímó kwémayaawai meéyámbá kwémaraawe. 


text:
mináímbá kwaásiti imáyáavinken-aimba kwésimatimumpo Áánútun-aai aúváí-kwandaaivimba mirán-áímbá kwáyáimba simátíménda ísáaro. 


text:
Áánútu Mósesimbo simámakain-amaamba agaimaréna séna<br/>kwaásiti toómbá úwíti-aramba ásima piyíndayavena purumakankó aísamai tamái mapándáapa umái ásima pítúwáínkaꞌa purumakankóná óikaꞌa íma asááésa túwéwana úwoi ména évakaꞌa náníye siráimba mimbáyáígóná meéyámbá póna mintómbá évakaꞌa úwoi náníye. Áánútu íma purumakantáváíyé suꞌmaiyavena mináímbá agayaaó siráivo 


text:
kentááyavenagwaraꞌa mináímbá siráiye. kígaumo kwéowai mimpínkén-tómbá nánaumne-imayaa kwéesa kwémaraawe. námáimo kwéowai minkígáúvákén-tómbá nánaumne-imayaa kwéesa kwéowe. 


text:
miráumai keinárawapimba Áánútun-aai kosimátímakaundaya póꞌa toóné évaka-tantaaremo úwoimo siménaaonta kaweꞌán-iye. 


text:
kentáásínaaemba évakarawai keinárawapimba Áánútuna mayáí kogwémaesa sésa toómbá síméro suwaꞌá úwoi tímúwasa naráawe. miwímó toóné évaka-tantaare úwoimo mairáantemba kesáágwáráꞌó úwoimo máyáandaya kanaániye. kentópakemba toóné évaka-tantaare mayánaunda-amba kwáyáimbanivo kemó simíyan-tomba siyáán-umai máyáanata Ísu Káráísitin-aai íma ísáavo séta kesí mayáírákémbá toómbá meéyámbaꞌmai néta anóm-bayai kwémaeta íma ivátuweta mimbáyáírákémbá toómbá meéyámbaꞌmai naráumne. 


text:
<br/>maarán-áíntávéꞌa imáyáa oro. Yérúsaremu-naopaꞌa anóm-bonoꞌ-naumpaꞌa mayáí kwémayaawai mindáúmpákén-tómbá úwoi kwénaawasa óntan-taareiraꞌa Áánútuntavesa póí tuvúꞌmái kwéagayaawai mimpínkén-tómbá úwoi kwénaan-aimba ísaraawe. 


text:
miráumai Ísóigo Ísu asiramái séna áséi-kwasai kosimátimiyawaitopakemba toómbá úwoi timíyasa nánááowe siráiye. 


text:
<br/>keinárawapimba koméꞌa Ísu Káráísitina áséi-kwasai kosimátimewandaraꞌa kentópakemba toóné évaka-tantaare mayánaunda-amba kwáyombanivo íma maéta toómbá síméro íma siréꞌa ívékwaraꞌa simígwáe séꞌa íma maanáúváí kwéagayaumne. ávááraumaimo sááimo sinkáínaꞌo puwónáe séꞌo éꞌa toómbá síméro íma sénaumne. miráumai kesí mayáírákén-tómbó kwénaandayaveꞌo éꞌa íma aambá áúsinkaaro. 


text:
Áánútu asiramái simásímakaisaꞌa áséi-kwasai kwésimatimeꞌa mináséí-kwásáímó ímo kwésimatimekai kesópaꞌa umbai-yántááꞌá paárisino. mindáyaveꞌa mináséí-kwásáí kwésimatimundayaveꞌa íma kesúma maé kwéiyune. 


text:
kesí imáyáavinkembo áséi-kwasaimo kwésimatimekai meéyámbá mayánáe súsina. íma mirá éꞌa Áánútu simásímakaintaveꞌa kwésimatimune. 


text:
mindá árair-aimba póna kesí meéyámbá maarám-béyámbán-iye. áséi-kwasai kwésimatimunda toómbó úwoimo kwémayaundarakai kanaán-isinó. toómbá íma úwoi mairáunda pósa íma maarán-áímbá sénááowe. áséi-kwasai ísaraundarata toóntá ámakaumne íma seró. áséi-kwasaimo úwoimo kwésimatimeꞌo aamoimó kwéunda mindá kesí meéyámbán-iye. áséi-kwasaimo úwoimo kwésimatimeꞌo aamoimó kwéunda mindá kesí meéyámbán-iye. 


text:
<br/>keinárawaꞌa kembá íma tátoꞌmakaawaꞌa kemó siráanteniꞌa kwéeꞌa toóné évaka-tantaare mayánaunda-amba kwáyáimbanivo íma maéta mirán-tántááꞌó mairáundarakai esimái-kwaasi Áánútunopaꞌa tiráasino. íma mairáundayaveꞌa sáwívarawai túwaꞌnaa únasa Áánútunopaꞌa kwétewe. 


text:
Ísu Káráísitin-aaiyavesa áraire sénááontaveꞌa Yútaa-kwaasivinkemba méꞌa miwímó ontem-báyáí kwémayaunana Áánútu Mósesimbo simámakain-amaanko íma kembá tátokaivo minámáánkómó tátokain-kwaasivimba méꞌa miwímó ontembá miráumai méꞌa Ísu Káráísitin-aaiyavesa áraire sénááontaveꞌa miráumai máyaumne. 


text:
Ísu Káráísitin-aaiyavesa áraire sénááontaveꞌa óꞌonkaa-kwaasi Áánútuna ámáámbo ímo ísaraan-kwaasivimba méꞌa miwímó ontem-báyáí kwémaeꞌa Áánútuna ámáámba Ísu Káráísiti siráin-amaamba íma araiséꞌa úwoi kwétaagwiyavune. 


text:
évaka-tontaveꞌo náúnavo kwésen-kwaasi túwaꞌnaa únasa Ísu Káráísitin-aaiyavesa áraire sénááontaveꞌa mirán-tómbá íma néꞌa máyaumne. évakarawai Ísu Káráísitin-aaiyavesa áraire síyana Áánútu sáwíꞌo umáímo máyáampinkemba iyátinkanintaveꞌa mirám-baaran-kwaasivimba méꞌa miwímó ontembá kwéune. 


text:
<br/>maarán-áímbá imáyáa oro. amáparawai isaaisésa kwégowana moóráwai kóyaaitena meéyámbá kogwémaena aamoí uráiye sen-áímbá kwéisaawe. miráumai Áánútumo aamoí umátinkanintaveꞌa imáyáa éꞌa Áánútuna aampaꞌá miráumai koró. 


text:
kesúma asiraínkwáe sésa isaaisésa kwénaaomba tiyáántán-kwimai kwégwesa miwí túraꞌa kwégarakwiyesa ánásanim-beyambo mayánááontavesa mirá kwéovo kwaíkwaiꞌa íním-beyamba mayánaundayaveta Áánútuna aampatá kwégune. 


text:
kesúraꞌo sirááímo kwétainiꞌa ímanivo Áánútumbo arááímo kwétainiꞌa umái kwaráúndayaveꞌa kesúraꞌa kárákwireꞌa áséi-kwasai kwésimatimunana naaémba Áánútu íma aamoí umásínkáivo séꞌa kesúraꞌa kwégarakwiyune.<pb/>


text:
kesí kwaásiyono. maarán-áímbá imáyáa oro. naaóváꞌá Yútaa-kwaasiya síkwáꞌnáya Ísípi-maravaꞌa ándávakemba Áánútu ayútinkowasa miwí túraꞌa íma kárákwiyesa sáwíꞌa uráamba imáyáa oro. Áánútu ayútinkowasa Ísípi-maravaꞌa tuwésa kwéguwana aambá agaráátinkena ainámbá amáparawai túrampaꞌa makówasa mináínánkó kún-ayampaꞌa kwéguwana Áánútu anón-domba tuwínkaaꞌa úmarowasa amáparawai mimpímbá kóaatesa kavóná-maravaꞌa kwégwesa 


text:
miwítí anóndako Mósesiye tarúmai máyówana Mósesi mináínámbá kwaꞌmaéna kwéguwasa kentáá síkwáꞌnáma mirá kwéuwana Áánútu nombá tuwínkaaꞌa úmarowana mimpímbá Mósesi kóaatowasa miwígwáráꞌá mimpímbá kóaatesa 


text:
noné toóné íma kwáyopaꞌa kwéguwana Áánútu toóné noné timúwasa amáparawai kwénowana Áánútu óntan-ayau tinkówana minóntámpínkémbá nombá kumúwasa kwénesa kwénaauwana minóntámbá miwítí egwaaꞌá kwáyowasa naráawe. minóntántávéta séta Ísu Káráísitiman-iye kwésune. 


text:
kavóná-maravaꞌa kweéme kweémesa Áánútun-aaimo kwárááraamba sáwívarawai íma kwarésa sáwíꞌa uwaná mindáyavena Áánútu íma aamoí umátinkena kavóná-maravaꞌa tínkámaena kwénaauwasa pukáawe. 


text:
<br/>sáwí-imayaawe suꞌmai ésa sáwíꞌo kwéuntavesa aamoí uráavo kesáá miráyá únavo séta miwímó uráantaveta imáyáa éta kentáásúraꞌa kárákwiyono. 


text:
miwívínkémbá évakarawai kampar-ísóígómbá úmakesa kwená imáyáa mósá makáavo kesáá íma mirá ónáisaiye. mináíntávéna Áánútun-aai aúváívimba agaimaréna séna<br/>kwaási maraꞌá mésa toóné noné<br/>násuwesa usásinesa tiraimá makáawe. kampar-ísóígóntávésa imáyáa ésa mirá uráawe agaimaréna siráiye. 


text:
miwívínkémbá évakarawai aarai-úmóyáné kwaai-úmóyáné uráavo kesáá íma mirá ónáisaiye. mirá untavéna mimbórá-kánáávímbá Áánútu sáwíva-kwaasi 23,000 kwaasi tínkamuwasa pukáawe. 


text:
miwívínkémbá évakarawai Ísóigomba masínkáánkáí sésa Áánútu kentááráꞌá íma kaweꞌá umái kwégarakwiye kampaꞌá sésa sáwíꞌa uráavo kesáá íya mirá ónáisaiye. mirá untavéna Áánútu iraankavayaantómbá tiꞌmarówasa vowasá pukáawe. 


text:
miwívínkémbá évakarawai Áánútumba íꞌái ánkaraavo kesáá íma mirá síyataao. mirá untavéna Áánútumo kwíyómpakembo aiꞌmarówai tínkamuwasa pukáawe. 


text:
<br/>miwívímbá mirán-tántááꞌá paárúwana Áánútun-aai aúváívimba agaimakáimba kesáá ánásanin-kanaavinta máyaundawaiya mináímbá kwéiseta imáyáa éta íma miráyá éta kárákwiyono. 


text:
<br/>miráumai kesávéꞌa séꞌa asiramái máyaundawaiya úne kwésewai moórá-yantaako tavisínaꞌa sáwíꞌa únavo séꞌa kárákwiyoro. 


text:
sáwíꞌo ónááon-umbai-yantaaꞌo kentópaꞌa tiráimba mindá amápa-kwaasitopaꞌa tiráiye. Áánútu tiráváyáiwaima séna sáwí-asirayan-tantaako kentópaꞌa téna tavisínaꞌa sáwíꞌa ovó séna mirán-tántááꞌó tuwánááon-amba ámáá-ontama agaráátinkainaꞌa kanaán-umai asiramái méꞌa íma sáwíꞌa ónááowe. 


text:
<br/>kesí kwaásiyono. Yútaa-kwaasiya síkwáꞌnáma uráantemba mirá únavo séꞌa kampar-ásíráyánkwáráwáítí imáyáamo mósá kwémaraamba tínaaemba umáméro. 


text:
kawer-ímáyáámó kwéon-kwaasi owaꞌá asiramái simátimeꞌa séꞌa simátimunda-aimba kaweꞌá umái imáyáa oro. 


text:
Ísu Káráísitimo kentááyáváíyé sénamo kwená naaemó kumúwanamo pukáintaveta imáyáa éta aráá-tomba kwénaundaya ándá-aran-domba Áánútumpaꞌa súwi séta mindómbá kwénaundaya maará séta Ísu Káráísitina naaenéíyá tarúmaiya máyaumne. mináráá-tómbá topámbaiya kwénaundaya maará séta Ísu Káráísiti áúneiya tarúmaiya máyaundaya 


text:
mináráá-tómbá mimbórá-tómbá kwáyáísata mimpínkéntáámó amáparawaiya kwénaundayaveta mimbórá-kwáásí-íꞌa umáíya méta sáwívarawaiya úndanivo mimbórá-kwáásí-íꞌa umáíya kwémaumne. 


text:
<pb/>Ísareri-andarakewai Yútaa-kwaasimo kwéomba imáyáa oro. Áánútuntavesa imáyáa ésa óntan-taareiraꞌa póí tuvúꞌmái agaimái kwéamesamo kwéomba Áánútuwe tarúmai máyáawe. 


text:
súnda-ainkona ááimba simátíménda ísáaro. kwaántá-kwaasimo toómbó tímémba kwaántá-kwaasi kwétuwaꞌnaa-ontavaiya kwétimeo. ímaniye. kwaántá-kwaasima kwétimen-tomba anón-tantaaraꞌiyo. ímanivo úwoisan-tomban-iye. súnda-ainkona ááimba maarán-áímbán-iye. póímo kwétuvuꞌnesamo évakar-amaꞌo kwaántá-kwaasimo kwétimesamo máyáamba íma Áánútumba kwéamesa máyáawe. kwaántá-kwaasimo timéꞌo miwísémo tarúmaimo máyáamba miráumai íma máéroyavena siráái kwétaiye. 


text:
Ísóigoe tarúmai maésa kwaántá-kwaasiye tarúmai maésa kwéomba íma kanaán-umai kwémaewe. Ísóigontaveꞌa imáyáa éꞌa ándá-aran-done toóné kwénaavo kwaántá-kwaasiyaveꞌo imáyáamo ésamo kwétimesamo mintómbó kwénaapaꞌa íma koméꞌa naaró. 


text:
mirámó éꞌo séꞌo Ísóigo íma aivaráwáímán-iye síyanamo éna áwááꞌa tiyíníye. Ísóigona asirayánkó kentáásí asirayámbá usáyaaitaraivo íma mirán-oro. 


text:
<br/>keinárawapinkemba évakarawai séꞌa amáparitaamo kwéundaya kanaán-iye kwésevo kemá Póro séꞌa évakariꞌo kwéomba íma kaweꞌá kwéumatinkaisana évakariꞌo kwéomba íma kwétuwaꞌnaa-iye kwésune. 


text:
miráumai kesávéꞌo túwaꞌnaa ónááom-bayaiye suꞌmai íma maéꞌa óꞌowigwaraꞌo túwaꞌnaa ónááom-bayaigwaraꞌa máyáaro. 


text:
maarán-áímbá imáyáa oro. naaóváꞌá Áánútun-aai aúváívimba agaimaréna séna<br/>marawé minkáꞌó kwáyáin-tantaare<br/>amápaꞌa Ísóigondeiman-iye agaimaréna siráimba Áánútu kentááyávéna imáyáa éna makáimba póꞌa máákétirakemba póí-amaꞌa úwoi meéyán-ureꞌa íma anón-imayaa éꞌa séꞌa sáwíraꞌu. kaweráꞌúnó íma kwéseꞌa úwoi naaró. 


text:
moóráwaimo Áánútun-aaiyavenamo ímo árairemo siráindawai tááyena séna kesí naaúmpaꞌa toómbá naarómó sínaꞌo owémó séꞌo éꞌa koméꞌa íma áísaa eꞌa náávaken-tonaꞌiyo íma séꞌa úwoi kwéneꞌa sáwíraꞌu. kaweráꞌúnó íma séꞌa úwoi naaró. 


text:
ánivo moóráwaimo sénamo kwaántá-kwaasi tímakaan-tomba iyémó sínímbo éꞌa kanaámpó úwoi nánaumne-imayaa kwéombanivo mináímbó sin-kwáásígó imáyáa éna séna Ísu Káráísitina kwaási kwaántá-kwaasimo póímo tímémba kanaán-iye kwésivo íma naaró. keinárawapinkemba évakarawai séꞌa kwaántá-kwaasimo tímén-tombo náúndaya mindá kanaán-iye. ánivo moóráwaimo kwesávénamo sénamo kwaántá-kwaasimo tímén-tomba náúnavo kwésiwai kwemá kentááyávéna naavó íma sisinó. 


text:
toóntávéta Áánútumpaꞌa súwi kwéseta kwénaunanaya moóráwai séna íma naaró ímo seráámbá kwésiye keinárawaꞌa sentávéꞌa 


text:
kemá Póro séꞌa Áánútu áwíꞌa mósá máráam-bayaiye suꞌmai maéꞌa toóné noné kwéneꞌa mayáímó kwémayaamba Áánútuntaveꞌa imáyáa éꞌa kwenáwíꞌa mósá máráaro. 


text:
Yútaa-kwaasiyavaiye óꞌonkaa-kwaasiyavaiye Áánútuna kwaásiyavaiye imáyáa éꞌa kaweꞌá oro. tuwánésa sáwí-amba kwáráavo séꞌa kárákwiyoro kwésune. 


text:
imáyáa éꞌa séꞌa suwánésa aamoí umásinkaigwae séꞌa máyaumne. kesáváíyé suꞌmai kaweꞌó ií-máyáí íma kwémayaumpo amáparawaigwaraꞌo kaweꞌó umátínkáim-bayai kwémayaunda póna Áánútu sáwíꞌo umáímo máyáampinkemba tiráínasa kaweꞌá umái ménaaom-bayai kwémayaumne.<pb/>


text:
Ísu Káráísitimo uráintemba mirá kwéumpo kemó úndantemba keinárawaꞌa mirán-oro. Áánútuntavai imáyáa ésa torupamái máyómba aarai tiꞌnónkáꞌá káátaraan-kwasai. 


text:
<br/>kentávéꞌa imáyáa úmae iyéꞌa simásímakain-aimbo simátímakaunda-aimba kwétaagwiyavontaveꞌa aamoí kwéumatinkaumne. 


text:
simátíménda ísáaro. Káráísiti amáparawairaꞌa kárákwiyisasa kwaaimó ombá tuwainímbáákaꞌa kárákwiyowana Áánútu Káráísitinkaꞌa kárákwiraiye. 


text:
miráumai Áánútuntavesa imáyáa ésa torupamái máyáamba kwaaimá námúnaa kwésesa Áánútun-aai kwésimatimemba tiꞌnónkáꞌó kánumoꞌo káátaresamo ésa Káráísiti áwíꞌa sáwíꞌa ónááowe. 


text:
torupamái máyáamba aaraimá námúnaa kwésesa Áánútun-aai kwésimatimemba tiꞌnónkáꞌó ímo káátaresamo ésa tuwaiꞌmáá túwíꞌa sáwíꞌa ónááovo aarai tiꞌnónkáꞌá káátaraamba tuwánésa tuwaiꞌmááꞌa kárákwiraawe kwésemba mindáyavesa tiꞌnónkáꞌó ímo káátaresamo ésa tuwaiꞌmáá túwíꞌa sáwíꞌa ónááowe. sáwíꞌo on-ínímbó tigaeyáváí ígwáe sésamo tiꞌnóntáumo káráyuwaantemba tiꞌnónkáꞌá íma káátaraan-inimba sáwí-ininkaamba ésa pósa tigaeyáváí kwéowe. 


text:
aaraimó tiꞌnónkáꞌó ímo káátaresamo ésa tiꞌnóntáu káráyuwaaro kwésune. ánivo tiꞌnóntáumo káráyuwaamba tigaeyáváí ésa pósa tiꞌnónkáꞌá káátaaro. 


text:
Áánútu asirayánkwáráwáí amápa-tantaakaꞌo kárákwiraiwaimo inteníꞌa kwaaí mirá ésa pósa torupamái máyáamba tiꞌnónkáꞌá íma káátaraawe. Áánútu tuwaiꞌmáákaꞌa kárákwiraisasa tuwaiꞌmááꞌo onteníꞌa aaraí ésa pósa torupamái máyáamba tiꞌnónkáꞌá káátaraawe. 


text:
mindáyavaiye kwíyómpaken-kwayoꞌnarawa túrankaꞌa máyáantavaiye aarai tiꞌnónkáꞌá káátaaro. tuwánésa sésa tuwaiꞌmááꞌa kárákwiraawe sénááowe. 


text:
Áánútu aivar-ínímbá kwaaigó arausandéí úmakaisasa aaraí mésa kwaaí matínkáawasa kwémaemba Áánútu amápa-tantaakona ááimban-iye. 


text:
<pb/>Áánútuntavesa imáyáa ésa torupamái máyáamba aarai tiꞌnónkáꞌó ímo káátaresa námúnaa kwésemba kanaawáꞌi. íya kanaán-iyo. imáyáa oro. 


text:
aaraí kentí ayáátáá-tiꞌnontauyavesa aamoí kwéomba Áánútu tímakaisana tiꞌnóntáugo tiꞌnómayaankaꞌa kwégaataiye kwésewe. 


text:
keinárawapinkembo évakarawaimo tiꞌnónkáꞌó káátamakaantavesamo narúꞌnárúr-áímbó síyaꞌo éꞌa séꞌa kesáá Áánútuna kwaásiya torupamái máyaunasaya óꞌon-oꞌon-daopaꞌa Áánútuna kwaási torupamái máyáamba mirá úndayaanivo óꞌon-aaimba íma kwáyáiye sénaumne. Ísóigontavai imáyáa ésa aráá-tomba naráan-kwasai. 


text:
<br/>sáwíꞌo kwéon-aintaveꞌa simátíménda ísáaro. Áánútuntaveꞌa imáyáa kwéeꞌa torupamái máyáamba íma moórá-morawai kaweꞌá kwéumatinkeꞌa sáwíꞌa kwéumatinkaawe. 


text:
taaínkaar-umai méꞌa évakarawai óꞌon-imayaa owasá évakarawai óꞌon-imayaa kwéowaꞌa árair-aimbo sen-kwáásí kwéisaawe. 


text:
évakarawai kentí naaúmpakembo maimaéꞌo tiráan-tontaveꞌa imáyáa éꞌa kwénaawasa toómbó ímo makáawai táái kwétinkaisasa évakarawai uwoꞌaóꞌ-nómbá kwénesa uwoꞌaóꞌá kwéowaꞌa mirá kwéomba aráá-tomba sáwíꞌa umái kwénaawe. 


text:
mirámó kwéomba toómbá íma taaínkaar-eꞌa toómbó ímo makáawai timéꞌa sáwíꞌa umátínkáawasa tigaeyávésa ombá mindáyaveꞌa íma aamoí kwéumatinkaumpo sáwíꞌa kwéowe. kentí naaúmpaꞌa toóné noné násuweꞌa torupamái méꞌa Ísóigontaveꞌa imáyáa éꞌa aráá-tomba naaró. 


text:
<pb/>Ísóigo simásímakaimba simátímakaunda maarán-áímbán-iye. moóráwai Yútási Ísóigo Ísumba kwená namuro-kwáásíráꞌá íma agaráátínkaronkaꞌa mindóꞌwáámbá Ísu Káráísiti toómbá maisoréna 


text:
Áánútumpaꞌa súwi séna topaména séna mindá kesúman-ivo keinárawataveꞌa ísámai kesúma ayúꞌmaranaumne. miráumai kentávéꞌa imáyáa kwéeꞌa námae íyóro súwasa 


text:
toómbá násúwówana pérétimo mayóntemba ándá-aran-domba kwáyon-anaveumba maisoréna séna mindá kesí naaemán-iye. kesí naaemá keinárawatavena kumínímba póna Áánútu kesé tarúmai máyáawe séna mináúná-áímbá simái tarúmakaiye. maandómbó kwénaamba kentávéꞌa imáyáa kwéeꞌa námae íyóro Ísu Káráísiti siráiye. 


text:
mintóné mindóné kwénaamba kentááyávéna Ísóigo pukáiye-aimba kwésimatimewe. mirá úmae kwéiyiyana Ísóigo marapáꞌá kumíníye. 


text:
<br/>miráumai Ísóigontavesa imáyáa ésa aráá-tomba nánáe sésa ombá aivaꞌó ímo kawer-ímáyáámó ésamo úwoimo aráá-tone ándá-aran-done nésamo imáyáamo ésamo úwoisamba iyémó sésamo ésa Ísóigo áúwe naaewé sáwíꞌa íyana sáwí-meyamba tinkáníye. 


text:
mindáyavesa máyáawaina ááimba kawer-ímáyáá ésa taaímbai ísáíyuwesa sáwíꞌo umáímo máyáamba kawer-ímáyáá ésa aráá-tomba nánááowe. 


text:
Ísu Káráísiti kentááyáváíyé séna pukáin-ainkona ááimbo ímo imáyáamo urésamo úwoimo mintóné mindóné kwénaambo éꞌa kesávésa aaivimbá kwíyana Áánútu sáwí-meyamba timíníye. 


text:
keinárawapinkemba évakarawai mirá éꞌa Ísu Káráísiti kentááyáváíyé séna pukáimba íma imáyáa éꞌa aráá-tomba úwoisamba iyé-ímáyáá kwéomba póꞌa évakarawai aamoisáyán-kwáásí máéwasa évakaꞌa tíꞌa iwáí máéwasa évakaꞌa pukáawe. 


text:
ánivo máyaundawaina ááimbo imáyáamo kaweꞌó étaamo taainétaamo sáwíꞌo kwéunda arupí kwéundarakaiya Ísóigo sáwí-meyamba íma símísino. 


text:
ánivo Ísóigo arupí umásinkanintavenaya sáwí-meyamba kwésiminta póna marapá-kwáásímó sáwí-meyambo kwaíkwaiꞌo íním-beyambo timíndaraꞌa miwísé sáwí-meyanta íma simíníntaawe. 


text:
<br/>kesí kwaásiyono. mináíntávéꞌa imáyáa éꞌa toómbá néꞌa Ísóigontaveꞌa imáyáa éꞌa aráá-tomba nánááontaveꞌa torupamái máyáamba moórá-morawai ténááontaveꞌa timuꞌmaréꞌa méꞌa aráá-tomba naaró. 


text:
tááimo kwétinkainaꞌo éꞌa kentí naaúmpaꞌa toómbá násuweꞌa torupamái méꞌa toómbá nánááowe. mirámó íyanamo éna Áánútu sáwí-meyamba íma timíníye. óꞌon-aintavaigwaraꞌo agaimái sísaa-uraan-aimba kentópaꞌa kweémeꞌa koméꞌa simátimenaumne.<pb/>


text:
kesí kwaásiyono. óꞌon-oꞌom-bayaimo mayánááontavena Áánútun-amanko asirayámbá kwétimimba íma ísámai usúkáavo séꞌa simátíménda ísáaro. 


text:
Áánútuna aambó ímo kwakónkaꞌa Sáátáánigo tátorena tavisúwaꞌa sáwí-amba kwaréꞌa kwaántá-kwaasi kampar-ásíráyánkwáráwáí íma aaí kwésewaiti imáyáa mósá makáamba ísaraawe. 


text:
Áánútun-amanko keinárawate íma máyowaꞌa sáwí-amba kwakáantaveꞌa imáyáa éꞌa maarán-áímbá simátíménda ísáaro. évakaraiwaimo sésamo Ísu kárákwiraiwaima iyémó kwésemba Áánútun-amanko miwí tirumpimbá máyáiwai kwésevo évakarawaimo sésamo Áánútu Ísumba sáwíꞌa umánkaniyemo kwésemba Áánútun-amanko miwí tirumpimbá íma máyáiye. 


text:
<pb/>Áánútuna kwaási-iꞌo owáímá kwená mayáí kwémayaantavena Áánútun-amankoma óꞌon-oꞌon-asirayamba kwétimimba mimbóráwáí kwétimiye. 


text:
amáparawai kaweꞌá umátinkanaaontavena Áánútun-amanko moórá-morawai tirumpimbá ména Áánútuna asirayámbá kwéagaraatinkaiye. 


text:
Áánútun-amanko moórá-morawai kawer-ímáyáá kwétimisasa mináímbá kwésimatimewe. Áánútun-amanko moórá-morwai ímo ísaraan-aimba kwésimatimisasa kwésimatimewe. 


text:
Áánútun-amanko moórá-morawai imáyáa kwétimisasa Áánútuntavesa asiramái mésa sésa áraiꞌa Áánútu siráiniꞌa íníye kwésewe. Áánútun-amanko moórá-morawai asirayámbá kwétimisasa tíꞌo imbá kwéasovamatinkaawe. 


text:
Áánútun-amanko moórá-morawai asirayámbá kwétimisasa ímo awánaraam-bayaigwaraꞌa kaweꞌá umái kwémayaawe. Áánútun-amanko moórá-morawai imáyáa kwétimisasa Áánútu simátímakain-aimba kwésimatimewe. Áánútun-amanko moórá-morawai imáyáa kwétimisasa asirayánkómbá taainésa sésa moórá Áánútun-amankompinken-asirayamban-iye sésa moórá kwaántá-kwaasiti asirayámbán-iye kwésewe. Áánútun-amanko moórá-morawai imáyáa kwétimisasa íma ísaraan-aimpinkemba kwésewe. Áánútun-amanko moórá-morawai imáyáa kwétimisasa miwímó siráan-aimba miwígwáráꞌá íma ísaraan-aimpinkemba pósa kwántámai kwésewe. 


text:
Áánútun-amanko kweyáá kwená imáyáavinkemba mirá éna moórá-morawai óꞌon-oꞌon-asirayamba kwétimiye. Ísóigo áúwawaakaamba umáíya máyaunda-kwasai. 


text:
<br/>moórá-aimba sénaumpo ísáaro. kwaási túvimba sáwíva-tantaaꞌa kwáyáimba mimbórá-áúmán-iye. mirámó intembá kesáá Ísu Káráísitina kwaásiya sáwíva-kwaasimo máyaundaya kweséya tarúmai mimbórá-kwáásíráámbá umáíya máyaumne. 


text:
évakarawaiya Yútaa-kwaasiya únasaya évakaꞌa óꞌonkaa-kwaasi owasá évakaꞌa meéyámbakaawaiti mayáí kwémayaan-kwaasi owasá évakaꞌa úwoimo máyáan-kwaasi owaná Áánútu kwenamambá aiꞌmarówana kentáásirumpimba kumbéna tarúsinkenaya mimbórá-kwáásíráámbá kwéumasinkaiye. 


text:
<br/>kesáá mimbórá-kwáásíráámbá umái máyaundaya imáyáa éꞌa maarán-áímbó simátíménda ísáaro. mimbórá kúwawaapimba sáwíva-tantaaꞌa kwáyáimba 


text:
aísamaigomo sénamo kemá íma ayáámba únda póꞌa íma mimbórá áúvinkemba úne sínímba mimbórá áúvimba kwáyáiye. 


text:
áákomo sénamo kemá íma aúramba únda póꞌa íma mimbórá áúvinkemba úne sínímba mimbórá áúvimba kwáyáiye. 


text:
amápa kúwawaapaꞌo aúrane suꞌmaimo kwáyáinkakai íma ááꞌa ísáisino. amápa kúwawaapaꞌo ááre suꞌmaimo kwáyáinkakai amápa-kwiyumba íma ísáisino. 


text:
ánivo Áánútu kwená imáyáavinkemba amápa kúwawaaꞌa úmakena amápa-tantaaꞌa kwenamááre suꞌmai maꞌmaéna kuráiye. 


text:
<br/>miráumai aúranko ayáánkontavena íma kanaán-umai séna emó ímo máyaandarakai úwoi máúsino íma sínana aꞌnónkó aísamaigontavena íma kanaán-umai séna emó ímo máyaandarakai úwoi máúsino íma síníye. 


text:
miráumai túwawaapinken-tantaataveta séta aamoisayámbán-iye kwésundaya ímo kwáyáinkakai áúwawaaꞌa íma kaweꞌá umái kwáyáisino. 


text:
túwawaapinken-tantaatavetaamo séta úwoisamban-iye kwésundaya kaweꞌá umáíya kwégarakwiyundayaawe. avoraꞌá íma agaráátínkaraunda-yantaaꞌa aúpáꞌá makéta kwégarakwiyundayaawe. 


text:
avoraꞌá kwáyáin-tantaaꞌa íma kwégarakwiyundayaawe. áúwawaapinken-tantaako amápaꞌa kaweꞌá umái mayáí maéna moórá-mora-yantaako kwenáúra kwenauraꞌa kárákwiyinintavena Áánútu kwenamááramaaꞌa maréna úwoisamban-iye kwésunda-yantaaꞌa kwégarakwiyiye. 


text:
áúwawaapinkembo moórá-yantaakomo áíꞌo ínana amápa kúwawaapakemba áíꞌa umásaniye. áúwawaapinkembo moórá-yantaako kaweꞌó ínana amápa kúwawaapakemba kaweꞌá umásaniye. 


text:
<br/>túwawaataveꞌo súnda-ainkona ááimba maarán-áímbán-iye. keinárawaꞌa Ísu Káráísiti áúwawaakaamba umái méꞌa moórá-morawai kwenaíyayaankaane aúrankaane mirán-tántáákáámbá umái máyáawe. 


text:
Áánútu kwená kwaási moórá-morawai mayáí tiména mirám-báyáí mayánááontavena asirayámbá kwétimena kwená aantá-kwaasi aivaꞌá usásintinkena miwí tínaaemba simátímakain-aimba simátimenaaowai usásintinkena miwí tínaaemba kwená aambá agaráátinkanaaowai usásintinkena miwí tínaaemba ímo awánaraam-bayai mayánááowai usásintinkena tíꞌo kwéin-kwaasimo asóvamatinkanaaowai usásintinkena miwí tínaaemba túwaꞌnaa ónááowai usásintinkena miwí tínaaemba óꞌon-oꞌom-bayairaꞌo kárákwiyonaaowai usásintinkena miwí tínaaemba óꞌon-oꞌon-aimbo ímo ísaraan-aimpinkembo sénááowai usásintinkena mirá ónááowai usásintinkavaꞌa kuráiye. 


text:
<pb/>Áánútu aantá-kwaasiti mayáí tímakaimba amáparawai íma mirám-báyáí máyáawasa évakarawai máyáawasa Áánútu simátímakain-aimba simátímémba amáparawai íma mirám-báyáí máyáawasa évakarawai máyáawasa Áánútuna aambá kwéagaraatinkaamba amáparawai íma mirám-báyáí máyáawasa évakarawai máyáawasa ímo awánaraam-bayai kwémayaamba amáparawai íma mirám-báyáí máyáawasa évakarawai máyáawasa 


text:
Áánútuna asirayándéí tíꞌo kwéimbo asóvamatinkaamba amáparawai íma mirám-báyáí máyáawasa évakarawai máyáawasa óꞌon-oꞌon-aimba ímo ísaraan-aimpinkembo kwésemba amáparawai íma mirá sewasá évakarawai sewasá mináínkóná ááimbo kwántámai kwésemba amáparawai íma mirá owasá évakarawai kwéovo Áánútu kwená imáyáavinkemba mirán-ásíráyámbá kwétimiye. 


text:
Áánútu kwétimin-asirayamba mayánáemo kwésemba imáyáa éꞌa séꞌa Áánútuna mayáí usáyaaitamai-mayai mayánáemo séꞌa tiyáántán-kwimai mayáí máyáaro. mináímbá kemá imáyáa éꞌa séꞌa kawer-áímbán-ivo kwaásimo tirumbó tímémba minánkó amápar-ankomba usáyaaitaraimba minánkóná ááimba simátíménda ísáaro.<pb/>


text:
Áánútun-amankomo asirayámbó simínataamo óꞌon-oꞌon-aimbo ímo ísaraunda-aimpinkembo sétaamo kwíyómpaken-kwayoꞌnarawa tááivinkenkwaraꞌo sétaamo miráwé suꞌmaimo étaamo ímo kwaásiti imáyáamo ondayáámó éta mináímbá úwoi-aimba séta kámoyambo úwoimo tontembá mirá éta peróꞌo úwoimo tuvúwóntemba mirá ónaundayaanivo kwaásiti imáyáamo étaamo éta kaweꞌá umátinkanaumne. 


text:
Áánútumo asirayámbó simínataamo simásímakain-aimbo simátimetaamo Áánútumo aúpáꞌó marénamo avoraꞌó marénamo uráin-aimba isétaamo ímo ísaraunda-aimba Áánútu simásímakain-aimba isétaamo Áánútuntavetaamo asiramáímo métaamo sétaamo áraiꞌa Áánútu siráiniꞌa íníye sétaamo Áánútumo siráintemba umbai-máyáímó maétaamo miráwé suꞌmaimo étaamo ímo kwaásiti imáyáamo éta úwoi-kwaasiya úne. 


text:
makáunda-yantaaꞌo amápaꞌo tímatuwetaamo Áánútuna mayáíyá kwémayaundayavaiya sáwíꞌa umásinkaamba aamoí éta kanaán-iyemo sétaamo mirámó étaamo ímo kwaásiti imáyáamo ondayáámó éna siráunda-ainko íya súwaꞌnaa íníye. 


text:
<br/>kwaásimo tirumbó tíméwaina ááimba maarán-áímbán-iye. kwaásimo tirumbó tíméwai sáwíꞌo kwéumatinkaamba anondá íma mirá ombá túwaꞌnaa esa kwaásimo tirumbó tíméwai túwíꞌo kwáyáin-kwaasiyavesa tirumbá íma sáwíꞌa umátinkesa kwaásimo tirumbó tíméwai miwí túwíꞌa íma maé iyésa 


text:
kwaásimo tirumbó tíméwai kesávésa amápa-tantaaꞌa kaweꞌá kwéune íma sésa sáwí-aimba íma sésa kwaásimo tirumbó tíméwai kesáái usáyaaitainkwae íma sésa kwaásimo tirumbó tíméwai íma ááéma áwááꞌa sésa kwaásimo tirumbó tíméwai sáwíꞌo umátínkáamba íma imáyáa úmae iyésa 


text:
kwaásimo tirumbó tíméwai umbai-yántááꞌó kwáyáimpimba úwoi mésa kwaásimo tirumbó tíméwai amáparawaiyavesa íma inkaisí-ímáyáá ésa amáparawai kaweꞌá ónááontavesa timuꞌmarésa mésa kwaásimo tirumbó tíméwai amápar-umbai-yantaapimba asiramái mésa íma ivátuwesa miráumai kwémaewe. 


text:
<br/>kwaásimo tirumbó tímémba minánkómá kwaíkwaiꞌa éna íma ánásainana Áánútu simátímakain-aimba kwésimatimim-bayai ánásainana óꞌon-oꞌon-aimbo ímo ísaraan-aimpinkemba kwésem-bayai ánásainana ímo ísaraan-aimbo Áánútu simátímakain-aimba kwésimatimem-bayai ánásaniye. 


text:
ímo ísaraunda-aimbo Áánútu simásímakain-aimba íma kanaán-umai ísáyasaraundayaawe. Áánútumo simásímakain-aimba simátímakaunda íma kanaán-umai simátímatasaraundayaawe. 


text:
Áánútu kasenkuíꞌa ónaumnemo siráimba naaémba paárinimba póta ímo ísáyasaraunda-ainkwaraꞌa ánásagwinata amáparawaina ááinta awánanaundayaawe. 


text:
<br/>iyámpói máyaawandaraꞌa iyámpóímo kwésentemba mirán-áímbá séꞌa iyámpóímo kwéontemba mirá éꞌa iyámpóímo kwéontemba mirán-ímáyáá uráumpo kwaási-iꞌa uráunda iyámpóíraꞌo uráunda-yantaaꞌa tukáumne. 


text:
iyámpóímo ímo kaweꞌó umáímo ísáantemba Áánútuna kwaásiya íma kaweꞌá umáíya Áánútuna ááimba kwéawanaundayaawe. nompímbó kwaási tóiꞌo ímo awánamaimo kaweꞌó úndantenta ívéꞌa miráráántá kwéundaya Áánútuna ááimba íma kaweꞌá umáíya kwéawanaundayaanivo kwaási tóiꞌo avoratáámó awánáúndantemba naaémba miráyá ónaundaya Áánútuna ááimba kaweꞌá umáíya awánanaundayaawe. ívéꞌa íma awánasaraundaya Áánútu kentáámó suwánasaraintemba naaémba Áánútuna ááimba awánasanaundayaawe. 


text:
mirá ínívo ívéꞌa Áánútuwe aráápamaiya máyaunda-amba isaná áraiꞌa Áánútuwe maíꞌmaiꞌa ónaundayaawemo kwésunda-amba isaná Áánútumbo tirumbó áméne kwaásimo tirumbó tímén-amba isaná umái minkáúmbó-ámbá kwáyáivo usáyaaitarain-amba Áánútumbo tirumbó áméne kwaásimo tirumbó tímén-amban-iye.<pb/>


text:
kwaásimo tirumbó tímén-amba asiramái kwaréꞌa Áánútumo kwétaain-timin-asirayamba mayánáe séꞌo Áánútumo simátímakain-aimbo kwésimatimemba anón-tantaaꞌa imbá póꞌa minásíráyámbá mayánáe seró. 


text:
Áánútun-amankomo asirayámbó kwétimisasamo óꞌon-aimbo ímo ísaraan-aimpinkembo kwésemba íma kwaásiyavesa kwésevo Áánútuntavesa sésa kwaásimo mináínkóná ááimbo ímo ísaraantavesa kwaásiyavesa íma kwésewe. Áánútun-amanko asirayámbá kwétimisasa aúpár-áímbá kwésevo 


text:
évakarawai Áánútumo simátímakain-aimbo kwésimatimemba asiramái arupí umái kaweꞌá kwéumatinkaamba mindáyaveꞌa séꞌa Áánútumo simátímakain-aimbo kwésimatimemba anón-tantaaꞌa imbá póꞌa minásíráyámbá mayánáe seró kwésune. 


text:
óꞌon-aimbo ímo ísaraan-aimpinkembo kwésewai kesávésa simái kwéasiraavo Áánútumo simátímakain-aimbo kwésimatimewai Áánútuna kwaási amápaꞌa asirayámbá kwétimewe. 


text:
<pb/>Áánútun-amankomo asirayámbó kwétimisaꞌo óꞌon-aimbo ímo ísaraan-aimpinkembo sénááomba siráái kwétaivo Áánútumo simátímakain-aimbo kwésimatimen-asirayamba maéꞌa simátimenaaomba ávááraumai siráái kwétaiye. torupamái máyáamba óꞌon-aimbo ímo ísaraan-aimpinkembo kwésemba mináímbó kwántámai síníwaimo ímo ménamo simátiminasamo ésa mináínkóná ááimba íma kaweꞌá umái íséwana mináínkó íma túwaꞌnaa íníye. miwí tááigo íma túwaꞌnaa íníntavesa Áánútumo simátímakain-aimbo kwésimatimewasa avoraꞌá kwésimatimentavesa miwí óꞌon-aimbo ímo ísaraan-aimpinkembo kwésewai usáyaaitaraawe. 


text:
<br/>kesí kwaásiyono. kentópaꞌa koméꞌa óꞌon-aimbo ímo ísaraunda-aimpinkembo sendamó éꞌa íma isáíyana kesááigo íma túwaꞌnaa ínívo Áánútumo paárurain-ainaꞌi. ímo ísaraunda-aimbo Áánútu simásímakain-ainaꞌi. Áánútumo simásímakain-ainaꞌi. Áánútuna aambó kwáráan-ainaꞌi. mirán-áímbó avoraꞌó simátíméndamo éꞌa isáíyana kesááigo túwaꞌnaa íníye. 


text:
ontóímó ímo kaweꞌó umáímo sínasamo ésa íma ísámai kaweꞌá ónááovo kaweꞌó umáímo sínasamo ésa ísámai kaweꞌá ónááowe. 


text:
miráumai torupamái máyaiyampimba óꞌon-aimbo ímo ísaraan-aimpinkembo síyaꞌo éꞌa mináínkóná ááimba íma isánááomba keáínkáámbá sénááowe. 


text:
moóráwai kwenááivinken-aimba sínaꞌa séꞌa imáyáa éꞌa óꞌon-daopaken-kwaasiye senaná kentávéna imáyáa éna óꞌon-daopaken-kwaasiye síníye. mirámó kwésen-ainko íma túwaꞌnaa íníye. miráumai torupamái máyáamba óꞌon-aimbo ímo ísaraan-aimpinkembo kwésemba mináínkó íma túwaꞌnaa íníye. 


text:
Áánútun-amankomo kwétaain-timin-asirayamba mayánááomba aamoí éꞌa póꞌa Áánútuna kwaási kaweꞌá umátínkáin-asirayamba tiráái kwétainaꞌa mairéꞌa Áánútuna kwaási kaweꞌá umátínkáaro. 


text:
<br/>mindáyaveꞌa óꞌon-aimbo ímo ísaraan-aimpinkembo kwésewai Áánútumpaꞌa áísaa íyana mináímbó kwántámaimo simátimenaaontavena asirayámbá timíníye. 


text:
Áánútun-amankomo asirayántáámó símakaisataamo óꞌon-aimbo ímo ísaraunda-aimpinkembo Áánútuntaveta námúnaa kwésundaya sóikakenta kwésumpo kentáásí imáyáao úwoisankaamba umái kwémaiye. 


text:
mindáyaveta maaráyá ónaumne. Áánútun-amankomo asirayántáámó símakaimba óꞌon-aimbo ímo ísaraunda-aimpinkenta Áánútumpata námúnaa séta kentáá sááivinkenkwarata sénaumne. óꞌon-aimbo ímo ísaraunda-aimpinken-ima séta kentáá sááivinken-igwarata sénaumne. 


text:
óꞌon-aimbo ímo ísaraan-aimpinkembo Áánútumpaꞌa námúnaa kwéseꞌa kwenáwíꞌa mósá máráamba moóráwaimo úwoi-kwaasimo miráwaina ááimbo ímo awánaraiwaimo keinárawaꞌo torupamáímo máyáampimbo ménamo éna kwésen-ainkona ááimba íma ísaraindayavena póna íma kanaán-umai áraitavaiye síníye. 


text:
óꞌon-aimbo ímo ísaraan-aimpinkembo Áánútumpaꞌo námúnaamo kwésemba kaweꞌán-ivo mináínkóná ááimba íma ísaraindawaimba mináínkó íma asirayámbá amíníye. 


text:
<pb/>óꞌon-aimbo ímo ísaraan-aimpinkembo kwésemba évaka-tawai kwésevo kemá óꞌon-aimbo ímo ísaraunda-aimpinkembo kwésunda sáwíva-tawai kwéseꞌa mindáyaveꞌa Áánútumpaꞌa súwi kwésune. 


text:
ánivo Áánútuna kwaási torupamái máyáamba óꞌon-aimbo ímo ísaraunda-aimpinkembo ayáátáár-aimbo kwésunda sáwíyan-tantaaꞌan-ivo ísaraan-aimpinkembo asirayámbá timínín-aimbo ákí-aimbo kwésunda mindá anón-tantaaꞌan-iye. 


text:
<br/>kesí kwaásiyono. iyámpóímo ímo kawer-ímáyáámó ontembá íma mirá éꞌa táákaevayan-kwaasimo onten-ímáyáá oró. umarambó ímo sáwí-imayaamo ontembá mirán-oro. 


text:
naaóváꞌá Áánútun-aai aúváí-kwandaaivimba agaimaréna séna<pb/>Ísóigo séna kesí kwaási kesáái íma ísaraamba póꞌa simátimenaumne. óꞌon-aimbo kwésewai simátíménasa miwí tááivinkemba simátimesa sáwíꞌa umátinkaiyasa pósa kentávésa íma imáyáa ésa kesáái íma isánááowe agaimaréna siráiye. 


text:
naaóváꞌá Áánútu mirá éna kwená kwaási kwenáái ímo ísarowai kwená asirayámbá agaráátinkomba awánaraantemba Áánútun-aaiyavesa íma áraire kwésiyawai óꞌon-aimbo ímo ísaraan-aimpinkembo kwésen-aimba isésa sésa Áánútuna asirayámpínkémbá kwésewe sénááowe. ánivo Áánútu simátímakain-aimba kwésimatimemba Áánútun-aaiyavesa áraire kwésiyawai isésa sésa Áánútuna asirayámpínkémbá mirá kwésewe sénááowe. ánivo Áánútun-aaiyavesa íma áraire kwésiyawai isésa íma mirán-áímbá kwésewe. 


text:
<pb/>Áánútuna kwaási torupamái máyaiyampimba amáparawaimo óꞌon-oꞌon-aimbo ímo ísaraan-aimpinkembo síyasamo úwoi-kwaasimo Áánútun-aaiyavesa ímo áraire síyan-kwaasimo usávéꞌmaimo isésamo ésa maawí uwoꞌaó-kwáásímán-owe sénááowe. 


text:
ánivo amáparawaimo Áánútumo simátímakain-aimbo avoraꞌó síyasamo úwoi-kwaasimo Áánútun-aaiyavesa ímo áraire síyan-kwaasimo usávéꞌmaimo isáíyanamo éna mináínkó tirumbá airaráínasa sáwíꞌa uráumne sésa 


text:
miwítí aúpá-sáwí-ímáyáá avoraꞌá mémaresa Áánútu aúrankaꞌa kívairesa kwená imáyáa mósá marésa sésa áraiꞌa keinárawapimba Áánútu máyáiye sénááowe. Áánútuntavai imáyáa ésa torupamái maíyankaꞌa arupí umái máéro siráin-kwasai. 


text:
<br/>kesí kwaásiyono. kemó súnda-ainkona ááimba maarán-áímbán-iye. Áánútuntaveꞌa imáyáa éꞌa torupamái maíyankaꞌa moóráwai maarán-íyá sénaumne sínana moóráwai Áánútun-aaivinken-aimba simátiminana moóráwai Áánútumo agarááránkaraimba simátiminana moóráwai óꞌon-aimbo ímo ísaraan-aimpinkemba sínana moóráwai mináímbó kwántámai sínaꞌa miráumai Áánútuna kwaási asirayámbá kwétimentavai mirá úmaeꞌa íyóro. 


text:
óꞌon-aimbo ímo ísaraan-aimpinkembo sénááombo éꞌa kaumbo-káé-kwaasiye suꞌmai séꞌa aivaꞌá moóráwai sínda kwántámai simásuwainana kwenánaaemba moóráwaimo sínda kwántámai simásuwainana kwenánaaemba moóráwaimo sínda kwántámai simásuwainaꞌa mirá sénááovo 


text:
mináímbó kwántámaimo síníwaimo ímo máyainaꞌo éꞌo óꞌon-aimbo ímo ísaraan-aimpinkembo kwésewai amáparawai túrankaꞌa íma séꞌa imáyáavinkemba Áánútuntaveꞌa seró. 


text:
Áánútumo simátímakain-aimbo kwésimatimemba kaumbo-káé-kwaasimo usásimbaimo kwésimatimemba évakarawai iséꞌa mináímbá taaímbai kwéisaawe. 


text:
mináímbó ísáan-kwaasivinkembo Áánútumo moóráwaimbo simáminanamo éna kwésimatiminda-kwaasigo kwenáái ánásainana moóráwai usásinena simátiminiye. 


text:
Áánútumo aaí simátímakaiwai amápaꞌa séꞌa moórá-morawai moórá-mora-tawai símae iyéꞌa póꞌa amáparawai iséꞌa asirayámbá mayánááowe. 


text:
Áánútumo simátímakain-aimbo kwésimatimewai kwésemba kentí imáyáarare suꞌmai kwégarakwiyovo mirán-oro. 


text:
kawer-ímáyáámó kwéeꞌo paru umáímo máyáamba Áánútumba aráái kwétaivo simátímén-aimba kárákwiyoro. Áánútuna kwaási amápaꞌ-naopaꞌo torupamáímo máyáamba maará kwéowe. 


text:
torupamái máyáampinkemba aaraí íma aaí kwésewe. Áánútun-aai aúváí-kwandaaivinkembo siráintemba aaraí íma kárákwiyonaaowe. 


text:
mindáyaveꞌa torupamái máyáampinkemba aaraí aaí sevó sésa moórá-ainkona ááimba tísaa ónáe sésamo ésa miwítí naaúmpaꞌa tuwaiꞌmááꞌa tísaa ónááowe. 


text:
kentí imáyáavinkembo mirámó kwéomba Áánútun-aai keinárawapinkene suꞌmai íma paáruraisaꞌa keináraware suꞌmai ímanivo óꞌon-oꞌom-baravaken-kwaasigwaraꞌa ísaraavo miwímó torupamáímo mésamo ontembá mirán-oro. 


text:
<br/>keinárawapinkemba évakarawai kesávésa sésa Áánútumo siráin-aimba ísaraundawai úne kwésiyawaiye évakarawai kesávésa sésa Áánútu asirayámbá símakaiwai úne kwésiyawaiye mirámó kwésewai maanáúváímó agaimáímo timúndavimba awánéꞌa séꞌa mináímbá Ísóigo asiramái siráin-aimban-iye sénááovo 


text:
<br/>kesí kwaásiyono. Áánútumo simátímakain-aimbo simátimemba asirayán-ímáyáá éꞌa simátímaꞌmae iyéꞌa óꞌon-oꞌon-aimbo ímo ísaraan-aimpinkembo kwésemba íma aambá áúmbaraaro. 


text:
kesí kwaásiyono. áséi-kwasai kosimátímakaunda-aimba moórágwaraꞌa simátíménda ísáaro. mináséí-kwásáíyávéꞌa áraire séꞌa tátokeꞌa asiramái máyáawe. 


text:
asiramáímo tátoꞌmae iyéꞌo éꞌa kawer-ámbá kwaꞌmaé iyónááovo tóikakene suꞌmai áraire siráambo éꞌa kawer-ámbá íma kwaꞌmaé iyónááowe. 


text:
<br/>aivaꞌá Áánútu mináímbá simásimuwaꞌa kembá simátímakaunda anón-aimba póna Ááúnútun-aai aúváí-kwandaaivimba agaimarésa siráantemba sáwí-imayaaya maisiyuwáníntavena Ísu Káráísiti puwúwasa 


text:
utámárówana kaeꞌ-nóꞌwáámbá kwaúwana Áánútu pukáimpinkemba usásinankaraiye. mináímbá Áánútun-aai aúváívimba agaimarésa siráawe. 


text:
Ísu Káráísiti pukáimpinkemba usásinena Pítaa aúrankaꞌa paáréna kwená kwayó-kwáásí túrankaꞌa paáréna 


text:
moórá-tawai sáwíva-kwaasi kwesé kwénaauwai 500 kwaasi túrankaꞌa paáruraiye. minkwáásívínkémbá sáwívarawai úwoi túvamai máyáawasa évakarawai pukáamba minkwáásí túrankaꞌa paáréna 


text:
naaémba kemá Póro kesúrankaꞌa paáréna Ísu Káráísiti kwená kwaási-iꞌa umásinkainkwae-imayaa íma uráunda kembá kwená kwaási-iꞌa umásínkaraiwai súrankaꞌa paáruraiye. 


text:
ááéma Ísu Káráísitina kwaási sáwíꞌa umátínkaraunda póꞌa Ísóigona aantá-kwaasivinkemba kemá kíto-kwaasi úne. íma kanaán-uraunda pósa kentávéꞌa Ísóigona aantá-kwaasima óne sembá uwó-áímbá kwésewe-imayaa kwéune. 


text:
ánivo Áánútu úwoi súwaꞌnaa uráimba póꞌa Áánútumo kesáái simátiminkwae séna siꞌmákaiwai ówánana kwemá úwoi súwaꞌnaa úwaꞌa íma úwoi méꞌa asirayám-báyáí mayááwánana kesí mayáígó óꞌowiti mayáígómbá usáyaaitaraivo keyáá mimbáyáí íma mayááwánana Áánútu súwaꞌnaa ena kesé máyowaꞌa mimbáyáí mairáumne. 


text:
kemó áséi-kwasaimo simátimewanda-aimba iséꞌa miwímó simátímún-aimba mimbórá-áímbá póꞌa iséꞌa áraire siráawe. púwón-kwaasi usásinanaaon-kwasai. 


text:
<pb/>Áánútu Ísu Káráísitimba pukáimpinkemba usásinankarain-ainta simátimundaya keinárawapinkemba évakarawai séꞌa púwón-kwaasi íma usásinanaaowe kwésemba nóra séra kwéseo. 


text:
Áánútumo Káráísitimbo pukáimpinkembo ímo usásinankarainkakai simátimunda-ainta úwoisankaamba umágwisaꞌa minúwóísánkáán-áíntávéꞌa áraire sesinó. 


text:
púwómpinkembo ímo usásinanaaonkakai Áánútu Káráísitimba pukáimpinkemba íma usásinankaraisino. Áánútu Káráísitimba pukáimpinkemba usásinankaraiyemo simátimundaya ánivo mináímbó kampar-áímbó inkákáí Áánútumo uráintaveta kampar-áíntá simátiyuwausino. 


text:
Áánútumo Káráísitimbo pukáimpinkembo ímo usásinankarainkakai úwoi-aintaveꞌa áraire sewaná sáwí-imayaa kempímbá úwoi kwáyáisino. 


text:
<br/>moórá-ainkwaraꞌa simátimenaumne. Áánútumo Káráísitimbo pukáimpinkembo ímo usásinankarainkakai Káráísitiye tarúmaimo mésamo pukáawai pukáampinkemba íma usásinesa Áánútuna egwaaꞌá íma maésa sáwí-ayampaꞌa máésino. 


text:
marapáꞌá máyaundaraꞌa séta púwóndavinkemba usásineta kwíyómpaꞌa Ísu Káráísitiye ménaundaya amuꞌmaréta máyaumne-aimbo kampar-áímbó súndarakaiya marapá-kwáásí kentáá suwíráái sésa tirumbá umásínkáasino. 


text:
<pb/>árair-aimba maarán-áímbán-iye. Áánútu Ísu Káráísitimba pukáimpinkemba usásinankaraiye. púwón-kwaasivinkemba aivaꞌá kwemá usásinkaimba pósa naaémba púwón-kwaasi usásinanaaowe. 


text:
aiva-kwáásígó áwíꞌa Áándamu kwemá sáwíꞌa uráimba pósa púwón-amba amáparawai kwégwaraavo moórá-kwaasigo áwíꞌa Káráísiti kwemá kaweꞌá uráimba póna amáparawai púwómpinkemba usásintinkaniye. 


text:
amáparawai Áándamun-aísaavutantamba uráundawai póta kwévuwundayaanivo Ísu Káráísitina kwaásiya póta púwóndavinkemba usásinanaundayaawe. 


text:
Áánútu siráin-kanaa tínata púwóndavinkemba usásinanaundayaawe. aivaꞌá Áánútu Káráísitimba pukáimpinkemba usásinankaraimba póna Káráísiti marapáꞌá kumíndaraꞌa Áánútu Káráístina kwaásiya púwóndavinkemba usásisinkainanaya 


text:
mindá ánásainda-kanaa Ísu Káráísiti kárákwiyinana Áánútu sínana Káráísiti kwená namuro-kwáásí usáyaaitena óꞌowimo sáwí-mayairaꞌo kárákwiraam-bayaiye óꞌon-oꞌo-sawi-asirayane ánásasuwena púwón-amba ánásasuwena mirámó índa kwená namuro-kwáásítí asirayámbá ánásasuwena Áánútuntavena séna kesivoó amápa-tantaakaꞌa kárákwiyuwo síníye. 


text:
Áánútun-aai aúváí-kwandaaivimba agaimaréna séna<pb/>Áánútu kwembá amápa-tantaaꞌa<br/>usáyaaitamai-iꞌa umánkaraiye agaimaréna siráivo Káráísiti Áánútumba íma usáyaaitaniye. Áánútu sínana Káráísiti amápa-tantaaꞌa usáyaaitaniye. 


text:
Áánútu Káráísitimba amápa-tantaaꞌa usáyaaitamai-iꞌa umánkaraindaraꞌa Káráísiti Áánútu ááninko Áánútuntavena séna emá amápa-tantaaꞌa usáyaaitamai-iꞌa umásinkaandawai po kenkáꞌá kárákwiyiniyone sínana Áánútu amápa-tantaaꞌa kárákwiyiniye. 


text:
<pb/>évakarawai sésa púwómpinkemba íma usásinanaaowe kwésembanivo pukáan-kwaasiyavesa imáyáa ésa monoꞌ-nómbá pékaawe. púwómpinkemba íma usásinanaaowe-aimbo árair-aimbo inkákáí pukáan-kwaasiyavesa íma imáyáa ésa nombá péráasino. 


text:
púwóndavinkembo ímo usásinanaetaraiya moórá-mora-naopaꞌa sínkamonae kwéompaꞌa áséi-kwasai kosimátímaꞌmaeꞌa íma nááúsino. 


text:
kesí kwaásiyono. keináraware kewé kentáásí Ísóigo Ísu Káráísitiye tarúmai méta keinárawataveꞌa aamoí kwéunda mirámó áraiꞌo úndantemba aasiyaasi-táwai imáyáa éꞌa séꞌa ívékaamba sínkamiyaꞌa púwóno-imayaa kwéunda mindágwaraꞌa árair-aimban-iye. 


text:
púwómpinkembo ímo usásinanaaonkakai kemá kwaásiti imáyáavinkemba séꞌa aváá-kwánkómó kwaási vándaivo sésamo kwáráantemba kembá miráráámbó kwéumasinkaamba maankáꞌá Évésasi-naopaꞌa máyaunda anón-umbai-yantaaꞌa kesópaꞌa tisaꞌá anóm-bayai kwémayaunda úwoiyaveꞌa kwéune súsino. púwómpinkembo ímo usásinanaaonkakai kwaásiti imáyáavinkemba kwésentemba mirá séta aaváyaa puwónaunda póta ívéꞌa kawe-tómbá néta sirááímo táínda-ita ónaumneya súsino. 


text:
<br/>púwómpinkemba íma usásinanaaowe kwésemba minkámpár-áíntávéꞌa árair-aimban-iye sevó séꞌa simátíménda-aimba iséꞌa kárákwiyoro. évakarawai áraiꞌa sésa sáwíꞌo kwéon-kwaasiyemo máyáambo éꞌa kawer-ámbá ivátuweꞌa sáwí-amba kwaránááowe kwésevo 


text:
púwómpinkemba íma usásinanaaowe minkámpár-áíntávéꞌa sáwí-imayaawe sáwí-mayaiye ivátuweꞌa kawer-ímáyáá oró. mirá ónááontaveꞌa séꞌa keinárawapinkemba évakarawai Áánútunopaꞌa íma tiráawe kwésune. púwómpinkembo usásinanaaomba kwíyómpaꞌo ménaaon-kuwawaaꞌan-iye kwaasái. 


text:
<br/>púwómpinkemba íma usásinanaaowe-imayaa éꞌa sísaa eꞌa séꞌa púwón-kwaasi nóra umáíya usásinesawa nóran-tuwa maꞌmái usásinanaaoo-aimbo 


text:
sísaa omba sáwí-imayaavinken-aimban-iye. puwíyampinkembo usásinanaaomba maaráráámbá uráivo iséꞌa kígau-anayumpaꞌa imáyáa oro. ayumbá uꞌmáráawana mináyúnkó ímo úwoi áruma kwiréna aáyánkarena naaémba áruma kwégwiraiye. 


text:
toómbá ákákesa naíyampinkemba íma óꞌa kwéuꞌmaraavo ayumbá mairésa kígau úmáráawana óꞌomba áruma kwikéna kwéiyiye. 


text:
Áánútu sisaná moórá-mora-anayumpinkemba áruma kwikéna kwéanon-imba Áánútu kwená imáyáavinkemba amápa-tomba áꞌon-aꞌon-augwara-tomba makáivo 


text:
amápaꞌo máyáamba mimbórá kúwawaaꞌa íma maréna kwaási óꞌon-kugwaraꞌa tinkéna kwaí-kwaamba óꞌon-kugwaraꞌa maréna numamá óꞌon-kugwaraꞌa maréna noyááꞌa óꞌon-kugwaraꞌa makáiye. 


text:
kwíyómpaꞌa óꞌoran-tantaaꞌa kwáyáísana marapáꞌá óꞌoran-tantaaꞌa kwáyáísana kwíyómpaꞌo kwáyáimpimba óꞌoran-kanaagune kwáísana maramó kwáyáinkaꞌa óꞌoran-kanaagune kwáísana 


text:
aaváúvímbá óꞌora-sagayamba kwáísana kwíyómpimba óꞌora-sagayamba kwáísana okómpímbá óꞌon-oꞌo-sagayamba kwáísana mirá umásaraiye. 


text:
<br/>mirámó intembá púwómpinkembo usásinanaaomba maará ónááowe. púwómbo kwéutamaraan-kuwawaaꞌa ánásanivo mimpínkémbá usásinanaaon-kuwawaaꞌa kwaíkwaiꞌa íníye. 


text:
kwéutamaraan-kuwawaaꞌa aamoisáyán-kúwawaaꞌa sáwí-kuwawaaꞌan-ivo púwómpinkemba usásinanaaon-kuwawaaꞌa asirayán-kúwawaaꞌa kawe-kúwawaaꞌan-ivo 


text:
kwéutamaraan-kuwawaaꞌa marapáꞌó máyáan-kuwawaaꞌan-ivo púwómpinkembo usásinanaaomba kwíyómpaꞌo ménaaon-kuwawaaꞌan-iye. marapáꞌó máyáan-kuwawaaꞌo intembá kwíyómpaꞌo ménaaon-kuwawaaꞌa kwáyáiye. 


text:
mindáyavena naaóváꞌá Áánútun-aai aúváí-kwandaaivimba agaimaréna séna<pb/>Áánútu aiva-kwáásígó áwíꞌa Áándamumba umánkaraimba úwauwa kwéena maínin-kwaasi umánkaraiye agaimaréna siráiye. naaén-kwaasigo áwíꞌa Ísu Káráísiti kwaásimo aúnáiꞌo umáímo maíꞌmaiꞌo ónááon-amba kwikáiwai paáruraiye. 


text:
Áándamumbo maranéímó úmakain-kuwawaaꞌo kwáyáintemba amápa-kwaasi mirán-kúwawaaꞌa kwáyáivo Káráísiti kwíyómpaken-auwawaaꞌo kwáyáintemba kwená kwaási mirán-kúwawaaꞌa kwéniye. 


text:
<br/>kesí kwaásiyono. simátimeꞌa séꞌa Áánútumo kwíyómpaꞌo kárákwiraipaꞌa marapákén-kúwawaakwaraꞌa íma máyaiyana kwaíkwaiꞌo ínín-tantaaꞌo kwáyaindavaꞌa ánásanin-tantaako íma mimpímbá kwéniye kwésune. 


text:
<pb/>Áánútumo aúpáꞌó makénamo agaráátínkarain-aimbo simátíménda ísáaro. amápata íma puwéta úwoi méta súwawaata óꞌon-kuwawaata auvínínta 


text:
mimbórá-táwai kwíyómpakemba uwíremba sínana avekáámbó tawáombo intembá avekáámbá púwón-kwaasi usásintinkainasa maíꞌmaiꞌa íyata súwawaata óꞌon-kuwawaata auvíníye. 


text:
marapáꞌó máyaunda-suwawaata puwónaunda-suwawaatan-ivo kwíyómpaꞌo ménaunda-suwawaata íma puwónaunda-suwawaata auvíníye. 


text:
marapáꞌó máyáan-kuwawaaꞌa púwón-kuwawaaꞌan-ivo kwíyómpaꞌo ménaaon-kuwawaaꞌa íma puwín-kúwawaaꞌa auvíndaraꞌa Áánútun-aai aúváívimba agaimaréna siráin-aimba paáriniye. maará séna<br/>púwón-amba ánásainana maíꞌmaiꞌa ónááon-anko<br/>púwón-ankomba usáyaaitaniye agaimaréna súwana 


text:
moóráwai séna<br/>púwón-anko íma usáyaaitaraimba póna púwón-ambo sáwíꞌo umátínkáin-asirayanko ánásaniye agaimaréna siráiye. 


text:
Áánútuna ámáámba ísáeꞌmaimo túwáan-imayaao tátokaiye. mirámó kwéontavena púwón-ambo sáwíꞌo umátínkáin-asirayanko tátokaivo 


text:
Áánútu púwón-amba kentáá usáyaaitamai-iꞌa kwéumasinkaintaawe. kentáásí Ísóigo Ísu Káráísiti púwón-ankona asirayámbá ánásena usáyaaitaraimba póna Áánútu mirá kwéumasinkaisata súwi kwésune. 


text:
<br/>mindáyaveꞌa kesí kwaási asiramái méꞌa íma tívón-káínaꞌa Ísóigona mayáí maimaé iyéꞌa íma ivátuwaaro. Ísóigona mayáí kwémayaamba íma úwoi-mayaiman-ivo áúgwaraꞌ-mayaima kwémayaavo maimaé íyóro.<pb/>


text:
Ísóigona kwaási Yérúsaremu-naopaꞌa máyáawai toómbá íma makáawai túwaꞌnaa ónááomba óntamba torupéꞌa maarán-oro. Kárésiyaa-maravaꞌa Ísóigona kwaási máyáawai simátímakaundantemba mirán-áímbá simátimumpo mirán-oro. 


text:
moórá-mora-sontaaraꞌa moórá-kigauvin-ontamba taaímbai Ísóigona kwaási túwaꞌnaa ónááopaꞌa maréꞌa kentí naaúmpimpaꞌa maránááomba anómba ínaꞌa naaémba kentópaꞌa komáyáanaꞌa Ísóigona kwaási Yérúsaremu-naopaꞌa máyáawai timénááon-ontamba íma avakáá-íyamba úwoi mai-timénááowe. 


text:
keinárawapinkemba évakarawai usásintewaꞌa kentópaꞌa koméꞌa aúvái agaimái timéꞌa tiꞌmáráanasa Ísóigona kwaási Yérúsaremu-naopaꞌa máyáawai mináúváíyé torupámaranaaon-ontane maimaésa mátimenaaowe. 


text:
mitáwai kemó komayánaunda-mayaimo kwáyainaꞌo éꞌa konasá miwí kesé kónááowe. Kórínti-naopaꞌa kónáe siráin-kwasai. 


text:
<pb/>Másétóniyaa-maravaꞌa Áánútuna áséi-kwasai simátimeꞌa naaónáe kwéunda póꞌa mirá kósimatimeꞌa kentópaꞌa komáéndama 


text:
ákírara koménaum. ayáátáákara koménaumno. ímo aampaꞌó kwénaaon-kanaa uwí-nómpákén-úndámó maivaiyáíndarara óꞌon-daopaꞌa kónaumno. óꞌon-daopaꞌo kónáe onaꞌó éꞌa súwaꞌnaa íyaꞌa kónaumne. 


text:
<br/>maankáꞌá Évésasi-naopaꞌa áséi-kwasai simátimenaunda-kwaasi sáwívaꞌa máyáamba pósa isésa áraire sésa asiramái ménaaowai máéwasa kesí mayáíyávésa aambá aunónááon-kwaasi sáwívaꞌa máyáawe. mimbáyáímó kwémayaunda toómbá ákáꞌmai Áánútuntavesa ísámai kaunánáe sésa torupaambá minkánáá íma tiráisaꞌa méꞌa mimbáyáí kwémayaunda póna mintánón-kánáá ánásainaꞌa kónaumne. 


text:
<br/>moóráwai Tímótimo kentópaꞌo koménimba aamoí kwéeꞌa áwaꞌnaa oro. kemó úndantemba Ísóigona mayáí kwémayaivo 


text:
kwentávéꞌa úwoi-kwaasiman-iye íma séꞌa tínaaemba umáméro. keinárawaꞌo tiyuwénamo kesópaꞌo tínímba áwaꞌnaa íyana kesópaꞌa kaweꞌá umái tíno. kwesémo Ísóigona kwaási kentáásí kwaási kesópaꞌo ténááontaveꞌa timuꞌmaréꞌa máyaumne. 


text:
<br/>kentáásí kwaási áwíꞌa Ápórosimba asiramái simámeꞌa séꞌa Kórínti-naopaꞌa kentáásí kwaási kwíya-tawai esé kwaaó súnda póna ívéꞌa íma kanaán-umai kwínívo aambó kwáyainanamo éna kwíníye. 


text:
<br/>kentúraꞌa kárákwiyeꞌa Áánútuwe aráápamai maíꞌmaiꞌa úmae iyéꞌa íma tááꞌa káínaꞌa asiramái máéro. 


text:
<br/>kesí kwaásiyono ísáaro. Ákáyaa-maravaken-kwaasi Sétevanasina akúmbá aivaꞌá Áánútunopaꞌa tiráawai Ísóigona kwaási asiramái kwétuwaꞌnaa on-áímbá ísaraawe. asiramái simátimeꞌa séꞌa 


text:
mirán-kwáásí kwésen-aimba taagwiyavéꞌa miwísé Áánútuna mayáí asirayám-báyáí kwémayaawai táái ísáaro. 


text:
<br/>keinárawapinkemba kaumbonárau túwíꞌa Sétevanasiye Vótúnetasiye Ákáísiye mindárau kesópaꞌa tewaꞌá aamoí kwéumpo keinárawaꞌa íma amáparawai kanaán-umai kesópaꞌa tewasá mindárau kesópaꞌo tembá aamoí kwéune. 


text:
mindárau kesí imáyáa aúnáiꞌa umásinkesa kentí imáyáagwaraꞌa mirá uráawe. mirán-kwáásí túwíꞌa mósá máráaro. 


text:
<pb/>Ésiyaa-maravaꞌa naaóꞌ-naokemba Ísóigona kwaási keinárawatavesa kaweꞌá umái máéro kwésewe. moóráwai áwíꞌa Ákwíra awainínkó Párísiraawe mindáraiti naaúmpaꞌa torupamái máyáawai Ísóigowe tarúmai máyáawai aamoí ésa keinárawatavesa kaweꞌá umái máéro kwésewe. 


text:
maankáꞌó máyáawai Ísóigona kwaási amáparawai keinárawatavesa kaweꞌá umái máéro kwésewe. moórá-morawai tiyáámba tíméro. 


text:
<br/>ayááíráꞌá kemá Póro agaimaráúmpo awánéꞌa kwenayáánaviꞌa póna kwenááiman-iye séꞌa ísáaro. kemá Póro séꞌa kaweꞌá umái máéro kwésune. 


text:
Ísóigompaꞌo ímo tirumbó áméwai Áánútu sáwíꞌa umátinkaniye. kentáásí Ísóigo marapáꞌá kumíníye kwésune. 


text:
Ísu Káráísitiye tarúmai máyáawaꞌa kembá sirumbá kwétimune. <n>kemá Póro súnda-aimba ánásaiye.</n><pb/>


text:
Ísu Káráísiti Áánútuna imáyáa agaráásínkáiwaiyaama póna kwaási aúnáiꞌa umái maíꞌmaiꞌa ónááowaina ááinkoman-iye. mináíntávéꞌa maanáúváí agaimái kentópaꞌa tuwáúnana kwégwiye. ááinkaꞌa maramá íma kwáyonkaꞌa kwemá maémáimba marapáꞌá kuména keséya máyowata súranta awánamai kaweꞌá éta kwenáái iséta siyáándei aneꞌá tátokaundayaawe. 


text:
aúnáiꞌa umái maíꞌmaiꞌa ónááowaina ááinkoma avowánópaꞌa máyomba marapáꞌá kuména keséya máyowata awánareta póta mináímbá kwésimatimundayaawe. 


text:
kesáá Áánútuwe ááninko Ísu Káráísitiye tarúmaiya máyaumne. awánaraunda ísaraunda keinárawakwaraꞌa kwésimatimunda póta Áánútuwe ááninkowe tarúmaiya máyaundantemba keinárawaꞌa mirá ónááowe. 


text:
kentáásirumba kaweꞌá umái anómba umásinkanintaveꞌa maanáúváí agaimái kwétimune. Áánútu sámo kaiwáíná ááinkona kwaasái. 


text:
<pb/>Áánútu ááninko simásímakain-ainta simátimeta séta Áánútu sámo kaiwáíná ááimba póna túnín-tantaaꞌa kwempímbá íma kwáyáiye. 


text:
miráumai túnín-ayampaꞌa máyáamba Áánútuwe tarúmaiya máyaumne kwésewai kampaꞌá kwésesa árair-ainkona ááimpimba íma máyáawe. 


text:
ánivo Áánútu sámo kain-áyámpáꞌó máyáintemba miráumaimo sámo kain-áyámpáꞌó máyaundaya kwená kwaásiye tarúmaiya máyaumne. miráumai Áánútu ááninko Ísuma kentááyávéna imáyáa éna kumpuwúwana kwená naaegó kuména póna kentáásí sáwí-imayaa kwémaisiyuꞌmaenaya kwéiyiye. 


text:
kempíntá sáwí-imayaa íma kwáyáiye súndaya kesirunkómbá kampar-áíntá simá-uwáúnanaya Áánútuna árair-aimba kesirumpintá íma kwáyáiye. 


text:
avoraꞌó Áánútumpataamo sáwí-imayaayavetaamo simáménanayaamo éna Áánútu kentáásí sáwí-imayaa maisiyuwénaya amápa-sawi-imayaa arupí umásinkanintaawe. Áánútu kwemó siráiniꞌa mirá éna miráumai kaweré suꞌmai kwéena póna sáwí-imayaa maisiyuwénaya arupí kwéumasinkaiye. 


text:
Áánútu séna amáparawai sáwíꞌa uráawe simbánivo kesáámá séta íma sáwíꞌa kwéune kwéseta Áánútu kampar-áímbá kwésiye súnana Áánútuna áséi-kwasaigo íma sirumpintá kwégwaiye. Káráísiti amáparawaiya siráváyáin-kwasai.<pb/>


text:
kesí iyámpóíyono. íma sáwíꞌa ónááontaveꞌa maanáímbá aúváívimba agaimái timúne. ánivo sáwíꞌo íyanamo éna siráváyáiwaiya ména kesivompátá áísaa íníye. kwemá Ísu Káráísitima arupí iwáíyá kesivompátá áísaa íníye. 


text:
sáwítaamo uráunda-meyamba kentááváꞌá íma tíno séna maimaéna pukáiye. íma kentáásí sáwí-meyane suꞌmainivo amáparawaiti sáwí-meyankwaraꞌa maitiyuwáníntavena pukáiye. 


text:
Áánútun-aaimo ímo taagwiyávónkaꞌo ombá Áánútuwe tarúmai máyaumnemo sembá kampaꞌá sewaná miwívímbá Áánútuna árair-aimba íma kwáyáiye. 


text:
ánivo Áánútun-aaimo taagwiyávówai Áánútumpaꞌa tirumbá ámaꞌmai kaweꞌá kwéowe. kesáámó Áánútuwe tarúmai máyaumnemo kwésundawaiya Ísu Káráísitimo máyontemba kesáá miráyá umáíya ménaumne. miráyáámó kwéunda áraiꞌa Áánútuwe tarúmaiya máyaumneya kwésune. ááéraan-amaankoma aúnáiꞌa uráin-kwasai. 


text:
<br/>kesí kwaási ísáaro. kemó kwéagayaunda íma aúná-amaamban-ivo ááéraan-amaamba kwéagaimai timúne. aivaꞌá simátímakaamba áꞌa ísaraan-amaamba kwéagaimai timúne. 


text:
ánivo túnín-tantaaꞌa kwéauyokwisana áraiꞌa sámo kain-tántááꞌá kwévaarimba póna ááéraan-amaamba aúnáiꞌa umái kwévaariye. Ísu Káráísitina mayáívínkémbá minámáámbá paárurena keinárawapinkwaraꞌa minámáámbá kwévaariye. 


text:
<br/>kentí kwaásiyavai tíyámba kwéumatinkaambanivo sámo kain-áyámpáꞌá máyaumne sembá sámo kain-áyámpáꞌá íma máémba túnín-ayampaꞌa paaí máyáawe. 


text:
ánivo kentí kwaásimo tirumbó tíméwai sámo kain-áyámpáꞌá máyáamba pósa miwívímbá sáwí-yantaaꞌa íma kwáyáímba pósa óꞌowi tuwánésa sáwí-ampaꞌa íma kwégowe. 


text:
ánivo kentí kwaásiyavaimo tíyámbo kwéumatinkaawai miwí túnín-ayampaꞌa máyáawana túnín-tantaako túrampaꞌa káátagwisasa múguꞌmaaguꞌa úmaesa kwégowe. 


text:
<br/>kesí iyámpóíyono. keinárawatavena Ísu Káráísiti pukáimba póna Áánútu kentí sáwí-imayaa maitíyukaintaveꞌa kemá maanáúváí agaimái kwétimune. 


text:
anón-kwaasiyono. ááinkaꞌa maramá íma kwáyowana moóráwai maémáimba kwemá ívékwaraꞌa máyáísaꞌa kwená ááimba kwéisaantaveꞌa maanáúváí agaimái kwétimune. ívé-kwaasiyono. Sáátáánigomba usáyaaitaraantaveꞌa maanáúváí agaimái kwétimune. 


text:
iyámpóíyono. Áánútu kentivo isaꞌá kwempáꞌá tiráantaveꞌa maanáúváí agaimái kwétimune. anón-kwaasiyono. ááinkaꞌa moóráwai maémáimba kwemá ívékwaraꞌa máyáísaꞌa kwená ááimba kwéisaantaveꞌa maanáúváí agaimái kwétimune. ívé-kwaasiyono. asiramái méꞌa Áánútun-aai tirumpimbá tátoreꞌa Sáátáánigomba usáyaaitaraantaveꞌa maanáúváí agaimái kwétimune. 


text:
<pb/>Áánútumpaꞌo ímo tiráawaimo ontembá mindáyaveꞌa aamoí íma oró. marapákén-tántáátávéꞌa aamoí íma oró. marapákén-tántáátávésamo aamoimó owáímá Áánútuntavesa íma aamoí kwéowe. 


text:
marapákén-kwáásímó kwéowaina ááimba íma Áánútumpakemba kwéowe. kwaási kentí imáyáavinkemba kwéesa áꞌowiti náaindaamba túran-anda kwéesa túwíꞌa maimaésa kwéiyesa kwéomba íma Áánútumpakemba kwéovo marapákén-ámbá kwégwaraawe. 


text:
marapákén-tántááꞌó tirááímo kwétain-tantaaꞌa maambáráꞌá ánásainasa Áánútumba arááíma tainíꞌa kwéon-kwaasi aasiyaasí maíꞌmaiꞌa ónááowe. Káráísitina namuro-kwáásítí kwaasái. 


text:
<br/>kesí iyámpóíyono. naaén-kanaa maramó ánásanin-kanaa sáwíyankaꞌa tíníye. naaémba Ísu Káráísitina namuro-kwáásígó tíníye suwaꞌá ísaraawe. Káráísitina namuro-kwáásí sáwívaꞌa áꞌa paáruraamba póta mindáyaveta naaén-kanaa sáwíyankaꞌa tíníye kwésune. 


text:
kentáávínkémbá Káráísitina namuro-kwáásí moórá-mora máyómba pósa usásimbai paárésa siyuwésaya kóuraawe. áraiꞌo kentáásí kwaásimo máyáankakai úwoi máésino. siyuwésaya kóuraantaveta íma kentáásí kwaásin-owe kwésune. 


text:
<pb/>Ísu Káráísiti Áánútun-amankomba aiꞌmarówana kuména kentirumpimbá máyáísaꞌa póꞌa árair-aimba kwéisaawe. 


text:
árair-aimba íma kwéisaantavaiye séꞌa ímanivo árair-aimba kwéisaantaveꞌa maanáúváí kwéagayaumne. árair-aimpinkemba kampar-áímbá íma paárisaꞌa ísaraantaveꞌa maanáúváí agaimái timúne. 


text:
<br/>anón-kampaꞌo sen-kwáásí maarán-kwáásímán-owe. Ísu Káráísitintavesa Áánútu íma usásinankaraiwaiman-iye kwésen-kwaasi ésa Ísu Káráísitina namuro-kwáásí-íꞌa ésa Áánútunte ááninkonte tínaaemba kwéumatimewe. 


text:
Áánútu ááninkomba tínaaemba umámewai avowánkwáráꞌá mirá kwéombanivo Ísu Káráísitintavesa Áánútu ááninkoman-iye kwésewai ááninkonte avowántéyópaꞌa tarúmai máyáawe. 


text:
<pb/>Ísun-aai aivaꞌá ísaraan-aimba tirumpimbá asiramái tátoraamba íma ivátuweꞌa miráumai Áánútunte ááninkonteyopaꞌa tarúmai maíꞌmaiꞌa oró. 


text:
maarán-áímbá Ísu Káráísiti asiramái simásimenaya séna aúnáiꞌa umái maíꞌmaiꞌa ónááoniꞌa kwéumatinkaumne simásímakaintaawe. 


text:
kampar-áímbá simátiyuwaawai kwéombanivo Ísu Káráísiti Áánútun-amamba tirumpimbá tínkaraimba póna maíꞌmaiꞌa éna íma kampar-áímbá simátimena árair-aimba kwésimatimiye. mirámó kwésimatimisaꞌo ombá árair-aimba kampar-áímbá taaínkaaꞌa kwéowe. simátímíntemba mirá éꞌa Ísu Káráísitiye tarúmai kwémaewe. 


text:
<br/>kesí iyámpóíyono. kwesé tarúmai máyáamba póꞌa Ísu Káráísiti kumíndaraꞌa kwenaúrankaꞌa íma tigaeyávéꞌa éꞌa úwoi asiramái ménaaowe. 


text:
Ísu Káráísiti arupí umái máyáin-aimba áꞌa ísaraawe. moórá-ainkwaraꞌa ísáaro. miráumai arupí umái máyáawai áraiꞌa Áánútuna iyámpóíman-owe.<pb/>


text:
Áánútu arumbá ávááraumai kwésimiye. mindáyaveꞌa imáyáa oró. Áánútu arumbá kwésimenayaampona kentááyávéna kesí iyámpóíman-owe kwésiye. kesáá áraiꞌa kwená iyámpóíya úne. Áánútumpaꞌa íma tiráawai Áánútuna ááimba íma awánésa kentáásí ááinkwaraꞌa íma kwésuwanaawe. 


text:
kesí kwaásiyono. ívéꞌa Áánútuna iyámpóiꞌa umáíya máyaundaya naaémba nóra kwaásiyaawa ménaumno. mináímbá íma ísaraundanivo moórá-aimbo ísaraunda simátimenaumne. Ísu Káráísiti kumíndaraꞌa kaweꞌá umái awánanaundaya póta kwenkááníta umáíya ménaumne. mirán-áímbá ísaraumne. 


text:
<br/>sáwí-imayaamo kwéomba isaná ámáámbo arááísémba isaná minkáé-tántáákó mimbóráíꞌa kwéiye. miráumai sáwí-imayaamo kwéowai Áánútuna ámáámba tínaaemba umámesa kwéaraaisemba póna mirámó kwéon-anonda miwívímbá kwéniye. 


text:
Ísu Káráísiti kwaásiti sáwí-imayaa maitiyuwáníntavena marapáꞌá kunkáimba kwempímbá sáwí-imayaa íma kwáyáiye-aimba áꞌa ísaraawe. 


text:
miráumai Ísu Káráísitiye tarúmai máyáawai miwívímbá íma sáwí-imayaa kwaíkwaiꞌa kwéivo sáwí-imayaa kwaíkwaiꞌa kwéiwai Káráísitimpaꞌa íma tésa kwenáái íma kwéisaawe. 


text:
<br/>kesí iyámpóíyono. kampar-áímbá simásiyuwaavo séꞌa kárákwiyoro. Káráísiti arupí umái máyáiwai kwemó intembó mirámó úmae kwéiyowai arupí-kwaasiman-owe. 


text:
ááinkaꞌa Sáátáánigo sáwíꞌa uréna mirá úmae kwéiyena ívékwaraꞌa mirá kwéiye. sáwíꞌo úmae kwéiyowai Sáátáánigona kwaásiman-owe. Sáátáánigona mayáí ánásasuwainkwae séna Áánútu ááninkomba aiꞌmarówana marapáꞌá kunkáiye. 


text:
<pb/>Áánútuna iyámpói pósa Áánútuna asirayánkó miwívímbá kwáyáintavesa pósa íma sáwíꞌa úmae kwéiyowe. Áánútuna asirayán-áráátómbá pósa íma sáwíꞌa úmae kwéiyowe. 


text:
ímo arupí umáímo máyáawai íma Áánútuna iyámpóíman-owe. kentí kwaásimo tirumbó ímo kwétimewai íma Áánútuna iyámpóíman-owe. miráumaiya Áánútuna kwaásiye Sáátáánigona kwaásiye taaímbaiya ísaraumne. moórá-morawaivimba tirumbá kwétimen-kwasai. 


text:
Áándamu ááninko áwíꞌa Kááinimo uráintemba íma mirán-oro. Kááini Sáátáánigon-árááꞌa póna ávákomba tuvuwúwana pukáimba maarántávéna tuvuwúwana pukáiye. áváko kaweꞌá umái máyowana Kááini sáwíꞌa umái ména póna ávákomba tuvuwúwana pukáiye. 


text:
<br/>miráráán-umai Áánútumpaꞌa íma tiráawai keinárawapaꞌa tirumbá sáwíꞌa umátinkaiyantavena íma tááꞌa kaíno. 


text:
Áánútun-akumba sirumbá kwétimundayaveta séta Áánútuna némpaꞌa maénaundawaina ááimpaꞌa tuwéta kaweꞌá umái maénaundawaina ááimpaꞌa tamáyaumne kwésune. kentí kwaási tirumbá íma kwétimewai Áánútuna némpaꞌa paaí máyáawe. 


text:
kentí kwaásiyavai tíyámba umátínkáan-kwaasi tínkamiyasa puwónááon-kwaasiraamban-owe. mirámó kwéowai aúnáiꞌo umáímo maíꞌmaiꞌo kwéowaina ááimpaꞌa íma máyáawe. 


text:
Ísu Káráísiti arumbá siménaya íma úwoi máímba súwaꞌnaa íníntavena kentááyávéna ísámai pukáiye. mirá uráintaveta arumbá símakaiye kwésune. Áánútun-akumba túwaꞌnaa eta puwúnavo íma sendayá úwoi túwaꞌnaa ónaumne. 


text:
óísankwara-kwaasi kentí kwaási toómbá íma makáawaima tuwánésa íma túwaꞌnaa ombá sésa Áánútumba sirumbá kwéamune sembá kampaꞌá kwésewe. 


text:
kesí iyámpóíyono. sirumbá kwétimunemo sembá íma tóikakemba séꞌa áraiꞌa tirunkakémbá kwéseꞌa túwaꞌnaa oro. Áánútumpaꞌa asiramáíya máyaunda-kwasai. 


text:
<br/>sirumbá kwétimetaamo kwétuwaꞌnaa-undaya mirámó únda-kwaasiya arupí umáíya kwémaumne. mirámó kwéunda Áánútu aúrankata asiramáíya kwémaundayaawe. 


text:
ánivo kesáá sáwíꞌa úndayavenaya kentáásirunko umbaí kwétaivo Áánútu amápa-tantaaꞌa awánéna minúmbáí-yántáákómbá usáyaaitaisata Áánútu aúrankata asiramáíya máyaumne. 


text:
kesí kwaásiyono. mindáyaveta imáyáa úndaya kentáásirunko íma umbaí taisatá Áánútu aúrankata asiramáíya máyaumne. 


text:
Áánútu asiramái séna kesááninko Ísu Káráísitin-aaiyaveꞌa áraire séꞌa kwenkáꞌá agevamái méꞌa amápa-kwaasivimba tirumbá kwétimeꞌa máéro siráimba mináímbá Ísu Káráísiti asiramáíya simásímakaiye. 


text:
Áánútun-aai taagwiyávówai Áánútuwe tarúmai máyáawana miwísé tarúmai máyáiye. Áánútu kwenamambá aiꞌmarówana sirumpintá kumbéna simásimenaya séna Áánútu keinárawate tarúmai máyáiye kwésisata kwéisaumne.<pb/>


text:
kesí kwaásiyono. sáwíva-kwaasi kampaꞌ-mónór-áímbá simátímaꞌmaesa kwénaaesa Áánútun-amanko kesirumpimbá máyáiyemo sembá íma ááéma áraire seró. mirá sentávéꞌa miwí tirumpimbá máyáin-amamba Áánútun-amanaꞌi. áꞌowan-amanaꞌiyo. mindá awánéꞌa mináímbá ísáaro. 


text:
Ísu Káráísiti Áánútunopakemba marapáꞌá kwaási kunáúkaiye kwésewai miwí tirumpimbá Áánútun-amanko máyáiye. mináímbó sewaꞌó ísáamba Áánútun-amankoma miwívímbá máyáiye seró. 


text:
Ísu Káráísitintavesa mináímbá íma sewáí miwí tirumpimbá máyáin-amanko íma Áánútun-amankoman-ivo Káráísitina namuro-kwáásígón-amankoman-iye. Káráísitina namuro-kwáásígó tínín-aimba ísaraamba isaná marapáꞌá máyáiye. 


text:
<br/>kesí iyámpóíyono. Áánútu árááꞌa éꞌa kampaꞌ-mónór-áímbá kwésimatimewai usáyaaitaawe. Áánútun-amanko kentirumpimbá máyáivo Áánútumpaꞌo ímo tiráawai miwí tirumpimbá óꞌon-amanko máyáiye. Áánútun-amanko minámánkómbá usáyaaitaraiye. 


text:
kampaꞌ-mónór-áímbá kwésimatimewai Áánútumpaꞌa íma tembá marapáꞌá kwémaen-aimba kwésimatimewasa marapá-kwáásí miwí táái kwéisaawe. 


text:
kesáá Áánútuna kwaásiya únasaya Áánútuna kwaási kesááiya kwéisaavo óꞌon-kwaasi íma Áánútuna kwaási pósa kesááiya íma kwéisaawe. miráumaiya árair-amanko miwívímbá máyáin-kwaasiye kampar-ámánkó máyáin-kwaasiye taaínkaar-úmaeta kwéiyune. Áánútu arumbá kwétimin-kwasai. 


text:
<br/>kesí kwaásiyono. tirumbá kwétimewaina ááimba kwemá Áánútuma póta Áánútun-akumba sirumbá tíméno. tirumbá kwétimewai Áánútumpaꞌa tésa kwená kwaási-iꞌa kwéowe. 


text:
Áánútu mimbórá ááninkomba aiꞌmarówana marapáꞌá kumbéna kentááyávéna ísámai puwéna aúnáiꞌa umái maíꞌmaiꞌa ónaundayavenaya puwéna arumbá símakainta póna mirá uráiye. 


text:
Áánútumba siruntáámó amúndaya íma anónta ámakaumne. Áánútu arumbá símakenaya ááninkomba aiꞌmarówana marapáꞌá kumbéna sáwítaamo uráunda-meyamba maisiyuwáínana kentááváꞌá íma tíníntavena pukáiye. mirámó uráimba Áánútu anómba arumbá símakaiye. 


text:
kwaási Áánútumba aneꞌá íma kwéawanaawe. kentáásí kwaási siruntá kwétimunda Áánútu keséya máyáísata áraiꞌa siruntá Áánútumba kwéamune. 


text:
<pb/>Áánútun-amanko kentáásirumpimba máyáintaveta séta kesáá Áánútuwe tarúmai máyaunanaya Áánútu keséya tarúmai máyáiye-aimba kwésune. 


text:
kentáásivowa ááninkomba aiꞌmarówana sáwíꞌo umáímo máyáampinkemba iyátinkaindayavena marapáꞌá kumúwata awánaraunda kwésimatimundayaawe. 


text:
Ísuntavesamo Áánútu ááninkoman-iye kwésewai Áánútuwe tarúmai máyáawana Áánútu miwísé tarúmai máyáiye. 


text:
Áánútu arumbá kwésimisata mindáyaveta áraireya kwésune. Áánútu tirumbá kwétimewaina ááimba pósa tirumbó kwétimewai Áánútuwe tarúmai máyáawana Áánútu miwísé máyáiye. 


text:
Áánútu kentáá imáyáa símakaisata siruntá Áánútumba kwéameta póta máyaundawaina ááimbo sísaa ínín-kanaamo tíndaraꞌa asiramáíya ménaumne. Ísu Káráísiti arumbá símíntenta marapáꞌá máyaundarata siruntá kwétimundaya póta sísaa ínín-kanaamo tíndaraꞌa asiramáíya ménaumne. 


text:
Áánútumba tirumbá kwéamewai íma kwéinkaisewe. áraiꞌa Áánútumba tirumbá kwéamewai miwívínkémbá inkaisí-ímáyáá íma kwáyáiye. sáwíꞌo uráam-beyantavesa kwéinkaisewai Áánútumba íma áraiꞌa tirumbá kwéamewe. 


text:
miwítí kwaásiyavesa tirumbó sáwíꞌo kwéumatinkaawaꞌo ombá Áánútumba sirumbá kwéamune sembá kampaꞌá kwésewe. miwítí kwaási tineꞌá tuwánésa tirumbá íma tímakaawai pósa Áánútun-aneꞌa íma awánaraawai íma kanaán-umai tirumbá kwéamewe. 


text:
Ísu Káráísiti asiramái séna Áánútumba tirumbá kwéamewai miwítí kwaásigwaraꞌa tirumbá tíméro siráiye.<pb/>


text:
Ísuntavesa sésa Áánútu usásinankaraiwai iyémó sen-áíntávésa áraire kwésewai Áánútuna iyámpóíman-owe. avowámbá tirumbá améwai ésa kwená iyámpóígwaraꞌa tirumbá kwéamewe. 


text:
Áánútumba siruntá améta kwenáái taagwiyavéta póta mirá kwéundayaveta séta Áánútuna iyámpóígwaraꞌa siruntá kwétimune. 


text:
Áánútun-aai taagwiyavúndaya mindá Áánútumba siruntá kwéamunanaya kwenááigoya íya umbaiyá kwésiyaisata póta kwétaagwiyavune. 


text:
Ísumpaꞌa asiramái agevamái máyaundaya póta marapá-sáwí-máyáígómbá kwéusayaaitaundayaawe. Áánútuna iyámpói amápaꞌa kanaán-umai marapá-sáwí-máyáígómbá kwéusayaaitaamba póna Áánútun-aaigoma íma umbaí kwétaiye. 


text:
maarán-kwáásí marapá-sáwí-máyáígómbá kwéusayaaitaawe. Ísuntavesa Áánútu ááninkoman-iye kwésewai marapá-sáwí-máyáígómbá kwéusayaaitaawe. Áánútu Ísu Káráísitimba agaráátínkarain-kwasai. 


text:
<pb/>Ísu Káráísiti marapáꞌá kuména nombá peréna puwúwana kwená naaemá kunkáiye. nombá peráníntavenawe suꞌmai íma kunkáiye. nombá peréna puwínana kwená naaemá kuníníntavena kunkáiye. Áánútun-amanko árair-ainkona ááimba póna séna áraire Ísuma Áánútu ááninkoman-iye kwésiye. 


text:
Áánútun-amanko siráin-aintaveta nombá pékaintaveta puwúwana kwená naaemá kunkáintaveta séta Ísuma Áánútu ááninkoman-iye kwésune. minkáúmbó-yántááꞌá paáruraintaveta mimbórá-áímbá séta Ísuma Áánútu ááninkoman-iye kwésune. 


text:
kwaásimo simátímén-aimba sewatá iséta áraire kwésundayaanivo Áánútun-aaigo kwaási tááigomba usáyaaitaimba póta Áánútu ááninkontavena siráin-ainta ísáano. 


text:
Áánútu ááninkontavesa asiramái agevamái máyáawai sésa Áánútu siráintemba áraire Ísuma Áánútu ááninkoman-iye kwésewe. Áánútuntavesa íma asiramái máyáawai sésa Áánútu kampar-áímbá siráiye kwésewe. kwemá Áánútu ááninkontavena siráin-aintavesa íma áraire senkákémbá Áánútu kampar-áímbá siráiye kwésewe. 


text:
Áánútu ááninkoma aúnáiꞌa umái maíꞌmaiꞌa kwéowaina ááimban-iye. Áánútu imáyáaya símísata aúnáiꞌa umái maíꞌmaiꞌa kwéundayaawe. mináíntá Áánútu simásímakaiye. 


text:
Áánútu ááninkoe tarúmai máyáawai aúnáiꞌa umái maíꞌmaiꞌa kwéovo Áánútu ááninkoe íma tarúmai máyáawai íma aúnáiꞌa umái maíꞌmaiꞌa kwéowe. aúnáiꞌa umái maíꞌmaiꞌa kwéon-kwasai. 


text:
<pb/>Áánútu ááninkontaveꞌa asiramái agevamái máyáan-kwaasi keinárawaꞌa maanáúváí agaimái timúne. aúnáiꞌa umái maíꞌmaiꞌa kwéon-aintaveꞌa áraire sígwáe séꞌa maanáúváí agaimái timúne. 


text:
Áánútumbo arááímo tainíꞌo kwéetaamo námúnaavinkembo áísaa úndaya kesááiya kwéisaiye. mindáyaveta kwenaúrankaꞌa asiramáíya máyaumne. 


text:
námúnaa súndaya kwéisain-aintaveta árair-aimban-iye kwésundaya maarán-áíntáváígwáráꞌá árair-aimba námúnaavinkemba súnda-yantaaꞌa úwoiya kwésimiye kwésune. 


text:
<br/>kentí kwaásimo sáwíꞌo kwéiyaꞌo tuwánéꞌo éꞌa Áánútumpaꞌa áísaa íyana túwaꞌnaa ínasa Áánútuna némpaꞌa sáwí-ayampaꞌa maíꞌmaiꞌa ónááopaꞌa íma kónááowe. évaka-sawiꞌo kwéowaina anondá-meyamba Áánútuna némpaꞌa sáwí-ayampaꞌa maíꞌmaiꞌa ónááopaꞌa kónááomba mindáyaveꞌa Áánútumpaꞌa áísaa oro íma kwésune. évaka-sawiꞌo kwéowaina anondá-meyamba íma Áánútuna némpaꞌa kónááomba mindáyaveꞌa séꞌa Áánútumpaꞌa áísaa oro kwésune. 


text:
amápa-sawiꞌo kwéowaina anondá-meyamba kwáyáivo évaka-sawiꞌo kwéowaina anondá-meyamba Áánútu maitiyuwáínasa kwená némpaꞌa sáwí-ayampaꞌa maíꞌmaiꞌa ónááopaꞌa íma mirá-sáwíꞌó kwéiyaꞌo tuwánéꞌo éꞌa Áánútumpaꞌa áísaa íyana túwaꞌnaa ínasa Áánútuna némpaꞌa sáwí-ayampaꞌa maíꞌmaiꞌa ónááopaꞌa íma kónááowe. 


text:
<pb/>Áánútuna iyámpói ésa íma sáwíꞌa úmae kwéiyowe. Áánútu ááninko kárákwiraisana póna Sáátáánigo íma kwétatoraisasa pósa íma sáwíꞌa úmae kwéiyowata mináíntá kwéisaumne. 


text:
<pb/>Áánútu ááninko kuména imáyáa símísata árair-Isoigo-uramba isatá kwéawanaumne. Áánútu ááninko Ísu Káráísitiye tarúmaiya máyaundayaveta árair-Isoigo-uranteya tarúmaiya méta kwéisaumne. árair-Isoigo-uranko éna kwaásiya aúnáiꞌa umáíya maíꞌmaiꞌa kwéundawai ááninkoman-iye. 


text:
kesí iyámpóíyono. kwaántá-kwaasi kampar-ísóígómbá tínaaemba umátíméro. <n>kemá Yóni kesáái ánásaiye.</n><pb/>


text:
kemá Pítaa maanáímbá maanáúváívímbá agaimaráúmpo ísáaro. kemá Ísu Káráísitina aantá-kwaasi úndanivo Áánútumo séna kesí kwaási owémó siráin-kwaasi ísáaro. kwatúwówaꞌa kentí maramá tuwéꞌa kóyáwé éꞌa Pontasi-máráváré Kárésiyaa-maravare Kápátósiyaa-maravare Ésiyaa-maravare Pítíniyaa-maravare miráumai-maravaꞌa kóyáwé uráawai ísáaro. 


text:
naaóváꞌá Áánútu kentáásivowa keinárawatavena séna ítámaraanasa kesí kwaási-iꞌa ónááowe súwana Ísu Káráísti puwúwana kwená naaemá kumúwana keinárawaꞌa kaweꞌá umátinkainaꞌa kwenáái taagwiyavónááontavena Áánútun-amanko Áánúntundei-iꞌa umátínkaraiye. Áánútu úwoi túwaꞌnaa úmae iyéna paru umátínkávaꞌa iyínaꞌa ménaaowe. Áánútu toꞌmayaa umásínkarain-kwasaiya. 


text:
<pb/>Ísóigo Ísu Káráísiti avowámá Áánútu kwenáwíta mósá maráúmne. kentááyávéna anómba arumbá umásinkenaya Ísu Káráísitimba pukáimpinkemba usásinankaraintavena aúnáiꞌo umáíya máyaunda-iꞌa umásínkaraimba póta naaéntaamo ménaundayaveta amuꞌmaréta máyaumne. 


text:
kwíyómpaꞌo uménaundaya Áánútu toꞌmayaa umásínkarainta íma sáwíꞌa umái ánásena kwaíkwaiꞌa ínímbaniye. 


text:
Áánútun-aaiyaveꞌa áraire séꞌa kwenkáꞌá agevamái máyáantavena kwená asirayándéí kweukáámbá umái tíyótinkena Ísu Káráísitimo kumíndaraꞌa sáwíꞌo umáímo máyáampinkemba kuntíꞌmai toꞌmayaa umátínkarain-tantaaꞌa agaráátinkaniye. 


text:
<br/>mindáyavena kentirunkó kaweꞌá íno. ívéꞌa óꞌon-oꞌon-umbai-yantaaꞌa kentópaꞌa kwénamo umbaimó taimbá sáwíyankaꞌa kwéna naaémba ánásainana kentirunkó kaweꞌá íníye. 


text:
umbai-yántááꞌá kentópaꞌa kwáyáinkaꞌa Áánútuwemo asiramáímo mémba tuwánésa sésa áraiꞌa Áánútuwe aráápamai máyáawe sénááowe. moórá-ontamba áwíꞌa kóri-ontamba aamoí kwéon-tantaaꞌa imbánivo kíto-tantaaꞌan-ivo Áánútuwemo aráápamaimo máyáamba mindá anón-tantaaꞌan-iye. minóntámbá iravímbá kágwisana sáwí-yantaaꞌa ánásaisana kóri-ontan-uramba túkúmai kwégwaiye. miráumai umbai-yántááꞌá kentópaꞌa tisaꞌá Áánútuwe asiramái méꞌa kwesé aráápamai méwana Ísu Káráísiti kumíndaraꞌa kentúwíꞌa anómba umátinkena aamoí umátinkaniye. 


text:
Ísu Káráísitimba íma túrandei awánaraavo úwoi kentirumbá kwéamewe. íma túrandei kwéawanaavo kwenááiyaveꞌa áraire séꞌa kwenkáꞌá agevamái máyáawe. kwenááiyaveꞌa áraire séꞌa kwenkáꞌá agevamái máyáantavena sáwíꞌo umáímo máyáampinkemba kwéiyatinkaiye. mindáyaveꞌa anón-aamoi kwéeꞌa mindáyaveꞌa aaí símae kwéiyiyana mirán-áímbá íma ánásainaꞌa anón-aamoi ónááowe. 


text:
<br/>naaóváꞌá Áánútun-aai simátímakowai Áánútu keinárawaꞌa úwoi kwétuwaꞌnaa-in-aimba siráawe. Áánútu sáwíꞌo umáímo máyáampinkemba iyátinkanin-aintavesa sésa mináínkóná ááimba nóran-ainaꞌiyo sésa Áánútun-aai aúváí-kwandaaivimba awánantesa iráawe. 


text:
Káráísitin-amaanko miwívímbá ména Káráísitimbo áíꞌo índaiꞌo umánkaiyanamo naaémbo ságayambo paárinin-aimba simátímakowasa miwí kesáváí-áímbá sésa mináímbá nááwantavena simbá póna nósa-tawai paáriniyo sésa Áánútun-aai aúváí-kwandaaivimba awánantesa iráawe. 


text:
miwítí mayáígówé simátímakon-ainkowe íma miwí túwaꞌnaa ena keinárawaꞌa naaémbo paáronaaon-kwaasi túwaꞌnaa ínímba mindá Áánútu agaráátínkaraiye. Áánútun-amankomba aiꞌmarówana kwíyómpakemba kuména naaóváꞌó agaráátínkaron-aimba simátímakowasa mináséí-kwásáí simátímaꞌmaesa kuwaꞌá ísaraawe. kwíyómpaken-kwayoꞌnarawaꞌa mintántááꞌá awánanae sésa ombá miwívímbá íma sáwí-yantaaꞌa kwáyáísana Áánútumo iyátínkáim-bayai íma kanaán-umai kwéawanaawe. arupí umái máéro-kwasai. 


text:
<br/>mindáyaveꞌa arupí-imayaa éꞌa kárákwiyoro. Ísu Káráísiti kumíndaraꞌa kaweꞌá umátinkanintaveꞌa amuꞌmaréꞌa asiramái máéro. 


text:
Áánútun-aai ísámai kaweꞌá oró. Áánútun-aaimo ímo ísaronkaꞌo sáwí-imayaayaveꞌo tirááíyaveꞌo uráantemba íma mirá éꞌa Áánútun-aai ísámai kaweꞌá oró. 


text:
Áánútun-aai aúváí-kwandaaivimba agaimaréna séna<br/>kemó kaweré suꞌmaimo umáímo<br/>máyaudantemba mirán-oro Áánútumo siráimbanivo kaweré suꞌmai oró. 


text:
<pb/>Áánútu arupí umái sáwíꞌo uréwai sáwí-meyamba tiména kaweꞌó uréwai kaweꞌ-méyámbá timíníwaintaveꞌa námúnaavinkemba séꞌa kesivomán-iye séꞌa póꞌa marapáꞌó kwááyumo máyáankaꞌa anóndakoman-iye séꞌa kwená imáyáa úmae íyóro. 


text:
kentíkwáꞌnáma úwoi-mayai-amba kwárówana Áánútu keinárawatavena mirán-ámbá kwáráavo séna meéyámbaꞌmai ayútínkaraiye. kentí meéyámbá kóri-ontambo ánásanin-tantaakaamba ímanivo 


text:
Ísu Káráísitina naaegómá usáyaaitarain-daaegoman-iye. sáwíꞌo uráankakemba íma sáwí-meyamba mayánááontavesa sipisípi-araaꞌa tuvúꞌmái Áánútumba ámakaantemba sáwíꞌo uráundavinkemba ayúsinkanintavena Ísu Káráísiti ímo sáwíꞌo urówai puwúwana kwená naaemá kunkáiye. 


text:
Áánútu kwíyómba maramá íma taróruronkaꞌa mimbáyáí mayáníntavena Ísu Káráísitimba ítámakaimba póna naaén-kanaa keinárawatavenawe séna marapáꞌá kumbéna 


text:
pukáimba póꞌa Áánútumpaꞌa imáyáa kwéowe. Áánútuwe aráápamai méꞌa séꞌa áraiꞌa kwesé uménaumne sénááontavena Ísu Káráísitimba pukáimpinkemba usásinankena áíꞌmaena ságayan-ayampaꞌa móankaraiye. 


text:
<pb/>árair-aimbo taagwiyávóntavena mináínkó kentirumbá kaweꞌá umátínkaraisaꞌa méꞌa Áánútuna kwaási kentí kwaási owaꞌá moórá-morawaivimba kentirumbá kwétimeꞌa asiramái mirá úmae íyóro. 


text:
Áánútun-aai kwaíkwaiꞌa ínín-aimba ísaraamba mináínkó aúnáiꞌa umái máyáaniꞌa umátínkaraiye. marapá-kéntínóvówí matínkaraawaꞌa máyáambanivo Áánútu maíꞌmaiꞌa kwéiwai aúnáiꞌa umátínkaraisaꞌa aúnáiꞌa umái máyáawe. 


text:
<br/>mirán-áímbá Áánútun-aai aúváí-kwandaaivimba agaimaréna séna<br/>karaan-tantááré kanaagunéwe aáyánkámaenamo<br/>marapáꞌó kúmíntemba kwaásiye miwítí kaweꞌ-máyáíyé<br/>miráumai ánásanivo 


text:
Ísóigon-aai kwaíkwaiꞌa kwéiye agaimaréna siráiye. mináímbá áséi-kwasai simátímakaan-aimba ísaraamba mináínkó aúnáiꞌa umái máyáaniꞌa umátínkaraiye.<pb/>


text:
aúnáiꞌa umái máyáamba póꞌa sáwí-yantaakomba tínaaemba umásuweꞌa íma kampaꞌá séꞌa íma kaumbo-káér-imayaa éꞌa kaweꞌ-máyáímó kwémayaiyantavena kentirunkó íma simái sáwíꞌa umátinkainaꞌa túwíkwaraꞌa íma simái sáwíꞌa umátinkeꞌa máéro. 


text:
umarambó náántavenamo tínkáíntemba Áánútuna kawer-áíntávéna mirán-umai táái tinkáíno. Áánútun-aai toónkáámbá kwéneꞌa táákaevayan-kwaasiraamba umái méꞌa Áánútuna aambá kwaꞌmaéꞌa íyóro. 


text:
<br/>naaóváꞌá monoꞌ-námbá óntandei urónkaꞌa ávonkaan-ontamba awánésa úwoi-ontamban-iye sésa tukáawe. miráumai Ísumba Áánútu kaweꞌnáꞌán-iye séna ítámakaimba awánésa áúkaawe. kwemá ávon-ontankaamban-ivo kwenópaꞌa teró. 


text:
óntandeimo naambó ontembá Áánútu keinárawaꞌnei kwená naankáámbá úmarena keinárawate méniye. kwená mayáí-kwáásí éꞌa kwená mayáíyé suꞌmai kwémayaiyana Ísu Káráísiti túwaꞌnaa ínímba póna Áánútu kentí mayáíyávéna aamoí íníye. 


text:
mindáyavena naaóváꞌá Áánútun-aai aúváívimba agaimaréna séna<pb/>Áánútu séna kawer-óntámbá ítámareꞌa naambó asiramáímo kwaíkwaiꞌo íníntaveꞌa Sáíyono-naopaꞌa ávonkaan-ontamba makáumne. óntantavenamo siráintembo íníwaimpaꞌo agevamáímo ménaaowai íma tigaeyávésa ónááowe siráiye mináímbá Ísu Káráísitintavena simái agaimakáiye. 


text:
Áánútun-aaiyaveꞌa áraire séꞌa kwenkáꞌá agevamái máyáawai minóntánkó anómban-iye kwésevo Áánútun-aaiyavesa íma áraire kwésewai minóntánkóntávésa íma mirán-áímbá kwésewe. mindáyavena Áánútun-aai aúváívimba agaimaréna séna<pb/>óntan-damba on-kwáásí moórá-ontantavesa sáwíꞌa kwéiye sésa maisukáawe. aáno minóntánkó ávonkaamba uráiye agaimaréna siráiye. 


text:
moórávaꞌa agaimaréna séna<br/>minóntánkáꞌá tísamaima<br/>turarésa tanaambá vánááowe agaimaréna siráiye. tanaambó vaantembá Áánútun-aai araaisésa miráumai tanaambá kwévaawe. ááéma íma mirá uráankaꞌa Áánútu séna mirá ónááowe siráinkaꞌa pósa miráumai tanaambá kwévaawe. 


text:
<br/>miwí Áánútun-aai arááíráavo íma mirá éꞌa mimbórá-ándá-kwáásíráámbá éꞌa Áánútu ítámakain-kwaasi éꞌa anóndakona monoꞌ-máyáí-kwáásí éꞌa Áánútundei-iꞌa umátínkarain-kwaasi owaná Áánútu túnkwiyan-ayampakemba kwená ságayan-ayampaꞌa mégwétinkaisaꞌa óꞌoran-kaweꞌ-mayai máyáin-aimba kosimátímaꞌmae naaónááontavena ítámakaiye. 


text:
ááéma íma Áánútuna kwaási-iꞌa uréꞌa ívéꞌa kwená kwaási-iꞌa owaná ááéma íma arumbá umátínkaraimba isaná ívéꞌa arumbá kwéumatinkaiye. Áánútuna mayáí-kwáásín-owe kwaasái. 


text:
<br/>kesí kwaásiyono. óꞌom-baravaken-kwaasi póꞌa marapáꞌá kwááyu méꞌa mindáyaveꞌa marapá-tántáátávésa tirááíyavesamo kwéomba tínaaemba umátimeꞌa ímo tínaaembo umátimiyanamo éna mintántáákó tavisimái kentí imáyáa sáwíꞌa umátinkaniye. 


text:
Áánútunopaꞌo ímo tiráán-kwaasivimba méꞌa kaweré suꞌmai úmae iyíyasa sáwíꞌa kwéowe suwááesa kentí kaweꞌ-máyáí tuwánésa pósa Áánútuma marapá-kwáásíyávéna imáyáa índa-kanaavimba kogwantésa kwenáwíꞌa mósá maránááowe. 


text:
<pb/>Ísóigonataveꞌa imáyáa éꞌa marapáꞌó kárákwiraan-anon-kwaasi tísamaivimba áíkwiyeꞌa aivaꞌó kárákwiraiwai aísamaivimba áíkwiyeꞌa 


text:
kwemó usásintinkaraiwai tísamaivinkwaraꞌa áíkwiyoro. sáwíꞌo kwéowai sáwí-meyamba timésa kaweꞌó kwéowai kawer-áímbá simátimenaaontavena usásintinkaraiwai mindáyaveꞌa tísamaivinkwaraꞌa áíkwiyoro. 


text:
Áánútu maarámó ónááontavena arááíma kwétaiye. kaweꞌó íyasamo ésa sáwí-imayaavinkembo úwoi-aimbo kwésewai táái kentí kaweꞌ-máyáígó itáníye. 


text:
Áánútu kentí sáwí-imayaago tátokaimpinkemba iyátínkaraisana póna íma tátokaisaꞌa méꞌa miráumaimo máyáamba íma aúpáꞌá sáwíꞌa kwéeꞌa Áánútuna mayáí-kwáásí póꞌa kwemó sinteníꞌa kwéeꞌa 


text:
amáparawaiyaveꞌa imáyáa éꞌa Áánútuna kwaási kentí kwaásivimba kentirumbá kwétimeꞌa Áánútu áároi kwéinkaiseꞌa méꞌa marapáꞌó kárakwiraiwai áái mósá máráaro. Ísumo uráinteniꞌa mirán-oro-kwasai. 


text:
<br/>mayáí-kwáásíyóno. kentí anón-kwaasi táái iséꞌa síyanteniꞌa mirán-oro. íma kawer-ánón-kwáásí tááiye suꞌmai iséꞌa túwáávitemo íyan-anon-kwaasi tááigwaraꞌa ísáaro. 


text:
keinárawaꞌo ímo sáwíꞌo íyasamo umbai-yántááꞌó úwoimo timíyaꞌo Áánútuntaveꞌa imáyáa éꞌa asiramáímo méwanamo éna Áánútu kaweꞌá umátinkaniye. 


text:
ánivo sáwíꞌo íyasamo tínkamiyambo aánoumaimo méwanamo éna Áánútu kentúwíꞌa íma mósá maráníye. ánivo kaweꞌó íyasamo tínkamiyaꞌo asiramáímo méwanamo éna Áánútu kaweꞌá umátinkaniye. 


text:
Ísu Káráísitimba áíꞌa úniꞌa umánkaraamba keinárawatavena imáyáa éna asiramái ména mirán-ámbá agaráátínkaraimba póꞌa mirán-oro. mirá ónááontavena Áánútu tááyaraiye. 


text:
Áánútun-aai aúváívimba agaimaréna séna<pb/>íma kampar-áímbá séna íma<br/>sáwí-aimba simbá ísaraawe Ísuntavena mináímbá agaimaréna siráiye. 


text:
simái sáwíꞌa umánkowana anondá íma sáwíꞌa umátinkowasa áíꞌa úniꞌa umánkowana anondá sáwí-meyamba mayánááowe íma simátimena arupí umai-meyambo timíníwaina imáyáa asiramái uráiye. 


text:
Ísu Káráísiti sáwítaamo uráunda-meyamba maimaéna taairaꞌá pukáiye. sáwíꞌo kwéundaya sínaaemba umámeta arupí umáíya ménaundayavenaya pukáiye. kwenáúmo sáwíꞌo umánkaraantavena póna kentáá kaweꞌá umásínkaraiye. 


text:
aaraiyónó maarán-oro. kentuwaiꞌmáá táái ísáaro. kentuwaiꞌmáápinkemba évakarawai Áánútun-aaiyavesa íma áraire kwésesa máyáawai kembá tuwánésa Áánútumpaꞌa ténááontaveꞌa kaweꞌá umái méwasa tuwánésa Áánútun-aaiyavesa áraire sénááowe. íma ayáátáár-aimba séꞌa Áánútuntaveꞌa imáyáa éꞌa kaweꞌá umái méwasa tuwánésa Áánútun-aaiyavesa áraire sénááowe. 


text:
kwaási arááꞌa súrampimba sivúwóvo séꞌa íma konaarirí éꞌa kawer-únánkwátói konaariríyávéꞌa íma anón-imayaa éꞌa 


text:
naaóváꞌá aaraí Áánútuntavesa imáyáa ésa kwemó toꞌmayaa umátínkaron-tantaaꞌa amuꞌmarésa máyón-inimba miwí tuwaiꞌmáá táái isésa kaweꞌá umái maémáembaniye. 


text:
minínímpínkémbá moórá-ininko áwíꞌa Séraa awaikó áwíꞌa Ááváramu úwana kwenáái iséna kesí anóndakoma óne siráiye. kaweꞌó éꞌo ímo amápa-tantaataveꞌo táátaveꞌo éꞌo éꞌa kwenayáámúmbaariꞌa ónááowe. 


text:
<br/>miráumai kwaaimó éꞌa maarán-oro. kentuwainímbááꞌa kaweꞌá umátinkeꞌa miwí túma íma asiramái kwáyáintaveꞌa imáyáa éꞌa túwaꞌnaa oro. keináraware kentuwainímbááre aúnáiꞌa umái ménaaontavena Áánútu kaweꞌá kwéumatinkaivo mindáyaveꞌa kaweꞌá umátínkáaro. mirámó íyanamo éna moórá-umbai-yantaako kentí námúnaa-ampimba íma itáníye. mimbórá-ímáyáán-oro-kwasai. 


text:
<br/>moórá-aimba ísáaro. kentúma íma maimaé iyéꞌa mimbórá-ímáyáá éꞌa keáváráwáínóndaamo imáyáamo ontembá moórá-morawai mirán-imayaa éꞌa túwaꞌnaa oro. 


text:
sáwíꞌo umátinkaiyaꞌo éꞌa anondá íma sáwíꞌa umátínkáaro. sáwí-aimbo simátinkaiyaꞌo éꞌa anondá íma sáwí-aimba simátínkáaro. sáwíꞌo íyawai anondá kaweꞌá umátínkáaro. Áánútu tááyonkaꞌa kaweꞌá umátinkaumne siráimba póꞌa kaweꞌá umátínkáaro. 


text:
mindáyavena Áánútun-aai aúváívimba agaimaréna séna<pb/>évakarawai ayáátáákaꞌa sirunkó kaweꞌá ínaꞌa ménae sésamo ésa kampar-áíné sáwí-aine 


text:
Ísóigo arupí umáímo máyáawairaꞌa kwégarakwiyena miwítí námúnaa kwéisena túwaꞌnaa ena sáwíꞌo kwéowai ánaaemba kwéumatimiye agaimaréna siráiye. 


text:
arupí umái máyáambo umbai-yántááꞌó timíyanamo éna Áánútu kaweꞌá umátinkanivo minúmbáí-yántáátávéꞌa íma anón-imayaa éꞌa minúmbáí-yántááꞌó timínín-kwaasiyaveꞌa íma táátaveꞌa éꞌa 


text:
Ísu Káráísitintaveꞌa kawer-ímáyáá kwéeꞌa kwentávéꞌa séꞌa kweyáá Ísóigoman-iye síyasa tísaa esamo sésamo Áánútuntaveꞌo imáyáamo ombá nóra simáíya kwéoo síyaꞌo éꞌa kawer-áímbá simátimenaaontaveꞌa toꞌmayaa umái méꞌa 


text:
kaweꞌá umái kwempakémbá simátíméro. kentirunkó íma kaeꞌnáéꞌa éna arupí umái kwaínaꞌa Ísu Káráísitimpaꞌa aráápamai arupí umáí máyaiyasa évakarawaimo simáímo sáwíꞌo umátinkaiyambo ésa miwí tááigo toséꞌmái tigaemá íníye. mirá ónááontaveꞌa kárákwiyoro. 


text:
kaweꞌó kwéombo Áánútumo ímo ítátinkainasamo ésa umbai-yántááꞌó timénááomba mindá Áánútundein-iye. ánivo sáwíꞌo kwéombo umbai-yántááꞌó timénááomba mindá kentí ááinkoman-iye. 


text:
miráumai ímo arupí umáímo máyáawai Áánútunopaꞌa kónááontavena Ísu Káráísiti arupí umái máyáiwai mimbórá-táwai puwéna mimbáyáímá ánásaraiye. kwenáúgo pukówana amankó ména 


text:
naaóváꞌá moóráwai áwíꞌa Nówaa ména non-avóvomayaapaꞌo kwínín-damba úmakonkaꞌa Áánútu kesáái ísáaro séna timuꞌmarówasa kwenáái arááísúntavesa pukówana naaémba Ísumo puwú-tawai miwí timankómbá kwenáái kosimátímakaiye. avakaumboé-kwaasi non-avóvomayaapaꞌo kwínín-daumpaꞌa umáyówana miwí nonkó íma nawíkowasa íma puwésa kaweꞌá umái maémáembaniye. 


text:
mindónkómó uráinten-umasitaiꞌa monoꞌ-nómbá kwévetinkaawana Áánútu tíꞌmai kawepáꞌá mégwétinkaiye. nombó kwévetinkaamba paáká-kúrákémbá íma kwésese ovo Áánútumba áísaa owaná tirumpimbá íma aaí kwaíndayavena sáwí-imayaa maitiyuwáníye. Ísu Káráísiti pukáimpinkemba usásinkaintavena sáwíꞌo umáímo máyáampinkemba tíꞌmai kawepáꞌá mégwétinkaiye. 


text:
Ísu Káráísiti pukáimpinkemba usásinena Áánútu ayáánúrapaꞌa asirayán-áyámpáꞌá uména kwíyómpaken-kwayoꞌnaraware anóndaraware asirayándáraware miráumainarawakaꞌa kwégarakwiyiye.<pb/>


text:
Ísu Káráísiti áíꞌa úniꞌa umánkówana asiramáímo imáyáamo uráintemba keinárawakwaraꞌa asiramái imáyáa oró. túraꞌo tíꞌo úniꞌo umátínkówai miwímó sáwíꞌo ónááon-imayaago íma tátokaiye. 


text:
Áánútunopaꞌo ímo tiráán-kwaasimo kwéontemba keinárawakwaraꞌa mirá uráavo ívéꞌa íma mirá kwéowe. ááéma maarán-umai áwáyo-tantaaꞌa kwéeꞌa sáwí-imayaayaveꞌa tirááíyaveꞌa kwéeꞌa uwoꞌaóꞌ-nómbá kwéneꞌa uwoꞌaóꞌá kwéeꞌa toómbá námae kwéiyeꞌa uwoꞌaóꞌ-nómbó kwéneꞌo uwoꞌaóꞌó ónááontaveꞌa torupamái méꞌa kígaumo umándanaao sumpur-áínkón-ááima mósá maréꞌa kwaántá-kwaasiyonti imáyáa mósá maréꞌa mirá uráambanivo 


text:
ívéꞌa íma miwísé torupamái méꞌa mirá-sáwí-yántááꞌá íma owasá tuwánésa sésa ívéꞌa nóra séra íma mirá kwéoo simái sáwíꞌa kwéumatinkaawe. 


text:
Áánútu toꞌmayaa umái ména pukén-kwaasigwara túvamaimo mén-kwaasigwaraꞌa miwímó máyáawaina ááimba tísaa ínasa simámiyana miwítí meéyámbá timíníye. 


text:
marapáꞌó máyónkaꞌo uráam-beyamba mairésamo pukáawai Áánútumo máyáintemba miwí timankómó miráumaimo ménaaontavena Ísu Káráísiti kwenamankó kwená áséi-kwasai púwún-kwaasi kosimátímakaiye. Áánútu mayáígóná asirayámbá tímakain-kwasai. 


text:
<br/>amápa-tantaaꞌa ánásanin-kanaa sáwíyankaꞌa tínímba póꞌa námúnaa símaeꞌa kwéiyon-aimpimba kawer-ímáyáá umái kárákwiyoro. 


text:
moórá-morawaivimba kentirumbá timí-timi kwéeꞌa mirámó éꞌo éꞌa sáwíꞌo umátinkanaaomba mirá-sáwí-yántáátávéꞌa íma anondá ónáe-imayaa éꞌa 


text:
kaweꞌá umátinkanaaontavena Áánútu moórá-mora-kwaasi óꞌon-oꞌom-bayaigona asirayámbá tímakaimba póꞌa íma úwoi maéꞌa minásíráyándéí moórá-mora-kwaasi túwaꞌnaa oro. 


text:
Áánútun-aai kwésimatimewai mináín-úramba arupí umái simátíméro. kwétuwaꞌnaa-owai Áánútu kwétimin-asirayandei túwaꞌnaa oro. Ísu Káráísiti kwétuwaꞌnaa-isaꞌa mirá kwéeꞌa mindáyaveꞌa amápa-tantaataveꞌa Áánútu áwíꞌa mósá kwémaraawe. Áánútu áwíꞌa anómba kwaíkwaiꞌa kwéisana kwená asirayánkó mirámó kwéimba mindá árair-aimban-iye. Ísumbo umánkaraantemba kembá tíꞌa índaiꞌa ónááon-kwasai. 


text:
<br/>kesí kwaási kentí imáyáa kwéunda-kwaasi owaná kentópaꞌa anón-umbai-yantaaꞌa timbá minúmbáí-yántáápímbá méꞌa mindáyaveꞌa íma táátaveꞌa éꞌa séꞌa óꞌoran-tantaaꞌa kesópaꞌa tiráiye íma seró. Áánútuwema asiramáíya máyáantavaiyaꞌi. íya asiramáíya máyáantavaiyaꞌiyo. minúmbáí-yántááꞌá kentópaꞌa kwétiye. 


text:
Ísu Káráísitimbo áíꞌo úniꞌo umánkóntemba keinárawaꞌa tíꞌa úniꞌa umátínkaraamba póna kentirunkó kaweꞌá ínana Ísu Káráísiti ságayankwaraꞌa kumíndaraꞌa kentirunkó anón-kaweꞌa íníye. 


text:
Ísu Káráísitina kwaásima ontávésamo simáímo sáwíꞌo umátinkanaaombo éꞌa íma imáyáa íyana kentirunkó kaweꞌá éna Áánútun-amanko óꞌoran-amanko keinárawate máyáintavena kentirunkó kaweꞌá íníye. 


text:
keinárawapinkemba íma moóráwai kaekó kwaási tinkámbai puwésa íma umóyámbá ésa íma óꞌon-oꞌon-tantaaꞌa sáwíꞌa ésa íma aosaambá kwiyésa mirámó íyawaimo ésa sáwí-meyamba mayánááovo 


text:
Ísu Káráísitina kwaási-iꞌo onkákémbó umbai-yántááꞌó timíyaꞌo éꞌa íma táátaveꞌa oró. miwí tirunkómó sáwíꞌo kwéinasamo Káráísitina kwaási owémó kwésiyamba Áánútumpaꞌa súwi seró. 


text:
<pb/>Áánútu amáparawaimo máyáawaina ááimbo tísaa ínín-kanaamo tínímba aivaꞌá kwená kwaásiya sísaa ena kentáámó umbai-yántááꞌó siménamo énaya kwená áséi-kwasaimo arááíráan-kwaasi anón-umbai-yantaaꞌa timíníye. 


text:
mindáyavena Áánútun-aai aúváívimba agaimaréna séna<pb/>Áánútu arupí umái máyáawaima sáwí-imayaavinkemba tíꞌmai kawepáꞌá métínkáimba mindá umbai-máyáímán-ivo Áánútuntavesamo ímo aamoimó ésamo sáwíꞌo kwéowai miwí sáwíꞌo umáímo máyáampimba miráumai sáwíꞌa umái ménaaowe agaimaréna siráiye. 


text:
miráumai Áánútu kwená imáyáavinkemba séna umbai-yántááꞌá kentópaꞌa tíníye siráin-kwaasi kaweꞌá úmae kwéiyeꞌa Áánútunkaꞌa agevamái máéro. Áánútumo taróruraiwai éna sinteníꞌa iwáí kwégarakwiyivo kwenkáꞌá agevamái máéro.<pb/>


text:
kemá Ísóigona kwaásiraꞌa kárákwiraundawai únaꞌa keinárawate Ísóigona kwaásiti anón-kwaasi simátíménda ísáaro. Ísu Káráísitimbo áíꞌo úniꞌo umánkaraamba kesúrandei awánéꞌa kwemó ságayankwaraꞌo kumíndaraꞌa miságáyámpímbá ménaumpo 


text:
monor-ánón-kwáásí simátíménda ísáaro. sipisípiraꞌo kárákwiraawaimo kaweꞌó ontembá miráráán-umai Áánútumo kwená kwaásimo tímakaiwairaꞌa kárákwiyoro. íma kárákwiyonae síyampinkembo kárákwiyeꞌa Áánútumba arááíma táíndaiꞌa umái kárákwiyoro. óntamba mayánáe-imayaa íma éꞌa túwaꞌnaa ónáe-imayaa éꞌa mimbáyáíráꞌá kárákwiyoro. 


text:
Áánútumo tímakain-kwaasiraꞌa kárákwiyomba íma móruna tiyuwéꞌa kaweꞌó umáímo mémba tuwánésa keinárawaꞌo ontembá mirá ónááowe. 


text:
aivaꞌó kárákwiraiwaimo kwíyómpakembo kumíndaraꞌa keinárawaꞌa usáyaaitaraawaiti óꞌoran-kaweꞌ-meyamba timínana íma ánásena kwaíkwaiꞌa íníye. 


text:
<pb/>ívé-kwaasi kentí anón-kwaasi táái ísáaro. amáparawai kentúma íma maimaé iyéꞌa moórá-morawai túwaꞌnaa umai máéro. mindáyavena Áánútun-aai aúváívimba agaimaréna séna<pb/>Áánútu kentúmo maimaé kwéiyowai kwétuwentayuwaivo kwenaísamaivimba kwémaewai kwétiravayaiye agaimaréna siráiye. 


text:
mindáyaveꞌa Áánútu asirayáwáí aúrankaꞌa kentúma íma maimaé iyíyana kwemó imáyáamo índa-kanaa kentúwíꞌa mósá maráníye. 


text:
<pb/>áwáávitemo in-íyánkómó póímo kwaásimo vándaintemba Sáátáánigo kwaásimo kweiváríꞌo índayavena kwéivo táátaveꞌa kwéeꞌa kárákwiyoro. 


text:
Áánútun-aaiyaveꞌa asiramái imáyáa kwéeꞌa Sáátáánigon-aai aꞌáo seró. amápaꞌ-maravakewaimo Áánútun-aaiyavesamo árairemo kwésewaitopaꞌa mirán-úmbáí-yántááꞌá kwétivo imáyáa éꞌa Sáátáánigon-aai aꞌáo seró. 


text:
umbai-yántááꞌá kentópaꞌa sáwíyankaꞌa kwénimba Áánútu kasenkuíꞌa umátinkena tirávamai asiramátinkainaꞌa asiramái ménaaowe. Áánútu úwoi túwaꞌnaa úmae kwéiyena Káráísitiye tarútinkena séna kesí ságayan-ayampaꞌa ságayambo ímo ánásanin-ayampaꞌa métinkanaumne siráiwai mirá íníye. 


text:
<br/>moóráwai áwíꞌa Síyóvénesi súwaꞌnaa isaꞌá kínda simái kwéagayaumne. kwemá Áánútuna kwaási éna kesí mayáímá kaweꞌá umái kwémayaiye. asiramátinkanaundayaveꞌa maanáúváí kwéagayaumpo áraiꞌa Áánútu úwoi kwésuwaꞌnaa-in-aimba kwésimatimunda tirumpimbá asiramái tátoreꞌa máéro. 


text:
<pb/>Áánútuna kwaási Pépíróni-naopaꞌa máyáawai Áánútumo keinárawaꞌo ítámakaintemba miwí ítámakaiwai keinárawatavesa sésa kaweꞌá umái máéro sewaná kesááninko áwíꞌa Máákaagwaraꞌa séna kaweꞌá umái máéro kwésiye. 


text:
Ísu Káráísitina kwaásin-ovo moórá-morawaivimba kentirumbá timéꞌa tiyáámba tíméro. Káráísiti kwená kwaási paru kwéumatinkaintaveꞌa námúnaa kwésune. <n>kemá Pítaamo súnda-aimba kwéanasaiye.</n> <pb/>


text:
kemá Póro maanáímbá maanáúváívímbá agaimaráúmpo ísáaro. moóráwai áwíꞌa Sáírásiye moóráwai áwíꞌa Tímótiye kesé máyaayankaꞌa moórá-kwasai sénaumpo ísáaro. Tésárónaikaa-naopakewaima Áánútuna kwaási ísáaro. Áánútu kentáásivowae tarúmaimo Ísóigo Ísu Káráísitiye tarúmaimo máyáawaima ísáaro. Áánútu úwoi kwétuwaꞌnaa-ena paru kwéumatinkaintaveꞌa námúnaa kwésune. Tésárónaikaavaken-kwaasi Áánúntumpaꞌa agevamái máyáan-kwasai. 


text:
Ísun-aaiyaveꞌa áraire séꞌa kwenkáꞌá agevamái méꞌa póꞌa kwená mayáímá kaweꞌá umái kwémayaawe. Áánútumba tirumbá kwéametaveꞌa póꞌa kaweꞌ-máyáímá asiramái kwémayaawe. kentáásí Ísóigo Ísu Káráísiti áraiꞌa kumíníye sentávéꞌa póꞌa asiramái méꞌa kwéamuꞌmaraawe. miráráán-umai máyáantaveta imáyáama éta Áánútu kentáásivowampaꞌa súwi kwésune. 


text:
íma kentáásí imáyáavinkemba úwoi-kwasai kosimátimewandanivo Áánútun-amanko keséya máyowata Áánútuna asirayánkwáráꞌá áséi-kwasai kosimátimeta áséi-kwasaiyaveta áraire asiramái siráundaya mináséí-kwásáí kosimátimewanaꞌa ísaraawe. ísówata séta Áánútuna kwaásiman-owe siráumne. keinárawate keséya maéwándarata kwétuwaꞌnaa-eta máyaawanaꞌa suwánaraawe. 


text:
Ísóigomo úntenkwara kesáámó ówándantenkwaraꞌa mirá uráawe. mirámó umbá umbaí tiyómbanivo íma ivátuwanae sumbá simátímakon-aimba méyatokaawe. Áánútun-amanko imáyáama timúwaꞌa tirumbá kaweꞌá umái méꞌa áséi-kwasai méyatokaawe. 


text:
miráráán-umai máyómba pósa Áánútun-aaiyavesamo áraire kwésen-kwaasima Másétóniyaavakente Ákáyaavakente miráumai-naoken-kwaasima kembá tuwánésa kemó untembá miwímá uráawe. 


text:
Ísóigona kwaasái keinárawatopakemba simátímaꞌmaesa kuráawe. íma Másétóniyaa-kwaasigwara Ákáyaa-kwaasigwarare suꞌmainivo amápar-ayampaken-kwaasigwaraꞌa ísaraawe. Áánútun-aaiyaveꞌa áraire séꞌa kwenkáꞌá agevamái máyáan-aimba amápar-ayampaken-kwaasi ísaraawe. Áánútunkaꞌa agevamái máyáan-aimba áꞌa ísáamba póta íma ókwarata simátimenaumne. 


text:
kentópataamo komaéwándaraꞌa kaweꞌó umásinkarontavesawe sésa kawer-áímbá kwésewe. kwaántá-kwaasiti aambá tuwésa Áánútunopaꞌa tiróntavesawe sésa kawer-áímbá kwésewe. Áánútu asirayánkwáráwáí árair-Isoigo kwená mayáímá kwémayaantavaiye sésa kawer-áímbá kwésewe. 


text:
ókwaraꞌa kwíyómpakemba Áánútu ááninko Ísuma kumíníye séꞌa kwéamuꞌmaraantavesawe sésa kawer-áímbá kwésewe. Áánútu Ísumba pukáimpinkemba usásinankowana sáwí-imayaaomo tátokaimpinkemba iyásinkenaya kawepátá mósinkena séna Áánútu aaivimbá maitinkáíndaraꞌa iyátinkaundawai íma maitinkáníyemo siráiwaimba amuꞌmáráantavesawe sésa kawer-áímbá kwésewe.<pb/>


text:
ímo kentópaꞌo kówánda-kanaavimba Vírípai-naopaꞌa komaéwánasaya suwánamai sínkamesaya sáwíꞌo umásínkón-aimba áꞌa ísaraawe. Áánútu kwená asirayámbá símakowana póna íma sááꞌa kówata úwoi poposaa umáíya Tésárónaikaavata kentópata Áánútuna áséi-kwasai kosimátímakaumne. sáwíꞌo umásínkówaiya umbaiyá siyómbanivo íma tuwááwándaya 


text:
íma kampaꞌnaampár-ímáyáávínkémbá simátimeta íma aarai-úmóyán-ímáyáávínkémbá simátimeta íma kwaéꞌmái-aimpinkemba simátimewandayaanivo 


text:
Áánútu kentááyávéna séna kesí kwaási ontávéꞌa áséi-kwasai kosimátímaꞌmaeꞌa koró súwata simásímakain-aimba kosimátímaꞌmaeta kuráumne. Áánútu kwenísarena kesiruntá taainánimba póta mayáímá kwémaeta séta kwaásimo suwánésayaamo ésa évakaꞌa aamoí íyasa évakaꞌa íma aamoí ónááomba póna Áánútu suwánéna aamoí íníye-imayaama éta mayáímá kwémaeta 


text:
kentópaꞌa áséi-kwasai kosimátimeta íma tirunkáámbá koairáꞌmai-aimpinkemba kosimátiméwándaya ísaraawe. íma simái áꞌowana náaindaantaveta súran-anda kwéeta kosimátiméwándaya Áánútu suwánaraiye. 


text:
íma simáímo keinárawakwara óꞌon-kwaasigwaraꞌa kesúwíta anómba ónáe-imayaama ovó séta kosimátímakaumne. keinárawate maéwándarata Ísu Káráísiti siꞌmarón-kwaasiya ówándanivo íma anón-kwaasi-ita umái méta 


text:
keinárawaꞌa kesiruntá tímaketa Áánútuna áséi-kwasai kosimátimeta sínkamiyata puwúnavo-imayaa íya ówándaya Áánútuna áséi-kwasai kosimátímakaumne. 


text:
<br/>kentáásí kwaásiyono. keinárawate maéwándarataamo asirayám-báyáímó mayááwánda táákaꞌa makáawe. Áánútuna áséi-kwasaimo simátiméwándaya noꞌwáámba irarómba enónkaꞌa aaváyaaraꞌa mayáíyá mairáumne. toómbá íma úwoi simígwáe séwándaya toómbá meéyán-umai kwéneta mairáumne. 


text:
keinárawaꞌa Áánútunkaꞌa agevamái máyáawaiye maéwándarata kaweꞌá umái arupí umái méta íma sáwíꞌa ówándaya maéwánaꞌa suwánontemba Áánútugwaraꞌa suwánaraintaawe. 


text:
tivoísáímo kentí iyámpóímo kárákwiyonten-umai moórá-mora-umai kesáámá kárákwireta méta paru umátinketa Áánútun-aai kawer-áímbá kwésimatimeta séta miráráámbá íyantaveꞌa Áánútu arááíma kwáréwana Áánútu aamoí íníye siráumne. Áánútu kwésimba póꞌa kwemó kawááipaꞌa kwená ságan-ayamapaꞌa táménaaowe. mirámó íyantaveꞌa Áánútu arááíma kwáréwana kwemá aamoí íníye. 


text:
<br/>maarán-áínkwáráꞌá Áánútumpaꞌa aasiyaasí súwi kwésune. Áánútun-aai simátiméwándarata keinárawaꞌa séꞌa kwaási taaiman-iye íma sumbá Áánútun-aaiman-iye séꞌa tirumpimbá asiramái méyatokaawe. simátímakaunda-aimba áraiꞌa Áánútun-aaiman-iye. simátímakaunda-aintaveꞌa áraire kwésemba póna mináínkó kwétuwaꞌnaa-iye. mindáyaveta iséta Áánútumpaꞌa aasiyaasí súwi kwésune. 


text:
<br/>kentáásí kwaásiyono. Yútaa-ayampaken-kwaasi Ísóigona kwaási Ísu Káráísitiyemo tarúmaimo máyáan-kwaasimo uráantemba keinárawaꞌa mirá uráawe. Yútaa-ayampaken-kwaasimo miwívínkémbá Ísu Káráísitin-aaiyavesa áraire kwésempinkemba sáwíꞌa umátínkaraantemba kentí kwaási kembá sáwíꞌa umátínkaraawe. 


text:
miYútáá-kwáásí tíkwáꞌnáma naaóváꞌá Áánútun-aai simátímakowai tínkantoꞌna úmae kwéiyuwasa putásowasa maimaé kwéiyesa mátínkamae íyówasa miwí tísaavutantamba ésa ívéꞌa máyáawai Ísóigo Ísumba inkámúwana puwúwasa kentáámá sáwíꞌa umásinkesa kwakáawe. mirá untávéna Áánútu íma aamoí umátínkaraiye. miwímá amápa-kwaasiti namuro-kwáásíráámbán-owe. 


text:
Áánútu sáwí-ampakemba kawer-ámpáꞌá métinkanintaveta óꞌonkaa-kwaasiyaveta Áánútun-aai simátímaꞌmaeta kwégundaya Yútaa-kwaasi aambá áúsinkesaya amápa-kwaasiti namuro-kwáásíráámbá kwéowe. tíkwáꞌnáti sáwí-mayaigwaraꞌa ívéꞌo máyáan-kwaasi maimaé kwéiyowana ívéꞌa Áánútu áwááꞌa kwétiyiye. Póro ókwaraꞌa kotuwánanae siráin-kwasai. 


text:
<br/>kentáásí kwaásiyono. kembá tiyuwéta maankáꞌá sáwíyankaꞌa taméta keinárawataveta imáyáama ávááraumai kwéeta kembó kotuwánanaunda-antaveta kwéavakaa-eta 


text:
ókwaraꞌa kotuwánanae séta kemá Póro séꞌa ókwaraꞌa kotuwánanae síma-simaꞌa kwéunana Sáátáánigo aambá áúsinkaraiye. 


text:
naaémba Ísóigo Ísuma kumínímba aúrankaꞌa kométa nóintaveta amuꞌmaránaundayawaꞌi. nóintaveta aamoiyá ónaundayawaꞌiyo. keinárawataveta imáyáa éta aamoiyá onaꞌá 


text:
kentávékai ávááraumai imáyáama kwéekaimanivo maankákáí maékai keinárawaꞌa óꞌopaꞌa máyáantavekai Áténesi-naopaꞌa keiráí maékai 


text:
Tímótimba aiꞌmarááwáyana kentópaꞌa kuráiye. Tímóti kentáásí kawe-kwáásí póna kwesé keséya Áánútuna mayáíyá kwémayaunanaya póna Ísu Káráísitina áséi-kwasai simátímaꞌmaena kwégwiye. kotirávayainaꞌa Áánútunkaꞌa agevamái asiramái meígwáe séꞌa Tímótimba aiꞌmarááwánana kuráiye. 


text:
Áánútun-aai ímo ísááwai sáwíꞌa umátinkaiyaꞌa Áánútumba aúwáavo séꞌa Tímótimba aiꞌmarááwánana kuráiye. Áánútu séna kesááimo ímo ísááwai sáwíꞌa umátinkanaaowe siráimba pósa kentáá sáwíꞌa kwéumasinkaamba áꞌa ísaraawe. 


text:
kemá imáyáama éꞌa Sáátáánigo séna Áánútumba auwésa kesáái isáígwáe siráintaveꞌa mirá uráawe. Áánútunkaꞌa agevamái máyáao séꞌa kentáái isánáe séꞌa Tímótimba aiꞌmarááwánana kentópaꞌa kuráiye. kentópaꞌa mayáímá komayááwánda áúgwaraꞌ-mayaima mairáunda ívéꞌa mimbáyáígón-áúma íma kwáívo séꞌa Tímótimba aiꞌmarááwánana kuráiye. 


text:
<pb/>Tímóti kentópaꞌa koména koyauweréna kesópaꞌa téna keinárawatavena séna Áánútumpaꞌa tirumbá kwétimesa kwenkáꞌá agevamái asiramái máyaawe séna áséi-kwasai tasimásímakaiye. keinárawaꞌo kentávéꞌo séꞌo kawer-áímbá kwésiyemo senkwáráꞌá tasimásímakaiye. kesáámó sétaamo keinárawaꞌa kotuwánanaemo súnaꞌo kentááyávéꞌo tatuwánanaemo senkwáráꞌá tasimásímakaiye. 


text:
Áánútun-aai kwésimatimundarakemba évakarawai sáwíta umásínkáankaꞌa Áánútun-aaiyavesa áraire sésa kwenkáꞌá agevamái asiramái máyáan-aimba tasimásímakaimba póna sirávayai-aimba tasimásímakaiye. 


text:
Áánútunkaꞌa asiramái máyáawata póta Áánútunopata kentáásirunko kaweꞌá kwéisata Áánútumpata súwi kwésune. 


text:
keinárawatopaꞌo kónaunda-amba Áánútu kwiꞌmaráníntaveta eénáínkaꞌa aaváyaaraꞌa Áánútumpata asiramái áísaa úmae kwéiyune. Áánútun-aaiyaveꞌa áraire séꞌa kwenkáꞌá agevamái máyáambanivo moórávaꞌa kwéyuwaantaveta kotúwaꞌnaa ónáe séta Áánútumpaꞌa asiramáíya kwésune. 


text:
<br/>námúnaa kwésundaya pósarai Áánútu kentáásivoe Ísu kentáásí Ísóigoe umái kentópaꞌo kónaunda-amba kwisinkáyááoiye. 


text:
námúnaa kwésundaya póna kesiruntá ávááraumai tímakaundanten-umai Ísóigoma imáyáa timínaꞌa moórá-mora-umai ísámai kentirumbá kwétimeꞌa amápa-kwaasivimba kentirumbá kwétimeꞌa ménaaowe. 


text:
mirá íyana Áánútu kentirunkómbá asiramátinkainaꞌa Ísu kentáásí Ísóigomo kwená kwaásiyemo kumíndaraꞌa Áánútu kentáásivowa aúrankaꞌa kaweꞌá umái maíyana sáwí-aimba kempímbá íma kwénintaveta námúnaa kwésune.<pb/>


text:
kentáásí kwaásiyono. moórá-ainkwaraꞌa ísáaro. Ísoigo Ísuwe tarúmaimo máyaundayaveta kwákwiyeta asiramái simátimeta séta Áánútumbo arááímo taiwáíná ááimba agaráátinkaundaya kwaꞌmaé kwégwiyana Áánútu tuwánéna aamoí umátinkaniye. mináínkóná ááimba áꞌa kwégwaraavo miráumai kwaꞌmaéꞌa koró. 


text:
Áánútu maarámó iíyávéna kwéankaiye. keinárawaꞌa Áánútumpaꞌa téꞌa kwendéí taaúráaro. aarai-úmóyáné inaamaru-úmóyáné aséráaro. 


text:
kwaaimó éꞌa aaraimó mayánááomba arupí umái máyáaro. mirámó ónááomba Áánútu mirámó iíyávéna kwéankaiye. 


text:
Áánútumpaꞌo ímo tiráan-kwaasimo ontembá íma mirán-oro. póí-iyankomo kwaaván-ínímbó máráintemba íma mirán-oro. 


text:
Áánútuna ámáámba miráumai kwáyáintavai aaraimó mayánááomba kentí kwaásima íma sáwíꞌa umátínkáaro. kéꞌnaamba simái ságamatimeta séta mirá-sáwí-ámpáꞌó kwíyanamo éna Áánútu umbai-méyámbá timíníye. 


text:
Áánútumo kwená kwaási-iꞌo umásínkáinta kaweꞌó umáímo maíyáváíyá kwéumasinkaintaawe. íma sáwíꞌa umái mai-íta kwéumasinkaintaawe. 


text:
mindáyavesa súnda-aimba isésa tínaaemba umámiyawaima íma kwaásiye suꞌmai tínaaemba umátimenaaomba pósa Áánútu kwenamambá kwétimiwainkwaraꞌa tínaaemba umámenaaowe. 


text:
<br/>keinárawaꞌa kentí kwaásima Áánútun-aaiyaveꞌa áraire kwésen-kwaasi moórá-morawaivimbo kentirumbó kwétimen-aimba Áánútu agaráátínkaraimba póꞌa áꞌa mirá kwéovo moórá-morawaivimbo kentirumbó kwétimen-aimba maankwándááívímbá íma agayánaumne. 


text:
keinárawaꞌa Másétóniyaa-ayampaken-kwaasi Áánútun-aaiyavesa áraire kwésen-kwaasivimba áꞌa kentirumbá tímakaawe. asiramái séta moórá-morawaivimba kentirumbá tímaꞌmaeꞌa íyóro kwésumpo 


text:
asiramái imáyáa kwéeꞌa paru umái méꞌa kentúraꞌa kárákwiyeꞌa toómbó mayánááontaveꞌa mayáímá máyáaro. mináímbá áꞌa simátímakaunda 


text:
mirá éꞌa mayáí mayáíyaꞌa Áánútumpaꞌo ímo tiráan-kwaasi tuwánésa keinárawatavesa kawe-kwáásímá owémá sénááowe. mirá éꞌa mayáí mayáíyana íma tááin-tinkaniye. Ísóigoma kumínín-kwasai. 


text:
<br/>kentáásí kwaásiyono. Áánútun-aaiyavesamo árairemo siráan-kwaasimo púwówasamo utámakaan-kwaasi tááiyaveꞌa tirunkó sáwíꞌan-ivo séta árair-aimba simátíménda ísáaro. Áánútunkaꞌo ímo agevamáímo mésamo Ísu kumíndaraꞌo pukáampinkembo usásinaiyavesamo ímo amuꞌmáráan-kwaasi tirumbá sáwíꞌa kwéivo keinárawaꞌa mirá ovó séta senda-áíntá ísáaro. 


text:
Ísu pukáimpinkemba usásinkaintaveta áraire kwésumpo Ísun-aaiyavesamo árairemo sésamo pukáan-kwaasi Áánútu miwígwárá Ísunkwaraꞌo tiránín-aintaveta áraire kwésune. 


text:
simátíménda-aimba Ísóigoma siráin-aimban-iye. Ísóigomo kumíndaraꞌa úwoimo túvamaimo máyáan-kwaasi pukéwai aivaꞌá íma usáyaaitanaaowe. 


text:
Áánútuna kwayó-káwáánákó kwíyómpakewai aaí sínana Áánútuna uwírenko anónkaꞌa aaí sínana Ísóigo anónkaꞌa kwésindavinkemba kwíyómpakemba kumínímba Ísu Káráísitin-aaiyavesamo árairemo sésamo pukáan-kwaasi aivaꞌá usásinaiyata 


text:
Ísu Káráísitin-aaiyaveta áraire sétaamo úwoimo súvamaimo máyáandawaiya kusirámbayainata ainámpímbá aivaꞌó iráawaise uyorupéta Ísóigomba uawánéta miráumai aasiyaasí Ísóigowe maíꞌmaiꞌa ónaundayaawe. 


text:
kemá ísaraamba noꞌwáámba umóyán-kwáásímó anompintumáívimbo tintenkáán-umai Ísoigo Ísumo éna miráumai kumíníye. 


text:
kwaásimo maarámó sésamo ívéꞌa kawe-kánáávímbá aánoumai máyaumne sénááombanivo avekáámbó éna sáwí-kanaao téna tasáwíꞌa umátinkaniye. aaraigóná kanaamó tisanamó imbá iyámpói kwémarankaiye. mirámó ontembá misáwí-kánááómó éna íma asétinkainda amáparawaivimba tátoraniye. 


text:
kentáásí kwaásiyono. umóyán-kwáásígómó kentí náaindaambo tamaimairáinaꞌo awánéꞌo éꞌa táátaveꞌa ónááombanivo íma túnkaimpimba máyáamba póna Ísóigo Ísumo kumínímba íma táátaveꞌa ónááowe. 


text:
keinárawaꞌa sáma kaiwáí árááꞌmaaꞌa owatá kesáágwáráꞌá íma túnkaiwaindeiya úmpo sáma kaiwáíndéíya úne. íma sáátaveta ónaumne. 


text:
évakarawaimo ombá Ísumo kumínín-imayaa ímo ombá tavúꞌmáímo tuúmó kwáéntenkaamba kwéovo kesáá íya miráyá éta kárákwimaiya kawer-ímáyááyá umáíya ménaumne. 


text:
kesáá sáma kaiwáí árááꞌmaaꞌa póta íma miráráántá ondayá kawer-ímáyáá umáíya ménaumne. miráumai méta kweukáámbó avérimaiyaamo máyaundantemba Áánútunkaꞌa agevamái méta kwaásivimba siruntá kwétimeta máyaumne. kweuꞌnéímó súwawaaꞌo ánáan-kwimaimo máyaundantemba Ísu Káráísiti kusiráníntaveta amuꞌmaréta ménaundayaawe. 


text:
Áánútu kwená kwaási-ita umásínkaraimba kentáásí sáwí-mayairakemba Áánútu áwááꞌa simásinkanintavena ímanivo Ísóigo Ísu Káráísiti kentáásí sáwí-mayaigomo tátokaimpinkemba iyásinkenaya kawepátá mósinkanintavena Áánútu kwená kwaási-ita umásínkaraintaawe. 


text:
Ísóigo Ísu Káráísiti kentávénáya ísámai pukáimba póta kumínataamo éta úwoimo máyaunda-kwaasigwara pukáan-kwaasigwaraꞌo éta kweséya ménaumne. 


text:
mindáyaveꞌa moórá-mora-umai túwaꞌnaa eꞌa kawer-áímbá síma-simaꞌa íyamba póꞌa asiramái ménaaowe. áꞌa kwéomba póꞌa mirá úmae iyónááowe. 


text:
<br/>kentáásí kwaásiyono. moórá-aimbo asiramái simátíménda ísáaro. keinárawapimba mayáímá maésa kawer-áímbá simátimesa asiramái arupí umátinkanaaontavena Ísóigo miwí usásintinkarain-kwaasi táái taagwiyávóro. 


text:
keinárawapimba miwí mayáí kwémayaantaveꞌa póꞌa miwí táái mósá maréꞌa kentirumbá kwétimeꞌa máéro. keinárawapinkemba moórá-morawai paru umái máéro. 


text:
<br/>kentáásí kwaásiyono. asiramái súndaya kavóná-kwaasiyaveꞌa asiramái séꞌa arupí umátínkáaro. táákavuravumo íyan-kwaasi tirumbá asiramátínkáaro. aamoisayán-kwáásígwáráꞌá túwaꞌnaa oro. amápa-kwaasinamba kwempaꞌá aánoumai máéro. 


text:
kembó sáwíꞌo umátínkéwaꞌa anondá miwí sáwíꞌa umátínkáavo séꞌa aambá áúntinkaaro. aasiyaasí miráumai keinárawate umái óꞌon-kwaasigwaraꞌa kaweꞌá umátínkáaro. 


text:
kentópaꞌa óꞌon-oꞌon-tantaaꞌa kawe-tántááꞌá umbai-yántáákwáráꞌá tínímba Áánútumpaꞌa súwi séꞌa máéro. mirámó ónááomba Áánútu mirá iíyávéna kwéankaiye. Ísu Káráísitiye tarúmai méꞌa Áánútumpaꞌa amápa-tantaataveꞌa súwi kwésemba Áánútu mirá iíyávéna kwéankaiye. 


text:
<pb/>Áánútu paru kwéumatinkaiwaina ááimban-iye. kwemá keinárawaꞌa kwendéí auráníntaveta námúnaa kwésune. Áánútu kentí imáyáaraꞌa túwawaakaꞌa timankaꞌá kárákwiyinaꞌa kaweꞌá umái ménaaomba Ísóigo Ísu Káráísiti kumíndaraꞌa íma sáwí-aimba kempímbá kwénintaveta námúnaa kwésune. 


text:
Áánútu áraikona ááimba póna kwená kwaási-iꞌa umátinkaindayavena tááyaraiwai kwemó siráinteniꞌa mirá umátinkaniye. 


text:
Ísóigo simásímakaintaveꞌa asiramái simátimeꞌa séꞌa maankwándááívínkén-kwásáí Áánútun-aaiyavesa áraire kwésewai amáparawai simátíméro. 


text:
<pb/>Ísóigo Ísu Káráísiti aasiyaasí úwoi kwétuwaꞌnaa-intaveꞌa námúnaa kwésune. <n>kemá Póro siráunda mináímbá kwéanasaiye.</n> <pb/>


text:
Tímótiyo kemá Póro maanáímbá maanáúváívímbá agaimaráúmpo isaaó. Áánútu kentáásí sáwí-imayaaomo tátokaimpinkemba iyásínkáiwaiye Ísu Káráísiti kumíníye séꞌa amuꞌmaráúndawaiye kentávésarai sésarai aantá-kwaasi-iꞌa éma Ísu Káráísitin-aai kosimátímaꞌmae naauwó sésarai siꞌmákaaivo 


text:
Tímótiyo Ísu Káráísitinkaꞌa agevamái maéndawai áraiꞌa kesááninkaamba ómpo isaaó. Áánútu kentáásivowawe Ísu Káráísiti kentáásí Ísóigowe úwoi áwaꞌnaa esarai tirumbá umánkesarai paru umánkaayantaveꞌa námúnaa kwésune. 


text:
<pb/>ááéma Másétóniyaa-maravaꞌa kónáe séwánda-tawai entávéꞌa asiramái séꞌa Évésasi-naopaꞌa úwoi maiyó. Áánútun-aaigomba kwaéꞌnáer-aimba kwésewaiyavai íma mirán-áímbá seró simátimiyo. 


text:
aasiyaasí íma imáyáa umái manír-áíné tíkwáꞌnáwe tináávúwísáiye túwíkwaraꞌa íma taaró simátimiyo simámakaumne. mirán-áímbó kwésemba kwaásiti imáyáa taviséna íma túwaꞌnaa ínasa pósa Áánútumpaꞌa íma aráápamai maíꞌmaiꞌa ónááowe. 


text:
ánivo simámunda-aimbo amáparawaimo kwarésamo ésa imáyáavinken-aine tirumpinkén-áíné kaweré suꞌmai úmae kwéiyinasa Áánútun-aaiyavesa áraire sésa íma tóikakene suꞌmai sésa tirunkakénkwáráꞌá sénááomba pósa tirumbá tíméro kwésune. 


text:
Áánútuna ámáámba simátimenae sésa ombánivo minámáámbá íma kaweꞌá umái isésa asiramái sen-áínkóná ááimba íma ísaraawe. 


text:
kesí ámáámba kwaꞌmái máéro séna ámáámba tiména sáwíꞌo uráan-kwaasi kawer-ámpáꞌó kónááontavena ámáámba tímakaiye. ámáámbo káráan-kwaasiye aaimó ímo ísáan-kwaasiye Áánútuntavesamo ímo imáyáamo on-kwáásíyé sáwíꞌo kwéon-kwaasiye Áánútun-aaiyavesa kwíráái kwésen-kwaasiye tinóvowi tínkamowasa púwón-kwaasiye évakarawai tínkamowasa púwón-kwaasiye 


text:
aarai-úmóyámbó on-kwáásíyé kwaai-úmóyámbó on-íníné umóyán-ánkáꞌá nááón-kwaasiye iyámpóí-umoyambo on-kwáásíyé kampar-áímbó sen-kwáásíyé kampar-áímbó simátiyuwaan-kwaasiye Áánútuna árair-aimbo káráan-kwaasiye mirámó kwéon-kwaasimo kawer-ámpáꞌó kónááontavena ámáámba tímakaisata ísaraumne. 


text:
mináímbá áséi-kwasaivimba kwéna Áánútu kaweré suꞌmai iwáí kwená ááimba óꞌoran-aainkwarawaina árair-aimban-iye. kembá Póromba simásimena séna mináímbá simátímaꞌmae naauwó siráiye. Áánútu arumbá umásínkaraiye Póro siráin-kwasai. 


text:
<pb/>Ísu Káráísiti kentáásí Ísóigo simásimena séna kesí mayáí kaweꞌá umái mayáníyondayavai mayaaó séna mimbáyáímó mayánaundayavena asirayámbá símísaꞌa súwi kwésimankaumne. 


text:
ánivo mimbáyáí íma mairáawandaraꞌa kwenáwíꞌa simái sáwíꞌa umánkeꞌa kwená mayáí-kwáásí sáwíꞌa umátinkeꞌa kwembá simái sáwíꞌa umánkaraumne. minkánááráꞌá Ísuma Ísóigoma iyé-áíntávéꞌa íma áraire séꞌa íma ísámai kawer-éꞌa póꞌa sáwíꞌa uráunda mindáyavena arumbá umásinkena 


text:
Ísóigo úwoi súwaꞌnaa úmae iyísaꞌa Ísu Káráísitiye tarúmai méꞌa kwenááiyaveꞌa áraire séꞌa kwená imáyáa kwéune. 


text:
Ísu Káráísiti sáwíꞌo kwéon-kwaasi sáwí-imayaaomo tátokaimpinkemba iyátinkanintavena marapáꞌá kunkáiye siráivo mináímbá árair-aimban-ivo iséꞌa tirumpimbá asiramái tátoraaro. kemó Póromo sáwíꞌo uráundawai amáparawaimo sáwíꞌo uráamba usáyaaitaraumne. 


text:
mirámó uráundayavena arumbá umásinkena ayáátáákaꞌa simuꞌmarómba kwaási mindá awánésa kwenááiyavesa áraire sésa aúnáiꞌa umái maíꞌmaiꞌa ónááontavena íma sínkamimba simuꞌmaréna ména arumbá umásínkaraiye. 


text:
Áánútu kwégarakwiyiwai maíꞌmaiꞌa éna íma puwíníwai éna kwenaneꞌá súrandei ímo awánáúndawai kweyáá Ísóigoma éna kwená ááimba óꞌoran-aaimba kwaíkwaiꞌa isaná kwenáwíꞌa anómba kwaíkwaiꞌa kwéiye. 


text:
<pb/>Tímótiyo kesááninkaawai maanáímbá asiramái simámenaumpo isaaó. ááéma Ísóigona mayáímá mayáníyonda-aimba entá simámakaundayaama isaꞌá imáyáa éꞌa póꞌa asiramái simámeꞌa séꞌa mináíntáváí imáyáa umái kwaréma Ísóigowe aráápamai méma arunkakémbá árair-aimba isé méma i-kwáásímó tiyáántámbo kwimáímo asirayám-báyáímó kwémaesamo máéntemba Áánútun-aaiyavai ayáántámba kwimái asirayám-báyáí kwémae maiyó kwésune. évakarawai tirunkakémbá árair-aimba tínaaemba umámesa pósa Ísóigon-aai tínaaemba umámesa máyáawe. 


text:
miwívínkémbá kaeꞌnárai túwíꞌa moóráwai áwíꞌa Áíméniyasi isaná moóráwai áwíꞌa Arekesándaa isaꞌá tiꞌmaráúnana Sáátáánigo tátokaiye. Áánútunkaꞌa sáwí-aimba simái tuwáyááoiye séꞌa tiꞌmaráúnana Sáátáánigo tátokaiye.<pb/>


text:
maarán-áímbá simátimiyo séꞌa kwésimamune. Áánútumpaꞌo námúnaamo kwésemba anón-tantaaꞌan-iye. mindáyavesa námúnaamo kwésemba Áánútu amápa-kwaasi túwaꞌnaa ínkwáe sésa kwéaisaa-esa súwi kwésewe. 


text:
Áánútu anón-kwaasiye kenkáꞌá kárákwiraan-kwaasiye túwaꞌnaa ínasa námúnaa síyamba paru umáíya moórávinta méta Áánútuntaveta imáyáa éta arupí umáíya ménaumne. 


text:
mirán-dámúnáámó sembá Áánútu aúrankaꞌa kaweꞌá umái sewaná póna aamoí éna kwemá sáwí-imayaavinkembo iyásínkáiwaiya póna aamoí kwéiye. 


text:
Áánútu amáparawai sáwí-imayaavinkemba iyátinkainasa kwená árair-aimba isánááontavena arááíma kwétaiye. miráyávésamo amápa-kwaasiyavesamo imáyáa ésamo Áánútumpaꞌo námúnaamo kwésemba kaweꞌán-iye. 


text:
Áánútu mimbóráwáí máyáísana Áánútuwe kwená kwaásiyeti avumpimbó máyáimba mimbóráwáí ména minkwáásígó áwíꞌa Ísu Káráísiti ména kwaási Áánútunte kwétarutinkena 


text:
amáparawai sáwí-imayaavinkemba iyátinkanaumne séna taairaꞌá pukáiye. Áánútu amáparawai kentí sáwí-imayaavinkemba iyátinkanaumne séna mirán-kánáá tíníye siráimba póna Ísu Káráísitimba aiꞌmarówana kumpukáiye. 


text:
miráumai Áánútu simásimena séna aantá-kwaasi-iꞌa éma óꞌonkaa-kwaasi simátímaꞌmae naauwó séna siꞌmarówaꞌa kwená árair-aintavesa áraire sénááontaveꞌa simátímaꞌmaeꞌa kwéiyune. mináímbó súnda íma kampar-áímbá kwésumpo árair-aimba kwésune. 


text:
<br/>naaóꞌ-naoken-kwaasi tayorupamái mésa Áánútuntavesa imáyáa ésa íma áwááꞌa sésa íma aaisambá sésa námúnaa sénááontaveꞌa mirán-oro kwésune. 


text:
tayorupamái mésamo Áánútuna imáyáamo mósá maránááomba aaraimá maarámó iíyávéna sirááíma kwétaiye. íma túma maé iyésa kaweꞌá umái unáánkwátói ésa kwaási arááꞌa súrampimba sivúwóvo sésa íma konaarirí ésa 


text:
íma mirá-sáwíꞌá ésa kaweꞌ-máyáíyé suꞌmai máéwasa tuwánanaaowe. aaraimó kesáváímó sésamo Áánútuntaveꞌa imáyáa kwéune sen-ínímbó kaweꞌ-máyáímó kwémayaantemba mirán-oro. 


text:
aaraimá íma kwaairáꞌá kárákwiraawai mésa kwaai túrankaꞌa íma komésa aaí kwésimatimesa aánoumai máyáawe kwésune. 


text:
naaóváꞌá Áánútu Áándamumba aivaꞌá úmarena naaémba awainínkómbá Ívimba úmakaintaveꞌa mináímbá kwésune. 


text:
Sáátáánigo íma Áándamuntavena siráivo Ívintavena kampar-áímbá simámuwana áraire séna aivaꞌá Áánútun-aai káráyukaiye. 


text:
ánivo aaraimá iyámpóímo matínkáiyambo éna sáwíꞌa umái mémpinkemba Áánútu tiráníye. aaraimó Áánútunkaꞌo agevamáímo mésamo kwená imáyáamo ésamo arupí umáímo aánoumaimo maíꞌmaiꞌo úmae iyésamo mirámó íyanamo éna Áánútu sáwíꞌa umái mémpinkemba tiráníye.<pb/>


text:
évakarawaimo Áánútuna kwaásiraꞌa kárákwiyi-mayai mayánáe síyawaimo ésa tirááímo taí-máyáí kaweꞌ-máyáímán-iye siráamba mináímbá árair-aimban-iye. 


text:
moóráwaimo Áánútuna kwaásiraꞌo kárákwiraiwaina mayáímó mayáíndawai maarán-kwáásígómán-iye. kwempímbá íma sáwí-aimba kwáyaindawai éna mimbórá-ínímbá makáindawai éna arupí umái kawer-ímáyááwé suꞌmai kwéindawai éna kwenáwíꞌa mósá maréwai éna namu-kwaasí naambá tiména toómbá tiména índawai éna Áánútun-aai kanaán-umai simátímaꞌmaena kwéiyindawai éna 


text:
íma uwoꞌaóꞌ-nómbá námae naaéna uwoꞌaóꞌá índawai éna íma aaisan-áímbá séna paru umái máyaindawai éna íma óntantavena aúran-anda kwéindawai éna 


text:
kwená naaúmpaꞌa máyáan-kwaasiraꞌa kaweꞌá umái kárákwiraindawai éna kwená iyámpói kwentávésa ésa kwenáái kwéisaiyawai éna mirán-kwáásígómó éna Áánútuna kwaásiraꞌo kárákwiraiwaina mayáímá mayáníye. 


text:
moóráwaimo kwená aarai-iyámpóíraꞌo ímo kaweꞌó umáímo kárákwiraindawaimo éna Áánútuna kwaásiraꞌa íma kanaán-umai kárákwiyiniye. 


text:
ívéꞌo Áánútuntavenamo ísámaimo tíndawaimo éna Áánútuna kwaásiraꞌa kárákwiraiwaina mayáímá íma mayáníye. mirán-kwáásígómó mimbáyáímó maénamo éna kwenáúma maé iyínana Sáátáánigomo sáwí-meyambo mayánínteniꞌa mirá íníye. 


text:
kwembá simái sáwíꞌa umánkáavo Sáátáánigo tamaimái kweivaríꞌa iváínivo Áánútunopaꞌo ímo tiráan-kwaasigwaraꞌo sésamo kaweré suꞌmai umái máyáiwaiman-iye síyan-kwaasigomo éna mirán-kwáásígówé suꞌmai Áánútuna kwaásiraꞌa kárákwiraiwaina mayáímá mayáníye. 


text:
<pb/>Áánútuna kwaásiraꞌa kárákwiraawai kwétuwaꞌnaa-owai maarán-kwáásímán-owe. arupí umái máyaiyawai ésa íma kaumbo-káér-imayaamo tokáiyawai ésa íma uwoꞌaóꞌ-nómbá námae nááíyawai ésa íma óntantavesa túran-anda kwéiyawai ésa 


text:
mirán-kwáásímá ésa Áánútuna kwaásiraꞌa kárákwiraawai kwétuwaꞌnaa-owaiti mayáímá mayánááovo aivaꞌá miwítí mayáímá tuwánewasamo kaweꞌó íyaꞌo éꞌa mimbáyáímá tíméro. 


text:
mirá íyasamo ésa miwí tuwainímbááꞌa maarán-ínímbán-owe. kaweꞌá umái maíyawai ésa íma kwantánaanta-aimba kwésen-inimba pósa arupí umái mésa amápaꞌ-mayai kaweꞌá umái kwémayaawe. 


text:
Áánútuna kwaásiraꞌa kárákwiraawai kwétuwaꞌnaa-om-bayaima kwémayaawai maarán-kwáásímán-owe. kímbora-inimba mapá kuráawai ésa miwítí iyámpóírare miwítí naaúmpaꞌa máyáan-kwaasirare kaweꞌá umái kárákwiraawai ésa mirán-kwáásímó Áánútuna kwaásiraꞌa kárákwiraawai kwétuwaꞌnaa-om-bayaima mayánááowe. 


text:
mimbáyáímó kaweꞌó umáímo mayánááowai ésa Ísu Káráísitiye aráápamai máyáan-aimba asiramái simátimiyasa isésa miwí túwíꞌa mósá maránááowe. áraiꞌ-monor-ainkona ááin-kwasai. 


text:
<pb/>Tímótiyo kemá Póro sáwíyankaꞌa embá koawánanae séꞌa kwéeꞌa maanáúváímá kwéagaimai tuwáúmpo awánaao. 


text:
enópaꞌa kónáe séꞌa onda-ámbó itáinamo e maanáúváí awáné sé kesáá Áánútuna akúntá únanaya agaimakáimba símakaimba póta miráyá ónaumne síníyone. ávombo aimakésamo megwímegwigomo ávonkaꞌo tátoraintemba kesáá Áánútu máyáiwaina kwaásiya éta kwená árair-aimba tátokaundayaawe. 


text:
áraiꞌa áraiꞌ-monor-ainkona ááimba paárúwana anón-kwaasi éna maarán-iye.<pb/>Ísu Káráísiti marapáꞌá kwaási-iꞌa umái paárúwana Áánútun-amanko kwentávéna séna arupí umái máyáiwaiman-iye súwasa Áánútuna kwayóꞌnárawaꞌa kwíyómpakewai awánowasa kwaási óꞌon-oꞌom-baravakewai kwenáái simátímaꞌmae kuwasá kwenááiyavesa áraire suwaná Áánútu kunáíꞌmaena kwíyómpaꞌa móankaraiye. mináímbá áraiꞌ-monor-ainkona ááimban-iye.<pb/>


text:
Áánútun-amanko avoraꞌá séna naaén-kanaa tínasa évakarawai Ísu Káráísitimba tínaaemba umámesa Sáátáánigowe kwená kwayóꞌnárawaremo síyan-aimba isésa kampar-áímbó síyamba kwaránááowe siráiye. 


text:
iramó aneꞌó kaimbó áúmo pukáin-kuvinkaambo intembá tirumpimbá miráráá ínasa tirumpinkémbá íma árair-aimba isésa tóikakene suꞌmai kampar-áímbá sésa 


text:
aaraiyé kwaaiyé mayánááomba aambá áúntinkesa évaka-tomba aambá kwéauntinkesa mirá-kámpár-áímbá síyasa naaén-kanaa tínasa évakarawai mirán-ámbá kwaránááowe. mintóntávéna Áánútu kwená árair-aintavesa áraire síyawaiyavena séna mirán-tómbá umátinkaunda kwéneꞌa súwi sígwáe séꞌa umátínkaraumne Áánútu siráiye. 


text:
amápa-tantaaꞌo Áánútumo úmakaimba kawe-tántááꞌán-ivo aambá áútinkaavainivo úwoi kwéneꞌa Áánútuntaveꞌa súwi seró. 


text:
námúnaaya súndayaanivo Áánútu kaweꞌán-iye siráimba pósa mintómbá aambá áúsinkaavainivo. Ísuna kaweꞌ-máyáí-kwáásí óne siráin-kwasai. 


text:
<pb/>Tímótiyo simáménda-aimba Áánútuna kwaási simátímínda Ísu Káráísitina mayáí-kwáásí-íꞌa éma po kawe-kwáásí auráníyone. toómbó nénamo asiramáímo máyáintemba Ísu Káráísitina árair-aimba kwaré kaweꞌá umái simátímaꞌmae íyínana mináínkó asiramánkaniye. 


text:
manír-áímbá íma Áánútun-aaiman-ivo úwoi-aimban-ivo ánaaemba umámiyo. emá ayáántán-kwimai mé áraiꞌ-monor-amba kwégware enáúma kárákwiyuwo. 


text:
súgomo kaweꞌó ínkwáe-imayaamo ésamo ésa tiyáántán-kwimai mayáí mayánááomba mindá kaweꞌán-ivo áraiꞌ-monor-ampaꞌa kónáe sésamo imáyáamo ésa tiyáántán-kwimai Áánútuna mayáí mayánááomba mindá anón-kaweꞌan-iye. mirámó ésamo ésa ívékwara naaénkwaraꞌa ménaaon-ayampaꞌa mimbáyáígó túwaꞌnaa iye. 


text:
Áánútu asirayánkwáráwáí póna amápa-kwaasiraꞌa kárákwiraiwai éna kwenááiyaveta áraire súndawaiya sáwí-imayaavinkemba kwéiyasinkaiwaimba kwéamuꞌmareta póta siyáántán-kwimai mayáíyá kwémayaumne. 


text:
ívé-kwaasi óndayavesa úwoi-kwaasi óne sésa sáwíꞌa umánkaavainivo kaweꞌá umái mé kawer-áímbá se imáyáa timé arupí umái mé kaweré suꞌmai kwéinasa Áánútun-aaiyavesa áraire sewáí awánésa óndantemba mirán-oro. 


text:
enópaꞌo ímo kondaráꞌó éma kwaási túrankaꞌa Áánútuna aúváí-kwandaaivinken-aimba táámpamai simátímaꞌmae kwéiye agaráátinkaao. 


text:
ááéma entávéna Áánútu siráin-aimba simátímúwasa Áánútuna kwaásiti anóndarawaꞌa tiyáámba enaneꞌá tátoresa sésa Áánútuna mayáímá mayaaó suwamá mimbáyáí máyéndayavai ónana Áánútu asirayámbá ámakaivo íma tuwé asiramái maimaé iyuwó. 


text:
simátimunda-aine suꞌmai imáyáa e mirá úmae íyínasa amáparawai awánésa sésa Áánútuntavena asiramái máyáimba póna minásíráyánkó iyíníye sénááowe. 


text:
enáúma kárákwimai méma simátímínda-aimba imáyáa umái kaweꞌá umái simátimiyo. mirámó ónda kawer-ámpáꞌá kwégonasa enáái ísáan-kwaasi kawer-ámpáꞌá kwégowe.<pb/>


text:
Tímótiyo anónuntantontavai égési-aimpakemba íma simátime enavontávémo aánoumaimo kwempaꞌó séndantemba mirá simátimiyo. enávámaaꞌo óndantemba ívé-kwaasi mirámá umátinkaao. 


text:
enanóisaimo óndantemba áráankantomba mirámá umátinkaao. enáúmbaaꞌo óndantemba ívér-inintomba mirá e kaweré suꞌmai umátinkaao. 


text:
<br/>ketor-íníntí tírááꞌmaaraꞌi. tinówaimbaaraꞌi. mésamo ésa miwí túwaꞌnaa oro. ánivo ketor-ínímbó timááraawimo ímo mén-inimba túwaꞌnaa uwo. 


text:
ánivo ketor-íníntí tírááꞌmaaraꞌi. tinówaimbaaraꞌi. mésamo ésa miwí túwaꞌnaa oro. áraiꞌ-mono-kwaasimo mésamo ésa miwítí akúmbá túwaꞌnaa oro. mirámó íyambo ésa kárákwimaesamo iráam-beyamba timénááomba Áánúntu aamoí íníye. 


text:
ketor-ínímbá timááraawi íma máyáan-inimba ésa sésa Áánútu kenkáꞌá kárákwiyiniye sésa Áánútumpaꞌa námúnaa símae kwéiyesa súwaꞌnaa ínkwáe sésa námúnaa kwésewe. 


text:
Áánútun-aaiyavesamo kamparémó sembá mindá sáwíꞌa kwéombanivo évakarawaimo ésamo miwítí akúnkáré miwí timááraararemo ímo kaweꞌó umáímo kárákwiyombo ésa Áánútun-aai tínaaemba umámakaamba mindá anó-sawiꞌa kwéowe. 


text:
<br/>ketor-ínímbó Áánútuna mayáímó mayánááon-inimba tivakáá-umai túwíꞌa agayaaó. mindá maarán-ínímbán-owe. áráankamba késa 60 ima maisukáan-inimba ésa kímbora-kwambo maivá kuráan-inintomba ésa 


text:
miníníntóntávésa kaweꞌ-máyáí kwémayaawe kwésen-inintomba ésa miwí tírááꞌmaakaꞌa kaweꞌá umái kárákwiraan-inintomba ésa namu-kwaasí toómbá kwétimen-inintomba ésa Áánútuna kwaási kaweꞌá kwéumatinkaan-inintomba ésa umbai-yántááꞌó makáan-kwaasi kwétuwaꞌnaa-on-inimba ésa mirán-káwéꞌ-máyáímó kwémayaan-ketor-inin-tuwiꞌa agayaaó. 


text:
ívé-ketor-inin-tuwiꞌa íma agayaaó. miwí Áánútuna mayáí kwémaesa naaémba kwaaí mayánáe-imayaa ésa Ísu Káráísitinkaꞌa asirayán-áímbá símaresa íma imáyáa ésa kwaaí mayáíyasa 


text:
évakarawai tuwánésa sésa Ísu Káráísitinkaꞌa asirayán-áímbá símakaan-aimba karésa sáwíꞌa uráawe sénááowe. 


text:
miráumai maará ésa íma mayáí maésa nambáré suꞌmai naaésa íma mayáí kwémaesa kwantánaanta-aimba símae kwénaaesa náaindaantavesa kwendéí kwendei iyé-áímbá simátímaꞌmae naaésa aánávómó ímo senkáꞌá ke ísaresa símae naaónááowe. 


text:
mindáyaveꞌa simámeꞌa séꞌa ívé-ketor-inimba kwaaí maésa iyámpói tinkésa kaweꞌá umái kárákwiyesa mirámó íyamba kesáámá íma sáwíꞌa umáíya máyaunda pósa Áánútuntavesamo ímo aamoimó íyawai kentáásí ááimbo sivakáá ésayaamo ésa íma simái sáwíꞌa umásinkanaaontaaniye. 


text:
évaka-ketor-inimba kawer-ámbá áꞌa ivátuwesa Sáátáánigona sáwí-ampaꞌa kwégwaraantaveꞌa súnda-aimba kwésimamune. 


text:
Áánútun-aaiyavesa áraire sen-ínímbá miwí timááraavinkembo ketor-ínímbó máyáamba túwaꞌnaa oro. Áánútuna kwaási ketor-ínímbá timááraawimo máyáan-inimba monoꞌ-máyáíráꞌó tukáan-ontandei túwaꞌnaa ováínivo ketor-ínímbá timááraawimo ímo máyáan-inimba minóntándéí túwaꞌnaa oro. 


text:
<pb/>Áánútuna kwaási miwítí anón-kwaasi kaweꞌá umái kárákwiraawaiyavesa imáyáa ésa miwítí meéyámbá mósá maꞌmai tíméro. minánón-kwáásívínkémbá évakarawai Áánútun-aai asiramái simátimesa anóm-bayai kwémayaawaiyavesa imáyáa ésa miwítí meéyámbá mósá maꞌmai anómba tíméro. 


text:
mináíntávéna naaóváꞌá Áánútun-aai aúváívimba agaimaréna séna purumakankóná mayáíráꞌ-méyántávéna séna<br/>kwaásiti toómbá úwíti-aramba ásima piyíndayavena purumakankó aísamai tamái mapándáampa umái ásima pítúwáínkaꞌa purumakankóná óikaꞌa íma asááésa túwéwana úwoi ména évakaꞌa náníye agaimaréna siráiye. moórávaꞌa agaimaréna séna<br/>mayáímó máyáawai meéyámbá máyáaro agaimaréna siráiye. Áánútuna kwaási mináímbá imáyáa ésa miwítí anón-kwaasiti meéyámbá tíméro. 


text:
Áánútuna kwaásiti anón-kwaasi tíyóꞌo vaiyáíyan-aimba íma isaaó. ánivo kaumbo-káé-kwaasimo tésamo síyan-aimba miwí táái isaaó. 


text:
sáwíꞌo úmae íyówaiyavai amáparawai túrankaꞌa asirayán-áímbá simátimiyo. mirámó inasamó ésa amáparawai táátavesa ésa miwí túraꞌa kárákwiyonaaowe. 


text:
<pb/>Áánútu aúrankare Ísu Káráísiti aúrankare Áánútuna kwíyómpaken-kwayoꞌnarawa túrankare asiramái simámeꞌa séꞌa simámundantemba uwo kwésune. aaigóná ááimbo ímo ísarendarakembo e íma aaí simátiminiyone. aaigóná ááimbo ísarendarakembo e kaweꞌá umái simátiminiyone. íma kwaási taaínkaakai uré simátime amápar-aimba avoraré suꞌmai simátimiyo. 


text:
moóráwaimo Áánútuna mayáí mayáínkwáe sémo e íma ááéma usásinanke awánasuwe naaémba usásinankaao. moóráwaimo sáwíꞌo kwéina íma egwáráꞌá mirán-e kaweꞌá umái kárákwiyuwo. 


text:
<pb/>Tímótiyo enarumpinkémbó áíꞌo énamo évaka-tawaimo áúvaꞌo kwínamo e non-úrane suꞌmai íma ne taaérampinken-domba naaó súne. 


text:
<pb/>évakarawaimo sáwíꞌo ombá tuwánaawasa sáwí-meyamba máyáambanivo évakarawaimo sáwíꞌo ombá miwítí ááimba naaémba paáriniye. 


text:
miráumai évakarawaimo kaweꞌ-máyáímó máyáamba tuwánaawasa évakarawaimo kaweꞌ-máyáímó máyáamba íma tuwánaamba mirámó kwéowaiti ááimba naaémba paáriniye.<pb/>


text:
kárákwiraan-kwaasi évakarawai meéyámbakaawasa miwítí mayáí úwoi kwémaesa óntamba íma kwémayaawai Áánútuna kwaásiyavai maanáímbá simátimiyo. kárákwiraan-kwaasi túwíꞌa anómba umátinkeꞌa miwítí mayáí kaweꞌá umái máyáaro simátimiyo. mirámó íyasamo ésa Áánútu áwíre Áánútun-aaiye íma simái sáwíꞌa ónááowe. 


text:
kárákwiraan-kwaasi Áánútun-aaiyavesa áraire sewáíyávésa miwítí úwoi-mayai-kwaasi sésa Ísu Káráísitina kwaásimo úndantemba miwígwáráꞌá Ísu Káráísitina kwaásima póta miwí túwíꞌa íma anómba umátinkanaumne seváínivo maarán-áímbá seró. Áánútun-aaiyaveꞌo árairemo súndantemba miwígwáráꞌá Áánútun-aaiyavesa áraire kwésewaꞌa sirumbá timéꞌa póꞌa miwítí mayáí kaweꞌá umái máyáanda mimbáyáívínkémbá kawe-tántááꞌá mayánááowe se úwoi-mayai-kwaasiyavai mináímbá simátimiyo. Áánútuntavaimo imáyáamo ésamo máyáamba anón-tantaariꞌa kwéon-kwasai. Tímótiyo simámunda-aimba asiramái simátimiyo. 


text:
évakarawaimo óꞌon-aimbo simátimesamo kentáásí Ísóigo Ísu Káráísitin-aaimo kawer-áímbó ímo kwarésamo áraiꞌ-monor-aimbo ímo kwégwaraawai 


text:
miwí túma maé iyésa amápa-tantaakona ááimba íma ísaraawe. miwívímbá sáwí-imayaa kwáyáísasa aaigóná ááintavesa sáwívar-aimba kwésesa kesááigo usáyaaitainkwae-aimba kwésewasa mirá-sáwí-áímpínkémbá tirumbá sáwíꞌa umátinkesa aaisambá sésa túwíꞌa simái sáwíꞌa umátinkesa sáwí-imayaa umátinkesa 


text:
aaisan-áímbá símae kwénaaowe. mirámó kwéon-kwaasi miwítí imáyáa simái sáwíꞌa ésa árair-aimba ivátuwesa kampar-ímáyáá ésa sésa sáwívar-oisamba mayánáe sésa monor-ámbá kwégwaraawe-kampar-imayaa kwéowe. 


text:
<br/>mirán-kámpár-ímáyáá kwéombanivo Áánútuna aambó áraiꞌo kwégwaraawai imáyáa ésa sésa Áánútuntaveꞌo imáyáamo éꞌo máyaunda anón-tantaaꞌa isaná makáunda-oisamba mindá kanaán-iye kwésewe. 


text:
kesinóisaiya masínkónkaꞌa íya óísanta makáawanasaya másínkaraawe. púwóndaya íya óísankwarata maimaéta puwónaumne. 


text:
óísamba mayánáe-imayaawe suꞌmai owáí misáwí-ímáyááó tavisínana sáwí-yantaatavesamo tirááíyavesamo íyan-tantaako miwí tátorainasa sáwíꞌa umái mésa ánásanaaowe. 


text:
óꞌon-oꞌo-sawi-imayaaona ááimba óntamba mayánáe-imayaayavesa aamoí kwéowe. évakarawai óntamba mayánáe-imayaawe suꞌmai kwéesa Áánútun-aai ivátuwesa umbai-yántááꞌá maésa tirunkó umbaí kwétaisasa máyáawe. Áánútu aúrankaꞌa arupí umái maiyó siráin-kwasai. 


text:
<pb/>Tímótiyo emá Áánútuna kwaási éma mirán-tántáákómbá ánaaemba umáme Áánútu aúrankaꞌa arupí umái mé kwentáváí imáyáa kwéema amápaꞌ-mayai kaweꞌá umái kwémae imáyáa kwétime Áánútuntavai asiramái aánoumai mé mirán-tántáátáváí ayáántán-kwimai máyaane. 


text:
kwaásimo meéyámbó mayánáesamo isaaisésamo kontembá emá Áánútun-aaiyavai áraire kwése ayáántán-kwimai minámbá kwaré aúnáiꞌa umái maíꞌmaiꞌa kwéonda-amba kwaꞌmaé iyuwó. ááéma sáwíva-kwaasi túrankaꞌa paárumai séma Ááútun-aai árair-aimba póꞌa kwenkáꞌá agevamái máyaumne sundaráꞌá Áánútu entávéna aúnáiꞌa umái maíꞌmaiꞌa kwéone siráiye. 


text:
Áánútu amápaꞌa máyáawaiti ááinkontaveꞌa imáyáa éꞌa Ísu Káráísiti aaimó isáí-náúmpáꞌá anón-kwaasigo áwíꞌa Póntiyasi Páírátimba kawer-áímbá simámakaiwaintaveꞌa imáyáa éꞌa embá asiramái simámeꞌa séꞌa 


text:
kentáásí Ísóigo Ísu Káráísiti marapáꞌó ímo kunkáindaraꞌa kwemó siráin-aimba kwaꞌmaé kwéiye kaweré suꞌmai kwéonasa awánésa sésa mináímbá árair-aimban-iye sénááowe kwésune. 


text:
Áánútu Ísu Káráísitintavena séna kumuwó sínda-tawai kumíníye. Áánútu kaweré suꞌmai kwéiwai éna kweyáá amáparawairaꞌa kárákwiraiwai éna amápar-asirayankwara-kwaasi kwená asirayánkó usáyaaitaraiwai éna amápa-kawaa-kwaasiraꞌa kawáá uráiwai éna 


text:
kweyáá íma puwíníwai éna óꞌora-sagayankaꞌa máyáiwai isasá mirá-ságáyánkáꞌá íma kwaási kanaán-umai koménaaowe. Áánútumba amápa-kwaasi íma túrandei awánésa íma kanaán-umai túrandei awánanaaowe. kwenáwíꞌa anómba kwaíkwaiꞌa kwéisana kwená asirayámbá kwaíkwaiꞌa kwéimba mindá árair-aimban-iye. 


text:
<pb/>Tímótiyo óísankwara-kwaasiyavai asiramái simátime se íma túma maé iyéꞌa íma óísantaveꞌa aamoí éꞌa mindá ánásanin-tantaaꞌa íma amuꞌmaréꞌa méꞌa Áánútu amápa-tantaaꞌa kwésimiwaintaveꞌa amuꞌmaréꞌa méꞌa aamoí oro simátimiyo. 


text:
moórá-aimba óísankwara-kwaasi simátime se kaweꞌ-máyáí kwémaeꞌa túwaꞌnaa úmae kwéiyeꞌa óísamba taaínkaakaumai tímaꞌmae íyóro. 


text:
mirámó éꞌo éꞌa mirámó íyan-tantaataveꞌa naaémba keinárawaꞌa túwaꞌnaa ínín-tantaaꞌa kwáyainaꞌa mirámó éꞌa kaweꞌá umái ménaaowe simátimiyo. 


text:
<pb/>Tímótiyo Áánútu simámakain-aine agarááránkarain-aine kárákwimai kaweꞌá uwo. Áánútun-arááímo ímo kwáráan-kwaasi úwoi-aimba kwésevo mináímbá ánaaemba umátimiyo. kampaꞌá sésa amápa-tantaaꞌa ísaraumne sésa aainakákémbá aaisambá símae kwéiyon-aimba ánaaemba umátimiyo. 


text:
évakarawai sésa amápa-tantaaꞌa ísaraumne sésa pósa Áánútunkaꞌa agevamáímo máyáan-amba ivátukaawe. Áánútu amáparawai úwoi kwétuwaꞌnaa-intaveꞌa námúnaa kwésune. <n>kemá Póro súnda-aimba ánásaiye.</n> <pb/>


text:
kéma Póro maanáímbá agaimaráúmpo ísáaro. moóráwai áwíꞌa Tímóti kentáásí kwaásigo kesé máyáísaꞌa agaimaráúmpo ísáaro. Áánútu kwená imáyáavinkemba kentávéna séna aantá-kwaasi éma Ísu Káráísitin-aai kosimátímaꞌmae naauwó séna siꞌmákaivo ísáaro. Kórínti-naopakewai Áánútun-aaiyaveꞌa áraire kwésewai ísáaro. Ákáyaa-maravaꞌa Kórínti-naopakewaiye óꞌon-oꞌon-daopakewaiye máyáawai Ísóigona kwaási ísáaro. 


text:
<pb/>Áánútu kentáásivowe Ísóigo Ísu Káráísitiye úwoi túwaꞌnaa ésarai paru kwéumatinkaayantaveꞌa námúnaa kwésune. 


text:
<br/>kentáásí Ísóigo Ísu Káráísiti avowa Áánútu áwíꞌa mósá kwémaraumne. kwemá kentáásivowama arumbá kwéumasinkaiwai sirávayenaya súwaꞌnaa iwáí áwíta mósá kwémaraumne. 


text:
óꞌon-oꞌon-umbai-yantaaꞌa amápaꞌa kentáásópaꞌa timbá Áánútu kwésiravayaimba póna óꞌon-oꞌon-umbai-yantaaꞌo évakarawaitopaꞌo tínímba Áánútumo siráváyáintenta umái kesáá kanaán-umai miwí tirávayanaumne. 


text:
Káráísitimba áíꞌa úniꞌa umánkówasa Káráísitina kwaási-iꞌa úndarakemba síꞌa iníꞌa umásínkáamba miráumai Áánútumo Káráísitimbo arávairaintemba miráumai anómba kwésiravayaintaawe. 


text:
keinárawate méta túwaꞌnaa ówánanaya sáwíꞌa umái máyómpinkemba Áánútu tíꞌmaena kawepáꞌá métínkaraiye. mirá ówándarakemba síꞌa únita umásínkonta Áánútu sirávaraiye. keinárawate máyaawandaya síꞌa únita umásínkonta íma ivátuweta asiramáíya méraumne. miráumai tíꞌa índaiꞌa umátinkanaaomba kesáámó uráundantentaamo mirámó éꞌo ímo ivátuweꞌo asiramáímo ménaaombo éna Áánútu keinárawakwaraꞌa tirávayaniye. 


text:
síꞌo úniꞌo umásínkaraantenta tíꞌa iníꞌa umátínkáamba miráumai Áánútumo sirávairaintemba tirávayaimba séta mindáyaveꞌa asiramái ménaaowe asiramái séta timuꞌmaréta máyaumne. 


text:
<br/>kesí kwaásiyono. Ésiyaa-maravata máyaawanda óꞌon-oꞌon-umbai-yantaaꞌa kentáásópaꞌa túmba mináímbá isáígwáe séta simátimumpo ísáaro. minúmbáí-yántááꞌó óꞌoran-anon-umbai-yantaaꞌa úwata kentáásópaꞌa túmba póta puwónaumne séta súvamaiya méta 


text:
sínkamiyata puwónaunda-kanaa tiráiye-imayaa éta súvamaiya maémaumne. íma kentáásí asirayándéímán-ivo Áánútuna asirayándéí mayáíyá kwémaeta máyaumne. Áánútu pukáampinkemba usásitinkaiwaina asirayándéí mayáíyá kwémaeta máyaumne súndayavenaya minánón-úmbáí-yántááꞌá kentáásópaꞌa tiráiye. 


text:
umbai-yántáápímbá puwónáe ówándavinkemba Áánútu síyótaasa umásinkowata súvamaiya maémaundaya póna mirá unté iyíníye. sáwívinkemba síyótaasa unté kwéiyiye séta máyaumne. 


text:
keinárawakwaraꞌa kentááyávéꞌa Áánútumpaꞌa súwaꞌnaa umai námúnaa seró. sáwívarawai námúnaa síyana Áánútu súwaꞌnaa ínímba mindáyavesa Áánútumpaꞌa súwi sénááowe. Póro kampar-áímbá íma simátímakain-kwasai. 


text:
<br/>kwaási túrankaꞌa máyaundayaveta imáyáa kwéundaya sirumpinkén-ímáyááó séna kaweꞌá umáíya máyaumne sisatá aamoiyá kwéune. marapá-áínkóná ááimba íma imáyáa éta Áánútu úwoiya kwésuwaꞌnaa-intaveta imáyáa éta Áánútuna mayáíyé suꞌmai kwémaeta méta íma árúvare-kwaasiraaniꞌa umáíya maúndantemba kentúrankaꞌa áraiꞌa miráyá umáíya máyaumne. 


text:
kwéagaimai timúnda-auvaivimba íma kaumbo-káér-aimba kwésimatimumpo awánéꞌo ísaraan-aine suꞌmai tavisimái kwésune. kentáá sáwíyamba suwánaavo suwánamai kawer-ígwáe séꞌa únda mirámó éꞌo éꞌa Ísóigo Ísu marapáꞌá kumíndaraꞌa keinárawatavetaamo aamoimó ondantembá kentááyávéꞌa aamoí ónááowe. 


text:
<br/>keinárawaꞌa kentááyávéꞌa aamoí kwéumasinkaawe-aimba imáyáa uráundayaveꞌa séꞌa kae-táwai kentópaꞌa kóméꞌa Másétóniyaa-maravaꞌa kónáe únda kentópaꞌa kóméꞌa tiyuwéꞌa kweémeꞌa Másétóniyaa-maravaꞌa koméꞌa koyauweréꞌa ókwaraꞌa kentópaꞌa táméꞌa tiyuwéꞌa Yútiyaa-maravaꞌa ténaumne siráumne. kae-táwaimo kaweꞌó umátínkáanaꞌa súwaꞌnaa íyaꞌa Yútiyaa-maravaꞌa ténaumne-imayaa uráundayaveꞌa mináímbá siráumne. 


text:
mirá ónáe uráunda íma mirá uráundayavesa keinárawapinkemba évakarawai kentávésa sésa árúvare-kwaasiman-iye siráavo kentópaꞌa kónaumne siráunda marapá-kwáásímó ontembá íma mirá únda mimbórá-ímáyáá umái mimbórá-áímbá avoraꞌá simátímakaumne. 


text:
Áánútumo árair-aine suꞌmaimo siráintemba simátímakaunda-aimba íma kaer-ímáyáávínkémbán-ivo mimbórá-ímáyáá umái mimbórá-áímbá avoraꞌá simátímakaumne. 


text:
Sáírásiye Tímótiye kewé umáíya kentópaꞌa máyaawanda Áánútu ááninko Ísu Káráísitin-aaiya simátímakaunda kwemá moórá-aimba avoraꞌá séna moórá-aimba aúpáꞌá tuwéna mirá íma iwáí póna amápar-aimba avoraré suꞌmai siwáín-aai simátímakaumne. 


text:
Áánútu amápar-aimba simáí asirámakaimba Ísu Káráísitintavena siráimba póna paáruraiye. Ísu Káráísiti mirán-ámápáꞌ-máyáí mairáintaveta Áánútu siráin-aintaveta árair-aine kwésunanaya Áánútu áwíꞌa anómba kwáyáiye. 


text:
Áánútu Ísu Káráísitimba kentááwé keináraware tarúsinkaraisata asiramái máyaundayaawe. kentáá ítámarena 


text:
kesí kwaásiman-owe séna áraiꞌa kwená kwaásiya úne sénaundayavenaya kwenamankómbá aiꞌmarówana kentáásirumpimba kumbáyáimba mindáyaveta séta toꞌmayaa umásínkarainta mirá íníye kwésundayaawe. mirá uráintaveꞌa íma árúvare-kwaasiraamba kwéune. 


text:
<pb/>Áánútu kesí mayáígómbá awánaraiwai aúrankaꞌa kwésimatimunda-aimba árair-aimban-iye. Kórínti-naopaꞌa kentópaꞌa kónáe séwánda asiramái simátíménana tirunkó umbaí taivó séꞌa ivátuweꞌa íma kuráumne. 


text:
Áánútun-aaiyaveꞌa áraire asiramái kwéseꞌa kwenkáꞌá agevamái máyáamba póta kentópaꞌa kondayá Áánútun-aaintaveꞌa áraire seró-áíntá íma ókwaraꞌa sénaumpo tirunkó aamoí íníntaveta keinárawapimba tágárotamai méta mayáíyá komayánaumne.<pb/>


text:
imáyáa éꞌa séꞌa ókwaraꞌa kentópaꞌa kwéꞌa sáwíꞌo kwéontaveꞌa asiramái simátíménana tirunkó umbaí taivó séꞌa ívéꞌa íma kónaumne siráumne. 


text:
kentópaꞌa íma kuráundaraꞌa séꞌa aúváívimba awánéꞌa sáwíꞌo kwéomba kaweꞌá umátinkaigwae séꞌa kentópaꞌo kondá íma sirunkó umbaí táníye séꞌa mináúváí agaimái timéꞌa kaweꞌó umáímo máyáantavena kesirunkó kaweꞌá íníwai mináúváí agaimái tímakaumne. kesirunkómó kaweꞌó ínanamo éna kentirunkógwáráꞌá kaweꞌó ínímba mindá árair-aimban-iye. 


text:
mináúváí agaitimúnda sirunkó umbaí tówaꞌa keinárawataveꞌa anón-imayaa éꞌa ávááraumai iviꞌá tamátinkeꞌa tirunkó umbaí taínoyaveꞌa íma mináúváí agaimái tímakaumpo Póro kwenarumbá ávááraumai símakaiye sénááontaveꞌa mináúváí agaimái tímakaumne. sáwíꞌo uráin-kwaasiyavai enáái ánásaiye seró siráin-kwasai. 


text:
<br/>keinárawapinkemba moórá-kwaasigo sáwíꞌa uráintavena íma kempíné suꞌmainivo keinárawapinkemba évakarawaivimba umbai-yántááꞌá kwáyáiye. amáparawaivimba umbai-yántááꞌá kwáyáiye-aimba mirán-ánón-áímpáꞌá íma sénáe séꞌa évakarawaivimba umbai-yántááꞌá kwáyáiye-aimba kwésune. 


text:
tímakaunda-auvai awánéꞌa simái moórá-ainkaꞌa maréꞌa asirayán-áímbá minkwáásígómbá simánkeꞌa kwená egwaaꞌá íma méꞌa sáwíꞌo uráintaveꞌa mimbéyámbá améꞌa íma óꞌom-beyamba áméro. 


text:
ívéꞌa kwentávéꞌa séꞌa enáái ánásaiye séꞌa íma ókwaraꞌa imáyáa úmae iyéꞌa aráváyáaro. kemá ámé-sawi-meyamba kwaíkwaiꞌa ínana séna íma kanaán-umai kawer-ámpáꞌá kónaumne séna ivátúwáívainivo 


text:
ááéma keinárawataveꞌa séꞌa simátimunda-aimba isánááo. íya isánááoo séꞌa kentópaꞌa íma kwéꞌa mináúváívímbá agaimái tímakeꞌa timuꞌmaréꞌa méraumne. 


text:
sáwíꞌo uráin-kwaasigontaveꞌa séꞌa kwenáái ánásaiye séꞌa ímo ókwaraꞌo imáyáamo kwéontemba kegwáráꞌá mirá kwéune. sáwíꞌo uráintaveꞌa séꞌa kwenáái ánásaiye séꞌa íma ókwaraꞌa imáyáa kwéeꞌa Ísu Káráísiti aúrankaꞌa keinárawataveꞌa imáyáa éꞌa mirá kwéune. 


text:
Sáátáánigona sáwí-mayaigona ááimba awánéta kentáá usáyaaitaivo séta sáwíꞌo uráintaveta ókwaraꞌa íma imáyáa úmae iyéta séta kwenáái ánásaiye kwésune. Táróasivaꞌa ména Póro anón-imayaa uráin-kwasai. 


text:
<pb/>Ísu Káráísitin-aai áséi-kwasai kosimátimenae séꞌa Táróasi-naopaꞌa komáyaawanda mináímbá isánááontavena Ísóigomo toꞌmayaa úmba awánéꞌa áséi-kwasai simátíménae séꞌa ówánda 


text:
kesí kwaásigo áwíꞌa Táítási kentí naaópakemba Táróasi-naopaꞌa íma téna kentáái tasimásímíntaveꞌa avakáá uwááeꞌa íma awánéꞌa anón-imayaa éꞌa séꞌa tiyuwéꞌa kónaumne séꞌa Másétóniyaa-maravaꞌa tiráumne. Ísuna asirayándéí siyáántán-tamai ávónta kwéuvunda-kwasai. 


text:
<br/>maarán-áíntávéta Áánútumpaꞌa súwiya kwésune. Ísu Káráísiti usáyaaitaraintavena Áánútu kwentéya tarúsinkenaya anónkaꞌa sisatá siyáántán-tamai ávónta kwéuvune. Áánútu siꞌmarówata Káráísitin-aai amápaꞌ-maravaꞌa kosimátimunasaya kwéisaawana kwenááigo áséi-kwiyunkaamba úmaena amápaꞌ-maravaꞌa kóyáwé kwéiye. 


text:
Áánútu séna Ísu Káráísiti kentávéna imáyáa éna kesí mayáí kwémayaimba áséi-kwiyun-kanamo kwéagayaanteniꞌa kwéiye kwésimba mirámó intembá Ísu Káráísitin-aai simátimunanaya Áánútu kentááyávéna séna Ísu Káráísitimo intembá áséi-kwiyun-kanamo kwéagayaanteniꞌa kwéowe kwésiye. Áánútun-aráái kwáráawai minkwíyúmbá ísááwasa Sáátáánigon-aráái kwáráawai minkwíyúmbá ísááwasa kwéowe. 


text:
Sáátáánigon-aráái kwáráawai puwésa Áánútuna némpaꞌa maíꞌmaiꞌa ónááowai Ísu Káráísitin-aai simátimunda-aintavesa ánkúkaamba kwéiye kwésewasa Áánútun-aráái kwáráawai mináíntávésa sésa áséi-kwiyunkaamba kwéiye kwésesa maíꞌmaiꞌa ónááowe. Áánútun-aai simátímén-aimba anóm-bayaiman-ivo kwaásiye suꞌmai íma kanaán-umai kwémayaawe. 


text:
Áánútu siꞌmarówata Káráísitina mayáí-kwáásí méta kwenaúrankaꞌa Áánútun-aai árair-aimba simátimeta íma árúvare-kwaasiraaniꞌa umái máyaunasaya meéyámbáréwaꞌa anón-ontamba mayánáe sésamo ontembá évakarawai Áánútun-aai simátíménasaya meéyámbá simígwáe sésamo ontembá kesáá íma mirá kwéeta Káráísitina mayáí-kwáásí méta Áánútun-aai árair-aimba kwésimatimune.<pb/>


text:
mináímbá kwésimatimundayaveta kentáá súwíꞌa íma maé kwéiyundayaawe. évakarawai aúvái agaimái tímúwasa maimaésa mátímúwaꞌa awánéꞌa kaweꞌán-owe siráavo kesáá íma mirá éta kentáásí mayáírár-áúváí agaimaéta mátíménata awánéꞌa aamoí umásinkaigwae-ita íma kweéta íma kentáásí mayáírár-áúváí agáyáaro kwésumpo Áánútu siꞌmarówata kwená mayáíyá kwémayaumne. 


text:
évakarawaimo óꞌowiti mayáígóná aúváímo awánésamo aamoimó umátínkáantemba évaka-kwaasi keinárawaꞌa tuwánésa sésa áraiꞌa Ísu Káráísiti Póroe mayáí kwémayaan-kwaasiye kwenté tiꞌmarówasa kwenáái tasimátímúwasa isésa áraire suwaná Káráísiti kwená kwaási-iꞌa umátinkowana Áánútu asirayánkwáráwáín-amanko miwítirumpimba máyáísasa máyáawe kwésewe. mindáyaveꞌa keinárawaꞌa Káráísiti agairáin-auvairaamba umái máyáawe. Ísu Káráísitina mayáígóná aúvái óntankaꞌo agairáin-auvairaamba ímanivo kempáꞌá kwáyáim-bayaima tuwánaantaveta aamoiyá kwéumatinkaundayaawe. 


text:
kentáávímbá kesí asirayámbá íma kwáyáísata mimbáyáíyá kwémayaumpo Áánútuna asirayándéíyá mimbáyáíyá kwémayaumne. 


text:
Áánútu aúná-aimba simái tarúmakain-aimba kosimátimewananaya kwenaúrankaꞌa arupí umátinkainasa ménaaontavena asirayántá símakaiye. mináúná-áímbá simái tarúmakain-aimba Áánútu Mósesimba simámakain-amaamba ímanivo Áánútun-amanko kentáásirumpimba máyáísata kwemó siráintenta kwéunda-aimban-iye. Áánútu Mósesimbo simámakain-amaamba íma kanaán-umai kwáráantavesa Áánútu aúrankaꞌa íma arupí umái mésa puwí-ámpáꞌá kwégovo Áánútun-amanko imáyáaya símísata Káráísitin-aaiyaveta áraire séta aúnáiꞌa umáíya maíꞌmaita kwéune. 


text:
<br/>naaóváꞌá Áánútu Mósesimba óntan-kwandaairaꞌa siyáánkai-amaamba agaimái ámakaimba minámáámbá kwaránáe sésa umbá íma kanaán-umai kwarésa arááísuꞌmae kwéiyesa mindáyavesa puwí-ámpáꞌá kwégowe. Áánútu Mósesimbo ámáámbo simámakonkaꞌa Áánútumpakemba ságayamba paáréna Mósesi óikaꞌa ságayamba paárúwana óntan-kwandaairaꞌo siyáánkai-amaambo agaimarómba maimaéna Ísareri-kwaasitopaꞌa kumúwasa Mósesi óikaꞌa ságayamba kwéna póna túgáyáagaya úwasa íma kanaán-umai awánowana kwéna naaémba uwákuraiye. 


text:
naaóváꞌá Áánútu Mósesimba siyáánkai-amaamba simámakonkaꞌa Áánútuna ságayamba paárúmbanivo ívéꞌa Áánútu kwenamankómbá aiꞌmáráísana kwená kwaási tirumpimbá máyáiye-aimba kwévaarimba póna Áánútuna ságayamba anómban-iye. 


text:
Áánútu Mósesimba siyáánkai-amaamba simámakomba pósa íma kanaán-umai kwáráantavesa puwí-ámpáꞌá kwégowe. Áánútu minámáán-áímbá paárúnkaꞌa kwená ságayamba kwáyowana ívéꞌa Áánútu kwenamankó kwenaúrankaꞌo arupí umátínkáin-aimba kwévaarisana póna kwená ságayankona asirayámbá anómba kwáyáiye. 


text:
ívéꞌa aúná-aimba simái tarúmakain-aimba kwáyáísana usáyaaitarai-sagayankona asirayámbá kwáyáimba póta séta Áánútumo Mósesimbo siyáánkai-amaambo simámakai-sagayankona asirayámbá úwoisamba iyéyá kwésune. 


text:
Áánútu Mósesimbo simámakain-aimba kwááyu-aimban-ivo aúná-aimba simái tarúmakain-aimba kwaíkwaiꞌa ínín-aimba anón-aimban-iye. kwááyu-aimba simámakonkaꞌa ságayankona asirayámbá kwáyombanivo ívéꞌa kwaíkwaiꞌa ínín-aimba paárisana póna anó-sagayamba asirayámbá kwáyáiye. 


text:
<br/>mináímbá asirayán-áímbá kwaíkwaiꞌa ínín-aimba ísaraunda póta íma sááꞌa kwégaisata asiramái mináímbá kwésimatimundayaawe. 


text:
Mósesimo uráintemba íma miráyá kwéune. Mósesi Ísareri-kwaasiyavena séna kesóikaꞌo kwáyái-sagayamba uwákwimba awánaavo séna ampaantanéí óikaꞌa káátaraiye. 


text:
Ísareri-kwaasi tááꞌnei isésa tirunté marésa maémáenkakemba pósa ívéꞌa agáyáan-kwaasi Áánútumo simáímo tarúmakon-aimba aúváívinkemba awánamai isésa mináínkóná ááimba íma kaweꞌá umái kwéisaawe. Mósesimo óikaꞌo ampaantanéí káátamakowasamo ságayambo ímo awánaraantemba ívéꞌa Áánútun-aai aúváívimba awánaamba miwítí imáyáago ítáguraisana kumayuꞌá isasá pósa mináúváígóná ááimba íma awánamai kaweꞌá kwéowe. Ísu Káráísitiye tarúmai máyáawaima Áánútun-aai aúváíma awánésa mináínkóná ááimba kaweꞌá umái kwéisaawe. 


text:
ívéꞌo máyáan-Isareri-kwaasigwaraꞌa Áánútun-aai Mósesimo agaimakón-aimba awánaamba miwítí imáyáago ítáguraisana kumayuꞌá isasá pósa mináínkóná ááimba íma ísaraavo 


text:
Ísóigo Ísu Káráísitinopaꞌo tembá minkúmáyú-tántááꞌá ánásainkakemba mináínkóná ááimba kaweꞌá umái kwéisaawe. 


text:
Ísóigo Ísu Káráísitiyemo súnda kwenamankóntávéꞌa kwésune. Ísóigon-amankomo tirumpimbó máyáiwai sáwí-imayaagomo tátokaimpinkemba kwéiyatinkaisasa kaweꞌá umái kwémaewe. 


text:
Ísareri-kwaasiti imáyáagomo ímo kaweꞌó umáímo ísaraantemba kentáásí imáyáago íma mirá isanayá Ísóigona ságayanko kentáá sáma kwégamasinkaintaawe. Ísóigo Ísu Káráísitin-amanko kentáásirumpimba ména kwenkááníꞌa umásinkenaya kwená ságayamba kwésimenaya mirá úmae kwéiyiye.<pb/>


text:
Áánútu aruntá kwéumasinkenaya mindáyavena kesí mayáí máyáaro séna símakaisata kwenáái kwésimatimundaya sívón-kaiye séta íma kwétuwaumpo 


text:
kwenáái simátimenaundayaveta aúpáꞌó tigaeyávésamo kwéomba sínaaemba kwéumameta íma kampaꞌá simátiyuweta Áánútun-aaigomba kwaéꞌnáer-aimba íma simátimeta Áánútu aúrankaꞌa avoraꞌá árair-aimba simátimunasaya suwánésaya árair-aine suꞌmai kwésewe tirunkakémbá sénááontaveta Áánútu aúrankaꞌa miráyá kwésune. 


text:
áséi-kwasai avoraꞌá kwésimatimundaya mináínkóná ááimbo ímo isésamo ésa miwímá Áánútuna némpaꞌa mésa puwí-ámpáꞌá kwégowaiman-owe. 


text:
Sáátáánigo marapáꞌá kárákwiraiwai miwítí imáyáa kwétuntinkaisasa Ísu Káráísitin-aaiyavesa íma áraire kwésewe. Sáátáánigo séna Káráísitin-aaigo sáma kamátínkáivo séna miwítí imáyáa kwétuntinkaisasa Káráísitina ságayamba íma kwéawanaawe. Áánútumo máyáintemba Káráísiti miráumai máyáísana Sáátáánigo séna Káráísiti sáma kamátínkáivo séna miwítí imáyáa kwétuntinkaiye. 


text:
kesáá íma anón-kwaasi úmpo Ísu Káráísitintaveꞌa kentáásí anóndakoman-iye sénááontaveta kwenáái kosimátimeta kwená mayáí-kwáásí máyaunda póta kwétuwaꞌnaa-undayaawe. 


text:
ááinkaꞌa túnkuwana Áánútu sáma kaaó súwana sáma karáimba kwemá sáma kamásínkáiwaiyaaman-iye. Ísu Káráísiti óir-imayaa kwéundaya Áánútuna óꞌoran-aaimba awánanaundayavena sáma kwégamasinkaintaawe. 


text:
<br/>kesáá íma asiramáíya méta áséi-kwasaiya tátokaumpo anamó kwímakaawanamo ááémo karákwintemba miráumaiya méta áséi-aimba tátokaundayaawe. suwánésa mináínkómó usáyaaitarain-asirayankomba awánésa sésa íma miwívínkémbán-ivo Áánútumpaken-asirayamban-iye sénááontaveta íma asiramáíya méta minásíráyántá tátokaumne. 


text:
namuro-kwáásímó tínkamiyantavesamo úkóntemba óꞌon-oꞌon-umbai-yantaako kentáá úkúraisata tuꞌmaáꞌnámo kwáyáimpinkenta móyuweta kwégune. évaka-tawai séta nóra séta Áánútuna mayáí kwémayaumno kwéseta íma ivátá tukáumne. 


text:
sáwíta umásínkáambanivo Áánútu íma siyúwáísata máyaumne. sínkamomba íma ánásasuwaawata úwoiya súvamai kwémaumne. 


text:
Ísumbo sáwíꞌo umánkesamo inkámówanamo pukáin-ampata kwégundaya pósa Ísu maíꞌmaiꞌa isaná kwená asirayámbá kentáávímbá kwáyáiye-aimba kwéisaawe. 


text:
máyaundaya aasiyaasi-táwai séta Ísuna kwaási-iꞌa úndarakemba ívéra sínkamiyata puwónaumno kwésundaya pósa kesáá máyaundawaina ááimba Ísuma póna kentáásúma ánásani-suvimba máyáiye-aimba kwéisaawe. 


text:
áséi-kwasai simátimundaya sáwíta umásinkesa sínkamiyata puwónaunda-ampata kwégundaya mindáyaveꞌa áséi-kwaasi iséꞌa aúnáiꞌa umái máyáan-ampaꞌa kwégowe. 


text:
<br/>naaóváꞌá Áánútun-aai aúváí-kwandaaivimba agaimaréna séna<pb/>Áánútun-aaiyaveꞌa áraire siréꞌa<br/>póꞌa kwenáái kwésimatimune siráintemba Áánútun-aaiyaveta áraire séta kwésimatimune. 


text:
Ísóigo Ísumba pukáimpinkemba usásinankaraiwai Ísunte tarúsinkenaya puwónaundavinkenta usásisinkenaya kentááwé keináraware síꞌmaiya kwenaúrankata sinkáníntaawe. 


text:
mayáíyá kwémayaundaya sáwíta umásínkáambanivo túwaꞌnaa eta íma ivátuwaunasaya óꞌon-oꞌon-kwaasi Áánútumo úwoimo túwaꞌnaa in-áímbá isésa sáwívarawai Áánútumpaꞌa súwi símae iyésa kwenáwíꞌa anómba úmae kwéiyowe. Áánútuna asirayánkátá máyaunda-kwasai. 


text:
<br/>mináímbá imáyáa kwéundaya sívón-kaiye séta íma ivátukaumne. kentáásúma sáwíꞌa úmae íyísana Áánútu kentáásí imáyáa aúnáiꞌa kwéumasinkaiye. 


text:
kentáásópaꞌo kwáyáin-umbai-yantaataveta séta úwoisan-umbai-yantaaꞌa kwááyu kwáyáiye súnanaya naaémba minúmbái-yántáápínkémbá óꞌoran-kawe-tantaaꞌa usáyaaitaimba kwaíkwaiꞌa ínín-kawe-tantaaꞌa paáriniye. 


text:
mindáyaveta marapáꞌó awánáúnda-yantaaꞌa íma anón-imayaa éta kwíyómpaꞌo ímo awánáúnda-yantaataveta imáyáa úmae kwéiyune. awánáúnda-yantaaꞌa kwááyu-yantaaꞌan-ivo kwíyómpaꞌa íma awánáúnda-yantaaꞌa kwaíkwaiꞌa íníye. mindáyaveta umbai-yántáátávéta séta úwoisamban-iye kwésune.<pb/>


text:
kentáásúma kwááyu-nankaa-suwawaata isatá minkúwawaakwarata marapátá méta maarán-áímbá kwésune. maankwááyú-námbá tawísígwinata Áánútumo kwíyómpaꞌo úmakain-daumpaꞌa ménaundayaawe. mindámbá kwaási íma úmakaan-damban-ivo Áánútu kwená imáyáavinkemba úmakaimba kwaíkwaiꞌa ínín-damba mindá kwíyómpaꞌo ménaunda-kuwawaaꞌan-iye. 


text:
maarán-áímbá íma séta puwéta súwawaar-íyaainkaanta umáíya máyaumne íma kwésumpo maarán-áímbá séta kwíyómpaꞌo ménaunda-suwawaata naankáántá ónáeya kwésune. 


text:
kentáásúma kwááyu-nankaamba isatá máyaundaya umbai-yántááꞌá kwáyáintaveta anón-imayaa éta marapá-súwawaataamo tuwánaunda-aimba íma séta kwíyómpaꞌo ménaunda-suwawaata mayánaunda-ainta kwésune. miráyá ónaunda marapáké-súwawaakaanta aúkáinata maíꞌmaita ónaumne. 


text:
miráyáámó ónaundayavenaya Áánútu kentáá toꞌmayaa éna kwenamankómbá aiꞌmarówana kentáásirumpimba kumbáyáísata mindáyaveta toꞌmayaa umásínkarainta mirá íníye kwésundayaawe. 


text:
<pb/>Áánútu kwenamankómbá aiꞌmarówana kentáásirumpimba kumbáyáintaveta kentáásí imáyáa asiramáíya máyaumne. marapáꞌó máyaundaya Ísóigo Ísu Káráísitiyeya íma kwíyómpakaaniꞌa umáíya máyaundayaawe. 


text:
ívéta marapáꞌá máyaundaya kwenaneꞌá íma kwéawaneta kwenááiyaveta áraire séta kwenkáꞌá agevamáíya méta 


text:
kentáásí imáyáa asiramáíya méta puwétaamo kwíyómpaꞌo Ísóigo Ísu Káráísitiyemo métaaraiya aamoí úsino. 


text:
maankáꞌó máyaundayaawe kwíyómpaꞌo uménaundayaawe Áánútumbo arááímo kwétainiꞌa ónáe súndaya póna aamoí umásínkáisintaawe. 


text:
amáparawaiya Ísu Káráísiti aúrankaꞌa máyáananaya kesáámó máyaundawaina ááintavena sísaa ena marapáꞌó máyáamba kaweꞌó kwéowai kaweꞌ-méyámbá tiména sáwíꞌo kwéowai sáwí-meyamba timínímba póta kwembó arááímo kwétainiꞌa ónáeya kwésune. Ísuwemo tarúmaimo máyaundaya aúnáiꞌa umáíya máyaunda-kwasai. 


text:
<pb/>Ísóigo máyaundawaina ááimba sísaa íníntaveta kwentávéna sááꞌa kwégaisata kwenópaꞌa tígwáe séta kwaási kwétavisundayaawe. Áánútu máyaundawaina ááinta suwánaisaꞌa keinárawatemo máyaundawaina ááinta kwésuwanaamba kaweꞌá kwéiye kwésune. 


text:
kentáá súwíꞌa íma maé kwéiyundanivo máyaundawaina ááintaveꞌa aamoí ónááontaveta máyaundawaina ááinta kwésimatimune. aamoí éꞌa kentááyávésamo sáwí-aimbo kwésen-kwaasi táái kanaán-umai anondá simátimenaaontaveta máyaundawaina ááinta kwésimatimune. minkwáásí paáká-túwawaare suꞌmai tuwánésa kawe-kwáásímán-owe sésa tirumpin-ímáyáá íma awáresa kawe-kwáásímán-owe kwésewe. 


text:
évakarawai kentááyávésa uwoꞌaóꞌá kwéowe kwésewata kanaán-iye séta Áánútuntaveta imáyáa éta miráyá kwéunasaya évakarawai kentááyávésa kawer-ímáyáágwárá-kwáásímán-owe kwésewata kanaán-iye séta keinárawataveta imáyáa éta miráyá kwéune. 


text:
amáparawai sáwíꞌo kwéomba mimbéyámbá maésa púwóvo séna Ísu Káráísiti mimbóráwáí kentááyávénawe séna pukáimba póta Káráísiti arumbá kwésimiwaina mayáíyé suꞌmaiya kwémayaumne. 


text:
amáparawaiya sáwí-imayaago tátokaimpinkemba iyásinkanintavena Ísu Káráísiti pukáimba póta kentáámó sirááímo kwétainiꞌa íma kwéeta kwembó arááímo kwétainiꞌa kwéeta máyaumne. mirámó ónaundayavenaya kentááyávénawe séna puwúwana Áánútu usásinankaraiye. 


text:
<pb/>ááéma marapáꞌó máyáan-kwaasiti ááimba kwaréta évakarawaiyaveta kawe-kwáásímán-owe séta évakarawaiyaveta sáwí-kwaasiman-owe siráumpo ívéꞌa íma miráyá kwéseta ááéma marapáꞌó máyáan-kwaasiti ááimba kwakáunda Káráísitintaveta úwoi-kwaasiman-iye siráundaya ívéꞌa íma miráyá kwésune. 


text:
mindáyaveta Ísu Káráísitiyemo tarúmaimo máyaundaya aúnáiꞌa umáíya méta ááémo uráundanten-imayaa íma éta ívéꞌa aúná-imayaa umáíya máyaumne. 


text:
Áánútu mirá kwéivo ááéma Áánútuna namuro-kwáásíráámbá umáíya máyaawananaya Áánútu kesí kwaási-iꞌa umái maígwáe séna Ísu Káráísitimba aiꞌmarówana kentááyávénawe séna kumpuwówana kwená kwaási-iꞌa umásinkenaya séna kesí kwaási-iꞌa ígwáe-aimba kosimátíméro séna siꞌmákaisata mimbáyáíyá kwémayaumne. 


text:
mináínkóná ááimba maarán-áímbán-iye. Ísu Káráísiti amáparawaiyavenaya imáyáa éna pukáimba mindáyavena Áánútu imáyáa éna kwaásimo sáwíꞌo kwéomba íma aaivimbá kwémaitinkaivo kwená kwaási-iꞌa kwéumatinkena kentááyávénawe séna kesí kwaási-iꞌa ígwáe-aimba kosimátíméro séna siꞌmákaisata kwésimatimune. 


text:
<br/>kesáá Ísu Káráísitina aantá-kwaasiya únanaya simásímísata keinárawaꞌa kwésimatimundayaawe. Áánútu keinárawatavena asiramái siráisata siráin-ainta kwésimatimune. Káráísiti pukáintavena Áánútuna namuro-kwáásíráámbá umái máyáampinkemba kwená kwaási-iꞌa kwéumatinkaivo kwenááiyaveꞌa owé seró. 


text:
Ísu Káráísitimpimba sáwíꞌo ií-áímbá íma kwáyowana Áánútu kesáámó sáwíꞌo únda-aimba kwempíntá ámakaiye. Káráísitiye tarúmaiya méta Áánútu aúrankaꞌa arupí umáíya ménaundayavenaya Áánútu mirá úwana Káráísiti kesáámó sáwíꞌo únda-aimba maimaéna mindánankwaraꞌa pukáimba póna Áánútu kwená namuro-kwáásírááníꞌa umáíya máyaundawai kwená kwaási-iꞌa kwéumasinkaiye.<pb/>


text:
Áánútuwe tágárotamai méta mayáí kwémaeta asiramái simátimeta séta Áánútu úwoi kwétuwaꞌnaa-imba póꞌa íma úwoi méꞌa kwembó arááímo kwétainiꞌa oró kwésune. 


text:
naaóváꞌá Áánútun-aai aúváí-kwandaaivimba Áánútumo siráin-aimba agaimaréna séna<pb/>úwoi túwaꞌnaa uráunda-kanaa kentáái<br/>iséꞌa sáwíꞌo umáímo máyómpinkembo<br/>tíkaunda-kanaa túwaꞌnaa uráumne Áánútu siráiye agaimaréna siráimba mindáyaveꞌa ísáaro. ívéꞌa Áánútu úwoi kwétuwaꞌnaa-in-kanaama éna sáwíꞌo umáímo máyáampinkemba kwétirain-kanaama imbá póꞌa íma úwoi méꞌa kwembó arááímo kwétainiꞌa oro. 


text:
<br/>kentáásí mayáígómbá awánésa sáwí-amba kwáráavo séta kaweꞌ-máyáíyé suꞌmai kwémayaundaya pósa íma áraiꞌa sésa sáwí-mayai kwémayaawe kwésewe. 


text:
amápaꞌ-mayai kwémayaundayaveta séta suwánésaya áraiꞌa Áánútuna mayáí-kwáásímán-owe sígwáe séta mimbáyáí kwémaeta máyaumne. umbai-yántááꞌó kentáásópaꞌo tisasamó síꞌo iníꞌo umásinkesaya sáwíꞌo umásínkáanta íma ivátuweta asiramáíya máyaumne. 


text:
Áánútuna mayáíyá kwémayaundarakemba sínkambai ándávaꞌo mósinkesayaamo úkúmakesamo sáwí-aimba simánkesa mirámó kwéonta anóm-bayai kwémaeta noꞌwáámba íma suúyá kwégwaeta úwoi mayáí kwémaeta sááimo kwésinkainta íma ivátuweta asiramáíya máyaumne. 


text:
kentááyávésa Áánútuna mayáí-kwáásímán-owe sénááontaveta kaweꞌ-máyáíyé suꞌmai kwémaeta kawer-ímáyáá kwéeta paru umái méta kaweꞌá kwéumatinkaunanaya Áánútun-amanko keséya máyáísata áraiꞌa miwítí imáyáa kwéeta 


text:
árair-aimba kwésimatimunanaya Áánútu asirayámbá kwésimisata mirám-báyáí kwémaeta Áánútu aúrankaꞌa arupí umáíya máyaundaya mindá kweukáámbá araaꞌnaa uráunanaya sáwí-ainko kentáávímbá íma kwétisata Áánútu aúrankaꞌa arupí umáíya máyaundaya mindá iwevóíráámbá umásoketa umbai-yántááꞌó kesópataamo timbá kwéusayaaitaundayaawe. 


text:
évakarawai kentáá súwíꞌa mósá máráawasa évakarawai kentáá súwíꞌa simái sáwíꞌa owasá évakarawai kawer-áímbá simásíméwasa évakarawai sáwí-aimba simásíméwasa árair-aimbo simátimundayavesaya évakarawai kentááyávésa kampaꞌá kwésewe sewasá 


text:
évakarawai kaweꞌá umái suwánésaya kampaꞌá sésa úwoi-kwaasiman-owe sewasá évakarawai kentááyávésamo puwónáesa owémó kwésemba íma puwúndaya úwoiya súvamaiya máyaumpo suwánaaro. Áánútu arupíya kwéumasinkaimba íma sínkamisata kwévuwune. 


text:
sáwíva-tantaako kentáásirumba umbaí kwétamasinkainta kentáásirumba kaweꞌá úmae kwéiyiye. kesáá óísamba íma makáundayawaiya éta Áánútun-aai sáwívarawaiya kwésimatimunasaya kaweꞌá umái kwémaewe. óísaniyaaiwai éta Áánútun-aai tátokaundayaveta kaweꞌá umáíya máyaumne. 


text:
<pb/>Kórínti-naopaken-kwaasi ísáaro. kentí imáyáa éta kentáásirumpinken-aimba avoraꞌá simátímakaundaya 


text:
kesí iyámpóímo simátimundantenkaamba simátimumpo kentí imáyáamo úndantemba kentáásí imáyáa éꞌa kentirumpinkén-áímbá simásíméro. Áánútuna naankaantáán-úne siráin-kwasai. 


text:
<br/>oóꞌá tombá moórá anóm-purumakankwara moórá sáwíyam-purumakankwaraꞌa íma kwétagarotamai kwisóvo awaira-púrúmákánkáí tinumarampimbá kwímakaawasarai oóꞌá kwétoye. mirámó ontembá keinárawaꞌa Áánútun-aaiyaveꞌa áraire sewáíyé ímo áraire sewáíyé íma tágárotamai méꞌa mayáí máyáaro. arupí umái máyáawaise Áánútun-aai arááíraawaise íma kanaán-umai tágárotamai mésa mayáí kwémaraawe. ságayankwara tunígwaraꞌa íma moórávimba kwáyáiye. 


text:
Ísu Káráísitiye Sáátáánigowe íma mimbórá-ímáyáá óyasa Áánútun-aaiyavesa áraire sewáíyé ímo áraire sewáíyé íma mimbórá-ímáyáá kwéowe. 


text:
Áánútuna naaúmpaꞌa kwesé kwaántá-kwaasi mimbórávímbá íma ménaaowe. Áánútu asirayánkwáráwáí kentáásirumpimba máyáísata kwená naankaantáán-úne. mináíntávéna naaóváꞌá Áánútun-aai aúváívimba agaimaréna séna Áánútu séna<br/>kesí kwaásiye méꞌa miwívímbá kwénaaeꞌa<br/>miwítí Ísóigo onasá kesí kwaási-iꞌa ónááowe Áánútu siráiye. 


text:
mindáyavena Ísóigo séna<pb/>úwoi-kwaasivinkemba tiyuwéꞌa moórá-ayampaꞌa<br/>méꞌa sáwí-mayaigomba tínaaemba umátimiyaꞌa<br/>tiréꞌa 


text:
kentivoíꞌa onaꞌá kesáánimbaaꞌa<br/>kesiyáámúmbaariꞌa ónááowe. Ísóigo amápar-asirayamba tokáiwai siráiye agaimaréna siráiye.<pb/>


text:
kesí kwaási ísáaro. Áánútu kentááyávéna imáyáa éna mináímbá simái tarúmakaintaveta kesúrake-sawi-yantaare kentáásí imáyáavinke-sawi-yantaare sínaaemba umámeta kaweꞌá umáíya méta Áánútu aúrankaꞌa sááꞌa kwégaisata Áánútundei-iꞌa umái méta kaweré suꞌmaiya éta miráyá onó. Póro arunkó aamoí uráin-kwasai. 


text:
<br/>kentááyávéꞌa íma kayoréꞌa kentáásí imáyáa úwoi oró. íma sáwíꞌa umátinkaawanasaya sáwí-amba kwakáawe. íma kampaꞌá simátiyuweta miwítí óísanta íma mémairaumne. 


text:
mináímbó simátimunda íma aaivimbá kwémaitinkeꞌa súne. kentí imáyáa kwéundaya simátimeta ókwaraꞌa miráyá kwéune séta úwoimo máyaundaya kentí imáyáa kwéeta puwónaunda-kanaa tínímba úwoi kentí imáyáa kwéonanaya tíníye. 


text:
áraiꞌa kaweꞌá umái máyáawe asiramái séꞌa kentúwíꞌa mósá kwémaraumne. anón-umbai-yantaaꞌa kentáásópaꞌa kwétimba mindáyaveꞌa íma imáyáa éꞌa kentí imáyáa únana kentááigo asiramásínkáísana sirunkó ávááraumai aamoí kwéiye. 


text:
<pb/>Táróasi-naopaꞌa tuwéta Másétóniyaa-maravaꞌa tamáyaawanda íma kawe-kánáá úwata máyaawanasaya amápaꞌ-naopimpaꞌa kaeꞌnáéꞌa ésa aaisambá kwésuwana kentáásí mayáíyávéna kentáásirunko umbaí kwétowana 


text:
Áánútu tirunkó umbaí kwétain-kwaasi tiráváyáiwai kwemá sirávayanintavena Táításimba aiꞌmarówana keinárawaꞌa tiyuwéna kentáásópaꞌa téna 


text:
maaváꞌó túntaveta aamoí éta keinárawatemo máyon-kawer-aimba simásimuntavetaagwaraꞌa aamoí ówánanaya keinárawaꞌa kentáá suwánanae siráamba tasimásimenaya sáwíꞌo uráantavenamo kentirunkó umbaimó taráimba tasimásimenaya kentávésamo kampar-áímbó sen-kwáásí táái anondá simátímakaamba tasimásimenaya mirán-áíntómbá tasimásimuwata isááwánanaya kentáásirunko aamoí uráiye. 


text:
<br/>aúvái agaimái timéꞌa asiramái séꞌa óꞌa íma mirán-oro siráunda minaúváí awánowana sáwíyankaꞌa kentirunkó umbaí tówaꞌa mináímbá iséꞌa mináúváí agairáundayavena sirumbá umátinkeꞌa ívéꞌa sirunkó íma umbaí téna 


text:
kaweꞌá kwéiye. kentirunkó umbaí tóntaveꞌa íma aamoí éꞌa kentirunkó umbaí tówaꞌa sáwíꞌo uráambo tínaaembo umámakaantaveꞌa aamoí kwéune. sáwíꞌo kwéontavena tirunkó umbaí taíno Áánútu kwésiye. mindáyaveꞌa mináúváí agaimái tímakaunda íma sáwíꞌa umátínkaraumne. 


text:
Áánútu tirumbá umbaí tamátinkaiwai sáwíꞌo kwéomba tínaaemba umámewana sáwíꞌo umáímo máyáampinkemba Áánútu tiréna kawepáꞌá mógwétinkaisana mindáyavena tirunkó íma sáwíꞌa kwéivo marapá-kwáásí Áánútuntavesa íma imáyáa kwéowai tirunkó umbaí tainkáꞌá sáwíꞌo kwéomba íma tínaaemba umámesa úwoi sáwíꞌa ésa Áánútuna némpaꞌa maíꞌmaiꞌa ónááowe. 


text:
sáwíꞌo uráantavena Áánútu kentirumbá umbaí tamátínkaraimba póꞌa kaweꞌá uráamba imáyáa oró. keinárawapinkemba moóráwai sáwíꞌa uráimba íma asiramái simámakeꞌa tímakaunda-auvai-aimba iséꞌa séꞌa arupí umátinketa kawer-ámbá kwáráano séꞌa sáwíꞌo uráantaveꞌa tigaeyávéꞌa éꞌa sáwí-meyambo kentópaꞌo tíníntaveꞌa táátaveꞌa éꞌa séꞌa arupí umátínkáanana Póromo ménamo éna súwaꞌnaa íníye séꞌa sáwíꞌo uráiwaimba ááéma sáwí-meyamba améꞌa keinárawapinke-sawi-imayaa arupí umátinkeꞌa mirá uráamba ánásaraiye-aimba ísaraumne. 


text:
<br/>mináúváí agaimái tímakaunda sáwíꞌo uráin-kwaasigontaveꞌa íma aivaꞌá imáyáa éꞌa sáwíꞌo umánkarain-ininkontaveꞌa íma aivaꞌá imáyáa éꞌa íma mirá uráumpo Áánútu aúrankaꞌa kentááyávéꞌa anón-imayaa éꞌa kentááyávéꞌa séꞌa miwíyávéta anón-imayaaya kwéune sénááontaveꞌa mináúváí agaimái tímakaumne. 


text:
mináúváímó tímakaundanteniꞌo uráamba kentáásí imáyáa kaweꞌá umásínkaraawe. Táításimba aiꞌmarááwánanaya kentópaꞌa koména kwenarunkó umbaí kwétowana túwaꞌnaa úwaꞌa kaweꞌá uwaná aamoí éna kwenarunkó kaweꞌá úwana kentáásópaꞌa téna tasimásimuwata iséta mindáyavetaagwaraꞌa aamoiyá kwéune. 


text:
ááéma Táítási aúrankaꞌa kentúma maé iráunana simátímakaunda-aimbo árair-aimbo siráundantemba Táításimbo kentááimo simámakaunda-aimba árair-aimban-iye. Táítási keinárawate koména kemó kentááimo simámakaunda-aintavena árair-aimba siráiye siráimba mindáyaveꞌa íma sigaeyávéꞌa kwéune. 


text:
Táítási keinárawate komáyowaꞌa kwentávéꞌa aamoí éꞌa táátaveꞌa éꞌa tiyántámbá kwétowaꞌa kwenáái iséꞌa mirá uwaná mindáyavena Táítási imáyáa éna arumbá kwétimiye. 


text:
kesí kwaásiyono. Másétóniyaa-maravaꞌo naaóꞌ-naoꞌa máyáawai Áánútuna kwaási kwemá kwétuwaꞌnaa-in-aimba simátimenaumpo ísáaro. 


text:
anón-umbai-yantaaꞌa miwítópaꞌa téna kwétavisisasa íma ivátuwesa Áánútuntavena tirunkó kaweꞌá úmae íyísasa miwí kesáváí óísaniyaain-kwaasi máyáantavesa íma imáyáa ésa Yútiyaa-maravaꞌa Ísóigona kwaási máyáawaiyavesa imáyáa ésa sáwíyan-oisamba makáampinkemba sáwíva-tantaaꞌa torupásuwesa túwaꞌnaa uráawe. 


text:
árair-aimba simátimune. miwí sésa maarán-tántááꞌá kanaán-umai timénaumpo óꞌomba torupamái timénáe sésa miwítí imáyáavinkemba mirá ésa sáwívaꞌa tímakaawe. 


text:
kentááyávésa asiramái símae iyésa sésa Yútiyaa-maravaꞌa Ísóigona kwaási máyáawai timénáe sétaamo únda aamoí kwéune siráawe. 


text:
imáyáawe suꞌmaimo únda-yantaare suꞌmai íma tímakaavo óꞌon-oꞌon-tantaakwaraꞌa timésa aivaꞌá Ísóigontavesa sésa ená kwaási-iꞌa umáíya méta ená mayáíyá kwémayaumne sirésa Áánútuna imáyáavinkemba kentááyávésa sésa Áánútuna mayáí simásimiyata keinárawate mayánaumne sésa 


text:
maankáꞌá Másétóniyaa-maravaꞌa máyáawai mirán-áímbá siráamba póta Táításimba simámeta séta Yútiyaa-maravaꞌa Ísóigona kwaási túwaꞌnaa ónááom-bayai Kórínti-naopaꞌa koááimba ásáre tayauweré kuré túwaꞌnaa inasá torupamái maráíyana ánásaino Táításimba simámakaumne. 


text:
óꞌon-oꞌom-bayai kaweꞌá umái kwémaraawai éꞌa Áánútun-aaiyaveꞌa asiramái imáyáa kwéeꞌa kwenáái kaweꞌá umái kwésimatimeꞌa kwenááigona ááimba kaweꞌá umái kwéiseꞌa karuwaaꞌá éꞌa kwétuwaꞌnaa-eꞌa kentirumbá kwésimeꞌa mirámó kwéon-kwaasi ontávéta simátimeta séta Yútiyaa-maravaꞌa Ísóigona kwaási máyáawai túwaꞌnaa ónááomba kaweꞌá umái timénááowe kwésune. 


text:
<br/>maankáꞌá Másétóniyaa-maravakewai Yútiyaa-maravaꞌa Ísóigona kwaási máyáawaiyavesa imáyáa ésa kaweꞌá umái tímakaan-aimba timénaunda mirán-oro íma kwésumpo timénááo. íya timénááoo séꞌa kentirunkómbá tísaa umai kwéisaumne. 


text:
kentáásí Ísóigo Ísu Káráísiti úwoi kwétuwaꞌnaa-imba ísaraawe. kwíyómpaꞌa óꞌoran-kaweꞌa umái máyomba keinárawatavena imáyáa éna kwíyómpaꞌa tuwéna kaweꞌá umái ménaaontavena úwoi-kwaasiraamba umái marapáꞌá kumbéraiye. 


text:
<br/>kéꞌnaan-aimba kesí imáyáavinkemba súmpo ísáaro. ááéma Áánútuna kwaásivinkemba keinárawaꞌa aivaꞌá séꞌa torupamái timénáe séꞌa ááimba aséꞌa moórá-ima maisukáavo ívéꞌa mimbáyáí ánásasuwaaro. 


text:
ááéma karuwaaꞌá umái toꞌmayaa éꞌa ívéꞌa karuwaaꞌá éꞌa sáwíva-tantaaꞌo makáawai sáwívaꞌa maráíyasa sáwíyambo makáawai miráumai maráíyasa miráumai maráíyana ánásaino. 


text:
sáwíva-tantaaꞌo máráane sáwíyambo máráane Áánútu tuwánanivo timénáemo síyan-tantaaꞌa sáwíva-tantaapinkemba sáwívaꞌa maréꞌa sáwíyampinkemba sáwíyamba maréꞌa timénááomba Áánútu awánéna kanaán-iye síníye. 


text:
ánivo ívéꞌa makáan-tantaaꞌa kwáyáintaveꞌa mimpínkémbá timéꞌa naaémbo ímo maránááomba miwí keinárawaꞌa túwaꞌnaa ónááomba mimbóráíꞌa umái ménaaowe. 


text:
miráumai naaóváꞌá Áánútun-aai aúváívimba agaimaréna moórá-tonko áwíꞌa máána-tone séna<br/>toóntávéna séna sáwívaꞌa túkúmai kwénowai tímúꞌa vówasa íma arááꞌa márówasa sáwíyamba túkúmai kwénowai tímúꞌa vówana íma táái tínkaraiye agaimaréna siráiye. miráumai ívéꞌa makáan-tantaaꞌa kwáyáintaveꞌa mimpínkémbá timéꞌa naaémbo ímo maránááomba miwí keinárawaꞌa túwaꞌnaa ónááowe. Táítási Kórínti-naopaꞌa kuráin-kwasai. 


text:
<pb/>Áánútu Táításimba imáyáa ámísana kemó túwaꞌnaa úndantemba kwegwáráꞌá túwaꞌnaa ónáe kwésisata mindáyaveꞌa Áánútumpaꞌa súwi kwésune. 


text:
Táításimba simámeta séta kotúwaꞌnaa inasá Yútiyaa-maravaken-kwaasi túwaꞌnaa ónááontavesa évaka-tantaaꞌa torupamái maránááowe súndayavenaya aamoí éna kwená imáyáavinkenkwaraꞌa séna óꞌa miwísé koménaumne Táítási siráiye. 


text:
Táításimba aiꞌmáráandaraꞌa moórá-kwaasigwaraꞌa aiꞌmáráanana kwesé kwíníye. kwemá áséi-kwasai simátímaꞌmae kwénaaisasa naaóꞌ-naokemba Ísóigona kwaási kwenáwíꞌa mósá kwémaraawai kwemá Táításiye kwíníye. 


text:
Ísóigona kwaási naaóꞌ-naokemba kwembá usásinankesa sésa esé mimbáyáí mayaaó sewaná keséya kwénaaena túwaꞌnaa únda-mayaiya kwémayaisasa kentáásí mayáígómbá awánésaya sésa toómbá íma makáan-kwaasi kwétuwaꞌnaa-owe kwésesa Ísóigo áwíꞌa mósá kwémaraawe. 


text:
Ísóigo aúrankare kwaási túrankare mimbáyáí kaweꞌá ónáe séta naaóꞌ-naoꞌa kwénaaeta torupámáráan-ontantomba maimaéta ímo makáan-kwaasi túwaꞌnaa ondayávéta kwénaaumne. 


text:
<br/>minkáéꞌnáraimo tiꞌmáráandaraꞌa moóráwainkwaraꞌa aiꞌmáráanana kwéna kaumbosé koínímba kwembá sáwíva-tawai áísaa umai awánanae súndaya kwétuwaꞌnaa-in-kwaasigo isatá awánaraumne. keinárawaꞌa kaweꞌó umáímo máyáan-aimba iséna póna kotúwaꞌnaa ónáe siráiye. 


text:
Táításin-aai súnda kesé tágárotamai ména túwaꞌnaa índayavena kesé mayáí kwémayaiye. kwesémo koóyááoiyan-kwaasi táái súnda mimbáyáí mayáyááoiyantavesa naaóꞌ-naokemba Ísóigona kwaási keinárai usásintinkaraayasarai Ísu Káráísiti áwíꞌa mósá kwémaraaiye. 


text:
mindárau kentópaꞌa komáyaiyaꞌa kentirumbá tíméro. kentúmo maé kwéiyundayavesamo sésa áraiꞌa kaweꞌá umái máyáawe kwésesa naaémba naaóꞌ-naoꞌa Ísóigona kwaási kosimátímaꞌmae naaíyasa kentáái isánááowe.<pb/>


text:
évaka-tantaaꞌo torupamáímo Yútiyaa-maravaꞌa Ísóigona kwaásimo timénááon-aimba áꞌa ísaraantaveꞌa maanáúváívímbá íma ayáátáákaꞌa simátimenaumne. 


text:
túwaꞌnaa ónáemo siráan-aimba ísaraumne. Másétóniyaa-maravaken-kwaasi kentáái simátimewanda kentúma maé iyéꞌa keinárawataveꞌa séꞌa Ákáyaa-maravaken-kwaasi mimbáyáí kwétoꞌmayaa-esa moórá-ima maisukáawe séwánasa isésa sésa kesáágwáráꞌá túwaꞌnaa ónáe sésa évaka-tantaaꞌa torupámakaawe. 


text:
kentúma maé iyéta séta mimbáyáí toꞌmayaa úmakaaweya súnda-aimba úwoi-aimban-iye sevó séta kaumbonárau tiꞌmáráanasa kentópaꞌa kónááowe. kemó siráundantemba toꞌmayaa úmaranaaontaveta minkáúmbónárau tiꞌmáráanasaya kotúwaꞌnaa ónááowe. 


text:
naaémba kentópaꞌa konasá Másétóniyaa-maravakembo évakarawaimo kesémo kwésamo ésa ímo toꞌmayaa úmakemba kotuwánaiyamba tigaeyávéꞌa íyaꞌa toꞌmayaa úmakaawemo siráunda-aintaveꞌa sigaeyávéꞌa ónaumne. 


text:
mindáyaveꞌa imáyáa éꞌa mindárauyaveꞌa asiramái simátimeꞌa séꞌa kemó ímo kuráandaraꞌa miwítópaꞌa koméwasa simáímo asirámakaantemba évaka-tantaaꞌa torupámáráaro simátímakaumne. naaémba kentópaꞌa konaꞌá kentí imáyáavinkembo torupámárémba úwoi maisiménááovo íma tísaa ónaumne. 


text:
<br/>maarán-áímbá imáyáa oró. kígaumo ombá moórá sáwíyan-kigau úmakesa sáwíyan-tomba ákáꞌmai naawasá moórá anón-kigau úmakesa anón-tomba ákáꞌmai kwénaawe. miráumaimo kwétimemba naaémba mirán-kánáíꞌa umái mayánááowe. 


text:
miráumai moórá-morawai timíyan-tantaataveꞌa imáyáa uréꞌa miráumai tíméro. íma timénáe-imayaa kwéeꞌa tímévainivo. kemó asirayán-áímbó siráundayavaiye séꞌa tímévainivo. imáyáa umái kaweꞌá uréꞌa tíméro. timénááontavesamo aamoimó ónááowai miwí Áánútu aamoí kwéumatinkaimba póꞌa timénááontaveꞌa aamoí oró. 


text:
Áánútu kanaán-umai ávááraumai kaweꞌá umátinkaimba amápa-tantaataveꞌa kaweꞌá umái méꞌa óꞌon-oꞌon-kaweꞌ-mayai mayánááontavena Áánútu ávááraumai kaweꞌá kwéumatinkaimba póꞌa mirán-káwéꞌ-máyáí kanaán-umai mayánááowe. 


text:
mindáyavena naaóváꞌá Áánútun-aai aúváívimba agaimaréna séna<pb/>ímo makáawai túwaꞌnaa esa tímatuwaawai<br/>miwítí kaweꞌ-máyáí kwaíkwaiꞌa íníye agaimaréna siráiye. 


text:
<pb/>Áánútu amápar-anayumba tímísasa mairésa kwégigau-umandaawe. Áánútu minánáyúnkómbá anón-úmáráísasa ákáꞌmai kwénaawe. miráumai Áánútu kaweꞌá umátinkainaꞌa túwaꞌnaa íyana mimpínkémbá kaweꞌ-máyáí anómba paáriniye. 


text:
Áánútu kaweꞌá umátinkainaꞌa aasiyaasí kanaán-umai túwaꞌnaa íyasa simíyataamo timénaunda-yantaatavesa Áánútumpaꞌa súwi sénááowe. 


text:
miráumaimo túwaꞌnaa ónááomba Ísóigona kwaási ímo makáawai túwaꞌnaa íyana sáwívarawai tirunkó kaweꞌá ínasa Áánútumpaꞌa súwi símae iyónááowe. 


text:
keinárawatavesa sésa Ísu Káráísitin-aaiyavesa áraire sésa asiramái imáyáa kwéesa pósa súwaꞌnaa uráawe sésa Áánútu áwíꞌa mósá marésa miwíyé amáparawaiye úwoi timénááontavesa Áánútu áwíꞌa mósá marésa 


text:
Áánútumo keinárawaꞌo anómbo kwétuwaꞌnaa-intavesa keinárawatavesa imáyáa ésa túwaꞌnaa umai Áánútumpaꞌa námúnaa sénááowe. 


text:
keinárawapinkemba évakarawai kentávésa sésa Póro keséya taména paru umái aaí siráivo némpaꞌo máínkaꞌa asirayán-áíntá kwésimasimintaawe kwésewe. Ísu Káráísiti marapáꞌó máyonkaꞌa paru umái ména íma aaisambá siráintaveꞌa imáyáa éꞌa asiramái simátimune. 


text:
kentópaꞌo kondá íma asiramái sénáe súndanivo imáyáa éꞌa keinárawapinkemba évakarawai kentááyávésa kampaꞌá sésa marará-kwáásíti ááimba kwégwaraawemo kwésentaveꞌa asiramái simátimenaumpo kárákwiyoro. 


text:
marapáꞌó máyaundaya namuro-kwáásí usáyaaitanae sésamo ááiꞌo tíyáantemba íma mirá éta marapá-sáwí-yántááꞌá usáyaaitanae séta Áánútuna mayáí kwémayaumne. 


text:
taáné iwevóíyé úmakesamo ááiꞌo tiyamáímo usáyaaitanaesamo ontembá íma mirá éta Áánútu asirayámbá símakaisata óꞌon-oꞌo-sawi-asirayamba kwéusayaaitaundayaawe. 


text:
kentáá sááiyavesa kampar-áínéímó kwésewai tááigomba kesááigoya kwéusayaaitaiye. évakarawai miwí túwíꞌa mósá marésa Áánútun-aai ísáavo sésa simái aambá áúmbaraawata aambó áúmbaraan-aimba usáyaaiteta kentáásí imáyáago Ísu Káráísitin-aai isáínkwáe símae kwéiyundayaawe. 


text:
kentáá sááiya isáígwáe séta timuꞌmaréta máyaunaꞌa mirá íyata tuwánéta kentáá sáái íma kwéisaawai sáwí-meyamba timénaumne. 


text:
<br/>keinárawaꞌo máyáawaina ááimba imáyáa oró. keinárawapinkemba évakarawai sésa áraiꞌa Ísu Káráísitina kwaásiya úne sentembá kesáágwáráꞌá Ísu Káráísitina kwaásiya úmpo mindáyaveꞌa imáyáa oró. 


text:
Ísóigo asirayámbá siménaya keinárawaꞌa íma sáwíꞌa umátinkanaumpo kentí imáyáa asiramátinkanaundayavenaya minásíráyámbá símakaiye. minásíráyámbó símakaimbo simátímaꞌmae iyúnda-aimba mindá árair-aimba isatá póta minásíráyámbó símakaimbo simátímaꞌmae iyúndaya mindáyaveta íma sigaeyávéta kwéune. 


text:
aúvái agaimáímo timúnda íma maarán-ímáyáá éꞌa inkáíséro sénaya maanáúváí agaimái kwésimiye sevó-ímáyáá kwéeꞌa kwéagayaumne. 


text:
évakarawai kentávésa sésa aúváímba asirayán-áímbá simásimenaya ááéma keséya taména aamoisayán-kwáásí ména úwoi-aimba simásímakaiye kwésewai 


text:
miwí maarán-áímbá imáyáa oró. kentí némpaꞌa máyaunda póta aúváívimbo simátimunda-ainta kentópaꞌo kwéta mimbórá-áímbá póta kosimátimenaundayaaniye. 


text:
<br/>kentávésa mirán-áímbó kwésewai miwí túwíꞌa mósá marésa anón-kwaasiya úne sewatá íma mimbórá-kwáásíráántá umái méta miwímó máyáawaina ááimba awánéta kesáá máyaundawaina ááinta íma taainéta séta kaweꞌá umáíya máyaumne. sáwíꞌa umáíya máyaumne séta íya taainánaumne. miwí moórá-morawaimo máyáawaina ááimba tuwánésa miwítí imáyáavinkemba sésa máyaundawaina ááinta kaweꞌán-iye kwésewe. mirámó kwéomba sáwí-imayaavinkemba kwéowe. 


text:
keinárawaꞌo máyáapaꞌa Áánútu íma aambá aunéna úwoi kesáái kosimátíméro simásímakaisata úwoiya Ísu Káráísitina áséi-kwasai kosimátímakaumne. mirámó uráunda Áánútu íma aambá áúnkaisata úwoiya kosimátímakaumne. 


text:
Áánútumo aambó áúsinkaraim-bayaiyaveta óꞌon-kwaasimo mairáam-bayaiyaveta kesáá mairáumne íma séta kentáá súya maé kwéiyune. Ísu Káráísitin-aaiyaveꞌa áraire séꞌa asiramái imáyáa úmae iyónááomba timuꞌmaréta máyaunda póꞌa mirámó íyata ávááraumai túwaꞌnaa ónaundayaawe. 


text:
mirámó íyata kanaám-póta tiyuwéta óꞌon-oꞌom-baravaꞌa Ísu Káráísitin-aai simátímaꞌmaeta naaónaumne. óꞌowimo Ísu Káráísitin-aaimo simátímaken-ayampaꞌa íma kométa kampaꞌá séta kesáá simátímakaumne séta kentáá súya maé iyónaumne. 


text:
<br/>naaóváꞌá Áánútun-aai aúváívimba agaimaréna séna<br/>miwí kesáváí mayáíyávésa íma túwíꞌa mósá marésa Ísóigona mayáíyávésa kwenáwíꞌa mósá máráaro agaimaréna siráiye. 


text:
kwaási kesáváí kawe-kwáásímá úne kwésemba ímanivo Ísóigo kawe-kwáásímán-owe kwésiwai mindá Áánútu aúrankaꞌa kawe-kwáásímán-owe.<pb/>


text:
keinárawaꞌa sáwí-amba kwáráavo sénamo Áánútu kárákwiraintemba miráumai kenkáꞌá kárákwiraumne. kawer-ínáámárúmó moórá-kwaasigonkaꞌo siváúmaraantemba miráumai keinárawaꞌa tíꞌmaeꞌa Ísu Káráísitinopaꞌa mátínkáanaꞌa kwesé ménaaowe kwésune. 


text:
naaóváꞌá iraankavayaankó moórá-ininko áwíꞌa Ívimba kampaꞌá simáuwowana mináíntávéna áraire siráiye. miráumai évakarawai kentí imáyáa sáwíꞌa umátinkaiyaꞌa Ísu Káráísitintaveꞌa asiramái imáyáa kwéomba ivátúwáavaiye séꞌa mindáyaveꞌa anón-imayaa kwéune. 


text:
ááéma avoraꞌá Ísu Káráísitin-aai kosimátimewanaꞌa ísówana Áánútun-amanko keinárawate máyowasa évakarawai kentópaꞌa komésa Ísu Káráísitin-aaigomba kwaéꞌnáer-aimba simátimesa Áánútun-amankontavesa kampar-áímbá simátímúwaꞌa aamoí éꞌa minámbá kwaránáe siráawe. 


text:
<br/>minkwáásíyávéꞌa kampaꞌá séꞌa Áánútuna aantá-kwaasima pósa anón-kwaasiman-owe sembánivo minkwáásí kembá íma usáyaaitaraawe. 


text:
aaimó kwésimatimunanamo sóikomo umbaí kwétaimba mindá íma anón-tantaaꞌan-ivo Áánútun-aaigona ááimba kaweꞌá umái ísaraunda mindá anón-tantaaꞌan-iye. sáwíva-tawai árair-aimba amápaꞌa simátimewanaꞌa ísaraawe. 


text:
<pb/>Áánútun-aai simátimewanda meéyámbá íma mairéꞌa simátímakaumne. mirámó ówánda kentúwíꞌa maé iyéꞌa kesúwíꞌa úwoisankaamba uráumne. mirámó uráundayaveꞌa kentávéꞌa sáwíꞌa uráiye-imayaa kwéombanivo íma sáwíꞌa uráumne. 


text:
keinárawapimba Áánútuna mayáí mayááwánda Áánútuna kwaási óꞌon-oꞌon-daopakewai súwaꞌnaa esa évaka-tantaaꞌa símúwaꞌa keinárawapimba mayáí mairáumne. miwímá sésa naaémba kentáá simíníye íma sunkákémbá úwoi miwítí évaka-tantaaꞌa kwésimuwaꞌa keinárawapimba mayáí mairáumne. 


text:
keinárawate komáyaawanda kesí óntamba ánásowaꞌa súwaꞌnaa oró-áímbá íma séꞌa máyaawanasa Másétóniyaa-maravakemba évakaꞌa Áánútuna kwaási tésa ímo makáunda-yantaaꞌa másúwaꞌnaa uráawe. minkáꞌó uráudantemba naaémba mirá ondá umbai-yántááꞌá timúnavo séꞌa súwaꞌnaa oró-áímbá íma sénaumne. 


text:
Ísu Káráísitina árair-aimba kwésimatimundawai úndantemba Áánútun-aai simátímakaundarakemba keinárawaꞌa Ákáyaa-maravaken-kwaasivinkemba óntamba íma mairáumne-aimba símae íyónasa mináíntávésa kampar-áímbán-iye íma sénááowe. 


text:
nóra séra mirán-áímbá kwésuno. sirumbá íyu kwétimeru kwésuno. sirumbá áꞌa kwétimunda Áánútu kwésuwanaiye. 


text:
<pb/>Áánútuna aantá-kwaasima owémó keinárawaꞌo kwésen-kwaasi miwí túma maé iyésa sésa Póromo Áánútuna mayáímó kwémaenamo keinárawatopakembo óntambo kwémayaintemba miráyá kwéune sevó séꞌa kentópakemba óntamba íma kwémaeꞌa mirá ónaumne. 


text:
miwí máyówana Áánútu kesí aantá-kwaasiman-owe íma séna tiꞌmákaiye. Ísu Káráísitina mayáí-kwáásíyá úne kampaꞌá sésa akáꞌáánkaamba sésa kwená mayáí kwémayaumne kwésewe. 


text:
mirám-báyáímó kwémayaamba íma sááꞌa kwégaiye. kwíyómpakemba Áánútuna kwayóꞌnáko ságayawairaamba Sáátáánigo akáꞌáániꞌa kwéiye. 


text:
miwí kwená mayáí-kwáásí ontávésa kwemó intembá arupí-kwaasiraamba ésa akáꞌáánikaamba kwéowe. mindáyavena íma sááꞌa kwégaivo keinárawaꞌa íma tááꞌa kaíno. miwítí sáwí-mayairakemba sáwí-meyamba mayánááowe. Ísuna mayáímó mayáúndarakemba umbai-yántááꞌá kempímbá tiráin-kwasai. 


text:
<br/>maarán-áímbá ókwaraꞌa súnda kentávéꞌa sáwí-imayaagwara-kwaasima iyé-áímbá íma seró. ánivo mirámó séꞌo éꞌa íma aꞌáo séꞌa siyuwáíyaꞌa kítokaꞌa kesúma maé iyónaumne. 


text:
sáwívarawai marapákén-tántáátávésa imáyáa ésa miwí túma maé kwéiyovo kegwáráꞌá kesúma maé iyónaumne. 


text:
keinárawaꞌa kesávéꞌa kampaꞌá séꞌa kawer-ímáyáágwárá-kwáásíyá úne kwésemba póꞌa sáwí-imayaagwara-kwaasiyaveꞌa kanaán-iye séꞌa aamoí kwéowe. 


text:
évakarawai kentópaꞌa komésa kentí imáyáa tavisewaꞌá siráaniꞌa owasá kentí óntamba kampaꞌá simátiyuwesa kwénesa kentúwíꞌa simái sáwíꞌa ésa sáwí-aimba kwésimatinkesa mirámó ombá íma aꞌáo kwéseꞌa kanaán-iye kwésewe. 


text:
sáwíꞌo kwéumatinkaantemba kentópaꞌa kométa kesáá íma kanaán-umai miráyá umátínkaraumpo sirunkó sáwíꞌa kwéisaꞌa mináímbá kwésune. évakarawaimo miwí túmo maé íyóntemba íma sááꞌa káínaꞌa miráumai kesúma maé iyónaumne. mirámó ondá sáwí-imayaagwara-kwaasigoraamba ónaumne. 


text:
miwí túma maé kwéiyowai sésa Ípíru-aimpinkemba kwésune kwésewaꞌa kegwáráꞌá mináímpínkémbá kwésundawai úne. miwí sésa Ísareri-andaraken-kwaasi úne kwésewaꞌa kegwáráꞌá minándárákén-kwáásímá úne. miwí sésa Ááváramu aísaavutantamba uráundawai úne kwésewaꞌa kegwáráꞌá miráumai kwenaísaavutantamba uráundawai úne. 


text:
miwí sésa Ísu Káráísitina mayáí-kwáásímá úne kwésewaꞌa kegwáráꞌá miráumai Ísu Káráísitina mayáí-kwáásímá éꞌa miwí kwéusayaaitaumne. mirán-áímbó kwésunda sáwí-imayaagwarawairaamba kwésune-imayaa éꞌa Ísu Káráísitina mayáí kwémayaunda anóm-bayai kwémaeꞌa miwítí mayáí kwéusayaaitaumne. Áánútun-aai simátimundarakemba ándávaꞌa sínkaraamba sáwíva-tawaiman-ivo miwímó ándávaꞌo tínkaraamba íma sáwívakaꞌan-iye. sáwíva-tawai sínkaraawaꞌa púwóraꞌnaraamba úndanivo úwoi súvamai máyaumne. mirán-tántááꞌá kesópaꞌa sáwívakaꞌa tiráivo miwítópaꞌa íma sáwívakaꞌa tiráiye. 


text:
Ísu Káráísitina mayáí kwémayaundarakemba Yútaa-kwaasi évaꞌaasei-tawai purumakan-áúwarasi-andanei sínkankaamba sáwívakaꞌa 39 raꞌa sínkankaawe. 


text:
Ísu Káráísitina mayáí kwémayaundarakemba Árómáani-kamaani-kwaasi kaumbo-táwai kunánaandei sínkankaawe. moórá-tawai kentávésa puwínkwáe sésa óntandei sínkamuwaꞌa marapáꞌá tuvánkaumne. kaumbo-táwai nompí-sípívímbá kwénaaowanana mindómpí-sípí kunáverombanivo kemá úwoi súvamai máyaumne. moórá-tawai miráumai nompí-sípí kunáverowaꞌa mindómpímbá ayáátáákaꞌa moórá-noꞌwaamba moórá-kwayaꞌwai méꞌa íma puwéꞌa úwoi máyaumne. 


text:
Ísu Káráísitina mayáí kwémayaunda óꞌon-oꞌom-baravaꞌa kwénaaunda kavirayán-dónkó mayávóraꞌnaraamba isaꞌá aampaꞌá umóyán-kwáásí sínkamoraꞌnaraamba kwéowaꞌa kesí kwaási Yútaa-kwaasi sínkamoraꞌnaraamba kwéowaꞌa óꞌonkaa-kwaasi íma Yútaa-kwaasi mirá kwéowaꞌa óꞌon-oꞌon-anon-daopimpaꞌa kwénaaunasa sínkamoraꞌnaraamba kwéowaꞌa aampaꞌá óꞌon-daopareꞌo kwégunda sínkamoraꞌnaraamba kwéowaꞌa anón-dompimbo sípivimbo kwénaaunda sínkamoraꞌnaraamba kwéowaꞌa évakarawai kentávésa kampaꞌá sésa ená kwaásima úne kwésesa sínkamoraꞌnaraamba kwéowaꞌa mirámó ombá úwoi súvamai máyaumne. 


text:
Ísu Káráísitina mayáí kwémayaunda anóm-bayaimo mayáúnda sívón-kaisaꞌá mimbáyáí kwémaeꞌa sáwívaꞌ-noꞌwaamba íma suún-kwaéꞌa Ísu Káráísitina mayáí kwémaeꞌa sáwíva-tawai sáái kwésinkaimba noné toón-íyaaine méꞌa sáwíva-tawai táúgwiꞌa kwésiyaisaꞌa sáwí-unankwatoi uréꞌa máyaunana 


text:
íma mirán-úmbáí-yántááré suꞌmainivo óꞌon-oꞌon-daopaꞌa Ísóigona kwaásiraꞌa kárákwiraunda-umbai-yantaako kesópaꞌa aasiyaasí kwétiye. 


text:
Ísóigona kwaásivinkembo évakarawaimo ímo asiramáímo kwégwaraamba sirumbá kwéumatinkaunana minúmbáí-yántáákó kesópaꞌa kwétiye. kawer-ámbó kwégwaraawanamo moóráwaimo tavisisasamó sáwíꞌo kwéomba sirumbá kwéumatinkaunana minúmbáí-yántáákó kesópaꞌa kwétiye. 


text:
<pb/>íma moórá-amba kwáyáivo kesúmo maé kwéiyunda évaka-tantaaꞌa kesópaꞌa tisasá suwánésa sésa aamoisáyán-kwáásímán-iye kwésen-aimba simátíménda ísáaro. 


text:
Áánútu kentáásí Ísóigo Ísu Káráísitin-avowa áwíꞌa mósá maꞌmaéꞌa iyónaumne. simátimunda-aimba íma kampar-áímbán-ivo Áánútu ísaraiye. évaka-tantaaꞌa kesópaꞌa tisasá suwánésa sésa aamoisáyán-kwáásímán-iye kwésen-aimba simátíménda ísáaro. 


text:
moórá-anon-daoko áwíꞌa Támásikasi-naopaꞌa máyaawanana kárákwirowai áwíꞌa Árétása kwená mayáí-kwáásí anón-kwaasigo kentávéna simátimena séna áíꞌmaeꞌa ándávaꞌa móauwaaro súwasa mindáókona iír-ontaraꞌo kárákwirowasa 


text:
évakarawai súwaꞌnaa esa kunánáan-unampimba kembá áítumai iír-avaapimba máápaꞌa túsúsinkesa ándáraꞌa tátokowaꞌa kumeémeꞌa mararáꞌá kumówánasa siyúwówaꞌa kóuraumne.<pb/>


text:
kesúma maé kwéiyunda mirán-ááínkó íma kentáá súwaꞌnaa ínívo kentávéꞌa Áánútuna aantá-kwaasiman-iye sénááontaveꞌa kesópaꞌo tiráin-tantaakon-aai simátíménda ísáaro. Ísóigo kaainampákááníꞌo umáímo agaráásínkaraimba simátíménda ísáaro. 


text:
Ísu Káráísitina kwaási máyaawanana Áánútu kusíꞌmaena kwíyómpaꞌa sanaan-úramba iyúmba kesimankóná kunáíkai. mútú-kwaasi kusíkaiyo íma isáúmpo Áánútuwe suꞌmai ísaraiye. mirámó uráunda 14 ima maisukáumne. 


text:
Áánútu kusíꞌmaena kwená kaweꞌ-mápáꞌá iyúmba kesimankóná kunáíkai. mútú-kwaasi kusíkaiyo íma isáúmpo Áánútuwe suꞌmai ísaraiye. 


text:
kusíꞌmaena kwená kaweꞌ-mápáꞌá mósinkarowaꞌa miváꞌá méꞌa évaka-tantaakon-aai ísaraunda póꞌa simátíméndamo éꞌa sáwíꞌa ónaunda póꞌa íma kanaán-umai simátimenaumne. 


text:
mirá uráintaveꞌa kesúma maé iyéꞌa kesí mayáíyávéꞌa íma kesúma maé iyéꞌa évaka-tantaaꞌo kesópaꞌo tisasamó suwánésamo sésamo aamoisáyán-kwáásímán-iye kwésen-aintaveꞌa kesúma maé kwéiyune. 


text:
kesúma maé iyónáe sékai árair-aintaveꞌa kesúma maé iyúnaꞌa kentávéꞌa sáwí-imayaagwara-kwaasiman-iye íma kanaán-umai sésino. ánivo kesúma íma maé kwéiyune. aaimó súndarakembo kesúmo maé iyúndarakai mináímbá isésa évakarawai kentávésa sésa anón-kwaasiman-iye sésino. mindá íma sirááíma kwétaiye. kesí mayáí awánéꞌa simátimunda-aimba iséꞌa póꞌa máyaundawaina ááimba suwánaawana sirááíma kwétaimba mindáyaveꞌa kesúma íma maé kwéiyune. 


text:
<pb/>Áánútu sirówaꞌa óꞌoran-kawe-tantaaꞌa sáwívaꞌa awánaawanana Áánútu kentávéna séna kwenáúma maé íyívo séna moórá-yantaaꞌa síꞌo ií-yántááꞌá kusúvimba marówana mindáyavena Sáátáánigo sáwíꞌa umásínkáísana kesúma íma maé iyónaundayavena Áánútu mirá umásínkaraiye. 


text:
kaumbo-táwai Ísóigo Ísu Káráísitimpaꞌa námúnaa séꞌa maantántááꞌá maisiyúwénaꞌa kaweꞌá umái ménaumne séwánana 


text:
minkáúmbó-táwai séna ímanivo miráumai ménaꞌa úwoi áwaꞌnaa ondá embá kanaán-íníye. ímo asiramáímo máyaanda kesí asirayámbá áménana minásíráyánkó embá usáyaaitaina méniyone símaena iráiye. Ísu Káráísitina asirayánkó kenkáꞌá kárákwiyimba póꞌa ímo asiramáímo máyaundayaveꞌa aamoí kwéune. 


text:
Ísu Káráísitintaveꞌa imáyáa kwéunda ímo asiramáímo máyaundawe simáímo sáwíꞌo umásínkáane sáwí-aimbo simásínkáane umbai-yántááꞌó kwáyáine sáwíꞌo umásínkáane mirán-tántáátávéꞌa íma imáyáa éꞌa aamoí únda séꞌa ímo asiramáímo máyaunda Ísu Káráísiti asirayámbá símísaꞌa asiramái máyaumne kwésune. Kórínti-naoraa-kwaasi imáyáa arupí umátínkarain-kwasai. 


text:
<br/>mirán-áímbó simátimunda kesúraamba maé kwéiyeꞌa sáwí-imayaagwara-kwaasiraaniꞌa kwéune. keinárawaꞌa kampaꞌá séꞌa Áánútuna aantá-kwaasin-owe kwésen-kwaasi miwí kembá íma usáyaataraawe. kemá úwoi-kwaasi úndanivo miwí kembá íma usáyaaitaraawe. Póroma Áánútuna aantá-kwaasima iyé-áímbá keinárawaꞌa kampar-áímbó sen-kwáásíyávéꞌa simátíméraamba íma simátímakaavo kemá Áánútuna aantá-kwaasima úne-aimba imáyáa ónááontaveꞌa kesópaꞌo tiráin-tantaakon-aai maanáúváívímbá kwésimatimune. 


text:
<pb/>Áánútuna aantá-kwaasiti mayáí maarám-báyáímán-iye. óꞌoran-kaweꞌ-mayai ímo awánaraam-bayai Áánútuna asirayándéí mayáí kwémayaambaniye. keinárawapimba koméꞌa mirám-báyáí kwémaeꞌa íma ivá tuwááwánaꞌa suwánaraawe. 


text:
nóra séra kentávéꞌa séꞌa Áánútuna kwaási óꞌon-oꞌon-daopaken-kwaasiraꞌa kaweꞌá umái kárákwiyenawa kentááraꞌa íma miránumai kwégarakwiyiyo kwésemba óꞌon-daopakewairaꞌo kárákwiraundanten-umai keinárawakaꞌa kárákwiraumne. óꞌon-oꞌon-daopaꞌo Áánútuna kwaásivimbo komaéwanda miwí súwaꞌnaa uráavo keinárawapimbo komaéwanda súwaꞌnaa oró-áímbá íma séwándarakemba mirán-úmbáí-áímbá íma simátínkaraumne. mirán-úmbáí-áímbó simátínkaraundarakai kaweꞌá ówánaꞌa póꞌa aamoí umásínkaraasino. mirán-ímáyáámó ombá ivá túwáaro. 


text:
<br/>kae-táwai kentópaꞌa koméꞌa tiréꞌa ívéꞌa kwétoꞌmayaa éꞌa ókwaraꞌa kónáe séꞌa kwéumpo kondá umbai-yántááꞌá íma timéꞌa kentí óntambo siménaaontavena íma kwésinkaivo kentirumbó siménaaontavena kwésinkaimba póꞌa kónaumne. iyámpói íma tinóvowiraꞌa kárákwimai kwétuwaꞌnaa-ovo tinóvowimo iyámpóíraꞌo kárákwimai túwaꞌnaa ontembá kemá mirá kwéumpo 


text:
túwaꞌnaa ónaundayaveꞌa makáunda-yantaaꞌo túwaꞌnaa umáímo kwéanasasuweꞌo anóm-bayai kwémaeꞌo mirámó ondavímbó puwónaundayaveꞌa aamoí kwéune. kesirumbá anómba kwétimumpo kentirumbá sáwíyamba kwésimemba mindágwaraꞌa ánásaavainivo imáyáa umái kaweꞌá oro. 


text:
<br/>súwaꞌnaa oro íma séwándarakemba umbai-yántááꞌá íma tímakaunda-aintaveꞌa árair-aimban-iye seró. keinárawapinkemba évakarawai kentávésa kampaꞌá sésa kentáásí óntamba mayánáe séna kampatá simásíyukaiye kwésewe. 


text:
Táításimba asirayán-áímbá simámeꞌa aiꞌmákaunda moóráwai Ísu Káráísitina kwaásigwaraꞌa tiꞌmákaundarai mindáraiya kampaꞌá simái óntamba maé másímakaaiyo. Táítási íma mirá-sáwíꞌá uráiye-aimba ísaraawe. kwewé kewé mimbórá-ímáyáávínkémbá mayáí kwémayauye. 


text:
<br/>kesí kwaásiyono. maanáúváímó awánanaaomba maarán-kámpár-ímáyáá éꞌa kentáá súrankaꞌa Póro kwenáái arupí ónáe séna maanáúváí agairáiye sénááowe-imayaa kwéune. íma mirán-áíntávéꞌa kwéagaeꞌa Ísu Káráísitiye tarúmai méꞌa Áánútu aúrankaꞌa kentí imáyáa túwaꞌnaa ónáeꞌa mirán-áímbá kwésimatimune. 


text:
kentópaꞌo kondamó ímo kaweꞌó umáímo méwaꞌo kotuwánéꞌo ímo aamoimó ónaundayaveꞌa anón-imayaa kwéune. kentópaꞌo kondamó asirayán-áímbó simátíméndamo iséꞌa íma aamoí ónááontaveꞌa anón-imayaa kwéune. kentópaꞌo kondá aaisambá séꞌa kayoréꞌa áwááꞌa séꞌa taaínkaar-umai méꞌa simái sáwíꞌa umátinkeꞌa kwantánaanta-aimba séꞌa kentúma maé iyéꞌa óꞌon-oꞌon-aimba kwéseꞌa mirá-sáwíꞌá kwéiyaꞌa kotuwánáúnavo séꞌa mináímbá kwésimatimune. 


text:
kentópaꞌo kondá aarai-úmóyáné kwaai-úmóyáné kwéon-imayaa íma tínaaemba umámakeꞌa sáwí-imayaayaveꞌa tirááíyaveꞌa kwéowaimba íma tínaaemba umámakenkaꞌa kotuwánáúnavo séꞌa mináímbá kwésimatimune. kentópaꞌo kondá mirá-sáwíꞌó kwéiyaꞌo éꞌa Áánútu aúrankaꞌa keinárawataveꞌa sigaeyávéꞌa onaná sirunkó umbaí táníye.<pb/>


text:
kae-táwai kentópaꞌa komáyaawandanivo ókwaraꞌa kónaumne. kaumbo-káé-kwaasimo mimbórá-ánkáꞌó síyan-aimbo éta mináínkómbá arupí ónaundayaawe. 


text:
íma aiva-táwaiman-ivo naaén-tawai kentópaꞌa komáyaawanda sáwíꞌo uráawaiye amáparawaiye asirayán-áímbá simátímakaumne. ívéꞌa kentí némpaꞌo máyaunda mináímbá simátimeꞌa séꞌa kentópaꞌo kondá sáwíꞌo uráantaveꞌa kogwésimatimeꞌa íma eétínkáanda sáwí-meyamba timénaumne kwésune. 


text:
kentávéꞌa séꞌa Ísu Káráísiti simámisanawa kwési. kwená imáyáávinkena kwésiyo kwésewe. kentópaꞌo kondá sáwí-meyamba timénaundaraꞌa suwánéꞌa séꞌa Ísu Káráísiti kwésimamintemba kwésimasimintaawe sénááowe. kwemá Káráísiti kentirumpimbá mayáí kwémaena íma aamoisáyáwáí éna kwená asirayándéí mayáí kwémayaiye. 


text:
ááéma kwemá asirayámbá tuwéna aamoisayán-kwáásíráámbá umái máyowasa taairaꞌá inkámúwana puwúwana Áánútu usásinankowana Áánútuna asirayánkáꞌá máyáiye. miráumai kesáágwáráꞌá aamoisayán-kwáásí máyaundanivo Ísu Káráísitiyeya tarúmai méta Áánútuna asirayánkáꞌá méta keinárawaꞌa kwétuwaꞌnaa-une. 


text:
<br/>keinárawaꞌa moórá-morawai Ísu Káráísitin-aaiyaveꞌa tirunkakéná áraire simáíya kwenkáꞌá agevamáíya máyáaompo kesáváí-ímáyáá kwéeꞌa awánaaro. Ísu Káráísiti sirumpimbá máyáiye kwésemba tirunkakéná kwése. tóikakena kwéseompo imáyáa oró. mirámó éꞌa Ísu Káráísitina kwaásiya úne séꞌa 


text:
kentááyávéꞌa séꞌa Áánútun-aai simásíméwain-owe sénááontaveta íma námúnaa súndayaanivo keinárawaꞌa kaweꞌá ónááontaveta Áánútumpaꞌa námúnaa súndaya Áánútuwo túwaꞌnaa inasá kaweꞌá oró kwésune. íma sáwíꞌa ónááomba póta íma sáwí-meyamba kotíménasaya évakarawai kentááyávésa sésa íma Áánútun-aai simásíméwain-owe sénááomba mindá íma anón-tantaaꞌan-ivo keinárawaꞌa kaweꞌó umáímo ménaaomba mindá anón-tantaaꞌan-iye. 


text:
kentópaꞌo kondayá Áánútuntaveꞌo asiramáímo ménaaombo éta aamoiyá ónaumne. mirámó íyambo éta íma sáwí-meyamba timéta aamoisayán-kwáásíráámbá umái méta mindáyavetaagwaraꞌa aamoí ónaumne. sáwíꞌo umáímo máyáampinkemba kaweꞌó umáímo ménaaontaveta Áánútumpaꞌa námúnaaya kwésune. 


text:
kentópaꞌo kondá sáwíꞌo kwéontaveꞌa asirayán-áímbá kosimátimunavo séꞌa kentí némpaꞌa méꞌa maanáúváí agaimái kwétimune. íma sáwíꞌa umátinkeꞌa kentí imáyáa asiramátinkanaundayavena Ísóigo usásisinkowaꞌa keinárawakaꞌa kárákwiyeꞌa kentí némpaꞌa méꞌa maanáúváí agaimái timúmpo awánéꞌa súdantemba oró. 


text:
<br/>kesí kwaásiyono. kaweꞌá umái méꞌa kawer-ámbá kwaréꞌa súndantemba éꞌa mimbórá-ímáyáá umái méꞌa paru umái máéro. mirámó íyambo éna Áánutu arumbá aména paru umátínkáiwai keinárawate méniye. 


text:
<pb/>Ísóigo Ísu Káráísiti úwoi kwétuwaꞌnaa-isana Áánútu arumbá kwétimisana kwenamankó keinárawate máyáísaꞌa mimbóráíꞌa umái kwémaentaveꞌa námúnaa kwésune. <n>kemá Póro súnda-aimba ánásaiye.</n><pb/>


text:
kemá Ísóigona kwaásiraꞌa kárákwiraundawai éꞌa maanáúváí agaimái timúne. embá kendéí-íꞌa úne séna Áánútu ááyarain-ininkoma ómpo ená iyámpóíyonte awánaaro séꞌa maanáúváí agaimái timúne. Ísóigona árair-aimba ísaraundayaveꞌa sirumbá kwétimune. íma kewé suꞌmainivo Ísóigona árair-aimba ísáawaigwaraꞌa tirumbá kwétimewe. 


text:
<pb/>Áánútu kentáásivowe ááninko Ísu Káráísitiye úwoi kwésuwaꞌnaa-esarai tirumbá kwéumasinkesarai paru kwéumasinkaayata póta árair-ainta séta kentáásirumba timúndayaveꞌa Áánútumpaꞌa námúnaa kwésune. 


text:
<pb/>évakaꞌa ená iyámpói kentáásivo simásímakaintemba miráumai árair-ampaꞌa kwégon-aimba isáúnana sirunkó kaweꞌá kwéiye. 


text:
aaraigoó embá simámeꞌa séꞌa Ísóigona kwaási moórá-morawaivimba kentirumbá kwétimeꞌa máéro. mináímbá íma aúná-amaamba kwésimatimumpo aivakwárá minkákwárá ívékwaraꞌa ísaraan-aimba kwésimatimune. 


text:
Áánútun-aaiyaamo taagwiyavúndaya mindá Áánútumba sirumbá amúndayaveta kwenáái kwétaagwiyavune. Áánútunkwara kwaásigwaraꞌa tirumbá timéꞌa máéro Áánútu siráimba aivakwárá minkákwárá ívékwaraꞌa kwéisaawe. 


text:
<br/>sáwíva-kwaasi kampaꞌá kwésen-kwaasi marapáꞌá kwénaaowe. miwí Ísu Káráísitintavesa sésa íma kwaásiraaniꞌa umái kunkáiye kwésewe. miwí Káráísitina namuro-kwáásí pósa sáwí-ampaꞌa kwígwáe sésa minkámpár-áímbá kwésevo kárákwiyoro. 


text:
Áánútuna mayáímó kwémayaam-beyamba íma máyáavainivo kaweꞌá umái kárákwiyeꞌa amápaꞌ-meyamba kaweꞌ-méyámbá mayánááontaveꞌa kárákwiyoro. 


text:
<pb/>Ísu Káráísitin-aai íma tátoraamba mináímbá tuwésa óꞌon-ampaꞌa kwégowai íma Áánútuwe tarúmai máyáawe. Ísu Káráísitin-aai tátokaawai kentáásivowe ááninkowe tarúmai máyáawe. 


text:
miráumai kentópaꞌo tésamo mináímbó ímo simátimesamo óꞌon-aimbo simátimiyaꞌo éꞌa íma tiyáámba timéꞌa íma kentí naaúmpaꞌa mósá tínkáaro. 


text:
<br/>ayáátáár-aimba simátimenaeꞌa maanáúváívímbá íma agayáúmpo kentópaꞌa kwéꞌa kentúrankaꞌa koméꞌa kosimátíménana ketáásirunkoya ávááraumai kaweꞌá íníye. 


text:
enanaanontávéna kendéí-íꞌa úne séna Áánútu ááyarain-ininkowe kwená iyámpóíyonte keinárawatavesa sésa kaweꞌá umái máéro kwésewe. <n>kemá Yóni kesáái ánásaiye.</n> <pb/>


text:
kemá Sáímoni Pítaa maanáímbá maanáúváívímbá agaimaráúmpo ísáaro. kemá Ísu Káráísitina aantá-kwaasi úndanivo kesáámó úndantembo Áánútun-aaiyaveꞌo árairemo kwésewai ísáaro. kentáásí Áánútuwe Ísu Káráísiti sáwí-imayaavinkemba iyásínkáiwaiye arupí umái mésarai kawer-ímáyáá símakaayata mindáraise aráápamaiya kaweꞌá umáíya máyaumne. 


text:
Áánútuwe kentáásí Ísóigo Ísuntetopaꞌa téꞌa kawer-ímáyáá tamaéꞌa mirámó úmae kwéiyomba úwoi túwaꞌnaa úmae iyésarai paru umátínkávaꞌa iyíyaꞌa ménaaowe. Áánútu kentáámá ításinkarain-kwasai. 


text:
<pb/>Ísu Káráísiti sááyowana kwená ságayanko kwená óꞌoran-kaweꞌ-mayaigo tavisúwata kwenópata téta kawer-ímáyáá taísaraumne. Ísu Káráísiti mirán-kwáásígó póna kwemó kaweꞌá umátinkanaumnemo siráin-aimbo éna mirá ínímba póna kwená asirayámbá kwésimisata Áánútuntaveta aamoí éta arupí umái méta kwenáái simátímakaundaya póna marapáké-sáwí-ásíráyánkómó kwaásimo sáwíꞌo kwéiwai keinárawa tineꞌá íma tátorainaꞌa tuvíntuweꞌa Áánútuwe tarúmai ménaaowe. 


text:
<br/>mindáyaveꞌa imáyáa éꞌa maarámó ónááontaveꞌa asiramái mayáí máyáaro. Áánútun-aaiyaveꞌa áraire séꞌa kwenkáꞌá agevamái máyáamba kawer-ááímbá maréꞌa minkákémbá kawer-ímáyáávínkéníꞌa kwéeꞌa minkákémbá 


text:
mirán-oro. mirámó úmae iyéꞌo éꞌa Ísóigo Ísu Káráísitina kawer-ímáyáá iséꞌa anóniꞌa umái méꞌa kentí mayáí áúgwaraꞌ-mayai mayánááowe. 


text:
mirán-káwéꞌ-máyáímó ímo kwémayaawai Áánútumo sáwí-imayaamo maitíyukain-aimba tuwinkásuwesa tááꞌo káúnkaiwairaamba umái máyáawe. 


text:
<br/>kesí kwaásiyono. Áánútu keinárawaꞌa tááyamai ítámakaivo imáyáa éꞌa kwesé asiramái máéro. mirámó éꞌo éꞌa sáwí-amba íma kwaránááowe. 


text:
miráumaimo méwanamo éna kentáásí Ísóigo Ísu Káráísiti sáwí-imayaavinkenta iyásínkáiwai keinárawatavena séna tíyaꞌa kárákwiraanaꞌa kesópaꞌa maíꞌmaiꞌa úmae iyónááowe síníye. 


text:
<br/>mináráír-áímbá áꞌa ísareꞌa asiramái kwégwaraamba póꞌa simátímaꞌmae íyónaꞌa imáyáa úmae iyónááowe. 


text:
ááéma kentáásí Ísóigo Ísu Káráísiti simásimena séna puwíníyone siráimba póꞌa sáwíyankaꞌa puwéꞌa íma marapáꞌá ménaunda póꞌa 


text:
mináímbá agaimaréꞌo púwónda awánéꞌa mináíntávéꞌa imáyáa úmae iyónááowe. Ísuna ságayamba awánáúmne siráin-kwasai. 


text:
<br/>kentáásí Ísóigo Ísu Káráísiti asirayánkwáráꞌá kumíníye-aimba íma manír-áínkáántá simátímakaundayaanivo súrandeiya kwená usáyaaitaya-sagayanta awánaraundayaveta árair-aimba simátímakaumne. 


text:
Áánútu ítámakain-omakaꞌa Ísuwe máyaawananaya Áánútu kentáásivowa Ísu áwíꞌa anómba éna usáyaaitaya-sagayampinkemba séna kesááninko ónana ávááraumai entávéna kwésinkaisaꞌa ávááraumai aamoí kwéumankaumne kwíyómpakemba súwata ísaraumne. 


text:
<pb/>ísaraundayaveta asiramái séta naaóváꞌá Áánútun-aai simátímakon-aimba árair-aimban-iye. súndaya mináímbá imáyáa oró. túnkain-ayampaꞌa sáma kwégain-aimban-ivo mináímbá aúváívimba awánáíyana aaváúmó usénamo sámo kaintembá kentí imáyáavinkemba miráumai sáma káínana Ísu Káráísiti aaváúmó usaráisanamo kwáyáin-okoraamba umái sáma kamátinkaniye. 


text:
simátíménda-aimba ísámai kaweꞌá oró. naaóváꞌá Áánútun-aai simátímakowai aúváí-kwandaaivimba agaimakón-ainkona ááimba kemá kwaási kentáásí imáyáavinkemba íma kanaán-umai isánaundayaawe. 


text:
íma miwítí imáyáavinkemba simái agaimakáavo Áánútun-amanko kwenáái simátimuwasa agaimakómba Áánútun-amanko mináínkóná ááimba kwésuwaꞌnaa-isata kwéisaumne.<pb/>


text:
naaóváꞌá Áánútuna kwaásivimba Áánútun-aaigomba kwaéꞌnáer-aimba simátímakowai paáruraantemba keinárawapimba mirán-kwáásí paárésa kampaꞌ-mónór-áímbá simátimesa Áánútuna kwaásimo sáwíꞌo ónááon-aimba simátimesa anóndako sáwí-imayaavinkemba iyátínkaraiwaimba tínaaemba umámiyana naaémba Áánútu avekáán-umai tínkaminiye. 


text:
sáwívarawai miwítí aambá kwaásimo sáwíꞌo kwéon-amba kwarésa mirá íyasa tuwánésa sésa Áánútuna kwaási sáwíꞌa kwéowe mináímbá simái árair-amba sáwíꞌa ónááowe. 


text:
óntamba mayánáe sésa aamoí kwéesa kentí imáyáa tavisénáe sésa kampaꞌ-mónór-áímbá simátimenaaowe. sáwí-meyamba timíníwai naaóváꞌá toꞌmayaa umái ména tínkaminintavena timuꞌmaréna máyáiye. 


text:
<br/>kwíyómpaken-kwayoꞌnarawaꞌa sáwíꞌa untávéna Áánútu íma eétinkomba sáwí-ayampaꞌa mótinkowasa túnkain-ayampaꞌa ándávaꞌa mésa sáwí-meyambo mayánááontavesa amuꞌmarésa máyáawe. 


text:
naaóváꞌá Nówaa máyonkaꞌa Áánútuntavesa íma aamoí ésa sáwíꞌa untávéna Áánútu íma eétinkomba nonkóntávéna amápaꞌ-marama aávúꞌnaao súwana aávúꞌnowasa putásowana mimpínkémbá Áánútu Nówaawe kwená akúmbá avakaeté-kwaasiye tíyótinkowasa túvamai maémáembaniye. Nówaa Áánútun-aai arupí umáímo maí-áímbá simátimuwasa íma ísónkakemba putásaraawe. 


text:
naaóváꞌá Sótómu-naopaken-kwaasiye Kómóraa-naopaken-kwaasiye sáwíꞌa untávéna Áánútu íma eétinkomba iravímbá agaisukáivo Áánútuntavesa íma aamoí ésa sáwíꞌa kwéowai mináímbá isésa sésa sáwítaamo kwéundamo ímo ivátúwáananayaamo éna kentáágwáráꞌá miráumai sínkaninimba póta ivátáámó túwáandaamo éna íma sínkaminiye sénááowe. 


text:
moóráwai áwíꞌa Áróti Áánútu kwentávéna púwivo séna íma auwómba áíkaiye. kwemá arupí-kwaasi éna sáwí-kwaasimo áwáyo-tantaaꞌo untávéna arunkó umbaí taráiye. 


text:
miwívímbá ména aasiyaasi-táwai miwítí sáwí-aimba iséna miwítí sáwí-mayai awánówana arunkó ávááraumai umbaí tómbanivo kwemá arupí umái máyontavena Áánútu íma auwómba áíkaiye. 


text:
miráumai Áánútunavesa aamoí kwéowai umbai-yántáápínkémbá Ísóigo kaweꞌá umái tíyótinkena sáwíꞌo kwéowaiti sáwí-meyamba toréna kwaásimo máyáawaina ááimbo tísaa ínín-kanaamo tíndaraꞌa sáwí-meyamba timíníye. 


text:
áwáyo-tantaariꞌo kwéowai Áánútumo kwégawaaimba tínaaemba kwéumankaawai anó-sawi-meyamba timíníye. minkámpáꞌ-mónó-kwáásí miwí túma mósá marésa kesááigo usáyaaitainkwae sésa kaweꞌnárawaꞌa kwíyómpakewaiyavesa sáwí-aimba kwésimatinkaantavena íma tááꞌa kwégaisasa úwoi sáwí-aimba kwésimatinkaawe. 


text:
kwíyómpaken-kwayoꞌnarawaꞌa miwítí asirayánkó minkámpáꞌ-mónó-kwáásítí asirayánkómbá usáyaaitaraimbanivo minkwíyómpákéwáí Ísóigo aúrankaꞌa íma aaí simátinkesa íma sáwí-aimba kwésewe. 


text:
kwaí-kwaambo kwétuvuꞌnaan-tantaakomo amáparawaina ááimbo ímo awánaantemba minkámpáꞌ-mónó-kwáásí mirá ésa évaka-tantaakona ááimba íma awánaraantavesa sáwí-aimba simátínkáamba pósa kwaí-kwaambo ánásaantemba miwí mirán-umai ánásanaaowe. 


text:
miwí umbai-yántááríꞌa umátínkáamba pósa anondá umbai-yántááꞌá mayánááowe. miwí sáwí-imayaayavesa tirááíyavesa avoraꞌá kwéesa aamoí kwéesa keinárawatemo toómbó nánááontavesa torupamái mésa sáwíꞌa umátinkesa kentí imáyáa tavisésa sáwí-ampaꞌo mógwétinkaantavesa aamoí kwéesa 


text:
aarai túrampimba taꞌmai-yaꞌmai kúráamba tivúꞌmae iyésa aamoisayán-kwáásí sáwí-ampaꞌa tavisimái mótinkesa túran-andamo kwéowai tírááꞌa póna Áánútu sáwí-meyamba timíníye. 


text:
arupí-amba tuwésa sáwí-amba kwégwaraawe. naaóváꞌá Pío ááninko áwíꞌa Péramu kwemá Áánútun-aai simátímakowai éna sáwíꞌo uráimpinkemba óntamba mayánáe-aamoi uráintemba miwí mirán-ámbá kwégwaraawe. 


text:
ánivo Péramu sáwíꞌa uráintavena Áánútu áwááꞌa séna kwená póígo áwíꞌa tónkigomba kwaási amósánkaamba umánkowana aaí súwana Péramu iséna kwená uwoꞌaór-ámbá tukáiye. 


text:
<br/>minkámpáꞌ-mónó-kwáásí íma kwétuwaꞌnaa-on-kwaasi máyáawe. nonayumpinkémbá nombá íma usamái kúmíntenkaan-kwaasima owaná póna Áánútu miwíyávéna túnkain-ayampaꞌa toꞌmayaa umátínkaraimba pósa miváꞌá komaíꞌmaiꞌa ónááowe. 


text:
miwímá sáwíꞌo umáímo máyáapinkembo kawepáꞌó kwétewai keiváríꞌa méonae sésa áwáyo-tantaakon-auma mósá kwémaresa kampar-áímbá kwésimatimesa 


text:
kentí imáyáavinkeniꞌo íyanamo éna misáwí-yántáákó íma tátoraniye sembánivo miwí sáwíꞌo kwéon-tantaako tátokaimba pósa misáwí-yántáápímbá mésa ánásanaaowe. moórá-yantaako kwaásimo kwéusayaaitaimba minímáyáágó kweiváríꞌa umái tátokaisasa kwenaráái kwégwaraawe. 


text:
kentáásí Ísóigo Ísu Káráísiti sáwí-imayaavinkemba iyásínkáiwaimpaꞌa tésa sáwíꞌo kwéom-bayai ivátuwesamo tínaaembo umásukaawai miwímá moórágwaraꞌo sáwí-ambo kwaráíyanamo misáwí-máyáígómó tátorainasamo ésa ááémo sáwíꞌo uráamba mindá sáwíyankaꞌan-ivo naaémbo sáwíꞌo ónááomba mindá anó-sawiꞌa umái ménaaowe. 


text:
arupí-ambo ímo kwakésaraai sáwíꞌa uráasino. ánivo arupí-amba kwakésa ivátuwesa Áánútuna kawer-ámáámbá tínaaemba umáméntavesa pósa ávááraumai sáwíꞌa kwéowe. 


text:
miráumai kwésen-aimba árair-aimban-iye. iyánkómó miímo kwiꞌmakénamo imbá óꞌomba kwénaiye kwésesa moórá-aimba sésa póígomba nombó pérankaawana imbá toivímbá kwémaiye kwésewe. iyánkó póígomo intembá minkámpáꞌ-mónó-kwáásí mirá-sáwíꞌá kwéowe.<pb/>


text:
naaóváꞌá Áánútun-aai simátímakowai sirón-aimba iséꞌa Ísóigo sáwí-imayaavinkemba iyásínkáiwaiya siráin-aimba kwená aantá-kwaasiya simátímakaunda-aimba imáyáa oró. 


text:
simátíménda imáyáa oró. naaén-kanaa tínímba sáwí-imayaayavesamo tirááíyavesamo ésa aamoí íyan-kwaasi tésa kentuwíráái sésa 


text:
Ísumo sénamo marapáꞌá kumónaumnemo siráimba náávara máyáiyo. naaóváꞌá kwíyómba maramá taróruronkaꞌa kwáyáin-tantaaꞌa íma óꞌon-tantaaꞌa paárisata kwéawanaumpo kesivoísáíya áꞌa pukuráawana íma óꞌon-tantaaꞌa kwévaariye sénááowe. 


text:
miwí maarán-ímáyáá ónáe íma kwésewe. naaóváꞌá Áánútu súwana kwíyómba maramá paárúwana nompínkémbá maramá iyéna non-avumpimbá maramá kwéraiye. 


text:
Áánútu sisaná kwíyóne marawémó kwáyáimba póna kwaásimo máyáawaina ááimba tísaa ínín-kanaamo tíndaraꞌa Áánútu kwentávésamo ímo aamoimó ésamo sáwíꞌo kwéowai sáwí-meyamba tiména kwíyóne marawé iravímbá agaisuwáníye. 


text:
<br/>kesí kwaásiyono. maarán-ímáyáá oró. imó kwétaamba táámpamaiya kwéawanaumpo Áánútu íma mirá imbá amápa-kanaa mimbórá-kánááráámbá aamun-úmarena sáwívar-ima 1,000 ima maréna mimbórá-kánáámán-iye siráivo 


text:
kwemó marapáꞌó kumónaumnemo siráin-aimba íma tukáisasa évakarawai mináímbá iváꞌá tukáiye-imayaa kwéowe. Ísóigo séna kesí némpaꞌa maíꞌmaiꞌa ésa sáwí-ayampaꞌa kovo séna sáwí-imayaa tuwésa kesópaꞌa tíyantavaiye séna timuꞌmaréna ména íma ááéma marapáꞌá kunkáiye. 


text:
umóyán-kwáásígómó anompintumáívimbo tintenkáán-umai Ísóigo miráráán-umai kumíníye. minkánáá anónkaꞌa awairái kwésindavinkemba kwíyómba áúyokwinana kwíyómba oꞌá aaváúmá iravímbá agaisuwáínana marapáꞌá amápa-tantaaꞌa kwáyáine marawé iravímbá agaisuwáníye. 


text:
miráumai amápa-tantaaꞌa ánásanintaveta kesáámó máyaundayaveta imáyáa éta Áánútuntaveta aamoí kwéeta arupí umái méta 


text:
Ísumo marapáꞌó kumíníntavena siráái kwétaisata amuꞌmaréta méta ááémo kumíndawe séta siyáántán-kwimai Áánútuna mayáí kwémayaundaya póna minkánáá paárinana kwíyómba iravímbá agaisuwáínana oꞌá kwíyómba aaváúmá anón-iravimba agaisuwáínana nonkáámbá umágwiniye. 


text:
ánivo Áánútu asiramái séna aúná-kwiyone aúná-marawe tarórumaraanana arupí-yantaare suꞌmai kwéniye siráinta amuꞌmaréta máyaumne. 


text:
<br/>kesí kwaásiyono. mirán-kánááyávéꞌa amuꞌmaréꞌa máyáamba Áánútu aúrankaꞌa kaweré suꞌmai umái méꞌa kempímbá íma sáwí-aimba kwáyainaꞌa paru umái ménaaontaveꞌa tiyáántán-kwimai mayáímá máyáaro. 


text:
kentáásí Ísóigo séna sáwíꞌo umáímo máyáampinkemba iyátinkanaumne séna kwempáꞌá ténááontavena timuꞌmaréna ména ímo kunkáimba imáyáa oró. kentáásí kwaási áwíꞌa Póro Áánútu kawer-ímáyáá kwembá ámakaimpinkemba keinárawatavena imáyáa éna mináímbá agaimakáiye. 


text:
Póro mináímbó agaimakáimba amápar-auvaivimba mirán-áímbó simáímo agaimakáin-aintompimba évakar-aimba umbaí taisasá ímo ísámaimo kaweꞌó ésamo ímo asiramáímo máyáawai mináínkóná ááimba kwaéꞌmai kampar-áímbá kwésewe. Áánútun-aai aúváí-kwandaaivinkemba amápar-aintavesa mirá ésa mirámó kwésentavesa ávááraumai sáwíꞌa umái ménaaowe. 


text:
<br/>miwí mirá kwéombanivo ímo kunkáinkaꞌa simátimumpo kárákwiyoro. sáwíꞌo kwéowai keinárawaꞌa Áánútuwe asiramái máyáampinkembo tavisíyanesa kwéovo kárákwiyoro. 


text:
kentáásí Ísóigo Ísu Káráísiti kentáásí sáwí-imayaavinkemba iyásínkáiwai úwoi túwaꞌnaa úmae iyínaꞌa kwenópaꞌa anón-imayaa éꞌa máéro. kwenáwíꞌo aasiyaasimó anómbo umáímo kwaíkwaiꞌo úmaenamo iyínímba árair-aimban-iye. <n>kemá Pítaamo súnda-aimba kwéanasaiye.</n> <pb/>


text:
kemá Póro maanáímbá maanáúváívímbá agaimaráúmpo ísáaro. moóráwai áwíꞌa Sáírásiye moóráwai áwíꞌa Tímótiye kesé máyaayankaꞌa moórá-kwasai sénaumpo ísáaro. Tésárónaikaa-naopakewaima Ísóigona kwaási ísáaro. Áánútu kentáásivoe tarúmai Ísóigo Ísu Káráísitiye tarúmai máyáawaima ísáaro. 


text:
Áánútu kentáásivowawe Ísóigo Ísu Káráísitiye úwoi kwétuwaꞌnaa-esarai paru kwéumatinkaayantaveꞌa námúnaa kwésune. 


text:
<br/>kentáásí kwaásiyono. ááéma Áánútun-aaiyaveꞌa áraire séꞌa kwenkáꞌá agevamái méꞌa ívéꞌa asiramái Áánútuwe aráápamai máyáawe. ááéma moórá-morawaivimba kentirumbá tímakaamba isaꞌá ívéꞌa kentirumbá tímaꞌmae kwégowe. mirámó kwéomba mindáyaveta Áánútumpaꞌa súwi símae kwéiyeta námúnaaya kwésundaya kawetá kwéune. 


text:
Ísu Káráísitina kwaási ontávésa sáwíꞌa umátinkesa tíꞌa iníꞌa kwéumatinkaamba Áánútunkaꞌa agevamái méꞌa íma auwéꞌa kwentávéꞌa ísámai asiramái máyáamba póta Áánútuna kwaási moórá-mora-naopimpaꞌa máyáanta simátimeta kentúwíꞌa mósá makáumne. 


text:
<br/>miráumai asiramái máyáamba pósa tíꞌa iníꞌa kwéumatinkaamba iséta séta Áánútu arupí-meyamba timínímba póna kaweꞌnáráwariꞌa kwéumatinkena kwégaragwiyiye kwésune. 


text:
kentí umbai-yántááré kentáásí umbai-yántááré ánásasiyuwanintaawe. Ísóigo Ísu kwíyómpakemba kumíndaraꞌa kwená asirayán-kwáyóꞌnárawakwaraꞌa iraráámbá kúraꞌmae kumíndaraꞌa kentí umbai-yántááré kentáásí umbai-yántááré Áánútu ánásasiyuwena 


text:
Áánútumpaꞌo ímo tésamo nénkaꞌo máyáawai sáwí-meyamba tiména Ísóigo Ísuna áséi-kwasai ímo taagwiyavíyawai sáwí-meyamba timíníye. 


text:
miwítí sáwí-meyamba maarán-iye. sáwí-meyambo kwaíkwaiꞌo ínín-ayampaꞌa aasiyaasí maíꞌmaiꞌa íyana Ísóigo aambá ítáyuwainasa kwenópaꞌa íma iyésa kwená óꞌoran-asirayamba íma awánanaaowe. 


text:
mitáwai kumíndaraꞌa kwená kwaási kwenááiyavesa áraire sésa kwenkáꞌá agevamái máyáawai kwenáwíꞌa anómba umánkesa áwíꞌa mósá marésa aamoí ónááowe. Ísun-aai simátimewanata keinárawakwaraꞌa áraire séꞌa kwenkáꞌá agevamái máyáamba póꞌa mirá ónááowe. 


text:
<br/>mindáyaveta keinárawaꞌa túwaꞌnaa eta maarán-áímbá námúnaa símae kwéiyune. Áánútu kwená kwaási-iꞌa umátinkaindayavena tááyena kaweꞌnáráwariꞌa umátinkanintaveta námúnaaya kwésune. Áánútu asirayámbá timínaꞌa kentí imáyáavinkemba kaweꞌ-máyáí maimaé iyónááontaveta námúnaaya kwésune. Áánútu asirayámbá timínaꞌa kwenkáꞌá agevéꞌa asiramái ménaaomba póꞌa kaweꞌ-máyáí mayánááontaveta námúnaaya kwésundaya póꞌa 


text:
keinárawapimba Ísóigo Ísu áwíꞌa anómba íyana Ísu kwená kwaási-iꞌa kwéontavena kentúwíꞌa maimaé iyíníye. kentáásí Áánútuwe Ísóigo Ísuwe úwoi túwaꞌnaa úyamba póꞌa Ísóigo Ísu áwíꞌa mósá maránááontaveta námúnaaya kwésune.<pb/>


text:
kentáásí kwaásiyono. kentáásí Ísóigo Ísu Káráísiti kuména kuntorupásinkainata kweséya ménaunda-ainta avoraꞌá simátimenaumne. 


text:
évakarawai sésa Ísóigo Ísu áꞌa kunkáiye siráan-aimba íma anón-imayaa íyana tirunkó sáwíꞌa íno. mináímbó simátímakaawai kentí imáyáavinkena sirá. mirámó sembá Áánútu simásímakaiye sirá. kentávésa aúváívinkemba simásímakaiyewa sirá. náávaken-ainewa siráao. 


text:
minkámpár-áímbá kwésimatimewaꞌa áraiꞌa siyé seváímpóꞌa maanáímbá avoraꞌá simátimenaumpo ísáaro. Ísóigo Ísu kumíní-tawai íma úwoi kumínívo aivaꞌá sáwívarawai Áánútumba tínaaemba umámiyana sáwí-mayaigomba avowáíꞌa uráiwai sáwí-marupaꞌo iramó kaíkaiꞌo kwéipaꞌo kumbéniwainonkaamba paáriniye. 


text:
évaka-tantaatavesamo kwaásimo sésa kesí ísóigoman-iye sésa mintántáákóná imáyáa mósá kwémaraambo éna aambá aunéna séna úwoisan-tantaaꞌan-ivo keyáá anómba úne séna Áánútuna monoꞌ-náúmpáꞌá uména kampaꞌá séna kemá Áánútu úne síníye. 


text:
ívéꞌa sáwí-mayaigomba avowáíꞌa uráiwaimba aambá ítánkaraimba kwéisaawe. Áánútu séna sáwí-mayaigomba avowáíꞌa uráiwaina kanaamá kwétiye sínda-tawai mindáꞌá paáriniye. 


text:
ívéꞌa sáwísawaa-mayaima aúpáꞌá kwémayaawana sáwí-mayaigomba avowáíꞌa uráiwaimba aambá tawísíyankainana paáríndaraꞌa sáwísawaa-mayaima avoraꞌá paárínana 


text:
sáwí-mayaigomba avowáíꞌa uráiwaigwaraꞌa paárínana Ísóigo Ísu ságayankwaraꞌa kuména ááma áútinkena inkaména kwená asirayámbá maisuwáníye. 


text:
sáwí-mayaigomba avowáíꞌa uráiwai paáríndaraꞌa Sáátáánigona asirayánkwáráꞌá paáréna óꞌon-oꞌom-bayai ímo awánaraam-bayai kampaꞌ-máyáí kwémaena 


text:
óꞌon-oꞌon-tantaatavena kampar-áímbá simátiminasa sáwí-meyambo kwaíkwaiꞌo ínín-ayampaꞌo koménaaon-kwaasi mináíntávésa áraire sénááowe. árair-aintavesa íma aamoí íyamba Áánutu sáwí-imayaaomo tátokaimpinkemba iyátínkáiwain-aaiyavesa íma aamoí íyamba póna Áánútu íma kawer-ámpáꞌá métinkaniye. 


text:
mirá-sáwí-kwáásí pósa minkámpár-áíntávésa áraire sénááowe. mirá-sáwí-kwáásí póna Áánútu étinkainana kampar-áínkó miwí asiramái tátorainasa kampar-áíntávésa árair-aimban-iye sénááowe. 


text:
miráumai árair-aintavesa kampar-áíné sésa sáwíꞌo kwéontavesa aamoí íyawai sáwí-meyamba timíníye. kemá Póro séꞌa aivaꞌá sáwí-mayaigomba avowáíꞌa uráiwai paárínana Ísóigo Ísu kuména inkaména kwená asirayámbá maisuwáníye. asiramái máyáan-kwasai. 


text:
<br/>kentáásí kwaásiyono. Ísóigo arumbá kwétimiye. aivaꞌá Áánútu keinárawatavena séna sáwí-imayaaomo tátokaimpinkemba iyátinkeꞌa kawer-ámpáꞌá métinkanaumne séna kwenamambá aiꞌmarówana Áánútuna kwaási-iꞌa kunumátinkowaꞌa árair-aintaveꞌa áraire siráantaveta aasiyaasí Áánúntumpaꞌa súwiya kwésimankaumne. 


text:
áséi-kwasai kosimátimewananaya kwená kwaási-iꞌa umátinkainaꞌa Ísóigo Ísu Káráísiti ságayankwaraꞌa máyáipaꞌa uménaaontavena Áánútu tááyaraiye. 


text:
<pb/>Ísóigo Ísu Káráísitiye Áánútu kentáásivowawe kentáásí imáyáa ésarai úwoi súwaꞌnaa esarai aasiyaasí kentáásí imáyáa kaweꞌá kwéumasinkaayata Ísu Káráísitiye ménaundayaveta kwéamuꞌmaraundayaawe. 


text:
Ísóigo Ísu Káráísitiye Áánútu kentáásivowawe kentí imáyáa kaweꞌá umátinkesarai asiramátinkaiyamba póna kentí mayáíyé kentááiye kaweꞌá íníntaveta námúnaa kwésune.<pb/>


text:
kentáásí kwaásiyono. moórá-aimba simátimenaumpo ísáaro. kentáá súwaꞌnaa umai Áánútumpaꞌa námúnaa seró. Ísóigon-aai simátíménana amápar-ayampaꞌa avekáámbá kóyáwé ínasa mináímbá tátoranaaontaveꞌa Áánútumpaꞌa námúnaa seró. keinárawapimba Ísóigon-aaigo áꞌa mirá umái tátokaiye. 


text:
moórá-yantaataveꞌa Áánútumpaꞌa námúnaa seró. évakarawai Áánútun-aaiyavesa áraire sewasá évakarawai kamparé kwésesa miwívínkémbá sáwí-kwaasi sáwí-mayai kwémayaawai sínkamovainivo kentáá súwaꞌnaa umai Áánútumpaꞌa námúnaa seró. 


text:
keinárawataveta asiramái séta Ísóigoe tarúmai máyáamba póꞌa simátimunda-ainta taagwiyavéꞌa mirá úmaeꞌa iyónááowe kwésune. 


text:
<pb/>Ísóigo imáyáa timínaꞌa séꞌa Áánútu arumbá kwésimiye séꞌa ménaaontaveta námúnaaya kwésune. Ísu Káráísiti imáyáa timínaꞌa kwemó asiramáímo máyáísanamo ímo ávómo kaintembá kemá mirá ónááontaveta námúnaaya kwésune. mayáímá máyáaro siráin-kwasai. 


text:
<br/>kentáásí kwaásiyono. Ísoigo Ísu Káráísitina mayáíyá kwémayaundayaveta asiramái simátimeta séta keinárawapinkemba évakarawai Ísu Káráísitin-aaiyavesa áraire siráambanivo simátímakaunda-ainta íma kwarésa kavóná-kwaasiraamba umái máyáawata séta tiyuwéꞌa miwísé íma máéro kwésune. 


text:
keinárawate maéwándaraꞌa kavóná-kwaasiraamba íma umái maéwánaꞌa suwánaraamba kesáámó uráundantemba mirán-oro. 


text:
kentí toómbá íma úwoi kwéneta meéyán-umasuweta kwéneta noꞌwáámba aaváyaaraꞌa enónkaꞌa siyáántán-kwimai mayáíyá kwémaeta mimbáyáívínkén-tómbá mairáumne. keinárawaꞌa maseꞌá umátinkaunavo séta toómbá síméro íma súndaya mayáívínkén-óntándéí mairáumne. 


text:
Áánútuna áséi-kwasai kosimátímakaunda-anonda tísaa umáímo toómbó mairékaiya kaweꞌá éta úsina íma tísaa úndaya mairáumne. mayáímó asiramáímo mayááwándaya suwánéꞌa keinárawakwaraꞌa mirá ónááontaveta kosimátímakaunda-anonda íya úwoi mairáumpo meéyámbakaumne. 


text:
keinárawate maéwándarata maarán-áímbá simátimeta séta kavóná-kwaasi mayáímó ímo kwémayaan-kwaasi toómbá íma tíméroya simátímakaumne. 


text:
<br/>keinárawapinkemba évakarawai kavóná-kwaasi mayáímá íma máyáamba kwantánaanta-aimba símae kwénaaonta ísaraumpo 


text:
miwíyávéta asiramái símae iyéta séta Ísóigo Ísu Káráísitina mayáímá kwémayaundayaveta séta ivátuweꞌa kawer-umái méꞌa mayáímá kwémaeꞌa kentí mayáívínkémbá toómbá naaró kwésune. 


text:
maanáúváívímbá agaimakáunda-aimba évakarawai ísámai tínaaemba umásuwaiyawai tuwánéꞌa miwítí nénkakaamba umái méwasa imáyáa ésa tigaevimpín-umai koyauwéꞌmai teró. 


text:
<pb/>Ísóigo paru kwéumatinkaiwaina ááimban-iye. kwemá kawe-kánáá sáwí-kanaa paru umátínkámaena iyíníntaveꞌa námúnaa kwésune. keinárawate Ísóigo ménintaveꞌa námúnaa kwésune. 


text:
ayááíráꞌa kemá Póro agaimaráúmpo awánéꞌa kwenayáánaviꞌa póna kwenááiman-iye séꞌa ísáaro. amápar-auvaivimba miráumai kwéagayaumne. 


text:
<pb/>Ísóigo Ísu Káráísiti úwoi kwétuwaꞌnaa-intaveꞌa námúnaa kwésune. <n>kemá Póro súnda-aimba kwéanasaiye.</n> <pb/>


text:
Tímótiyo kemá Póro maanáímbá maanáúváívímbá agaimaráúmpo isaaó. Áánútu kwená imáyáavinkemba kentávéna séna aantá-kwaasi-iꞌa éma Ísu Káráísitin-aai kosimátímaꞌmae naauwó séna siꞌmákaiye. Áánútu asiramái séna Ísu Káráísitiye tarúmai máyáamba póꞌa aúnáiꞌa umái maíꞌmaiꞌa ónááowe siráin-aimba kosimátímaꞌmae naauwó séna siꞌmákaiye. 


text:
Tímótiyo kesááninkaamba éma sirumbó kwéamundawai ómpo maanáímbá maanáúváívímbá agaimaráúmpo isaaó. Áánútu kentáásivowawe Ísu Káráísiti kentáásí Ísóigowe úwoi áwaꞌnaa ésarai tirumbá umánkesarai paru umánkaayantaveꞌa námúnaa kwésune. 


text:
<br/>kesíkwáꞌnámo Áánútumbo kwakáantemba kemá mirá kwéunana mindáyavena kesirumpimbá íma aaí kwáyáiye. Áánútumpaꞌa námúnaa kwésunda entávéꞌa imáyáa éꞌa aasiyaasí áísaa umai súwi kwésimankaumne. 


text:
iviꞌó tamásínkaraanda imáyáa éꞌa ókwaraꞌa awánanae-imayaa úmae kwéiyeꞌa embó awánaanda sirunkó anón-kaweꞌa íníye. 


text:
Ísu Káráísitin-aaiyavemo árairemo sendá ímo óikakembo séndamo arunkakémbó séndayaveꞌa imáyáa kwéune. aivaꞌá enaráárámá áwíꞌa Árówísi Áánútun-aaiyavena áraire siráimba minkákémbá enanó áwíꞌa Yúnísi Áánútun-aaiyavena áraire siráimba egwáráꞌá mirá kwée Áánútunkaꞌa agevamái máyaanda áraiꞌa mindá ísaraumne. 


text:
mindáyaveꞌa simámeꞌa séꞌa Áánútumo asirayámbó ámakaimba tátoke kwená mayáí mayaaó. Áánútuna mayáímó mayáníyondayaveꞌa siyáámba aneꞌá tátoraawanana Áánútu asirayámbá ámakaiye. 


text:
Áánútu imáyáaya símakowata asiramáíya méta íya sáátaveta éta imáyáaya kwétimeta kesúrata kárákwimai kawer-urétaaya úndaya po Áánútumo asirayámbó ámakaimba tátoke kwená mayáí mayaaó. 


text:
<br/>mindáyavai kentáásí Ísóigo siráin-aimba kwésimatimendayavai íma ááꞌa kaíno. Ísóigona kwaási-iꞌa úndarakemba ándávaꞌa sínkaraawaꞌa máyaundayavai íma ááꞌa kaíno. Áánútu asirayámbá kwéamimba po áséi-kwasai kwésimatiminasamo áíꞌo índaiꞌo umánkanaaomba síꞌo úniꞌo umásínkaraantemba umánkanaaomba íma imáyáa éma asiramái maiyó. 


text:
Áánútu séna sáwí-imayaavinkemba iyátínkáanaꞌa kaweré suꞌmai umái máéro siráiye. kesáá kaweꞌ-máyáí mayáúndayavenaya ímanivo kwená imáyáavinkemba séna úwoi túwaꞌnaa ónaumne siráimba póna kentáásí sáwí-imayaavinkemba iyásinkena séna kaweré suꞌmai umái máéro siráiye. ááinkaꞌa Áánútu maramá íma taróruronkaꞌa Ísu Káráísitina mayáíyávéna imáyáa éna séna úwoi túwaꞌnaa ónáeꞌa toꞌmayaa úne siráiye. 


text:
Áánútu kentááyávénawe séna toꞌmayaa uráimba paárúwana Ísu Káráísiti marapáꞌá kuména kentáásí sáwí-imayaavinkemba kwéiyasinkaiye. kwaási púwówaina ááimba kwemá usáyaaitena ánásasuwowasa kwíyómpaꞌa aúnáiꞌa umái maíꞌmaiꞌa ésa íma puwónááowe. mináséí-áímbá paárúwata ísaraumne. 


text:
<br/>mináséí-kwásáí simátimenaundayavena Áánútu simásimena séna aantá-kwaasi-iꞌa éma aiꞌmáráana maanáséí-kwásáí simátímaꞌmae naauwó súwaꞌa 


text:
mirá ówándarakemba síꞌa úniꞌa umái ándávaꞌa sínkaraawaꞌa méꞌa íma sigaeyávéꞌa kwéune. moóráwain-aaiyaveꞌo árairemo séꞌa kwenkáꞌó agevamáímo máyaundawaimba awánéꞌa símakaim-bayai kwégarakwiyisaꞌa mináímbá árair-aimban-iye súnda póꞌa íma sigaeyávéꞌa úne. Áánútu kwaásimo máyáawaina ááimba tísaa ínín-kanaama íma tiráindaraꞌa símakaim-bayai kwégarakwiyiye. 


text:
Tímótiyo árair-aimba simámakaunda arumpimbá tátore kwaré Ísu Káráísitiye tarúmai mé kwenááiyavai áraire kwése kwembá arumbá amé mirá úmae iyuwó. 


text:
Áánútu árair-aimba simámakaimba Áánútun-amanko kentáásirumpimba máyáimba po kwená asirayándéí mináráír-áímbá kárákwiyuwo. 


text:
<pb/>Ésiyaa-maravaken-kwaasi amápaꞌa tínaaemba umásiyukaampinkemba kae-kwáásí moóráwai áwíꞌa Vísérasa isaná moóráwai áwíꞌa Émósénisi isamá mináímbá ísaraane. 


text:
moóráwai áwíꞌa Ónésívorasa kesópaꞌa tóyo éna kawer-áímbá simásimena kesí imáyáa aúnáiꞌa umásinkena ándávaꞌo máyaunda íma agaeyávéna isaꞌá mindáyaveꞌa Ísóigompaꞌa námúnaa súnda Ónésívorasa kwená naaúmpaꞌa máyáan-kwaasiye kaweꞌá umátinkaniyone séꞌa námúnaa kwésune. 


text:
kwemá Árómáa-naopaꞌa taména sivakáá úmae kwéiyena ándávaꞌo máyaunda tasuwánéna kesí imáyáa aúnáiꞌa umásínkaraiye. 


text:
ááéma Évésasi-naopaꞌa komáyaawanana sáwíva-tawai kwemá súwaꞌnaa úwa áꞌa awánaraane. mirá uráintaveꞌa séꞌa Ísóigo kwaásimo máyáawaina ááimba tísaa ínín-kanaa tínana Ísóigo kwentávéna arumbá umánkaniye súne.<pb/>


text:
sáwíva-kwaasi túrankaꞌa simátimewanda-aimba isé kawer-ímáyáágwárá-kwáásí asiramáímo máyáawai kaweꞌó umáímo simátimenaaowai simátímínasa miwígwáráꞌá tátokesa simátíméro. 


text:
<br/>i-kwáásímó umbai-yántááꞌó tímémbo asiramáímo máyáantemba Ísu Káráísitina kwaási-iꞌa óndarakemba embá umbai-yántááꞌá ámémbanivo asiramái maiyó. 


text:
i-kwáásí miwítí anóndako aamoí ínkwáe sésa kwenáái kwégwaresa íma óꞌon-oꞌon-tantaatavesa imáyáa kwéesa anóndakona mayáíyávésa imáyáa kwéowe. 


text:
isaaisésamo kwégontemba moóráwaimo kwená anóndakon-aaimo isénamo isaaisénamo iyénamo éna meéyámbá mayáníye. 


text:
kígauvaꞌo asiramáímo kárákwiyowaimo ombá toómbó akaráí-kánáámó tisasá aivaꞌá ákáꞌmai kwénaawe. mináímbá imáyáa é Ísu Káráísitiye asiramái maiyó. 


text:
<pb/>Ísu Káráísiti Tévíti aísaavutantambo uráiwai puwéna usásinkaiwaintavai imáyáa uwo. mináímbá áséi-kwasai simátímakaunda-aimban-iye. 


text:
mináséí-kwásáí simátimewandarakemba ándávaꞌa másinkesa sáwíꞌo uráiwaimbo aíyayaankaꞌo asááúmaesamo máánkaraantemba kembá síyayaankaꞌa asááúmaesa síꞌa iníꞌa umái ándávaꞌa másínkaraavo kemá úwoi ménaumpo Áánútun-aaigo kóyáwé ínasa ísáaro. 


text:
mindáyaveꞌa Áánútumo kwéitamarain-kwaasiyaveꞌa imáyáa éꞌa póꞌa umbai-yántáátávéꞌa íma imáyáa éꞌa máyaumne. Ísu Káráísiti miwítí sáwí-imayaavinkemba tíꞌmaena kawepáꞌá métinkainasa ságayan-ayampaꞌa maíꞌmaiꞌa ónááontaveꞌa umbai-yántáátávéꞌa íma imáyáa éꞌa asiramái máyaumne. 


text:
<br/>maanáímbá árair-aimban-iye.<pb/>Ísu Káráísitiye tarúmaiya máyaundaya póta puwétaamo éta kweséya ménaundayaaniye. 


text:
umbai-yántááꞌó ímo imáyáamo éta asiramáímo métaamo éta kwaásiraꞌo kárákwiyintemba kesáágwáráꞌá miráyá ónaumne. sínaaembo umámenanayaamo éna kentáágwáráꞌá mirá íníye. 


text:
kwenááiyavetaamo árairemo sirétaamo ivátúwáananayaamo éna kwemó sintembó mirámó kwéena íma kanaán-umai tuwéna óꞌon-aimba síníye. mináímbá árair-aimban-iye. Áánútuna mayáí arupí umái maénana aamoí umánkaino siráin-kwasai. 


text:
<pb/>Tímótiyo Áánútu aúrankaꞌa maanáímbá simái ságamatime asiramái simátímaꞌmae iyé sé maanáímbá imáyáa oro. úwoi-aintaveꞌa sáwívar-aimba kwéseꞌa áwááꞌa kwésevo mináímbá ivátuwaaro. mináímbó isáíyananamo éna mináínkó íma kaweꞌá umátinkainaꞌa sáwíꞌa ónááovo súnda-aimba simátímaꞌmae iyuwó. 


text:
maarán-kwáásí-íꞌa ónáe se mirán-uwo. árair-aimbo arupí umái simátímíndawaima éma Áánútuna mayáí-kwáásí éma ená mayáíyáváí íma aigaeyáváí íníyondawai éma mirámó émo e Áánútu aúrankaꞌo ménda simámena séna kaweꞌá umái máyaane síníye. 


text:
úwoi-aimba Áánútun-arááímo ímo kwaráan-kwaasi kwésen-aimba ánaaemba umátimiyo. mirán-áímbó kwésen-kwaasi Áánútuntavesa imáyáa íma kwéesa sáwísawaa úmae kwéiyowe. 


text:
sóyavitausambo énamo amápa-kuvaꞌo intembá miwí tááigo kóyáwé imbá pósa sáwíꞌa ónááowe. miwívínkémbá kae-kwáásí túwíꞌa moóráwai áwíꞌa Áíméniyasi isaná moóráwai áwíꞌa Váírítasae 


text:
minkáéꞌnárai árair-aimba ivátuwesarai sésarai puwúndavinkenta áꞌa usásinkaunda póta naaémba óꞌa íma usásinanaumne séyasa isésa évakarawai Ísu Káráísitin-aaiyavesa kaer-ímáyáá kwéowe. 


text:
ávombo asiramáímo aimáráantemba Áánútu ávonkaan-tantaaꞌa asiramái aimaréna minkáꞌá aúvái agaimaréna séna Ísóigo kwená kwaási áꞌa tuwánaraiye séna moórá-aimba agaimaréna séna Ísóigona kwaási únemo sewáí sáwíꞌo kwéomba tínaaemba umáméro agaimaréna siráiye. 


text:
<br/>moórá-aimba simáménda isaaó. anón-daumpaꞌa évaka-taaveꞌa marésa évakaꞌa ságayan-ontandei úmakaan-taaveꞌa marésa évakaꞌa taaineí úmakaan-taaveꞌa marésa évakaꞌa karíꞌ-máránéí úmakaan-taaveꞌa marésa anón-kanaawe suꞌmai óntan-taavepinkemba nésa úwoi-kanaa taai-taavépínkémbá kwénaawe. 


text:
simátímakaunda-sawi-mayaigombo tínaaembo umámesamo kaweꞌó umáímo máyáawai kawe-táávékáámbá umái mésa Áánútuntavesa imáyáa kwéesa Áánútumo kaweꞌ-máyáí timíníntavesa toꞌmayaa umái máyáawe. 


text:
ívé-kwaasimo sáwí-yantaatavesamo tirááíyavesamo ombá ánaaemba umáme arupí umái méniyonda-imayaa e Áánútun-aaiyavai áraire símae iyí-ímáyáá kwétime paru umái mé tirumpimbó kaweré suꞌmai imáyáamo ésamo Ísóigompaꞌo kwéaisaa-esamo súwaꞌnaa ínkwáe sésamo ontembá mirán-uwo. 


text:
Ísóigona mayáí-kwáásí íma aaisambá sésa paru umátinkesa kanaán-umai agaráátinkesa áwááꞌo sembá tasí umátinkesa 


text:
kwempaꞌá mésa miwímó kentááimo arááísén-kwaasiti imáyáa kaweꞌá umátinkesa mirámó íyanamo éna Áánútu imáyáa timínasawa Áánútunopaꞌa tésawa árair-aintavesa áraire sénááo. íya sénááoo. mindáyavesa Ísóigona mayáí-kwáásí amuꞌmarésa ménaaowe. 


text:
Sáátáánigo kesí imáyáa ígwáe séna miwí tátokaiye. árair-aintavesamo árairemo sésamo ésa kawer-ímáyáá ésa Sáátáánigomo tátotuwenamo máyáimpinkemba tuvíyuwesa Áánútunopaꞌa ténááowe.<pb/>


text:
minkánáávímbá kwaási maará ónááomba kesáváíyé suꞌmai aamoí kwéesa óntantavesa aamoí kwéesa kesávésa kawe-kwáásí úne kwésesa kentúma maé iyésa évakarawai simái sáwíꞌa umátinkesa tinóvowi táái kwéaraaisesa túwaꞌnaa owáíyávésa íma súwi kwésesa Áánúntavesa íma imáyáa kwéesa 


text:
miwítí kwaási íma imáyáa timésa tóiꞌo matuwé máyáamba íma paru ésa kampar-áímbá simátinkesa miwí túraꞌa íma kárákwiyesa ááite kwétiyesa kawe-tántáátávésa tíyántavesa kwéumatinkesa 


text:
namuro-kwáásíyávésa miwítí kwaási kwéagaraatinkesa sáwíꞌa umátínkáaro kwésesa sáwí-amba ááéma kwégwaresa miwí kentúma mósá marésa sáwí-yantaatavesa tirááíyavesa kwéesa aamoí ésa Áánútuntavesa íma aamoí ésa 


text:
kwaási túrankaꞌa mono-kwáásí úne kampaꞌá kwésesa Áánútuna asirayámbá tínaaemba kwéumamevo mirámó kwéon-kwaasi ánaaemba umátimiyo. 


text:
miwívínkémbá évakarawai óꞌon-oꞌon-daumpaꞌa iyésa ímo kawer-ímáyáámó on-íníntávésa kampar-áímbá sewasá isésa miwí tááiyavesa áraire kwésewe. minínímbá sáwíꞌa owaná anóniꞌa isasá mirá-sáwí-yántááꞌá tirááíyavesa kwéowana misáwí-yántáákó miníníntómbá tátokaiye. 


text:
miníníntómbá amáparawai táái isésa íma kanaán-umai taaímbai isésa árair-aimba tátokaawe. mindáyavesa mirán-kámpáꞌ-mónó-kwáásí tááiyavesa áraire kwésewe. 


text:
naaóváꞌá Mósesima máyonkaꞌa kaeꞌnárai túwíꞌa moóráwai áwíꞌa Yánísi úwana moóráwai áwíꞌa Yámbárísiyemo Mósesin-aaimo arááírayantemba minkámpáꞌ-mónó-kwáásí miráumai árair-aimba araaisésa imáyáa sáwíꞌa ésa tóikakemba Áánútun-aaiyavesa áraire kwésevo 


text:
sáwíyan-kanaawe suꞌmai mirá ónááowe. miwí kampar-áímbá kwésesa máyáamba tuwánésa sésa kampaꞌ-mónó-kwáásímán-owe sésa miwí táái íma kwaránááowe. naaóváꞌá Yánísiye Yámbárísiyemo sirááiyan-kampar-aintavesa mirá siráawe. árair-ainkomba tátoꞌmai maiyó siráin-kwasai. 


text:
<br/>miwí mirá kwéovo emá íma mirá uráampo naaóꞌ-nao-kwaasi simátimunda-aimba isé kemó máyaundawaina ááimba suwáné kemó kwénaaundawaina ááimba suwáné uréma po mináímbá kwégwaraane. Áánútuwe aráápamai maéꞌa paru umái méꞌa imáyáa timéꞌa umbai-yántáápímbó asiramáímo máyaunda-aimba ísaraane. 


text:
Ántíoku-naopare Áíkóniyaa-naopare Árísitaa-naopare máyaawandaraꞌa umbai-yántááꞌá simésa síꞌo úniꞌa umásínkówaꞌa íma imáyáa éꞌa asiramáímo máyaawanda suwánaraane. kempímbá anón-umbai-yantaaꞌa kwáyombanivo Ísóigo mimpínkémbá síkaiye. 


text:
íma kené suꞌmai sáwíꞌa umásinkesa maarán-kwáásígwáráꞌá sáwíꞌa umátinkanaaowe. Ísu Káráísitiye tarúmai méꞌa kwentávéꞌa imáyáa éꞌa méꞌa mirá ónáe sewáí umbai-yántááríꞌa umátinkanaaowe. 


text:
sáwí-kwaasi kampar-áímbá kwésesa óꞌowiti imáyáa koyavisewáí sáwíꞌa úmae iyésa évakarawai kampaꞌá simátiyuwewasa miwí kampaꞌá mésimatiyuwanaaowe. 


text:
emá íma mirá indá simátímakaunda-aintavai áraire asiramái sé mináímbá asiramái tátoraao. mináráír-áímbá simátímakaundawaiya kaweꞌá umái suwánaraanda po mináímbá asiramái tátoraao. 


text:
emá iyámpói máyóndaraꞌa Áánútun-aai aúváí-kwandaaivinken-aimba simátímaꞌmae íyúmba ísaraanda ívékwaraꞌa kwéisaane. Áánútun-aai aúváí-kwandaaivinken-aimba kwéawanaawai kawer-ímáyáá ésa Ísu Káráísitin-aaiyavesa áraire kwésewana Áánútu sáwí-imayaavinkemba kwéiyatinkaiye. 


text:
Áánútu imáyáa timúwasa Áánútun-aai aúváí-kwandaaivimba amápar-aimba agaimakáamba pósa mináúváí-kwándááívínkén-áíndéi Áánútuna aambá agaráátinkesa sáwíꞌo uráantavesa asiramái sésa sáwí-imayaa arupí kwéumatinkesa kaweré suꞌmai umái ménaaon-amba kwéagaraatinkaawe. 


text:
Áánútuna mayáí-kwáásímó Áánútun-aai aúváí-kwandaaivinken-aimbo ísámaimo kaweꞌó íyanamo éna mináínkó kaweꞌ-máyáí-kwáásí-íꞌa umátinkainasa Áánútumo kaweꞌ-máyáímó timíním-bayai asiramái kaweꞌá umái mayánááowe.<pb/>


text:
Tímótiyo Áánútu aúrankare Ísu Káráísiti pukáan-kwaasiye túvamai úwoi máyáan-kwaasiye miwítí ááimba tísaa íníwai aúrankare asiramái simámeꞌa séꞌa Ísu Káráísiti marapáꞌá kumínín-imayaa éꞌa kwená kwaásiraꞌa kawáá ínín-imayaa éꞌa asiramái simámeꞌa séꞌa 


text:
amápa-kanaa Áánútun-aai asiramái simátime kawe-kánáámó índa simátime sáwí-kanaamo índa úwoi mindágwaraꞌa simátime kwempakémbá kwésimatiminana mináínkó tirumbá kwantáínasa isáíyama miwítí imáyáa arupí umái asiramátinke simátímaꞌmae iyé íma ivátuwaao. 


text:
naaémba moórá-kanaa tínasa árair-aimba íma ísámae iyónááontavai ívéꞌa árair-aimba simátímaꞌmae iyuwó. naaémba moórá-kanaa tínasa sáwí-yantaatavesa tirááíyavesa kwéesa aamoí ónááon-aimba simátimenaaon-kwaasiyavesa tivakáá ésa miwí tááiye suꞌmai isésa 


text:
emá asiramái ménana umbai-yántááꞌó enópaꞌo tínímba asiramái méma Áánútun-aai simátímaꞌmae iyé kwená mayáí kwémae ánásaao. 


text:
<pb/>Áánútuntavesamo imáyáamo ésamo nombó atíyuwaantemba sáwíyankaꞌa kembá Póromba sínkamiyana kesí naaeó miráumai kumínaꞌa puwónaumne. 


text:
isaaisésamo kwégontemba kaweꞌá umái kwégweꞌa ayááíráꞌá koméꞌa Áánútuna árair-aimba tátokeꞌa simátímakaunda 


text:
Ísóigo kesí meéyámbá tátokaimba póna arupí umáímo máyaunda-anonda simíníye. naaémba Ísóigo arupí umái-meyambo timíníwai siména íma keyáá kembá siména marapáꞌó kumíníntavesamo aamoimó ésamo amuꞌmakáawaigwaraꞌa kwétimena simíníye. 


text:
moóráwai áwíꞌa Tímasi marapá-tántáátávéna aamoí éna póna siyuwéna Tésárónaikaa-naopaꞌa kówisana moóráwai áwíꞌa Kéréséni Kárésiyaa-maravaꞌa kówisana moóráwai Táítási Táómésiyaa-maravaꞌa kówisana 


text:
Árúku kweyáá kesé máyáivo Máákaamba koáíꞌmae kesópaꞌa tiyó. Mááka tasúwaꞌnaa umai Áánútuna mayáí tamayáníye. 


text:
ááéma Táróasi-naopaꞌa kesí kwááꞌa tuwááwánana Kápása kárákwiraivo maimaé téma aúváí-kwandaaigwaraꞌa aiva-tántááꞌá sáwíyan-auvaigwaraꞌa maimaé tiyó. 


text:
<br/>moóráwai áwíꞌa Arekesándaa kwená mayáí kópaa-ontandei évaka-tantaaꞌa kwéiwai anómba sáwíꞌa umásínkáimba póna Ísóigo anondá sáwí-meyamba amíníye. 


text:
<br/>aiva-táwaimo aaimó simásínkáamba mináímbó sénáeꞌo kwéunda amáparawai íma sááyavo tésa siráváyáawaꞌa Áánútuntaveꞌa íma anondá sáwíꞌa umátinkaao súne. 


text:
miwí íma siráváyáawana Ísóigo sirávayena asirayámbá símísaꞌa Áánútun-aai amápar-aimba simátímakaunda íma Yútaa-kwaasiraꞌa ivo óꞌonkaa-kwaasiraꞌa siráunda ísaraawe. áwáávitemo in-íyánkó óipinkembo mayauwénamo kawepáꞌó móánkáintemba Ísóigo aaivimbá kwémaisinkaampinkemba síkena 


text:
sáwíꞌo kwéumasinkempinkembo éna síꞌmai kwíyómpaꞌa kwemó kwégawaaipaꞌa kaweꞌá umái mósinkaniye. kwená ságayambo kwaíkwaiꞌo ínímba árair-aimban-iye. 


text:
<pb/>Párísikaante Ákwíraante simátime se kaweꞌá umái máékaiyo siyó. Ónésívorasaante kwená naaúmpaꞌa máyáan-kwaasiye simátime se kaweꞌá umái máéro siyó. 


text:
áúꞌo sií-kánáá íma tiráina imáyáa é kesópaꞌa tiyó. Yúpúrásawe Púténésiye Áráínásawe Kírótiyawe amápaꞌa Áánútuna kwaásiye entávésa sésa kaweꞌá umái maiyó kwésewe. 


text:
<pb/>Ísóigo keinárawate ména úwoi kwétuwaꞌnaa-intaveꞌa námúnaa kwésune. <n>kemá Póromo súnda-aimba ánásaiye.</n><pb/>


text:
kemá Ísóigona kwaásiraꞌa kárákwiraundawai éꞌa maanáúváí agaimái amúne. Káyásiyo maanáúváí awánaao. Ísóigona árair-aimba ísaraundayaveꞌa sirumbá kwéamune. 


text:
kesí kwaási ónaꞌa sirumbá kwéamune. Ísu Káráísitina aampaꞌá kaweꞌá umái kwégonda-aimba ísaraumne. miráumai kaweꞌá umái ménana íma áíꞌa íníntaveꞌa Áánútumpaꞌa námúnaa kwésune. ená mayáí kaweꞌá kwéondayaveꞌa Áánútumpaꞌa námúnaa kwésune. 


text:
Ísóigona kwaási évakarawai enópakemba kesópaꞌa tésa entávésa tasésa enarumpimbá árair-aimba tátore máyaane sewaꞌá isáúnana kesirunkó kaweꞌá kwéiye. miráumai áraiꞌa arupí-ampaꞌa kwégwe máyaane. 


text:
kesí iyámpói áraiꞌa arupí-ampaꞌa kwégowe-aimba iséꞌa aamoí kwéunda póna mináámóígómá évaka-tantaataveꞌo aamoimó únda-aamoigomba usáyaaitaraiye. 


text:
<br/>kesí kwaásigompo Ísóigona kwaási enópaꞌa kuráamba túwaꞌnaa ema kaweꞌ-máyáí mairáanasa minkwáásívínkémbá óꞌom-bapaken-kwaasi enópaꞌa kuráamba miwígwáráꞌá túwaꞌnaa éma kaweꞌ-máyáí mairáane. 


text:
miwí maankáꞌá Ísóigona kwaásiya tasimásimesa sésa emá arumbá tímakaandawai tasimásímakaawe. óꞌom-bapaꞌa Áánútuna mayáí komayánáe kwésewai emá aambó kónááon-tantaaꞌa kwétuwaꞌnaa-onda mindá kaweꞌá kwéone. 


text:
miwímá Ísu Káráísitina mayáí maimaé kwénaaesa Ísu Káráísitimpaꞌo ímo tiráan-kwaasirakemba meéyámbá íma kwémayaawe. 


text:
mindáyaveta Ísu Káráísitimpaꞌo tiráunda-kwaasiya miwíyá túwaꞌnaaya onó. miráumai tágárotamaiya máyaundaya pósa árair-aimba isánááowe. 


text:
<pb/>ákí-auvai agaimái tuwááwánana Ísóigona kwaásitopaꞌa kúwana moóráwai áwíꞌa Táyótevi kentávésa anóndakoman-iye sígwáe séna mináúváívínkén-áímbá iséna íma ísámai kaweꞌá uráimba póꞌa 


text:
enópaꞌa kwéꞌa kwaási túrankaꞌa Táyótevi uráin-kwasai kosimátimenaumne. Táyótevi kentáá sáwíꞌa umásinkenaya kampar-áíntá simásínkaraiye. íma mináíné suꞌmainivo Ísóigona kwaási kwenópaꞌa kuráamba kwená naaúmpaꞌa íma mósá tínkaraiye. évakarawai kentí naaúmpaꞌa mósá tinkánáe suwaná íma mirán-oro séna monoꞌ-náúmpákémbá tiꞌmátukaiye. 


text:
<br/>kesí kwaásiyo. sáwíꞌo ontembá íma mirá éma kaweꞌó ontembá mirán-uwo. kaweꞌó úmae iyówai Áánútuna kwaásiman-ovo sáwíꞌo úmae iyówai Áánútumpaꞌa íma kwétewe. 


text:
<br/>amáparawai Témítiyaantavesa kaweꞌnáꞌán-iye kwésewe. kwená mayáí awánésa sésa áraiꞌa kaweꞌ-máyáí kwémayaiye kwésewe. kesáágwáráꞌá miráyá kwésune. kwésunda-ainta árair-aimba ísaraawe. 


text:
paru umái máyaantaveꞌa Áánútumpaꞌa námúnaa kwésune. ená kwaási kesé máyáawai sésa kaweꞌá umái ménaro kwésewe. kentáásí kwaási esé máyáantaveta séta kaweꞌá umái máéroya kwésumpo moórá-mora-kwaasi simátimiyo. <n>kemá Yóni kesáái ánásaiye.</n> <pb/>


text:
Tíóvíráasiyo ívé-kwandaaivimba moórá-kwasai sénaumpo isaaó. aiva-kwándááívímbá Áánútu Ísumba aiꞌmarówana marapáꞌá kunkáin-ainkwara mayáímá kumbairáin-ainkwara aaimá siráin-ainkwara avumpimbá amápaꞌ-mayaima mairáinkwaraꞌa komaé tamae umái kwená mayáí marapáꞌá ánásowana 


text:
Áánútu kunairówana kwíyómpaꞌa iráin-ainkwaraꞌa aiva-kwándááívímbá agaimakáunda isaꞌá ívé-kwandaaivinkwaraꞌa agaimaráúmpo isaaó. Ísu kesí aantá-kwaasiye séna ítámakaiye. Ísu íma kwíyómpaꞌa irónkaꞌa Áánútun-amankona asirayánkwáráꞌá ména aantá-kwaasi kwená ámáámba simátímakaiye. 


text:
Ísu pukáimpinkemba usásinena kae-kwááí aíyayaan-kanaama 40 kanaama moórá-mora-tawai paárurena kwenáúma kaweꞌá umái agaráátinkowasa awánésa sésa áraiꞌa Ísu pukáimpinkemba usásinena máyáiye suwaná paáruronkaꞌa Áánútu kwená kwaásimo kawááin-aimba simátímaꞌmaena iráiye. 


text:
moórá-tawai torupésa toómbá kwénowana Ísu paáréna séna maankáꞌá Yérúsaremu-naopaꞌa íma tuwéꞌa úwoi méꞌa kesivo kesimambá timénaumnemo asiramái siráimba kwéamuꞌmareꞌa máyáanana úwoi timíno. mináímbá áꞌa simátimeꞌa séꞌa 


text:
Yóni nombá pétinkaraimbanivo sáwíyankaꞌa Áánútun-amanko kuména keinárawapimba anómba umátinkanivo amuꞌmaréꞌa máéro Ísu siráiye. Áánútu Ísumba kunairówana iráin-kwasai. 


text:
<pb/>Óríve-omapaꞌa Ísuwe aantá-kwaasiye torupésa Ísumba áísaa esa sésa Ísóigoo ívéra Árómáani-kamaani-kwaasi tiꞌmátuwewa Ísareri-kwaasiya kawáá íníyono suwaná 


text:
Ísu séna moórá-kanaamo tínímba ívéraꞌi. aánowaꞌiyo. Áánútu kwená imáyáavinkemba mirá íníye. kawe-kánáámó sáwí-kanaamo paárinimba Áánútu kwená imáyáavinkemba mirá íníye. mirán-kánáámó tínímba sáwíyan-aimbanivo 


text:
kemó sendá anón-aimbanivo ísáaro. Áánútun-amankoma kentópaꞌa kúmínimba kwená asirayámbá tirumpimbá anómba umátinkainaꞌa kesááigwara kentáváígwáráꞌá simátimeꞌa Yérúsaremu-naopare Yútiyaa-ayampare Sámériyaa-ayampare amápar-ayampare kosimátímaꞌmaeꞌa nááóro 


text:
Ísumo iyúmba kwíyómpaꞌa karátuwesa máyówasarai avekáán-umai kae-kwáásí kwayán-únánkwátói úmaesarai egwaaꞌá mésarai 


text:
sésarai Káríri-ayampaken-kwaasiyono. íma kwíyómpaꞌa karátuweꞌa máéro. awánaawanamo Áánútu kunairáísanamo kwíyómpaꞌo íyínten-umai ókwaraꞌa miráumai kumíníye sirááiye. Yútásina mayáíráꞌá usámairain-kwasai. 


text:
<br/>mindárai simásúwóyasa aantá-kwaasi Óríve-omapa Yérúsaremu-naor-egwaar-omapaꞌa tuwésa Yérúsaremu-naopaꞌa koyauwerésa 


text:
máyón-daumpaꞌa ávúmayaatanaan-daumpaꞌa umésa miwímá Ísuna aantá-kwaasi moórá-morawai túwíꞌa Pítaawe Yóniye Yémésiye Éndaruwe Vírípiye Tómáasiye Pátóromuwe Mátíyuwe Árávíási ááninko áwíꞌa Yémésiye moóráwai kwemá Árómáani-kamaani-kwaasi tiꞌmátuwanae siráiwai áwíꞌa Sáímoniye moóráwai óꞌon-Yemesi ááninko áwíꞌa Yútásiye miráumai-kwaasi aantá-kwaasi 


text:
tayorupontembá námúnaa seémáémbani. minkwáásíyónté évakar-inintone Ísumba anówawe Ísun-áváꞌawaawiye tayorupamái mésa námúnaa seémáémbani. 


text:
<br/>námúnaa síma-sima kwéesa moórá-kanaama sáwíva-kwaasi 120 kwaasi Ísun-aaiyavesa áraire siráan-kwaasi tayorupamái máyówana Pítaa usásinena simátimena séna 


text:
kesí kwaásiyono. naaóváꞌá Áánútun-amankoma kentáá síkwáꞌnáomba áwíꞌa Tévítimba simámena Yútási-aai súwana agaimakáimba póna mináímbá paáriniye. ááéma kentááyáváíyé Yútásintavaiye Ísu kesí mayáí máyáaro séna ításinkowata aantá-kwaasiti mayáí-íta umáíya mairáúndayaawe. naaémba Yútási tíꞌmaena Ísunopaꞌa túwasa tátoꞌmai áíꞌmaesa ándávimba ánkaraawe. [ 


text:
Yútási misáwí-máyáígóná meéyámbá óntamba mairéna maramá meéyán-umasuwena mimbáráváꞌá ándáma uréna kweyááríkaꞌa kwenanumarambá arátuwena ámúꞌa kuvánkaar-úwana ayánaruntomba marapátá kunturáíye. 


text:
Yérúsaremuvaken-kwaasi isésa miwí tááivinkemba mimbárágó áwíꞌa Akeotaavaꞌan-iye sésa kwántámai-kwiꞌa naae-máráváꞌán-iye siráawe.] 


text:
ánivo monor-ímó agaimakón-auvai-kwandaaivimba Tévíti agaimaréna séna<br/>kwená naambá tuꞌnambá isasá<br/>mimpímbá íma kwaási kwégwaewe agaimaréna séna moórávaꞌa agaimaréna séna<br/>kwená mayáíráꞌá moóráwai usámayaniye agaimaréna sirónkaꞌa póta 


text:
moóráwai Yútásina mayáíráꞌá usámayaniwaimba avakáá-umaiya airánaundayaawe. Ísu Káráísitima pukáimpinkemba usásinkain-aimba kweséya tásáumai simátímaꞌmaeta kónaunda póta Yóni nombá kwévetinkowana Ísu mayáímá ááimba ásámai mayówata kuré-ire úmae kwénaaowananaya Áánútu Ísumba kunairówana kwíyómpaꞌa iyúwasa awánaraawaivinkemba moóráwaimba aíráananaya kwemá Yútásimo tukáim-bayai usámayaniye Pítaa simásuwowasa 


text:
isésa kae-kwáásí túwíꞌa tésa moóráwai kaumbo-kwíꞌá tamámakaawai moórá-awiꞌa Yósépi moórá-awiꞌa Paasapasí moórá-awiꞌa Yásátasi uwaná moóráwai áwíꞌa Mátáyáasi miráumai-kwaasirai túwíꞌa tamásuwesa 


text:
námúnaa sésa Ísóigoo amápa-kwaasiti imáyáa awáné tirumbá tuwáné minkáé-kwáásívínkémbá nááwa Yútásina mayáí aantá-kwaasiti mayáíráꞌá usámayaniyo. agaráásínkénata awánaano. 


text:
námúnaa simásuwesa kae-kwáásí túwíꞌa kae-kwándááívímbá agaimái anavéúmpímbá kuvéꞌmakowana moóráwai moórá-kwandaai mósá mairéna awánómba Mátáyáasiye sésa agaimakówana aantá-kwaasi sísamaivakemba moórá kumbaimái-kwaasivimba komayáí mairáiye.<pb/>


text:
naaémba toómbá ákáꞌmai Áánútuntavesa ísámai kaunánáe sésa torupaan-kánáámá túwasa Ísun-aaiyavesa áraire siráawai amápaꞌa mimbórá-náúmpáꞌá torupamái máyówana 


text:
avekáán-úwana kwíyómpakemba anón-undaraamba torówasa kwéisowana máyón-daumpaꞌa kuména móanoniꞌa úwana 


text:
Áánútun-amankoma tirumpimbá anómba umátinkowasa máyówana Áánútun-amankoma asirayámbá timúwasa óꞌon-oꞌon-kwaasi tááivinkemba siráawe. 


text:
<br/>toómbá ákáꞌmai Áánútuntavesa ísámai kaunánáe sésa torupaan-kánáá túntavesa Yútaa-kwaasi Áánútuna imáyáa mósá márówai óꞌon-oꞌom-baravakemba Yérúsaremu-naopaꞌa tayorupamái máyówana 


text:
úndáraamba torónkaꞌa isésa mindámbó kwáyopaꞌa tayorupowasá miwí tááivinkemba kwésuwasa isésa táátavai ésa 


text:
kesáámá évakaꞌa Páátiyaa-maravakewaiya évakaꞌa Mítiyaa-maravakewaiya évakaꞌa Iramu-márávákéwáíyá évakaꞌa Mésópótemiyaa-maravakewaiya évakaꞌa Yútiyaa-maravakewaiya évakaꞌa Kápátósiyaa-maravakewaiya évakaꞌa Pontasi-márávákéwáíyá évakaꞌa Ésiyaa-maravakewaiya 


text:
évakaꞌa Vírísiyaa-maravakewaiye évakaꞌa Pámpíriyaa-maravakewaiya évakaꞌa Ísípi-maravakewaiya évakaꞌa Árípiyaa-maravakewaiya Sáíríni-maragona egwaakéwáíyá évakaꞌa Árómáa-naopakewaiya miráumai-naopakemba tayorupamái méta 


text:
Árómáa-naopakewaiya évakaꞌa Yútaa-kwaasiya évakaꞌa áꞌon-ampaꞌa tuwéta Yútaa-monor-ampata kwégwareta ánivo évakaꞌa Kíríti-maravakewaiya évakaꞌa Árépiyaa-maravakewaiya tayorupamái máyaunasaya Áánútu kaweꞌ-máyáí mairáin-aimba kwésesa moórá-morawai kesááivinkenta kwésewata kwéisaundayaawe sésa 


text:
évakarawai kwíráái sésa miwí uwoaóꞌ-nómbá nésa uwoaóꞌá ésa óꞌon-oꞌon-kwaasi tááivinkemba kwésewe siráawe. Pítaa simátímakain-kwasai. 


text:
<br/>simásúwówana aantá-kwaasi 11 kwaasi usásinompimba Pítaa usásimbai ména torupamái máyón-kwaasiyavena anónkaꞌa simátimena séna kesí Yútaa-kwaasiyono. Yérúsaremu-naopaken-kwaasiye óꞌom-baravaken-Yutaa-kwaasiye maísáaro. Kárírivakewai óꞌon-oꞌon-kwaasi tááivinkemba kwésewaina ááimba simátimumpo ísáaro. 


text:
uwoaóꞌ-nómbó nésa uwoaóꞌó owémó kwésemba minkwáásí íma uwoaóꞌá kwéowe. kwaási noꞌwáámba uwoaóꞌ-nómbá nésa uwoaóꞌá kwéovo ívéꞌa aaváyaavimba isasá minkwáásí íma uwoaóꞌá kwéowe. mintántáákóná ááimba maará ínívo 


text:
naaóváꞌá Áánútun-aai simátímakowai áwíꞌa Yóweri agaimaréna siráin-aimba kwévaariye. maarán-áímbá agaimaréna séna<pb/> 


text:
Áánútu séna naaén-kanaa maará ónaumne. kesimambó amáparawaimo timénaunda kentáánimbaare kentiyáámúmbaare kesáái avoraꞌá simátimenaaowe. kentí ívé-kwaasiye anónutan-kwaasiye kaaimbá awánanaaowe. 


text:
kwíyómpaꞌa marapáꞌá óꞌon-oꞌom-bayai-awaameꞌa ónaunda naaegwárá iragwárá anón-umunkwaraꞌa paáriniye. 


text:
aaváúmá tunínana kwíyómba naaeríríꞌa váínaꞌa mirámó ónaunda kesí óꞌon-oꞌon-kanaa ságayan-kanaama paárinimba 


text:
kentávésamo Ísóigowemo síyawaima sáwíꞌo umáímo maíyampinkemba kawer-ámpáꞌá métinkanaumne Áánútu siráiye Yóweri agaimaréna siráiye Pítaa mináímbá simásuwena 


text:
séna Ísareri-kwaasiyono. senda-áímbá ísáaro. Áánútuma Ísumba Násáretivakewaimba asirayámbá amúwana simámakaim-bayai maéna kaweꞌ-máyáí óꞌon-oꞌom-bayai-awaameꞌa uráimba keinárawapimba úmba awánaraawe. 


text:
naaóváꞌá Áánútu imáyáamo éna mirá-mira ónaumnemo siráinkaꞌa pósa évakarawai Ísumba áíꞌmai keinárawaꞌa tímúwaꞌa tuvuwónáe séꞌa sáwí-kwaasi tímúwasa áíꞌmaesa taairaꞌá tuvúwúwana puwúmbanivo 


text:
Áánútu pukáimpinkemba usásinankaraiye. pukéna marapáꞌá maígómá íma kanaán-umai tátorowana Áánútu Ísumba ayúrankowana pukáimpinkemba usásinkaiye. 


text:
mindáyavena naaóváꞌá kentáá síkwáꞌnáo áwíꞌa Tévíti Ísun-aai agaimaréna séna<br/>aasiyaasí Ísóigo kesé máyáísaꞌa awánaraumne. kwemá sirávaimai máyáimba póꞌa íma sáwí-imayaa kwéune. 


text:
mindáyaveꞌa kesirumbá kaweꞌá umái méꞌa Áánútu áwíꞌa mósá kwémaraumne. púwón-ayampaꞌa kesimambá íma másiyuwaniyone. kesirumbá ámakaundawaima ená kwayó-kwáásí únda po puképaꞌa íma másiyuwenana súma kaviráníye. mindáyaveꞌa máyaunda póꞌa imáyáa éꞌa púwóndavinkemba usásisinkaniye. 


text:
púwíndavinkemba usásine maíꞌmaiꞌa íníyone séma kesé máyaanda póna kesirumbá kaweꞌá umái anómba ínaꞌa ménaumne Tévíti agaimaréna siráiye Pítaa mináímbá simásuwena séna 


text:
kesí kwaásiyono. kentáá síkwáꞌnáo áwíꞌa Tévítin-aai avoraꞌá simátimunda kwemó agaimakáimba íma kwesáváí siráiye. kwemá puwúwasa utámakowana kwená maravaraambá áꞌa awánaraamba póna agaimarómba íma kwesáváí siráiye. 


text:
naaóváꞌá Áánútu séna Tévítimo kawáánáꞌó ménamo uráintemba moóráwai minákúmpákéwáí anondáraꞌa kawáánáꞌá méniye Áánútu siráimba Tévíti Áánútun-aai simátímakaiwai póna kwemá séna Áánútu siráin-aimba áraiꞌa paáriniye Tévíti siráiye. 


text:
Tévíti Áánútumo naaémbo ínín-imayaa éna séna Áánútumo usásinkaiwaima Káráísiti kwemá puwíndavinkemba usásinaniye súntavena séna<br/>pukén-ayampaꞌa íma máuwainana<pb/>áúma kaviráníye Tévíti súmba 


text:
Áánútu kunáíꞌmaena anón-kwaasi póna ayáánúrapaꞌa asirayán-áyámpáꞌá móankena kwenamambá ámakaiye. avowámó áraiꞌa kesimambá aménaumnemo siráimba ámakaisana kwenamambá kembá símakaimba kwéiseꞌa kwésuwaneꞌa kwéowe Pítaa mináímbá simásuwena séna 


text:
Tévíti íma kwíyómpaꞌa iráiwai séna<br/>kesí Ísóigontavena séna Áánútu séna kesiyáánúrapaꞌa asirayán-áyámpáꞌá maraꞌá ménaꞌa 


text:
ená namuro-kwáásí usáyaaitaanasa miwí ánásanaaowe Tévíti siráiye. kwemá íma kwíyómpaꞌa iráiwai póna kwesáváí íma siráiye. 


text:
ánivo keinárawaꞌa taairaꞌá tuvúkáawaintavena Áánútu séna kemá usásinankaundawai Káráísiti éna Ísóigoma iyémá Áánútu siráimba pósa Ísareri-kwaasi amáparawai kaweꞌá umái ísáaro Pítaa simásuwowasa 


text:
ísómba tirumbá umbaí tówasa Pítaawe aantá-kwaasiyavaiye sésa sáwíꞌa uráumpo nóra ónaunanayaawa siíyó suwaná 


text:
Pítaa séna keinárawaꞌa moórá-morawai amáparawai misáwí-ímáyáá tínaaemba umámeꞌa Áánútunopaꞌa téꞌa Ísu Káráísitintaveꞌa ísámai nombá péráaro. mindáyavena kentí sáwí-imayaa maitiyuwéna Áánútun-amankomba úwoi timíníye. 


text:
Áánútu kesópaꞌa terómó sendawáímá kesimambá timénaumne Áánútu siráimba pósa keinárawatavaiye kentírááꞌmaatavaiye óꞌon-oꞌom-baravakewaiyavaiye asirayán-áímbá siráiye Pítaa siráiye. 


text:
<pb/>Pítaa simásuwena óꞌon-oꞌon-ainkwara kawer-áínkwáráꞌá simásuwena égési umái simátimena séna ívéꞌo sáwí-kwaasi méwaimo éꞌa sáwí-meyamba mayánááowe. kemá ívéꞌa sáwí-ampaꞌa tuwéꞌa póꞌa íma sáwí-meyamba mayánááowe Pítaa súwasa 


text:
sáwíva-kwaasi isésa kwenááiyavesa áraire sésa nombá kwéveresa mitáwai sáwíva-kwaasi 3,000 kwaasi Ísun-aaiyavesa árairemo suwasá Ísuna kwaási sáwíva-kwaasi-iꞌa ésa 


text:
torupamái maiváꞌá iyésa aantá-kwaasi Ísun-aai simátímaꞌmae kwáávantan-úmaesa kwéiyesa moórá-mora-umai-kwaasi kwétuwaꞌnaa-esa Ísuntavesa ísámai aráá-tomba kwénesa námúnaa sinté iráawe. 


text:
<br/>námúnaa sinté iyésa mirámó umbá aantá-kwaasi kaweꞌ-máyáí óꞌon-oꞌom-bayaima kwémayowasa pósa amáparawai táátavai uwasá 


text:
Ísun-aaiyavesa áraire suwáí mimbórá-ímáyáá kwéesa torupanté kwéiyesa imáyáa ésa kentáásí náaindaamba amáparawainein-iye sésa 


text:
miwítí maramá miwítí náaindaamba óꞌon-kwaasi timésa óntamba mairésa taaínkaar-umai ímo makón-kwaasi tímatuwesa 


text:
aasiyaasi-táwai Yútaa-kwaasiti anóm-bonoꞌ-naumpaꞌa Áánútuntavesa ísámai torupanté kwéiyesa óꞌon-oꞌowiti naaúmpaꞌa komésa Ísuntavesa ísámai aráá-tomba kwénesa tirumbá kaweꞌá umái mésa toómbá taaínkaar-umai kwétimesa nésa 


text:
Áánútu áwíꞌa mósá marówasa amáparawai tuwánésa miwíyávésa kaweꞌá kwéowe suwaná aasiyaasi-táwai Ísóigo évakarawai sáwíꞌo umáímo máyómpinkemba kawer-ámpáꞌá métinkowasa Ísun-aaiyavesa áraire suwáíyé torupamái méraawe.<pb/>


text:
moórá-kwaasi anówa maránkarompinkemba aísamaima pukurón-kwaasi máyowasa aasiyaasi-táwai áíꞌmaesa anóm-bonoꞌ-nankona ontaráꞌá áwíꞌa kawer-óntáráꞌá móankarowana ména anóm-bonoꞌ-naumpaꞌo íyún-kwaasiyavena óntantavai inaainaaí sún-kwaasi máyonkaꞌa anóm-bonoꞌ-naumpaꞌa Pítaae Yóniye íyúyana aaváúmá toraétáápaꞌa kúwasa námúnaa kwésen-kanaaraꞌa íyúyana 


text:
Pítaa séna íma óntamba makáumpo Ísuna asirayándéí kaweꞌá umánkanaumne. Ísu Káráísitima Násáretivakewaina asirayámbá kwáyáintaveꞌa séꞌa usásine naauwó súne Pítaa séna 


text:
usásinkwena tokávara taúvaraaꞌa éna aamoí éna Áánútu áwíꞌa mósá kwémarena mindáraiye anóm-bonoꞌ-naumpaꞌa 


text:
sésa miwá aasiyaasi-táwai anóm-bonoꞌ-nankona kawer-óntáráꞌá ména óntan-inaai síma-simaꞌa indáꞌán-iye sésa táátavai ésa kweyááríkaꞌa marapáꞌá kwéiyuntavesa tiyáámba tuvimpín-ésa táátavai uráawe. Pítaa simátímakain-kwasai. 


text:
<br/>kweyááríkaꞌa kwéiyena aamoí éna Pítaante Yóninte tineꞌá tátorowasa amáparawai táátavai ésa miwítópaꞌa tóyo ésa anóm-bonoꞌ-naumpaꞌa Sórómoni áúgwimai úmakopaꞌa tóyo uwaná 


text:
Pítaa tuwánéna séna Ísareri-kwaasiyono. mintántáátáváí íma tááꞌa kaíno. íma túramba kenkáí arááꞌa sivuwóro. íma kenkáísí asirayánkó kaweꞌá umái arupí umái mékai kwéuvo 


text:
Áánútuna asirayánkó mirá kwéisana minkwáásí kweyááríkaꞌa kwénaaiye. mirá uráintavai Áánútu Ísu áwíꞌa mósá maréna kentáá síkwáꞌná Ááváramu Áísákaa Yákópo miwítí Ísóigoma kwená kwayóꞌnákó áwíꞌa Ísumba póna mósá makáiye. ánivo Ísumba áíꞌmaeꞌa Árómáani-kamaani-kawaanako áwíꞌa Páírátinopaꞌa máánkarowana Páíráti séna ayúrankanae súwaꞌa aꞌáo siráawe. 


text:
kawe-kwáásí arupí umái máyon-kwaasiyaveꞌa aꞌáo séꞌa moórá-kwaasi inkamúwana puwúwasa ándávaꞌa áúkon-kwaasiyaveꞌa ayúrankaao siráawe. 


text:
mirá uráantaveꞌa aúnáiꞌa umái maíꞌmaiꞌa ónááowaina ááin-kwaasi kemá tuvúwana pukáimpinkemba Áánútu usásinankowakai awánarauye. 


text:
awánarauyawai Ísuna asirayánkó aísamaima pukón-kwaasi kaweꞌá umánkaraiye. Ísuna asirayántávéna áraire siráimba isaná minkwáásí kaweꞌá umái kwénaaisaꞌa kwéawanaawe Pítaa siráiye. 


text:
<pb/>Pítaa mináímbá simásuwena séna keinárawate kentí kawáánárawate íma awánamai Ísumba kawer-uréꞌa tuvukáawe. 


text:
naaóváꞌá Áánútu kwenáái simátímakowaiyavena séna simátimeꞌa séꞌa kemó usásinankaundawaimba sáwíꞌa umánkanaaowe Áánútu siráinkaꞌa póna keinárawaꞌo Ísumbo uráamba mináímbá paáruraiye. 


text:
mindáyaveꞌa kentí sáwí-imayaa tínaaemba umásuweꞌa Áánútunopaꞌa tíyana póna Áánútu kentí sáwí-imayaa maitiyuwáníye. 


text:
moórá-mora-tawai Ísóigo kwená asirayámbá timínaꞌa kwesé ménaaontaveꞌa kentí sáwí-imayaa tuwéꞌa Áánútunopaꞌa teró. Áánútuma túwaꞌnaa ínkwáe séna usásinankaiwaimba Ísumba aiꞌmaráínana kumíníntaveꞌa kentí sáwí-imayaa tuwéꞌa Áánútunopaꞌa teró. 


text:
Ísu kwíyómpaꞌa umáyáimba póna naaén-kanaamo éna amápa-tantaaꞌa aúnáiꞌo índa-tawai ókwaraꞌa marapáꞌá kumíníye. naaóváꞌá Áánútu mináímbá simátimuwasa Áánútun-aai ísón-kwaasi kawe-kwáásí isésa simátímakaawe. 


text:
Áánútun-aai simátímakowai áwíꞌa Mósesi séna Áánútu kentí Ísóigo kembá kesí mayáí mayaaó séna siꞌmákainten-umai Áánútun-aaimo simátiminiwaimba keándárakemba moóráwaimba aiꞌmaráínana kwenáái simátiminasa isánááowe. 


text:
ímo isáíyawaimo éna Áánútu kwená kwaásivinkemba tíꞌmaena moórávaꞌo tinkáindawai ánásanaaowe Mósesi siráiye. 


text:
Áánútun-aai simátímakowai áwíꞌa Sámúwéri kwemá simátímakonkaꞌa naaén-kwaasi simátímíntemba mai-simátímaꞌmaesa iyémáyáamba kwévaariye. 


text:
naaóváꞌá Áánútu kentáá síkwáꞌná áwíꞌa Ááváramuntavena séna enándáraken-kwaasiyavena amápaꞌ-marava-kwaasi kaweꞌá umátinkanaumne Áánútu asiramái siráiye. Ááváramun-andaraken-kwaasi owaná póna keinárawatavena Áánútu mináímbá asiramái siráiye. 


text:
miráumai Áánútu Ísuntavena kesí mayáí mayaaó séna aiꞌmarówana keinárawapimba kunkáiye. amáparawai kentí sáwí-imayaa tínaaemba umásuwaiyana aivaꞌá keinárawaꞌa kaweꞌá umátinkanintavena keinárawapimba kunkáiye Pítaa Ísareri-kwaasiyavena simátímakaiye.<pb/>


text:
anóm-bonoꞌ-naumpaꞌa Pítaae Yóniye kwésimatimuyasa tóyo ésa monoꞌ-máyáí-kwáásíyé monoꞌ-nánkáꞌó kárákwirowaiye Sátúsi-monor-aimbo sun-kwáásíyé tóyo ésa 


text:
miwí táái taisésa áwááꞌa suwasaráí mindárai Ísu pukáimpinkemba usásinkain-aimba simátímúyasa úwoi-kwaasi isésa sésa Ísu pukáimpinkemba usásinkaintavesa amápa-kwaasi pukémpinkemba usásinanaaowe suwasá mináímbá isésa kamparé sésa áwááꞌa kwésesa 


text:
mindárai tátoresa sésa eénáimba póta aaváyaavimba aaivimbá maitinkánaumne sésa kawáá-kwáásí ándávaꞌa tínkómbanivo 


text:
<br/>aaváyaavimba aaivimbá maitinkánaumne sésa kwáúmba aaváyaavimba Yérúsaremu-naopaꞌa Yútaa-kawaa-kwaasiye anón-kwaasiye ámáámba sun-kwáásíyé miráumai-kwaasi miwí táái isánáe sésa torupésa 


text:
aivaꞌ-mónó-káwáánákó áwíꞌa Ánásiye kwená akún-ándá-kwáásíyé Káyavaasiye Yóniye Arekesándaawe torupamái mésa 


text:
Pítaante Yóninte tááyowasarai miwítópaꞌa tuyasá tísaa esa sésa aísamaimo pukáin-kwaasi nóra urááiyo. nááwana asirayáná keináraivimba kwáyáintavaiya kaweꞌá umánkaraaiyo. nááwa áwíra tékai kaweꞌá umánkaraaiyo suwaná 


text:
Áánútun-amankoma kwempímbá anómba umánkowana Pítaa séna Ísareri-kawaa-kwaasiye anón-kwaasiye ísáaro. 


text:
aísamaimo pukáin-kwaasi kaweꞌá umánkaraundayaveꞌa kwésisaa-owe. nóra séra kaweꞌó umánkaraundayaveꞌa kwésisaa-owe. 


text:
avoraꞌá simátíménda keinárawate amápar-Isareri-kwaasiye ísáaro. Ísu Káráísitima Násáretivakewaimba taairaꞌá tuvúwówana Áánútu pukáimpinkemba usásinankaraiwaimba kwenáwíkaꞌa súyana kwená asirayánkó minkwáásí kaweꞌá umánkáísana keinárawapimba kaweꞌá umái máyáísaꞌa kwéawanaawe. 


text:
Áánútun-aai aúváí-kwandaaivimba Ísun-aai agaimaréna séna<pb/>óntan-damba on-kwáásí moórá-ontantavesa sáwíꞌa kwéiye sésa maisukáawe. aáno minóntánkó ávonkaamba uráiye mináímbá Ísuntavena agaimaréna siráiye. 


text:
kwewé suꞌmai sáwíꞌo umáímo máyáampinkemba kawer-ámpátá mésinkanintaawe. Áánútu séna kwenáwíkare suꞌmai kwená asirayánkówé suꞌmai kwaási sáwíꞌo umáímo máyáampinkemba kawer-ámpáꞌá métinkaniye Pítaa siráiye. 


text:
<pb/>Pítaa mináímbá kwésimatimena Pítaae Yóniye íma tááꞌa kwégowasarai asiramái simátímúyasa minkáwáá-kwáásí tuwánésa táátavai ésa mindáraimo úwoi-kwaasirai ímo aúváívimbo awánaroyawaiyavesa pósa táátavai ésa sésa Ísuwe kwénaauyantavesarai mirá kwéoiye sésa 


text:
awánomba Pítaante Yóninteyopaꞌa aísamaima kaweꞌá umánkaron-kwaasi máyowasa awánésa mindáraimo simátimenaaon-aintavesa avakáá uwááesa ivátiyuwesa 


text:
mindáraiye nóra ónaumno. óꞌom-bayai kaweꞌ-máyáímá mairááyamba pósa Yérúsaremuvaken-kwaasi amápaꞌa ísáamba póta íma kamparéyá sénaundayaanivo 


text:
óꞌon-oꞌon-daopaken-kwaasi íma isánááontaveta mindáraiyaveta simátimeta séta Ísu áwíkaꞌa íma simátímékaiyo sénaundayaaniye sésa 


text:
Pítaae Yóniye sésarai kemó mirá simásinkaiyakaimo Áánútun-aaimo tuwékaimo Áánútu aúrampimba kawerá íníya ke mináímbá ókwaraꞌa ísáaro. 


text:
kawáá-kwáásí óꞌonkwaraꞌa asiramái simátímatuwesa sésa ánivo úwoi kárúwaakaiyo sirá. aísamaima kaweꞌá umánkaron-kwaasi kae-kwááí aíyayaan-iraꞌa 40 iraꞌa íma kweyááríkaꞌa kwénaauwasarai kaweꞌá umánkóyasa úwoi-kwaasi isésa Áánútu áwíꞌa mósá maróntavesa mindárai íma tínkamesa úwoi kárúwaakaiyo siráawe. asiramái ménaumne sésa námúnaa siráan-kwasai. 


text:
<br/>kárúwaakaiyo suwasaráí Pítaae Yóniye kentí kwaásitopaꞌa tésarai mono-káwáá-kwáásíyé anón-kwaasiye simátímakaan-aimba másimátímúyasa 


text:
isésa Áánútumpaꞌa námúnaa sésa Ísóigoo kwíyómba maramá uwí-nómbá tarórumarena miwán-arumpimba tarórumaraanda-yantaakakwaraꞌa kwégawaa-one. 


text:
naaóváꞌá emá sunaná enamankómá ená kwayó-kwáásí kentáá síkwáꞌnáomba Tévítimba kusimámuwana agaimaréna maará séna<br/>nóintavai óꞌom-baravakewai áwááꞌa sésa nóintavai ámááyu-aimba suwááesa áúkaawe. 


text:
óꞌom-baravaken-kawaa-kwaasi tokwaa úmae tayorupésa Ísóigonte kwemó usásinkaiwainte ááiꞌa tiyamátinkanae siráawe mináímbá Tévíti agaimaréna siráiye. 


text:
mináímbá paárúwasa Yérúsaremu-naopaꞌa Érótiye Póntiyasi Páírátiye óꞌonkaa-kwaasiye Ísareri-kwaasiye torupésa Ísuna ámááyu-aimba sésa emó usásinankaandawaimba ená kawe-kwáyó-kwáásí Ísuntavesa ámááyu-aimba siráawe. 


text:
naaóváꞌó emó mirá ónááowemo siráanda pósa torupésa mirá uráawe. emó ímo mirá ónááowemo siráandarakai íma Ísumba tuvúkáasino. 


text:
Ísóigoo mono-káwáá-kwáásí tááimo simáímo káráraamba ísaraanda po súwaꞌnaa íníyonda póta íma inkaiséta enáái úwoi asiramái simátimenaundayaawe. 


text:
ená asirayámbá símínata tíꞌo índa-kwaasiya asóvamatinkavata konó. ená kawe-kwáyó-kwáásígó áwíꞌa Ísuwe súnanaya kwená asirayánkó óꞌon-oꞌom-bayaima kaweꞌ-máyáímá paáriniye 


text:
námúnaa simásúwówana torupamái máyón-daumpaꞌa toraaꞌnááraꞌa úwana Áánútun-amankoma miwívímbá anómba umátinkowasa Áánútun-aai asiramái simátímaꞌmae kuráawe. náaindaamba moórá-mora umátímakaan-kwasai. 


text:
<pb/>Ísuna aampaꞌá kwéguwai mimbórá-ímáyáá kwéesa mésa kentí náaindaantavesa íma kendéí kendeiye kwésesa úwoi moórá-mora-umai tímaꞌmaesa kuwasá 


text:
aantá-kwaasi ávááraumai asirayánkwáráꞌá mésa Ísu pukáimpinkemba usásinkain-aimba asiramái simátímaꞌmaesa kwégwesa Áánútu aantá-kwaasi túwaꞌnaa úntavesa kaweꞌ-máyáí maimaé kwéguwasa 


text:
Ísuna aampaꞌá kwéguwai maramá naambá makówai óꞌon-kwaasi kwétimesa óntamba mairésa aantá-kwaasi tímúwasa taaínkaar-umai íma makón-kwaasi tímakaamba pósa Ísuna aampaꞌá kwéguwai amápa-tantaaꞌa íma aáváán-túwówana 


text:
moóráwai áwíꞌa Yósépi póna kwegwáráꞌá mirá éna moórá-marama óꞌon-kwaasigomba aména óntamba mairéna aantá-kwaasi tiména kwemá Árívái-andarakewai Sáíparasi-ayampakemba tamáyowasa aantá-kwaasi moórá áwíꞌa simámesa Kíríki tááivinkemba Páánápáasiye sésa kwántámai-kwiꞌa tirávayainaꞌa iyémó suwáímá minóntámbá tímakaiye.<pb/>


text:
Páánápáasi minóntámbá tímúwasarai moóráwai áwíꞌa Ánánáesi awainínkó áwíꞌa Sáváerae mésarai moórá-marama óꞌon-kwaasi kwétimesarai óntamba mairésarai 


text:
taaináyauyo-aimba awainínkómbá simámuwana mirá íníyone súwana minóntámbá taaínkaar-urena évakaꞌa kwesáváí maéna évakaꞌa maimaéna aantá-kwaasi mói tiména kampaꞌá séna amápaꞌa timúne súwana 


text:
Pítaa séna Ánánáesiyo Sáátáánigo áísaa umai isánáe sintáváí owé se mararákén-óntámbá amápaꞌa timúne siráanda Áánútun-amankomba kampaꞌá simáukaane. 


text:
mimbárámá ená maramá isa tuwé óntamba mairé ená óntamba isa évakaꞌa timé íma sáwíꞌa éma mararákén-óntámbá évakaꞌa timúne íma sénda amápaꞌa timúne séndama sáwíꞌa ómpo íma kwaásiye suꞌmai kampaꞌá simátíyukaampo Áánútun-amankomba kampaꞌá simáukaane Pítaa súwana 


text:
<br/>máutaawana awainínkó sáwíyankaꞌa ména awaikómó puwún-aimba íma ísarena Pítaa-iyaitopaꞌa túwana 


text:
Pítaa séna keináraiti mararákén-óntámbá amápara símakaiyo súwana minínínkó séna owé amápaꞌan-iye kampaꞌá súwana 


text:
Pítaa séna enawaikóe esé mimbórá-ímáyáá ékai Ísóigon-amankomba kampaꞌá simáuꞌmai awánayae sirááiye. enawaiꞌó mágwéutaan-kwaasi tésa embá tamaimaésa máutanaaowe Pítaa súwana 


text:
puꞌmaéna Pítaa aísamaivimba tuvamúwasa ívé-kwaasi tésa puwúmba taawánésa maimaésa awaikómbó utamánkópaꞌa máutowasa 


text:
<br/>aantá-kwaasi kwaási túrankaꞌa óꞌon-oꞌom-bayai kaweꞌ-máyáímá maimaésa íyúwasa Ísuna aampaꞌá kwéguwai anóm-bonoꞌ-namba Sórómoni áúgwimai úmakopaꞌa aasiyaaí torupamái kwémauwasa 


text:
óꞌon-oꞌon-akwaꞌa sáwívaꞌa Ísóigon-aaiyavesa áraire sésa miwísé torupamái maémáémbanivo óꞌon-kwaasi tuwánésa sésa kawe-kwáásín-owe sésa táátavai ésa íma miwísé torupamái máyówasa 


text:
aantá-kwaasimo uráamba isésa tíꞌo ún-kwaasi tuvaipímbá taagwiyaꞌmaésa naambáruꞌa mátinkesa sésa Pítaa kwénaaena amankóꞌnaanko taaugwétáínasa asóvaigwae suwasá 


text:
óꞌon-oꞌon-daopakemba tíꞌo ún-kwaasigwara tirumpimbá taraváá-kwámbá máyon-kwaasigwaraꞌa tíꞌmaesa Yérúsaremu-naopaꞌa mátínkówana Áánútu Pítaamba áwaꞌnaa úwasa amápaꞌa asóvasaraawe. kawáá-kwáásí aantá-kwaasi sáwíꞌa umátínkaraan-kwasai. 


text:
<br/>mirá kwéuwana aivaꞌ-mónó-káwáánákóe kwená kwaási Sátúsi-monor-aimbo sun-kwáásíyé sésa amáparawai íma kentáásiraaima kwáráavo aantá-kwaasi tirááíma kwáráawe sésa tíyántavai ésa 


text:
mindóꞌwáámbá kwáúnkaꞌa Ísóigona kwayóꞌnákó kwíyómpakendako ontamá tisuwéna tíꞌmaena máápaꞌa móruntinkena séna 


text:
anóm-bonoꞌ-naumpaꞌa uméꞌa aúná-amba kwaási kaweꞌá umái maíꞌmaiꞌa ónááon-ankona ááimba usimátíméro súwasa 


text:
isésa irataróꞌa anóm-bonoꞌ-naumpaꞌa umésa mináímbá simátímakaawe. anóm-bonoꞌ-naumpaꞌa moórávaꞌa kwésimatimuwasa moórávaꞌa aivaꞌ-mónó-káwáánákóe kwená kwaásiye tésa ándá-kwaasi táái isánáe sésa Ísareri-anon-kwaasi tááyowasa tésa monoꞌ-nánkár-í-kwáásíyávésa sésa aantá-kwaasi ándávaꞌa máyáavo kotíꞌmaeꞌa teró suwasá 


text:
ándá-namba ontamá umásuwesa i-kwáásí ontaráꞌá máyáawata onta tisuwéta awánáúndaya íma máyáawata úne suwasá 


text:
mono-káwáá-kwáásíyé monoꞌ-nánkáꞌó kárákwirowaiye isésa táátavai ésa sésa mindá nóraya ónaundayaꞌiyo simásuwesa sáwívar-imayaa kwéuwana 


text:
moóráwai téna séna ándávaꞌa mátíyukaan-kwaasi anóm-bonoꞌ-naumpaꞌa mésa kwésimatimewaꞌa tuwánáúmne súwasa 


text:
monoꞌ-nánkáꞌó kárákwirowaiye kwembó áwaꞌnaa un-kwáásíyé kotíꞌmaesa kwempaꞌá tésa sésa úwoi-kwaasi miwí táái isésa sínkamovo sésa kwempaꞌá 


text:
séna áꞌa simátimeta séta minkwáásígón-áái kwenáwíkaꞌa íma simátímaꞌmaeꞌa koróyá siráundaya isaꞌá áꞌa simátíméwasa Yérúsaremuvaken-kwaasi amápaꞌa ísáyaraawaꞌa ke kampa-kúvímbá sinkéta minkwáásí tuvúkáawe kwésewe aivaꞌ-mónó-káwáánákó súwasa 


text:
Pítaa-iyai óꞌon-aanta-kwaasiyonkwaraꞌa sésa Áánútun-aai aivar-áínkómá póna kwaási tááigomba usáyaaitaraimba póta kentááiya íya iséta Áánútun-aaiya iséta miráyá ónaumne. 


text:
keinárawaꞌa Ísumba taairaꞌá inkámúwana puwúwana kentáá síkwáꞌnáona Ísóigo Áánútu Ísumba pukáimpinkemba usásinankena 


text:
séna anón-kwaasi póna sáwíꞌo umáímo máyáampinkemba kawer-ámpáꞌá métinkaniye séna ayáánúrapaꞌa asirayán-áyámpáꞌá móankena Ísareri-kwaasi kentí sáwí-imayaa tuwéꞌa Áánútunopaꞌa tíyana kentí sáwí-imayaa maitiyuwáníye séna Áánútu Ísumba pukáimpinkemba usásinankena ayáánúrapaꞌa asirayán-áyámpáꞌá móankaraiye. 


text:
mináímbá iséta kaweꞌá umáíya kwésimatimunanaya Áánútun-amanko mináímbá kaweꞌá umái kwésimatimiye. Áánútuma kwenáái ísámai kaweꞌá kwéowai kwenamambá kwétimisana Áánútun-amanko mináímbá kwésimatimiye aantá-kwaasi siráawe. 


text:
miwítí avumpinkémbá moóráwai usásinena ámáán-kawaa-kwaasigo áwíꞌa Kámérieri kwemá usásinena miwí táái káráyuwena kwemá Áánútun-aai aúváí-kwandaaivinkemba aasiyaasí simáti simati kwéuwasa kwenáwíꞌa mósá makáawai kwemá usásinena aantá-kwaasiyavena séna sáwíyankaꞌa máápaꞌa kumónááowe súwasa máápaꞌa kúmúwana 


text:
séna Ísareri-kwaasiyono. minkwáásíyáváí mirá ónáemo síyamba kakaariyá íma mirá éꞌa ísáíyuweꞌa mirán-oro. 


text:
ááéma moóráwai áwíꞌa Tiutaásí usásinena séna anón-kwaasi únda póꞌa kesirááíye séꞌa kwaránááowe súwasa sáwíva-kwaasi 400 kwaasi kwarówana moóráwai Tiutaásímbá tuvuwúwana puwúwasa kwembó kwaꞌmaésamo nááún-kwaasi kóyáwé ésa kwená mayáí ivátukaawe. 


text:
minkákémbá túwíꞌo aawásó-tawai moóráwai Kárírivakewai áwíꞌa Yútási usásinena tááyowasa sáwíva-kwaasi kwenarááíma kwaꞌmaésa kwéguwana moóráwai tuvuwúwana puwúwasa kwembó kwaꞌmaésamo nááún-kwaasi kóyáwé umáguraawe. 


text:
mindáyavai imáyáa éꞌa minkwáásíyómbá íma ándávaꞌa mátiyuweꞌa tíyúwéwasa máéro. miwítí mayáígóná ááimbo marará-kwáásítí imáyáavinkembo énamo éna ánásaniye. 


text:
miwítí mayáígóná ááimbo Áánútuna imáyáavinkembo ínaꞌo éꞌa íma kanaán-umai karánááovo úwoi kwaíkwaiꞌa íníye. Áánútumpakembo ínaꞌo éꞌa minkwáásí sáwíꞌo umátinkeꞌo éꞌa Áánútunkwaraꞌa sáwíꞌa umánkanaaowe Kámérieri súwasa aaimó isáí-kwáásí isésa kwenááiyavesa owé sésa 


text:
aantá-kwaasi tááyowasa íyúwasa túwírukuꞌa nésa asiramái sésa Ísun-aai kwená asirayámbá íma simátíméro sésa tiꞌmákaawe. 


text:
<br/>tiꞌmárówasa kwéesa tigaeyáváí uráasina Áánútu imáyáa timúwana tirunkó kaweꞌá úwasa sésa Áánútu asirayámbá símakaisata Ísuntaveta asiramáíya máyaundaya pósa síꞌo iníꞌa umásínkáantaanivo sirunkó kawetá isatá máyaumne aantá-kwaasi simásuwesa 


text:
aasiyaasi-táwai anóm-bonoꞌ-naumpaꞌa kwaásiti naúmpimpaꞌa Ísuna áséi-kwasai simátímaꞌmaesa kwénaaesa Áánútumo usásinankaiwai Yútaa-kwaasiya kwéamuꞌmaraundayawai kwemá Ísuman-iye sésa simátímaꞌmaesa kuráawe.<pb/>


text:
simátímaꞌmaesa kuwasá Ísun-aai isésa sáwíva-kwaasi kwená aampaꞌá kwégwesa máyónkaꞌa Yútaa-kwaasi óꞌom-baravaken-kwaasi Kíríki tááivinken-aimba sun-kwáásí Yérúsaremuvaꞌa máyón-Yutaa-kwaasiyavesa íꞌái tinkésa óntamba taaínkesa Kíríki-ketorinimba íma tímúnkakemba íꞌái tínkówasa 


text:
mindáyavesa aantá-kwaasi Ísuna aampaꞌá kwéguwai amáparawai tááyowasa tuwasá sésa Áánútun-aai simátimunda-mayai tuwéta óntamba taaínkaar-umai timúnda-mayaimo máyáandaya uwóvíꞌa ónaundayaawe sésa 


text:
keinárawapinkemba avakaeté-kwaasi túwíꞌo tewatá óntambo taaináí-máyáí timénaumne. mindárawaꞌa kawer-ímáyáágwárá-kwáásí Áánútun-amanko miwívímbá anómba umátínkáin-kwaasi túwíꞌa tewatá óntambo taaináí-máyáíyá timéta 


text:
isésa tirumbá kaweꞌá kwéuwasa avakaeté-kwaasi túwíꞌa tombá moóráwai áwíꞌa Sítíveni kwemá Áánútun-amanko kwempímbá anómba umánkowana Ísuntavai imáyáa umái asiraiwáí úwana moóráwai áwíꞌa Vírípi úwana moóráwai áwíꞌa Pórókórasi úwana moóráwai áwíꞌa Náíkéna úwana moóráwai áwíꞌa Táímóno úwana moóráwai áwíꞌa Páménasi úwana moóráwai áwíꞌa Níkóráasi kwemá Ántíoku-naopaken-kwaasi póna óꞌon-ampakemba Yútaa-monor-ampaꞌa kuréna minkákémbá Ísuna aampaꞌá kwétuwai úwasa 


text:
miráumai-kwaasi tíꞌmai aantá-kwaasitopaꞌa móitinkowasa Ísóigona mayáí mayóntavesa tineꞌá tátokesa Áánútumpaꞌa námúnaa siráawe. 


text:
<pb/>Áánútun-aai simátímaꞌmaesa kwéguwasa Yérúsaremu-naopaken-kwaasi sáwívaꞌa Ísuna aampaꞌá kwéguwasa Áánútuna monoꞌ-náúmpáꞌá mayáí máyón-kwaasi sáwívaꞌa Ísun-aai isésa kwená aampaꞌá kwéguwasa miráumai kwégwesa sáwíva-kwaasi-iꞌa uráawe. Sítívenimba tátokaan-kwasai. 


text:
<pb/>Ísóigo Sítívenimba áwaꞌnaa úwana asirayánkwáráꞌá ména amápa-kwaasi túrankaꞌa óꞌon-oꞌom-bayai kaweꞌ-máyáímá maéna máyowasa 


text:
moórá-tawai évakarawai Sítíveninopaꞌa tésa kampar-áíné-ímáyáá ésa kwesimá kwesiman-esa miwímá Yútaa-kwaasima pósa évakarawai Sáíríni-maravakewai évakaꞌa Arekesándiyaa-maravakewai évakaꞌa Sírísiyaa-maravakewai évakaꞌa Ésiyaa-maravakewai miráumai-mapaken-kwaasi mimbórá-mónóꞌ-náúmpáꞌá mésa Sítíveninopaꞌa tésa kampar-áíné-ímáyáá ésa kwesimá kwesiman-umbanivo 


text:
ivátuwesa kwésa aúpáꞌá óntamba torupamái évaka-kwaasi timésa sésa Sítíveni Mósesimba simái sáwíꞌa umánkena Áánútumba simái sáwíꞌa umánkaraisata ísaraumne. kosimátíméro suwasá 


text:
minkámpár-áímbá tasimátímúwasa úwoi-kwaasiye anón-kwaasiye ámáámba sun-kwáásíyé ísówana tirunkó sáwíꞌa úwasa Sítíveninopaꞌa tésa tayátoꞌmai áíꞌmaesa monor-ánón-kwáásítópaꞌa máankesa 


text:
kampar-áímbó sun-kwáásí kotíꞌmaesa mátínkówasa kampaꞌá sésa minkwáásígó anóm-bonoꞌ-namba simái sáwíꞌa úmae iyéna Mósesina ámáámba simái sáwíꞌa úmae iyéna 


text:
séna naaóváꞌá Mósesimo ámáámbo simátímakain-amaamba Ísu Násáretivakewaima ivátuwena óꞌon-amaamba kwésena Yútaa-kwaasiti anóm-bonoꞌ-namba tawísíyuwaniye Sítíveni siráiye. mirán-kámpár-áímbá kwésuwasa 


text:
amápa-kwaasi Sítívenimba awánomba kwíyómpakemba Áánútuna kwayó-kwáásí tóikaamba aúkówasa awánaraawe.<pb/>


text:
mirá simásúwówana aivaꞌ-mónó-káwáánákó Sítívenimba áísaa ena séna kwésen-aimba árair-ainaꞌi. kampar-áínáꞌiyo súwana 


text:
Sítíveni séna kesivoísáí kesuwaaísáíyó simátíménda ísáaro. naaóváꞌá kentáá síkwáꞌnáo Ááváramu íma Áránaavaꞌa komáyonkaꞌa Mésópótemiyaa-maravaꞌa máyonkaꞌa Áánútu asirayánkwáráwáí kuména 


text:
Ááváramuntavena séna ená maragwárá enamááraawigwaraꞌa tiyuwé kwinaꞌá moórá-marama agarááránkáandavaꞌa koméniyone súwana 


text:
iséna mimbárámá Káútéa-kwaasiti maraváꞌá tuwéna teémena Áránaavaꞌa tamáyowana avowá puwúwana Áánútu aiꞌmarówana teémena maaváꞌá máyaundavaꞌa túwana 


text:
minkánáá Áánútu íma maramá amúmba asiramái séna aáno maambárámá enkwárá enaísaavutantambo íyawaigwaraꞌa timénaumne. Áánútumo súmba Ááváramu iyámpói íma maránkaronkaꞌa mináímbá simámena 


text:
moórá-ainkwaraꞌa séna enaísaavutantambo íyawai óꞌon-kwaasiti maraváꞌá koméwasa umbai-máyáí timésa sáwíꞌa umátínkéwana sáwívar-ima 400 ima ánásainaꞌa 


text:
sáwíꞌo umátinkanaaowaima sáwí-meyamba timénaunda pósa enaísaavutantambo íyawai mimbárámá tuwésa maaváꞌá tésa kesí imáyáa mósá maránááowe séna 


text:
mináímbá naaóváꞌá Áánútu Ááváramuntavena séna aáno maambárámá enkwárá enaísaavutantambo íyawaigwaraꞌa timénaumne siráimba mináímbá simái tarúmarena póna túraꞌa kárámai araaꞌéna uwó Áánútu siráiye. súwana Ááváramu ména Áísákaamba ankéna avakaumboé-noꞌwaamba kwaéna áúraꞌa kárámai araaꞌéna umánkowana Áísákaa anón-éna Yákópomba ankéna áúraꞌa kárámai araaꞌéna umánkowana Yákópo anón-éna sísamaivakemba kaeꞌá kumbaimái-iyampoi tinkéna túraꞌa kárámai araaꞌéna umátínkávaꞌa kuráiye. 


text:
<br/>mirá umátínkávaꞌa kúwasa mináváráwáínónda tíváko áwíꞌa Yósépintavesa naaénkewai íma kentááráꞌá kárákwiyiniye sésa tirumbá sáwíꞌa umánkesa áíꞌmaesa óꞌon-kwaasivaꞌa mátimesa óntamba máyówasa miwí Yósépimba áíꞌmaesa kweémesa Ísípi-maravaꞌa máánkówana Áánútu kwesé máyowasa 


text:
umbai-máyáí amésa sáwíꞌa umánkómbanivo Áánútu kwesé ména áwaꞌnaa ena kawer-ímáyáá aména kwená umbai-yántááꞌá ánásamankowana mimbárámá Ísípi-marara-kawaanako Yósépina kawer-ímáyáá iséna séna Ísípi-maravaꞌa amápa-kwaasiraꞌa kaweꞌá umái kárákwiye kesí náaindaankaꞌa mirán-uwo súwana kwemó súntemba kwéuwana 


text:
naaémba ayawaimá téna Ísípi-maravare Kénááni-maravare amápar-ayampaꞌa ayawaimá tówasa tááiyavai ésa kentáá síkwáꞌnáyomba toómbá íma kentáávímbá kwéraiye. 


text:
Ísípi-maravaꞌa toómbá kwáyáiye-aimba isáúmpo komeéyán-oro Yákópo séna áánimbaaꞌa tiꞌmarówasa komeéyá úmaesa 


text:
tivowánópaꞌa tamáyówana mintómbá ánásowana óꞌa kuwaná Yósépi miwítí egwaaꞌá tamaéna séna kemá Yósépi kentíváꞌa úne súwasa kesí imáyáao pukáane súndayaawe suwaná Ísípi-marara-kawaanako Yósépina ááimba iséna awaaísáí tuwánówana 


text:
Yósépi awaaísáí simátimena kesivombá kosimámiyana ená akúmbá tíꞌmae Ísípivaꞌa tiyó Yósépi siyé. kosimáméro Yósépi súwana avowámá iséna kwená akúmbá 75 kwaasi tíꞌmaena Ísípivaꞌa kaweꞌá umái komésa púwúwasa 


text:
naaémba miwí tísaavutomba tiyáántámba maimaé teémesa Sékémuvaꞌa máutomba naaóváꞌá Ááváramu Émon-andaraken-kwaasima óntamba tímatukom-baravaꞌa máutaraawe. 


text:
<pb/>ánivo kentáá síkwáꞌnáyomba Ísípi-maravaꞌa komésa sáwíva-kwaasi agairáawe. Áánútu Ááváramuntavena asirayán-áímbá séna Kénááni-marama enaísaavutantambo íyawai timénaumne siróntemba timínín-kanaa ákíse únkaꞌa 


text:
kentáá síkwáꞌnáya umbai-máyáí tiména maimái sáwíꞌa kwéumatinkowasa iyámpói máápaꞌa tiyuwówasa pukáawe. 


text:
<br/>iyámpóíyomba púwúwana minkánáávímbá Mósesi kawer-óígwárár-íyámpóí ánkarena anówama naaúmpaꞌa aúpáꞌá ánkarowana kaumbo-kwíyómbá putuwéna 


text:
máápaꞌa áíꞌmaena móru ánkarowana Ísípi-kawaanako ayáámúnkoma awánómba aráái tówana kesáánine séna kárákwirowana anón-úwasa 


text:
Ísípi-kwaasi miwítí ááimba kwésimamaꞌmae íyúwana Mósesi kwéisena anón-éna kwemó mayóm-bayaigoe kwenááigoe kaweꞌá uráiye. 


text:
<pb/>Mósesi mirán-kwáásí ména kae-kwááí aíyayaan-ima 40 íma maisuwéna kesí kwaási Ísareri-kwaasi kotuwánanae séna kúmba 


text:
Ísípi-kwaasigo Ísareri-kwaasigomba sáwíꞌa umánkowana Mósesi tuwánéna Ísareri-kwaasi áwaꞌnaa ena Ísípi-kwaasigomba tuvúwúwana puwúwana 


text:
Mósesi imáyáa éna séna Áánútu mimbáyáírátávéna usásisinkaraimba póꞌa Ísípivakemba Ísareri-kwaasi tíꞌmaeꞌa koónaunda mimbáyáíyávésa owé sénááowe siráimbanivo Ísareri-kwaasi íma mirán-ímáyáá uwaná 


text:
Mósesi kogwaéna usásinena kúmba Ísareri-kwaasi kaekó ááiꞌa tíyóyana tuwánéna tiyoráínda-imayaa éna séna kaeꞌnáraiyo mimbórá-naoraama óívo ááiꞌa tiyaáyavo súwana 


text:
aivaꞌó ááimbaꞌmaimo tiyón-kwaasigo Mósesimba améntáyuwena séna nááwa embá usásinankaraisa kentáásí kawááíꞌa éwa aaiyá kwésimasimeno. 


text:
Mósesi iséna inkaiséna kweéme kweémena Mítíyani-maravaꞌa óꞌon-kwaaiti maapaꞌa koména kaer-íyámpóí matínkaraiye. 


text:
<pb/>Mósesi kaer-íyámpóí matinkéna ména kae-kwááí aíyayaan-ima 40 íma maisuwéna moórá-tawai kavóná-maravaꞌa kwégwena Sáínai-omapaꞌa egwaaꞌá kwáyonkaꞌa kwéguwana sáwíyan-taivinkemba irá kwégena íma mintáí kówana Áánútuna kwayóꞌnáꞌá kwíyómpakewaima mimpímbá máyowana mintáí íma kówana 


text:
Mósesi awánéna anón-imayaa éna egwaaꞌá koména awánówana Áánútu séna enaíkwáꞌná Ááváramune Áísákaane Yákópone miwítí Áánútu úne súwana Mósesi mináímbá iséna ayántámbá tówana úwoivaꞌa karakówana 


text:
Ísóigo séna máyaunda póna áꞌoram-barama kwáyáipaꞌan-ivo kaweꞌ-máráváꞌá méraapaꞌan-ivo maambárámá sáwíꞌa ónavainivo aísamai ánáamba ayútuwaao. 


text:
Ísípivaꞌa kesí kwaási sáwíꞌo kwéumatinkaawasamo iviꞌó kwétaamba tuwánáúnda póꞌa túwaꞌnaa ónaumpo usásinenaꞌa aiꞌmáráana kweéme kweéme Ísípivaꞌa kuré kesí kwaási Ísareri-kwaasi kótíꞌmae Kénááni-maravaꞌa kwaaó Áánútu Mósesintavena siráiye. 


text:
<br/>kwembá Mósesimba Ísareri-kwaasi tínaaemba umánkesa sésa nááwa embá usásinankaraisa kentáásí kawááíꞌa éwa aaiyá kwésimasimeno siráawe. siráan-kwaasiyavena Áánútu mináímbá siráiye. kwembá Mósesintavena Áánútuna kwayóꞌnáꞌá kwíyómpakewaima sáwíyan-taivinkemba aaí simámakaiye. kwembá Mósesimba Áánútu kawáá-máyáí aména aiꞌmarówana Ísípivakemba Ísareri-kwaasi kótíꞌmaena Kénááni-maravaꞌa kuráiye. 


text:
kwemá Mósesima Ísípivaꞌa ímo awárom-bayai óꞌom-bayai mayówasa sésa úwoi tíꞌmae kóuwo suwaná tíꞌmaena kúmba nonkó áwíꞌa naae-nóné supaꞌá kwéna ímo awárom-bayai kaweꞌ-máyáí komaéna tíꞌmaena kúmba kavóná-maravaꞌa kae-kwááí aíyayaan-iraꞌa 40 iraꞌa komáyówana ímo awárom-bayai kaweꞌ-máyáí maimaéna iráiye. 


text:
kwemá Mósesima simátimena séna Áánútumo kembó usásisinkarainten-umai naaémba moóráwaimba kentísaavutantambo íyawaivinkemba usásinankaniye. Áánútun-aai simátiminiwaimba usásinankaniye. 


text:
kwemá Mósesima kavóná-maravaꞌo Áánútuna kwaási Ísareri-kwaasimo méraapaꞌa miwísé ména kentáá síkwáꞌnáyonte ména Áánútuna kwayóꞌnáꞌá kwíyómpakewai kwesé ména Sáínai-omapaꞌa umáyowana Áánútuna kwayóꞌnáꞌá kwíyómpakewai Áánútuna ámáámba simámuwana ímo ánásai-aimba simámuwasa simátímaꞌmaesa kuráanta kwéisaumne. 


text:
<pb/>Mósesin-aai simátímúmba kentáá síkwáꞌná íma isésa tínaaemba umámesa Ísípivaꞌa tayauweránáe-imayaa uwaná 


text:
naaémba Áánútu Mósesimba ááyowana omápaꞌa umáyowasa Mósesi awaaó áwíꞌa Érónintavesa sésa Mósesi Ísípivakembo síkaiwaiya náávara kóuraiyo. íma awánáúndavata kóuraivo moórá-isoigomba tarórúmarewata kwenarááíya kwáráano sésa 


text:
óntandankakemba purumakan-áráákaamba úmaresa minkámpár-ísóígóná aamoimá umánkesa póíma tuvúꞌmái kwénesa úmakon-tantaatavesa aamoí ésa toóníꞌa umái kwénowana 


text:
mindáyavena Áánútu ánaaemba umátiyuwowasa kwíyóntavesa aaváúyávésa otávésa kesí ísóigoman-iye siráawe. mindáyavena naaóváꞌá Áánútun-aai simátímakowai agaimaréna séna<pb/>Ísareri-kwaasiyono. kavóná-maravaꞌa kae-kwááí aíyayaan-iraꞌa 40 iraꞌa méꞌa póíma tuvúꞌmái neémáémba íma kentávéꞌa ísámai neémáémbanivo 


text:
kentí kampar-ísóígóntávéꞌa ísámai kwená ampanta-námbá maimaéꞌa kwénaaowe. minkámpár-ísóígó áwíꞌa Mórókowe siráawe. okáán-tántááꞌá tarórumakeꞌa áwíꞌa Erevááníyé kwéseꞌa toré kwénaaowe. minkámpá-káér-ísóíráí úmareꞌa kesí ísóigowe kampaꞌá séꞌa áwíꞌa maé kwéiyowe. mirá uráantaveꞌa kentí maravákémbá tiꞌmáráanaꞌa kweémeꞌa moórá-maravaꞌa áwíꞌa Pépíróni-maravaꞌa koménaaowe Áánútun-aai simátímakowai agaimaréna siráiye. 


text:
<br/>naaóváꞌá kavóná-maravaꞌa Áánútu Mósesimba agaráárankena Áánútuna naambó ampantaráꞌó ónááomba maará ónááowe séna agaráárankowasa Áánútumo súntemba mirán-dámbá umái maimaésa kavóná-maravaꞌa kwénaaowe. 


text:
naaémba miwí táánimbaaꞌa kentáá síkwáꞌnáyomba mindámbá maimáyówana Yósúwa tíꞌmaena Kénááni-maravaꞌa kúmba Áánútu túwaꞌnaa ena mimbáráváꞌó máyón-kwaasi kwatuwówasa kóuwasa koyavíresa mindámbá minkáꞌá mámaresa máyówana naaémba Tévíti Ísareri-kwaasiti kawáánáꞌá máyompimba mindámbá úwoi kwáyowana 


text:
Tévíti kaweꞌá umái máyowana Áánútu aamoí umánkowana Tévíti Áánútumba áísaa ena séna ená naambá ónaum. íya ónaumno. emá Yákópona Ísóigoma po owé sinaꞌó éꞌa ená naambá ónaumne súwana 


text:
Áánútu kwíyómpaꞌo máyáimba kwaási úmakaan-daumpaꞌa íma máyáiye. mindáyavena naaóváꞌá Áánútun-aai simátímakowai agaimaréna séna<pb/> 


text:
Ísóigo séna kwíyómpaꞌa kárákwiyeꞌa mararáꞌá kárákwiyunda póꞌa úmaraniyonda-naumpaꞌa íma úwoi marapáꞌá kumbénaumne. 


text:
kesáváí mintántááꞌá amápaꞌa tarórumakaumne Ísóigo siráiye agaimaréna siráiye Sítíveni siráiye. Sítíveni mináímbá simátímatuwena aaimó isáí-kwáásíyáváí simátimena séna 


text:
keinárawaꞌa tirunté máráamba méꞌa póꞌa Áánútuna aampaꞌó ímo kwáráan-kwaasiraaniꞌa umái méꞌa Áánútun-aai kwéisaambanivo íma ísámai kaweꞌá kwéowe. kentíkwáꞌnáyomba Áánútun-amankomba tínaaemba umámemaentemba kemá mirá kwéowe. 


text:
kentíkwáꞌnáyomba Áánútun-aai simátímaꞌmaesa kwéguwai amáparawai sáwíꞌa umátinkesa Áánútuna kawe-kwáyónáꞌá kumíníye-aimba simátímakowai tínkamuwasa pukáawe. naaémba kwemá kumúwaꞌa kuntaruꞌá umái tuvúwúwana pukáiye. 


text:
ánivo kwíyómpakewaima Áánútuna ámáámba simátímakowaꞌa keinárawaꞌa ísaraambanivo íma ísámai kaweꞌá uráawe Sítíveni siráiye. Sítívenimba óntandei tuvúkáan-kwasai. 


text:
<pb/>Sítíveni mináímbá simátimumba aaimó isáí-kwáásí ávááraumai tirunkó sáwíꞌa úwasa iꞌnaiyámbá mésa tíyántavesa uwaná 


text:
Sítívenimba Áánútun-amanko kwempímbá anómba umánkarowana kwíyómpaꞌa awánómba Áánútuna ságayamba kwáyowana Ísu ayáánúrapaꞌa asirayán-áyámpáꞌá máyowana Sítíveni awánéna 


text:
séna awánaaro. kwíyómba taaínkaar-isaná Áánútu ayáánúrapaꞌa asirayán-áyámpáꞌá Ísuma kwaási úrandako máyáimba awánaraumne súwasa 


text:
miwí anónkaꞌa kwááꞌa tésa kwenáái íma isánáe sésa táákaꞌa tiyáándei awááésa Sítívenimba tarááparaapa ésa 


text:
tátokesa taagwiyaꞌmaésa marur-awámpáꞌá máyuwesa óntamba mairésa tuvúkáawe. Sítívenintavesa kampar-áímbá siráawai paákár-únánkwátói ayútuwowana ívé-kwaasi áwíꞌa Sóro minúnánkwátói kárákwirowasa 


text:
Sítívenimba óntandei tuvútoꞌnaa uwaná Ísóigonkaꞌa námúnaavinkemba séna Ísu Ísóigoo kesimambá kumbaimaénaꞌa púwóno séna 


text:
arauntaúmbá airéna anónkaꞌa séna Ísóigoo sáwíꞌa kwéumasinkaambanivo miwí íma sáwíꞌa umátinke miwítí sáwí-imayaa maitiyuwaaó Sítíveni simásuwena pukáiye.<pb/>


text:
Sítívenimbo tuvúmba Sóro arunkó aamoí úmbanivo évakarawai Áánútun-aaiyavesamo asiramáímo máúwai Sítíveni áúma maimaé máutesa anón-iviꞌa tombánivo Sóro Ísuna aampaꞌó kwéguwai tínkambai ánásanae séna kúmba naaúmpimpakemba aarakwáꞌá koyavisimái ándávaꞌa tíyupaꞌa kúwasa Yérúsaremuvaꞌa Ísuna aampaꞌó kwéguwaima aivaríꞌa umái sáwíꞌa umátinkowasa kóyáwé uwasá aantá-kwaasiye suꞌmai Yérúsaremuvaꞌa máyówasa óꞌon-kwaasi Ísuna aampaꞌó kun-kwáásí Yútiyaa-ayampaꞌa Sámériyaa-ayampaꞌa kóyáwé uráawe. Sámériyaavaꞌa áséi-kwasai kosimátímakaan-kwasai. 


text:
Vírípi Sámériyaa-naopaꞌa kúmba kosimátimena séna Áánútumo usásinankaiwai amuꞌmaráúndawaiyaamo áꞌo kunkáimba kwemá Ísuman-iye 


text:
taraváá-kwámbá tirumpimbá máyówaiyavena aaí súwasa taraváá-kwámbá kwááꞌa tumásuwesa kóuwasa kwaási kaweꞌá umái máyówana aíyayaamba pukón-kwaasi asóvamatinkowasa kaweꞌá umái mésa 


text:
<pb/>Sámériyaa-naopaꞌa moóráwai áwíꞌa Sáímoni ména anón-kwaasi úne séna pukaaꞌá agaimaéna kwéiyuwasa táátavai kwéesa 


text:
anón-kwaasiye úwoi-kwaasiye kwená mayáí awánésa kwenaráái kwégwaresa sésa Áánútuna asirayánkóe kwená asirayánkóe moóráiꞌa uráiye kampaꞌá suwaná 


text:
naaémba Vírípi Áánútuna áséi-kwasai kosimátimena Áánútu kwená kwaási kwégawaain-kanaama kosimátimena Ísu Káráísitin-aai kosimátimuwasa isésa sésa árair-aimban-iye suwaná Vírípi minákwáꞌá nombá pétinkowana 


text:
Sáímoni kwegwáráꞌá áraire súntavai Vírípi nombá pérankowana Vírípiye kwénaauwana ímo awánóm-bayai mayówana awánéna áátavai uráiye. 


text:
<br/>mirámó Sámériyaavaꞌo kwéumba Yérúsaremuvaꞌa aantá-kwaasi mésa Sámériyaavaken-kwaasi Áánútuna áséi-kwasai isésa mináímbá méyatokaan-aimba isésa Pítaante Yóninte tiꞌmárówasarai kweémesarai 


text:
Sámériyaavaꞌa komésarai Ísuna aampaꞌó kwéguwaiyavai ísámai námúnaavinkemba sésarai Áánútun-amankomba mayánááowe sirááiye. 


text:
Vírípi nombá pétinkaronkaꞌa Ísóigo Ísuntavena ísámai nombá pétinkowana Áánútun-amamba íma marómba pósarai Pítaae Yóniye námúnaavinkemba sésarai 


text:
<br/>aantá-kwaasirai tiyáámba tátoroyana Áánútun-amanko tirumpimbá kumbaúwasa máyómba Sáímoni awánéna asirayámbá meéyámbaranae séna Pítaante Yóninteyavena séna óntamba maékai 


text:
minásíráyámbá simékaiyo. óꞌon-kwaasi siyáámba tátoraanana Áánútun-amanko tirumpimbá kumbaínkwáe súwana 


text:
Pítaa séna Áánútu úwoi kwétimin-tantaatavai óntandei meéyán-ónáe sénda po ená óntankwaraꞌa esé iravímbá ánásayaaoiye. 


text:
ená sáwí-imayaagomba ánaaemba umásuwe Ísóigomba áísaa inaná ená sáwí-imayaagona anondá mayauwáníye. 


text:
Áánútu íma asirayámbá ámakaintavai enarumbá sáwíꞌa umásinkaanana ená sáwí-imayaao anómba éna embá tátokaiye Pítaa súwana 


text:
Sáímonima Pítaante Yóninteyavena séna súwaꞌnaa ékai Ísóigomba námúnaavinkemba áísaa íyana emó sénda misáwí-yántááꞌá íma kempáꞌá tíno Sáímoni siráiye. 


text:
<br/>súwasarai Pítaae Yóniye Ísóigon-aai simátimesarai Ísuwe naaémáúyan-aimba simátimesarai Yérúsaremuvaꞌa kónáe sésarai aampaꞌá kweémesarai Sámériyaa-ayampaꞌa naaóꞌ-naoꞌa Áánútuna áséi-kwasai kosimátímaꞌmaesarai kurááiye. Vírípinte Ítíópiyaavaken-kwaasintei kwaasái. 


text:
<br/>mindárai Yérúsaremuvaꞌa kuyaná Vírípi Sámériyaavaꞌa máyomba moóráwai anón-kwaasi Ítíópiyaa-maravakewai éna Ítíópiyaa-kwaasiti kawáá-ínínkó áwíꞌa Káándásina óntankaꞌa kárákwirowai Áánútuna imáyáa éna Yérúsaremuvaꞌa kweémena Áánútu áwíꞌa mósá maréna koyauweréna kwená káárivimba anóm-poigo tavisímaena kún-kaarivimba kúmba Ísóigona kwayóꞌnáꞌá kwíyómpakewai Vírípintavena séna usásine Yérúsaremuvakemba Kásaavaꞌa kwégon-ampaꞌa kwaaó súwana iséna usásinena minámpáꞌá kweémena kavóná-maravaꞌa kúmba Ítíópiyaa-maravaken-anon-kwaasi kwená káárivimba kweémena aúváí-kwandaaivimba awánéna naaóváꞌá Áánútun-aai simátímakowai áwíꞌa Áísáya agaimakón-aimba awánómba 


text:
isaaísena kúmba Áísáya agaimakón-aimba táámpamai kwésuwana Vírípi iséna áísaa ena séna mináínkóná ááimba kwéisaano súwana 


text:
áꞌa moóráwai simásiminimba póꞌa isánaumpo kesí káárivimba usáataao súwana Vírípi minkáárívímbá usáatena umaúwana 


text:
mináúváí-kwándááívínkén-áímbá táámpamai séna<br/>sipisípi áyáumo karánáesamo owanamó ímo kwááꞌo tintembá minkwáásígó íma aaí siráiye. sipisípi tuvuwónáesamo owanamó ímo kwááꞌo tintembá minkwáásígó íma aaí siráiye. 


text:
kwenáwíꞌa móruna tuwésa sáwíꞌa umái aaivimbá mayánkaraawe. kwená kwaási sáwí-mayai mairésa tuvuwówana marapáꞌá máyáin-kanaama ánásaraiye. mindáyavesa miwítí sáwí-mayai íma kanaán-umai avoraꞌá simátimenaaowe agaimaréna siráiye. 


text:
Ítíópiyaavaken-kwaasi mináímbá táámpamai simásuwena Vírípintavena áísaa ena séna Áánútun-aaimo simátímakowai nááwantavena mináímbá siráiyo. kwesávéna sirái. óꞌowantavena siráiyo súwana 


text:
aampaꞌá kuyambá nombá kwáyopaꞌa kwésarai uyaná Ítíópiyaavaken-kwaasigo séna nombá kwáyáínkaꞌa pésinkainkwae séꞌa únana nóinko aampimbá ítáraiyo súwana [ 


text:
Vírípi séna Ísumpaꞌo arumbó amé kwenááiyavai áraire simáímo maínaꞌo éꞌa nombá pérankanaumne súwana Ísu Káráísintaveꞌa áraiꞌa Áánútu áánimban-iye kwésune séna] 


text:
káárimo maisoréna kúwaintavena séna káári tátoraao súwana iséna tátorowasarai Vírípiye Ítíópiyaavaken-kwaasiye nompímbá kumbésarai Vírípi nombá pérankowasarai 


text:
úwoivaꞌa íyúyana Áánútun-amanko Vírípimba kunáíꞌmaena kóúwana Ítíópiyaavaken-kwaasi awánómba íma máyombanivo aamoí untávaꞌa kwená naaópaꞌa kúmba 


text:
Áánútun-amanko Vírípimba kunáíꞌmaena Ásátóti-naopaꞌa máánkarowana Vírípi mináyámpáꞌ-náópaꞌa Áánútuna áséi-kwasai simátímaꞌmaena Sísáriyaa-naopaꞌa kuráiye.<pb/>


text:
minkánáámá Sóro Ísóigona aampaꞌá kwéguwaiyavena arumbá sáwíꞌa éna tínkamonae síma-simaꞌa kwéena aivaꞌ-mónó-káwáánákónópaꞌa 


text:
koáísaa ena séna aúvái agaimái símínaꞌa maimaéꞌa Támásikasi-naopaꞌo Yútaa-monoꞌ-naumpimpaꞌo máyáan-kwaasiti anón-kwaasi mátíméno súwana owé séna mináímbá agaimaréna séna Sóro Ísuna aampaꞌá kwégwiyawai tivakáá-umai tuwánéna tátoꞌmai tíꞌmaena teémena Yérúsaremuvaꞌa ándávaꞌa mátiyuwaniye séna agaimaréna súwana 


text:
Sóro mináúváí maimaéna kweémena Támásikasi-naopaꞌa egwaaꞌá kúmba kwíyómpakemba ságayamba tawáonkaan-tantaaꞌa tuwówana kuména aúgáyáagaya úwana 


text:
Sóro usásinomba aúramba íma kaweꞌá umái awánówasa kwaási ayáán-toꞌmaesa Támásikasi-naopaꞌa máánkarowana 


text:
<pb/>Sóro kaumbo-nóꞌwáámbá kwaúwana moóráwai Támásikasivaꞌa ména Ísuna aampaꞌá kúwai áwíꞌa Ánánáesima aúramba karákéna kaainkááníꞌa umái awánómba Ísóigo simámena séna Ánánáesiyo súwana wó séna Ísóigoo kemá úne súwana 


text:
usásine aampaꞌá kwaaó. minánkó áwíꞌa apumó uráin-ampaꞌa kuré Yútásina naaúmpaꞌa kwée moóráwai Táásási-naopakewai áwíꞌa Sóromba koawánaao. kwe námúnaa kwésiye. 


text:
kaainkááníꞌa awánarainkaꞌa moóráwai áwíꞌa Ánánáesi téna aneꞌá tátoraisana aúramba kaweꞌá umái awánaraiye Ísóigo súwana 


text:
Ánánáesi séna Ísóigoo sáwíva-kwaasi kwenáái simásímakaawe. Yérúsaremuvaꞌa ená kwaási sáwíꞌa umátínkarain-aimba simásímakaawe. 


text:
aivaꞌ-mónó-káwáánákó aúvái agaimái ámísana ená imáyáa mósá máráan-kwaasi ándávaꞌo tiyuwáíndayavena Támásikasivaꞌa tiráiye súwana 


text:
Ísóigo séna kesí mayáí áménana kesáái kosimátin-tasimatimba óꞌon-daopaken-kwaasiye kawáá-kwáásíyé kesí kwaási Ísareri-kwaasiye kosimátin-tasimatimba ínímba po usásine kwenópaꞌa kwinaná 


text:
kesí mayáí Sóro kwémayainasa kwaási sáwíꞌa umánkanaaowe. mindáyaveꞌa ke agaráárankanaumne Ísóigo siráiye. 


text:
<br/>súwana Ánánáesi iséna kwéna sún-daumpaꞌa uména Sóro aneꞌá ayáámba tátorena séna Sóroo kesí kwaásima óne. aampaꞌá kwéte Ísóigo Ísumba awánaraandawaima siꞌmáráísaꞌa túne. aúramba kaweꞌá umái awánenana Áánútun-amanko arupimbá anómba umánkaindayavena siꞌmáráísaꞌa túne súwana 


text:
Sóro aúrampinkemba amanonoí tákúwana aúramba kaweꞌá umái awánéna usásinowana Ánánáesi monoꞌ-nómbá pérankowana 


text:
toómbá násuwena áúgoma kaweꞌá úwana méraiye. Sóro Támásikasivaꞌa simátímakain-kwasai. Sóro Támásikasivaꞌa évakaꞌ-noꞌwaamba kwaéna Ísuna aampaꞌá kwéguwaise ména 


text:
avekáán-úwana monoꞌ-náúmpáꞌá uména Ísun-aai simátimena séna áraiꞌa Ísuma Áánútu áánimban-iye súwasa 


text:
kwenáái ísón-kwaasi táátavai ésa moórá-morawai tísaaisaa esa sésa Yérúsaremuvaꞌa Ísuna imáyáa mósá máráan-kwaasi tínkamin-kwaasiman-iye. Ísuna imáyáa mósá máráan-kwaasi tíꞌmae ándávaꞌa mono-káwáá-kwáásíráꞌó mátinkanae séna maankáꞌó tiráin-kwaasiman-iye. Ísumpaꞌa téna máyáiye sésa táátavai uráawe. 


text:
<br/>suwaná Sóro asiramái simátímaꞌmae iyéna séna áraiꞌa Áánútumo usásinankaiwaimba amuꞌmaráúndawaiya Ísuman-iye séna kwenááigo iyúwasa Támásikasivaken-Yutaa-kwaasi isésa kwembá íma anondá simámakaawe. 


text:
tuvuwíyanesa noꞌwáámba kwáyáꞌwái Támásikasi-naokona óntan-kurigona aaumémpaꞌa mésa ontaráꞌá takárákwi-karakwi kwéuwana moóráwai ámááyu-aimba sumbá kosimámuwasa 


text:
moórá-noꞌwaamba Sóron-aai isésa Ísuna aampaꞌá kwéguwai Sóromba powaivímbá áítumai óntan-kurigona avaapimbá túsúyuwesa ándára tátoresa túwówana kumeémena marapáꞌá móruna tuwéna kóuraiye. Sóro Yérúsaremuvaꞌa komérain-kwasai. 


text:
<pb/>Sóro Yérúsaremu-naopaꞌa kweémena kwéna séna Ísuna aampaꞌá kwégowaise koménaeꞌa kúne súwasa miwí sésa Ísun-aai íma ísaraiwai kampar-áímbá kwésiye sésa kwenáároi inkáísúwana 


text:
moóráwai áwíꞌa Páánápáasi Sóron-aai iséna kaweꞌá úwana áíꞌmaena aantá-kwaasitopaꞌa kwéna Sóron-aai kosimátimena Sóro Támásikasi-ampaꞌo kwégwenamo Ísóigombo awánówana aaí simámakain-aimba simátimena Sóro Támásikasi-naopaꞌo Ísun-aaimo asiramáímo simátímaꞌmaena kuráin-aimba simátimuwasa 


text:
isésa áraire suwaná Sóro miwísé ména Ísuna asirayámbá kwáyowana Yérúsaremu-naopaꞌa Ísun-aai asiramái kosimátin-tasimatin-ena 


text:
óꞌon-Yutaa-kwaasi Kíríki-kwaasi tááivinkemba kwésen-kwaasi simátimuwasa aaí kwésima-kwesiman-esa tuvuwónáe sésa 


text:
ámááyu-aimba sumbá Ísuna aampaꞌá kuwáí isésa Sóromba áíꞌmaesa kweémesa Sísáriyaa-naopaꞌa máankesa sésa Táásási-naopaꞌa kwaaó sésa aiꞌmárówana mindáópaꞌa kóuraiye. 


text:
<br/>kóúwasa Ísuna aampaꞌó kun-kwáásímó tínkamumba étínkówasa aánoumai kwempaꞌá maésa Yútiyaa-ayampaꞌa Káríri-ayampaꞌa Sámériyaa-ayampaꞌa Ísuna aampaꞌá kwéguwai aánoumai kwempaꞌá máyówana Áánútun-amankoma túwaꞌnaa úwasa asiramái mésa Ísun-aai simátímúwasa isésa áraire sésa mirá kwéesa sáwíva-kwaasi-iꞌa ésa Ísóigo áwíꞌa mósá marésa kwenaísamaivimba méraawe. Pítaa Árítaa-naopaꞌa kuráin-kwasai. 


text:
<pb/>Pítaa aampaꞌá kwénaaena naaóꞌ-nao-kwaasiti naaópaꞌa kwéna Áánútuna kwaási tuwánáíndayavena Árítaa-naopaꞌa kúmba 


text:
moóráwai áwíꞌa Íniyasi ména aambó naaí íma naaéna avakaumboé-ima maisuwéna naaúmpare suꞌmai ména kwégwauwana 


text:
Pítaa awánéna séna Íniyasiyo Ísu Káráísiti asóvamankaivo usásinke ená kwandaaí arusaaó súwana usásinkwena kúwasa 


text:
Árítaa-naopaken-kwaasiye Séróno-naopaken-kwaasiye amápaꞌa awánésa Ísóigompaꞌa tésa méraawe. Pítaa Yópaa-naopaꞌa kuráin-kwasai. 


text:
<pb/>Yópaa-naopaꞌa moórá-ininko ména áwíꞌa Tápítaama póna Kíríki-kwaasi tááivinkemba mináwíꞌa Tókáasiye kwésuwana kwemá Ísuna aampaꞌá kún-inimba aasiyaaí kaweꞌ-máyáí kwémaena óísamba íma makón-kwaasi kwétuwaꞌnaa úwana 


text:
Yópaa-naopakemba Írítiyaa-naopaꞌa egwaaꞌá pósa Yópaavaken-kwaasi Ísuna kwaási Pítaa Írítiyaavaꞌa tamáyon-aimba isésa kae-kwáásí tiꞌmárówasarai Pítaamba kosimámesarai sésarai isaaisé kesópata tiyó sésa siꞌmáráawakai túye suyaná 


text:
Pítaa usásinena mindáraise kúwasa áíꞌmaesa minínímbá puwúwasa matuwé máyón-daumpaꞌa ávúmayaatanaan-daumpaꞌa íyúwasa Pítaanopaꞌa ketorínímbá tayorupamái maésa ívíꞌa tésa Tókáasi íma pukáinkaꞌa aru-símakain-unankwatoiye sésa agarááránkówana 


text:
awánéna séna máápa kárúwaaro súwasa kúmúwana Pítaa kívairena Ísóigompaꞌa námúnaa simásuwena mégwantena minínímbá awánéna séna Tápítaao usásinaao súwana aúramba kwégararena Pítaamba awánéna usátorauvaꞌa maúwana 


text:
Yópaa-naopaꞌa kosimátímaꞌmaesa kuwasá isésa sáwíva-kwaasi Ísóigon-aaiyavesa áraire sésa kwenkáꞌá aráápamai máyówana 


text:
Pítaa Yópaa-naopaꞌa sáwívaꞌ-noꞌwaamba kwaéna moóráwai áwíꞌa Sáímoni kwená naaúmpaꞌa máyowana minkwáásígó kwaan-áúwarasinei kwená mayáí mayón-kwaasigona naaúmpaꞌa méraiye.<pb/>


text:
Sísáriyaa-naopaꞌa moóráwai áwíꞌa Kóníríyasi ména Árómáavakemba sáwívar-i-kwaasiraꞌa 100 i-kwaasiraꞌa kárákwirowai máyowasa miní-kwáásí túwíꞌa Ítári-i-kwaasiye kwésesa uwaná 


text:
Kóníríyasi Áánútun-aaiyavena asiramái ména kwená akúnté Áánútuna imáyáa éna áwíꞌa mósá maréna Yútaa-kwaasimo ímo óísambo makón-kwaasi kwétuwaꞌnaa-ena Áánútumpaꞌa námúnaa símae iyúmba 


text:
moórá-tawai enónkaꞌa námúnaa kwésuwana Áánútuna kwayóꞌnáꞌá kwíyómpakewai aúrankaꞌa paárúwana kaweꞌá umái awánówana séna Kóníríyasiyo súwana 


text:
ááꞌa kówana aúramba kararéna séna Ísóigoo nóran-aina simásiminiyewa seénó súwana emó námúnaamo séndawai kwaásimo túwaꞌnaa óndawai Áánútu aúrankaꞌa kaweꞌá óndayavai Áánútu ená imáyáa imbá pó 


text:
kwemá araámáó Sáímonina naaúmpaꞌa ména minkwáásígó kwaan-áúwarasi-mayaimo máyáin-kwaasigona naaúmpaꞌa uwí-nónkóná awámpáꞌ-náúmpákémbá koaíráaro 


text:
simásuwena áúyokuwana Kóníríyasi kwená mayáí máyón-kwaasivinkemba kae-kwáyó-kwáásíráínte moórá-i-kwaasi Áánútuna imáyáa mósá marówainte miráumai-kwaasirau tááyowasa 


text:
tuwaná kwíyómpakewaimo simámakon-aimba simátimena séna miráumai Yópaa-naopakemba koaíráaro séna tiꞌmákaiye. 


text:
<br/>tiꞌmarówasa aampaꞌá kógwaesa kweémesa Yópaa-naopaꞌa egwaaꞌá kumbá kwáyáꞌwái Pítaama naan-ávúmayaapaꞌa uména Áánútumpaꞌa námúnaa kwésuwana 


text:
kwíyómba taaínkaar-úwana mimpínkémbá anón-ampanta éíyain-araairaꞌa tátoresa túwówana kuména marapáꞌá kumúwana awánómba 


text:
Pítaa séna Ísóigoo ímanivo kentáásí ámáámba Yútaa-kwaasiya mirán-tántááꞌá aambá áúmbakaawata póꞌa íma kwénaumne súwana 


text:
minááígówé suꞌmai ókwaraꞌa séna Áánútu kawe-tántááré siráin-tantaatavai íma aambá áúmbakaawe siyó súwana 


text:
<br/>iyúwana Pítaa minkááínkáán-áínkóná ááimba nóra aaináꞌiyo súmba Kóníríyasimo tiꞌmarón-kwaasi Sáímonina naambá taawánésa ontaráꞌá tamésa 


text:
Pítaa minkááínkáán-áínkóná ááimba avakáá-úwana Áánútun-amankoma séna kaumbo-kwáásí embá avakáá-úmaesa kwétevo 


text:
kentáásí kawáánákó áwíꞌa Kóníríyasi siꞌmáráísata enópata túne. kwemá kawe-kwáásí Áánútuna imáyáa éna áwíꞌa mósá máráísasa pósa Yútaa-kwaasi amápaꞌa kwentávésa kawe-kwáásíyé kwésewe. moóráwai Áánútuna kwayóꞌnáꞌá kwíyómpakewai kusimámena séna tiꞌmárénasa Pítaamba Yópaa-naopakemba koaíréwana enópaꞌa téna aaí tasína isaaó sisatá túne suwaná 


text:
Pítaa tíꞌmaena naaúmpaꞌa tinkówasa kwáúmba aaváyaavimba Pítaa usásinena miwísé kuráiye. miwísé kúwasa Yópaa-naopakemba Ísuna aampaꞌá kun-kwáásí évakaꞌa aúyoresa 


text:
aampaꞌá kógwaesa kweémesa Sísáriyaa-naopaꞌa kumbá Kóníríyasi kwenamááraa kwená kwaásiye tááyowasa tayorupamái mésa Pítaamba amuꞌmakówana 


text:
Pítaa Kóníríyasina naambó kwáyonkaꞌa ontaráꞌá kúwana Kóníríyasi aamoí éna anóndakoman-iye séna aísamaivimba kumbaúwana 


text:
séna kentáásí ámáámba ísaraawe. Yútaa-kwaasiya óꞌonkaa-kwaasiye íma moórárata tágárotamaiya kwémaumne. miwítí naaúmpata íya kwénaaundarata Áánútu agaráásinkena amápa-kwaasi íma sáwí-kwaasin-owe siráisaꞌa awáraunda póta íma sáwí-kwaasiye sénaunda póꞌa úwoi kaweꞌá umái ménaumne. 


text:
Kóníríyasi séna éíyain-doꞌwaamba kwaéꞌa ívékaamba eénáínkaꞌa kesí naaúmpaꞌa námúnaa súnana avekáámbá moóráwai ságayan-unankwatoi umásorena súrankaꞌa kumbaéna 


text:
séna Kóníríyasiyo emó námúnaamo sémo kwaási túwaꞌnaa ema Áánútu aúrankaꞌa kaweꞌá óndayavena Áánútu ená imáyáa imbá pó 


text:
tiꞌmárénasa Yópaa-naopaꞌa moóráwai áwíꞌa Sáímoni Pítaamba koaíráaro. araámáó Sáímonina naaúmpaꞌa máyáiye. kwaan-áúwarasi-mayaimo máyáin-kwaasigona naaúmpakemba uwí-nónkóná awámpáꞌ-náúmpákémbá koaíráaro súwaꞌa 


text:
avekáán-umai tiꞌmaráúnasa embá koaíráawa kaweꞌá umái téne. kesáá Áánútu aúrankaꞌa torupamái méta Ísóigo simámakain-aimba simásiminkwae séta amuꞌmakáunaya kwétene Kóníríyasi siráiye. Pítaa simátímakain-kwasai. 


text:
<pb/>Kóníríyasi simásuwowana Pítaa séna ívéꞌa kwéisaumne. áraiꞌa Áánútu íma Yútaa-kwaasiye suꞌmai kwégarakwiyivo 


text:
amápaꞌ-mapaken-kwaasi Áánútu aúrankaꞌa arupí umái kaweꞌá umái máyáawai Áánútu miwí aamoí kwéumatinkaiye. 


text:
Áánútu Ísu Káráísitimba aiꞌmarówana Ísareri-kwaasiyavai áséi-kwasai simátímakaimba áꞌa ísaraawe. Ísu Káráísiti amápa-kwaasiti Ísóigoman-iye. mináséí-kwásáíyávésa árairemo síyawai tirumbá kaweꞌá umái kwempaꞌá ménaaomba 


text:
ke ísaraawe. Yóni simátimena séna kentí sáwí-imayaa tuwéꞌa Áánútumpaꞌa téꞌa nombá peránááowe siráimba Ísun-aai aivaꞌá Káríri-ayampakemba kwétena Yútiyaa-maravaꞌa kóyáwé uráiye. 


text:
Ísu Násáretivakewain-aai ísaraawe. Áánútu kwenamambá Ísumba ámakowana kwempímbá anómba umánkowana Áánútu asirayámbá aména kwesé méraintavena naaóꞌ-naoꞌa kaweꞌ-máyáí kóyáwé éna Sáátáánigo tátorain-kwaasi kaweꞌá umátínkávaꞌa kuráiye. 


text:
Yútiyaa-maravaꞌa Yérúsaremu-naopaꞌa mayáímá mairáimba awánaraundayaawe. kwembá taairaꞌá aíyayaampimba tuvúsúmarowana puwéna 


text:
kaumbo-táwai maisuwówana Áánútu Ísumba pukáimpinkemba usásinankowana paárúnta kesúrandeiya awáraumpo 


text:
íma amápa-kwaasi awánaraawe. Áánútu simátíméromo siráinta Ísunta awánéta pukáimpinkemba usásinonkaꞌa toómbá nombá kweséya naráumne. 


text:
Ísu asiramái simásimena séna Áánútu imáyáa siména pukén-kwaasigwara túvaren-kwaasigwaraꞌa aaivimbá maitinkáníyone siyé simátíméro Ísu siráiye. 


text:
naaóváꞌá Áánútun-aai simátímakowai Ísun-aai simátimesa sésa kwenááiyavesa áraire sésa kwesé aráápamai maíyawai Ísuna asirayánkáꞌá Áánútu miwítí sáwí-imayaa maitiyuwáníye naaóváꞌá siráawe Pítaa siráiye. 


text:
Áánútun-amankoma kumbaúwasa óꞌon-oꞌon-aimpinkemba Áánútu áwíꞌa mósá márówasa Yútaa-kwaasi Ísuna aampaꞌá kun-kwáásí Pítaae Yópaavakemba tuwáíyé táátavai ésa sésa Áánútu óꞌonkaa-kwaasigwaraꞌa kwenamambá úwoi kwétimiye sésa táátavai uwaná Pítaa séna 


text:
Áánútu kwenamantá símakaintenta miwígwáráꞌá kwétimimba póta nombá peránááomba íma aambá aunónaumpo úwoi nombá peránááovo 


text:
pétinkaaro súwasa Ísu Káráísitintavesa ísámai nombá pétinkowasa Pítaantavesa sésa kaumbo-káéꞌ-noꞌwaamba keséya kwaíníyone suwaná mirá uráiye.<pb/>


text:
óꞌonkaa-kwaasi Ísun-aai isésa tátokaawemo sumbá aantá-kwaasiye Ísuna aampaꞌá kuwáí Yútiyaa-maravaken-kwaasiye mináímbá isésa máyówana 


text:
Pítaa Yérúsaremu-naopaꞌa kúwasa évaka-kwaasi áwááꞌa aéésa Yútaa-kwaasi túraꞌa kárámai araaꞌéna kwéontemba óꞌonkaa-kwaasigwaraꞌa mirá orómó sirón-kwaasi Pítaamba áwááꞌa aéésa 


text:
sésa emá óꞌonkaa-kwaasiti naaúmpaꞌa ugwaé ímo túmo kárámai araaꞌéna úmakaan-kwaasiti naaúmpakemba toómbá umandaráane suwaná 


text:
séna Yópaa-naopaꞌa méꞌa Áánútumpaꞌa námúnaa séwándaraꞌa kaainkáámbá awánaawanana kwíyómpakemba anón-ampanta éíyain-araairaꞌa tátoresa túwówana kuména kesí egwaaꞌá kumúwaꞌa 


text:
séꞌa Ísóigoo ímanivo kentáásí ámáámba mirán-tántááꞌá aambá áúmbakaawata póꞌa íma kwénaumne séwánana 


text:
minááígówé suꞌmai ókwaraꞌa séna Áánútu kawe-tántááré siráin-tantaatavai íma aambá áúmbakaawe siyó súwaꞌa 


text:
Áánútun-amanko simásimena séna íma kaer-ímáyáá e miwísé kwaaó súwaꞌa kówánasa Yópaavakemba maankwáásí avaꞌmoraé-kwaasi Ísun-aai ísáawai súyorowata Sísáriyaa-naopata Kóníríyasina naaúmpata kówánana 


text:
simásimena séna Áánútuna kwayóꞌnáꞌá kwíyómpakewai kesí naaúmpaꞌa kumbáyáísaꞌa awánáúnana séna tiꞌmárénasa Yópaa-naopakemba moóráwai áwíꞌa Sáímoni Pítaamba koaíréwana 


text:
téna aaí tagwésimatiminaꞌa egwárá ená akúnkwáráꞌá amápaꞌa kwéisewana Áánútu sáwíꞌo umáímo máyáampinkemba kawer-ámpáꞌá métinkaniye kwíyómpakewai siráiye Kóníríyasi súwaꞌa 


text:
awánéꞌa moórá-aimba sáákaꞌa makáumne. ááéma Ísóigo séna Yóni nombá pétinkaraimbanivo Áánútun-amanko kuména keinárawapimba anómba umátinkaniye Ísóigo siráin-aimba sáákaꞌa makáumne. 


text:
ánivo kesáá Ísóigo Ísu Káráísitin-aaiyaveta áraire séwánanaya Áánútu kwenamankómbó símakaintenta óꞌonkaa-kwaasi miwí mirá kwéowaꞌa awánaraunda póꞌa kemá Ísuna mayáí-kwáásímá póꞌa nombá pérómba íma aambá aunówánasa úwoi nombá pékaawe Pítaa súwasa 


text:
mináímbá isésa áwááꞌo áúmba ivátuwesa Áánútu áwíꞌa mósá marésa sésa Áánútu mirá kwéena íma Yútaa-kwaasiye suꞌmaiya aaí kwésimasimintaanivo óꞌonkaa-kwaasiyavaigwaraꞌa aaí kwésimatimisasagwaraꞌa miwítí sáwí-imayaa tínaaemba umámesa Áánútunopaꞌa tésa aúnáiꞌa umái maíꞌmaiꞌa ónááowe siráawe. Ántíokuvakewai Ísuna kwaásiti kwaasái. 


text:
<pb/>ááéma Sítívenimba tuvúwúwana puwúwasa óꞌon-kwaasi Ísuna aampaꞌó kun-kwáásí sáwíꞌa umátínkówasa kóyáwé uráamba évakaꞌa Vínísiyaa-maravaꞌa kuwasá évakaꞌa Sáíparasi-maravaꞌa kuwasá évakaꞌa Ántíoku-naopaꞌa kuwasá miwímá minkáúmbó-máráváꞌá máyón-kwaasi Yútaa-kwaasiye suꞌmai Ísun-aai kosimátimesa 


text:
miwívínkémbá évakaꞌa Sáíparasi-maravakewai évakarawai Sáírini-maravakewai miwímá Ántíoku-naopaꞌa komáyónkaꞌa Yútaa-kwaasiye óꞌonkaa-kwaasiyegwaraꞌa Ísóigo Ísuna áséi-kwasai kosimátimuwana 


text:
<pb/>Ántíokuvaken-kwaasi Ísóigon-aaiyavesa áraire sésa kwempáꞌá tiráan-aimba suwasá Ísóigona kwaási Yérúsaremuvaꞌa máyón-kwaasi mináímbá isésa Páánápáasimba aiꞌmárówana Ántíoku-naopaꞌa kweémena 


text:
koména Áánútu kaweꞌá umátínkaromba tuwánéna aamoí éna asiramái simátimena séna kentirunkaké ísámai Ísóigontavai máéro séna 


text:
Páánápáasi kawe-kwáásí úwana Áánútun-amanko kwempímbá anómba umánkowana Ísóigonte aráápamai asiramái ména aaí simátímaꞌmaena kwéiyuwasa sáwíva-kwaasi isésa Ísóigompaꞌa tésa méraawe. 


text:
koawánéna koáíꞌmaena Ántíokuvaꞌa tésarai moórá-i tamaisuwésarai Ísóigona kwaásiye mésarai sáwíva-kwaasi tayorupontembá Ísun-aai simátímaꞌmaesarai íyúyasa Ísuna aampaꞌá kwéguwaiyavai sésa Káráísitina kwaásiye suwaná aivaꞌá Ántíokuvaꞌa mináímbá paáruraiye. 


text:
<br/>mináímbá paárúwana minkánáá évakarawai Áánútun-aai simátímakowai Yérúsaremuvaꞌa tuwésa kweémesa Ántíokuvaꞌa kuwaná 


text:
miwívínkémbá moóráwai áwíꞌa Ákápáasi kwemá usásinena Áánútun-amanko kwesé máyowana séna anón-ayawaima amápaꞌ-mapaꞌa táníye súnkaꞌa póna naaémba Árómáani-kamaaniti kawáánáꞌá áwíꞌa Kórótíyasa máyonkaꞌa mináyáwáímá paáruraiye. Ákápáasi mináímbá súwasa 


text:
isésa Ísuna aampaꞌá kwéguwai moórá-morawai sésa óntamba torupamái Ísun-aai ísáawai Yútiyaa-maravaꞌa máyáan-kwaasi timénáe sésa 


text:
mirá ésa minóntámbá Páánápáasinte Sóronte tímúwasarai maimaésarai kweémesarai Ísóigona kwaásiti anón-kwaasi mátímakaaiye.<pb/>


text:
minkánáá Érótimba anówainkoma araámáó Érótima Yútaa-kwaasiti kawáánáꞌá kwemá Ísuna aampaꞌá kwéguwai évakarawai sáwíꞌa umátinkena 


text:
Yútaa-kwaasi Ísun-aaiyavesamo ímo áraire suwáí aamoí kwéuwana Éróti awánéna aamoí umásinkaigwae séna moóráwaimba aiꞌmarówana Pítaamba koyátokai. Yútaa-kwaasi ímo intóráin-tantaakwara-pereti kwéagayon-kanaavimba moórá-tawai Pítaamba koyátoꞌmaena 


text:
ándávaꞌa máánkowasa siyáánkain-umai avaꞌmoraé-i-kwaasi kwenkáꞌá kárákwirowasa éíyain-eiyain-kwaasi anondánonda umái kárákwiyuwasa Éróti séna naaóváꞌá Áánútu Yútaa-kwaasi tíyótaasa í-tánón-kánáámá ánásainaꞌa Pítaamba áíꞌmaeꞌa Yútaa-kwaasi túrankaꞌa aaivimbá mayankéꞌa inkamónaumnemo kwésumba 


text:
Pítaa ándávaꞌa máyombanivo Ísóigona kwaási Ísóigompaꞌa námúnaa simái Pítaamba áwaꞌnaa uráawe. Pítaamba ándávakemba ayúránkarain-kwasai. 


text:
<br/>námúnaa kwésesa Pítaantavai ísámai áísaa uwaná aaváyaaraamba Éróti Yútaa-kwaasi túrankaꞌa Pítaamba aaivimbá mayankánaumne kwésuwana ívéꞌ-noꞌwaankaamba Pítaamba aíyayaankaꞌa asááúmakesa kaer-í-kwáásí évarevaꞌa máyóyana Pítaa aún-kwaigúwasarai kaer-í-kwáásí ontaráꞌá kárákwiroyana 


text:
avekáámbá Ísóigona kwayóꞌnáꞌá kwíyómpakewai kumúwana ándá-naumpaꞌa sán-kówana Pítaamba ayoíráꞌá kwétuvuwena aúsuwana usásinowana séna avekáán-usásinaao kwésuwana Pítaa ayáámpinken-anda kweyááríkaꞌa ayúꞌmaena marapáꞌá kumúwana 


text:
kwíyómpakewai séna enámúranda uré enaísamai ánáamba maimái uwó súwana mirá úmayowana ená paákákén-únánkwátói kuvéꞌmáenakai kesé kúmóyo súwana 


text:
Pítaa ándá-naumpakemba kwenánaaemba kuména íma kwaásin-iye-imayaa éna kaaimbá kwéawanaumne-imayaa kwéena 


text:
i-kwáásímó máyon-ontaraꞌa kunáyaaitesarai minkákémbá moórá-ontaraꞌa i-kwáásímó máyon-ontaraꞌa kunáyaaitesarai minkákémbá ándávakembo naaópaꞌo kónáesamo uwasamó titinkémáen-ontaraꞌa asirayán-óntáráꞌá kúmúyana kweyááríkaꞌa tigúwasarai kunákárúwagwesarai aampaꞌá kuyaná avekáán-úwana kwíyómpakewai Pítaamba auwéna aúyokuwana 


text:
Pítaa imáyáa éna séna íma kaaimbá awánáúmpo áraiꞌa Ísóigo kwená kwayóꞌnáꞌá aiꞌmáráísana kuména Éróti sínkamonae kwéisana ayáámpinkemba kuntavíyuwaisaꞌa túne. Yútaa-kwaasigwaraꞌa sínkamonaesamo ombá kuntavíyuwaisaꞌa túne Pítaa siráiye. 


text:
<pb/>Pítaa simásuwena Máríyaana naambó kwáyopaꞌa kwéna Yóni Máákaamba anówana naambó kwáyopaꞌa kúwasa sáwíva-kwaasi mindáúmpáꞌá torupamái mésa Pítaantavai ísámai Ísóigompaꞌa námúnaa kwésuwana 


text:
mindánkóná ontaráꞌá kotuwátuwar-úwana moórá-arasi mindáúmpáꞌá kígau ún-arasigo áwíꞌa Áróta ontaráꞌá kuména 


text:
séna nááwaꞌono súwana Pítaa séna kemá úne súwana Pítaa amósámba iséna kunaamoí úmaena ímo ontamó tiyankómba isaaiséna sáwíva-kwaasitopaꞌa usimátimena séna Pítaa ontaráꞌá máyáiye súwasa 


text:
miwí sésa emá uwoꞌaóꞌá éma kampaꞌá séne suwaná minárásígó ókwaraꞌa séna áraiꞌa Pítaa ontaráꞌá máyáiye súwasa miwí sésa Pítaan-amankon-iye 


text:
kwésuwana Pítaa ontaráꞌá árimba tuván-tuvan-úwasa isésa onta kuntisuwésa awánomba kwemá Pítaa úwasa táátavai uwaná 


text:
aaisékéwaꞌa simátíméno séna Ísóigo ándávakemba kembá síꞌmaena aampaꞌá mésiyuwaivo Yémésinte Ísun-aaimo ísáan-kwaasiye kosimátíméro Pítaa simátimena tiyuwéna óꞌon-daopaꞌa kuráiye. 


text:
<br/>kúwasa irataróꞌa i-kwáásí Pítaamba kárákwirowai awánomba íma máyowasa kantúmbá ésa Pítaa náávara kóuraiyo suwaná 


text:
Éróti iséna Pítaamba avakáá oró súwasa avakáá uwááesa tuwówana Éróti miní-kwáásí aaivimbá maitinkéna séna tínkamoro séna évakarawai tiꞌmarówasa tínkamuwasa púwúwana Éróti mirá umásuwena Yútiyaa-maravaꞌa tuwéna kumeémena Sísáriyaa-naopaꞌa kumbéraiye. Éróti pukáin-kwasai. 


text:
<pb/>Éróti Sáítóni-naopaken-kwaasiye Táyaa-naopaken-kwaasiye ávááraumai áwááꞌa tiyúwasa minkáéꞌ-náópaken-kwaasi tayorupamái mésa sésa Érótimo kárákwirai-maravakemba kentáásí toómbá kwémayaundayaawe sésa mináímbá simái kawer-ónáe sésa Érótinopaꞌa tumbá kwená naakaꞌó kárákwirowai áwíꞌa Párásatasimba másimamuwana isówasa minááísámbá másimai tukáawe. 


text:
<br/>minkákémbá Éróti anón-kanaa úwana kwenkáꞌó kárákwirowaina unáánkwátói úmaena kárákwirowai maéꞌmaer-únkaꞌa uména ayáátáár-aimba kwésuwasa 


text:
Éróti mináíntávéna íma Ísóigo úmpo úwoi-kwaasi úne séna aúpáꞌá tuwówana Ísóigona kwayóꞌnáꞌá kwíyómpakewai tuvuwúwana uvowánkó arumbá unkarówana pukáiye. 


text:
<br/>puwúwasa Ísóigona kwaási Áánútun-aai kosimátin-tasimatin-uwasá isésa áraire sésa Ísóigompaꞌa tésa méraawe. 


text:
<pb/>Ántíokuvaken-kwaasi Yérúsaremuvaken-kwaasiyavesa óntamba timénaumne sirómba pósarai Páánápáasiye Sórowe kwétiꞌmatuwesarai mimbáyáí ánásowasarai ívé-kwaasigo áwíꞌa Yóni Máákaamba áíꞌmaesarai Yérúsaremuvaꞌa tuwésarai kweémesarai Ántíokuvaꞌa kurááiye.<pb/>


text:
Ántíoku-naopaꞌa Ísóigona kwaásivinkemba Áánútun-aai kwésimatimen-kwaasiye kawer-ímáyáá kwéagaraantinkaan-kwaasiye mésa moóráwai áwíꞌa Páánápáasi úwana moóráwai avután-kwaasigo áwíꞌa Símiyoni úwana moóráwai Sáíríni-maravaken-kwaasigo áwíꞌa Árúsiyasi úwana moóráwai áwíꞌa Mánéyeni kwemá Éróti kawáánákóná naaúmpaꞌa maémaumba úwana moóráwai Sóro úwana umái mésa 


text:
moórá-kanaa Ísóigona kwaási Áánútuna imáyáa mósá kwémaresa toómbá íma kwénesa námúnaawe suꞌmai kwésunkaꞌa Áánútun-amanko simátimena séna Páánápáasinte Sóronte kesí mayáíráꞌá usásintinkaraumpo mindárai tiyúwáaro súwasa 


text:
toómbá íma nombá námúnaawe suꞌmai kwésesa Áánútuna mayáí mayáígwáe sésa tineꞌá tiyáándei tátoresa tiꞌmárówasarai kurááiye. Sáíparasi-maravaꞌa kosimátímakaayan-kwasai. 


text:
<pb/>Áánútun-amanko Páánápáasinte Sóronte tiꞌmarówasarai Yóni Máákaamba áíꞌmaesarai Ántíoku-naopaꞌa tuwésarai Sérúsiyaa-naopaꞌa kumésarai uwí-nónkóná avumpim-báráváꞌá áwíꞌa Sáíparasi-maravaꞌa kónáe sésarai nompí-sípí tátoꞌmai usáatesarai kweémesarai 


text:
Sáíparasi-maravaꞌa Sárámisi-naopaꞌa mindómpí-sípívínkémbá kunásávesarai Yútaa-kwaasiti monoꞌ-náúmpímpáꞌá Áánútun-aai simátímaꞌmaesarai kwéguyana Yóni Mááka túwaꞌnaa úmaena kúwasarai 


text:
kawer-áímbá simátímaꞌmaesaya marapáꞌá kweémesaya Páávoso-naopaꞌa kuwaná moóráwai mindáópaꞌa Yútaa-kwaasigo ména kwenáwíꞌa Paayísu Kíríki táávinken-kwiꞌa Érímasa kwemá pukaaꞌá agayón-kwaasi póna kampaꞌá séna Áánútun-aai simátimundawai úne súwana 


text:
moóráwai kámááni-kwaanako áwíꞌa Sésiasa Porasa ména kawer-ímáyáágwárá-kwáásí póna Áánútun-aai isánáe séna Páánápáasinte Sóronte tááyowana Érímasa pukaaꞌá agayón-kwaasigo kámááni-kawaanakoe aasiyaasí maíꞌmaiꞌa úwai máyowana kámááni-kawaanako Páánápáasinte Sóronte tááyowasarai tuyaná Érímasaagwaraꞌa téna 


text:
mindárai táái tasimái karéna kámááni-kawaanako Ísun-aaiyavai áraire sivo séna mindárai táái tasimái karówana 


text:
Sóro moórá-awiꞌa Póro Áánútun-amanko kwempímbá anómba umánkowana Póro pukaaꞌá agayón-kwaasigomba arááꞌa avuwéna 


text:
séna Sáátáánigo árááꞌa po kawer-ánkóná uwa-kwáásí éma amápa-sawisawaa-imayaao empímbá anómba umánkaraimba po Ísóigona kawer-ámbá sáwíꞌa úmae iyóndayavena 


text:
ívéꞌa Ísóigo ená meéyámbá amína aúramba kavíkwína évaka-tawai sámo káínda íma awánaniyone Póro súwana avekáámbá Érímasaamba aúrampaꞌa ítáguwana siyáánkaꞌo tátoꞌmaesamo naaíyane séna kwaási tivakáá úmae kwénaauwana 


text:
kámááni-kawaanako Ísóigon-aai iséna áátavai éna Ísóigomo úmba awánéna séna Ísóigon-aai árair-aimban-iye séna kwempáꞌá téna méraiye. Písítiyaa-maravaꞌa Ántíoku-naopaꞌa kurááyan-kwasai. 


text:
<pb/>Póro kwesé kwénaauwaise Páávoso-naopaꞌa tuwésaya nompí-sípí tátoꞌmai usáatesaya kwémesaya Pámpíriyaa-maravaꞌa Pékaa-naopaꞌa mindómpí-sípívínkémbá kunásávesaya kúmúwana Yóni Mááka tiyuwéna Yérúsaremuvaꞌa kóúwasarai 


text:
mindárai marapáꞌá kweémesarai Písítiyaa-maravaꞌa Ántíoku-naopaꞌa kwésarai Yútaa-kwaasi monor-áímbá kwéison-kanaaraꞌa Yútaa-monoꞌ-naumpaꞌa maraꞌá umáyóyasa 


text:
aúváí-kwandaavinkemba Áánútuna ámáámba Mósesi agaimakómba simátimesa Áánútun-aai simátímakowai agaimakón-aimba simátímúwasa Yútaa-mono-kawaanarawaꞌa moóráwaimba aiꞌmárówana mindáraitopaꞌa téna séna kentáásí kwaásiraiyo kwaasái kwáyainakaimo ékai kentáásí imáyáa simái kaweꞌá umásinkaakaiyo súwana 


text:
Póro usásinena séna maísáaro. kesí Ísareri-kwaasiye óꞌonkaa-kwaasi Áánútuna imáyáa mósá máráawaiye ísáaro. 


text:
naaóváꞌá Ísareri-kwaasiti Ísóigo kentáá síkwáꞌnáyavena séna kesí kwaásiman-owe súwasa óꞌon-kwaasiti maraváꞌá Ísípi-maravaꞌa mésa sáwíva-kwaasi agáyówana Áánútu kwená anón-asirayamba kwáyontavai Ísípivakemba tíꞌmaena 


text:
kavóná-maravaꞌa mátinkowasa sáwívar-ima 40 iraꞌa kwénaaesa aasiyaasí Áánútuntavesa sáwí-imayaa kwéumbanivo Áánútu miwíráꞌá kárákwirena íma tiyuwówasa 


text:
Kénááni-maravaꞌa avakaeté-maravaken-kwaasi moórá-mora-umai máyówana Áánútu tínkambaena kwéiyuwasa évakaꞌa putásowana miwítí maramá maimaéna kwená kwaási Ísareri-kwaasi mátimuwasa 


text:
mimbáráváꞌá mésa sáwívar-ima 450 ima maisukáawe. 450 ima maisúwówana Áánútu moórá-mora-kwaasi kawáá-máyáíráꞌá usásintinkavaꞌa kúwana Áánútun-aai simátímakowai áwíꞌa Sámúwéri kwemá usávaaruwasa mirán-káwáá-kwáásí ánásasowasa 


text:
Ísareri-kwaasi Áánútu íma kentááráꞌá kárákwiyinkwae sésa kentáávínkémbá moóráwaimo éna kentááráꞌá kárákwiyiniye suwaná Áánútu séna Pénisamini-andarakewai Kísaa ááninko áwíꞌa Sóro kwemá kárákwiyi-mayai mayáníye súwana mimbáyáí mairéna 40 ima maisuwówana 


text:
Áánútu mimbáyáí Sórompakemba Yési ááninko áwíꞌa Tévítimba amúwana mayówana séna Tévíti kemó súndanteniꞌa kwéimba póꞌa aamoí kwéumankaumne Áánútu siráiye. 


text:
naaóváꞌá Áánútu séna Tévítin-andarakembo aánomo usásinankaandawai kwemó éna Ísareri-kwaasi sáwíꞌo umáímo máyáampinkemba kawer-ámpáꞌá métinkaniye siráimba Ísuntavena árair-aimba siráiye. 


text:
Ísu íma amápa-kwaasi túrankaꞌa paárurowana Yóni nombó pétinkowai amápar-Isareri-kwaasiyavena simátimena séna kentí sawi-ímáyáá tínaaembo umámeꞌo Áánútumpaꞌo tíyaꞌo éꞌa nombá pétinkanaumne súwasa mirá uwaná nombá pétinkena 


text:
kwená mayáí sáwíyankaꞌa ánásaniye kwéuwana simátimena séna kentí imáyáaomo kentáváímó nááwaꞌiyo sénááomba kwéamuꞌmaraawai kemá íma kwemá úmpo kesínaaemba tíníwai kwemá anóndakoma kembá usáyaaitaraimba póꞌa kwemó aaimó síndavimba kemá aaimó sendamá uwóvíꞌa ónaumne Yóni siráiye Póro siráiye. 


text:
<pb/>Póro simásuwena séna kesí kwaási Ááváramun-andaraken-kwaasiye óꞌonkaa-kwaasi Áánútuna imáyáa mósá máráawaiye ísáaro. sáwíꞌo umáímo máyáampinkemba kawer-ámpáꞌá métinkaimba kentááyávéna Áánútu siráiye. 


text:
Yérúsaremuvaken-kwaasiye miwítí kawáánárawate sáwíꞌo umáímo máyáampinkemba kawer-ámpáꞌá métinkaniyemo siráin-aimba Ísuntavai sirómba íma imáyáa uráawe. aasiyaasi-táwai monor-áímbá kwéison-kanaama Áánútun-aai simátímakowai agaimakón-aimba aúváí-kwandaavinkemba táámpamai kwésuwasa isésa Ísuntavai sirómba íma imáyáa uráavo tuvúwana pukáivo mináúváí-kwándááívínkén-áímbá paáruraiye. 


text:
Áánútun-aai aúváí-kwandaaivimba Ísun-aai agaimakómba amápaꞌa mirá uwasá taairakémbá maimái murí-áívímbá máutamankowana 


text:
ayáátáákaꞌa moórá-mora-tawai kwená kwaási túrankaꞌa paáruraiye. ímo tuvúkónkaꞌa Kárírivakemba Yérúsaremuvaꞌa kwesé kuráawai pukómpinkemba usásinenamo moórá-mora-tawaimo paárumai máyomba minkwáásí awánésa sésa awáraundayavai ísaraundayavai Ísareri-kwaasi kosimátímaꞌmaeta kónáe sésa kuráamba mimbáyáí paaí kwémayaawe. 


text:
Páánápáasiye kesé mináséí-kwásáí simátíméyanekai túye. Áánútu kentáá síkwáꞌnáyavena mirá ónaumne sirómba kesáá máyaunda-kanaavinta mirá éna Ísumba pukáimpinkemba usásinankaraiye. mináímbá monor-ímá agaimakón-auvaivimba kaepímbá agaimaréna séna<br/>emá kesáánimba ónaꞌa<br/>kesí mayáíráꞌá ánkaraumne agaimaréna siráiye. 


text:
Áánútu pukáimpinkemba usásinankaraimba póna íma ókwaraꞌa puwínana áúma kaviráníntavena Áánútu séna<pb/>Tévítintaveꞌa séꞌa áraiꞌa kaweꞌá umánkanaumne siráundantemba embá kaweꞌá umánkanaumne Áánútu siráiye. 


text:
moórávaꞌa monor-ímá agaimakón-auvaivimba agaimaréna séna<pb/>Áánútu kwená kawe-kwáyóꞌnáꞌá íma<br/>auwáínana áúma kaviráníye agaimaréna siráiye. 


text:
mináímbá íma Tévítintavena siráivo Tévíti Áánútuna mayáí kwémaena puwúwasa maimaésa aíkwáꞌnámo utámakompimba máutamarowana áúma kaviraráivo 


text:
<pb/>Póro simásuwena séna kesí kwaásiyono. ísámai kaweꞌá oró. Ísuma pukáimpinkemba usásinankaraiwaintavena kwaásiti sáwí-imayaa sáwí-mayai maitiyuwáníye Áánútu siráiye. mináímbá simátimunda ísámai kaweꞌá oró. 


text:
Áánútu Mósesimbo simámakain-amaambo kwáráawaimo ombá minámáánkó kentí sáwí-imayaa íma maitiyuwáínana arupí umái máyáawain-owe Áánútu íma sínívo Ísumo éna kwenááiyavesa áraire sésa kwenkáꞌá aráápamai máyáawaiti sáwí-imayaa maitiyuwáínana miwíyávéna arupí umái máyáawain-owe Áánútu síníye. 


text:
naaóváꞌá Áánútun-aai simátímakowai agaimarésa sésa<pb/>árair-aintavai simái sáwíꞌa on-kwáásí ísáaro. keinárawaꞌo máyáan-kanaaraꞌa mayáí máyáanda mimbáyáímó awánéꞌo éꞌo ímo kesópaꞌo téꞌo éꞌa úwoi puwónááowe. mimbáyáíyávésamo simátimiyaꞌa mináíntávésa íma áraire sénááowe sésa agaimarésa siráawe. mináímbá kempáꞌá tivó séꞌa kárákwimai kaweꞌá oró Póro siráiye. 


text:
<br/>mináímbá simásuwena Pórowe Páánápáasiye máápaꞌa kumónáe kwéuyasa kwaási sésa ókwaraꞌa monor-áímbó ísáan-kanaa tínakai mináímbá másíyata isánaumne 


text:
simásuwesa máápaꞌa kumésa sáwíva-kwaasi Yútaa-kwaasiye óꞌonkaa-kwaasi Yútaa-monor-ampaꞌa kwéguwaiye Póronte Páánápáasinte kwaꞌmaésa kuwasaráí sésarai Áánútu úwoi kaweꞌá umátinkanivo úwoi asiramái kwená aampaꞌá koró sirááiye. 


text:
<br/>suyaná Yútaa-kwaasi monor-áímbó kwéison-kanaa túwasa mindáópaken-kwaasi amápaꞌa Ísóigon-aai isánáe sésa Yútaa-monoꞌ-naumpaꞌa umáyówasa 


text:
Yútaa-kwaasi tuwánésa tirumbá sáwíꞌa úwasa mináímbá kwáráavo sésa Póronte Páánápáasinte akáꞌáámba simátinkesa kampar-áímbá kwéseye sésa simái kárówasarai 


text:
miwí táároi íma inkaisésarai asiramái sésarai aivaꞌá áraiꞌa Áánútun-aai simátimuyamba mináímbá tínaaemba umámeꞌa íma sínkáiye sembá póꞌa aúnáiꞌo umáímo maíꞌmaiꞌo ónaunda uwóvíꞌa ónaumne-imayaa ombá pókai tayauwerékai óꞌonkaa-kwaasivaꞌa Áánútun-aai kosimátimeyauye. 


text:
ááéma Ísóigo simásimenaya séna<br/>emá óꞌonkaa-kwaasi sáma kamátinke kesáái kwésimatiminasa kesí aambá awánáíyaꞌa amápaꞌ-maravaken-kwaasi sáwíꞌo umáímo máyáampinkemba kawer-ámpáꞌá métinkanaumne Áánútu mináímbá simásímakaimba pókai óꞌonkaa-kwaasi kwenáái kosimátimeyauye Póro siráiye. 


text:
<pb/>Póro súwasa óꞌonkaa-kwaasi isésa Ísóigon-aaiyavesa aamoí ésa tirumbá kaweꞌá umái máyówana Áánútu séna kesí kwaási éꞌa aúnáiꞌa umái maíꞌmaiꞌa ónááowe súwasa miwí Ísóigon-aaiyavesa áraire sésa kwempáꞌá tésa méraawe. 


text:
<pb/>Ísóigompaꞌa aráápamai mésa mimbáráváꞌá Ísóigon-aai kosimátin-tasimatin-uwasá sáwíva-kwaasi isésa 


text:
Yútaa-kwaasi Póronte Páánápáasinte tirumbá sáwíꞌa umátinkesa mindáópaken-anon-kwaasiye aarai túwíꞌa kwáyon-inimba Yútaa-monor-aimba asiramái máyón-ininte mindárai táái simátimesa miwítí imáyáa tavisuwasá isésa Póronte Páánápáasinte sáwíꞌa umátinkesa aaisambá tiyésa miwítí maravákémbá tiꞌmátuwowasarai 


text:
Áánútu minkwáásí íma aamoí umátinkaniye-umasitaiꞌa ésarai tísamaivakem-barama uwáésarai Ántíoku-naopaꞌa tuwésarai Áíkóniyamu-naopaꞌa kuyasá 


text:
Ántíoku-naopaꞌa Ísuna aampaꞌá kun-kwáásí máyówana Áánútun-amanko miwívímbá anómba umátinkowasa tirumbá kaweꞌá umái méraawe.<pb/>


text:
Póroe Páánápáasiye Áíkóniyamu-naopaꞌa kwésarai ááémo urááyantemba Yútaa-monoꞌ-naumpaꞌa umésarai áséi-kwasai asiramái simátímúyasa isésa sáwíva-kwaasi Yútaa-kwaasiye óꞌonkaa-kwaasiye Ísun-aaiyavesa áraire sésa kwempáꞌá tésa máyómbanivo 


text:
évaka-Yutaa-kwaasi Ísun-aaiyavesa tínaaemba umámesa íma áraire sirówai Póronte Páánápáasinte sáwí-aimba simátínkówasa óꞌonkaa-kwaasi isésa mindáraiye Ísun-aai ísówaiye tirumbá sáwíꞌa umátínkómbanivo 


text:
mindárai ayáátáákaꞌa mindáópaꞌa mésarai miwí táároi íma inkaisésarai Ísóigon-aai asiramái simátímúyana Ísóigo kwaási úwoi kaweꞌá kwéumatinkaimba awánaigwae séna mindárai kwená asirayámbá timúwasarai ímo awánarom-bayai kaweꞌ-máyáí máyóyasa 


text:
mindáópakewai kaepí taaínkaar-urésa évakarawai sésa Yútaa-kwaasi tááiyavesa áraire suwasá évakarawai sésa aantá-kwaasi tááiyavesa áraire siráawe. 


text:
<br/>suwasá óꞌonkaa-kwaasiye Yútaa-kwaasiye miwítí anón-kwaasiye torupamái mésa tímááyu-aimba sésa óntandei Póronte Páánápáasinte tínkamonae suwasaráí 


text:
mináímbá isésarai kaweꞌó íyapaꞌa méyae sésarai Áríkoniyaa-maravaꞌa kwésarai Árísitaa-naopare Tépi-naopare óꞌon-oꞌon-daopare 


text:
<br/>moóráwai Árísitaa-naopaꞌa anówa arupinkémbá aísamai sáwíꞌa umáguromba maránkarowana íma aaíntómba ááémo maúnkaꞌa ména 


text:
Póro kwésimatimun-aimba iséna árair-aimba kwésimba póna kaweꞌá umásinkaniye-imayaa úwana Póro minímáyáámó úmba awánéna arááꞌa avuwéna 


text:
sáwíva-kwaasi Póromo úmba awánésa miwí tááivinkemba Áríkoniyaa-aimpinkemba sésa kentáásí ísóigorai kwaásiraan-umai marapáꞌá kentáávímbá kumbáyaaiye sésa 


text:
miwítí ísóigo áwíꞌa mindárai tamátimesa sésa Páánápáasintavesa Súsiye sésa Pórontavesa aaiyé simátímíwaiye sésa Émísiye sirá. 


text:
marukón-awampaꞌa minkámpár-ísóígó áwíꞌa Súsi kwená monoꞌ-námbá kwáyowana minkámpár-ísóígóntáváí ísámai póíꞌo umándon-kwaasigo purumakambá kwémaena moigwáán-aramba kwétararena umái maimaéna mindáókona kuri-óntáráꞌá mói marówasa sáwíva-kwaasi miwítí ísóigontavaimo póíꞌo umándaante miráumai Ísuna aantá-kwaasirairaꞌa póíꞌa umándanae 


text:
sun-áímbá isésarai sáwíꞌan-iye sésarai kentí unáánkwátói tarátuwesarai isaaisésarai sáwíva-kwaasivimba komaésarai anónkaꞌa sésarai 


text:
kenkáí nóra ónáera kwéoo. keiráí kemó onten-kwáásí úye. áséi-kwasai tasimátimuyamba póꞌa mirán-kámpáríꞌo tuwéꞌa árair-Isoigompaꞌa teró. árair-Isoigo kwíyómba éna maramá éna uwí-nómbá éna mimpímbá kwáyáin-tantaaꞌa úmarena asirayánkwáráwáí máyáiye. 


text:
miráumai kwéombanivo Áánútu máyáiye sígwáe séna aaí sisaná aaꞌá téna toónkó kaweꞌá isaꞌá kwéneꞌa tirumpimbá aamoí kwéowe. miráumai awánéꞌa mirámá iní-Ísóígó máyáiye sígwáe séna Áánútu kaweríꞌa kwéiye 


text:
mindárai mináímbá suyasá amápa-kwaasi asirésa mindárairaꞌa póíꞌa umándanaumne kwésuwasarai íma mirá oró simái tuvímbaesarai íyúyasa ivátukaawe. 


text:
<br/>ivátuwowasa évakaꞌ-Yútaa-kwaasi Písítiyaa-maravaꞌa Ántíoku-naopakemba évakaꞌa Áíkóniyamu-naopakemba tésa amápa-kwaasiti imáyáa tavisuwasá isésa Póromba óntandei tuvuwésa áꞌa púwiye-imayaa ésa tavisímaesa mindáókona awámpáꞌá mátúwówasa 


text:
Ísuna aampaꞌá kuwáí taúkúmakesa taawánowana usásinena mindáópaꞌa kwéna kogaúmba usá aaváyaavimba usásinesarai Pórowe Páápápáasiye mindáópaꞌa tuwésarai Tépi-naopaꞌa kurááiye. Síriyaa-maravaꞌa Ántíoku-naopaꞌa ókwaraꞌa kurááyan-kwasai. 


text:
<pb/>Pórowe Páánápáasiye Tépi-naopaꞌa áséi-kwasai kosimátímúyasa isésa áraire sésa Ísuna aampaꞌá kwéguwasarai mindárai Árísitaa-naopaꞌa ókwaraꞌa komésarai minkákémbá Áíkóniyamu-naopaꞌa komésarai minkákémbá Písítiyaa-maravaꞌa Ántíoku-naopaꞌa ókwaraꞌa komésarai 


text:
miráumai kwénaaesarai Ísóigon-aaiyavesa áraire sirówai miwítí imáyáa asiramátinkesarai sésarai Ísuna aampaꞌá asiramái koró sésarai Áánútu kwená kwaási kwégawaaipaꞌa kónáe séꞌo éꞌa minámpáꞌá umbaiyé tain-ámpáꞌá kónááowe sésarai 


text:
miráumai mindáópata kwénaaesarai maará ésarai Ísóigona kwaásivinkemba miwítí anón-kwaasi usásintinkavaꞌa kuyasá Áánútuna imáyáa ésa toómbá íma nésa námúnaawe suꞌmai kwésesa mindárai Ísóigompaꞌa aráápamai máyówaiyavai Ísóigo kárákwitinkamae iyíníye simátímakaaiye. 


text:
nompí-sípí tátoꞌmai usáatesarai teémesarai Síriyaa-maravaꞌa Ántíoku-naopaꞌa ókwaraꞌa tirááiye. ááéma mindáópaꞌa Ísóigona kwaási mindáraiyavesa Áánútu túwaꞌnaa úmaena iyínívo kwená mayáí komáyáakaiyo sirówasarai mimbáyáí komaisuwésarai tirááiye. 


text:
<pb/>Ántíokuvaꞌa tuyasá Ísóigona kwaási tayorupamái máyówasarai Áánútumo simátimuniꞌo urááyan-aimba sésarai Ísuna aampaꞌá óꞌonkaa-kwaasi agaráátinkauyasa mináíntáváí áraire sésa minámpáꞌá kwégowe-aimba tasimátimesarai 


text:
Ántíoku-naopaꞌa máyóyasa évakarawai Yútiyaa-maravakemba Ántíoku-naopaꞌa komésa Ísun-aai ísówaiyavesa sésa Áánútumo Mósesimbo simámakon-amaambo ímo iséꞌo túraꞌo kárámaimo araaꞌénamo íyanamo éna Ísóigo sáwíꞌo umáímo máyáampinkemba kawer-ámpáꞌá íma métinkaniye suwasaráí 


text:
Pórowe Páánápáasiye mináíntáváí áwááꞌa tiyésarai kwesimá kwesiman-esa Ántíokuvakewai Ísun-aai ísówai sésa Yérúsaremuvaꞌa aantá-kwaasiye Ísóigona kwaásiti anón-kwaasiye mináíntáváí kotísaa oró sésa Póronte Páánápásinte évaka-kwaasiye tiꞌmárówasa kuráawe. 


text:
<pb/>Ísóigona kwaási tiꞌmárówasa kweémesa Vínísiyaa-maravaꞌa Sámériyaa-maravaꞌa naaóꞌ-naoꞌa komáyówasa Ísun-aai ísówai torupamái máyówai simátimesa sésa óꞌonkaa-kwaasi Ísun-aai isésa áraire sésa kwempáꞌá tésa máyáawe suwasá isésa tirumbá kaweꞌá úwasa 


text:
naaóꞌ-naoꞌa simátímatuwesa kweémesa Yérúsaremu-naopaꞌa komáyówasa aantá-kwaasiye Ísóigona kwaásiye miwítí anón-kwaasiye tiyáámba kwétimesa aamoí uwasá Áánútumo mayáímó tímakaim-bayaimo mairáan-aimba másimatimuwasa 


text:
isésa évakarawai Ísun-aaiyavai áraire sumbánivo ámáán-kawaa-kwaasiti aampaꞌá kwéguwai usásinesa sésa óꞌonkaa-kwaasi Ísun-aaiyavai áraire kwésewai Mósesi simátímakon-amaamba isésa túraꞌa kárámai araaꞌéna orómá kosimátíméro suwasá 


text:
<br/>suwasá torupamái mésa ayáátáákaꞌa mináímbá suwaná Pítaa usásinena séna kesí kwaásiyono. óꞌonkaa-kwaasi áséi-kwasai isésa Ísun-aaiyavai áraire sígwáe séna ááéma Áánútu keinárawapinkemba usásisinkena siꞌmarówaꞌa kosimátimewanasa isésa áraire siráawe. kemá mináímbá áꞌa ísaraawe. 


text:
Áánútu amápa-kwaasiti imáyáa tuwánéna óꞌonkaa-kwaasiyavena séna kesí kwaásiman-owe séna kwenamambó símakonten-umai miwímó tímakomba awánaraumne. 


text:
Áánútu Yútaa-kwaasiya ór-amba íma agaráásinkenaya óꞌonkaa-kwaasi íma ór-amba agaráátinkena kwéivo Áánútu amápa-kwaasiya mimbórá-ámbá kwéagaraasinkaiye. miwí Ísun-aaiyavai áraire sunkákémbá miwítí sáwí-imayaa maitiyuwéna kawer-ímáyáá umátínkaraiye. 


text:
Mósesin-aaigo kentáá síkwáꞌnáya umbaí tiyówasa íma kanaán-umai kwakáawe. kentáágwáráꞌá miráumai umbaí taisatá íya kanaán-umai kwakáumne. mindáyavai óꞌonkaa-kwaasi Ísuna aampaꞌá kowáíyáváímó Mósesin-aai kwáráaro síyasamo ésa umbai-ámbá kwaránááowe. mirámó íyanamo éna Áánútu áwááꞌa sínaꞌa póꞌa íma mirá ónááowe. 


text:
Ísóigo Ísu úwoi súwaꞌnaa enaya sáwíꞌo umáímo máyaundavinkenta kawer-ámpáꞌá mégwésinkaintaawe. mináíntáváíyá áraireya sénáisae mirámó kwéintenta óꞌonkaa-kwaasigwaraꞌa mirá kwéiye Pítaa siráiye. 


text:
<pb/>Pítaa súwasa isésa amáparawai áraiꞌa siyé sésa íma aaí suwasaráí Pórowe Páánápáasiye Áánútu tímakaim-bayai óꞌonkaa-kwaasivimba mimbáyáí mairááyan-aimba simátimesarai Áánútuna mayáí ímo awánaraam-bayai kaweꞌ-máyáí mairááyan-aimba 


text:
ááéma Áánútu óꞌonkaa-kwaasiyavena imáyáa éna minkwáásívínkémbá évakarawai usásintinkena séna kesí kwaásiman-owe siráin-aimba Pítaa ívéꞌa simásímakaiye. 


text:
Ísóigo séna naaémba kuméꞌa Tévítina naambá tawísíyukaan-damba kunumásuwanaumne. sáwí-yantaakwaraꞌa kaweꞌá kunumásuwanaunda pósa 


text:
<pb/>Yémési simásuwena séna Ísóigo siráin-aintaveꞌa imáyáa éꞌa séꞌa óꞌonkaa-kwaasi Áánútumpaꞌa kwéten-kwaasi umbai-máyáí íma timénaumpo 


text:
aúváíma agaimái timéta séta kampar-ísóígóntáváí imáyáa ésa póíꞌo umándaamba mimpóí íma naaró. aarai-úmóyámbá kwaai-úmóyámbá íma oró. póíma tuvúꞌnewana kwená naaemá ímo kumíndamo úwoimo kwáyáinaꞌa mimpóí íma naaró. naaegwáráꞌá íma naaró. mináímbá aúváí-kwandaaivimba agaimaráúmpo awánaaro. 


text:
ááémo maémáén-kwaasiye ívéꞌo máyáan-kwaasiye ayáátáákaꞌa aasiyaasí monor-áímbá kwéisaan-kanaaraꞌa mináímbá Mósesin-aai simátímaꞌmaesa kuráawe. mindáyaveta aúváí-kwandaaivimba agaimaráúmpo awánaaro Yémési siráiye. aúvái agaimái óꞌonkaa-kwaasi tímakaan-kwasai. 


text:
<br/>súwasa aantá-kwaasiye Ísóigona kwaásiye miwítí anón-kwaasiye sésa kanaám-pota kentáávímbá évakarawaiye tiꞌmáráanasaya Pórowe Páánápáasiye Ántíokuvaꞌa kwíyapaꞌa miwísé kónááowe sésa miwítí avumpinkémbá kae-kwáásí túwíꞌa mósá makáan-kwaasirai túwíꞌa tombá moóráwai áwíꞌa Sáírási úwana moóráwai kaer-áwíꞌá Yútásiye Paasapasíyé umái 


text:
aúvái timésa tiꞌmárówasa kurá. mináúváívímbá agaimarésa maará sésa kesáá kentí kwaásiya úne. aantá-kwaasiye anón-kwaasiye moórá-aimba sénaumpo kentáásí kwaási ísáaro. óꞌonkaa-kwaasi Ántíoku-naopaꞌa Síriyaa-maravaꞌa Sírísiyaa-maravaꞌa máyáan-kwaasi ísáaro. 


text:
kentáávínkémbá évakarawai kentópaꞌa kwésa ímo simátímakaunda-aimba miwítí imáyáavinkemba kosimátímúwaꞌa iséꞌa tirumbá sáwíꞌa úwaꞌa umbaí taráanta iséta 


text:
torupamái méta imáyáa éta mimbórá-áímbá simái kae-kwáásí usásintinketa tiꞌmaráúnasaya Páánápáasiye Póroe migóiye. mindárai kesí kwaásiya siruntá tímakaundanaraiye sínkamiyakai puwúyavo-imayaa íma ésarai Ísóigo Ísu Káráísitina mayáí kwémayauye-imayaa ésarai asiramái kwémayaaiye. 


text:
Yútásinte Sáírásinte tiꞌmaráúnasarai migóíyamba pósarai aúváívinken-ainkwara simátimeyaaoi-ainkwaraꞌa mimbórá-áímbá pósarai kosimátimeyaaoiye. 


text:
Áánútun-amankowe kesááwé mimbórá-áímbá simáíya íma umbai-áímbá simátimumpo maanáúváívínkén-áímbá simátimundaya ísáaro. 


text:
kampar-ísóígóntáváí imáyáa ésa póíꞌo umándaamba mimpóí íma naaró. naaemá íma naaró. póímo tuvúꞌnewana kwená naaemó ímo kumíndamo úwoimo kwáyáinaꞌa mimpóí íma naaró. aarai-úmóyámbá kwaai-úmóyámbá íma oró. kesáámó súnda-aimbo éꞌo éꞌa kaweꞌá ónááowe. mináímbá ánásaiye. aúváíma agaimái timésa siráawe. 


text:
<br/>suwasá mináúváímá timésa tiꞌmárówasa maimaésa kweémesa Ántíoku-naopaꞌa kuwasá Ísóigona kwaási torupamái máyówasa mátímúwasa 


text:
Yútásiye Sáírásiye Áánútun-aai simátímakoyan-kwaasi ayáátáákaꞌa simátimesarai miwítí imáyáa arupí umátímúyasa isésa asiramái máyówasarai 


text:
miwísé évakaꞌ-noꞌwaamba máyóyasa Ísun-aai ísówai sésa áꞌa kanaán-ivo tiꞌmákaan-kwaasitopaꞌa kawer-áímbá kosimátímékaiyo suwaná 


text:
Pórowe Páánápáasiye ayáátáákaꞌa Ántíokuvaꞌa mésarai mindáraiye évakarawaiye mésa Ísóigon-aai simátímaꞌmaesa kuráawe. Pórowe Páánápáasiye tarákaaꞌa urááyan-kwasai. 


text:
<br/>naaémba Póro Páánápáasintavena séna naaóꞌ-naoꞌa Ísóigon-aaimo simátímakauyamba Ísun-aaimo ísaraawai kawerá umáíya máyáawa tuwánámaekai kóyauye Póro súwana 


text:
Póro séna kweséya téwáyana Pámpíriyaa-maravaꞌa kenkáí másiyuwena kwená naaópaꞌa tayauweréna kuráimba pókai íma áíꞌmekai kóyauye Póro súwasarai 


text:
mináíntáváí kayorésarai aaisambá simásuwesarai mindárai tarákaar-uyaná Páánápáasi Yóni Máákaamba áíꞌmaena nompí-sípí tátoꞌmai usáatesarai kweémesarai Sáíparasi-maravaꞌa kuyaná 


text:
Póro séna ke Sáírásimba airánaumne súwasa Ísun-aai ísówai námúnaa simásuwesa sésa Ísóigo úwoi kaweꞌá umátinkanivo kokaiyó suwaná Sáírásimba áíꞌmaena kúmba 


text:
Síriyaa-maravaꞌa Sírísiyaa-maravaꞌa naaóꞌ-naoꞌa kwénaaesarai Ísóigona kwaási túwaꞌnaa úmaesarai kuyasá kaweꞌá umái méraawe.<pb/>


text:
Pórowe Sáírásiye mirá uyambá Tépi-naopaꞌa Árísitaa-naopaꞌa kuyaná moóráwai áwíꞌa Tímóti mindáópaꞌa ména Ísuna aampaꞌá kwéguwai úwana anówama Ísuna aampaꞌá kwégun-inimba Yútaa-inimba úwana avowámá Kíríki-kwaasi úwana umái máyówasa 


text:
avowámá Kíríki-kwaasi póna áúraꞌa íma kárámai araaꞌéna urómba pósa Yútaa-kwaasi mináyámpáꞌó máyáan-kwaasi mirán-áímbá ísówana Póro séna Ísóigona mayáíráꞌá Tímótimba airánáe séna Yútaa-kwaasi aamoí ígwáe séna Tímótimba áúma kárámarena 


text:
áíꞌmaena naaúwasa naaóꞌ-naoꞌa kwénaaesa aantá-kwaasiye Ísóigona kwaásiti anón-kwaasiye Yérúsaremuvaꞌa siráan-aimba Ísóigona kwaásiyavai simátímaꞌmaesa kweésa sésa mináímbá ísáaro suwasá 


text:
Ísóigona kwaási Ísumpaꞌa asiramái mésa óꞌon-kwaasi simátímaꞌmaesa kuwasá isésa aasiyaasi-táwai évakarawai Ísun-aaiyavesa áraire sinté kwégwesa sáwíva-kwaasi-iꞌa uráawe. Póro kaainkáámbá awánarain-kwasai. 


text:
<pb/>Pórowe Sáírásiye Tímótiye Vírísiyaa-maravaꞌa Kárésiyaa-maravaꞌa kwénaaesa Ésiyaa-maravaꞌa áséi-kwasai kosimátimenae sumbá Áánútun-amanko íma kónááowe súwasa 


text:
isésa kweémesa Mísiyaa-maragona oóvímbá kwésa Pítíniyaa-maravaꞌa kónáe sésa uwaná Ísun-amanko íma kónááowe súwasa 


text:
noꞌwáámba Póro kaainkáámbá awánówana Másétóniyaa-maravaken-kwaasigo kokuꞌá taména séna Másétóniyaavaꞌa tasúwaꞌnaa uwo asiramái súwana 


text:
Póro kaainkáámbá awánéna simásimuwata usásineta séta Másétóniyaa-kwaasiya áséi-kwasaiya kosimátimunanaya Áánútuya kwésaayaisata Másétóniyaavaꞌa kónáeya siráundayaawe. Árítiyaama Ísumpaꞌa tiráin-kwasai. 


text:
<br/>séta Táróasi-naopaꞌa nompí-sípí tátoꞌmai usáateta kówánanaya mindómpí-sípígó apu úmaena kúwata Sámóteresi-maravaꞌa kogwaéwándaya usá aaváyaavimba kweémeta Níápórisi-naopaꞌa marapáꞌá kunásáveta 


text:
minkákémbá Vírípai-naopaꞌa marapáꞌá kuráundayaawe. mindá Másétóniyaa-maravaꞌa anón-daopaꞌa Árómáani-kamaani-kwaasi kárákwiraan-daopaꞌa évakaꞌ-noꞌwaamba kógwaeta 


text:
Yútaa-kwaasi monor-áímbá kwéison-kanaa túwata imáyáa éta Yútaa-kwaasi nonawámpáꞌá torupamái mésa námúnaa kwésewe séta naaópaꞌa tuwéta nonawámpáꞌá kumówándaya aaraiyómbá torupamái máyówata kumbéta simátimewanasaya 


text:
isésa uwaná moórá-ininko Táyátaira-naopaken-ininko áwíꞌa Árítiyaama kwená mayáí óoraan-tantaaꞌa ampantaráꞌá tásuwena kwétimena óntamba kwémaena kwemá Áánútuna imáyáa éna kwenáwíꞌa mósá makón-inimba Ísóigo imáyáa amúwana Póron-aai kaweꞌá umái isówana 


text:
minínínkógwárá kwená akúnkwáráꞌá nombá pétinkowana minínínkó séna kentáváí séꞌa Ísóigon-aaiyavena áraire séna Ísumpaꞌa asiramái máyáin-ininkoman-iye séꞌa kesí naaúmpaꞌa taménaaowe asiramái súwata kwená naaúmpata koméraumne. Pórowe Sáírásiye ándávaꞌa máyóyan-kwasai. 


text:
<br/>moórá-arasi mayáí kwémayon-arasigomba évakarawai óntamba tuwésa meéyán-uráan-arasigomba taraváá-kwámbá kwenarumpimbá máyowana évaka-kwaasitopaꞌo naaémbo kwínín-aimba simátimuwasa óntambo ámúmba kwembó meéyámbakaan-kwaasi timúwasa maémáémbani. moórá-tawai námúnaa kwésupaꞌa kumówánanaya minárásígó suwánéna 


text:
Póronte kenté sínaaemba kwaꞌmaéna kwégwena anónkaꞌa séna Áánútu kwíyómpaꞌa máyáiwaina mayáí kwémayaan-kwaasiman-owe. Áánútu sáwíꞌo umáímo máyáampinkemba kawer-ámpáꞌá mégwétinkain-aimba kwésimatimewaiman-owe minárásígó séna 


text:
sáwívakaꞌa kwaꞌmaéna kwégwena mirá súwana Póro arumbá umbaí tówana mégwantena kwenarumpimbó máyon-taravaa-kwankontavena séna Ísu Káráísitina asirayámbá kwáyáintavai égési umái séꞌa minárásí auwé kóaao súwana avekáámbá auwéna kóúwasa 


text:
minárásígómbó meéyán-uráawai awánésa tirunkó sáwíꞌa úwasa sésa íma kawer-óntámbá mayánaumne sésa Póronte Sáírásinte tiyáánkaꞌa tátoꞌmai tavisímaesa naambárupaꞌa kawáá-kwáásítópaꞌa mátinkesa 


text:
Árómáani-kamaani-kwaasitopꞌa mátinkesa sésa maandárai Yútaa-kwaasirai kentáásí naaópaꞌa sáwí-mayai kwémayaaiye. 


text:
kentáásí ámáámba kwégaresarai óꞌon-ampar-amaamba kwéseye. maandáraimo séyan-amaamba íya kwaránaumpo Árómáani-kwaasiti ámáámba kwaránaumne suwasá 


text:
sáwíva-kwaasi taúkúmaresa anónkaꞌa símae iyésa sésa áraire suwasá kawáá-kwáásí mindáraiti unáánkwátói tarátiyuwesa sésa kunánaandei tínkamoro suwasá 


text:
ávááraumai tínkambaresa tavisímaesa ándávaꞌa avúsúyuwesa ándávaꞌo kárákwiron-kwaasiyavai sésa ontaráꞌá kárákwimai mindárai kaweꞌá uwo suwaná 


text:
avumpin-dáúmpáꞌá móavusuyuwena tísamairai taaí umairéna aráápamarena ándánei kárárumarowasarai méraaiye. 


text:
<br/>mésarai noꞌwáán-avuntamba Pórowe Sáírásiye námúnaa kwésesarai Áánútuna imá kwésuyasa ándávaꞌo máyón-kwaasi ísówana 


text:
avekáámbá anóm-barima tówana naamayáámbá karekóꞌa umágúwana amápar-ontama tigúwana ándávaꞌo máyón-kwaasi tíyayaampimpaken-andama kweyááríkaꞌa ayúkúwasa 


text:
ándá-naumpaꞌo kárákwirowai aúmá kwáyomba póna usásinena awánómba ontan-tigurówana usáawanena séna ándá-kwaasi kóuraawe-imayaa éna anón-kwaasigon-aaroi inkaiséna kwená taánasatama mósá taúkéna kwenáúvimba agaiváíndayavena úwana 


text:
ándá-naumpaꞌo kárákwirowai kwená kwaásiyavai séna oómbá kúra-simero súwasa kúrar-amuwana avekáán-umai ándá-naumpaꞌa iyúmba ayántámbá kwétowana anóndaraima óye séna Póronte Sáírásinte tísamaivimba kumbaéna 


text:
usásinena tíꞌmaena máápaꞌa kumbéna séna nóra onaná sáwíꞌo umáímo máyaundavinkemba Áánútu kawer-ámpáꞌá mésinkaniyo súwasarai 


text:
mindárai sésarai Ísóigo Ísu Áánútumpakemba kunkáiwain-aaiyavai áraire sinaná ewé ená akúné sáwíꞌo umáímo máyáampinkemba kawer-ámpáꞌá métinkaniye simámesarai 


text:
mindóꞌwáán-avuntamba ándá-naumpaꞌo kárákwirowai tíꞌmaena tirósáánumpar-avima kwésese umátiyuwena mitáwai kwesé kwená kwaásiye monoꞌ-nómbá pékaawe. 


text:
<br/>nombá péꞌmaena Póronte Sáírásinte tíꞌmaena kwená naaúmpaꞌa mátínkarena toómbá timúwasarai kwénoyasa kwewé kwená akúné Ísun-aaiyavai áraire siráamba pósa tirumbá kaweꞌá umái méraawe. 


text:
<br/>máyówasa usá aaváyaavimba Árómáani-kawaa-kwaasi i-kwáásí tiꞌmárówasa ándá-naumpaꞌa kwésa sésa mindárai ayútínkénasarai kókaiyo suwaná 


text:
ándá-naumpaꞌo kárákwirowai Pórontavai séna Árómáani-kawaa-kwaasi i-kwáásí tiꞌmárááwasa tésa sésa Póronte Sáírásinte ayútinkaao sembá pókai ayútínkáanakai tirumbá kaweꞌá ínakai kokaiyó súwana 


text:
Póro i-kwáásíyáváí séna íma kawer-áímbá sésa kempímbá íma kwáyáin-aimba simái kunánaantamba sínkamesa ándávaꞌa avúsúyukaawe. Árómáani-kwaasiti aúváíma tokáuyan-kwaasi úyambanivo sínkamomba uwóvíꞌa ésa minámáámbá káráyukaawe. ívéꞌa aúpáꞌá ayúsinkai-imayaa owakáí íma mirá óyauye-imayaa ékai Árómáani-kawaa-kwaasi kesópaꞌa tésa ontá tayisúwéwakai kóyauye Póro súwasa 


text:
i-kwáásí isésa koyauwerésa Póron-aai tasimátimesa Árómáani-kwaasiti aúvái tokááin-kwaasiye simátímúwasa isésa táátavai ésa 


text:
ándá-naumpaꞌa komésa sésa keinárai Árómáani-kwaasiti aúváíma tokááyan-kwaasi óyata íma ísareta úwoiya tínkankaunda mindá uwóvíta éta tínkankaumne sésa tíꞌmaesa máápaꞌa kumésa aánoumai sésa kentáásí naaópaꞌa tuwékai kokaiyó suwasaráí 


text:
Pórowe Sáírásiye ándávaꞌa tuwésarai Árítiyaana naaúmpaꞌa kuyasá Ísun-aai ísówai torupamái máyówasarai miwítí imáyáa kaweꞌá umátinkesarai tiyuwésarai kurááiye.<pb/>


text:
Pórowe Sáírásiye kwésarai Ámpíporisi-naopaꞌa Ápóróniyaa-naopaꞌa kóyaatesarai Tésárónaikaa-naopaꞌa kuyaná mindáópaꞌa Yútaa-kwaasiti monoꞌ-námbá kwáyowana 


text:
Póro úntemba Yútaa-kwaasi monor-áímbá kwésunkaꞌa monoꞌ-náúmpáꞌá uména Áánútun-aai aúváí-kwandaaivinken-aimba simátimumba monor-áímbó ísáan-kanaaraꞌa kaumboráꞌá simátimena 


text:
séna aúváí-kwandaaivinkemba séna Áánútumo usásinankaiwaimba áíꞌa índaiꞌa umánkaiyana puwéna usásinaniye siráimba mináínkóná ááimba avoraꞌá simátimune. mináímbá Ísuntavesa siráawe Póro súwasa 


text:
isésa Yútaa-kwaasi évakaꞌa mináíntávésa áraire sésa Póronte Sáírásinte tínaaemba kwarésa Kíríki-kwaasi Áánútuna imáyáa mósá márówaiye sáwívar-inimba túwíꞌa kwáyon-ininte miráumai-sawiva-kwaasi kwakáawe. 


text:
<br/>kwárówasa Yútaa-kwaasi tuwánésa tirumbá sáwíꞌa úwasa sésa mináímbá kwáráavo sésa sáwí-kwaasi kavóná-kwaasi tirówasa torupamái mésa ááiꞌa tiyánáe sésa imáyáa tímúwasa Yésónona naambá taúkúmaresa Póronte Sáírásinte tayátoꞌmaeta amápa-kwaasi túrankaꞌa aaivintá maitinkánáisaiye sésa tivakáá umbá 


text:
íma máyóyasa Yésónowe Ísun-aai ísówai évakare tavisímaesa mindáópaken-kawaa-kwaasitopaꞌa mátinkesa anónkaꞌa sésa Pórowe Sáírásiye sáwí-aimba kwémaresarai amápaꞌ-maravaꞌa kwétesarai ívéꞌa maankákwáráꞌá kentáásí naaópaꞌa tamáyaayana 


text:
Yésóno kwená naaúmpaꞌa matínkaraiye. Árómáani-aiva-kawaanakona ámáámba karésa sésa kentááráꞌó kárákwiraiwai Ísuman-iye kwésewe suwasá 


text:
kawáá-kwáásí Yésónompi kwimái évaka-kwaasiyavai sésa óntamba simíyata ayútínkáanaꞌa tiꞌmátuwaaro suwasá óntamba tímúwasa ayútínkówasarai kurááiye. Pérea-naopaꞌa kuráan-kwasai. 


text:
<br/>ayútínkówasarai kuyasá noꞌwáániꞌa únkaꞌa Ísun-aai ísówai Póronte Sáírásinte tínkamovo sésa tiꞌmárówasarai Pérea-naopaꞌa kweémesarai kuyambá Yútaa-kwaasiti monoꞌ-náúmpáꞌá umésarai Ísun-aai simátímúyasa 


text:
minkwáásíyómbá íma Tésárónaikaa-kwaasiraamba ésa kawer-ímáyáá kwéesa Póron-aai kaweꞌá umái isésa aasiyaasi-táwai Áánútun-aai aúváí-kwandaaivimba awánésa sésa Póro áraira kwési. kampará kwésiyo sésa aasiyaasi-táwai Áánútun-aai aúváí-kwandaaivimba táámpamai awánomba 


text:
Yútaa-kwaasi sáwívarawai Ísun-aaiyavesa áraire suwasá Kíríki-inimba túwíꞌo kwáyon-inimba sáwívaꞌa Ísun-aaiyavesa áraire suwasá Kíríki-kwaasi sáwívarawai Ísun-aaiyavesa áraire suwasá 


text:
Póro Pérea-naopaꞌa Áánútun-aai kwésimatimiyemo sun-áímbá Yútaa-kwaasi Tésárónaikaavaken-kwaasi isésa Pérea-naopaꞌa tésa miwítí imáyáa tayavisimái suwasá isésa Póromba áwááꞌa aéésa ááiꞌa tiyamánkai-imayaa uwasá 


text:
avekáámbá Ísun-aai ísówai Pórontavai inkámóvo sésa uwí-nómpáꞌá kumuwó suwaná kumúwasarainivo Sáírásiye Tímótiye mindáópaꞌa úwoi máyóyasa 


text:
Póromba áíꞌmaesa kumeémesa Áténesi-naopaꞌa móruna auwésa kuntauwerésa miwítí naaópaꞌa iyésa Sáírásinte Tímótinte usimátimesa sésa avekáán-umai kesópaꞌa kúmókaiyo Póro siyé usimátímakaawe. Póro Áténesi-naopaꞌa mérain-kwasai. 


text:
<pb/>Póro Áténesi-naopaꞌa kuména Sáírásinte Tímótinte kwétimuꞌmarena awánómba mindáópaken-kwaasi sáwívaꞌa kampar-ísóí úmakesa miwán-áwíꞌa mósá kwémarowana Póro tuwánéna arumbá umbaí tówana 


text:
Yútaa-kwaasiti monoꞌ-náúmpáꞌá uména Yútaa-kwaasiye óꞌonkaa-kwaasi Áánútuna imáyáa mósá márówaiye usimátimena Áánútuna áséi-kwasai usimátimena aasiyaasi-táwai mindáókona marupáꞌá máyón-kwaasi Áánútun-aai simátímaꞌmaena iyúwasa 


text:
Épíkúriyaan-aai ísámai kuwáíyé Sítóikin-aai ísámai kuwáíyé Póronopaꞌa tésa kwesimán-kwesiman-esa évakarawai sésa aaiyé símaena nááín-kwaasi nóine kwésiyo suwasá évakarawai sésa óꞌom-bapaken-isoigontavena kwésiye sumbá Póro Ísun-aai séna pukáimpinkemba usásinkaiye simátímakaintavesa mináímbá suwasá 


text:
Póromba áíꞌmaesa kawáá-kwáásímó torupamái mésamo évakar-aimbo simáímo kawer-un-áyámpáꞌá áwíꞌa Áríópagasi-ayampaꞌa Póromba áíꞌmaesa máankesa sésa aúná-aimbo kwésimatimenda-aimba simásímínata ísáano. 


text:
Áténisi-naopaken-kwaasiye óꞌom-bapaken-kwaasi mindáópaꞌa tamáyón-kwaasiye aasiyaasi-táwai torupamái mésa aúná-aine suꞌmai kwésewe. mindáyavesa mináínkóná ááimba simásímínata ísáano siráawe. 


text:
<br/>suwaná Póro usásinena Áríópagasivaꞌa torupamái máyón-kwaasiyavena séna Áténisi-naopaken-kwaasi ísáaro. monotávéꞌo asiramáímo máyáawai áꞌa tuwánaraumne. 


text:
kentí naaópaꞌa kwénaaeꞌa tuwánáúnaꞌa évaka-tantaaꞌa úmakeꞌa miwán-áwíꞌa mósá kwémaraamba tuwánaraumne. óntan-taareiraꞌa aúváíma agaimaréna séna íma awánáúnda-isoigontavai maanóntán-tááréímá úmakaumne agaimaréna siráimba úwaꞌa awánaraumne. minísóígómbá íma awánaan-isoigon-aai simátimune. 


text:
kwemá kwíyómba maramá mimpímbá kwáyáin-tantaaꞌa úmarena amápa-tantaakaꞌa kárákwirena íma kwaási úmakaan-daumpaꞌa méraiye. 


text:
kweyááma kwaásimo máyáawaina ááinkoma póna tááma kwétimena amápa-kwaasiraꞌa kárákwiyena kwempímbá ímo ááimo ánkaraiwaima póna íma kwaási kwembá áwaꞌnaa owáímán-iye. 


text:
Áánútu aivaꞌá moórá-kwaasi úmakowasa kwempínkémbá óꞌon-oꞌon-kwaasi sáwívaꞌa paáruresa amápaꞌ-maravaꞌa kóyáwé uráawe. Áánútu kwená imáyáavinkemba amápaꞌ-marama taaín-timena amápa-kwaasiti kanaamá makáiye. 


text:
kembá sivakáá-umai suwánaigwae séna Áánútu mirá uráiye. kwemá íma némpaꞌa máyáivo egwaaꞌá máyáimba póta awánanaundayaawe. 


text:
moóráwai séna kwemá máyáísata póta kesáámá máyaumne siráiye. keinárawapinkemba moóráwai agaimaréna séna áraiꞌa kwená iyámpóíya úne agaimaréna siráiye. 


text:
Áánútuna iyámpóíya póta kwaásimo kentí imáyáavinkembo óntambo úmaken-tantaatavetaamo éta kesivowéyá íma sénaumne. 


text:
ááémo miwímó mésamo sáwíꞌo umbá Áánútu miwíyávéna íma sáwívar-aimba siráivo ívéꞌa amápaꞌ-mapaken-kwaasiyavena séna sáwí-amba tuwéꞌa kesópaꞌa teró Áánútu kwésiye. 


text:
kwená imáyáavinkemba amápa-kwaasi aaivimbá maitinkánín-kanaama tíníye. aaivimbó maisinkánín-kwaasiya áꞌa usásinankaraiye. pukáimpinkemba usásinankaraimba pósa áraiꞌa kwemá aaivimbá maisinkáníntaaniye sénááowe Póro siráiye. 


text:
<br/>pukáimpinkemba usásinankaraiyemo súmba isésa évakarawai akáꞌáámba suwasá évakarawai sésa moórá-tawaimo índa simásímínata ísáano suwaná 


text:
évakarawai kwenánaaemba kwaꞌmaésa kwésa kwenáái isésa Ísun-aaiyavesa áraire sumbá miwívínkémbá moóráwai áwíꞌa Táyónisi kwemá Áríópagasi kánísóronaꞌa úwana moórá-ininko áwíꞌa Tamarísiye minkáéꞌnárai umái évakarawaivi kwimái Ísun-aaiyavesa áraire sésa kwempáꞌá tiráawe.<pb/>


text:
moóráwai Yútaa-kwaasigo áwíꞌa Ákwíra máyowana kwembá anówa Pontasi-máráváꞌá ména maránkarowana ména anón-éna Ítári-maravaꞌa Árómáa-naopaꞌa koména awainínkó áwíꞌa Párísirae máyóyana mimbáráváꞌá kárákwiron-kawaa-kwaasigo áwíꞌa Kórótíyasa Yútaa-kwaasi áwááꞌa tíꞌmai Árómáa-naopakemba tiꞌmátuwowasa kuwasaráí Ákwírae Párísirae Kórínti-naopaꞌa komáyóyana Póro mindáraitopaꞌa kwéna 


text:
Yútaa-kwaasimo monor-áímbó kwéison-kanaamo túntemba Póro Yútaa-kwaasiti monoꞌ-náúmpáꞌá uména Yútaa-kwaasiye Kíríki-kwaasiye Ísun-aaiyavesa áraire sésa kwempáꞌá tígwáe séna Ísun-aai simátímaꞌmaena iráiye. 


text:
<br/>kwésimatimunkaꞌa Sáíráiye Tímótiye Másétóniyaa-maravaꞌa tuwésarai Kórínti-naopaꞌa kúmúyana Póro aasiyaai-táwai kawer-áímbá simátímaꞌmaena kwéiyena Yútaa-kwaasiyavena séna Áánútumo usásinankaiwaimba Yútaa-kwaasiya amuꞌmaráúndawaiya kwemá Ísuman-iye súwasa 


text:
kwenáái araaisésa sáwí-aimba simánkówana kwená unáánkwátóirakemba kankambá apivíyéna séna Áánútumo sáwíꞌo umáímo máyáampinkembo kawer-ámpáꞌó ímo métinkanimba kentí ááinko ínaꞌa sáwíꞌa ónááowe. kemá íma sáwíꞌa umátinkaumpo keyááríkaꞌa sáwíꞌa ontávéꞌa tiyuwéꞌa óꞌonkaa-kwaasivaꞌa kosimátímaꞌmaeꞌa kónaumne Póro simásuwena 


text:
tiyuwéna moórá-kwaasigona naaúmpaꞌa komáyowana mindáúmpákén-kwáásígó áwíꞌa Tísíyasi Yásási kwemá óꞌonkaa-kwaasigo éna Áánútuna imáyáa mósá marówai úwana kwená naambá Yútaa-kwaasiti monoꞌ-nánkóná egwaaꞌá kwáyowana Póro mindáúmpáꞌá koména kawer-áímbá kosimátímaꞌmaena iyúwana 


text:
moóráwai áwíꞌa Kárísipasi Yútaa-kwaasiti monoꞌ-nánkár-ánón-kwáásígó Ísóigon-aaiyavena áraire súwasa kwená akúnkwáráꞌá áraire kwésuwasa Kórínti-naopaken-kwaasi sáwívarawai Póron-aai isésa Ísóigon-aaiyavesa áraire sésa monoꞌ-nómbá pékaawe. 


text:
<br/>nombá pérówana moórá-noꞌwaamba Póro kaainkáámbá awánówana Ísóigo séna íma ááꞌa kaíno. kemá esé ménaunda po íma ivátuwe kesáái úwoi simátímaꞌmae kwaaó. mindáópakemba sáwívarawai kesáái isésa kesí kwaási-iꞌa ónááomba pósa íma sáwíꞌa umánkanaaowe Ísóigo súwana 


text:
<br/>simátimuwana Árómáani-kamaani-kwaasi áwíꞌa Káriyomba aiꞌmárówana Kíríki-kwaasiti maraváꞌá kogárákwironkaꞌa Yútaa-kwaasi Póromba tátoresa áíꞌmaesa Káriyonopaꞌa máankesa 


text:
sésa maankwáásígó évakar-aimba kwésimatimena Áánútumpaꞌo iyónááon-amba moórá-ankwaraꞌa kwéagaraatinkaiye. mináínkó kentáásí ámáámba kwéaraaisiye suwaná 


text:
Póro sénáe súwana Káriyo Yútaa-kwaasiyavena séna minkwáásígó kámááni-kwaasi tááimo sáwíꞌo énamo sáwí-mayaimo mairáinkakai kentáái ívéꞌa kaweꞌá umái isáúsina. 


text:
ánivo kentí ááine kentúwíre kentí ámááne suꞌmaiyaveꞌa tasísaa ontávéꞌa ivátuweꞌa keyááríkaꞌa mináímbá másimai kaweꞌá oró. ke íma mirán-áímbá isánaumne séna 


text:
moóráwai áwíꞌa Sósénisi Yútaa-kwaasiti monoꞌ-nánkár-ánón-kwáásígómbá tátokesa aaimó ísón-dankona egwaaꞌá inkámúwana Káriyo mindáyavaimo ímo imáyáamo úmba ivátukaiye. Póro Ántíokuvaꞌa ókwaraꞌa kuráin-kwasai. 


text:
<pb/>Póro Kórínti-naopaꞌa ayáátáákaꞌa Ísun-aai ísówaiye ména tiyuwéna séna Párísiraante Ákwíraante tíꞌmaena Síriyaa-maravaꞌa kónáe séna Sénkíriyaa-naopaꞌa kumbéna Áánútuntavena árair-aimba séna aꞌnóntáu amápaꞌa káráyuwena mindárai tíꞌmaena nompí-sípí tátoꞌmai usáatesaya kweémesaya 


text:
Évésasi-naopaꞌa mindómpí-sípívínkémbá marapáꞌá kunásávesaya Póro Párísiraante Ákwíraante minká tiyuwéna Yútaa-kwaasiti monoꞌ-náúmpáꞌá uména aaí kwesimá kweiman-uwasa 


text:
kwéna séna Áánútumo owé sénamo siꞌmaráínaꞌo éꞌa koyauweránaumne séna nompí-sípí tátoꞌmai usáatena Évésasi-naopaꞌa tuwéna kweémena 


text:
Sísáriyaa-naopaꞌa mindómpí-sípívínkémbá marapáꞌá kunásávena kunkéna Yérúsaremuvaꞌa marapáꞌá iyéna Ísóigona kwaásiyavena kawer-áímbá simátímatuwena Síriyaa-maravaꞌa Ántíoku-naopaꞌa koména 


text:
évakaꞌ-noꞌwaamba kwaitinkéna tiyuwéna Kárésiyaa-ayampaꞌa Vírísiyaa-ayampaꞌa naaóꞌ-naoꞌa kwénaaena Ísun-aai ísówaiyavena simátímaꞌmaena iyúwasa asiramái méraawe. moóráwai áwíꞌa Ápórosina kwaasái. 


text:
<br/>moóráwai Yútaa-kwaasi áwíꞌa Ápórosi éna kwemá Arekesándiyaavaken-kwaasi Évésasi-naopaꞌa tamérai. kwemá Áánútun-aai kaweꞌá umái kwéisena aúváí-kwandaaivinken-aimba kaweꞌá umái simátímaꞌmaena iyúwana 


text:
moóráwai Ísóigona aampaꞌá kwégun-aimba simámakowana aamoí éna asiramái simátimena Ísun-aai arupí umái simátímaꞌmaena iyéna Yóni nombó pétinkon-aine suꞌmai iséna Ísuna kwaási nombó kwévetinkon-aimba íma isómba 


text:
Évésasi-naopaꞌa taména Yútaa-kwaasiti monoꞌ-náúmpáꞌá asiramái simátímúwasarai Párísirae Ákwírae isésarai áíꞌmaesarai kentí naaúmpaꞌa máankesarai Áánútuna aampaꞌá kwégun-aimba amápar-aimba kaweꞌá umái simámakaaiye. 


text:
<br/>simámuyana Ápórosi iséna séna Ákáyaa-maravaꞌa kónáe súwasa Évésasi-naopaken-kwaasi Ísun-aai ísówai áwaꞌnaa ónaumne sésa aúváíma agaimái áménaya Ísun-aai ísááwai Ákáyaa-maravaꞌa máyáawai mátímínasa kaweꞌá umánkáaro suwaná mináúváí maimaéna kweémena kúmba Áánútu úwoi áwaꞌnaa úwana Ísuna aampaꞌá kuwáí túwaꞌnaa ena 


text:
avoraꞌá Yútaa-kwaasiye aaí kwesimá kwesiman-ena Áánútun-aai aúváí-kwandaaivinken-aimba simátimena séna Áánútumo usásinankaiwaimba kwéamuꞌmaraundawaiya kwemá Ísuman-iye súmba kwenááigo miwí tááigomba usáyaaitowana miráumai Ísuna aampaꞌó kuwáí túwaꞌnaa uráiye.<pb/>


text:
Ápórosi Kórínti-naopaꞌa máyowana Póro avumpim-báráváꞌá kweémena Évésasi-naopaꞌa kúmba Ísuna aampaꞌó kun-kwáásí máyówana 


text:
Póro tuwánéna tísaa ena séna Ísun-aaiyaveꞌa áraire siráan-kanaa ára Áánútun-amankoma kentirumpimbá kumbéraiyo súwasa miwí sésa ímaniye. Áánútun-amankon-aaiya íya ísaraumne suwaná 


text:
Póro séna nóran-aaina kwésesa nombá pétinkaraao súwasa miwí sésa Yóni simátímakain-aimba kwésimasimesaya nombá pésinkaraawe suwaná 


text:
Póro séna Yóni séna sáwí-imayaa tínaaemba umásuweꞌa Áánútumpaꞌa teró súwasa mirá uwaná nombá pétinkena séna moóráwai kesínaaemba tíníwain-aaiyavai áraire séꞌa kwesé aráápamai máéro Yóni siráiye. miwántávéna Ísuwe siráiye Póro súwasa 


text:
Póro tineꞌá ayáámba tátorowana Áánútun-amanko miwívímbá anómba umátinkowasa óꞌon-oꞌon-kwaasi tááivinkemba kwésesa Áánútun-aai simátimesa 


text:
<br/>mirá uwaná Póro miwísé ména kaumbo-kwíyónkáꞌá Yútaa-kwaasiti monoꞌ-náúmpáꞌá kwéiyena Áánútu kwená kwaási kwégawaa-in-aimba asiramái simátímaꞌmaena iyúwasa 


text:
évakarawai tirunté marésa mináíntávésa íma áraire sésa amáparawai túrankaꞌa Ísóigona aantavésa simái sáwíꞌa uwaná Póro tiyuwéna Ísuna aampaꞌó kun-kwáásí tíꞌmaena moóráwai áwíꞌa Tíránasi ira-námbá úmakon-daumpaꞌa mói tínkarena aasiyaasi-táwai Ísóigon-aai simátímaꞌmaena kwéiyena 


text:
kaer-í maisuwówasa Yútaa-kwaasiye óꞌonkaa-kwaasiye Ésiyaa-maravaꞌa máyón-kwaasi amápaꞌa Ísóigon-aai ísaraawe. Síva áánimbaati kwaasái. 


text:
évaka-kwaasiyomba ampantanéí Póro aneꞌá toꞌmaésa kentí kwaásimo tíꞌo úwai tineꞌá máyoꞌmarowasa asóvawasa kentí kwaási tirumpimbá taraváá-kwámbá máyowasa mirá máumatinkowana taraváá-kwámbá kóuwasa 


text:
évakaꞌ-Yutaa-kwaasi kwénaaesa kwaási tirumpinkémbá taraváá-kwámbá maitíyuꞌmaesa kwégwesa taraváá-kwántávésa sésa asiramái séta Ísu áwíkaꞌa Póro kwésin-awikaꞌa kóroya kwésune suwaná 


text:
taraváá-kwánkó simátimena séna kemá Ísumba awánéꞌa Póromba awánéꞌa kwéumpo kemá nááwiyaꞌo simásuwowana 


text:
taraváá-kwánkó arumpimbá máyon-kwaasigo tínkamuwana naaé kwégumuwana unáánkwátói tarátiyuwena minávákáété-kwáásí usáyaatena tuwéntáíyuwowasa unáánkwátói-iyaaimba máápaꞌa kúmúwasa 


text:
Yútaa-kwaasiye óꞌonkaa-kwaasiye amápaꞌa Évésasi-naopaken-kwaasi mináímbá isésa táátavai ésa Ísóigo Ísu áwíꞌa mósá makáawe. 


text:
<br/>sáwívarawai máyónkaꞌa Ísun-aaiyavesa áraire suwáí tésa kwaási túrankaꞌa paárésa sésa sáwíꞌa uráumne sésa 


text:
miwívínkémbá pukaaꞌó agayáán-kwaasi miwítí aúváí-kwandaai tamairésa pukaaꞌó agáyón-aimba kwáyontavesa tamaimái iravímbá agaisuwésa mináúváí-kwándááímó meéyán-uraamba sáwíva-kwaasi aíyayaamba naikamáiyavai minóntánkó áwíꞌa 50,000 kina tuwésa 


text:
mirá anón-tantaaꞌa umbá pósa Ísóigon-aai asiramái simátímaꞌmaesa kuwasá sáwívarawai mináíntávésa áraire siráawe. Évésasivaꞌa anónkar-anonkaꞌa siráan-kwasai. 


text:
<br/>mirá uwaná Póro séna Másétóniyaa-maravaꞌa Ákáyaa-maravaꞌa kwénaaeꞌa Ísóigon-aai simátímaꞌmaeꞌa naaónáe séna minkákémbá Yérúsaremuvaꞌa kuréꞌa Árómáa-naopaꞌa kónaumne séna 


text:
Tímótinte Érásátasinte áwaꞌnaa í-kwáásíráí tiꞌmarówasarai Másétóniyaa-maravaꞌa kuyaná Ésiyaa-maravaꞌa kweyáá méraiye. 


text:
<br/>máyowasa minkánáá Évésasi-naopaken-kwaasi Ísóigona aampaꞌó kuwáíyávésa tirumbá sáwíꞌa umátinkesa mindáópakemba anónkar-anonkaꞌa suwaná 


text:
moóráwai áwíꞌa Témítiyasi minkwáásígó óntandei úmakena miwítí kampar-ísóígóná kítoꞌ-monoꞌ-nane séna minkámpár-ísóí-ínínkó áwíꞌa Átémísiye sésa kwená mayáí-kwáásíyómbá úmakowasa sáwíva-kwaasi óntamba mágwétimesa minkámpár-ísóígóná naambá kwémeyan-uwana 


text:
Témítiyasi mimbórá-máyáí kwémayon-kwaasi tááyowasa tayorupowaná simátimena séna kentáásí anón-ontamba mimbáyáírákéntá kwémayaumne. 


text:
ánivo Póro séna kwaásimo úmáráamba kampar-ísóígómbá kwéumaraawemo sin-áímbá Ésiyaa-maravaꞌa Évésasi-naopaken-kwaasiye óꞌon-oꞌon-daopaken-kwaasiye isésa áraire kwésewe. kemá Póron-aai áꞌa ísaraawe. 


text:
Póron-aaigo kentáásí mayáímó sáwíꞌo índayavena kwéiye. íma miráwé suꞌmai ínívo Ésiyaa-maravaken-kwaasiye amápaꞌ-maravaken-kwaasiye kentáásí ísói-ininko áwíꞌa Átémísi mósá kwémaraamba Póron-aaigo Átémísina monoꞌ-námbá úwoisankaamba simái umásukaimba póna kwenáwíꞌa kumíníye siráiye. 


text:
<br/>súwasa mináímbá isésa tirumbá sáwíꞌa úwasa aaisambá sésa anónkar-anonkaꞌa sésa Évésasi-naopaken-kwaasi kentáásí Átémísi áwíꞌa anómba kwéiye sésa 


text:
ayamái suwasá mindáópaꞌa tésa anónkar-anonkaꞌa kwésesa Pórowe kwénaauyan-kwaasi Másétóniyaavaken-kwaasirai moóráwai áwíꞌa Káyási uwaná moóráwai áwíꞌa Árísítakasi mindárai tavisímaesa torupamái máyópaꞌa mátínkówana 


text:
mimbárávákén-ánón-kwáásí évakarawai Pórona kwaási pósa aaí tuwésa sáwíva-kwaasi torupepáꞌá íma iyuwó Pórontavesa siráawe. 


text:
<br/>suwasá torupon-kwáásíyómbá sáwívar-imayaa uwaná miwítí imáyáa sáwíꞌa úwasa évakarawai óꞌon-aintavesa suwasá évakarawai mirá suwasá évakarawai sésa nóin-aintavaiye sétaawa tayoruparáumno-imayaa uwasá 


text:
Yútaa-kwaasi miwítí avumpinkémbá moóráwai áwíꞌa Arekesándaamba túrankaꞌa máánkarowasa évakarawai anónkaꞌa sésa emá aaí siyó suwaná miwí táái karánáe séna ayáámba mósá tuwówasa 


text:
awánomba Yútaa-kwaasi úntavesa mimbórá-áímbá ayáátáákaꞌa tavisimái anónkaꞌa sésa Évésasi-naopaken-kwaasi kentáásí Átémísi áwíꞌa anómba kwéiye siráawe. 


text:
<br/>anónkaꞌa kwésuwana mindáópaken-anon-kwaasigo aúváímo agayóndako tiyoráí-ímáyáá éna séna Évésasi-kwaasiyono. amáparawaiya awánáúnda Átémísina monoꞌ-námbá kwégawaa-eta óꞌoran-ontamba kwíyómpakemba marapáꞌá kunkáin-ontamba kwégawaa-une. 


text:
mindárai monoꞌ-náúmpákémbá íma umóyámbá ésarai kentáásí ísói-inintavai íma simái sáwíꞌa uráayaꞌanivo úwoi tíꞌmaeꞌa maankáꞌá tiráawe. 


text:
Témítiyasiye kwená mayáí-kwáásíyé aaí simátinkanae sésamo ésa aaimó simátinkai-kanaa úwoi kwáyáiye. anón-kwaasi máyáamba pósa aaí simái kaweꞌá umátinkanaaowe. 


text:
ánivo keinárawaꞌo óꞌon-aimbo kwáyáinaꞌo éꞌa amápa-kwaasimo torupamáímo máyáampimba simái kaweꞌá umásuwanaaowe. 


text:
kesáámó aaivintáámó ménaundaya ívéꞌo ááiꞌo tiyéta Árómáani-kamaani-kwaasi tésamo tasísaa esayaamo nóinkaken-aira tiyááomo síyata kesáámó sénaunda-ainta íma kwáyáiye. 


text:
miwí táái ánásowana Póro Ísuna aampaꞌá kun-kwáásí tááyowasa tuwaná miwítí imáyáa simái kaweꞌá umátinkena séna Ísun-aaiye suꞌmai maimái tirumpimbá kaweꞌá oró séna ánivo méwaro séna tiyuwéna Másétóniyaa-maravaꞌa kweémena 


text:
miváꞌá naaóꞌ-naoꞌa kwénaaena Ísuna aampaꞌá kun-kwáásíyávéna ávááraumai simátímaꞌmaena kwénaauwasa tirumbá kaweꞌá úwana tiyuwéna Kíríki-maravaꞌa kweémena 


text:
koména kaumbo-kwíyómbá maisuwéna nompí-sípívímbá Síriyaa-maravaꞌa kónáe séna úwasa Yútaa-kwaasi kwená ámááyu-aimba sumbá iséna ivátuwena Másétóniyaa-maravaꞌa marapáꞌá kónaumne súwasa 


text:
maaráumai-kwaasi moóráwai Pérea-naopakewai Pírasi ááninko áwíꞌa Sópata úwana Tésárónaikaa-naopakendarai túwíꞌa Árísítakasiye Sékandaawe uyaná Tépi-naopakewai áwíꞌa Káyási úwasarai Ésiyaa-maravakendarai túwíꞌa Tikikásaawe Tóvimasiye uyaná Tímóti úwasa umái Pórowe kwésa 


text:
Yútaa-kwaasimo ímo intóráin-tantaakwara-pereti úwoi-peretimo kwéagayon-kanaama ánásonkaꞌa Vírípai-naopakemba nompí-sípí tátoꞌmai usáateta kweémeta évaꞌaasei-noꞌwaamba mindómpí-sípívímbá kógwaeta Táróasi-naopaꞌa marapáꞌá kunásáveta aivaꞌó komésamo kentáásimuꞌo makón-kwaasiyeya kométa moórá-sontaaya méraumne. Yútíkásaamba pukáimpinkemba usásinankarain-kwasai. 


text:
<br/>sontaaráꞌá Ísuntaveta ísámai toómbá néta aráá-tomba naandayávéta torupamái máyaawananaya Póro aaváyaa kónáe séna simátímaꞌmaena noꞌwáán-avuntamba iyúmba 


text:
moóráwai ívé-kwaasigo áwíꞌa Yútíkása naan-aváápímbá umáyowana Póro Ísun-aai simátímaꞌmaena kwéiyuwana Yútíkásaamba áúgávaaꞌa úwana kwaeguréna meminkákémbá tokáꞌmaena marapáꞌá kuntuvamúwasa marapáꞌá kunkésa kunawánomba pukúwasa uwaná 


text:
Póro kuména kunkívairena taparéna awánéna séna íma imáyáa oró. pukéna kusúvarena umái máyáiye simátimena 


text:
mindáúmpáꞌá iyéna Ísuntavena ísámai toómbá topámbai timúwasa nowaná Póro simátímaꞌmaena kwéiyuwana mói irataróꞌa tiyuwéna kúwasa 


text:
puwúwanamo usásinankon-kwaasigomba áíꞌmaesa kwená naaúmpaꞌa máankesa tirumbá kaweꞌá úwasa méraawe. Póro Máíritasi-naopaꞌa kuráin-kwasai. 


text:
<br/>máyówana Póro simásimenaya séna keinárawaꞌa nompí-sípívímbá Ásoso-naopaꞌa kwégwiyaꞌa kemá marapáꞌá kweémeꞌa Ásoso-naopakemba nompí-sípí tátoꞌmai usáateꞌa kónaumne súwata aivaꞌá kunkéta nompí-sípí tátoꞌmai usáateta kweémeta Ásoso-naopaꞌa kówánanaya 


text:
Póro marapáꞌá kweémena Ásoso-naopaꞌa kuréna nompí-sípí tátoꞌmai usáatowata kweémeta Mítíríni-naopaꞌa kógwaeta 


text:
irataróꞌa kweémeta Káyoso-maravaꞌa kóyaaitaawananaya enówata kógwaeta usá aaváyaavimba kweémeta Sémóso-maravaꞌa kóyaaitaawananaya enówata kógwaeta usá aaváyaavimba kweémeta Máíritasi-naopaꞌa kówánanaya 


text:
toómbá ákáꞌmai Áánútuntavesa ísámai kaunánáe sésa torupaan-kánáá sáwíyankaꞌa tíníye kwéuwana Póro séna avekáámbá Yérúsaremu-naopaꞌa kuréꞌa mintánómbá komandánáe séna nompí-sípívímbá Évésasi-naopaꞌa kóyaaitanaundapo Ésiyaa-maravaꞌa íma ayáátáákaꞌa ménaumne súwata Máíritasi-naopata kuráumne. Póro Évésasivaken-kwaasiyavai méwaro siráin-kwasai. 


text:
<pb/>Máíritasi-naopata kówánanaya Póro moóráwaimba aiꞌmarówana Évésasi-naopaꞌa kweémena Ísóigona kwaásiti anón-kwaasiyavena kosimátimena séna Póro kwétaayaivo teró siráiye súwasa 


text:
tuwaná simátimena séna kesáái ísáaro. kesí aiva-táwai Ésiyaa-maravaꞌa kesé koméꞌa kemó ówánda suwánaraawe. 


text:
Yútaa-kwaasi sínkamiyanesa kwésuwana sirunkó umbaí kwétowaꞌa íma imáyáa éꞌa Ísóigona kwayóꞌnáꞌá úne séꞌa kwenaísamaivimba méꞌa kwená mayáí mairáumne. 


text:
íma aúpáꞌá tuwéꞌa amápar-aimba úwoi simátimeꞌa kembó túwaꞌnaa ií-áímbá torupamái máyáampine kentí naaúmpare simátímaꞌmaeꞌa iráunda áꞌa ísaraawe. 


text:
Yútaa-kwaasiye óꞌonkaa-kwaasiye ávááraumai simátimeꞌa séꞌa sáwí-imayaa tuwéꞌa Áánútumpaꞌa téꞌa Ísóigo Ísun-aaiyaveꞌa áraire séꞌa kwesé aráápamai máéro simátímaꞌmaeꞌa iráumne. 


text:
ánivo Áánútun-amanko Yérúsaremuvaꞌa kwaaó simásímakaimba póꞌa mirá ónaumne. kesineꞌó paárinintavai íma isáúnda úwoi kwégune. 


text:
amápaꞌ-naopaꞌo kúnda Áánútun-amanko asiramái simásimena séna umbai-yántááꞌá umánkesa ándávaꞌa máánkanaaowe simásímímba mindáwe suꞌmai ísaraumne. 


text:
sínkamiyaꞌo puwónaundaraꞌa íma kárákwiyonaunda póꞌa Ísóigo Ísu símakaim-bayai maimái ánásanaumne. Áánútu úwoi kwésuwaꞌnaa-i-aimba áséi-kwasai simátímaꞌmaeꞌo kwéiyunda-mayai maimái ánásanaumne. 


text:
<br/>mimbáyáí mairáunda keinárawapimba kwénaaeꞌa Áánútu kwená kwaási kwégawaain-aimba simátímakaunda póꞌa naaémbo éꞌa kembó ímo suwánáíyamba ken-ísaraumne. 


text:
íma inkaiséwánda Áánútun-aai amápar-aimba simátímakaunda pósa keinárawapinkembo évakarawaimo kesááimo ímo isésamo Áánútumpaꞌo ímo tésamo ombá íma kesí ááinkoman-ivo kentí ááinko ínaꞌa mirá ónááontaveꞌa mináímbá ívéꞌa asiramái kwésimatimune. 


text:
Áánútu ááninkomba aiꞌmarówana kuména kumpuwéna kwená naaenéí meéyán-umásukaimba Ísóigona kwaásin-ovo kárákwiyoro. Áánútun-amanko kembá usásintinkaraivo kentúrakwara Ísóigona kwaásirakwaraꞌa kaweꞌá umái kárákwiyoro. sipisípiraꞌo kárákwiyonten-umai kárákwiyoro. 


text:
áwáávitemo índa-iyamba téna sipisípi tavamáímo kwáráíntemba kemá kónasa kwaási tésa tasáwíꞌa ónááowe. 


text:
moórá-kanaa tínasa keinárawapinkemba évakarawai usásinesa Ísuna aampaꞌá kon-kwáásítí imáyáa tavisénáe sésa kampar-áímbá síyasa évakarawai áraire sésa kwaránááowe. 


text:
mindáyaveꞌa kárákwimai kaweꞌá oró. kaumbo-í kwéteꞌa moórá-morawaimba sirumbá kwéumatinkeꞌa aaváyaavimba enónkaꞌa noꞌwáámba aasiyaasí simátínkámaeꞌa iráumne. mináíntávéꞌa imáyáa umái kaweꞌá oró. 


text:
<br/>kaweꞌá íyana Áánútu kárákwitinkamae iyínaꞌa máéro. kwenááigo asiramátinkaniye. kwená kwaásimo kaweꞌó kwéumatinkaintemba kenkwáráꞌá kaweꞌá umátinkaniye. 


text:
mayáímá kwémaeꞌa minóntándéí ímo makáunda-yantaaꞌa mégwémaeꞌa kembó súwaꞌnaa on-kwáásítí toómbá unáánkwátói kwémaitimeꞌa kwéune. mirámó ówánda áꞌa suwánaraawe. 


text:
asirayám-báyáímó mayááwánda suwánaraamba póꞌa mirá kwéeꞌa pasusimáímo máyáan-kwaasi túwaꞌnaa ónááowe. Ísóigo Ísu siráin-aimba imáyáa oró. kwemá séna kwémayaawai tirunkó kaweꞌá kwéimbanivo kwétimatuwaawai tirunkó kaweté kwéiye Ísu siráin-aimba Póro siráiye. 


text:
Póro séna naaémbo éꞌa íma suwánanaaowe siráin-aintavai tirumbá umbaí kwétowasa nompí-sípívímbá móruna áúkaawe.<pb/>


text:
móruna aúwówata minkwáásíyávéta méwaro séta tiyuwéta nompí-sípívímbá usáateta arupí umái kweémeta Kóso-naopaꞌa kóyaaiteta kweémeta kógwaeta usá aaváyaavinkaamba Áróso-naopaꞌa kóyaaiteta kweémeta Pátaraa-naopaꞌa kuréta marapáꞌá ásáveta 


text:
Sáíparasi-marama siyáánepaꞌa kwáyowata kóyaaiteta kweémeta Síriyaa-maravaꞌa kówándaya Táyaa-naopaꞌa náaindaamba mógwéyuwowata marapáꞌá ásávaawanasaya 


text:
Ísuna aampaꞌá kuwáí máyówata tuwánéta moórá-sontaa miwísé máyaawanasaya sésa Áánútun-amanko simátímakain-aimba Pórontavesa simámesa sésa inkámóvo Yérúsaremuvaꞌa íma kwaaó simámaꞌmaesa íyúwata 


text:
miwísé máyaawanda-kanaa ánásowata mindáópaꞌa tuwéta kówánasaya minkwáásíyómbá miwítí aarai-iyámpóíse síꞌmaesaya naambáruꞌa tuwésa uwí-nómpáꞌá kúmúwata kívaireta Áánútumpaꞌa námúnaa simásuweta ówánasaya 


text:
kentááyávésa ánivo koró suwatá miwíyávéta ánivo méwataao simásuweta nompí-sípívímbá usáataawanasaya miwí kuntauwerésa miwítí naaópaꞌa iráawe. 


text:
<br/>miwítí naaópaꞌa íyúwata nompí-sípívímbá Táyaa-naopata tuwéta Tórémesi-naopata marapáꞌá ásáveta Ísun-aai ísówai tuwánéta siyáánta kwétimeta moórá-noꞌwaamba miwísé kwaéta 


text:
usásineta marapáꞌá kweémeta Sísáriyaa-naopaꞌa kówándaya ááéma aantá-kwaasi avakaeté-kwaasiraꞌa Ísuna mayáí tímakowaivinkemba moóráwai áwíꞌa Vírípina naaúmpata umáyaawananaya kwemá Ísun-aai kwésimatimuwai máyowasa 


text:
évakaꞌ-noꞌwaamba mindáúmpátá kwégwaewananaya moóráwai Áánútun-aai kwésimatimuwai áwíꞌa Ákápáasi Yútiyaa-maravakemba 


text:
kuména Póro ámúr-anda kumbairéna kwenaísamai ayáánkaꞌa asááumai umásítaiꞌa umái agaráárankena séna Áánútun-amanko séna maanámúr-ándáó avowámó Yérúsaremuvaꞌo iyínasamo ésa Yútaa-kwaasi tátoꞌmai miráumai asááúmaresa áíꞌmaesa óꞌonkaa-kwaasi mátimenaaowe Áánútun-amanko siráiye Ákápáasi kusúwata 


text:
Póro séna nóintavai iviꞌá kwétera kaer-ímáyáá kwéumasinkaawana kesirunkó umbaí kwétaiyo. Yérúsaremuvaꞌo íyónasamo kembó tátoranaaomba íma sááꞌa kwégaiye. Ísóigo Ísun-aai simátimudayavaimo sínkamonaesamo sésa úwoi sínkamonaaowe Póro súwata 


text:
kwenááiya íma kanaán-umaiya araaisénaumne séta ivátuweta séta Ísóigona imáyáaraꞌa mirá ónááowe siráundayaawe. 


text:
<br/>mirá simásuweta évakaꞌ-noꞌwaamba miwísé kwaéta kentáásí náaindaamba toꞌmayaa úmaeta mindáópaꞌa tuwéta Yérúsaremuvaꞌa iyówánasaya 


text:
Sísáriyaavaken-kwaasi Ísuna aampaꞌá kuwáí évakaꞌa keséya Yérúsaremuvaꞌa iyésa moóráwai áwíꞌa Nésonona naaúmpata móisinkowana minkwáásígó Sáíparasi-maravaken-kwaasi ayáátáákaꞌa Ísuna aampaꞌá kwéguwai séna kesí naaúmpaꞌa ménaaowe súwasa kwená naaúmpata móisinkaraawe. Póroe Yémésiye aaí simátímakaayan-kwasai. 


text:
<br/>móisinkesaya kentí naaópaꞌa kúmúwata Yérúsaremuvaꞌa umáyaawanasaya Ísun-aai ísówai aamoí kwéumpinkemba sirówata 


text:
ugwaéwándaya usá aaváyaavimba Ísóigona kwaásiti anón-kwaasi Yémési torupamátinkowasa máyópata Póro síꞌmaenaya kúwata komáyaawananaya 


text:
Póro ayáámba tímaꞌmai paruvará éna séna Áánútu ámakaim-bayaimo óꞌonkaa-kwaasivimbo mairáin-aimba amápar-aimba simátimuwasa 


text:
isésa Áánútu áwíꞌa mósá marésa Pórontavesa sésa kentáásí kwaásiyo. sáwíva-kwaasi Yútaa-kwaasi Ísun-aaiyavesa áraire kwésesa Mósesina ámáámba íma tuwésa asiramái isésa méraamba áꞌa ísaraane. 


text:
évakarawai miwíyáváí sésa Póro óꞌonkaa-kwaasiti naaóꞌ-naoꞌa kwénaaena Yútaa-kwaasi mindáópakaꞌa máyáan-kwaasiyavai simátimena séna Mósesina ámáámba ivátuweꞌa kentí iyámpói túraꞌa íma kárámai araaꞌéna umátinkeꞌa Yútaa-kwaasiti aambá íma kwáráaro Póro kwésiye sewasá isésa 


text:
egwáráꞌá mirán-uwo. Yútaa-kwaasiti ámáámba ísámai kaweꞌó ií-yántááꞌá e minéíyáín-kwáásítí póíꞌo meéyán-umátiyuwe mono-káwáá-kwáásí timé miwísé aꞌnóntáu káráyuwenasa awánésa Yútaa-kwaasi Ísun-aaiyavesa áraire sewáí sésa emá Mósesina ámáámba isé máyaanasa entáváí kampar-áímbá simánkaraawe seró. 


text:
ánivo óꞌonkaa-kwaasi Ísun-aaiyavesa áraire siráawaiyaveta ááéma moórá-aimba séta agaimaréta séta kampar-ísóígóntáváí imáyáa ésa póíꞌo umándaamba mimpóí íma naaró. naaemá íma naaró. póímo tuvúꞌnewana kwená naaemá ímo kumíndamo úwoimo kwáyáinaꞌa mimpóí íma naaró. aarai-úmóyámbá kwaai-úmóyámbá íma oró. ááéma mináímbá agaimaréta tukáundayaawe suwaná Póro iséna 


text:
usá aaváyaavimba minkwáásí tíꞌmaena Yútaa-kwaasiti ámáámba ísámai kaweꞌó ií-yántááꞌá usá umásuwena Póro anóm-bonoꞌ-naumpaꞌa iyéna mono-káwáá-kwáásíyávéna séna avakaeté-noꞌwaamba maisuwéta Yútaa-kwaasiti ámáámba ísámai kaweꞌó ií-yántááꞌá umái ánásasuweta moórá-morawai póíꞌa úmaeta Áánútunkaꞌa máamenaundayaaniye simátímakaiye. anóm-bonoꞌ-naumpaꞌa Póromba tátokaan-kwasai. 


text:
<br/>simátimena máyowana minávákáété-nóꞌwáámbá ánásowana Póro anóm-bonoꞌ-naumpaꞌa umáyomba évakaꞌa Yútaa-kwaasi Ésiyaa-maravakewai uawánésa Pórontavesa sáwí-aimba simánkesa inkamí-ímáyáá kwéesa tátokesa anónkaꞌa sésa 


text:
Ísareri-kwaasi súwaꞌnaa oro. maankwáásígó naaóꞌ-naoꞌa kwénaaena Ísareri-kwaasiyavena sáwí-aimba simátinkena Mósesina ámáámba simái sáwíꞌa kwéumankena maanánóm-bónóꞌ-námbá simái sáwíꞌa kwéiye. ívéꞌa óꞌonkaa-kwaasi tíꞌmaena maanánóm-bónóꞌ-náúmpáꞌá Yútaa-kwaasiye suꞌmaimo iyí-náúmpáꞌá mógwétinkaisana póna maankáwéꞌ-námbá sáwíꞌa kwéiye sumbá 


text:
Évésasi-naopaken-kwaasigo áwíꞌa Tóvimasi Póroe Yérúsaremuvaꞌa kwénaauwasa awánonkaꞌa pósa imáyáa ésa Póro áíꞌmaena anóm-bonoꞌ-naumpaꞌa móankaraiye-imayaa kampaꞌá ésa mindáyavesa mináímbá siráawe. 


text:
<br/>mináímbá anónkaꞌa simásuwowasa mindáópaken-kwaasi mimbórávímbá takwiyésa Póromba tayátoꞌmai monoꞌ-náúmpákémbá tavisímaesa mááꞌaruvaꞌa móruna auwésa monoꞌ-nánkóná onta mósá kwéumaresa 


text:
sáwíva-kwaasi Póromba inkamír-inkamiꞌa kwéuwana moóráwai Árómáani-i-kwaasiti anóndakontavena usimámena séna Yérúsaremuvaꞌa amápa-kwaasi ááiꞌa kwétiyaawe súwana 


text:
avekáán-umai i-kwáásíyé miwítí kawáá-kwáásíyé tíꞌmaena isaaiséna kuména kwaási torupamái máyómpimba tavákáraaꞌa úmaena kumúwasa i-kwáásíyé miwítí anóndakone tuwánésa inkamé máyómba úwoi máyówana 


text:
anóndako Póromba tayátorena i-kwáásíyávéna séna kaer-ándánéí taasááóro simásuwena tísaa ena séna maankwáásí nááwaꞌiyo. kwe nóra uráiyo súwasa 


text:
évakarawai óꞌon-oꞌon-aintavesa suwasá évakarawai mirá suwasá uwaná anóndako mináínkóná ááimba íma iséna i-kwáásíyávéna séna mindáꞌá áíꞌmaeꞌa i-kwáásítí naaúmpaꞌa íyóro súwasa 


text:
áíꞌmaesa ontaví-káráúrávámbá íyúmba inkamónáesa kwéuntavai i-kwáásí tiyáánkaꞌa tokáꞌmaesa kwéiyuwasa 


text:
<br/>i-kwáásí Póromba áíꞌmaesa miwítí naaúmpaꞌa iyónáe suwaná Póro miwítí anóndakomba simámena séna moórá-aimba simámenae súwana anóndako séna Kíríki-kwaasi tááivinkemba kwésempo 


text:
emá íma Ísípi-maravaken-kwaasi óne. minkwáásígó Árómáani-kamaani-kwaasiyavena aaisambá tiyéna sáwíva-kwaasi 4,000 kwaasi simái tíꞌmaena ááiꞌo tiyáí-yántááꞌá maimaésa kavóná-maravaꞌa kuráamba íma kwemá óne súwana 


text:
Póro séna Yútaa-kwaasi úne. kesinó kembá Sírísiyaa-maravaꞌa Táásási-naopaꞌa masínkarena anón-daopaꞌa masínkaraiye simásuwena séna moórá-aimba simátimenae súwana 


text:
anóndako séna ánivo mirán-uwo súwana Póro ontará-káráúráꞌá ména aaiseránááontavena ayáámba mósá tuwéna séna kemó senda-áímbá ísáaro súwasa aaisérówana Yútaa-kwaasi tááivinkemba Ípírun-aimpinkemba simátímakaiye.<pb/>


text:
Póro simátimena séna kesívárawaisai kesivoísáíyo aaí simátínkáamba anondá mináímbá sénaumpo ísáaro séna 


text:
Ípírun-aimpinkemba súwasa miwí tááivinken-aimba pósa isésa aaisékésa kwenáái kaweꞌá umái ísówana Póro séna 


text:
kemá Yútaa-kwaasi úne. kesinó Sírísiyaa-maravaꞌa Táásási-naopaꞌa masinkówaꞌa anón-éꞌa Yérúsaremuvaꞌa Kámérierinopaꞌa tamáyaawanana kentáá síkwáꞌnái ámáámba asiramái simásímaꞌmaena iráiye. maankáꞌó máyáan-kwaasimo Áánútuntavaimo asiramái máyáantemba Áánútun-aai asiramái méꞌa méyatokaumne. 


text:
ááéma aivaꞌmónó-káwáánákówé monor-ánón-kwáásíyé aúvái simésa Támásikasi-naopaꞌa Yútaa-kwaasi maimaé mátimiyo suwaꞌá Ísuna aampaꞌá kun-kwáásí kotíꞌmaeꞌa Yérúsaremuvaꞌa ándávaꞌa mátinkanae séꞌa Támásikasi-naopaꞌa kuráumne. ááémo mináúváímó símakaan-kwaasi kotísaa eꞌo éꞌa kentáváí áraiꞌa kwésiye seró. 


text:
<pb/>ánivo aampaꞌá kweémeꞌa Támásikasi-naopaꞌa egwaaꞌá kówánana kwáyáꞌwái kwíyómpakemba ságayamba tawáonkaan-tantaaꞌa tuwówana kuména súgáyáagaya úwaꞌa 


text:
marapáꞌá tuvamówánana aaiyé suꞌmai kwéisaawanana sááyena séna Sóroo nóra séwa kembá sáwíꞌa kwéono súwaꞌa 


text:
áísaa eꞌa séꞌa Ísóigoo ke nóra ónaumno séwánana Ísóigo séna usásine Támásikasi-naopaꞌa kwinaná moóráwai Áánútumo embó ámakaim-bayai-aimba simámino súwana 


text:
ságayanko súgáyáagaya úwaꞌa íma kwéawanaawanasa kesé kwénaaun-kwaasi siyáán-toꞌmaesa Támásikasi-naopaꞌa kuráawe. 


text:
<br/>kuwaná moóráwai áwíꞌa Ánánáesi Áánútun-aaiyavena asiramái ména kentáásí ámáámba kwéisowasa Yútaa-kwaasi Támásikasi-naopakewai kwenáwíꞌa mósá makówai 


text:
kesópaꞌa téna kesí egwaaꞌá taména séna Sóroo kesí kwaásiyo. óꞌomba kaweꞌá umái aúramba awánaniyone súwaꞌa avekáámbá súramba awánamai kaweꞌá ówánana 


text:
séna kentáá síkwáꞌnási Ísóigo embá usásinankaintavai kwená imáyáa kwaráníyone. kwená kawe-kwáyónáꞌá awáné kwenáái isé ónda po kwenáái kwaráníyone. 


text:
íma úwoi maé usásine Ísóigo Ísumba ááyenana ená sáwí-imayaa mayauwáína Ísuntavai ísámai monoꞌ-nómbá peraaó Ánánáesi simásuwowaꞌa mirá uráumne. 


text:
<br/>mirá éꞌa koyauweréꞌa Yérúsaremuvaꞌa taméꞌa anóm-bonoꞌ-naumpaꞌa Áánútumpaꞌa námúnaa kwéseꞌa kaainkáámbá awánaawanana 


text:
Ísóigo simásimena séna Yérúsaremuvaꞌo máyáan-kwaasi kesáái simátímínasa íma kaweꞌá umái isánááovo avekáámbá usásine maankáꞌá tuwaaó Ísóigo súwaꞌa 


text:
Ísóigoo monoꞌ-náúmpímpáꞌá kwénaaeꞌa enááiyavai áraire sen-kwáásí tátoꞌmai tínkambai tavisímaeꞌa ándávaꞌa mátíyukaunda áꞌa suwánaraawe. 


text:
Sítíveni enáái simátímakaiwaimba tuvúkáankaꞌa kemá méꞌa sirunkó kaweꞌá kwéuwaꞌa tuvúkáan-kwaasiti paákár-únánkwátóiraꞌa kárákwiraawanasa tuvúwúwana pukáiye séwánana 


text:
Ísóigo séna aiꞌmáráana usásine nánkaꞌa óꞌonkaa-kwaasi kesáái simátímaꞌmae naauwó Ísóigo siráiye Póro siráiye. 


text:
<pb/>Póro súwasa naaémbo sún-aintavesa áwááꞌa sésa anónkar-anonkaꞌa kwésesa áíkeꞌa tuvuwíyana puwíno. mirán-kwáásí íma maambáráváꞌá méniye 


text:
anónkar-anonkaꞌa kwésesa miwítí unáánkwátói ayúkésa awáávána kwéesa ovaí káúresa óipaꞌa kwéiyaata uwaná 


text:
Árómáani-anondako i-kwáásíyávéna séna áíꞌmaeꞌa kentí naaúmpaꞌa íyóro súwasa mirá uwaná séna Pórombo áwírukuꞌa náíyana Yútaa-kwaasi tááigona ááimba sínata ísáano súwasa 


text:
Póromba ándánei asááúmankesa áwírukuꞌa nánáe sésa uwaná i-kwáásítí kawáánáꞌá máyowana Póro kwentávéna séna kemá Árómáani-kwaasiti aúváí-kwandaai tokáundawaimba ímo sísaa ombá aaivimbó maisinkésamo súwírukuꞌa nánááon-imayaa kwéomba pósa ámáámba karésa uwóvíꞌa ónááomba pósa íma úwoi súwírukuꞌa nánááowe Póro súwana 


text:
iséna kwená anóndakomba kosimámena séna minkwáásí Árómáani-kwaasiti aúváí-kwandaai tokáiwaimban-ivo nóra ónaumno súwana 


text:
anóndako séna kemá anón-ontamba kwétuweꞌa mináúváí-kwándááí maimái tokáumne súwana Póro séna kesivo tokáimba póꞌa kegwáráꞌá úwoi tokáumne súwasa 


text:
áwírukuꞌa nánáe sun-kwáásí mináímbá isésa nénkaꞌa kuwaná anóndakogwaraꞌa áátavai éna séna Árómáani-kwaasiti aúváí-kwandaai tokáiwaimba asááúmankaunda uwóvíꞌa úne séna áátavai uráiye. Póromba monor-ánón-kwáásítópaꞌa máánkarain-kwasai. 


text:
<pb/>áátavai éna usá aaváyaavimba anóndako séna Yútaa-kwaasi Pórombo simánkáan-ainkona ááimba síyaꞌa isánáe séna mono-káwáá-kwáásíyé monor-ánón-kwáásíyávéna séna torupamái méwaro séna i-kwáásíyávéna Póro ayáámpinken-anda ayútuwaaro súwasa ayútuwowana áíꞌmaena torupamái máyónkaꞌa máánkaraiye.<pb/>


text:
máánkarowana Póro monor-ánón-kwáásí tuwánamai kawer-éna séna kesí kwaásiyono. kemá ááégwara ívékwaraꞌa Áánútu aúrankaꞌa kaweꞌá umái méꞌa moórá-yantaaꞌa sirunkó íma umbaí kwétaiye súwana 


text:
aivaꞌ-mónó-káwáánákó áwíꞌa Ánánáesi kwemá Pórona egwaaꞌó máyówaiyavena séna óiꞌa turáráaro súwasa mirá uwaná 


text:
Póro kwentávéna séna empímbá sáwí-imayaa kwáyáimba póna Áánútu embá inkamíníye. emá mé imáyáa e ámáámba kwaꞌmái aaivimbá kwéankaumne séndanivo minámáámbá karé se óiꞌa turáráaro sénasa sóiꞌa turáráamba ámáámba karáane Póro súwasa 


text:
Póro séna aivaꞌ-mónó-káwáánáꞌá iyémó sewaꞌó isékai íma mináímbá súsino. Áánútun-aai aúváí-kwandaaivimba agaimaréna séna kentí kwaásiraꞌo kárákwirewai íma simái sáwíꞌa umánkáaro agaimaréna siráimba póꞌa uwóvíꞌa úne Póro siráiye. 


text:
<pb/>Póro simásuwena monor-ánón-kwáásí tuwánéna imáyáa éna évakarawai Sátúsi-monor-aimba sésa púwómpinkemba íma usásinanaaowe-aimba sun-kwáásí owasá évakarawai ámáán-kawaa-kwaasi owé-ímáyáá éna anónkaꞌa séna kesí kwaásiyono. kesivomá ámáán-kawaa-kwaasigo éna kembá masínkaraimba kemá ámáán-kawaa-kwaasi úne. Áánútu pukén-kwaasimo usásintinkaniyemo siráunda-aintavai ívéꞌa aaivimbá kwémaisinkaawe Póro simásuwowasa 


text:
isésa ámáán-kawaa-kwaasi Sátúsi-monor-aimbo sun-kwáásí keíyái keiyai aaisambá simái taaínkaar-uráawe. 


text:
Sátúsi-monor-aimbo sun-kwáásí Áánútu pukén-kwaasimo usásintinkanin-aintavesa kampar-áímbán-iye kwésesa Áánútuna kwayóꞌnárawaꞌa kwíyómpakendarawaꞌa íma máyáawe kwésesa kwaási timambá íma máyáiye suwasá ámáán-kawaa-kwaasi sésa Áánútu pukén-kwaasi usásintinkaniye. Áánútuna kwíyómpaken-kwayoꞌnarawaꞌa máyáawe. kwaási timambá máyáiye kwésuwasa mináíntáváí taaínkaar-esa 


text:
aaisambá sésa ámáán-kawaa-kwaasivinkemba ámáámba sun-kwáásí usásinesa asiramái sésa kesáámó awánáúndaya Póro íma sáwíꞌa kwéivo Áánútuna kwayóꞌnákó kwembá simámakai. moóráwai kwíyómpakewai kwembá simámakaiyo. íya isáúmne suwasá 


text:
aaisambá anónkar-anonkaꞌa siráawe. aaisambá anónkar-anonkaꞌa suwaná i-kwáásítí anóndako séna Póromba aaisan-aéémesa tavisíyapaꞌa aíyayaamba tawíyévainivo i-kwáásíyávéna séna kwaásiti avumpimbá koméꞌa koáíꞌmaeꞌa kentí naaúmpaꞌa íyóro súwasa miwítí naaúmpaꞌa móankaraawe. 


text:
<br/>móankarowana mindóꞌwáámbá Ísóigo Pórona egwaaꞌá kumbéna séna asiramái mé kentáváí Yérúsaremuvaꞌa simátímakaantemba Árómáa-naopaꞌa kosimátiminiyone Ísóigo siráiye. Póromba ámááyu-aimba siráan-kwasai. 


text:
<br/>súwasa usá aaváyaavimba Yútaa-kwaasi évakaꞌa torupamái mésa Póromba ámááyu-aimba sésa tuvútuweta toónkwárá nonkwárátá nánaundayaanivo ímo tuvuwéta toónkwárá nonkwárátá íya nánaundayaawemo asiramái 


text:
mono-káwáá-kwáásíyé anón-kwaasiyavesa kosimátimesa sésa torupamái méta asiramái séta Póromba tuvútuweta toónkwárá nonkwárátá nánaumpo ímo tuvuwéta toónkwárá nonkwárátá íya nánaundayaawe. 


text:
miráumai keinárawate monor-ánón-kwáásíyé Árómáani-anondakontavai kampaꞌá kosimámeꞌa séꞌa Póromba áíꞌmae kesópata tinatá áísaa umai mináínkóná ááinta isánáe sewé kosimámeꞌa seró. mináímbá isésamo aampaꞌó áíꞌmaesamo tíyata tuvuwónaundayaawe siráawe. 


text:
<br/>suwaná Póromba ámánaako ááninko ámááyu-aimbo sumbá iséna isaaiséna i-kwáásítí naaúmpaꞌa iyéna Póromba mináímbá usimámuwana 


text:
iséna i-kwáásítí kawáánákómbá ááyena séna mindáꞌá áíꞌmae anóndakonopaꞌa kwinaná moórá-aimba kosimámino súwana 


text:
áíꞌmaena anóndakonopaꞌa kwéna séna ándávaꞌo umáyáin-kwaasigo áwíꞌa Póro sááyena séna minívé-kwáásí áíꞌmae anóndakonopaꞌa kwinaná moórá-aimba simámino sisaꞌá enópaꞌa áíꞌmaeꞌa túne súwana 


text:
anóndako mindáꞌá ayáán-toꞌmaena ímo kwaásimo máyón-ayampaꞌa ánkarena áísaa ena séna nóin-ainaꞌiya sinaꞌá ísáano súwana 


text:
mindáꞌá simámena séna Yútaa-anon-kwaasiye monor-ánón-kwáásíyé moórá-aimba sésa usá aaváyaavimba enópaꞌa iyésa kampaꞌá usésa Póromba áíꞌmae kesópata kumínata áísaa umai mináínkóná ááinta isánáe kampaꞌá usénááowe. 


text:
miwí táái íma isaaó. kae-kwááí aíyayaan-kwaasi asiramái sésa Póromba tuvútuweta toónkwárá nonkwárátá nánaumpo ímo tuvuwéta toónkwárá nonkwárátá íya nánaundayaawe sésa aúpáꞌá aampaꞌá kárákwiresa miwí tááiyavai owé síníyono sésa kárákwiraawe. mindáyavai miwí táái íma isaaó. minívé-kwáásígó anóndakomba mirá simámuwana 


text:
iséna séna simásimenda-aimba íma óꞌon-kwaasi simátime anóndakomba simámakaumne. íma siyó séna aiꞌmákaiye. Póromba áíꞌmaesa anóndakonopaꞌa kunkáan-kwasai. 


text:
<br/>minívé-kwáásí aiꞌmaréna i-kwáásítí kawáánákáí tááyowasarai tuyaná séna ívéꞌ-noꞌwaamba Póromba áíꞌmaekai Sísáriyaa-naopaꞌo kámááni-anondakonopaꞌa móruna aúwáakaiyo. sáwívar-i-kwaasi 200 i-kwaasi toꞌmayaa íyasa évaka-kwaasi ósin-arósáanumpimbo nááón-kwaasi 70 kwaasi toꞌmayaa íyasa sáwívaꞌa 200 kwaasi kwaantáámbó tokáan-kwaasi toꞌmayaa íyaꞌa Pórombo ayááꞌmaena kwínín-osimba toꞌmayaa umánkeꞌa ívéꞌ-noꞌwaamba Póromba kaweꞌá umái kárákwimai áíꞌmaeꞌa kámááni-anondako áwíꞌa Víríkísinopaꞌa móruna aúwáaro séna 


text:
kentáásí anón-kwaasi Víríkísi isaaó. kemá Kórótíyasa Árísiya sáwíyan-aimba simámenaumpo isaaó. kawerá umái máyaano. 


text:
Yútaa-kwaasi minkwáásí áwíꞌa Póromba tátokesa tuvuwíyanesa kwéowaꞌa Árómáani-kwaasiti aúvái tokáin-kwaasigo isaꞌá iséꞌa Yútaa-kwaasi tiyáámpinkemba tavisimái kesí i-kwáásí tiyáámpimba tinkáúnasa áíꞌmaesa migowé. 


text:
íma sáwíꞌa uráintavai isasá miwítí ámáán-aine suꞌmai simánkaraawe. kemó ándávaꞌo auwéꞌo tuvúwónanamo puwíníniꞌa íma uráiye. 


