# verses

text:
Ísu kwená kwayó-kwáásíyávéna séna moórá-aimba ísáaro. moóráwai náaindaankwara-kwaasigo mayáí-kwáásíyávéna séna kesí náaindaankaꞌa kárákwiyuwo sisaná mirá kwéisasa évakarawai tésa sésa ená náaindaankaꞌa íma kaweꞌá umái kárákwiraisana ená óntamba áúyokaiye sewaná 


text:
mindákó iséna kárákwiraiwaimba ááyaisana tisaná séna enáái sewaꞌá isáúnda po kesí náaindaankaꞌa íma kárákwiyiniyompo kesí náaindaankaꞌa kárákwiyonda-auvai agaimái símínaꞌa ená mayáígóná ááimba awánaano sisaná 


text:
kwégwena imáyáa éna kesí anóndakomo siꞌmátuwainaꞌa nóra ónaumno. kemá íma asirayándáꞌá póꞌa mara-máyáí íma kanaán-umai mayánaunda póꞌa inaaimó siíyáváí sigaemá ínívo 


text:
mirá éꞌa aasósóíꞌa úmae kwénaaonana siꞌmátuwainasa naaémba meéyán-ónaumne sésamo úwoimo mairáan-kwaasiti naaúmpaꞌa sínkaresa toómbá siménááowe-imayaa umásuwena 


text:
kwená anóndakonopakembo naaémba meéyán-ónaumne sésamo úwoimo mairáan-kwaasi tááyaisana moóráwai tisaná séna kesí anóndakomba nóraumai-meyana amíníyono sisaná 


text:
séna sáwívaꞌ-masawemba 1,000 masawemba ógwitamai aménaumne sisaná mindákó séna ená aúváívimba íma 1,000 iye se 500 iye simái agai-simiyó sisaná mirá isaná 


text:
óꞌa moóráwai tisaná séna kesí anóndakomba nóraumai-meyana amíníyono sisaná séna sáwíva-ton-unamba 1,000 unamba aménaumne sisaná mindákó séna ená aúváívimba íma 1,000 iye se 800 iye simái agayaaó sisaná 


text:
mináímbó simbá anóndakomba simáméwana iséna kwená náaindaankaꞌa sáwíꞌa umái kárákwiraiwaintavena séna kawer-ímáyáágwárá-kwáásí ontembá mirá óne siráiye. marapá-kwáásí kentí imáyáarakemba ásagwimai mirámó ondawáí kaweꞌá íníye simái kwémayaavo sámo kain-áyámpáꞌó máyáan-kwaasi íma mirá kwéowe. miráumai anóndako kwená náaindaankaꞌa kárákwiraiwaintavena séna kawer-ímáyáágwárá-kwáásí ontembá mirá óne siráiye Ísu siráiye. 


text:
<pb/>Ísu simásuwena mináíntávéna séna ísáaro. marapáꞌá kentí óntandei túwaꞌnaa íyasa kentí kwaási-iꞌa íyaꞌa kentí óntambo ánásaindaraꞌa kwíyómpaꞌo ésa iyónááon-kanaa kwíyómpaꞌa minkwáásí tuwánésa aamoí umátinkanaaowe. 


text:
sáwíyan-tantaakaꞌa kaweꞌá umái kárákwiyowai anón-tantaakaꞌa kaweꞌá umái kárákwiyonaaowe. sáwíyan-tantaakaꞌa sáwíꞌa umái kárákwiyowai anón-tantaakaꞌa sáwíꞌa umái kárákwiyonaaowe. 


text:
marapá-tántáákáꞌó ímo kaweꞌó umáímo kárákwiraiyawaimo éna Áánútu kwíyómpaken-tantaaꞌa íma tiména kárákwiyoro síníye. 


text:
marapáꞌó Áánútumpaken-tantaakaꞌo ímo kaweꞌó umáímo kárákwiraiyawaimo éna Áánútu kwíyómpaken-tantaaꞌa íma tiména kendéímán-iye síníye. 


text:
íma kanaán-umai kae-káwáá-kwáásítí mayáí kwémayaawe. mirámó ésamo ésa moóráwaimba aamoí ésa moóráwaimba íma aamoí umánkanaaowe. mirámó ésamo ésa moóráwaina mayáí kaweꞌá umái maésa moóráwaina mayáí sáwíꞌa umái mayánááowe. miráumai Áánútuna mayáímó maéꞌo éꞌa sáwívar-ontamba mayánaumne-imayaa íma úmae iyónááowe. sáwívar-ontamba mayánaumne-imayaamo éꞌo éꞌa Áánútuna mayáí íma mayánááowe Ísu siráiye. 


text:
<pb/>Ísu mináímbá súwasa ámáán-kawaa-kwaasi isésa óntantavai aamoí kwéesa pósa Ísuna awíráái suwaná 


text:
Ísu simátimena séna keinárawaꞌa kwaási túrankaꞌa kaweꞌ-máyáí kwémayaawasa tuwánésa sésa kawe-kwáásímán-owe kwésevo Áánútu kentí tááma kwétuwanaiye. amápa-tantaako áúmo mósá kwémaraan-tantaatavena Áánútu úwoisan-tantaaꞌan-iye kwésiye Ísu siráiye. 


text:
<pb/>Ísu simásuwena séna Mósesi Áánútuna ámáámba simátímakaimba Áánútun-aaimo simátímakaawaimo agaimakáamba naaóváꞌá maémáen-kwaasiye minávúmpín-kwáásíyé naaén-kwaasiye Yónimo nombó pétinkaraiwaiye ména mináímbá taagwiyakáawe. ívéꞌa áséi-kwasai Áánútu kwená kwaási kawááin-aimba kwésimatimemba pósa kwaási Áánútu kawááipaꞌa tiyáántámba asirámaesa kwéusaveraawe. 


text:
maramá kwíyómba ánásanimbanivo Áánútuna ámáámba sáwíyan-aimba anón-aimba íma ánásena aasiyaasí kwaíkwaiꞌa íníye. 


text:
<br/>moóráwaimo awainínkómbó aiꞌmátuwenamo óꞌon-inimbo kwémayaimba umóyámbá kwémayaiye. moórá-kwaasigo aiꞌmátukain-inimbo kwémayaimba kwegwáráꞌá umóyámbá kwémayaiye Ísu siráiye. óísankwara-kwaasigonte Árásárásintei kwaasái. 


text:
<pb/>Ísu séna moórá-aimba ísáaro. óísankwara-kwaasigo ména kawer-únánkwátói sáwívaꞌa makéna kawe-tómbá námae kwéiyisana 


text:
moóráwai áwíꞌa Árásárási íma óísamba makáiwai anón-karevuꞌa kwégaisana máyáísasa ayáí-tómbá amínana náníye sésa óísankwara-kwaasigona ontaráꞌá móankaraawana máyáísana iyánkó téna minkárévúꞌá tauwáꞌnaraiye. 


text:
naaémba ímo óísambo makáin-kwaasigo púwísasa Áánútuna kwayóꞌnárawaꞌa kwíyómpakendarawaꞌa kunáíꞌmaesa Ááváramumo kaweꞌ-mápáꞌó máyáipaꞌa móankaraawana óísankwara-kwaasigo púwísasa utámakaawana 


text:
sáwí-marupaꞌo iramó kwégaipaꞌa anón-aiꞌa kwéisana ména mósá awánaimba némpaꞌa Ááváramuwe Árásárásiye máyaayana tuwánéna 


text:
aayamáívinkemba séna kesivoó Ááváramuwo sáwí-marupaꞌo iramó kwégaipaꞌa anó-siꞌa kwéisaꞌa máyaumpo arumbó umásinke Árásárásimba aiꞌmárénana kunkéna ayáánánáma nompí tuꞌmái simáávíraꞌa maráínana tasíyasi íno sisaná 


text:
Ááváramu séna kesááninko marapáꞌá máyaandaraꞌa amápa-kawe-tantaaꞌa makáampo Árásárási sáwíꞌa umái méraivo mindáyavai imáyáa uwó. ívéꞌa kwemá kaweꞌá umái máyaivo embá áíꞌa ipáꞌá máyaane. 


text:
senda-áínkwáráꞌá imáyáa uwó. avumpimbá kuvakamá anómba kwáyáivo maankákémbá íma kunámaatewasa mivákémbá íma usámaaisewasa ónááovo anón-kuvaka kwáyáiye sisaná 


text:
óísankwara-kwaasigo séna kesivoó Ááváramuwo emó sénda-aintaveꞌa simámeꞌa séꞌa Árásárásimba aiꞌmárénana kesivoná naaópaꞌa 


text:
Ááváramu séna Mósesi siráin-aine Áánútun-aai simátímakaawai siráan-aine aúváívimba agaimakáamba pósa táápamai isánááowe sisaná 


text:
kesivoó Ááváramuwo ímanivo moóráwai pukáimpinkemba usásinena kusimátiminasa sáwí-imayaa tuwésa Áánútumpaꞌa kónááowe sisaná 


text:
Ááváramu séna Mósesi siráin-aine Áánútun-aai simátímakaawai siráan-aine ímo isésamo ésa pukáimpinkemba usásinkaiwain-aai íma isánááowe Ááváramu siráiye Ísu siráiye.<pb/>


text:
Ísu kwená kwayó-kwáásíyávéna séna óꞌon-oꞌon-tantaaꞌa kwaásitopaꞌa tínasa kesáái tuwánááowe. évakarawai tésa kesáái kwéisaawaima kampar-áímbá tasimátimiyasa kesáái tuwésa kówíyasa kampaꞌó síyawainopaꞌa sáwí-meyamba tíníye. 


text:
miwímó tinumarampimbó anón-ontambo aríkwímaresamo nompímbó túwááwasamo kumésamo kumpuwésarakai kampar-áímbá íma simátíméwasa kesááimo ísaraan-iyampoi kesáái íma tuwésa sáwíꞌa osinó. 


text:
mindáyaveꞌa kentúraꞌa kárákwiyoro. kentí kwaásimo kembó sáwíꞌo umátinkaiyaꞌo éꞌa keinárawapaꞌa mindáyaveꞌa simátimiyasa sáwíꞌa únemo síyaꞌo éꞌa íma moórágwaraꞌa imáyáa éꞌa iváꞌá túwáaro. 


text:
kentí kwaásigomo kembó sáwíꞌo umántínkávaꞌo kwéiyesamo kentópaꞌo tésamo sáwíꞌa únemo símae kwéiyiyaꞌo éꞌa íma moórágwaraꞌa imáyáa éꞌa iváꞌá túwáaro. mimbórá-táwaimo avakaetéraꞌo mirámó íyaꞌo éꞌa íma imáyáa éꞌa iváꞌá túwáaro Ísu siráiye. Ísuwe aráápamai máyáan-kwasai. 


text:
<br/>suwasá Ísóigona aantá-kwaasi kwentávésa sésa esé aráápamaiya máyaundaya súwaꞌnaa inatá esé aráápamaiya máyaundaya asiramáíya máéno suwaná 


text:
Ísóigo séna moórá-taigo áwíꞌa másátati sáwíyan-aramba toꞌmakáawana áruma kwikéna anón-tainamba kwéiyintemba kesé kítokaꞌa aráápamai máyáamba póꞌa naaémba anónkaꞌa kesé aráápamai méꞌa anón-taiyaveꞌo séꞌo taawíꞌmae anón-dompimba kunkaruwuwómó síyanamo éna mirá íníye. Ísu mináímbá siráimba kwesé aráápamai máyáamba kwená mayáí mayánááontavena siraíye. mayáí-kwáásítí mayáígóná kwaasái. 


text:
<pb/>Ísu kwená kwayó-kwáásíyávéna séna mayáí-kwáásígómbá aiꞌmárááwana mayáímá kwémaena kígauvakenaꞌi. póíraꞌa kárákwiraindavakenaꞌi. timbá ená toómbá emá agaimái naaó íma sésa 


text:
kavegavé umái kawer-únánkwátói uré toómbá agai-símíꞌa nasúwáana naaémba ená toómbá agaimái náníyone mirán-áímbá kwésewe. 


text:
sintembá mayáí-kwáásí mirá kwéesa úwoi miwítí mayáí isasá mirá kwéomba pósa íma túwíꞌa mósá kwémaraawe. 


text:
miráumai keinárawaꞌa mirá kwéeꞌa simátíméndantemba umái méꞌa ánásanaaokaꞌa séꞌa úwoi kwená mayáí-kwáásíyá úndaya póta úwoi kentáásí mayáíyá mairáumne séꞌa íma kentúma maimaéꞌa íyóro Ísu siráiye. Ísu túma karón-kwaasi kaweꞌá umátínkarain-kwasai. 


text:
Ísu tuwánéna séna monoꞌ-máyáí-kwáásítópaꞌa kwéꞌa kentúma máagaraatinkewasa tuwánésa túma kawáúgwiye sénááowe súwasa aampaꞌá kumbá túma kaweꞌá umátinkowana 


text:
miwívínkémbá moóráwai áúma kaweꞌá umánkomba awánéna koyauweréna anónkaꞌa tasiréna Áánútu áwíꞌa mósá maréna 


text:
Ísu anóndakoman-iye séna aísamaivimba takívairena súwi séna minkwáásí íma Yútaa-kwaasi Sámériyaa-maravaken-kwaasigo súwi súwana 


text:
minkwáásígóntávéna séna kentáváí súwaꞌnaa íníwaiman-iye sénda póna enáúma kaweꞌán-ivo kwaaó Ísu siráiye. Áánútu kwená kwaási kawááin-kwasai. 


text:
<br/>súwasa ámáán-kawaa-kwaasi Ísumba áísaa esa sésa Áánútu kwená kwaási kwégawaain-kanaama nósa-tawaiya tíníyo suwaná Ísu séna Áánútu kwená kwaási kwégawaaimba íma kanaán-umai túrandei awánanaaovo 


text:
Áánútu kwená kwaási kwégawaaimba kwaási túraꞌa ááimba ásáraimba pósa maankáꞌá ópaꞌa kárákwiraiye íma kanaán-umai sénááowe Ísu siráiye. 


text:
<pb/>Ísu simásuwena kwená kwayó-kwáásíyávéna séna naaémba kemá kwaási úrandako kúmónda-kanaa awánanae síyambanivo íma mirán-kánáámá suwánanaaowe. 


text:
évakarawai sésa maaváꞌá máyáivo tawánaaromo síyasa óꞌowima sésa maaváꞌá máyáivo tawánaaromo síyaꞌo íma áraire séꞌa kóyáwé oró. 


text:
kwíyómpaꞌo tawáombo úmae kwisasamó awánaantemba kemá kwaási úrandako miráumai avoraꞌá ókwaraꞌa kumónaumne. 


text:
misúnda-aimba íma paárurainasa aivaꞌá ívéꞌo máyáan-kwaasi tínaaemba umásinkesa síꞌa índaiꞌa umásinkanaaowe. 


text:
naaóváꞌá moóráwai áwíꞌa Nówaa máyonkaꞌa kwaási íma Áánútuna imáyáa ésa maémáentemba naaémba kemá kwaási úrandako kúmónda mirá ónááowe. 


text:
Nówaa máyonkaꞌa nombá toómbá kwénesa tiyáámúmbaaꞌa kwétokwaa-esa aaraí máyówasa kwaaí máyówasa kwéuwana Nówaa naaúmpaꞌa non-avóvomayaaꞌo kún-daumpaꞌa umáyowana anón-aꞌa téna kavirayán-dónkó amápa-kwaasi tínkamuwasa putásaraawe. 


text:
naaóváꞌá moóráwai áwíꞌa Áróti máyonkaꞌa íma Áánútuna imáyáa kwéesa mésa nombá toómbá kwénesa kwémeya úmae kwénaaesa kígauma naambá úmae naaémáémba 


text:
Áróti Sótómu-naopaꞌa tiyuwónkaꞌa Áánútu óntankwara iraronkwáráꞌá kwíyómpakemba tuwówana kuména tínkamuwasa putásaraawe. 


text:
Áróti máyonkaꞌa kwaási íma Áánútuna imáyáa ésa maémáyáantemba kemá kwaási úrandako ókwaraꞌa kumpaárondaraꞌa mirá ónááowe. 


text:
<pb/>ókwaraꞌa kúmóndaraꞌa ontaráꞌó máyaiyan-kwaasi naaúmpakemba náaindaamba íma óꞌa umayánááowe. kígauvaꞌo máyaiyan-kwaasi náaindaamba naaúmpaꞌo kwáyainda óꞌa íma umayánááowe. 


text:
Áróti awainínkón-áái imáyáa oró. kwená náaindaamba tuwón-imayaa éna mógwantowana óntankwara iraronkwáráꞌá kuména tuvuwúwana pukáiye. 


text:
tirááímo táíndaiꞌo ésa íma kaweꞌá umái ménaaovo kentávésa imáyáa ésa tirááímo táínda-yantaaꞌa tuwésa puwésa aúnáiꞌa umái kwíyómpaꞌa maíꞌmaiꞌa ónááowe. 


text:
simátimeꞌa séꞌa ókwaraꞌa kúmóndaraꞌa mindóꞌwáámbá kae-kwáásí mimbóráváꞌá tuúmá kwéreyana Áánútu moóráwaimba auwéna moóráwaimba airáníye. 


text:
kwená kwayó-kwáásí sésa Ísóigoo emó sénda-aimba náávatavai seénó suwaná póímo awáímó kaviraipáꞌó náíndayavenamo evontáán-dúmáómó torupamáímo máyáintenba Áánútu sínana súnda-aimba paáriniye Ísu siráiye.<pb/>


text:
moórá-naopaꞌa aaimó isáí-kwáásígó ména íma Áánútu áároi inkaiséna íma kwaásiti imáyáa éna máyáísana 


text:
mindáópaꞌa ketor-ínínkó ména aasiyaasí aaimó isáí-kwáásígónópaꞌa tóyo éna séna sáwíꞌa umásinkanaesa kwéovo aaí súwaꞌnaa umásinkaao sisaná 


text:
ayáátáákaꞌa kwenáái íma ísarena naaémba imáyáa éna séna Áánútu ááꞌa íma inkaiséꞌa kwaásiti imáyáa íma éꞌa kwéunda póꞌa 


text:
Áánútuna kwaási kwempáꞌó námúnaamo símae kwéiyomba túwáavo séna íma ayáátáákaꞌa úwoi maéna miwí táái iséna 


text:
sáwíꞌo umátínkénkaꞌa ááéma túwaꞌnaa íníye. naaémba kemá kwaási úrandako ókwaraꞌa kúmóndaraꞌa máyaiyan-kwaasivinkemba kesááiyavesamo áraire sésamo kesémo aráápai-iꞌa ónááo. íya ónááoo tuwánanaumne Ísu séna Áánútumpaꞌo námúnaamo símae kwéiyomba túwáavo séna mináímbá siráiye. ámáán-kawaa-kwaasigonte táákísi máyón-kwaasigontei kwaasái. 


text:
<pb/>évakarawai kawe-kwáásí úne sésa kentúma maé iyésa óꞌon-kwaasi túma simái sáwíꞌa umátínkén-kwaasiyavena kwántámai-aimba Ísu simátimena séna 


text:
kae-kwáásígórai moóráwai ámáán-kawaa-kwaasigon-ivo moóráwai táákísi-ontamba máyáin-kwaasigo isasaráí anóm-bonoꞌ-naumpaꞌa námúnaa séyáe sésarai iyóyamba 


text:
ámáán-kawaa-kwaasigo kokuꞌá ména kwenáúma maé iyéna séna Áánútuwo kemá évakarawai ontembá íma kwéumpo entávéꞌa súwi kwésune. umóyámbó maésamo kampaꞌó kwésesamo aarai-úmóyámbá maésamo ombá kemá íma mirá kwéune. maa máyáiwai táákísi máyáin-umoyan-kwaasi intembá kemá íma mirá kwéune. 


text:
aasiyaasi-sóntááráꞌá kae-kae-táwai monotávéꞌa imáyáa éꞌa íma toómbá kwénaumne. aasiyaasi-kígáúgóná sontaaráꞌá mayáúnda-yantaaꞌa taaínkeꞌa kemá avaréíyaimba maéꞌa moóráma embá ámaꞌmaeꞌa kwéiyune sisaná 


text:
táákísi máyáin-kwaasigo moórávaꞌa kokuꞌá ména aigaemá éna kívairena séna Áánútuwo kempímbá sáwí-imayaa kwáyáivo arumbá umásinkaao siráiye. 


text:
Ísu mináímbá simátimena séna ísáaro. Áánútu táákísi máyáiwaina sáwí-imayaa mayáúwáísana Áánútuwe tágárotamai maéna kwená naaópaꞌa kwisaná ámáán-kawaa-kwaasigo kwempímbá sáwí-imayaa úwoi kwáyáísana kwená naaópaꞌa kuráiye. anón-kwaasi úne síyawaima Áánútu túwíꞌa móruna tuwánívo Áánútu aísamaivimba máyáawaima Áánútu túwíꞌa maimaé iyíníye Ísu siráiye. Ísu iyámpói kaweꞌá umátínkarain-kwasai. 


text:
<br/>simátimuwasa évakarawai Ísu tátorena kaweꞌá umátinkainkwae sésa iyámpói tíꞌmaesa tuwasá kwená kwayó-kwáásí tuwánésa kóro suwaná 


text:
Ísu miníyámpóíyávéna tááyena séna teró. íma kóro séꞌa tiyuwáíyasa kesópaꞌa iyámpói úwoi teró. miníyámpóí kesópaꞌa tentembá Áánútu kwená kwaási kawááimba miráráán-umai kwégawaaimba iyámpói kesópaꞌa tí-amba íma ítátinkaaro. 


text:
áraiꞌa simátimeꞌa séꞌa Áánútuntavesamo sésamo iyámpóíraan-umai kenkáꞌá kwégawaa-onemo síyanamo éna miwíráꞌá kawááinivo ímo mirámó síyawaimo éna íma kawááiniye Ísu siráiye. óísankwara-kwaasigona kwaasái. 


text:
<br/>súwana moóráwai Yútaa-kwaasiti anóndako Ísunopaꞌa téna séna anóndakoo kaweꞌnáꞌá óne. nóra umáíya aúnáiꞌa umái kwíyómpaꞌa maíꞌmaiꞌa ónaumno súwana 


text:
Áánútuna ámáámba áꞌa ísaraane. minámáámbá aúváívimba agaimaréna séna íma aarai-úmóyámbá oró. kwaási tínkamiyasamo puwónááoniꞌa íma oró. íma umóyámbá máyáaro. íma kampar-áímbá simátinkaaro. kentinóvowi túwíꞌa anómba oró siráiye súwana 


text:
Ísu iséna séna kaweꞌá éma moórá-yantaaꞌa íma kaweꞌá uráampo ená náaindaamba óꞌon-kwaasi kwétime óntamba mairé ímo makéwai tímatuwenana ená kaweꞌ-méyámbá Áánútu kwíyómpaꞌa ankáníye. tímatuwemo e kesínaaemba kwaráníyone súwana 


text:
<br/>arunkó sáwíꞌa kwéuwana Ísu awánéna séna sáwívar-oisambo makén-kwaasi Áánútumo kwená kwaási kawááipaꞌo kwíyamba umbaí táníye. 


text:
moórá-poigo áwíꞌa káámeri mimpóígó kwaigóná avaapimbá íma kanaán-umai kóveraniye. káámeri-poigomo kwaigóná avaapimbó kóverainkakai sáwívar-oisamba makén-kwaasi Áánútu kawááipaꞌa kosinó súwasa 


text:
Ísu séna kwaási miwítí mayáínéí íma meéyámbaresa kónááovo Áánútu úwoi kanaán-umai mégwétinkaiye súwana 


text:
Ísu séna áraiꞌa simátimeꞌa séꞌa Áánútu kwená kwaási kwégawaaintavesa imáyáa ombá naambáruꞌa tuwésa tuwaínímbááꞌa tiyuwésa tuwaaísái tiyuwésa tinóvowi tiyuwésa táánimbaaꞌa tiyuwésa tiyáámúmbaaꞌa tiyuwésa miráumaimo túwáawaina anondáma 


text:
marapáꞌó máyáankaꞌa túwáán-tantaaꞌa mirán-tántááꞌá sáwívaꞌa mémaesa naaén-kanaa aúnáiꞌa umái kwíyómpaꞌa maíꞌmaiꞌa ónááowe Ísu siráiye. Ísu kwemó puwíníntavena siráin-kwasai. 


text:
<pb/>Ísu kwená kwayó-kwáásí sísamaivakemba kaeꞌá kumbaimái-kwaasi tíꞌmaena moórá-ayampaꞌa tínkarena simátimena séna maísáaro. Yérúsaremu-naopaꞌa konanayá naaóváꞌó Áánútun-aaimo simátímakowaimo kwaási úrandakon-aai agaimakáan-aimba paáriniye. 


text:
kembá síꞌmai óꞌonkaa-kwaasi timíyasa kanaárááꞌa kwésinkesa simái sáwíꞌa umásinkesa tuwirááíma kwisinkésa 


text:
súwírukuꞌa nésa sínkamiyaꞌa púwónasa utamásinkaiyaꞌa kaumbo-táwai maisuwéꞌa usásinanaumne Ísu súwasa 


text:
kwená kwayó-kwáásí nóin-aintavena siíyó sésa mináínkóná ááimbo aúpáꞌó kwáyontavesa íma ísámai kawer-ésa Yérúsaremu-naor-ampaꞌa kuráawe. Ísu aúramba kavíkówaimba kaweꞌá umánkarain-kwasai. 


text:
<pb/>Ísu aampaꞌá kúmba Yéríko-naor-egwaaꞌa kúwana moóráwai aúramba kavíkówai óntamba inaai simái mayánáe séna aanéivaꞌa kumbéna kwéinaai séna 


text:
aivaꞌá tun-kwáásí áwááꞌa aéésa sésa aaiseraaó suwaná mináímbá ivá kwétuwena óꞌomba anónkaꞌa séna Ísuwo Tévítin-andarakewai ómpo arumbá umásinkaao súwana 


text:
Ísu aampaꞌó kweémáyomba kwená egwaaꞌá kousásinena séna áíꞌmae teró súwasa áíꞌmaesa egwaaꞌá tuwaná Ísu áísaa ena séna 


text:
nóin-tantaara embó arááímo táínda-yantaaꞌa umánkanaumno súwana anóndakoo súramba kaweꞌá umásinkaao súwana 


text:
avekáámbá aúramba kaweꞌá umái awánéna Ísun-ánaaemba kwaꞌmái kwégwena Áánútu áwíꞌa mósá marówasa sáwíva-kwaasi awánésa Áánútu áwíꞌa mósá makáawe.<pb/>


text:
Ísu mintáígó ááimpaꞌa kwéna mósá awánéna séna Sákíyasiyo ená naaúmpaꞌa kónaumpo avekáámbá marapáꞌá kumuwó súwana 


text:
Sákíyasi kwená naaúmpaꞌa mósá ankena Ísóigontavena séna anóndakoo kesí óísamba avumpimbá taaínkaakai uréꞌa évakaꞌa ímo makáan-kwaasi timéꞌa évakarawai kampaꞌá simátiyuweꞌa óntamba umóyámbá mairáunda póꞌa éíyain-eiyain-umai tímaꞌmaeꞌa kónaumne súwana 


text:
Ísu séna ívéꞌa maandáúmpáꞌó máyáan-kwaasi kawer-ámpáꞌá métinkaumne. Ááváramu aísaavutantambo uráandayaveꞌa mirá kwéune. 


text:
kemá kwaási úrandako kumpaáruraundawai enkáán-kwáásí tivakáá-umai sáwíꞌo umáímo máyáampinkemba kawer-ámpáꞌá métínkaandayaveꞌa kunkáumne Ísu siráiye. siyáánkai-kwaasiti kwaasái. 


text:
<br/>mináímbá ísówana Ísu Yérúsaremu-naor-egwaaꞌa kúwasa kwesé kun-kwáásí imáyáa ésa sésa Áánútu kwená kwaásimo kwégawaaimba sáwíyankaꞌa paáriniye suntavéna kwántámai-aimba simátimena 


text:
séna moórá anóndakon-aai ísáaro. kámááni-kwaasi némpaꞌ-maravaꞌa máyáawana kotísaa onasamó kanaán-iye síyaꞌo éꞌa kesí kwaásiraꞌa takárákwiyonae séna 


text:
kwená mayáí-kwáásí siyáánkai-kwaasi tááyaisasa tewaná óntamba kae-támayo-tamayoꞌa tiména séna koméraanaꞌa minóntánkákémbá mayáí kwémayewaꞌa téꞌa évakar-ontankwaraꞌa tamáyáano séna kówisasa 


text:
kwenamááraawi tíyántavesa umánkesa kámááni-kwaasi kosimátimeꞌa séꞌa kentááráꞌá íma takárákwiyiniye kosimátíméro sewasá kuráawe. 


text:
ánivo minánóndákómbá kárákwiyi-mayai áméwana koyauweréna téna ááéma óntamba tímakain-kwaasi tááyaisasa tewaná séna tímakaunda-ontankakemba nóraumai-ontana mairáao sisaná 


text:
aivaꞌá ámakaiwai téna séna anóndakoo símakaanda-ontankakemba mayáí kwémaeꞌa moórá-unan-ontamba mairáumne sisaná 


text:
anóndako séna kesí mayáí-kwáásígó kaweꞌá óne. sáwíyan-tantaakaꞌa kaweꞌá umái kárákwiraanda po siyáánkai-nao-kwaasiraꞌa kárákwiyuwo sisaná 


text:
moórá-mayai-kwaasigo téna séna anóndakoo símakaanda-ontankakemba mayáí kwémaeꞌa siyáánkai-tamayor-ontamba mairáumne sisaná 


text:
moórá-mayai-kwaasigo téna séna anóndakoo símakaanda-ontamba ampantavímbá múꞌúmai aúpáꞌá makáunda po mayáníyone. 


text:
emá asirayán-kwáásí éma ímo makáanda-yantaaꞌa kwémae úwoi kwénaae óꞌowiti kígauvaken-tomba kwénaanaꞌa póꞌa enáároi inkaiséꞌa úwoi aúpáꞌá makáunda po mayáníyone sisaná 


text:
anóndako séna sáwí-mayai-kwaasigo ónda póꞌa kentáváímó séndantemba aaí simánkanaumne. kentáváí se asirayán-kwáásí éma ímo makáanda-yantaaꞌa kwémae úwoi kwénaae óꞌowiti kígauvaken-tomba kwénaane sénda po 


text:
kesí óntambo amápa-kwaasiti óntambo máráan-daumpaꞌo makáandarakai tiréꞌa kesí óntankwara aaꞌwáá-ontankwaraꞌa mayáúsino séna 


text:
simátimeꞌa séꞌa sáwíva-tantaakaꞌo kaweꞌó umáímo kárákwisinkaawaima moórá-mora-yantaaꞌa tíménasa kárákwisinkanaaovo ímo kaweꞌó umáímo kárákwisinkaawaivakemba makáan-tantaaꞌa máyáanaꞌa 


text:
kesí namuro-kwáásí kentááráꞌá íma kárákwiyiniyone siráawai tíꞌmaeꞌa kesópaꞌa tiréꞌa tínkamiyasa púwóro siráiye Ísu siráiye. Ísu Yérúsaremu-naopaꞌa kuráin-kwasai. 


text:
Óríve-omakar-egwaaꞌ-naokai moórá Pétévasi-naoꞌa úwana moórá Pétáni-naoꞌa úwana minkáéꞌ-náór-egwaaꞌa kwéna kwená kwayó-kwáásíráí kaeꞌá mátiꞌmarena séna 


text:
epín-dáópaꞌa kurékai moórá-poigo áwíꞌa tónki koawáneyambo kwaásimo ímo ayáákainda-poi ándáma iyátuwekai áíꞌmaekai tekaiyó. 


text:
moóránakomo tuwánénamo nóra óyáekai óyómo sínakai anóndako ayááꞌmaeꞌa kónáe siyé simámékaiyo súwasarai 


text:
ándáma koiyátúwóyana mimpóígó avowámá awánéna séna nóra sékai mimpóígóná ándáma kwéiyatuwaaiyo súwasarai 


text:
áíꞌmaesarai Ísunopaꞌa tuyasá kwená kwayó-kwáásí paákár-únánkwátói ayúꞌmái mimpóígó arósáánumpimba kwandaaí uwíꞌmárówana Ísu ayááꞌmaena kwéguwasa 


text:
sáwíva-kwaasi mésa anón-kwaasiye sésa paákár-únánkwátói ayúꞌmái aampaꞌá uwíꞌmaꞌmae kwéguwana minúnánkwátóiraꞌa augwétámai kwégwena 


text:
Óríve-omapinken-ampaꞌa kumúmba Yérúsaremu-naor-egwaaꞌa kúwasa Ísun-ánaaemba sáwíva-kwaasi kwaꞌmaé kwégwesa aamoí ésa óꞌon-oꞌom-bayai kaweꞌ-máyáí mayómba awárontavesa Áánútu áwíꞌa mósá marésa anónkar-anonkaꞌa sésa 


text:
Ísóigo aiꞌmáráísana kunkáiwaimba Áánútu minkáwáánáꞌá kaweꞌá kwéumankaiye. Áánútu kentááyavena séna paru umái máéro kwésimba póna kwenáwíꞌa anómba kwéiye anónkaꞌa suwasá 


text:
misáwívá-kwáásívínkémbá évakaꞌa ámáán-kawaa-kwaasi sésa anóndakoo enánaaemba kwaꞌmaé kwénaaon-kwaasiyavai se aaiseré nááóro siyó suwaná 


text:
Ísu séna simátimeꞌa séꞌa ímo aaimó senkákáí maanóntánkó kentáváíyé séna aaí sisinó Ísu siráiye. Ísu arumbá umátínkarain-kwasai. 


text:
paru umái kwémaewaina ááimba íma ísámai kawer-uráawe. ísarekaankasi paru umái máésino. ívéꞌa íma kanaán-umai kwéisaawe. 


text:
kentí aarai-iyámpóígwaraꞌa kwétinkamesa kentí naambá tawísíyuwanaaowe. Áánútu kawer-ámpáꞌá métinkanae séna tisaꞌá tínaaemba umánkáamba pósa kentí namuro-kwáásí tésa mirá ónááowe Ísu siráiye. Ísu anóm-bonoꞌ-naumpaꞌa iráin-kwasai. 


text:
<pb/>Ísu mináímbá simásuwena Yérúsaremu-naopaꞌa anóm-bonoꞌ-naumpaꞌa iyéna monoꞌ-náúmpáꞌó meéyámbó kwémayon-kwaasi utiꞌmátuwena 


text:
simátimena séna Áánútun-aai aúváí-kwandaaivimba agaimaréna séna mindá kesí naambá Áánútumpaꞌo námúnaamo sen-dámbán-iye agaimaréna siráiye. ánivo umóyán-dáúmpáꞌó ontenkáámbá uráawe Ísu siráiye. 


text:
<br/>aasiyaasí anóm-bonoꞌ-naumpaꞌa Ísu simátímaꞌmaena íyúwasa mono-káwáá-kwáásíyé ámáámba sun-kwáásíyé anón-kwaasiye Ísuna ámááyu-aimba kwésuwasa 


text:
úwoi-kwaasi sáwívaꞌa Ísun-aai ísámae kwéiyuwasa tuvuwónááon-amba íma kanaán-umai avakáá uráawe.<pb/>


text:
moórá-tawai Ísu anóm-bonoꞌ-naumpaꞌa uména Áánútuna áséi-kwasai kwésimatimuwasa mono-káwáá-kwáásíyé ámáámba sun-kwáásíyé Yútaa-anon-kwaasiye tésa 


text:
ááéma Yóni nombá pétinkaraiwaima Áánútuwa simámakaisana nombá pétinkarai. kwaásiya simámakaawana nombá pétinkaraiyo súwasa 


text:
miwímá keáímbá sésa nórayaawa sénaumno. Áánútu simámakaisana nombá pétinkaraiyemo senanayáámó éna nóra séra Yónin-aaiyaveꞌa íma áraire siráao síníye. 


text:
kwaási simámakaawana nombá pétinkaraiyemo senasayáámó ésa úwoi-kwaasi sínkamonaaowe. úwoi-kwaasi sáwíva-kwaasi Yónintavesa sésa Áánútun-aai simásímakaiwai uráiye kwésemba pósa óntantamba mairésa sínkamonaaowe. 


text:
Ísu séna ímo simásimiyaꞌa nááwampinkena mairéraꞌi. égési-mayai kwémayaunda-aimba íma simátimenaumne Ísu siráiye. ándá-aran-kigauraꞌo tavíyéwaiti kwaasái. 


text:
<pb/>Ísu kwántámai-aimba simátimena séna moóráwai ándá-aran-kigau úmarena ayáátáákaꞌa óꞌom-baravaꞌa koménae séna maankígáúráꞌó taviyíyawaimo éꞌa kesáváí évakar-aramba maéꞌa évakaꞌa kembá siyúwáaro simátimena óꞌom-bapaꞌa komáyáísana 


text:
arambó ávumo kain-kánáá tisaná aanávómá kesí ándá-aramba komayaaó séna kwená kwayóꞌnáꞌá aiꞌmáráísana minkígáúráꞌó tavíyéwaitopaꞌa tisasá tátoꞌmai tuvúꞌmaresa ándá-aramba íma ámémba aiꞌmátuwaawana kówisana 


text:
aanávómá moóráwaimba aiꞌmáráísana tisasá minkígáúráꞌó tavíyéwai tátoꞌmai tuvúꞌmaresa sáwíꞌa umánkesa ándá-aramba íma ámémba aiꞌmátuwaawana kówisana 


text:
aanávómá moóráwaimba aiꞌmáráísana tisasá tátoꞌmai tuvúꞌmárááwana naaemá kúmísasa awéntayuwaawana kówisana 


text:
aanávómá séna nóra ónaumno. kesááninko imáyáa ámakaundawaimba aiꞌmáráanana kwínasa kwenáái isánááowe séna aiꞌmáráísana tisasá 


text:
minkígáúráꞌó tavíyéwai awánésa keáímbá sésa aanávómbá ááninko kwétimba póta tuvúwónana puwéna maankígáú íma mayáínata kesáá mayánáe sésa 


text:
tátoꞌmai ándá-aran-kigauvakemba awéntáyuwesa tuvúwówana pukáiye. Ísu mináímbá simásuwena séna minkígáúgó aanávómá mirá íníye. 


text:
téna kígauraꞌo tavíyéwaima tínkaminasa puwíyana óꞌonkaa-kwaasi kesí kígauraꞌa tavíyéro síníye Ísu súwasa mináímbá isésa sésa íma mirá oró suwaná 


text:
Ísu árimba tuwánéna tísaa umai isánáe séna imáyáa oró séna Áánútun-aai aúváí-kwandaaivimba maarán-áímbá agaimaréna séna<br/>eróntan-damba on-kwáásí moórá-ontantavesa sáwíꞌa kwéiye sésa maisukáawe. aáno minóntánkó ávonkaamba uráiye agaimaréna siráimba mináíntávéꞌa imáyáa oró. 


text:
kwíyamba minóntánkáꞌá tanaambá kovésa sáwíꞌa umái ménaaovo minóntánkó tuvúꞌmái sáwíꞌa umásuwaniye Ísu súwasa 


text:
mono-káwáá-kwáásíyé ámáámba sun-kwáásíyé simbá kentááyávéna siyé sésa tátoꞌmai tuvuwónáe sésa umbá amápa-kwaasiyavena tááꞌa kówasa ivátukaawe. táákísi-aintavesa áísaa uráan-kwasai. 


text:
<br/>ivátuwesa tátoranaaon-kanaa kárákwiyesa évakarawai tiꞌmarésa sésa Ísun-aai kwéisaan-kwaasimo ontembá téꞌa áísaa íyana sáwí-aimbo sínata tátoꞌmai kámááni-kawaanakonopaꞌa móankanaumne sésa tiꞌmárówasa Ísunopaꞌa tésa 


text:
sésa anóndakoo árair-aimba kwése kwaási táároi íma inkaisé anón-kwaasiye úwoi-kwaasiye táároi íma inkaisé tirumbá airáꞌmái-aimba íma séma Áánútuna aambó kwáráan-aimba arupí umái kwésimatimendaya ísaraumne. 


text:
emá nóra se kwéisaano. kanaarátááwá táákísi-ontamba Árómáani-kamaani-kwaasiya timénaum. íya timénaumno. timénaundaya Yútaa-kwaasiya kentáásí ámáána araaisénaundayaꞌiyompo timénaum. íya timénaumno suwaná 


text:
moórá-ontamba maimái máagaraasinkaaro súwasa maimái máagaraarankowana séna nááwa óikaana uráinkara áwíꞌa kwáyáiyo súwasa Árómáani-kamaani-kawaanako óikaamba isaná áwíꞌa kwáyáiye suwaná 


text:
mináímbá ísówana tááꞌa kówasa íma aaí siráawe. Ísu kwaási túrankaꞌa ména íma sáwí-aimba súwasa pósa íma aaí sésa tátokaawe. pukémpinkemba usásinanaaon-kwasai. 


text:
<pb/>íma tátowasa Sátúsi-monor-aimbo sun-kwáásí púwómpinkemba íma usásinanaaowe kwésun-kwaasi pósa Ísunopaꞌa tésa 


text:
sésa anóndakoo naaóváꞌá Mósesi séna moóráwai aaraí maimakéna iyámpói íma ankéna púwísana ávákoma maimakéna awaaóná anondáwe séna iyámpói ankáníye siráiye. 


text:
moórá-aimba isaaó. moórá-tawai avakaeté-avarawainonda mésa tuwaaómá aaraí maimakéna iyámpói íma ankéna púwísana 


text:
kwenánaaenkewai kwareꞌá maimakéna iyámpói íma ankéna púwísana mirá eémesa avakaeté-kwaasi putásaawana 


text:
Ísumba áísaa esa sésa mirámó ombá kwaásimo puwíyampinkembo usásinaiya-tawai minínímbá avakaeté-kwaasi tuwainímbá póna nááwa mayáníyo suwaná 


text:
Ísu séna marapáꞌá máyáan-kwaasi aaraí máyáawasa kwaaí máyáawasa tiyáámúmbaaꞌa kwétokwaa-esa kwéowe. 


text:
Áánútu tááyena séna pukémpinkemba usásineꞌa kwíyómpaꞌa uménaaowe siráimba minínínákwáꞌá kwíyómpaꞌa uménaaomba aaraí íma mayáíyasa kwaaí íma mayáíyasa ónááowe. 


text:
Áánútuna kwayóꞌnárawaꞌo kwíyómpaꞌo mésamo ímo kwévuwontemba minkwáásí mirá ésa íma ókwaraꞌa puwónááowe. pukémpinkemba usásinanaaomba Áánútuna kwaásiman-owe. 


text:
kwaási pukémpinkemba usásinanaaomba Mósesi mináíntávéna agaimakáiye. aúváívimba agaimaréna séna áru-tairaꞌa iramá kaimbá íma mintáímá kágwisana mintáívínkémbá Áánútu Mósesintavena séna Áánútu úne. enaíkwáꞌná Ááváramune Áísákaane Yákópone miwítí Áánútu úne siráiye. Áánútú mináímbá siráimba minkáúmbó-kwáásí áꞌa púwúwasa utamátínkaraambanivo 


text:
Ísun-aaiyavena tááꞌa kóntavesa íma áísaa úmaesa iráawe. Áánútumo usásinankaiwai Káráísitina kwaasái. 


text:
naaóváꞌá Tévítima Káráísitintavena séna kesí Ísóigoman-iye siráimba monor-ímá agaimakón-auvai-kwandaaivimba Tévíti agaimaréna séna erkesí Ísóigontavena Áánútu séna<br/>kesiyáánúrapaꞌa asirayán-áyámpáꞌá 


text:
maraꞌá ménaꞌa ená namuro-kwáásí usáyaaitaanasa miwí ánásanaaowe Áánútumo siráin-aimba Tévíti siráiye. 


text:
miráumai Tévíti Káráísitintavena séna kesí Ísóigoman-iye siráimbanivo nóraumaiya kwemá Tévítin-andaraken-kwaasiman-iye Ísu súmba Káráísiti Tévítina Ísóigoma éna Tévítin-andaraken-kwaasigoman-iye. ámáámba sen-kwáásítí aambá kwáráavo siráin-kwasai. 


text:
évakaꞌo ámáámbo sen-kwáásítí aambá kwáráávo. minkwáásí ayáátáár-ampantama iyésa naaópaꞌa avuvumpaꞌá kwénaaowasa pósa kwaási tuwánésa sésa anón-kwaasiman-owe kwésewe. minkwáásí monoꞌ-náúmpáꞌó umáyáapaꞌa anón-kwaasimo maí-áyámpáꞌá umésa tanómbo kaúvópaꞌo máyáapaꞌa kawer-áyámpáꞌá mésa kawe-tómbá kwénaawe. 


text:
minkwáásí ketor-íníntí óísankwara naankwaráꞌá umóyámbá kwémaesa kwaási suwánésa súwíꞌa mósá maráígwáe sésa kampakómbá tavisimái-namunaa kwésewe. mirámó owáíná anondá umbai-yántááꞌá mayánááowe Ísu siráiye.<pb/>


text:
simásuwena Ísu anóm-bonoꞌ-naumpaꞌa ména tuwánómba óntambo túwón-anaveumpimba sáwívar-oisankwara-kwaasi sáwívar-ontamba túwówana 


text:
moórá-ketor-ininko íma óísamba makón-ininko téna sáwíyan-ontamba kae-tóyáráámbá tuwómba Ísu awánéna 


text:
kwená kwayó-kwáásíyávéna séna áraiꞌa simátimeꞌa séꞌa minkétór-ínínkómó túwáin-ontankoma amápa-kwaasimo tukáan-ontankomba usáyaaitaiye. 


text:
miwímá sáwívar-oisampinkemba évakaꞌa tukáavo kwemá sáwíyan-oisampinkemba mútúꞌa túwáimba póna óísan-iyaaimba méniye Ísu siráiye. anóm-bonoꞌ-namba tawisí-áímbá siráin-kwasai. 


text:
<br/>súwasa évakarawai anóm-bonoꞌ-nantavesa sésa kawer-óntánkákémbá úmakaawe. Áánútumba ámakaaan-tantaaꞌa konaarirí úmakaawata awánéta aamoiyá kwéune suwaná 


text:
Ísu séna aáno kwaási tésa awánaan-tantaaꞌa amápaꞌa tawísíyuwesa amápar-ontankwarare tawísíyuwanaaowe Ísu siráiye. sáwí-kanaa tíníye siráin-kwasai. 


text:
<pb/>Ísu mináímbá súwasa áísaa esa sésa anóndakoo emó sénda nósa-tawaiya tíníyo. nóran-awaamera ínata séta ákíraꞌa Ísumo simbá mirá íníyeya sénaumno suwaná 


text:
Ísu séna kampar-áímbá iséꞌa áraire sevó kárákwiyoro. sáwíva-kwaasi tóyo ésa kesúwíꞌa mágwétesa sésa Áánútumo usásisinkaiwai únda póna minkánáá sáwíyankaꞌa tíníye sénááowe. mirán-áímbá síyawai tínaaemba íma kwáráaro. 


text:
ááiꞌo tíyáán-aimba némpakenaꞌi. egwaakénáꞌi. isáíyana íma tááꞌa kaíno. mirán-kánáámó tínda mindá íma amápa-tantaaꞌa ánásai-awaameꞌan-iye. 


text:
moórá-ayampa-kwaasimo ésa óꞌon-ayampa-kwaasiye ááiꞌa tiyánááowe. moórá-kawaa-kwaasigomo éna moórá-kawaa-kwaasigona amááraayavena usásimbai ááiꞌa tíyáaro sínasa usásinesa ááiꞌa tiyánááowe. 


text:
óꞌon-oꞌom-baravaꞌa anóm-barima táníye. óꞌon-oꞌom-baravaꞌa ayawaimá táníye. sáwíva-kwaasi tíꞌa íníye. kwíyómpaꞌa óꞌon-oꞌon-tantaaꞌa paárínaꞌa awánéꞌa táátavai ónááowe. 


text:
mintántááꞌó ímo paárínasa keinárawaꞌa tátoꞌmai sáwíꞌa umátinkesa monoꞌ-náúmpáꞌá mono-káwáá-kwáásí aaivimbá maitinkésa ándávaꞌa mótinkanaaowe. kentáváímó asiramáímo máyáantavesa tátoꞌmai anón-kwaasitopare kámááni-kawaa-kwaasitopare mótinkesa aaí simátinkaiyaꞌa 


text:
minkánáá kawer-ímáyáá timéꞌa aaí táákaꞌa tínkáanaꞌa síyasa kentí namuro-kwáásí íma kanaán-umai kentááí araaisésa íma usáyaaitanaaowe. 


text:
<br/>kentinóvowiye kentíváꞌawaawiye kentimááraawiye kentí kwaásiye tíꞌmaesa anón-kwaasitopaꞌa mótinkesa aaí simátinkaiyasa keinárawapinkemba évakarawai tínkamiyaꞌa puwónááowe. 


text:
<pb/>Ísu mináímbá simásuwena séna Yérúsaremu-naopaꞌa namuro-kwáásí taúkúmaraiyaꞌa séꞌa amápa-tantaaꞌa tawísíyuwanaaon-kanaa tiyé sénááowe. 


text:
Yútiyaa-maravaꞌo máyaiyan-kwaasi omápata isaaisésa iyónááowe. naaópaꞌo máyaiyan-kwaasi mindáópaꞌa tuwésa kóyáwé ónááowe. kígauvaꞌo máyaiyan-kwaasi íma naaópaꞌa iyónááowe. 


text:
tímúkwarar-inimba ívér-iyampoigwarar-inimba minkánáá sáwíꞌa ónááowe. Áánútu maankwáásíyávéna áwááꞌa tiyínana anón-umbai táníye. 


text:
óꞌom-baravakewai évakarawai ayáátááꞌ-mankaraꞌnei tínkamesa évakaꞌa tíꞌmaesa óꞌon-oꞌon-kwaasiti maraváꞌá mótinkesa óꞌonkaa-kwaasi Yérúsaremu-naopaꞌa kárákwiyesa sáwíꞌa íyana Áánútu séna kentí kanaamá ánásaiye síníye Ísu siráiye. Ísu marapáꞌá kumínín-kwasai. 


text:
<pb/>Ísu mináímbá simásuwena séna aaváúráꞌá kwíyónkaꞌa okáꞌá óꞌon-oꞌon-tantaaꞌa paáriniye. marapáꞌá óꞌon-oꞌom-bapaken-kwaasi umbaí tiyáníye. uwí-nónkó anónkaꞌa áái kwésena tuvántááva ínasa kwaási inkaisénááowe. 


text:
kwíyónko toraꞌnaáraꞌa ínasa kwaási sésa nóra íníyo sésa tiyántámbá kwétainasa táátavai kwéesa anón-imayaa ónááowe. 


text:
kemó súnda-yantaaꞌa ááimba ásámai paárínaꞌa mósá awánanaaowe. Áánútu kawer-ámpáꞌá métinkanin-kanaa sáwíyankaꞌa tínímba póꞌa toꞌmayaa umái méꞌa mósá awánaaro Ísu siráiye. 


text:
<pb/>Ísu mináímbá simásuwena séna moórá-tai naí-táígó áwíꞌa víki mindágwara óꞌon-taigwaraꞌa imáyáa oró. 


text:
mirámó intembá kemá súnda-yantaaꞌa ínaꞌa awánéꞌa séꞌa Áánútu kwená kwaási kwégawaaimba sáwíyankaꞌa tíníye sénááowe. 


text:
<pb/>Ísu simásuwena séna kentúraꞌa kárákwiyoro. uwoꞌaóꞌ-nómbá néꞌa kavóná méꞌa marapá-tántááꞌá anón-imayaa ováínivo. mirámó kwéꞌo éꞌa íma imáyáa kwéiyankaꞌa kumúnavainivo kárákwiyoro. 


text:
kívoꞌo aumakáawanamo ímo imáyáa imbó kwaígomo tavágwintemba óꞌon-oꞌom-baravaken-kwaasi íma kwéisenkaꞌa kumúnavainivo 


text:
kárákwiyoro. námúnaa símae kwéiyiyana kemó súnda-yantaaꞌa kentópaꞌo tínaꞌo éꞌa asiramái éꞌa kwaási úrandako súrankaꞌa ménaaowe Ísu siráiye. 


text:
<br/>minkánáávímbá aasiyaasi-táwai Ísu anóm-bonoꞌ-naumpaꞌa uména kwenáái simátímaꞌmaena kwéiyena enónkaꞌa máápaꞌa kumbéna Óríve-omapaꞌa noꞌwáámba umaíꞌmai kwéuwasa 


text:
sáwíva-kwaasi aaváyaavimba ááéma Ísun-aai isánáe sésa anóm-bonoꞌ-naumpaꞌa umaíꞌmaiꞌa úmae iráawe.<pb/>


text:
naaóváꞌó Áánútu Yútaa-kwaasi tíyótaasa í-tánómbá ímo intóráín-tantaakwara-pereti kwéagayon-kanaama sáwíyankaꞌa túwasa 


text:
mono-káwáá-kwáásíyé ámáámba sun-kwáásíyé Ísuna ámááyu-aimba suwaná úwoi-kwaasiyavena tááꞌa kówasa íma avoraꞌá tátoranaumne siráawe. 


text:
<br/>suwaná Ísuna kwayó-kwáásí sísamaivakemba kaeꞌá kumbaimái-kwaasivinkewai áwíꞌa Yútási moórá-awiꞌa Isakéríóti póna Sáátáánigo kwenarumpimbá koména imáyáa amúwana 


text:
mono-káwáá-kwáásítópare monoꞌ-nákáꞌó kárákwirowaitopare kwéna séna túwaꞌnaa onaꞌá Ísumba tátoranaaowe súwasa 


text:
Yútási owé séna ímo kwaásimo mépaꞌo éꞌa nóraumai Ísumba agaráátínkáanasa tátoranaao-imayaa ááimba ásámai uráiye. tíyótaasa í-tánómbá kauráan-kwasai. 


text:
<pb/>Yútaa-kwaasi ímo intóráin-tantaakwara-pereti kwéagayon-kanaa túntemba tíyótaasa í-tánón-kánáá sipisípi-araaꞌa tuvúꞌmái kwégauvunkaꞌa 


text:
Ísu séna Yérúsaremu-naopaꞌa kwíyana moóráwaimo nonánámo maimaénamo kwíndawaimba kóánaaemba kwáráakaiyo. kwemó naaúmpaꞌo iyínanamo 


text:
naankó avowámó máyáinakai kosimámekai anóndakoma áísaa ena séna kesí kwayó-kwáásíyé náán-ayampara tíyótaasa í-tánómbá nánaumno kwésiye kosimámékaiyo. 


text:
kwemá avóvomayaaꞌ-nankomba anón-ayaampaꞌa agaráátinkaniye. kísuvuꞌo umándanaaon-tantaaꞌa mimpímbá kwáyáiye. amápa-tantaaꞌa arúsámarekai minkáꞌá kausínkáakaiyo súwasarai 


text:
mindárai isésarai Yérúsaremu-naopaꞌa kwésarai Ísumo sún-tantaaꞌa kwáyowasarai minkáꞌá tanómba mágauwankaraaiye. Ísu kwená kwayó-kwáásí toómbá tímakain-kwasai. 


text:
Ísu simátimena séna sáwíyankaꞌa síꞌa índaiꞌa umásinkanaaon-kanaa íma tiráinaꞌa ááéma tíyótaasa í-tánómbá keinárawate nánaumne-imayaa úmae iráunda ívéꞌa minkánáá paárimba póta nánaumne. 


text:
simátimeꞌa séꞌa marapáꞌá maantánómbá íma ókwaraꞌa nánaumpo Áánútu kwená kwaási kwégawaaipaꞌa maantánónkóná ááimba avoraꞌá kwáyainaꞌa nánaumne séna 


text:
simátimeꞌa séꞌa ándá-aran-domba íma nánaumpo Áánútu kwená kwaási kwégawaaipaꞌa méꞌa ókwaraꞌa nánaumne séna 


text:
péréti maisoréna Áánútumpaꞌa súwi séna topámbai tímatuwena séna mindá kesúman-ivo keinárawataveꞌa ísámai kesúma tuwánaumne. miráumai kentávéꞌa imáyáa kwéeꞌa námae íyóro súwasa 


text:
toómbá násúwówana ándá-aran-dombo kwáyon-anaveumba maisoréna pérétimo timúntemba miráumai ándá-aran-domba tiména séna mindá kesí naaemán-iye kesí naaemá keinárawatavena kumínímba póna Áánútu séna kesé tarúmai máyáawe séna mináúná-áímbá simái tarúmakaisaꞌa miráumai kentávéꞌa imáyáa kwéeꞌa námae íyóro. 


text:
naaóváꞌá Áánútu séna kwaási úrandako puwíníye siráintemba póꞌa púwónana namuro-kwáásímó agaráátinkaniwai sáwí-meyamba mayáníye Ísu súwasa 


text:
Ísu séna marapár-ánón-kwáásíyómbá usáyaaitamai asirayán-áímbá simáti simati kwéuwasa kwenkóyai kwentáyaiꞌa ésa sésa kentáásí anón-kwaasi kaweꞌá kwéowe siráawe. 


text:
keinárawaꞌa miráumaimo anón-kwaasimo ontembá íma mirá oró. keinárawapinkemba anómba ménae síyawai amáparawaiti mayáí túwaꞌnaa oró. usáyaaitanae síyawai óꞌowiti kwayóꞌá márááro. 


text:
marapá-kwáásívínkémbó toómbó ménamo kwénaiwai anón-kwaasin-ivo kísuvuꞌo kwéumamiwai sáwíyan-kwaasi imbánivo kemá kentí anóndako íma mirá éꞌa kentí kwayóꞌnákááníꞌa kwéune. 


text:
kwaási kawáá ondaráꞌá méꞌa toómbá kwéneꞌa kawáá ondaráꞌá méꞌa Ísareri áánimbaaꞌa sísamaivakemba kaeꞌá kumbaimái-aanimbaati minándárákén-kwáásí táái iséꞌa taaínkaaꞌa ónááowe Ísu siráiye. Pítaa ánaaemba umásinkaniye siráin-kwasai. 


text:
<pb/>Ísu Sáímonimba arumbá umánkena séna Sáímoniyo isaaó. owáímó toꞌmáímo tuvimpí owanamó arúꞌó marapá kúmísasamo anónkaꞌa mósá máyáantemba kawe-tántááꞌá mósá maéꞌa sáwí-yantaaꞌa úwoi kwáyaindayavena Sáátáánigo tísaa umai isánáe sínaꞌa 


text:
mindáyaveꞌa Áánútumpaꞌa námúnaa séꞌa kesémo aráápamai máyaanda siyuwáanavo séꞌa námúnaa siráumne. emá siyuwé koyauweré kesí kwaási asiramátinkaao Ísu súwana 


text:
Pítaa séna Ísóigoo ándávaꞌo áíꞌmaesamo kwíyaꞌo éꞌa kesé kóyauye. tuvuwíyamo puwínaꞌo éꞌa kesé puwóyauye Pítaa súwana 


text:
Ísu séna Pítaao simámeꞌa séꞌa ívéꞌa kokórigo íma áái siráindaraꞌa emá kaumboráꞌá kentáváí se íma awánáúnda-kwaasiye síníyone Ísu Pítaantavena siráiye. 


text:
<pb/>Ísu simásuwena kwená kwayó-kwáásíyávéna séna óntambo inaainaaimó sií-únámbá íma maimaéꞌa toón-únámbá íma maimaéꞌa kwéꞌa tísamai ánáamba íma maimaéꞌa koró mináímbá ááéma séꞌa tiꞌmákaunda moórá-yantaataveꞌa aáváán-kuráinaꞌiyo súwasa miwí sésa ímaniye suwaná 


text:
Ísu séna ívéꞌa óntan-unamba makáiyawai minúnámbá maimaésa koró. toón-únámbá makáiyawai minúnámbá maimaésa koró. taánasatama íma makáiyawai miwítí paákákén-únánkwátói óꞌowima timésa óntamba mairésa taánasatama meéyán-uresa koró. 


text:
simátimeꞌa séꞌa naaóváꞌá Áánútun-aai aúváí-kwandaaivimba Áísáya agaimaréna séna<br/>eráíꞌmaesa sáwíꞌa uráan-kwaasi ermépaꞌa móankaraawe agaimaréna siráimba kentávéna siráimba póna paáriniye Ísu súwasa 


text:
kwená kwayó-kwáásí sésa Ísóigoo kae-tánasatama makáumne suwaná kwemó sún-ainkona ááimba íma ísóntavena séna áꞌaniye Ísu siráiye. Ísu Kétésémanivaꞌa siráin-kwasai. 


text:
<pb/>Ísu simásuwena máápaꞌa kuména Óríve-omapaꞌa umaéꞌmae kwéuntemba iyúwasa kwená kwayó-kwáásí ánaaemba kwaꞌmaésa 


text:
íyúwana Ísu simátimena séna Sáátáánigo tísaa umai isánáe-aimba kentópaꞌa síyáváínivo Áánúmpaꞌa námúnaa seró séna 


text:
séna kesivoó embó ankáinamo e maanúmbáí-yántááꞌó kesópaꞌo tínímba maisiyuwéma ánivo kesí imáyáa íma kwárénaꞌa ená imáyáa kwáráano súwana 


text:
arunkó anón-umbai tówana Áánútumpaꞌa námúnaa asiramái kwésuwana umisimá naaeráámbá marapáꞌá úmae kumúwana 


text:
námúnaa simásuwena usásinena kwená kwayó-kwáásíráútópaꞌa téna tayuwánómba tirunkó umbaí tówasa tuún-kwaigurówana 


text:
tayúsena tasimátimena séna tuúmó kwáyáamba usásineꞌa námúnaa seró. Sáátáánigo tísaa umai isánáe-aimba kentópaꞌa síyáváínivo Áánútumpaꞌa námúnaa seró Ísu siráiye. Ísumba tátokaan-kwasai. 


text:
<pb/>Ísu mináímbá kwésuwana sáwíva-kwaasi kwétuwana Ísuna kwayó-kwáásí sísamaivakemba kaeꞌá kumbaimái-kwaasivinkemba moóráwai áwíꞌa Yútási kwemá misáwívá-kwáásívímbá aivaꞌá téna Ísumba paruvará umánkaindayavena Ísuna egwaaꞌá túwana 


text:
kampakómbá kwéuntavena Ísu séna Yútásiyo kemá kwaási úrandakomba kesí namuro-kwáásíráꞌó agaráátínkéndayavai paruvará kwéumasinkaane súwasa 


text:
Ísuna kwayó-kwáásívínkémbá moóráwai taánasata maimaéna aivaꞌ-mónó-káwáánákóná kwayó-kwáásígón-ááꞌa agáúsuwowana 


text:
<br/>kaweꞌá umánkowasa mono-káwáá-kwáásíyé monoꞌ-nánká-káwáá-kwáásíyé anón-kwaasiye Ísumba tátoraiyanesa tamáyówana Ísu simátimena séna kentávéꞌa umóyán-kwáásímán-iye séꞌa póꞌa taánasatagwara ánáyatankwaraꞌa maimaéꞌa kembá tátoranae séꞌa kwétewe. 


text:
sáwíva-tawai anóm-bonoꞌ-naumpaꞌa kesé máyaundaraꞌa íma kembá tátokaawe. ívéꞌa kentí kanaamá tisaꞌá tunínkóná asirayánkwáráꞌá méꞌa kembá tátoranaaowe Ísu siráiye. Pítaa íma awánáúnda-kwaasiye siráin-kwasai. 


text:
<br/>súwasa Ísumba tátoresa áíꞌmaesa aivaꞌ-mónó-káwáánákóná naaúmpaꞌa móankowana Pítaa tínaaemba nénkaꞌa teémáyomba 


text:
iramá kaweꞌá umái kwégowana moórá-kwayor-arasigo téna Pítaamba takarákéna séna minkwáásígó kwesé máíwain-iye súwana 


text:
sáwíyankaꞌa moóráwai Pítaamba taawánéna séna kwená kwaásivinkendaꞌa óne súwana Pítaa séna kemá ímaniye súwana 


text:
sáwíyankaꞌa moóráwai Pítaantavena asiramái séna áraiꞌa súne. Kárírivakendaꞌa póna kwená kwayó-kwáásívínkéndáꞌán-iye súwana 


text:
Ísóigo kwanténa Pítaamba awánówana Pítaa Ísóigo simámun-aimba áákaꞌa maréna mirá siráinkaꞌa ívéꞌo kokórigomo ááimo ímo siráindaraꞌa emá kaumboráꞌá kentáváí se íma awánáúndanaꞌan-iye síníyone siráimba mináímbá áákaꞌa maréna 


text:
aúrampaꞌa ampantanéí káátamakesa kwétuvuwesa sésa esáváí se Áánútumo usásisinkaiwai úne séndawai ómpo kemá nááwa kwétuvuwuna simásimiyo kwésesa 


text:
<br/>aaváúmá usónkaꞌa Yútaa-kwaasiti anón-kwaasiye mono-káwáá-kwáásíyé ámáámba sun-kwáásíyé torupamái máyówasa Ísumba áíꞌmaesa móankowasa 


text:
sésa Áánútumo usásinankaiwai Káráísitiyaꞌona simásimiyo suwaná simátíménaꞌo éꞌa íma kaweꞌá umái isánááowe. 


text:
miwí sésa kwesáváí siráimba póta mináíntávéta aavintá mayankéta óꞌon-aimbo simánkáamba avakáá únda póta ivátá tuwánaumne siráawe.<pb/>


text:
mináíntávésa misáwíváráwáí usásinesa Ísumba áíꞌmaesa Árómáani-kamaani-kawaanako áwíꞌa Páírátinopaꞌa máankesa 


text:
aaimá simánkesa sésa minkwáásígó Yútaa-kwaasi kampar-áímbá simátimena miwítí imáyáa simái sáwíꞌa kwéena séna Árómáan-kamaani-anondakomba táákísi-ontamba íma áméro kwésena kwesáváí séna Yútaa-kwaasiti kawáánáꞌá éꞌa Áánútu usásisinkaiwai úne siráiye suwaná 


text:
Páíráti mono-káwáá-kwáásíyáváíyé úwoi-kwaasiyavaiye séna minkwáásígó íma sáwíꞌa uráisaꞌa awánáúmne súwasa 


text:
asiramái sésa Káríri-ayampaꞌa kwaásiti imáyáa kwéyavisena minkákémbá Yútiyaa-ayampaꞌa taména mirá kwéiye siráawe. Ísumba Érótinopaꞌa máánkaraan-kwasai. 


text:
owé mináyámpákéndáꞌán-iye suwaná imáyáa éna séna Éróti mináyámpákén-káwáánáꞌá póna ívéꞌa maankáꞌá Yérúsaremu-naopaꞌa tamáyáimba póna aiꞌmáráanana kwenópaꞌa kwínana kwemá isáníye Páíráti simásuwena aiꞌmarówasa áíꞌmaesa Érótinopaꞌa máánkaraawe. 


text:
ayáátáákaꞌa Éróti Ísuntavena kwésun-aimba iséna Ísumba awánaanana ímo awánáúnda-mayai mayáínaꞌa awánanae súwasa Ísumba Érótinopaꞌa máánkarowana awánéna aamoí éna 


text:
Érótiye kwená i-kwáásíyé Ísumba simái sáwíꞌa kwéumankesa kanaárááꞌa ankésa anón-kwaasiti unáánkwátói umánkesa áíꞌmaesa Páírátinopaꞌa ókwaraꞌa máánkaraawe. 


text:
ááéma Érótiye Páírátiye aaisambá sirááyamba pósarai minkánáámá kaweꞌá umái máyóyasa Ísumba áíꞌmaesa ókwaraꞌa Páírátinopaꞌa máánkaraawe. Ísumba arááꞌa tuvúwóro siráin-kwasai. 


text:
séna minkwáásí kesópaꞌa máankeꞌa séꞌa kwaásiti imáyáa simái sáwíꞌa kwéiye kwésewe. kentúrankaꞌa áísaa únana simánkáan-ainkona ááimba íma kwáyáísaꞌa awánáúmne. 


text:
Érótiye áísaa úyamba mináínkóná ááimba avakáá uwááekai úyana aiꞌmáráísasa áíꞌmaesa kesópaꞌa tiráawe. tuvuwíyanamo puwíníniꞌa uráimba 


text:
Yútaa-kwaasi tíyótaasa í-tánón-kánáá tóyo úntemba moórá-kwaasi tááyowana Páíráti minkwáásí ayúrankowana miwítópaꞌa kúwana Páíráti séna Ísumba ayúrankanae súwasa] 


text:
ááéma évakarawai kámááni-kwaasiye ááiꞌa tíyómba moóráwai áwíꞌa Párápásima kwemá moóráwaimba tuvuwúwana puwúwasa ándávaꞌa ánkarowasa sésa Párápásimba ayúrankaao suwaná 


text:
Páíráti ókwaraꞌa séna nóra-sawira uráinaꞌiyo. tuvuwíyanamo puwíníniꞌa íma uráimba póꞌa i-kwáásí senasá áwírukuꞌa násúwéwaꞌa ayúrankanaumne súwasa 


text:
moóráwaimba ayúrankena kámááni-kwaasi ááiꞌo tíyómbo moóráwaimba tuvuwúwana puwúwasa ándávaꞌa ánkarowaimba tááyowaimba Páíráti ayúrankena taairaꞌá tuvuwíyana puwíníye-imayaa untávéna Ísumba i-kwáásíráꞌá tímakaiye. Ísumba arááꞌa tuvúkáan-kwasai. 


text:
<br/>timúwasa i-kwáásí Ísumba áíꞌmaesa kumbá moóráwai Sáíríni-naopakewai áwíꞌa Sáímoni kwemá Yérúsaremu-naor-ampaꞌa túwasa i-kwáásí tátoresa Ísumbo tuvuwónááon-taima áúgwaatarankesa sésa Ísun-ánaaemba tiyó suwaná mirá úwasa 


text:
sáwíva-kwaasi Ísun-ánaaemba kwaꞌmái kwéguwasa aaraiyómbá tirumbá umánkesa imá sirésa iviꞌá támaesa ánaaemba kwaꞌmái kwéguwana 


text:
Ísu kwanténa séna Yérúsaremu-naopaken-inintono. íma kesí iviꞌá téꞌa kentí iyámpóíyavaiye kesáváíyé iviꞌá taaró. 


text:
Yérúsaremu-naopaꞌa sáwí-kanaama tínímba ageíníné ímo iyámpóímo tinkésamo náámbo tímakaan-inine aamoí kwéesa iyámpói-iyaaimba póꞌa inkaiséꞌa kónaumne sésa aamoí kwéowe sénááowe. 


text:
minkánáámó tínímba sáwíyan-omakontavaiye anón-omakontavaiye sésa ááéma pukónáivo kítímae kusiráápaao sénááowe. 


text:
kemá aúná-tairaaniꞌa únda pósa sáwíꞌa kwéumasinkaavo keinárawaꞌa aáyánkayan-tairaamba ombá pósa sáwíꞌa anómba umátinkanaaowe Ísu siráiye. 


text:
mimbárágó áwíꞌa aꞌnómayaampare supaꞌá kurésa Ísumba taairaꞌá tuvuwésa évarevar-akwampaꞌa kae-kwáásí taairaꞌá tuvúsúmarowana 


text:
Ísu séna kesivoó mayáígóná ááimba íma awánaresa kembá sáwíꞌa kwéumasinkaamba íma imáyáa e sáwí-meyamba íma timé sáwí-imayaa maitiyuwaaó súwasa i-kwáásí sésa kwená unáánkwátói nááwa mayáníyono sésa taaínkaar-urésa aávéima tésa usáyaaitaindawai mayáníye suwasá 


text:
kwaásiyomba mésa árimba awánésa Yútaa-anon-kwaasi kanaárááꞌa ankésa sésa óꞌowi túwaꞌnaa ena Áánútumo usásinkaiwaimo énamo éna kwesáváí kwenáúma áwaꞌnaa íníye suwasá 


text:
ááéma aúváíma agaimakésa sésa Yútaa-kwaasiti kawáánáꞌán-iye sésa agaimái Ísu aꞌnónká-táíráꞌá mósá makáawe. 


text:
<br/>mósá márówana sáwíꞌo uyan-kwáásímó tínkamuyan-kwaasigorai moóráwai Ísumba kanaárááꞌa ankéna séna Áánútumo usásinankaiwaimo émo e enáúma áwaꞌnaa e kenkáígwáráꞌá súwaꞌnaa uwo súwana 


text:
moóráwai séna íma mirá siyó. Áánútun-ááꞌo kwéinkaiseraai mirá íma sésino. kwembó sáwí-meyambo kwéamentemba kenkáígwáráꞌá mirá kwéowe. 


text:
kwemá íma sáwíꞌa uráiwaimba sáwí-meyamba kwéamevo keiráí sáwíꞌa uráuyawainkai sáwí-meyamba kwéumasinkaawe séna 


text:
anóm-bonoꞌ-naumpaꞌa ampanta-óntámá úmakomba taváákaarumai kaesé umágúwana póna Áánútunopaꞌa iyónááon-amba onta tisuwówana 


text:
i-kwáásítí kawáánákó Ísumo puwúmba awánéna Áánútu áwíꞌa mósá maréna séna áraiꞌa arupí-kwaasiman-iye súwasa 


text:
sáwíva-kwaasi koawánanaumne sésa torupamái máyón-kwaasi Ísumo puwúmba awánésa tirunkó umbaí tówasa miwítí naaópaꞌa kóyáwé uwasá 


text:
Ísuwemo naaún-kwaasiye Káríri-ayamapakemba Ísun-ánaaemba kwaꞌmaésa Yérúsaremuvaꞌa tirón-inine nénkaꞌa tamésa amápa-tantaaꞌa awánaraawe. Ísumba utamánkaraan-kwasai. 


text:
<br/>awánowana moóráwai áwíꞌa Yósépi Yútiyaa-maravaꞌa Árímátíyaa-naopakewai kwemá kaweꞌnáꞌá arupí umái máyowai Áánútu kwená kwaási kawáá íníye séna amuꞌmaréna póna Ísumbo tuvuwónáe sun-kwáásí tááiyavena íma owé siráiwai kwemá 


text:
Ísun-auma taairakémbá tamaimái aúná-ampantavimba asááumai maimaésa kwaási aúsámakon-ontam-buri-aivimba mámaresa kwaási íma makóm-buri-aivimba mámaresa 


text:
toómbó ákáꞌmaimo toꞌmayaa un-kánáá Yútaa-kwaasi agándon-kanaa sáwíyankaꞌa tíníye kwésuntavesa Ísumba utamánkówasa 


text:
Kárírivakembo Ísun-ánaaembo kwaꞌmaésamo tirón-inimba Yósépi-ánaaemba kwaꞌmaésa tésa Ísumbo utamánkomba taawánésa 


text:
tayauwerésa áúraꞌo mápérankanae sésa áséi-kwiyum-basawemba toꞌmayaa unkáꞌá agándon-kanaama túwana ámáámbo sunten-umái úwoi méraawe.<pb/>


text:
agándon-kanaama úwoi máyówana ánásowasa aaváúmá usónkaꞌa áúraꞌo mápérankanae sésa áséi-kwiyum-basawemba toꞌmayaa úmakom-basawemba maimaésa Ísumbo utamánkaropaꞌa kwésa 


text:
anón-imayaa ésa awánomba kae-kwáásíráí túgáyáagaya ún-unankwatoi urésarai egwaaꞌá máyóyasa tuwánésa 


text:
táátavai ésa kívairowasarai sésarai púwísaꞌo máankaraam-buri-aivimba íma máyáivo usásinena kóuraivo íma maampímbá avakáá-oro. kwemá Kárírivaꞌa úwoimo máyáinkaꞌa simátímakain-aimba imáyáa oro. 


text:
maará séna kembá kwaási úrandakomba sáwí-kwaasiraꞌa timíyasa sínkamiyaꞌa puwéꞌa kaumbo-táwai maisuwéꞌa usásinanaumne siráiye suyasá 


text:
mimbúrí-áímá tuwésa kwésa Ísuna kwayó-kwáásí sísamaivakemba moórá kumbaimái-kwaasiye óꞌon-kwaasiye mináímbá kosimátimesa 


text:
minínímbá moórá Mágátáraa-naopaken-ininko áwíꞌa Máríyaa úwana moórá araámáó kwemá Yémésimba anówama úwana moórá Yóánana úwasa miwísé máyón-inimba Ísuna aantá-kwáásíyávésa mináímbá kosimátímúwasa 


text:
Pítaa usásinena isaaiséna utamánkóm-buri-aivimba kokívairena awánómba ampantanéímó asááúmaesamo máutamankaron-ampantawe suꞌmai kwáyowana awánéna koyauweréna mindáyavena anón-imayaa uráiye. Éméyási-naor-ampaꞌa Ísumba awánaraayan-kwasai. 


text:
<br/>anón-imayaa úwasarai mitáwai Ísuna kwaásivinkemba kaeꞌnárai Éméyási-naopaꞌa kóyáe siráái. mindáópaꞌa Yérúsaremuvaꞌa ayáátáákakaamba kwáyowasarai Éméyási-naopaꞌa kóyáe sésarai Yérúsaremuvaꞌa tuwésarai aampaꞌá kwégwesarai 


text:
moóráwai áwíꞌa Kéríyópasi kwemá séna ívé-kanaama Yérúsaremu-naopaꞌa tóyo ésa éiraan-tantaaꞌa awánaraavo eyááma íya awánaraano áísaa ena súwana 


text:
Ísu séna nóra éiraanaꞌiyo súwasarai mindárai sésarai Ísu Násáretivakewaintavairai kwésuye. Áánútun-aai siráiwai Áánútu aúrankaꞌa asirayám-báyáí kwémaena asirayán-áímbá kwésimasimisata ísaraumne. 


text:
kentáásí anón-kwaasiye mono-káwáá-kwáásíyé Ísumba tuvuwíyanesa Árómáani-kamaani-kwaasigomba áméwana owé sisasá taairaꞌá tuvúwówana pukáiye. 


text:
kesáá Ísareri-kwaasiya séta kentáásí kawáánáríꞌa éna Árómáani-kamaani-kwaasi usáyaaitaniyeya siráundaya tuvúwówana pukáiye. moórá-ainkwaraꞌa kwáyáiye. tuvúwówana pukáimba kaumbo-táwai maisukáiye. 


text:
kwenáúma íma kwáyáísasa koawánésa koyauwerésa tésa sésa kwíyómpakendarai tuwánáúnasaraiya sésarai pukáimpinkemba usásinkaiye séye tasewatá 


text:
kentáávínkémbá évakarawai utamánkaraapaꞌa koawánaawana minínímbó sentembá mirá éna íma kwáyáísasa awánaawe suyaná 


text:
Ísu séna sáwí-imayaagwaraꞌa óye. naaóváꞌá Áánútun-aai simátímakowai agaimarésa siráan-aintavekai íma ááéma áraire kwéseye. 


text:
Áánútu usásinankaiwaimba áíꞌa índaiꞌa umánkanaaombanivo ságayan-ayampaꞌa uméniye mirám-biran-aimba Áánútu siráiye. 


text:
Áánútun-aai aúváívinkemba kwentávésa siráan-ainkona ááimba simátímakaiye. mináímbá Mósesi agaimaréna siráin-ainkwara minkákémbá Áánútun-aai sirón-kwaasi agaimarésa siráan-ainkwaraꞌa simátímakaiye. 


text:
mindárai tátoresarai asiramái sésarai sáwíyankaꞌa enánivo kesérai méniyone suyaná mindáraiye naaúmpaꞌa uména 


text:
sésarai aampaꞌó túyanamo Áánútun-aai aúváívinkemba simásímísanarai sirunkó anón-aamoi kwéiye sirááiye. 


text:
<br/>mináímbá simásuwesarai usásinesarai koyauwerésarai Yérúsaremu-naopaꞌa tuyambá Ísuna kwayó-kwáásí sísamaivakemba moórá kumbaimái-kwaasiye óꞌon-kwaasiye torupamái máyómba tuwánoyasa 


text:
mindárai aampaꞌó kuyan-áímbá simátimesarai sésarai toómbá topámbai símísakai Ísóigomba aúyarauye sirááiye. Ísuna kwaási kwembá awánaraan-kwasai. 


text:
siyáánarumpin-avigwara sísamaivin-avigwaraꞌa awánéꞌa kentávéꞌa kwemán-iye seró. kwaántá-kwaasi amagwárá ayáántánkwaraꞌa íma kwáyáivo kembá úwoi kwáyáivo suwánéꞌa sineꞌá tátoraaro 


text:
anón-aamoi kwéesa táátavai ésa anón-imayaa kwéuwana kwaántán-iye sevó séna Ísu naí-yántááꞌá makáao tísaa ena súwasa 


text:
<br/>násuwena simátimena séna kesé úwoi máyaundaraꞌa maará séꞌa kentávéna Mósesi agaimaréna siráin-ainkwara Áánútun-aai sirón-kwaasi agaimarésa siráan-ainkwara monor-ímá agaimarésa siráan-ainkwaraꞌa áraiꞌa paáriniye simátímakaundawe. 


text:
Áánútun-aai aúváí-kwandaaivimba agaimaréna séna Áánútumo usásinankaiwaimba áíꞌa índaiꞌa umánkaiyana puwínímbanivo kaumbo-táwai maisuwéna usásinainasa 


text:
kwená asirayánkwáráꞌá mésa aivaꞌá Yérúsaremu-naopaꞌa simátimesa minkákémbá óꞌon-oꞌom-baravaken-kwaasi mósimatim-besimatin-esa sésa kentí sáwí-imayaa tuwéꞌa Áánútumpaꞌa tíyana kentí sáwí-imayaa maitiyuwáníye agaimaréna siráiye. 


text:
kesivo asiramái séna tíméndawaimba aiꞌmáráanana keinárawate kumbéniye. Yérúsaremu-naopaꞌa máyaiyana keinárawapimba kumbéna kwíyómpaken-asirayamba timínaꞌa awánaan-aimba simátímaꞌmaeꞌa koró Ísu siráiye. Áánútu Ísumba airówana iráin-kwasai. 


text:
<br/>simásuwena Ísu tíꞌmaena Yérúsaremuvaꞌa tuwéna Pétáni-naor-egwaaꞌa koména ayáándei káátarena séna Áánútu kaweꞌá umátinkaiye 


text:
aasiyaasi-táwai anóm-bonoꞌ-naumpaꞌa kwéiyesa Áánútu áwíꞌa mósá makáawe. <n>Árúku kemá súnda-aimba ánásaiye.</n><pb/>


text:
Ísu Káráísitina akúniꞌa uráan-kwasai. Ísu aíkwáꞌnáma Tévítimani. Tévíti aíkwáꞌnáma Ááváramumani.<pb/> 


text:
Ááváramu Áísákaamba marankówana<pb/>Áísáka Yákópomba marankówana<pb/>Yákópo Yúta-iyai áváráwáínónda matinkówana<pb/> 


text:
Yúta Pérésinte Sáraante matínkaraimba<br/>tinówa Témamani.<pb/>Pérési Éséronimba marankówana<pb/>Éséroni Árámumba marankówana<pb/> 


text:
Árámu Ámínátapamba marankówana<pb/>Ámínátapa Násonimba marankówana<pb/>Násoni Sáómonimba marankówana<pb/> 


text:
Sáómoni Póásimba maránkaraimba<br/>anówa Áréꞌapimani.<pb/>Póási Ópétimba maránkaraimba<br/>anówa Árútimani.<pb/>Ópéti Yésimba marankówana<pb/> 


text:
Yési Tévítimba marankówana<pb/>Tévíti kárákwiyi-iꞌa uráiwai Sórómonimba<br/>maránkaraimba anówana aiva-kwánkó áwíꞌa<pb/>Yúráya úwana naaén-kwamba Tévítimani.<pb/> 


text:
Sórómoni Áríyapoamumba marankówana<pb/>Áríyapoamu Ápáísaamba marankówana<pb/>Ápáísaa Ésaamba marankówana<pb/> 


text:
Ésaa Yíósavatimba marankówana<pb/>Yíósavati Yórámumba marankówana<pb/>Yórámu Ásáyaamba marankówana<pb/> 


text:
Ásáyaa Yótámumba marankówana<pb/>Yótámu Éꞌásaamba marankówana<pb/>Éꞌásaa Ésékayaamba marankówana<pb/> 


text:
Ésékayaa Mánásaamba marankówana<pb/>Mánásaa Émósimba marankówana<pb/>Émósi Yósáyaamba marankówana<pb/> 


text:
Yósáyaa Yékónaya-iyai áváráwáínónda matinkówasa minkánáávímbá Pépíróni-naopakewai Ísareri-kwaasi tayíꞌmaesa Pépírónivaꞌa ándávaꞌa mátínkaraawe. 


text:
<pb/>Pépírónivaꞌa mátínkó-kanaavimba<pb/>Yékónaya Síátiomba marankówana<pb/>Síátio Sérápápeomba marankówana<pb/> 


text:
Sérápápeo Ápáyatimba marankówana<pb/>Ápáyati Éráyakimumba marankówana<pb/>Éráyakimu Ésomba marankówana<pb/> 


text:
Éráyati Éríesaamba marankówana<pb/>Éríesaa Mátánaamba marankówana<pb/>Mátánaa Yákópomba marankówana<pb/> 


text:
Yákópo Yósépimba marankówana<pb/>Yósépi Máríyaamba awaikó úwana Máríyaa Ísumba anówamani. Ísuntavesa Áánútu usásinankaiwaiye sésa Káráísitiye kwésewe. 


text:
<pb/>Ááváramumo máyonkaꞌa sísamaivakemba éíyaimba kumbaimái-kwaasi 14 kwaasi agáyówasa Tévítimo paárurenamo máyonkaꞌa sísamaivakemba éíyaimba kumbaimái-kwaasi 14 kwaasi agáyówasa Pépírónivakewai tayíꞌmaesa Pépírónivaꞌa ándávaꞌa mátínkarowasa máyón-kanaavimba sísamaivakemba éíyaimba kumbaimái-kwaasi 14 kwaasi agáyówana minkáꞌá Máríyaa Ísu Káráísitimba maránkaraiye. Ísumba maránkarain-kwasai. 


text:
<pb/>Ísu Káráísitimba marankómba maará uráiye. Ísu anówamba Yósépinkaꞌa siváúmaresa ítámakowana Yósépi íma kwesé kurónkaꞌa ámúꞌa paáruraiye. Áánútun-amanko ámúꞌa paárumankarowana 


text:
awaikó kaweꞌá kwéuwai séna kwaási túrankaꞌa aiꞌmáráanana Máríyaa aigaeyávéna iváímpoꞌa aúpáꞌá aiꞌmátuwanaumne-imayaa uráiye. 


text:
<br/>mirá imáyáama kwéena aún-kwáyowana Ísóigona kwayóꞌnákó kwíyómpakewai kaainampáꞌá simámena séna Yósépiyo Tévítin-andaraken-kwaasi óne. Máríyaamo ámúꞌo káúvímba Áánútun-amankowe suꞌmai ámúꞌa kauwánkáímba po kwembá úwoi mayáníyompo íma ááꞌa kaíno. 


text:
iyámpóímo marankánímba áwíꞌa Ísuwe simámiyo siráiye. mináwíkóná ááimba kwená kwaási sáwí-imayaaomo tátokaimpinkemba iyátinkaniye siráiye. 


text:
kwemá agaimaréna séna<br/>moórá-inaamarugo kwaaí íma mairéna ámúꞌa<br/>kaumái iyámpói marankáínasa miníyámpóígó<pb/>áwíꞌa Émániyueriye sénááowe agaimaréna siráimba mináwíkóná ááimba Áánútu keséya máyáiye siráiye. 


text:
íma kwesé kúmba úwoi ména kárákwirowana iyámpói marankówana Ísuwe séna áwíꞌa tamánkaraiye. aaváúmó usópaken-kwaasi taawánaraan-kwasai.<pb/>


text:
Yútiyaa-maravaken-kawaanako áwíꞌa Éróti máyon-kanaavimba Pétáremu-naopaꞌa Máríyaa Ísumba maránkarowasa némpakemba aaváúmó usópaken-kwaasi kawer-ímáyáágwárá-kwáásí teémesa Yérúsaremu-naopaꞌa tésa 


text:
sésa Yútaa-kwaasiraꞌa kárákwiyinine sénamo maránkáín-iyampoi náávara ánkaraao. aaváúmó usaipáꞌá méta awánáúndaya moórá-oꞌa paárisata awánéta séta iyámpói maránkaraimba póta awánéta kwenáwíꞌa mósá maránáe séta teémeta túne siráawe. 


text:
<br/>suwaná marará-káwáánákó Éróti mináímbá isówana arunkó sáwíꞌa úwasa Yérúsaremu-naopakewaigwaraꞌa ísówana tirunkó sáwíꞌa úwana 


text:
Éróti mono-káwáá-kwáásíyé ámáámba sun-kwáásíyé tááyowasa torupamái máyówana séna Áánútu aiꞌmaráníwaimba Káráísitimba marankánímba náávara ankáníyo súwasa 


text:
Yútiyaa-maravaꞌa Pétáremu-naopaken-kwaasiyono. Yútiyaa-maravaꞌa kárákwiraawaivimba kentí naaópaꞌo kárákwiraawai íma tínaaempaꞌa máyáawe. kentí naaópakemba moóráwai paárurena kesí kwaási Ísareri-kwaasiraꞌa kaweꞌá umái kárákwiyiniye agaimaréna siráiye suwaná 


text:
Éróti iséna aaváúmó usópaken-kwaasi aúpáꞌá tááyowasa tuwaná tísaa ena séna nósa-tawai minóꞌá paárisara awánaraao súwasa simámúwana 


text:
Éróti séna Pétáremuvaꞌa miníyámpóí koavakáá-umai awánéꞌa tasimásimiyaꞌa kesé kuréꞌa kwenáwíꞌa mósá máráano súwasa 


text:
isésa kumbá aaváúmó usópaꞌo mésamo awánaraan-oꞌa awánowana minókómá aivaꞌá kwégwena miníyámpóímó máyonkaꞌa kogwaúwasa 


text:
mindáúmpáꞌá iyésa anówante miníyámpóíyé tuwánésa kívairesa miníyámpóígó áwíꞌa mósá marésa unáámbá óin-tokésa kawe-tántááꞌá kóri-ontamba óimai amésa kawer-úmúmbó ií-yántááꞌá óimai amésa áséi-kwiyum-basawenkwaraꞌa óimai ámakaawe. 


text:
<pb/>ámatuwesa tuún-kwáúwana Áánútu kaainampáꞌá simátimena séna Érótimba íma kosimáméro súwasa óꞌon-ampakemba kentí naaópaꞌa kóuraawe. Ísumba áíꞌmaesarai Ísípivaꞌa kurááyan-kwasai. 


text:
<br/>kóúwana kwíyómpakemba Ísóigona kwayóꞌnákómbá Yósépi kaainampáꞌá awánówana séna Éróti miníyámpóí tuvuwíndayavena kwéavakaa-ivo usásine anówante miníyámpóíyé tíꞌmae Ísípi-maravaꞌa koménaꞌa aáno simáméꞌa áíꞌmae tiyó sénaumne súwana 


text:
miváꞌá komáyowana Éróti pukáiye. naaóváꞌá Áánútun-aai simátímakowai sirónkaꞌa póna mirá uráiye. kwemá agaimaréna séna Ísóigo séna<pb/>Ísípi-maravakemba kesáánimba máyainaꞌa<pb/>ááyaanana koyauweráníye siráiye agaimaréna sirónkaꞌa póna mirá uráiye. iyámpói tínkankaan-kwasai. 


text:
<pb/>Éróti awánómba aaváúmó usópaken-kwaasi kampaꞌá simáuwesa kóúwana Éróti arunkó áyámba úwana aaváúmó usópaken-kwaasi simámakon-aintavaiye oꞌá paáruraiyemo sirón-aintavaiye imáyáa éna évakarawai tiꞌmaréna séna Pétáremu-naor-ayampaꞌ-naopimpaꞌa kaer-ímó ten-íyámpóíyé ímo kaer-ímó tarén-iyampoiye tivakáá-umai tínkantuwaaro súwasa mirá uráawe. 


text:
<br/>naaóváꞌá Áánútun-aai simátímakowai áwíꞌa Yérémaya sirónkaꞌa póna mirá uráiye. kwemá agaimaréna séna<pb/> 


text:
Áráma-kwaasi ávááraumaimo iviꞌó taráamba ísaraawe. Áréseo aísaavutantamba uráan-kwaasi miwítí iyámpóíyavesa iviꞌá taawasá iyámpóímo pukáantavesa timambá aráápamai tínkaraawasa úwoi iviꞌá támae iráawe agaimaréna siráiye. Ísípivakemba tiráin-kwasai. 


text:
<pb/>Éróti puwúmba Yósépi Ísípi-maravaꞌa ména kwíyómpakemba Ísóigona kwayóꞌnákómbá kaainampáꞌá awánówana séna 


text:
miníyámpóígómbá tuvuwónáe sen-kwáásí áꞌa púwóvo usásine anówante miníyámpóíyé tíꞌmae Ísareri-maravaꞌa kwaaó súwana 


text:
Éróti ááninko áwíꞌa Ákéreasi kwemá avowáná anondá Yútiyaa-ayampaꞌa kawáá-máyáí kwémayowana Yósépi iséna mináyámpáꞌó koménintavena inkaisúwana kaainampáꞌá Áánútu simámuwana Káríri-ayampaꞌa 


text:
Násáreti-naopaꞌa tíꞌmaena koméraiye. naaóváꞌá Áánútun-aai simátímakowai sirónkaꞌa póna mirá uráiye. kwemá Ísuntavena séna<pb/>Násáretivaken-kwaasiye sénááowe agaimaréna sirónkaꞌa póna mirá uráiye.<pb/>


text:
minkánáávímbá moóráwai áwíꞌa Yóni ména nombá pétinkowai póna Yútiyaa-maravaꞌa kúmba kavóná-maravaꞌa koména simátimena séna 


text:
Áánútu kwená kwaási kawááimba ááimba kwéasaivo kentí sáwí-imayaa tuwéꞌa Áánútumpaꞌa teró simátímaꞌmae iráiye. 


text:
naaóváꞌá Yóni íma máyonkaꞌa Áánútun-aai simátímakowai áwíꞌa Áísáya Yónimo paárinintavena imáyáa éna agaimaréna séna<br/>moóráwai kavóná-maravaꞌa ména aayamáírakemba séna Ísóigona aambá kwirankánááomba kwená aambá arupí íyana minámpáꞌá kwíno Áísáya agaimaréna sirónkaꞌa póna Yóni paárúwana mináímbá paáruraiye. 


text:
<pb/>Yóni póígo áwíꞌa káámeri kwená áyáú-kwatoi iréna aúwarasinei ámúranda uréna aꞌnóríné kwantáámíkóná aúwé mintóné suꞌmai kwénena 


text:
aaí simátímaꞌmae iyúwasa Yérúsaremu-naopaken-kwaasiye Yútiyaa-ayampaken-kwaasiye Yóntáni-nonkona menávápákéné maanávápákén-kwáásíyé miráumai kwaási tóyo ésa 


text:
<pb/>Yóni nombá pétinkena awánómba ámáán-kawaa-kwaasiye Sátúsi-monor-aimbo sun-kwáásíyé sáwívaꞌa nombó pétinkanintavesa kwenópaꞌa tóyo uwaná simátimena séna iyánkó póígon-araaꞌan-owe. Áánútu kentí sáwí-meyamba timínívo nááwa simátímísara iséra inkaiséra kwéteo. 


text:
Ááváramu kentáá síkwáꞌná imbá póta Áánútuna kawe-kwáásíyá úne séꞌa mirán-ímáyáá íma oró. Áánútu Ááváramu aísaavutantamba ónááowe sénaraankasi maanóntámpínkémbá kanaám-poꞌa kwaási aúráaro sisaꞌá aúráasino. Ááváramu aísaavutantamba uráundawai póta kawe-kwáásíyá úne séꞌa mirán-ímáyáá íma oró. 


text:
íma kawer-árámbá íyain-taima ááimpimba kwéayaisuwesa iravímbó agaisúwáantemba Áánútu miráumai kentí sáwí-meyamba timíníye Yóni siráiye. 


text:
<pb/>Yóni simásuwena séna kentí sáwí-imayaa tuwéꞌa Áánútumpaꞌa tewáí nombá kwévetinkaundanivo kesínaaemba tíníwai Áánútun-amankomba aiꞌmaráínana kuména keinárawapimba anómba umátinkaniye. iramó agáyáantemba íníye. kwemá anóndakoma kembá usáyaaitaraimba póꞌa kwemó aaimó síndavimba kemá aaimá sendamá uwóvíꞌa ónaumne. 


text:
aawinkwínaumo sípétivimbo mósá makésamo iyaavumásúwááwanamo anómbo marapáꞌó kúmísanamo ásima úndáomo tútúwaisasamo kaíkaiꞌo ínín-iravimbo kwiyúmaimo agaisuwésamo anómbo naaúmpaꞌo mósá máráantemba kwaási miráráámbá íníye Yóni siráiye. Ísumba nombá pérankarain-kwasai. 


text:
nombá pérankowana nompínkémbá usásinowana sokón-tawaai taaínkaar-úwana Yóni awánómba Áánútun-amanko mááiraamba úmaena Ísu aneꞌá kumbáyowana 


text:
aaigówé suꞌmai kwíyómpakemba séna maawámá kesáánimba isaꞌá kwená imáyáa kwéeꞌa ávááraumai aamoí umánkaumne siráiye.<pb/>


text:
Sáátáánigo Ísu sáwíꞌo índa awánanae séna Ísunopaꞌa téna séna emá Áánútu áánimba úne kwésempo maanóntánkóntáváí toómbá aúrénaꞌa naanó siyó súwana 


text:
Ísu séna Áánútun-aai aúváí-kwandaaivinkemba séna<br/>toómbó náíyawaiye suꞌmai kwaási íma tátoraivo<pb/>Áánútu siráiniꞌa amápaꞌa íyana tátoraniye siráimba póꞌa emó sénda íma mirá ónaumne súwana 


text:
séna Áánútun-aai aúváí-kwandaaivimba séna<pb/>Áánútu kwíyómpakemba kwená kwayóꞌnárawaꞌa tiꞌmaráínasa enkáꞌá kárákwiresa pósa óntankaꞌa aísamaima turaráanavo sésa tiyáándei aramónááowe siráiye. mindáyavai emá Áánútu áánimba úne kwésempo maankákémbá ásávenasa kwíyómpakendarawaꞌa arámbaesa marapáꞌá móru ankánááowe Sáátáánigo súwana 


text:
Ísu séna Áánútun-aai aúváí-kwandaaivinkemba áꞌa mirá siréna moórá-ainkwaraꞌa séna<br/>kentí Ísóigo Áánútumba<pb/>áísaa umai isánáe íma seró siráimba emó séndantembo mirámó ékai Áánútumba áísaa umai isáúsino. mindáyavai emó sénda íma mirá ónaumne Ísu súwana 


text:
Sáátáánigo Ísumba áíꞌmaena anón-omapaꞌa iréna móankena amápaꞌ-maravaꞌa kárákwiron-kwaasiye miwítí anón-asirayane agaráárankena 


text:
séna kenkáꞌó kívairemo kesí imáyáamo mósá márénaꞌo éꞌa kárákwiyi-mayai áména kárákwiyiniyone Sáátáánigo súwana 


text:
Ísu séna Sáátáánigo kówaao. Áánútun-aai aúváí-kwandaaivinkemba séna<br/>kentí Ísóigo Áánútumpaꞌa imáyáa éꞌa kwenáwíre<br/>suꞌmai mósá maréꞌa kwená mayáíyé suꞌmai máyáaro siráimba póꞌa emó sénda íma mirá ónaumne súwana 


text:
Sáátáánigo auwéna kúwasa kwíyómpakemba Áánútuna kwayóꞌnárawaꞌa kumésa Ísumba áwaꞌnaa uráawe. Ísu kwená mayáímó ááimba ásárain-kwasai. 


text:
<pb/>Yóni marará-káwáánákó áwíꞌa Érótintavena séna sáwíꞌa uráiye siróntavena ándávaꞌa máankowana máyon-aimba Ísu iséna Káríri-ayampaꞌa kwéna 


text:
Násáreti-naopaꞌa íma koména Kápénéamu-naopaꞌa koméraiye. mindáópaꞌa Káríri-nonkwaaunkon-awampaꞌ-naopaꞌa Sépiyuraaniye Návataraiye tísaavutantamba uráawaiti maraváꞌá kwáyon-daopaꞌani. 


text:
Ísu Kápénéamu-naopaꞌa komáyomba naaóváꞌá Áánútun-aai simátímakowai áwíꞌa Áísáya agaimaréna sirónkaꞌa póna mirá uráiye. kwemá agaimaréna séna<pb/> 


text:
Sépiyuraaninte Návatarainte mindárai tísaavutantamba uráawaiti maraváꞌá nonkwaaúnkón-awampaꞌa Yóntáni-nonkona menávápáꞌ-máráó áwíꞌa Káríri-maravaꞌa máyáawai óꞌon-oꞌon-kwaasiyaveꞌa súnda 


text:
minkwáásí túnkwi-ayampaꞌa mésa sámo kaípaꞌa awánanaaowe. Áánútuna némpaꞌo túnkwi-ayampaꞌo máyáawai sán-kamátinkaniye agaimaréna sirónkaꞌa póna Ísu paáréna mirá uráiye. 


text:
minkánáá Ísu simátimindayavena ááimba ásámai simátimena séna Áánútu kwená kwaási kawááimba ááimba kwéasaivo kentí sáwí-imayaa tuwéꞌa Áánútunopaꞌa teró siráiye. Ísu éíyain-kwaasi tááyarain-kwasai. 


text:
<pb/>Ísu Káríri-kwaaunkon-awampakavamba kúmba kae-kwáásíráí mésarai awaaó áwíꞌa Sáímoni moórá-awiꞌa Pítaa úwana áváko áwíꞌa Éndaru umái mésarai miwítí mayáímá pósarai noyááꞌa toꞌmái tímapaꞌa kwénaaesarai kwase-únámbá nompí tukóyana 


text:
Ísu simátimena séna kesé tekaiyó. noyááꞌo toꞌmáímo tímapaꞌo kwénaaoyantemba aúná-mayai tíménakai kwénaaekai kesáái simátímapaꞌa kwénaaiyasa kesópaꞌa teró súwasarai 


text:
<br/>kwesé kuyaná Ísu kómarena kúmba kae-kwáásíráí mésarai Sépéti ááninkai awaaó áwíꞌa Yémési úwana áváko áwíꞌa Yóniye tivowámpi kwimái nompí-sípívímbá mésaya kwase-únámbá toꞌmayaa kwéuwana Ísu minkáéꞌnárai tááyowasarai 


text:
avekáámbá tivowámbá mindómpí-sípívímbá auwésarai Ísuwe kurááiye. Ísu sáwíva-kwaasivimba mayáí mairáin-kwasai. 


text:
<pb/>Ísu Káríri-ayampaꞌa naaóꞌ-naoꞌa kwénaaena monoꞌ-náúmpímpáꞌá Áánútu kwená kwaási kawááin-aimba mináséí-kwásáí kosimátímapaꞌa kwénaaena óꞌon-oꞌon-tiꞌo ún-kwaasi asóvamatinkavaꞌa kúwana 


text:
kwenááigo Síriyaa-maravaꞌa naaóꞌ-naoꞌa kóyáwé úwasa óꞌon-oꞌon-tiꞌo ún-kwaasiye taraváá-kwámbó tirumpimbó máyon-kwaasiye tíyayaambo árúkun-kwaasiye tíyayaambo pukón-kwaasiye mirámó un-kwáásí taagwiyaꞌmaésa Ísunopaꞌa mátínkówana asóvamatinkena 


text:
aambó kwénaaumba sáwívarawai Káríri-ayampakene Tékáporisi-ayampakene Yérúsaremu-naopakene Yútiyaa-ayampakene Yóntáni-nonkona menávápákén-kwáásíyé miráumai-naoken-kwaasi kwenópaꞌa tóyo uráawe.<pb/>


text:
Ísu máyowasa sáwíva-kwaasimo tóyo umbá tuwánéna omápaꞌa umáyowasa kwená kwaásiyomba torupamái máyówana 


text:
miwívímbá sáwí-imayaa kwáyáísana tirunkó umbaí kwétaiwai Áánútu miwí kaweꞌá kwéumatinkena etóyóí kwéumatinkaiye. 


text:
Áánútu siráintemba mirá ónáe kwésewai Áánútu miwí kaweꞌá kwéumatinkena kaweꞌó umáímo ménaaontavena kaweríꞌa umátinkaniye. 


text:
tirumpinkémbó kawer-áíné suꞌmai kwésewai Áánútu miwí kaweꞌá kwéumatinkaimba pósa Áánútumba awánanaaowe. 


text:
kwaásivimbo paru umátinkanaaontavesa mayáí kwémayaawai Áánútu miwí kaweꞌá kwéumatinkena kesí iyámpóin-owe síníye. 


text:
Áánútuntavesamo imáyáamo ésamo arupí umáímo máyáantavesa sáwíꞌa kwéumatinkaawe. Áánútu miwí kaweꞌá kwéumatinkena miwí kwená kwaási-iꞌo ombá póna kwégawaaiye. 


text:
keinárawaꞌo kentávéꞌo asiramáímo máyáantavesa mindáyavesa sáwí-aimba simátinkesa sáwíꞌa umátinkesa óꞌon-oꞌon-kampar-aimba simátinkaamba Áánútu keinárawaꞌa kaweꞌá kwéumatinkaiye. 


text:
naaóváꞌó Áánútun-aaimo simátímakowaimo sáwíꞌo umátínkaraantemba ívéꞌa sáwíꞌa kwéumatinkaamba tirunkó kaweꞌá kwéinaꞌa aamoí éꞌa kwíyómpakemba kentí kaweꞌ-méyámbá mayánááowe Ísu siráiye. sán-kaí-áíné uwígón-aaiye Ísu siráin-kwasai. 


text:
<pb/>Ísu simásuwena simátimena séna marapáꞌó máyáan-kwaasivimba méꞌa uwígómó áséimo intenkáámbá kwéowe. mirá kwéombanivo uwímó sáwíꞌo énamo imbá íma kaweꞌá umái kéna íma áséi éna úwoisankaamba umágwisasa aampaꞌá tukésa kwénaaowe. 


text:
<br/>marapáꞌó máyáan-kwaasivimba méꞌa sámo kaintenkáámbá kwéowe. ááraipaꞌo kwáyáin-daopaꞌo mósá awánaantemba keinárawaꞌa máyáawaina ááimba kwéawanaawe. 


text:
miráumai sámo kaintembá kwaásivimba méꞌa sán-kamátinkaiyasa kentí kaweꞌ-máyáí tuwánésa kentivo kwíyómpaꞌo máyáiwai áwíꞌa mósá maránááowe Ísu siráiye. Ísu ámáámba siráin-kwasai. 


text:
<pb/>Ísu mináímbá simásuwena séna íma kentávéꞌa séꞌa Mósesi siráin-aine Áánútun-aai simátímakaawai siráan-aine iváꞌá túwáiwaiye íma seró. Áánútun-aai siráan-aimba íma tuwánaumpo siráanteniꞌo umáímo paárinintaveꞌa kunkáumne. 


text:
simátíménda ísáaro. kwíyómba maramá kwáyáísana póna Áánútun-aai kwaíkwaiꞌa kwéiye. Áánútun-aaigo amápaꞌa kwaíkwaiꞌa kwéimba póna mináínkómó siráinten-umai amápa-tantaaꞌa paáriniye. 


text:
miráumai Áánútun-aaivinkembo kítor-aimbo araaisésamo óꞌowantavesamo sésamo kwéundantemba mirá ínímba mindá kanaán-iye síyanamo éna Áánútu séna kesí kwaási kawááunda-kwaasivinkemba íma asirayán-kwáásímán-owe sínívo Áánútun-aaimo taagwiyavésamo simátimesamo sésamo Áánútun-aai ísáaro kwésewaiyavena Áánútu séna kesí kwaási kawááunda-kwaasivinkemba anón-kwaasiman-owe síníye. 


text:
moórá-aimba simátimunda ísáaro. ámáán-kawaa-kwaasiye ámáámba sen-kwáásíyé sésa Áánútumo siráintemba umái máyaumnemo sembá kampaꞌá kwésewe. miwímó ontembó keinárawaꞌo éꞌa Áánútumo kawááipaꞌa íma méꞌa Áánútumo siráintemba áraiꞌa mirámó éꞌo éꞌa Áánútumo kawááipaꞌa ménaaowe Ísu siráiye. tínkamon-aimba siráin-kwasai. 


text:
<pb/>Ísu maarán-áínkwáráꞌá séna naaóváꞌá Mósesi kentíkwáꞌnáyavena simátímakain-aimba ísaraamba maará séna tínkamiyasamo puwónááoniꞌa íma oró. mirámó íyasamo ésa aaivimbá maitinkánááowe siráimbanivo 


text:
simátimeꞌa séꞌa miwítí kwaásiyavesa aaisambá kwétiyiyawai aaivimbá maitinkánááomba mindá kanaán-iye. miwítí kwaásiyavesa sáwí-aimba simátínkáawaima tíꞌmaesa aaimó ísáawaitopaꞌa mátinkaiyasa aaivimbá maitinkánááomba mindá kanaán-iye. miwítí kwaásiyavesa uwoꞌaó-kwáásíyáꞌo. úwoi-kwaasiyaꞌo. sésa simái sáwíꞌa kwéiyawai sáwí-meyambo mayánááopaꞌo iramó kwégaipaꞌa ménaaomba mindá kanaán-iye. 


text:
mirán-áímbá imáyáa ombá Áánútuntaveꞌo imáyáamo éꞌo moórá-yantaaꞌo aménáeꞌo anóm-bonoꞌ-naumpaꞌo koméꞌo éꞌa kentí kwaási aaí tátokaiyaꞌo táákaꞌo makéꞌo éꞌa 


text:
Áánútumbo aménááon-tantaaꞌa óntan-taareigona egwaaꞌá mámareꞌa mináímbá koísámai arupí umásuweꞌa koyauweréꞌa Áánútumba áméro. 


text:
aaimó simátinkanae síyawaimo tíꞌmae kwíyasa aampaꞌá mósimai paárumasuwesa koró. anón-kwaasimo mátimiyasamo ésa i-kwáásí timíyasa ándá-naumpaꞌa tinkánááowe. 


text:
ímo mirámó íyasamo ésa ándá-naumpaꞌa mótinkaiyasa íma ááéma ánásanaumne sésa amápaꞌ-meyamba tímatuwaiyasa ayútinkanaaowe Ísu siráiye. aarakwáꞌó tasáén-aimbo siráin-kwasai. 


text:
<pb/>Ísu mináímbá simásuwena séna naaóváꞌá Mósesi simátímakain-aimba ísaraamba maará séna óꞌowi tuwainímbááre tuwaiꞌmááte íma nááóro siráimbanivo 


text:
simátimeꞌa séꞌa moóráwaimo moórá-inimbo awánénamo tavisénáe sénamo ínímba íma avoraꞌá ínívo imáyáaneiye suꞌmai tavisínana Áánútu séna imáyáavinkemba áꞌa kwéyavisiye síníye. 


text:
túrankomo sáwíꞌo ínaꞌa misáwí-ámpáꞌá kúnavo séꞌa moórá-turamba pítuwaaro. kae-túrándéímó awánéꞌo éꞌa sáwí-marupaꞌo iramó kwégaipaꞌa kónááomba mindá sáwíꞌan-iye. sáwíꞌo uráinda maisuwéꞌo máyáamba mindá kaweꞌán-iye. 


text:
tiyáánkomo sáwíꞌo ínaꞌa misáwí-ámpáꞌá kúnavo séꞌa moórá-tiyaamba arátúwáaro. kae-tíyáámbó kwáyainaꞌo éꞌa sáwí-marupaꞌo iramó kwégaipaꞌa kónááomba mindá sáwíꞌan-iye. sáwíꞌo uráinda maisuwéꞌo máyáamba mindá kaweꞌán-iye. 


text:
<br/>naaóváꞌá Mósesi maará séna moóráwai awainínkómbá aiꞌmátuwaindawai aúváívimba agaimaréna séna kesuwainímbá aiꞌmátuwaumne séna agaimái amiíno siráimbanivo 


text:
simátimeꞌa séꞌa awainínkó íma moórá-kwaasigoe kwénaaisana awaikó aiꞌmátuwaisana minínínkó kówéna moórá-kwaasi komairéna minínínkó aúná-kwaasigoe kwénaaimba sáwí-amba kwénaaiye. aivar-áwáíkómó aiꞌmátukaintavena mirá kwéiye. moórá-kwaasigo aiꞌmátukain-inimbo kwémayaimba kwegwáráꞌá umóyámbá kwémayaiye Ísu siráiye. amápa-tantaapimba íma matuwéꞌa seró-kwasai. 


text:
<pb/>Ísu maarán-áínkwáráꞌá séna naaóváꞌá Mósesi simátímakain-aimba ísaraamba maará séna Ísóigompata mirá ónaumne síyamba kampaꞌá seváínivo áraiꞌa séꞌa mirá oró siráimbanivo 


text:
simátimeꞌa séꞌa kemó mirá ónaumnemo síyambo éꞌa áraiꞌa mirá oró. kemó ímo mirá ónaumnemo síyambo éꞌa áraiꞌa íma mirá oró. Áánútu kárákwiraiwai kwíyómpaꞌa máyáivo Áánútu áwíkaꞌa íma matuwéꞌa seró. 


text:
Áánútu marapáꞌá kárákwiraipaꞌan-ivo íma mararáꞌá matuwéꞌa seró. Yérúsaremu-naopaꞌa Áánútu kárákwirain-daópaꞌan-ivo íma mindáópaꞌa matuwéꞌa seró. 


text:
avután-áꞌnóntáúráꞌá kaantáún-aꞌnontau íma kanaán-umai auréꞌa kaantáún-aꞌnontauraꞌa avután-áꞌnóntáú íma kanaán-umai auránááovo tiꞌnónkáꞌá íma matuwéꞌa seró. 


text:
kemó mirá ónaumnemo síyambo éꞌa maarán-áíné suꞌmai seró. owé mirá ónaumne seró. kemó ímo mirá ónaumnemo síyambo éꞌa maarán-áíné suꞌmai seró. aꞌáo íma mirá ónaumne seró. simátimunda-aimba Sáátáánigona imáyáavinkeniꞌa kwéowe Ísu siráiye. anondámo ímo tínkami-kwasai. 


text:
<pb/>Ísu mináímbá simásuwena séna Mósesi simátímakain-aimba ísaraamba maará séna moóráwaimo moóráwai aúrambo pítuwainasamo ésa kwená meéyámbá kwenaúramba pítuwanaaowe. moóráwaimo moóráwai áwááyaamba kútúyuwainasamo ésa kwená meéyámbá kwenáwááyaamba kútúyuwanaaowe siráimbanivo 


text:
simátimeꞌa séꞌa moóráwaimo sáwíꞌo umánkáimba íma anondá kwembá sáwíꞌa umánkaino. moóráwaimo ááꞌo tuwausínamo e íma kwembá inkamé ókwaraꞌa kwántáminana tuwausíníye. 


text:
moóráwaimo ená unáánkwátóiyavesamo mayánaunda póꞌa áíꞌmaeꞌa aaimó isáí-kwáásígónópaꞌa máánkareꞌa ókwaraꞌa mayánaumnemo sínamo e íma aꞌáo se paákár-únánkwátóigwaraꞌa amiyó. 


text:
moóráwaimo aampaꞌó tátorenamo séna kesí náaindaamba sáwíyankaꞌa súwaꞌnaa uwómó sínamo e íma aꞌáo se úwoi ayáátáákaꞌa áwaꞌnaa uwo. 


text:
moóráwaimo moórá-yantaatavenamo simiyó sínamo e úwoi amiyó. moóráwaimo moórá-yantaatavaimo kwááyu simiyó sínamo e mirá uwo Ísu siráiye. namuro-kwáásí kaweꞌá umátínkáaro-kwasai. 


text:
<pb/>Ísu mináímbá simásuwena séna naaóváꞌá simátímakain-aimba ísaraamba maará séna kentí kwaásiti imáyáa oro. kentí namuro-kwáásí tíyámba umátínkáaro siráimbanivo 


text:
simátimeꞌa séꞌa kentí namuro-kwáásí imáyáa timéꞌa sáwíꞌo umátínkáawaiyaveꞌa túwaꞌnaa umai Áánútumpaꞌa námúnaa seró. 


text:
mirámó ombá kwíyómpaꞌo kentivo máyáiwaina iyámpói-iꞌa kwéowe. Áánútu miráumai kaweꞌá umátinkena aaí sisaná aaꞌá kaisaná kawe-kwáásíráré sáwí-kwaasirare aaꞌá kaisaná Áánútu aaí sisaná aaꞌá tisaná arupí-kwaasirare ímo arupímo umáímo máyáan-kwaasirare aaꞌá kwétiye. 


text:
amáparawai kentí kwaásiti imáyáamo kwéowasamo ombá anondá miwítí imáyáa kwéowe. táákísimo máyáan-umoyan-kwaasi íma kawe-kwáásí ombánivo miwítí kwaásiti imáyáamo kwéowasamo ombá anondá miwítí imáyáa kwéowe. miráumaimo kentí kwaásiti imáyáawe suꞌmaimo kwéiyanamo éna Áánútu íma kaweꞌ-méyámbá timínívo kentí namuro-kwáásígwáráꞌá imáyáa tíméro. 


text:
amáparawai kentí kwaási-iꞌa umái kaweꞌá kwéumatinkaawe. Áánútuna aambó ímo kwárááwaigwaraꞌa mirá kwéowe. mirámó onten-umái kentí kwaásiye suꞌmai ímanivo kentí namuro-kwáásígwáráꞌá kaweꞌá umátínkáaro. 


text:
kentivo kwíyómpakewai kasenkuíꞌa umái máyáimba mindáyaveꞌa imáyáa éꞌa kasenkuíꞌa umái máéro Ísu siráiye.<pb/>


text:
Ísu mináímbá simásuwena séna évakarawaiyaveꞌa tirumbá umátinkeꞌa túwaꞌnaa ónááomba íma maarán-ímáyáá éꞌa kwaási máyaiyankaꞌa kwétuwaꞌnaa-onasa anón-kwaasiman-iye sígwáe-imayaa íma éꞌa úwoi túwaꞌnaa oro. mirán-ímáyáámó kwéeꞌo túwaꞌnaa íyanamo éna kentivo kwíyómpakewai kaweꞌ-méyámbá íma timíníye. 


text:
óísambo ímo makáawaimo túwaꞌnaa ónááomba kwaási aamoí umásinkaigwae-imayaa íma éꞌa íma anónkar-anonkaꞌa síyamba úwoi túwaꞌnaa ónááowe. kaumbo-káér-ainkwara-kwaasi monoꞌ-náúmpáré aamparé kwirésa anónkaꞌa sembá óísambo ímo makáawaimo tímémba íma miwítí imáyáa ombá kwétimesa kesúwíꞌa mósá maráígwáe sésa kwétimewe. áraiꞌa simátimeꞌa séꞌa mindámo tímén-anonda miwí túwíꞌo mósá máráamba áꞌa mimbéyámbá kwémayaawe. 


text:
óísambo ímo makáawaimo túwaꞌnaa ónááomba kesí kwaási suwánaavo séꞌa kwaásimo ímo máyaiyankaꞌa túwaꞌnaa oro. mirámó ombá kentivo aúpáꞌó kwéomba tuwánaiwai póna kaweꞌ-méyámbá timíníye Ísu siráiye. Áánútumpaꞌa námúnaa kwésen-kwasai. 


text:
<pb/>Ísu mináímbá simásuwena séna Áánútumpaꞌa námúnaa sénááomba kaumbo-káér-ainkwara-kwaasimo sentembá íma mirá oró. miwí sésa kwaási suwánésa aamoí umásinkaigwae-imayaa ésa monoꞌ-náúmpáꞌá mésa kwaásimo tóyo on-áyámpáꞌá mésa námúnaa kwésewe. áraiꞌa simátimeꞌa séꞌa miwímó mirámó kwéon-anonda miwí túwíꞌo mósá kwémaraamba mimbéyámbá kwémayaawe. 


text:
miwí mirá kwéovo Áánútumpaꞌa námúnaa sénááomba kentí naaúmpaꞌa keináraware suꞌmai uméꞌa kentivombó ímo aneꞌó awánaraawaimpaꞌa námúnaa síyana aúpáꞌó kwéomba tuwánaiwai póna iséna kaweꞌá umái túwaꞌnaa íníye. 


text:
Áánútumpaꞌa námúnaa sénááomba úwoi-ainkaamba íma simái tavisénaaowe. Áánútuna aambó ímo kwáráawai sésa tavisimái-ainta senanayá súwaꞌnaa íníye sésa úwoi-ainkaamba simái kwétavisevo 


text:
íma mirá oró. kentivombó Áánútumpaꞌo mirám-baaran-aintaveꞌo kwéaisaa-eꞌo súwaꞌnaa íníyemo síyamba áꞌa awánaraimba póna túwaꞌnaa íníye. 


text:
Áánútumpaꞌo aaí sénááomba maará séꞌa<br/>kentáásivoo kwíyómpaꞌa máyaandawai óne. enáwíꞌa usáyaaitarain-awita mósá kwémaraumne. 


text:
kentááráꞌá kawááuwoya kwésune. kwíyómpakewaimo embó arááímo tainíꞌo ontembá súwaꞌnaa inatá póta marapátá máyaundawaiya embó arááímo tainíta ónaumne. 


text:
kwaásimo sáwíꞌo kwéumasinkewata mindáyaveta anondá íma sáwíꞌa umátinketa ivátá kwétuwaanaya miráumaiya kentáásí sáwí-imayaa maisiyuwaaó. 


text:
sáwíꞌa ígwáe sésamo kentáámó íyambo e súwaꞌnaa íníyone. Sáátáánigo kentáá tátoraivo se kárákwiyiniyone. [ ená kwaásimo kawááúmae kwéiyonana ená asirayámbá kwaíkwaiꞌa úmae kwéiyisana enáwíꞌa anómba úmae kwéiyimba árair-aimban-iye.] mirán-áímbá Áánútuwe seró. 


text:
sáwíꞌo umátínkaraamba ímo anondámo sáwíꞌo éꞌo ivátuwaiyanamo éna kentivo kwíyómpakewai keinárawaꞌo sáwíꞌo kwéomba túwaꞌnaa ena maitiyuwánívo 


text:
sáwíꞌo umátínkaraamba úwoimo imáyáamo úmae iyéꞌo ímo ivátuwaiyanamo éna kentivo kwíyómpakewai keinárawaꞌo sáwíꞌo kwéomba íma maitiyuwáníye Ísu siráiye. toómbó auweson-kwásáí. 


text:
<pb/>Ísu mináímbá simásuwena séna Áánútumpaꞌo námúnaawe suꞌmai séꞌa toómbá kwéawesomba asósóí-kwaasimo ontembá íma mirá oró. miwí sésa kwaási suwánésa sésa kaweꞌá ésa toómbá kwéawesowe sígwáe sésa toómbó ímo naanten-tóíꞌá maꞌmái kwémaewe. áraiꞌa simátimeꞌa séꞌa miwítí meéyámbá miwí túwíꞌa mósá kwémaraam-beyamba áꞌa mairáawe. 


text:
miwí ésa mirá kwéovo keinárawaꞌa toómbá kwéawesomba tóiꞌa kwisukéꞌa tiꞌnóntáu paasá tumái kaweꞌá úmaraiyasa 


text:
kwaási tuwánésa toómbá kwéawesowe íma síyana kentivo tuwánéna kaweꞌ-méyámbá timíníye. kentivon-aneꞌó ímo awánaawai aúpáꞌó ombá awánaiwai kaweꞌ-méyámbá timíníye Ísu siráiye. kwíyómpaꞌa kawe-tántáákóná kwaasái. 


text:
<pb/>Ísu mináímbá simásuwena séna marapáꞌó máyáamba sáwívar-oisamba íma máráaro. maráíyan-oisamba avíyaraamba káínana kwaígo náínana atún-káínasa mindámbá sáwíꞌa umásuwesa umóyámbá mayánááovo sáwívar-oisamba íma maréꞌa 


text:
kaweꞌ-máyáí mayáíyana kentí kawe-tántááꞌá kwíyómpaꞌa kwéniye. kwíyómpaꞌa kwáyáimba avíyaraamba íma káínana kwaígo íma náínana atú íma káínasa kwaási íma umóyámbá mayáíyana úwoi kwéniye. 


text:
marapáꞌó kentí óísambo kwáyainanamo éna marapátávéna tinkánívo kwíyómpaꞌo kentí óísambo kwáyainanamo éna kwíyómpatavena tinkáníye Ísu siráiye. túranko kentí imáyáavimbo sámo kwégain-kwasai. 


text:
<pb/>Ísu mináímbá simásuwena séna túranko kentí imáyáavimbo sámo kaí-yántááꞌán-iye. túrankomo kaweꞌó umáímo awánáínanamo éna amápar-imayaa sáma kánívo 


text:
túrankomo ímo kaweꞌó umáímo awánáínanamo éna amápar-imayaa túnkwiniye. marapá-tántááré suꞌmai imáyáamo íyanamo éna keinárawapimbo sámo kaí-yántááꞌó ímo kwénamo éna tuní-yántáákó anómba umái kwéniye Ísu siráiye. óntantavena Áánútuntavena siráin-kwasai. 


text:
<pb/>Ísu mináímbá simásuwena séna íma kanaán-umai kae-káwáá-kwáásítí mayáí kwémayaawe. mirámó ésamo ésa moóráwaimba aamoí ésa moóráwaimba íma aamoí umánkanaaowe. mirámó ésamo ésa moóráwaina mayáí kaweꞌá umái maésa moóráwaina mayáí sáwíꞌa umái mayánááowe. miráumai Áánútuna mayáímó maéꞌo éꞌa sáwívar-ontamba mayánaumne-imayaa íma úmae iyónááowe. sáwívar-ontamba mayánaumne-imayaamo éꞌo éꞌa Áánútuna mayáí íma mayánááowe Ísu siráiye. máyáantavai íma anón-imayaa oró-kwásáí. 


text:
<pb/>Ísu mináímbá simásuwena séna mináímbá imáyáa éꞌa simátimeꞌa séꞌa máyáamba íma anón-imayaa éꞌa toómbó nánááontaveꞌa íma anón-imayaa éꞌa kentúraꞌo unáánkwátóimo ónááontaveꞌa íma anón-imayaa oró. toómbó nánááomba úwoisambanivo kwaásimo máyáamba anón-tantaaꞌan-iye. unáánkwátói ónááomba úwoisambanivo kwaási túma anón-tantaaꞌan-iye. 


text:
numagómpáꞌá imáyáa oró. numaó íma kígau kwéena toómbá ákáꞌmai naaúmpaꞌa makéna nánívo kentivo kwíyómpakewai miwítí toómbá tímísasa kwénaawe. Áánútu aúrankaꞌa kemá kwaási numaómbá usáyaaitaraamba póna kentí toómbó éna timíníye. 


text:
<br/>unáánkwátói ónááontaveꞌa íma anón-imayaa éꞌa kwaigwandáánkáꞌá imáyáa oró. kwaigwandáánkó íma kígau éna íma kwená unáánkwátói makáivo 


text:
simátimeꞌa séꞌa naaóváꞌá Yútaa-kwaasiti anóndako áwíꞌa Sórómoni kwemá sáwívar-unankwatoiye konaariríyé makówai úwasa kwaási awánésa kaweꞌán-iye sumbánivo kwaigwandáán-aramba awánésa anón-kaweꞌan-iye kwésewe. 


text:
uváꞌá konaarirí-yántááré séna kwaigwandáámbá Áánútu uváꞌá makáiye. umá íma kwaíkwaiꞌa ínívo ívéꞌa ínasa aaváyaa kwaási agaisúwánááomba Áánútu mintántááꞌá imáyáa kwéena konaarirí-yántááꞌá makáiye. miráumai Áánútu kwaásiyavena imáyáa éna kentí unáánkwátói timínívo keinárawaꞌa Áánútuntaveꞌa íma kanaán-umai kwésuwaꞌnaa-iwaiman-iye ímo seráámbá kwésewe. 


text:
Áánútu kwétuwaꞌnaa-imba póꞌa toómbó nombó nánááontaveꞌa íma anón-imayaa éꞌa unáánkwátóimo ónááontaveꞌa íma anón-imayaa oró. 


text:
Áánútuna aambó ímo kwáráawai toómbó nombó nánááontavesa anón-imayaa kwéowe. toómbó nombó ímo kwéneꞌo eꞌa puwónááontavena kentivo imáyáa éna kwétimivo imáyáa íma anón-imayaa kwéeꞌa 


text:
Áánútumo kwená kwaásimo kawááintaveꞌa aivaꞌá imáyáa éꞌa kwembó arááímo tainíꞌo kwéontaveꞌa imáyáa éꞌa mirámó owaná mintántááꞌá kwétimiye. 


text:
ayunkáwe aaváyaawe paárinin-tantaataveꞌa íma anón-imayaa íyana tirunkó umbaí táíno. ívéꞌa kwáyáin-tantaataveꞌa imáyáa éꞌa aaváyaamo paárinin-tantaaꞌa awánéꞌa imáyáa éꞌa moórá-tawai moórá-tawaimo paárinin-tantaaꞌo awánaantemba imáyáa oró Ísu siráiye.<pb/>


text:
Ísu mináímbá simásuwena séna tuwánéꞌo éꞌa sáwí-kwaasiye siyanamó éna Áánútu kentáváígwáráꞌá mirá sínívo tuwánéꞌo éꞌa sáwí-kwaasiye sevó. 


text:
kawer-áímbá kwésimatimeꞌa sáwí-aimba kwésimatimeꞌa íyantavena Áánútu kembá mirá íníye. tíménteniꞌa umái Áánútu miráumai timíníye. 


text:
kentúrampimba irarumbá kwáyáísaꞌo ombá íma awánaamba kentí kwaási tuwánéꞌa enaúrampimba ayaantambá kwáyáiye kwésevo íma mirá seró. 


text:
kentúrampimbo irarumbó ímo awánaamba nóra sera kentí kwaási túrampinkemba tiyaantambá maitiyuwánáe kwéseo. 


text:
kaumbo-káér-ainkwara-kwaasin-ovo kentúrampinkemba irarumbá maisukéꞌa tuwánéꞌa kentí kwaási túrampinkemba tiyaantambá kanaán-umai maitiyuwánááowe Ísu siráiye. 


text:
<br/>kawe-tántááꞌó iyánkómbó ímo áméntemba Áánútun-aai arááiraawaima íma simátíméro. simátimiyasamo ésa akáꞌáámba simátinkanaaowe. kawe-tántááꞌó póígombo ímo áméntemba Áánútun-aai íma sínkáiye kwésewaima íma simátíméro. simátimiyanamo éna mináínkó úndáraamba tokwíníye. Áánútumpaꞌa námúnaa kwésen-kwasai. 


text:
<pb/>Ísu séna Áánútumpaꞌo námúnaamo kwésemba áísaa úmae kwéiyiyana timíníye. ááyamae kwéiyiyana kentáái isáníye. kwéavakaa úmae iyíyana Áánútu agaráátinkaniye. 


text:
keinárawaꞌa iyámpóígwara-kwaasi kentáánimbaaꞌo kisaamá simiyómó síyaꞌo éꞌa íma óntan-amuꞌa timéꞌa kisaamá timénááowe. 


text:
ánivo sáwí-kwaasi ombánivo kentáánimbaaꞌa kawe-tántááꞌá kwétimevo kwíyómpakemba kentáásivowa kaweré suꞌmai iwáí póna áísaa íyawaimo éna kawe-tántááꞌá timíníye. 


text:
<br/>kembó tirááímo táínda-iꞌo umáímo kwétuwaꞌnaa-iyaꞌa miwí miráumai túwaꞌnaa oro. mináímbó simátimunda Mósesi siráin-aine Áánútun-aai simátímakaawai siráan-aine minkáér-áínkóná ááimba kwésimatimune Ísu siráiye. sáwíyan-ontaona kwaasái. 


text:
<pb/>Ísu séna kaer-óntámá kwáyáísaꞌa sáwíyan-ontavimba usáveraaro. anón-ontama anón-ankona ontamán-iye. Áánútuna némpaꞌo maíꞌmaiꞌo ónááon-ayampaꞌa minánón-ámpáꞌá kwégwesa sáwíva-kwaasi minóntávímbá kwégowe. 


text:
sáwíyan-ontama umbai-ánkóná ontamán-iye. aúnáiꞌo umáímo maíꞌmaiꞌo ónááon-ayampaꞌa minúmbáí-ámpáꞌá kwégwesa esimáí-kwaasiye suꞌmai minóntámá avakáá-umai awánésa kwéusaveraawe Ísu siráiye. kampar-áímbá siráan-kwaasiti kwaasái. 


text:
<pb/>Ísu mináímbá simásuwena séna évakarawai kampaꞌá simátimesa sésa Áánútun-aai simátimunda-kwaasi úne kwésewai miwí kárákwimai máéro. sipisípi-poigomo paru umáímo máíntemba miwí kampa-párú umái kwénaaombanivo kawer-ímáyáá sáwíꞌa kwéumatinkaan-kwaasin-owe. 


text:
miwítí ááimbo awánanaeꞌo éꞌa miwítí mayáí awánéꞌa miwímó máyáawaina ááimba awánaaro. tekómó éna íma áwí-yantaaꞌa iyánívo teꞌá iyáníye. ampaantarígoma avoꞌárén-aramba íma iyánívo ampaantarí-aramba iyáníye. 


text:
<br/>kentávésa kesí Ísóigoman-iye kwésewaigwaraꞌa Áánútu íma mútúꞌa kárákwinimba póna kesivo kwíyómpakewaimbo arááímo tainíꞌo kwéowairare suꞌmai kárákwiyiniye. 


text:
Áánútu amáparawai máyáawaina ááintavena tísaa ínín-kanaa tíndaraꞌa kentávésa sáwívarawai sésa Ísóigoo ená asirayándéí Áánútun-aai simátímakaumne. ená asirayándéí kwaási tirumpinkémbá taraváá-kwámbá maitíyukaumne. ená asirayándéí óꞌon-oꞌon-kaweꞌ-mayai ímo awánaraam-bayai mairáumne sénááombanivo 


text:
simátimeꞌa séꞌa íma kesí kwaási éꞌa sáwí-mayai kwémayaan-kwaasin-ovo kóro kemá sénaumne Ísu siráiye. naambá kwéoyawairaiti kwaasái. 


text:
<pb/>Ísu mináímbá simásuwena séna kesáái isésa kwégwaraiyawaima mirán-kwáásímó simátíméndaraꞌa ísáaro. kawer-ímáyáágwárá-kwáásí asirayán-dámbá ónáe sésa maiꞌá uꞌmaésa kumémesa óntankaꞌa naamayáámba móru aimái naambá úmaraiyana 


text:
aaꞌá téna anón-kavirayan-domba kumínana mindámbá íma tawisínda asiramái kwéena óntankaꞌ-namba póna úwoi kwéniye. 


text:
ánivo kesááimo isésamo ímo kaweꞌó umáímo kwéisaiyawaima mirán-kwáásímó simátíméndaraꞌa ísáaro. naambá ónáe sésa íma maiꞌá ukésa íyamba nonáámááíraꞌa paákáꞌá úmakaiyana 


text:
moóráwai áúmo karón-kwaasi Ísunopaꞌa téna anóndakoman-iye séna aísamaivimba takívairena séna kentávénamo ankáínamo e kanaán-umai aúnáiꞌa umásinkaniyone súwana 


text:
Ísu séna enáúraꞌo umánkaunda-aimba simátimenavo enáúraꞌa kawáúgwimba po naaóváꞌó Mósesimo siráintemba monoꞌ-máyáí-kwáásítópaꞌa kwéma enáúma máagaraatinke póíma tímínasa Áánútuntavesa ísámai tuvúꞌmái agayáíyasa amáparawai awánésa áúrakemba kawáúgwiye sénááowe Ísu siráiye. Árómáani-kwayoꞌnakona kwaasái. 


text:
<pb/>Ísu mináímbá simásuwena Kápénéamu-naopaꞌa kúwana Árómáani-i-kwaasiti kawáánáꞌá ména Ísunopaꞌa téna asiramái séna 


text:
anóndakoo kesí kwayóꞌnáꞌá naaúmpaꞌa ména anón-aiꞌa isaná áúwawaako íma úwauwa kwéisana máyáiye súwana 


text:
kwemá séna kemá sáwíyan-kwaasi úmpo emá anón-kwaasi ómpo kesí naaúmpaꞌa íyínda uwóvíꞌa íníyompo ivátuwe aaiyé suꞌmai sinaná kesí kwayóꞌnáꞌá asóváíno. 


text:
kegwáráꞌá kawáá-máyáígóná ááimba awánaraunda kesí kawáánákó sisaꞌá kwená mayáí kwémaeꞌa kesí i-kwáásíyávéꞌa súnasa kesí mayáí kwémayaawe. moóráwaintaveꞌa séꞌa kwaaó súnana kwégwisaꞌa moóráwaintaveꞌa séꞌa tiyó súnana kwétisaꞌa kesí kwayóꞌnátávéꞌa mirá uwómó súndantemba mirá kwéivo úwoi aaiyé suꞌmai sinaná kesí kwayónáꞌá asóváíno súwana 


text:
Ísu mináímbá iséna áátavena éna kwenánaaembo kwaꞌmaésamo kun-kwáásíyóntávéna séna simátimeꞌa séꞌa minkwáásí Árómáani-kwaasigo kentávéna súwaꞌnaa ií-ásíráyámbá tokáiye kwésivo kesí kwaási Ísareri-kwaasivinkene óꞌon-kwaasivinkene íma mirán-áímbá kwésewe. 


text:
simátíménda ísáaro. aaváúmó usaipakéné kumpéráípakene óꞌon-oꞌon-ayampakene sáwívarawai tóyo ésa Áánútu kwená kwaásimo kawááipaꞌa mésa kentíkwáꞌná Ááváramuwe Áísákaawe Yákópowe toómbá nánááombanivo 


text:
mindárau tísaavutantambo uráawai miwí túma maé kwéiyesa sésa Áánútu kawááipata ménaumne kwésewai tíꞌmaena túnkwi-ayampaꞌa tiyuwáínasa iviꞌá kwétesa sáwíꞌa umái mésa túwááyaamba akévundanaaowe Ísu simátimena 


text:
Árómáani i-kwáásítí kawáánátávéna séna emó kentávémo séndantemba mirá onaná asóvanivo ená naaúmpaꞌa kwaaó súwana mitáwai kwená kwayóꞌnáꞌá asóvamaguraiye. Ísu tíꞌo ún-kwaasi asóvamatinkarain-kwasai. 


text:
<br/>toómbá timúwasa enónkaꞌa taraváá-kwámbó tirumpimbó máyon-kwaasi tíꞌmaesa Ísunopaꞌa mátínkówana aaí séna taraváá-kwámbá tirumpinkémbá maitiyuwówasa kóuwana tíꞌo ún-kwaasi asóvamatinkaraiye. 


text:
naaóváꞌá Áánútun-aai simátímakowai áwíꞌa Áísáya agaimaréna Ísuntavena séna<br/>síꞌo kwéimba asóvasinkena<br/>síꞌo kwéimba ánásamasinkaraiye agaimaréna sirónkaꞌa póna Ísu mirá uráiye. Ísun-ánaaemba kwaránáe siráan-kwasai. 


text:
<br/>moórá-tawai sáwívarawai tóyo ésa Ísuna egwaaꞌá máyówana tuwánéna kwená kwaásiyavena séna monkwaaúnkóná menávápátá kónáe súwana 


text:
Ísu minkwáásígómbá áísaa umai isánáe séna emó sénda súnda-aimba imáyáa uwo. kwaankó taaiyaivimbá kwégwaisana numaómá ánáamba úmarena kwégwaivo kemá kwaási úrandaꞌa kumpaáruraundawai íma naambá úmareꞌa kwégwaumne súwana 


text:
moóráwai kwenánaaemba kwakówai séna anóndakoo máyáanana kesivo puwínaꞌa utamánkeꞌa enánaaemba kwaránaumne súwana 


text:
Ísu séna ímanivo kesáái ímo isésamo pukáan-kwaasiraamba owáímá puwíyan-kwaasi utamátinkanaaovo emá kesínaaemba kwaraaó Ísu siráiye. anón-unda torówana Ísu maivairáin-kwasai. 


text:
<pb/>Ísu mináímbá simásuwena kwená kwayó-kwáásíyé nompí-sípívímbá usáatena nonkwaaúnkóná menávápáꞌá kúmba 


text:
Ísu aún-kwaigurówana minkwaaúmpáꞌá anón-unda torówana nonkó tuvántááva éna nompí-sípívímbá ógwitowasa kunávekunavo sésa 


text:
nóintavaiya kwéinkaiseo. kentávéꞌa nóra séra íma kesí imáyáa onkákémbá kwéseo séna usásinena asiramái séna úndáonte nonkóntéyavena maiváyáakaiyo súwasarai úndáoe nonkóe maiváyóyana nonkómá kararépaguwana 


text:
tááꞌa kówasa keáímbá sésa nóran-kwaasiya énawa úndáoe nonkóe kwenáái kwéisaiyo sésa tiyáámba uvakésa táátavesa ésa siráawe. taraváá-kwámbá maitíyukain-kwasai. 


text:
<br/>simásuwesa mindómpí-sípívímbá kumbá Káríri-marama tínaaempaꞌa kwáyowana Kégésaa-marama túrampaꞌa kwáyowasa mimbáráváꞌá kumbá Ísu mindómpí-sípívínkémbá ásávowasarai kaeꞌnárai kwenópaꞌa tiráái. minkáéꞌnárai taraváá-kwámbá tirumpimbá máyowasarai kwaásimo utamátínkóm-buri-aivaꞌa mésarai túwáávite kwéuyasa kwaási inkaisésa minkáéꞌnáraimo máyóyapaꞌa íma kwéguwasarai minkáéꞌnárai Ísunopaꞌa tésarai 


text:
minkáéꞌnárai tirumpinkén-táráváá-kwántómbá Ísuntavesa sésa siꞌmátuweyaamo e mimpóí tirumpimbá siꞌmaraaó suwaná 


text:
mirán-oro súwasa taraváá-kwántómbá minkáéꞌnárai tirumpinkémbá kárúwesa póí-tirumpimba kovérówasa mimpóíyómbá amápaꞌa ámémpakemba isaaisésa nonkwaaúmpíntá kumpérómba putásowasa 


text:
póíraꞌo tavíkówai awánésa avekáán-umai naaópaꞌa kwésa póígomo úne Ísumo minkáéꞌnáraimo umátinkone mósimatim-besimati uwasá 


text:
suwaná Ísu kwená kwayó-kwáásíyé nompí-sípívímbá usámaaisena kúmba kwená naaópaꞌa marapáꞌá ásávowasa 


text:
évakarawai aísamaimo pukówaimba kwandaaivímbá marésa taagwiyaꞌmaésa tésa Ísunopaꞌa máánkówana Ísu tuwánéna taagwiyaꞌmaésamo tun-kwáásímó áraiꞌa kaweꞌá umánkaniye-imayaamo umbá Ísu tuwánéna aísamaimo pukón-kwaasiyavena séna kesí kwaásiyo ená sáwí-imayaa mayauwáúmne súwasa 


text:
ámáámba sun-kwáásí keáímbá sésa Áánútu kweyáá sáwí-imayaa maitiyuwánívo minkwáásígó Áánútumba akáꞌáámba kwésimankaiye suwaná 


text:
moóráwaimo aísamaimo pukáindawaintavenamo sénamo ená sáwí-imayaa mayauwáúmne sínasamo ésa áraira sií. kampará siíyo sénááowe. ánivo moóráwaimo aísamaimo pukáindawaintavenamo sénamo usásine eyááríkaꞌa kwaaó sínasamo ésa áraira sií. kampará siíyo awánanaaowe. 


text:
kemá kwaási úrandaꞌa kumpaáruraundawai marapáꞌá máyaunda kwaásiti sáwí-imayaa maitiyuwáúnda-asirayamba tokáunda póꞌa agaráátínkáanda awánanaaowe séna aísamaimo pukón-kwaasiyavena séna usásinke ená kwandaaimá maimaé ená naaópaꞌa kwaaó súwana 


text:
máyówai Ísumo úmba awánésa táátavesa ésa Áánútu áwíꞌa mósá marésa sésa Áánútu minkwáásígómbá asirayámbá ámísana póna mirá uráiye sésa táátavesa ésa tiyáámba tóipimba áákaawe. Ísu Mátíyumba ááyarain-kwasai. 


text:
<br/>suwaná Ísu tuwéna kwéna awánómba moóráwai áwíꞌa Mátíyu táákísimo máyón-daumpaꞌa máyowana awánéna séna usásine kesé tiyó súwana usásinena kwenánaaemba kwaꞌmaéna kúwasa 


text:
Ísu kwená kwayó-kwáásíyé Mátíyuna naaúmpaꞌa umésa toómbá nowasá sáwívarawai táákísimo máyón-kwaasiye sáwíꞌo un-kwáásíyé mindáúmpáꞌá umésa nowasá 


text:
ámáán-kawaa-kwaasi awánésa Ísuna kwayó-kwáásíyávésa tísaa esa sésa kentí anóndako nóra sénawa táákísimo máyáan-umoyan-kwaasiye sáwíꞌo on-kwáásíyé toómbá kwénaiyo suwaná 


text:
mindáyaveꞌa arupí umáímo máyáan-kwaasi tááyaanasa Áánútunopaꞌa tígwáe séꞌa íma kunkáumpo sáwíꞌo umáímo máyáan-kwaasi tááyaanasa Áánútunopaꞌa tígwáe séꞌa kunkáumne. Áánútun-aai aúváívimba agaimaréna séna Áánútu séna<br/>póímo tuvúꞌmáímo agaimáímo símémba kanaán-ivo tirumbó kwéumatinkaamba anón-aamoi kwéune siráimba mindáyaveꞌa imáyáa éꞌa mirá kwéumpo mináínkóná ááimba iséꞌa mirán-oro Ísu siráiye. toómbá aawesuráan-kwasai. 


text:
<br/>súwasa Yóni nombó pétinkowaina kwayó-kwáásí Ísunopaꞌa tésa áísaa esa sésa keséya ámáán-kawaa-kwaasiye moórá-mora-tawai Áánútuntaveta imáyáa éta toómbá íma kwéneta námúnaawe suꞌmai kwésumpo ená kwayó-kwáásí íma mirá ésa toómbá úwoi kwénaawe. nóra esa mirá kwéoo suwaná 


text:
Ísu séna moóráwai aaraí mayáíndawai amááraawi tanómba kautimínímba miwísé máyainasa aamoí ésa mintómbá íma aꞌáo sénááovo úwoi nánááowe. naaémba minkwáásígómbá áíꞌmaesa kówíyasa minkánáámá amááraawi tirunkó sáwíꞌa ínasa toómbá aꞌáo sénááowe Ísu séna kwemó ménamo naaémbo tiyuwénamo iyíníntavena mináímbá siráiye. 


text:
<pb/>Ísu mináímbá simásuwena séna ááéraan-ampantaamo avaaꞌó kwáyáísasamo ombá aúná-ampanta íma kárámai kwéaraapaawe. mirámó íyana aúná-ampanta sáwíꞌa ínana ááéraan-ampantao aúná-ampantaraaniꞌa íma íníye. 


text:
aúná-anda-aran-domba ááéraa-sipisipi-auwarasi-anaveumpimba íma kwéatimaraawe. mirámó íyanamo éna aúná-anda-aran-domba anón-éna ááéraan-anaveumba kavámbaena sáwíꞌa ínana mindómbá úwoivaꞌa atígwiniye. mindáyavesa aúná-anda-aran-domba aúná-sipisipi-auwarasi-anaveumpimba kwéatimaraawana minándá-árán-dóné misípísípí-áúwárásí-anaveune kaweꞌá umái kwáyáiye Ísu siráiye. inaamarúgónté aaraigóntéi kwaasái. 


text:
<pb/>Ísu mináímbá kwésimatimumba moóráwai monoꞌ-nánkáꞌó kárákwirowai téna Ísu anóndakoman-iye séna aísamaivimba kumbéna séna kesiyáámúmba kwévuwivo tiré aneꞌá koyátorenana usásinaino súwana 


text:
moórá-ininkomba áíꞌa kwéun-ininko sísamaivakemba kaeꞌá kumbaimái-ima naaeyámba kwéankowana minínínkó Ísun-ánaaemba kwaꞌmaéna kwégwena kwená unáánkwátói árááiraꞌa koyátorena 


text:
imáyáa éna séna kwená unáánkwátói árááiraꞌa koyátóráánanama síꞌa ésinkaniye-imayaa éna koyátorowana 


text:
Ísu kwanténa awánéna séna kesímánaako ááꞌa íma kaíno. kentáváí se áraiꞌa súwaꞌnaa íníwaiman-iye sénda póna áíꞌa éránkáiye súwana minkánáá kaweꞌá umái méraiye. 


text:
<br/>kaweꞌá umái máyowana Ísu kwéna monoꞌ-nánkáꞌó kárákwirowaina naambó kwáyonkaꞌa kwéna awánómba torupamáímo máyón-kwaasi uwíremba kwésesa anón-iviꞌa kwétowana Ísu tuwánéna 


text:
Ísu tiꞌmátuwowasa máápaꞌa kunákárúwowana minárásígó pukópaꞌa iyéna ayáánkaꞌa tátorowana minárásígó usásinowana 


text:
<br/>mináímbá kóyáwé úwana minkákémbá Ísu aampaꞌá kúmba kaeꞌnárai túramba kavíkóndarai kwenánaaemba kwaꞌmaésarai kwésarai anónkaꞌa sésarai Tévítina akún-ándárákéwáí ómpo arunkáí umásinkaao suyaná 


text:
kwégwena naaúmpaꞌa umáyowasarai minkáéꞌnárai kwesé umáyóyana Ísu tísaa ena séna kentávékai sékai súramba kanaán-umai kaweꞌá umásinkaniyewa kwéseyo Ísu súwasarai anóndakoo kanaán-umai mirá íníyone suyaná 


text:
ivátuwesarai kwemó úmba mósimatim-besimatimba uyaná kóyáwé uráiye. Ísu ááma turuvíyán-kwaasi kaweꞌá umánkarain-kwasai. 


text:
<br/>minkáéꞌnárai kuyasá évakarawai moóráwaimba áíꞌmaesa Ísunopaꞌa máánkara. kwenarumpimbá taraváá-kwámbá máyontavena minkwáásígó íma aaí kwésuwasa áíꞌmaesa Ísunopaꞌa máánkówana 


text:
Ísu mayauwówana kóúwana minkwáásígó aaí súwasa sáwívarawai awánésa táátavesa ésa sésa Ísareri-kwaasiya éta naaóváꞌá mirám-báyáí íma awáraundaya ívékwarata íma kwéawanaumne sumbánivo 


text:
ámáán-kawaa-kwaasi sésa taraváá-kwántóntí kawáánáꞌá asirayámbá ámísana tokéna póna taraváá-kwámbá kwémaitiyuwaiye siráawe. Ísu arumbá umátínkarain-kwasai. 


text:
<pb/>Ísu naaóꞌ-naoꞌa anón-daopimpare sáwíyan-daopimpare kwénaaena monoꞌ-náúmpímpáꞌá uména Áánútu kwená kwaásimo kawááin-aimba áséi-aimba simátímaꞌmaena iyéna óꞌon-oꞌon-tiꞌo ún-kwaasi asóvamatinkaraiye. 


text:
<pb/>Ísu mirá kwéuwasa sáwívarawaimo tóyo umbá tuwánéna séna sipisípiraꞌo ímo kárákwiraiwaimo ímo máyáísasamo sipisípimo sáwíꞌo umáímo nááóntemba mirá owasá íma túwaꞌnaa úmae kwénaaowasa sáwíꞌa kwéowe séna arumbá umátinkena 


text:
kwaásima Áánútumpaꞌa tígwáe-imayaa éna kwená kwayó-kwáásíyávéna séna kígauvaꞌa sáwíva-tomba ávu karáisasa mintómbá akaránááon-kwaasi esimáí-kwaasi máyáamba póꞌa 


text:
kígaugona avowámpaꞌa námúnaa síyana mayáí-kwáásí tiꞌmaráínasa mintómbá akaránááowe Ísu siráiye.<pb/>


text:
Ísu kwená kwayó-kwáásí sísamaivakemba kaeꞌá kumbaimái-kwaasi tááyowasa tuwaná kwaási tirumpinkémbá taraváá-kwámbá maitíyuꞌmaeꞌa nááóro-asirayamba tiména óꞌon-oꞌon-tiꞌo ún-kwaasi asóvamatinkai-asirayamba tímakaiye. 


text:
<br/>asirayámbá tiména kwená mayáíráꞌá tiꞌmaréna séna kesí aantá-kwaasin-owe súwai túwíꞌa moóráwai áwíꞌa Sáímoniye séna aúná-kwiꞌa tamámena Pítaawe séna moóráwai Pítaa áváko áwíꞌa Éndaru moóráwai Sépéti ááninko áwíꞌa Yémési moóráwai Yémési áváko áwíꞌa Yóni moóráwai 


text:
Vírípi moóráwai áwíꞌa Pátóromu moóráwai áwíꞌa Tómáasi moóráwai áwíꞌa Mátíyu kwemá táákísi mayówai moóráwai Árávíási ááninko áwíꞌa Yémési moóráwai áwíꞌa Tátiyasi 


text:
moóráwai áwíꞌa Sáímoni kwemá Árómáani-kamaani-kwaasi tiꞌmátuwanae siráiwai moóráwai áwíꞌa Yútási Isakéríóti kwemá naaénba Ísumba kwená namuro-kwáásíráꞌá agaráátínkaraiwai miráumai-kwaasi Ísuna kwayó-kwáásímán-owe. 


text:
<pb/>Ísu minkwáásí sísamaivakemba kaeꞌá kumbaimái-kwaasi tiꞌmaréna séna kosimátímaꞌmae nááóro. óꞌonkaa-kwaasiti naaópimpare Sámériyaa-kwaasiti naaópimpare íma naaéꞌa 


text:
kentí kwaási Ísareri-kwaasiti naaópimpaꞌa nááóro. sipisípiraꞌo ímo kárákwiraiwaimo ímo máyáísasamo sipisípimo sáwíꞌo umáímo nááóntemba Ísareri-kwaasi mirámó kwéomba 


text:
tíꞌo in-kwáásí asóvamatinkeꞌa púwón-kwaasi usásintinkeꞌa túmo karáin-kwaasi túma kaweꞌá umátinkeꞌa taraváá-kwámbá tirumpimbá máyáan-kwaasi maitiyúwáanasa kónááowe. mimbáyáígóná asirayámbá úwoi timúnaꞌa íma óntamba meéyámbakaavo úwoi kaweꞌá umátínkáaro. 


text:
toón-únámbá íma maimaéꞌa kwéꞌa tísamai-anaamba íma maimaéꞌa kwéꞌa tááúmba íma maimaéꞌa koró. moórá-mora-umai unáánkwátói timantenká umái kuvéꞌmaeꞌa koró. túwaꞌnaa ónááowai kárákwiyonaaovo évaka-tantaaꞌo íma maimaéꞌa úwoi koró. 


text:
<pb/>Áánútun-aai simátimenaaontaveꞌa moórá-naopaꞌo kwíyamba keinárawaꞌo naambó timíndawaimba avakáá éꞌa mindáúmpáré suꞌmai méꞌa kentí mayáí maimái ánáseꞌa mindámbá tuwéꞌa óꞌon-daopaꞌa koró. 


text:
keinárawaꞌo kárákwiyiyanamo éna Áánútu kaweꞌá umátinkanivo ímo kárákwiyiyanamo éna Áánútu keináraware suꞌmai kaweꞌá umátinkaniye. 


text:
moórá-naopaꞌo kwíyamba naambó ímo timésamo kentááimo ímo isáíyanamo éna Áánútu mindáópaken-kwaasi íma aamoí umátinkanivo umásítaiꞌa éꞌa tísamaivakem-baramo uwáéntenkaaniꞌa oró. mindáúmpáráꞌi. mindáóparaꞌiyo. tuwéꞌa koró. 


text:
simátíménda ísáaro. Áánútu kwaási máyáawaina ááintavena tísaa ínín-kanaa tínímba naaóváꞌó Sótómu-naopare Kómóraa-naopare méraan-kwaasi sáwíꞌo uráantavena sáwí-meyamba timíníye. keinárawaꞌo tínaaembo umátimenaaon-kwaasi sáwí-meyamba timíníye. minkwáásíyóntí sáwí-meyanko Sótómu-naopakewaiye Kómóraa-naopakewaiyeti sáwí-meyankomba usáyaaitaniye Ísu siráiye. sáwíꞌa umátinkanaaon-kwasai. 


text:
<pb/>Ísu mináímbá simásuwena séna simátíménda ísáaro. sipisípimo kwisanamó áwááisaantemo in-íyánkómó intenkáámbó on-kwáásívímbá tiꞌmaránaumne. kawer-ímáyáágwárá-kwáásíráámbá umái méꞌa sáwíꞌo umátinkanaaombo éꞌa íma anondá sáwíꞌa éꞌa paru umái máéro. 


text:
kárákwiyoro. mono-káwáá-kwáásí keinárawaꞌa tíꞌmaesa anón-kwaasitopaꞌa mótinkesa aaivimbá maitinkésa monoꞌ-náúmpáꞌá mótinkesa túwírukuꞌ-nesa 


text:
kentávéꞌo asiramáímo máyáantavesa tátoꞌmai tíꞌmaesa kámááni-anon-kwaasitopare kawááon-kwaasitopare mátinkesa aaivimbá maitinkáíyaꞌa miwí kesáái simátimeꞌa óꞌonkaa-kwaasiyonte kesáái simátimenaaowe. 


text:
aaimó simátínkénkaꞌa nóran-aina sénaumno-imayaa íma anómba éꞌa íma kentí imáyáavinken-aimba sénááovo kentivon-amankó sénááon-aimba úwoi tááka tinkáínaꞌa sénááowe. 


text:
<pb/>évakarawai tíváꞌawaawi tíꞌmai óꞌowiraꞌa timíyasa tínkamiyasa puwónááowe. tivoísáímo ésa tíráámaaꞌa tíꞌmai óꞌowiraꞌa timíyasa tínkamiyasa puwónááowe. iyámpóíyombo ésa tinóvowima tíꞌmai óꞌowiraꞌa timíyasa tínkamiyasa puwónááowe. 


text:
kentávéꞌo asiramáímo máyáantavesa tíyámba umátinkesa mirámó kwéomba ímo ivátuwesamo kentávésamo asiramáímo méwai Áánútu kawepáꞌá métinkaniye. 


text:
<br/>moórá-naopaꞌo méwasamo sáwíꞌo umátinkewaꞌo éꞌa tiyuwéꞌa isaaiséꞌa óꞌon-daopaꞌa koró. simátíménda ísáaro. Ísareri-kwaasiti naaóꞌ-naoꞌa simátímaꞌmae kwénaaiyana mimbáyáí íma ánásaraindaraꞌa kemá kwaási úrandaꞌa kumpaáruraundawai moórágwaraꞌa kumónaumne. 


text:
ívé-kwaasigo kwéagaraarankaiwaimba íma kwéusayaaitaiye. mayáí-kwáásígó kwená anón-kwaasi íma kwéusayaaitaiye. 


text:
ívé-kwaasigo agaráárankainda-kwaasigomo índantemba íníye. mayáí-kwáásígó kwená anón-kwaasigomo índantemba íníye. miráumai kemá anóndako únasa simái sáwíꞌa umásinkesa sésa taraváá-kwántóntí kawáánákó áwíꞌa Píyésepu iyémá kwésewe. mirá kwésemba pósa kesí kwaási simái ávááraumai sáwíꞌa umátinkanaaowe Ísu siráiye. 


text:
<pb/>Ísu simásuwena séna mináímbá imáyáa éꞌa kwaási-taaroi íma inkaiséꞌa máéro. aúpáꞌó kwáyáin-tantaaꞌa amápaꞌa avoraꞌá paárínasa awánanaaowe. túnkaipaꞌa kwáyáin-tantaaꞌa avoraꞌá paárínasa awánanaaowe. mindáyaveꞌa kwaási-taaroi íma inkáíséro. 


text:
aúpáꞌó simátíménda avoraꞌá simátíméro. keinárawaꞌo simátíménda-aimba sáwíva-kwaasimo torupenkáꞌá simátíméro. 


text:
tínkamiyaꞌo puwónááon-kwaasi-taaroi íma inkáíséro. miwí kentimambá íma tínkambai ánásanaaovo Áánútun-aaroiye suꞌmai inkáíséro. kwemó éna sáwí-marupaꞌo iramó kwégaindavaꞌa túgwarare timankwáráré tuwáinasa ménaaowe. 


text:
maarán-áímbá imáyáa oro. sáwíyan-dumama téntékaan-dumama kaeꞌ-númámá sáwíyan-ontankakemba siyáánkai-toyaaraamba kwémeyan-ovo Áánútu kíraan-dumama kárákwirena ímo kanaán-iye sínanamo éna íma puwéna marapáꞌá kumínívo 


text:
sáwívaꞌ-numama Áánútu aúrankaꞌa íma anón-tantaaꞌan-ivo kwaási anón-tantaaꞌa owaná póna kárákwirena amápa-tantaaꞌa kwéawanena kentiꞌnótáugwaraꞌa kwétaampamai kwéawanaivo íma tááꞌa kaíno Ísu siráiye. Ísu áwíꞌa avoratá sénaunda-kwasai. 


text:
<pb/>Ísu mináímbá simásuwena séna amáparawai túrankaꞌa kentávésa sésa kesí anóndakoman-iye síyawaiyaveꞌa kesivo kwíyómpakewai aúrankaꞌa séꞌa kesí kwaásiman-owe sénaumne. 


text:
ánivo kwaási túrankaꞌa kembá tínaaemba umásimiyawaiyaveꞌa kesivo kwíyómpakewai aúrankaꞌa sínaaemba umátimenaumne Ísu siráiye. 


text:
<pb/>Ísu mináímbá simásuwena séna kentávéꞌa maarán-ímáyáá íma oró. kwaási amápaꞌa paru umái máyáantavena marapáꞌá kunkáiye. ímanivo marapáꞌá kunkáunda kwaási taaínkaꞌa ésa évakarawai kesáái isáíyasa évakarawai aaisambá sénááowe. 


text:
ívékwara aánogwaraꞌa kesááiyavesa maará ónááowe. avowámá moórá-imayaa ínana ááninko óꞌon-imayaa íníye. anówama moórá-imayaa ínana ayáámúnko óꞌon-imayaa íníye. anáávúkowe óꞌon-oꞌon-imayaa óyááoiye. 


text:
moóráwai kwenamáárawi kwená namuro-kwáásíráámbá umái ónááowe. kesááiyavesa miráumai miwítí imáyáa taaínkaꞌa ónááowe Ísu siráiye. 


text:
<pb/>Ísu mináímbá simásuwena séna kesí kwaási-iꞌa ónáe síyawai aivaꞌá tinóvowiye táánimbaare tiyáámúmbaare tirumbá timésa naaémba kembá tirumbá símémba uwóvíꞌan-owe. 


text:
kemá puwónaunda-taima súgwaataꞌmaeꞌa kondantembá kesí kwaási-iꞌa íyawaima umbai-yántááꞌá timíyasa minúmbáí-yántááꞌá íma maimaésa sínaaemba kwaránááomba uwóvíꞌa ónááowe. 


text:
tirááímo táíndaiꞌo ésa íma kaweꞌá umái ménaaovo kentávésa imáyáa ésa tirááímo táínda-yantaaꞌa tuwésa puwésa aúnáiꞌa umái kwíyómpaꞌa maíꞌmaiꞌa ónááowe Ísu siráiye. 


text:
<pb/>Ísu mináímbá simásuwena séna tiꞌmáráandawai kentáái isáíyawai kesááigwaraꞌa isánááowe. kesáái isáiyawai siꞌmákaiwain-aaigwaraꞌa isánááowe. 


text:
Áánútun-aai simátimindawai évakarawaitopaꞌa kwínasa sésa Áánútun-aai kwésimatimendawai ónda póꞌa enáái isánaumne síyawaima kwésimatimiwaimba Áánútu kaweꞌ-méyámbá aména kwéisaiyawaigwaraꞌa mirám-béyámbá timíníye. arupí umái máyáiwai évakarawaitopaꞌa kwínasa sésa arupí umái máyaandawai ónda póꞌa enáái isánaumne síyawaima arupí umái máyainda-kwaasigomba Áánútu kaweꞌ-méyámbá aména kwéisaiyawaigwaraꞌa mirám-béyámbá timíníye. 


text:
kesí kwaási awánésa sésa úwoisan-kwaasi imbánivo Ísuna kwaási-iꞌa uráimba póꞌa áwaꞌnaa ónáe sésa sáwíyan-tantaaꞌa nombá amíyana Áánútu kaweꞌ-méyámbá timíníye Ísu siráiye.<pb/>


text:
Ísu kwená kwayó-kwáásí sísamaivakemba kaeꞌá kumbaimái-kwaasi mináyáátáár-áímbá simátímatuwena mimbáráváꞌá tuwéna óꞌon-oꞌon-daopaꞌa kwenáái kosimátímaꞌmae kwégwena kwená kawer-ámbá agaráátínkaraiye. 


text:
<br/>agaráátinkowana Yóni ándá-naumpaꞌa máyonkaꞌa Áánútumo usásinankaiwai Káráísiti ún-aimba iséna kwená kwayó-kwáásí tiꞌmarówasarai Ísunopaꞌa tésarai 


text:
túramba kavíkáiwai túramba awánamai kaweꞌá owaná tááꞌa kaúnkaiwai tááꞌa kwéisaawana tísamaima pukáiwai kaweꞌá umái tísamaima kwétaawana túma karáiwai kaweꞌá kwéumatinkena puwón-kwaasi kwéusasintinkena úwoi-kwaasi áséi-kwasai kwésimatimena séna 


text:
kentávéna íma kaer-ímáyáá íyawai tirunkó kaweꞌá kwéiye siyé Yónimba kosimámékaiyo Ísu súwasarai kurááiye. 


text:
<pb/>Yónina kwayóꞌnákai tayauwerésarai kuyaná Ísu Yónin-aai amápa-kwaasi simátimena séna Yóni kavóná-maravaꞌa máyáísaꞌa koawánéꞌa nóran-imayaa kwéera koawánaraao. úndá toréna umá mómaꞌmemaꞌo intenkáán-kwáásí Yónima iyé-ímáyáá uráao. Yóni íma mirán-kwáásímán-ivo asirayán-kwáásímán-iye. 


text:
nóran-imayaa kwéera koawánaraao. kawer-únánkwátói úmakainda-kwaasi Yónima iyé-ímáyáá uráao. ímanivo mirán-kwáásí kawer-únánkwátóigwara-kwaasi anón-kwaasiti naaúmpaꞌa kwémaewe. 


text:
nóran-imayaa kwéera koawánaraao. Áánútun-aai kwésiwai Yónima iyé-ímáyáá uráao. owé Áánútun-aai kwésiwaiman-iye. áraiꞌa simátimeꞌa séꞌa kwemá Áánútun-aai siráawai usáyaaitaraiye. 


text:
Áánútun-aai aúváívimba Yónin-aai simái agaimaréna séna<pb/>Áánútu séna isaaó. moóráwaimba aiꞌmáráanana kesáái maimaéna ená aivaꞌá kwéna ená aambá kwiyíníye siráiye agaimaréna siráimba Yónintavena siráiye. 


text:
simátíménda ísáaro. Yóni nombá pétinkaraiwaina mayáígó amápa-kwaasiti mayáígómbá usáyaaitaisana Áánútu kaweꞌá umánkaraivo Áánútu kwená kwaásiraꞌo kawááin-kwaasi anón-kwaasiye úwoi-kwaasiye anómba kaweꞌá umátinkaniye. 


text:
Yóni nombá pétinkaraiwai Áánútun-aai simátimindayavena ááimba ásárainkakemba ívékwaraꞌa évakarawai Áánútu kawááipaꞌa íyóvo sésa aambá itánáe sésa anóm-bayai máyáawasa évakarawai aamoí ésa Áánútu kenkáꞌá kawááinkwae kwésewe. 


text:
naaóváꞌá Áánútun-aai simátímakowaiye Mósesiye Áánútu kwená kwaásimo kawááinimba paáriniye-aimba suwaná naaémba Yóni paáruraiye. 


text:
naaóváꞌá Íráiyaa maémáiwai ókwaraꞌa paáriniye-aimba suwaꞌá mináímbó siráan-aintaveꞌa áraire sewaꞌá kemá séꞌa Íráiyaantavesamo siráamba Yónintavesa siráawe kwésunda mináíntávéꞌa áraire seró. 


text:
<pb/>Ísu mináímbá simásuwena moórá-ainkwaraꞌa simátimena séna ívéꞌa máyáan-kwaasi nóran-kwaasiraane sénaumno. mirán-kwáásírááníꞌa kwéomba iyámpóíyomba naaópaꞌa marupímbá mésa aávéima kwétesa moórá-ayampaꞌo máyáan-iyampoi tááyesa imá tiréꞌa taseró. 


text:
moórá-iya súnaꞌa íma táásá uráawe. iviꞌá taan-íyá súnaꞌa íma iviꞌá taráawe. miníyámpóí uráantemba maamáyáan-kwaasi mirá kwéowe. 


text:
Yóni nombá pétinkaiwai ména ándá-aran-domba íma kwénena Áánútuntavena ísámai toónkwáráꞌá íma kwénaisasa kwentávésa sésa taraváá-kwámbá arumpimbá máyáiwaiman-iye kwésewe. 


text:
kemá kwaási úrandaꞌa kumpaáruraundawai méꞌa ándá-aran-donkwara toónkwáráꞌá kwénaunasa kentávésa sésa ándá-aran-donte toónté námae íyíwaima póna táákísi máyáan-umoyan-kwaasiye sáwíꞌa on-kwáásítí kwaásiman-iye kwésewe. ánivo Áánútu simátímakaintemba kwéowai sésa Áánútu kawer-ímáyáágwáráwáímán-iye kwésewe Ísu siráiye. íma aaí ísaraan-kwasai. 


text:
<br/>moórá-mora-tawai Ísu naaóꞌ-naoꞌa kaweꞌ-máyáí ímo awánaraam-bayai mayówasa awánésa sáwí-mayai íma tuwésa Áánútunopaꞌo ímo tuntávéna Ísu asiramái séna 


text:
keinárawaꞌa Kórásini-naopaken-kwaasiye Pétésáítaa-naopaken-kwaasiye sáwí-meyamba kentópaꞌa tíníye. naaóváꞌó Táyaa-naaopaken-kwaasiye Sáítóni-naopaken-kwaasiye Áánútun-aaimo ímo ísaraawaivimbo kaweꞌ-máyáí ímo awánaraam-bayaimo kwémayaawandamo awánarekai miwítí sáwí-mayai tukáasino. sáwí-mayaimo tuwésamo úwoi-unankwatoimo úmaesamo kanamó aꞌmákáankakai Áánútu tuwánaraisino. 


text:
mindáyaveꞌa simátíménda ísáaro. maarán-ímáyáá kwéeꞌa Áánútu kwaási máyáawaina ááintavena tísaa ínín-kanaa tínímba Áánútu Táyaa-naopaken-kwaasiye Sáítóni-naopaken-kwaasiye sáwí-meyamba anómba timíníye-imayaa kwéowe. ánivo kentí sáwí-meyanko minkáéꞌ-náópakewaiti sáwí-meyankomba usáyaaitaya-sawi-meyamba timíníye. 


text:
Kápénéamu-naopaken-kwaasiyono. kentúwíꞌa mósá maréꞌa séꞌa kwíyómpaꞌa iyónaumne sembánivo púwón-ayampaꞌa kónááowe. naaóváꞌá Sótómu-naopaken-kwaasivimbo kaweꞌ-máyáí ímo awánaraam-bayaimo kwémayaawandamo awánarekai miwítí sáwí-mayai túwówana póna Áánútu mindáóꞌa íma ánásasuwowana ívéꞌa úwoi kwáyáisino. 


text:
mindáyaveꞌa simátíménda ísáaro. maarán-ímáyáá kwéeꞌa Áánútu kwaási máyáawaina ááintavena tísaa ínín-kanaa tínímba Áánútu Sótómu-naopaken-kwaasi sáwí-meyamba anómba timíníye-imayaa kwéowe. ánivo kentí sáwí-meyanko Sótómu-naopakewaiti sáwí-meyankomba usáyaaitaya-sawi-meyamba timíníye Ísu siráiye. kesópaꞌa teró siráin-kwasai. 


text:
<br/>minkánáá Ísu Áánútuntavena séna kesivoó kwíyómpakwara mararákwáráꞌá kárákwiraandawai óne. amápa-tantaaꞌa kwéisaumne sen-kwáásí íma simátime úwoi-kwaasi simátime 


text:
<pb/>Ísu mináímbá simásuwena séna kesivo amápa-tantaakaꞌa kárákwiyuwo séna símakaiye. amáparawai kesí ááimba íma suwánaraavo kemá kesivo ááninko únana póna kesí ááimba suwánaraiye. amáparawai kesivoná ááimba íma awánaraavo kesivombá póꞌa keyáá kwená ááimba awánaraumne. kesivoná ááimba simátimenae únda-kwaasi kanaán-umai kesivona ááimba kwéawanaawe. 


text:
<br/>kentí mayáí umbai-máyáí kwémayaawana kentópaꞌa umbai-yántááꞌá kwáyáiwai kesópaꞌa tíyaꞌa kentí imáyáa aúnáiꞌa umátínkáanaꞌa paru umái ménaaowe. 


text:
kemá kesúma íma maé iyéꞌa paru umátinkaundawai únaꞌa póꞌa kesí aambá kaweꞌá umái awánéꞌa kesáái taagwiyavíyaꞌa kentí imáyáa aúnáiꞌa umátínkáanaꞌa paru umái ménaaowe. 


text:
minkánáávímbá Yútaa-kwaasi agándaan-kanaaraꞌa Ísuwe kwená kwayó-kwáásíyé kígauvimba úwíti-ton-kigauvimba kwéguwana kwená kwayó-kwáásí táái tinkówasa úwíti-aramba kútúmai ásima pítuwesa kwénowasa 


text:
ámáán-kawaa-kwaasi tuwánésa Ísuntavesa sésa tuwánaao. agándaan-kanaama aambá áúmbakaawasa mirá kwéowe suwaná 


text:
Ísu séna naaóváꞌó Tévítimo urómba aúváívimba agaimarón-ainkona ááimba íma ísaraawe. Tévítiye kwená kwaásiye táái kwétinkowana 


text:
Tévíti Áánútuna monoꞌ-náúmpáꞌá iyéna Áánútu aúrankaꞌo makón-tomba umairéna kwénena kwená kwaási timúwasa naráawe. mintómbá úwoi-kwaasi íma némáembanivo monoꞌ-máyáí máyón-kwaasi némáembani. Tévíti mintómbá umairéna timúwasa nonkáꞌá Áánútu íma áwááꞌa siráimbanivo kesí kwaási mirá kwéowaꞌa áwááꞌa ímo seráámbá áwááꞌa kwésewe. 


text:
naaóváꞌá Mósesi simátímakain-aimba aúváívinkemba awánaraawe. Áánútuntavesamo ísámaimo póímo tuvúꞌmáímo kwéagayaan-kwaasi anóm-bonoꞌ-naumpaꞌa mayáí kwémaesa agándaan-kanaagwaraꞌa mayáí kwémayaawasa mirámó kwéontavesa íma aaí kwésimatinkesa sésa sáwíꞌa kwéowe íma kwésewe. 


text:
simátimeꞌa séꞌa keinárawapimba kwémayaunda-mayaigo anóm-bonoꞌ-naumpaꞌo kwémayaam-bayaigomba usáyaaitaraivo agándaan-kanaa monoꞌ-máyáí-kwáásí mayáí kwémayaantaveꞌo ímo sáwíꞌo kwéowe senkákémbá kesí kwayó-kwáásíyávéꞌa sáwíꞌa kwéowe íma seró. 


text:
Áánútun-aai aúváívimba agaimaréna séna Áánútu séna<br/>póímo tuvúꞌmáímo agaimáímo símémba kanaán-ivo tirumbó kwéumatinkaamba anón-aamoi kwéune siráimba mináínkóná ááimbo iséꞌo kwarékai ímo sáwíꞌo uráan-kwaasi aaivimbá íma maitínkáasino. 


text:
kwíyómpakemba kwaási úrandaꞌa póꞌa agándai-kanaaraꞌo kárákwiraundawai úmpo agándai-kanaaraꞌo kwaásimo mayáí kwémayaamba kendéímán-iye Ísu siráiye. ayáámba kawévaigurain-kwaasigona kwaasái. 


text:
moóráwai ayáámba kawévaiguron-kwaasi máyowasa aaivimbá mayankánáe sésa Ísumba áísaa esa sésa agándai-kanaama mayáí aambá áúmakaan-kanaama póna áíꞌo in-kwáásí asóvamankai-mayai mayáínda ámáámba araaisíni. íya araaisíníyo suwaná 


text:
Ísu tísaa ena séna keinárawapinkemba kentí sipisípi-poraaꞌo maipímbó pékainaꞌo éꞌa agándai-kanaaraꞌa ááéma mósá asinánááoo. owé áꞌa mirá ónááomba 


text:
kwaásigo sipisípi-poigomba usáyaaitaraimba póna agándai-kanaa áíꞌo in-kwáásí asóvamankanimba kaweꞌá éna ámáámba íma araaisíníye simátímatuwena 


text:
ayáámba kawévaiguron-kwaasiyavena séna enayáámba árútuwaao súwana ayáámba árútuwowana kaweꞌá umánkowana óꞌon-ayaankaamba úwasa 


text:
ámáán-kawaa-kwaasi monoꞌ-náúmpákémbá kumésa Ísumba nóraumaiya tuvuwónaundayaꞌiyo sésa ámááyu-aimba siráawe. Ísu Áánútuna mayáí-kwáásígóná kwaasái. 


text:
<pb/>ámááyu-aimba sun-táámá Ísu iséna mimbáráváꞌá tuwówasa sáwívarawai kwenánaaemba kwárówana tíꞌo ún-kwaasi amápaꞌa asóvamatinkena 


text:
mirámó úmba naaóváꞌá Áánútun-aai simátímakowai áwíꞌa Áísáya sirónkaꞌa póna Ísu mirá uráiye. Áísáya agaimaréna séna Áánútu séna<pb/> 


text:
kwembá usásinankaraunana kesí mayáí-kwáásí isaꞌá kwená imáyáa kwéeꞌa aamoí kwéumankeꞌa aaí senaná kesimankó kwesé máyainana óꞌon-oꞌon-kwaasi amáparawai kesí arupí-aimba simátimena 


text:
Áánútunopaꞌo ímo asiramáímo máyáan-kwaasi íma tiyuwéna kaweꞌá umátinkaniye. mirá úmae iyéna mayáí maimaé iyéna íma ivátuwainana kesí arupí-ainko usáyaaitena kwáyainasa 


text:
óꞌonkaa-kwaasi kwenáwíꞌa isésa sésa áraiꞌa súwaꞌnaa íníwaiman-iye sénááowe Áánútu siráiye sirónkaꞌa póna Ísu mirá uráiye. Ísunte Píyésepuntei kwaasái. 


text:
<br/>moóráwai maúmba kwenarumpimbá taraváá-kwámbá máyowana póna minkwáásígó íma aaí kwésuwana aúramba kavíkówasa áíꞌmaesa Ísunopaꞌa máánkówana Ísu mayauwéna minkwáásígómbá kaweꞌá umánkowana kwemá aaí súwana aúramba awánówasa 


text:
sáwívarawai táátavesa ésa sésa mindáꞌá Tévítin-andarakemba paáriniyemo siráawaiyaꞌi. óꞌowaꞌiyo suwasá 


text:
ámáán-kawaa-kwaasi mináímbá isésa kampaꞌá sésa ímanivo taraváá-kwántóntí kawáánáꞌá áwíꞌa Píyésepu asirayámbá ámísana tokéna póna taraváá-kwámbá kwémaitiyuwaiye siráawe. 


text:
<br/>suwaná Ísu miwí tááma iséna simátimena séna moórá-andama ááiꞌa tiyésa pósa taaínkaar-umai mésa íma asiramáívakaamba kwémaewe. moórá-naoparaꞌi. moórá-akunaꞌi. usíyán-ákúmbá pósa taaínkaar-umai íma asiramáívakaamba kwémaewe. 


text:
Sáátáánigona kwaásimo ááiꞌo tiyésamo taaínkaaꞌo ésamo ésa íma asiramáívakaamba kwémaewe. kentávéꞌo sembá Píyésepu asirayámbá ámísana tokéna póna taraváá-kwámbá kwémaitiyuwaiyemo kwésemba 


text:
ánivo kemá Áánútun-amankona asirayánkáꞌá taraváá-kwámbá kwémaitiyuwaundayavena Áánútuna asirayámbá keinárawapimba kwévaarisaꞌa kwéawanaawe. 


text:
<br/>moórá-aimba imáyáa oro. moóráwai moórá-nanko avowámó asiramáímo máyainanamo éna mindáúmpákémbó umóyámbó mayáindayavenamo éna íma úwoi uveránívo mindánkó avowámbá ánda asááúmankenamo éna uvékena kwená náaindaamba umóyámbá mayáníye. 


text:
<br/>kembá íma kwésuwaꞌnaa-esa kesí namuro-kwáásíráámbá umái kwémaewe. íma súwaꞌnaa esa kwaási torupamái símémba moórá-mora umáguraawe. 


text:
<br/>mindáyaveꞌa simátíménda ísáaro. kwaási sáwí-mayai kwémaesa simái sáwíꞌa kwéumatinkaamba mindá Áánútu maitiyuwánívo Áánútun-amankontavesa simái sáwíꞌa umánkanaaomba mindá Áánútu íma maitiyuwáníye. 


text:
kembá kwaási úrandako kumpaáruraundawaimba simái sáwíꞌa umásinkanaaomba mindá Áánútu maitiyuwánívo Áánútun-amankontavesa simái sáwíꞌa umánkanaaomba mindá Áánútu íma maitiyuwéna ívékwara naaénkwaraꞌa íma maitiyuwáníye. 


text:
<br/>kawe-táígó kawer-árámbá íyáísana sáwí-taigo sáwí-aramba kwéiyaivo taaéramba awánésa kawe-táígón-aramban-iye. sáwí-taigon-aramban-iye kwésewe. 


text:
iyánkó póígon-araaꞌan-owe. sáwíre suꞌmai on-kwáásí méꞌa póꞌa íma kanaán-umai kawer-áímbá kwésewe. tirumpimbá kwáyáin-imayaanei kwésewe. 


text:
kawe-kwáásí kawer-ímáyáávínkémbá kaweꞌ-máyáí kwémayaavo sáwí-kwaasi sáwí-imayaavinkemba sáwí-mayai kwémayaavo sáwí-kwaasi éꞌa sáwí-aimba kwésewe. 


text:
<br/>simátíménda ísáaro. Áánútu kwaásimo máyáawaina ááintavena tísaa ínín-kanaa tínímba úwoi-aimbo óꞌon-oꞌon-aimbo siráantavena tísaa íníye. 


text:
kawer-áímbó sirén-kwaasiyavenamo éna arupí-kwaasiman-owe Áánútu séna sáwí-aimbo sirén-kwaasiyavenamo éna sáwí-kwaasiman-owe síníye Ísu siráiye. ímo awánáúnda-mayai mayaaó siráan-kwasai. 


text:
<br/>súwasa évakaꞌa ámáán-kawaa-kwaasiye ámáámba sun-kwáásíyé Ísumo sáwí-aimbo sínda isánáe sésa anóndakoo áraira Áánútumpakena kunkáana ímo awánáúnda-mayai máyénata awánaano suwaná 


text:
Ísu séna ívéꞌo máyáan-kwaasi sáwí-kwaasi éꞌa Áánútuntaveꞌa íma imáyáa éꞌa kentávéꞌa kwéseꞌa Áánútumo aiꞌmákainamo e íma awánáúnda-mayai máyénata awánaanomo kwésemba naaóváꞌá Áánútu Yónaambo uráintemba kembá mirá ínívo mináímbá imáyáa oro. 


text:
naaóváꞌó anón-doyaako Yónaambo nawíkowanamo kaumbo-táwaimo arumpimbó méraintemba kemá kwaási úrandako kumpaáruraundawai kaumbo-táwai maipímbá ménaumne. 


text:
Yónaa kaumbo-táwai anón-doyaako arumpimbá máyowana miín-kwituwówana minkákémbá Nínívaa-naopaꞌa Áánútun-aai kosimátimuwasa isésa sáwí-mayai tuwésa Áánútun-aai ísaraawe. ívéꞌa Yónaamba usáyaaitaraundawai máyaunaꞌa kesáái íma kwéisaamba póna naaémba Áánútu kwaásimo máyáawaina ááintavena tísaa ínín-kanaa tínímba Nínívaa-naopaken-kwaasi keinárawaꞌa aaivimbá maitinkésa sésa Yónaan-aai iséta sáwí-mayai tukáundayaanivo Yónaamba usáyaaitaraiwai kentí naaópaꞌa máyowaꞌa kwenáái íma iséꞌa sáwí-mayai íma tukáawe Nínívaa-naopaken-kwaasi sénááowe. 


text:
naaóváꞌá kentíkwáꞌnáraꞌa kárákwirowai áwíꞌa Sórómoni kawer-ímáyáávínkémbá aaimá kwésimatimuwana moórá-ininko némpaken-kawaa-ininko Sórómonin-aai koisánáe séna kwémena kuráiye. ívéꞌa kemá Sórómonimba usáyaaitaraundawai máyaunaꞌa kesáái íma kwéisaamba póna naaémba Áánútu kwaásimo máyáawaina ááintavena tísaa ínín-kanaa tínímba minínínkó keinárawaꞌa aaivimbá maitinkéna séna kemá némpakemba Sórómonin-aai taísaraumpo Sórómonimba usáyaaitaraiwai kentópaꞌa máyowaꞌa kwenáái ísómba íma ísámai kaweꞌá uráawe síníye Ísu siráiye. taraváá-kwánkó koyauwékain-kwasai. 


text:
<pb/>Ísu mináímbá simásuwena séna kwaási arumpinkémbá taraváá-kwánkó auwéna kavóná-maravaꞌa nombá íma kwáyáipaꞌa kogwénaaena séna náávara ménaumno séna avakáá uwááena 


text:
séna tayauweréꞌa kesí naambá kwaásigo arumpimbá póꞌa koménaumne simásuwena téna taawánaimba mindánkómbá kankambá kwiyúꞌmái kawer-umásukaisana taawánéna 


text:
tayauweréna avakaeté-taravaa-kwamba miwítí sáwí-mayai anómba uráawai tíꞌmaena minkwáásígó arumpimbá tamáyáawana moórá-taravaa-kwamba arumpimbá máyáísana minkwáásígó sáwíꞌa umái máyáísasa naaémba sáwíva-taravaa-kwamba máyáawana kwemá anómba sáwíꞌa umái méraiye. miráumai ívéꞌo máyáan-kwaasi sáwí-mayai kwémaesa anómba sáwíꞌa úmaesa iyónááowe Ísu siráiye. Ísun-anówawe áúnavaꞌmaati kwaasái. 


text:
sáwívarawai tóyo ésa kwená egwaaꞌá tamáyóntavena nompí-sípívímbá usámaaisena máyowasa minkwáásíyómbá nonkwaaúnkón-awampaꞌa máyówana óꞌon-oꞌon-aimba kwántámai simátimakaiye. 


text:
évakar-anayumba kaweꞌ-márávímbá kunkwéna karuwéna anón-éna arambá imái sáwívar-aramba iyéna évakaꞌa usáyaaitayan-aramba íyáísana évakaꞌa umaimái-aramba iráiye. 


text:
<pb/>Ísu súwasa kwená kwayó-kwáásí kwenópaꞌa tésa taáísaa esa sésa kwésimatimenda nóra séwa kwántámai-aimba kwésimatimeno suwaná 


text:
Ísu séna Áánútu kwená kwaásimo kawááin-ainkona ááimba kwésimatimunda Áánútu keinárawaꞌa imáyáa tímísaꞌa kwéisaavo miwí imáyáa íma tímakaisasa kwéisaantaveꞌa kwántámai-aimba kwésimatimune. 


text:
Áánútun-aaimo ísámaimo kaweꞌó íyawai Áánútu túwaꞌnaa ínasa moórá-ainkwaraꞌa isésa mirámó kwéiyanamo éna Áánútu túwaꞌnaa ínasa amápar-ainkwaraꞌa isánááowe. Áánútun-aaimo ímo ísámaimo kaweꞌó ésa kampaꞌá sésa kaweꞌá umái kwéisaumne síyawaima tirumpinkémbá mináímbá maimayáínana íma kwéniye. 


text:
kwéisaambanivo íma ísámai kaweꞌá kwéowe. kwéawanaambanivo íma awánamai kaweꞌá kwéowe. mirámó kwéontaveꞌa simátimunda kwántámai-aimba kwésimatimune. 


text:
naaóváꞌá Áánútun-aai simátímakowai áwíꞌa Áísáya siráimba miwí mirá kwéowe. Áísáya séna<br/>kwéisaambanivo íma ísámai kaweꞌá kwéowe. kwéawanaambanivo íma awánamai kaweꞌá kwéowe. 


text:
miwítí imáyáao umbaí kwétaisana tááko aaimó isáíyávéna ávón-kaisaná túranko awánaiyavena ávón-kwégaivo ímo mirámó ésamo ésa tááꞌo isésamo túrambo awánésamo kesááimo isésamo miwítí sáwí-imayaamo tuwésamo kesópaꞌo tenkákáí sáwí-imayaa maitiyuwéꞌa kaweꞌá umátinkausino Áánútu siráiye Áísáya agaimaréna siráimba Ísu siráiye. 


text:
<pb/>Ísu mináímbá simásuwena séna simátimeꞌa séꞌa keinárawaꞌa kaweꞌó umáímo awánaamba Áánútu kaweꞌá kwéumatinkaiye. kaweꞌó umáímo ísáamba Áánútu kaweꞌá kwéumatinkaiye. 


text:
simátíménda ísáaro. naaóváꞌá Áánútun-aai simátímakowaiye arupí umái máyówaiye sáwíva-kwaasi keinárawaꞌo kwéunda-mayai kwéawanaanten-umai awánanae sésa umbá íma awánaraawe. miwí keinárawaꞌo kwéisaanten-umai isánáe sésa umbá íma ísaraawe Ísu siráiye. 


text:
<pb/>Ísu kwená kwayó-kwáásíyávéna simátímatuwena séna moóráwai ánáyumba tuꞌmakáin-ainkona ááimba súnda ísáaro. 


text:
Áánútu kwená kwaásimo kawááin-aimba isésa íma ísámai kaweꞌá kwéowana Sáátáánigo téna tirumpinkémbá tamaimái úwoivaꞌa kwétiyuwaiye. minkwáásí aampaꞌá kunkwáyáin-anayunkaamba kwéowe. 


text:
íma tirumpimbá tátoꞌmai kaweꞌá owasá Áánútun-aaiyavesa umbai-yántááríꞌa umátinkaantavesa Áánútun-aai ivátukaawe. 


text:
ánáyumbo karaampimbó kúmímba maarán-ááímbán-iye. Áánútun-aai ísáámbanivo marapár-úmbáí-yántáátávésa imáyáa úmae naaésa óísan-imayaama úmae kwénaaesa mirán-ímáyááó Áánútun-aai káátasuwaisasa íma Áánútuna mayáí kwémayaawe. 


text:
ánáyumbo kaweꞌ-márávímbó kúmímba maarán-ááímbán-iye. Áánútun-aai isésa tirumpimbá tátoꞌmai kaweꞌá ésa asiramái mésa Áánútuna mayáí kwémaesa kwétuwaꞌnaa-owasa évakarawai usáyaaitamai-mayai kwémaesa kwétuwaꞌnaa-owe Ísu siráiye. sáwí-anayumba uꞌmakáin-kwasai. 


text:
<pb/>Ísu mináímbá simásuwena séna Áánútu kwená kwaásimo kwégawaain-aimba maarán-áímbán-iye. moóráwai kwená kígauvaꞌa kawer-ánáyúmbá áwíꞌa úwíti-anayumba uꞌmakáisana 


text:
moórá-noꞌwaamba amááraawigwaraꞌa tuún-kwaiguráawana namuro-kwáásígó téna arambó ímo íyáí-uwitiraan-anayumba sáwí-anayumba avuvumpimpáꞌá uꞌmakáisana 


text:
mayáí-kwáásí awánésa kígaugo avowánópaꞌa tésa sésa kawer-ánáyúmbá uꞌmakáandavimba úwítiraan-damai náávakena mimpímbá kwáyáivo sewaná 


text:
kwáyainana naaémba úwíti karepáínaꞌa toómbó akaránááowaiyaveꞌa senasá misáwí-úwítíráán-dámáí táúmai asááumai iramá kwégaindavaꞌa tuwésa úwíti úramba ákáꞌmai kesí toón-dáúmpáꞌá maránááowe Ísu siráiye. taaérankona kwaasái. 


text:
<pb/>Ísu maarán-áínkwáráꞌá simátimena séna Áánútu kwená kwaásimo kwégawaaain-aimba maarán-áímbán-iye. moóráwai sáwíyan-taeranko áwíꞌa másátati mintáígó arambá ímo aneꞌó awánaraan-taeramba kígauvaꞌa uꞌmakáawana anón-éna amaimá móivarena kóyáwé uráisana numaómá mimpímpáꞌá ánáamba úmarena kwémaiye Ísu siráiye. 


text:
<pb/>Ísu maarán-áínkwáráꞌá simátimena séna Áánútu kwená kwaásimo kwégawaain-aimba maarán-áímbán-iye. moórá-ininko péréti-tomba agayánáe séna kanaráán-tántáákó áwíꞌa páráwaaꞌa maimaéna intoráí-yántááꞌá sáwíyan-tantaaꞌa ayáúmaraisana kwéna intoréna anón-kwéiye Ísu siráiye. 


text:
<pb/>Ísu kwaásiyomba aaí simátimenae sénamo úmba íma avoraꞌá siráivo kwántámai-aine suꞌmai simátímakaiye. 


text:
naaóváꞌá Áánútun-aai simátímakowai sirónkaꞌa póna Ísu mirá uráiye. kwemá agaimaréna séna<br/>simátíménda kwántámai-aimba simátimenaumne. Áánútu maramá tarórurainkaꞌa aúpáꞌó kwáyom-bayaigon-aai ímo ísaraan-aimba simátimenaumne siráiye agaimaréna siráimba Ísuntavena siráiye. sáwí-anayumba uꞌmakáin-ainkona ááin-kwasai. 


text:
<pb/>Ísu mináímbá simátímatuwena tiyuwéna naaúmpaꞌa iyúwasa kwená kwayó-kwáásí kwenópaꞌa tésa sésa namuro-kwáásígómó moóráwaina kígauvaꞌo sáwí-anayumbo kwéuꞌmaraiwaina ááimba simásimiyo suwaná 


text:
kígaugona ááimba maramán-iye. kawer-ánáyúnkóná ááimba Áánútu kwená kwaásimo kawááin-kwaasiman-owe. sáwí-anayunkona ááimba Sáátáánigona kwaásiman-owe. 


text:
namuro-kwáásígó sáwí-anayumba uꞌmakáiwaina ááimba Sáátáánigon-iye. toómbó akaránááon-kanaaona ááimba maramó ánásanin-kanaaman-iye. toómbó akaránááowaina ááimba Áánútuna kwayóꞌnáꞌá kwíyómpakewaiman-owe. 


text:
kwaási úrandako kumpaáruraundawai kesí kwayóꞌnárawaꞌa kwíyómpakemba tiꞌmáráanasa kesí kwaásivinkemba sáwí-kwaasi óꞌowima sáwí-imayaa tíméwasa sáwí-amba kwégwaraawai kuntúkúmai 


text:
arupí umái máyáawai Áánútu kentivo kawááipaꞌa mésa aaꞌó kwégaintemba mirá ónááowe. kwéisaawai ísámai kaweꞌá oró Ísu siráiye. Áánútu kwaásimo kawááin-kwasai. 


text:
<pb/>Ísu maarán-áínkwáráꞌá simátimena séna Áánútu kwená kwaásimo kwégawaain-aimba maarán-áímbán-iye. óꞌoran-ontamba maravímbá utámarena ména pukáisana moóráwai téna taawánéna aamoí éna káátamarena mimbárámá meéyámbá íníntavena kwená óísamba maimái tímatuwena óntamba mairéna mimbárámá komeéyán-éna minóꞌórán-óntámbó ásámakaamba mairáiye. 


text:
<pb/>Áánútu kwená kwaásimo kwégawaain-aimba maarán-áímbán-iye. moóráwai ameriyáámba meéyámbaraindayavena naaóꞌ-naoꞌa kwénaaena 


text:
awánáínda moóráwai óꞌoran-ameriyaamba makáinana awánéna kwená óísamba maimái kwétimena óntamba mairéna minóꞌórán-áméríyáámbá komeéyán-umai kwémayaiye. 


text:
<pb/>Áánútu kwená kwaásimo kwégawaain-aimba maarán-áímbán-iye. kwasen-únánkáámbá moóráwai nompímbá túwáísana óꞌon-oꞌon-doyaaꞌa 


text:
minúnámpímbá ógwitagwisana asináíndayavena umái kwéawanaisasa évakarawai áwaꞌnaa umai asímbai áámááívaꞌa makésa kaweꞌ-nóyááꞌá unáámpímbá áítesa sáwí-noyaaꞌa iváꞌá kwétuwaawe. 


text:
naaén-kanaa tínímba mirá íníye. kwíyómpaken-kwayoꞌnarawaꞌa kawe-kwáásívínkémbá sáwí-kwaasiyomba tíꞌmai 


text:
Ísu simátimena séna ísáamba simátimunda-aimba simátíméro. moóráwai naankó avowá kwená naaúmpaꞌa ááéraan-tantaare aúná-yantaare kwáyáísana taaímbai kwená kwaási kwétimiye. mindánkó avowámó kwétimintemba miráumai ááéraam-bonor-aimpinkene Áánútu kwená kwaásimo kwégawaain-aimpinkene simátíméro Ísu siráiye. Násáretivakewai Ísumba tínaaemba umánkaraan-kwasai. 


text:
kwenamáápaꞌa kúmba miwítí monoꞌ-náúmpáꞌá iyéna aaí simátimuwasa táátavesa ésa sésa náávakena kawer-ímáyáá mairéna kawer-áímbá kwésimasimenayaawa nááwawa asirayámbá ámísana kaweꞌ-máyáí ímo awánáúnda-mayai kwémayaiyo. 


text:
kesáámó awánáúnda taaineí évaka-tantaaꞌo kwéiwai ááninkoman-iye. Máríyaa áánimba éna Yémési Yósépi Sáímoni Yútási tuwaaómán-iye. 


text:
maankákéwáímá póna úwoi-kwaasiman-ivo náávakena mináímbá isénawa minásíráyámbá mairénawa kwésiyo sésa kayorésa tínaaemba umámúwana Ísu simátimena séna Áánútun-aai simátímíwai óꞌon-oꞌon-daopaꞌa kwénaaisasa kwenáwíꞌa mósá kwémaraavo kwená naaópaꞌa komáyáimba kwenamááraa sésa kesáámó úndanten-kwaasiman-iye sésa kwenáwíꞌa íma mósá kwémaraawe Ísu siráiye. 


text:
<br/>kesáámó úndanten-kwaasi póna íma súwaꞌnaa íníye suntávéna ímo awánom-bayai moórá-mora-mayaiye suꞌmai mairáiye.<pb/>


text:
kwená mayáí-kwáásíyávéna séna minkwáásígó Yóni nombó pétinkaraiwaiman-iye. pukáimpinkemba usásinkena póna asirayámbá kwempímbá kwáyáísana mirám-báyáí kwémayaiye sirái. 


text:
ááéma Éróti kwenáváko awainínkómbá áwíꞌa Erotíyasimba mairówana Yóni séna enáváko awainínkómbá aambá áúmbakaawa mayááne simá-simaꞌa úwana Éróti tiꞌmarówasa Yónimba koáíꞌmaesa ándávaꞌa máánkarowana 


text:
Éróti Yónimba inkamónáe súmba kwaási-taaroi inkaiséna íma inkánkaiye. kwaási Yónintavesa sésa Áánútun-aai simátímíwaiman-iye suwaná Éróti séna Yónimba inkámónasa áwááꞌa siyénááowe séna íma inkaména máyowana 


text:
kwembó ánkaron-kanaamo túwana anón-tanomba kaumái sáwíva-kwaasi tímúwasa nowaná Erotíyasi ayáámúnko téna túrankaꞌa araimá marówana Éróti aamoí umánkena 


text:
minárásígóntávéna séna nóin-tantaatavena ankáíya simásímínaꞌa áméno. áraiꞌa súnda póꞌa sísainaꞌa áméno súwana 


text:
anówamba koáísaa ena súwana anówama aaí súwana Érótinopaꞌa téna séna Yóni nombá pétinkaraiwai aꞌnómbá aráꞌmái táávepimba maré simiyó súwana 


text:
iséna arumbá kwéumbanivo aivaꞌá asirayán-áímbá siráin-aimba imáyáa éna toómbó naan-kwáásígwáráꞌá ísaraantavaiye séna íma aꞌáo sénáe séna 


text:
Yónina kwayó-kwáásí isésa anómba komaimái utamánkesa Ísunopaꞌa tésa tasimámakaawe. naaémba Éróti Ísuna mayáígón-áái iséna séna minkwáásígó Yóni nombó pétinkaraiwai éna pukáimpinkemba usásinkena póna asirayámbá kwempímbá kwáyáísana mirám-báyáí kwémayaiye Éróti siráiye. Ísu sáwíva-kwaasi toómbá tímakain-kwasai. 


text:
<pb/>Yóni puwómba kwená kwayó-kwáásí Ísumba simámúwana iséna tuwéna kwená kwayó-kwáásíyé nompí-sípívímbá usámaaisena kwaásimo ímo máyaiyapata kónáe séna kúmba naaóꞌ-naokewai mináímbá isésa marapáꞌá kóyo uwaná nompí-sípívímbá kwéna 


text:
<pb/>Ísu asóvamatinkowasa enónkaꞌa kwená kwayó-kwáásí kwenópaꞌa tésa sésa íma sáwíva-kwaasi máyáapaꞌan-ivo enáíndaraꞌa tiꞌmárénasa egwaaꞌ-náópimpaꞌa kwénaaesa toómbá meéyámbáráaro suwaná 


text:
miwí sésa sáwíyan-tomba évaꞌaasei-tonkwara kaeꞌ-nóyáákwáráꞌá kwáyáivo sáwíva-kwaasivimba íma kanaán-íníye suwaná 


text:
sáwíva-kwaasiyavena maraꞌá máéro séna évaꞌaasei-tonkwara kaeꞌ-nóyáákwáráꞌá maisokéna kwíyómpaꞌa karákéna Áánútuntavena súwi simásuwena mintómbá topán-topan-umai kwená kwayó-kwáásí timúwasa misáwívá-kwáásí tímúwasa 


text:
amáparawai nowaná tímúꞌa vówasa sáwíva-kwaasi 5,000 kwaaima uwasá aaraiyé iyámpóígwarare miráumai-kwaasi nowaná tímúꞌa vówasa Ísuna kwayó-kwáásí mintón-ayai sísamaivakemba kaeꞌá kumbaimái-unampimba áítumai ógwitaraawe. Ísu non-avóvomayaapaꞌa kuráin-kwasai. 


text:
<pb/>áítumai ógwitowana minkákémbá Ísu kwená kwayó-kwáásí tiꞌmaréna séna kesí aivaꞌá nompí-sípívímbá usámaaiseꞌa menávápáꞌ-náópaꞌa koró. misáwívá-kwáásí kwétiꞌmareꞌa séꞌa kentí naaóꞌ-naoꞌa koró simátimenaumne séna 


text:
misáwívá-kwáásí tiꞌmarówasa miwítí naaóꞌ-naoꞌa kuwaná Áánútumpaꞌa námúnaamo síndayavena omápaꞌa umáyowana noꞌwáámba aúkúwana Ísu kweyáá máyowasa 


text:
kwená kwayó-kwáásí nompí-sípívímbá non-avuvumpáꞌá máyówana maramá nénkaꞌa kwáyowana anón-unda toꞌmaé kwétena misípí tayátoꞌmarowasa íma kumbá 


text:
non-avóvomayaapaꞌo kwénaaumba awánésa táátavesa ésa tiyántámbá kwétowasa sésa kwaántáo kwénaaiye suwaná 


text:
Ísu séna kanaán-ivo tiyó súwana nompí-sípívínkémbá kunásávena non-avóvomayaapaꞌa Ísumo máyopaꞌa kúmba 


text:
kaweꞌá umái kúmba anón-undamo toróntavena imáyáa éna inkaisúmba nompímbá kunávekoraꞌnara kwéena anónkaꞌa séna Ísóigoo kembá tátoraao súwana 


text:
Ísu avekáán-umai ayáámba árúꞌmai tátorena séna anón-undamo toráintavai sáwí-imayaa e kesí asirayántávémo ímo imáyáamo óndayavai kunáveraane. kesí asirayántáváí íma kaer-ímáyáá uwo súwasarai 


text:
nompí-sípívímbá máyówai Ísuna imáyáa mósá marésa sésa áraiꞌa Áánútu ááninko óne siráawe. Ísu Kénésárétivaꞌa tíꞌo ún-kwaasi asóvamatinkarain-kwasai. 


text:
<pb/>áraiꞌa Áánútu ááninko óne sésa kwaaúnóná menávápáꞌá Kénésáréti-maravaꞌa kumbá marapáꞌá ásávowasa 


text:
mimbápákén-kwáásí Ísumba aúyésa naaóꞌ-naoꞌa simátimesa Ísumo tamaún-aimba isésa tíꞌo ún-kwaasi tíꞌmaesa tóyo ésa 


text:
sésa ená unáánkwátói-araairaꞌa tátoraiyana tíꞌa étinkainkwae suwasá tátórówana tíꞌa étínkaraiye.<pb/>


text:
ená kwayó-kwáásí nóra isasá kentáá síkwáꞌnáí ámáámba íma kwarésa tiyáámba íma sese ombá toómbá kwénaao suwaná 


text:
Ísu séna kentíkwáꞌnámo simátímakaan-amaamba kwaréꞌa Áánútuna ámáámba kwéaraaisemba nóra éra mirá kwéoo. 


text:
Áánútu séna kentinóvowi túwíꞌa anómba oró. ánivo anóvowimo sáwíkaambo simátinkaindawaimba tuvuwíyana puwíníye Áánútu siráivo 


text:
keinárawaꞌo siráamba moóráwai anóvowiyavena simátimena séna moórá-yantaaꞌa Áánútundeiman-ivo íma kanaán-umai timénaumne siréna anóvowima íma kwétuwaꞌnaa-iye. mirámó ontávéꞌa kanaán-iye kwésewe. 


text:
kaumbo-káér-ainkwara-kwaasin-owe. naaóváꞌá Áánútun-aai simátímakowai áwíꞌa Áísáya keinárawatavena árair-aimba siráimba agaimaréna séna Áánútu séna<pb/> 


text:
kwaásiti ámáámba simái paárombanivo Áánútuna ámáámban-iye kampaꞌá sembá miráráán-umai kesí imáyáa kampar-ímáyáá mósá kwémaraawe Áánútu siráiye Áísáya simái agaimakáiye Ísu siráiye. kwaásimo sáwíꞌo umátínkáin-tantaakona kwaasái. 


text:
<pb/>Ísu mináímbá simátímatuwena kwaásiyavena teró súwasa kwenópaꞌa tuwaná séna simátíménda iséꞌa kaweꞌá oró. 


text:
máápaken-tantaaꞌo naawáí íma kwaási sáwíꞌa kwéumatinkaivo tirumpinkén-áínkó kwaási sáwíꞌa kwéumatinkaiye siráiye. 


text:
<br/>súwasa Ísuna kwayó-kwáásí kwenópaꞌa tésa sésa ámáán-kawaa-kwaasi emó simátimenda-aimba isésa áwááꞌa aéésa kayóráamba íya isaánó suwaná 


text:
ámáán-kawaa-kwaasi tááiyaveꞌa íma anón-imayaa oró. miwí ímo aambó awánaakakemba tóikakemba kampaꞌá simátimesa sésa aambá agaráátinkanaumne kwésewe. moórá aúgavitawai moórá aúgavitawaimba ayáán-toꞌmaesarai íma kanaán-umai kóyááoivo mirámó ésaraimo ésarai maipímbá koyuvánkoyaaoiye súwana 


text:
tirumpin-ímáyáávínkémbá sáwí-imayaa ésa tínkamiyasamo puwónááoniꞌa ésa aarai-úmóyámbá ésa kwaai-úmóyámbá ésa amápa-tantaaꞌa umóyámbá ésa kampar-áímbá simátinkesa simái sáwíꞌa umátinkesa 


text:
mirá-sáwíꞌó kwéomba tirumpinkén-ímáyááó kwaási sáwíꞌa kwéumatinkaivo tiyáámbo ímo sese ombó toómbó kwénaamba mindáo kwaási íma sáwíꞌa kwéumatinkaiye Ísu siráiye. Kénááni-maravaken-ininkona kwaasái. 


text:
<pb/>Ísu mináímbá simásuwena kwená kwayó-kwáásíyé miváꞌá tuwéna Táyaa-naopare Sáítóni-naopare mináyámpáꞌá kúmba 


text:
mináyámpákén-ínínkó íma Yútaa-inimba póna Kénááni-ininko Ísunopaꞌa téna anónkaꞌa séna anóndakoo Tévítin-andarakewai arumbá umásinkaao. taraváá-kwámbá kesiyáámúnko arumpimbá máyáísana sáwíꞌa umái máyáiye súwana 


text:
Ísu iséna íma aaí súwasa kwená kwayó-kwáásí kwenópaꞌa tésa asiramái sésa aiꞌmátuwaao. aasiyaasí mirá siváínivo suwaná 


text:
Ísu séna Áánútu siꞌmákaisaꞌa Ísareri-kwaasiye suꞌmai túwaꞌnaa eꞌa Ísareri-kwaasimo sipisípi-poiraan-umaimo kóyáwé kwéowai kwétuwaꞌnaa-une súwana 


text:
Ísu séna iyámpóíti toómbá maimái iyámbá timúnavo miráumai Ísareri-kwaasimo túwaꞌnaa úndantemba emá óꞌonkaa-inimba ónda póꞌa áwaꞌnaa únavo kwésune súmbanivo 


text:
minínínkó séna anóndako áraiꞌa sémpo iyánkó avowá owé sisaná toón-ayai takwémandaiye. miráumai óꞌonkaa-ininkoman-iye sinaná kanaán-ína súwaꞌnaa íníyone súwana 


text:
Ísu séna kentáváí asiramái máyaanda-ininko sénda póꞌa mirá ónaumne séna mitáwai ayáámúnkomba asóvamankaraiye. Ísu sáwívarawai asóvamatinkarain-kwasai. 


text:
sáwíva-kwaasi kwemó máyopaꞌa kumbá tísamaimo tausokón-kwaasiye tiyáántámbo mavíkuron-kwaasiye túrambo kavíkón-kwaasiye aaimó ímo sun-kwáásíyé óꞌon-oꞌon-tiꞌo ún-kwaasi tíꞌmaesa kwenaísamaivimba mótinkowana asóvamatinkowasa 


text:
tísamaimo tausokón-kwaasi kaweꞌá uwasá tiyáántámbo mavíkuron-kwaasi kaweꞌá uwasá túrambo kavíkón-kwaasi kaweꞌá umái awánowasa aaimó ímo sun-kwáásí aaí suwasá misáwíváráwáí awánésa ávááraumai tááꞌa kówasa Ísareri-kwaasiti Ísóigo áwíꞌa mósá makáawe. Ísu moórágwaraꞌa toómbá tímakain-kwasai. 


text:
<pb/>Áánútu áwíꞌa mósá marówana Ísu kwená kwayó-kwáásí tááyowasa tuwaná séna maankwáásíyómbá kaumbo-táwai kesé máyáawana maimaésa tiráan-tomba ánásaisaꞌa sirumbá kwéumatinkaumne. tiꞌmáráanasa miwítí naaóꞌ-naoꞌa kónááombanivo aampaꞌá kwíyamba kánokaꞌa pósa púwóvainiye súwasa 


text:
kwená kwayó-kwáásí sésa kavóná-maravaꞌa sáwíva-kwaasin-ovo náánkakenta toómbá maimáíya timénaumno suwaná 


text:
Ísu tísaa ena séna nóraumai-tona kwáyáiyo súwasa avakaeté kwáyáísana esimáí-noyaakwaraꞌa kwáyáiye suwaná 


text:
avakaeté-tone noyááre maisokéna Áánútuntavena súwi séna mintómbá topán-topan-umai kwená kwayó-kwáásíráꞌá timúwasa minkwáásíyómbá tímúwasa 


text:
amáparawai nowaná tímúꞌa vówasa sáwíva-kwaasi 4,000 kwaaima uwasá aaraiyé iyámpóígwarare miráumai-kwaasi nowaná tímúꞌa vówasa kwená kwayó-kwáásí mintón-ayai túwómba avakaeté-unampimba áítumai ógwitowana 


text:
Ísu misáwívá-kwáásí tiꞌmaréna kwená kwayó-kwáásíyé nompí-sípívímbá usámaaisesa Mágátani-ayampaꞌa kuráawe.<pb/>


text:
miváꞌá Ísu máyowasa ámáán-kawaa-kwaasiye Sátúsi-monor-aimbo sun-kwáásíyé Ísumo sáwí-aimbo sínda isánáe sésa Ísunopaꞌa tésa sésa áraira Áánútumpakena kunkáana ímo awánáúnda-mayai máyénata awánaano suwaná 


text:
aaváyaavimba awánaamba ainánkó aaváúmá káátasuwaisaꞌa séꞌa ívéꞌa aaꞌá tíníye kwésewe. kwíyómpaꞌo awánéꞌo ombá séꞌa aaꞌá káníye. aaꞌá tíníye kwésemba mirán-tántáákóná ááimba awánaambanivo Áánútumo ívéꞌo kwéin-tantaakona ááimba íma awánaraawe. 


text:
ívéꞌo máyáan-kwaasi sáwí-kwaasi éꞌa Áánútuntaveꞌa íma imáyáa éꞌa kentávéꞌa kwéseꞌa Áánútumo aiꞌmákainamo e íma awánáúnda-mayai máyénata awánaanomo kwésemba naaóváꞌá Áánútu Yónaambo uráintemba kembá mirá ínívo mináímbá imáyáa oró. naaóváꞌó anón-doyaako Yónaambo nawíkowanamo kaumbo-táwaimo arumpimbó méraintemba kemá kaumbo-táwai maipímbá ménaumne Ísu séna tiyuwéna kuráiye. íma kaumbo-káér-ainkwara-kwaasi-iꞌa oró siráin-kwasai. 


text:
<br/>tiyuwéna kúmba Ísu kwená kwayó-kwáásíyé nonkwaaúnkóná menávápáꞌá kumbá marapáꞌá ásávesa kwená kwayó-kwáásí péréti-tomba íma máyómba tuwinkésa kuwaná 


text:
Ísu ámáán-kawaa-kwaasiye Sátúsi-monor-aimbo sun-kwáásíyé kaumbo-káér-ainkwara-kwaasi owé-ímáyáá kwéena kwená kwayó-kwáásí simátimena séna intóráín-tantaaꞌa sáwíyan-tantaaꞌa moórá-tonko áwíꞌa péréti mimpímbá kwémaraawana kwéintorena anómba intembá ámáán-kawaa-kwaasiye Sátúsi-mono-kwaasiyavaiye imáyáa éꞌa kentúma kárákwimai máéro súwasa 


text:
Ísu keáímbó kwésun-aimba iséna nóra séra toómbá íma kwáyáiye-aimba kwéseo. kentávéꞌa íma sáwíyan-imayaa éꞌa anón-imayaa oró. 


text:
kanaán-umai toómbá timénaunda ááémo uráundawaina ááimba íma tááko pééi kwésiye. évaꞌaasei-tomba topán-topan-umai sáwíva-kwaasi 5,000 kwaasi timéwánasa naráamba mintón-ayai nóraumai-unampina áíturaawara kemó uráundawaina ááimba íma awánaraawe. 


text:
avakaeté-tomba topán-topan-umai sáwíva-kwaasi 4,000 kwaasi timéwánasa naráamba mintón-ayai nóraumai-unampina áíturaawara kemó uráundawaina ááimba íma awánaraawe. 


text:
ámáán-kawaa-kwaasiye Sátúsi-mono-kwaasiyavaiye imáyáa éꞌa pérétimo intóráin-tantaataveꞌa kentúma kárákwimai máéro-aimbo súnda íma péréti-tontaveꞌa kwésumpo nóra éra íma ísaraao súwana 


text:
tááko pééi súwasa mináínkóná ááimba ísówana péréti-tontavena íma siráivo ámáán-kawaa-kwaasiye Sátúsi-mono-kwaasiye tááiyavena séna kárákwimai máéro siráiye. Pítaa Ísuna ááimba siráin-kwasai. 


text:
<pb/>Ísu Sísáriya Vírípai-naokon-ayampaꞌa kúmba kwená kwayó-kwáásí tísaa ena séna kemá kwaási úrandako kumpaáruraundawaintavesa amáparawai kentávésa nóran-kwaasiye kwéseo súwasa 


text:
miwí sésa évakarawai sésa emá Yóni nombá pétinkaandawai óne sewasá évakarawai sésa naaóváꞌá Áánútun-aai simátímakaandawai áwíꞌa Íráiyaama óne sewasá évakarawai naaóváꞌá Áánútun-aai simátímakaandawai áwíꞌa Yérémaya óne sewasá évakarawai sésa naaóváꞌá Áánútun-aai simátímakaawaivinkemba moóráwai óne kwésewe suwaná 


text:
Sáímoni Pítaa séna Áánútumo usásinankaiwaima Yútaa-kwaasiya kwéamuꞌmaraundawaiya óne. Áánútu asirayánkwáráwáí ááninko óne Pítaa súwana 


text:
Ísu séna Sáímoni Yónaa ááninkoma ónana Áánútu kaweꞌá kwéumankaiye. kesí ááinkona ááimba sénda kwaási íma simámévo kesivo kwíyómpakewai mináímbá embá simámísa isáánda póna Áánútu embá kaweꞌá kwéumankaiye. 


text:
simátimeꞌa séꞌa enáwíꞌa Pítaawemo kwésemba mináwíkóná ááimba óntamban-iye. anón-ontankaꞌa kesí naankáámbá ónaunda mindánkáámbá kesí kwaási-iꞌa owaná púwón-asirayanko íma usáyaaitaniye. 


text:
Áánútu kwená kwaásimo kwégawaain-asirayamba áména marapáꞌó máyaanda sáwíꞌo ombá aambó aunóndanten-umai Áánútu kwíyómpaꞌa ména áꞌa aambá áúmbakaiye. kaweꞌó ombá ímo aambó aunóndanten-umai Áánútu kwíyómpaꞌa ména áꞌa mirá uráiye simásuwena 


text:
kwená kwayó-kwáásíyávéna asiramái séna Áánútumo usásisinkaiwaima Yútaa-kwaasi kwésimuꞌmaraawai úne-aimba íma simátíméro Ísu siráiye. Ísu pukéꞌa usásinanaumne siráin-kwasai. 


text:
<br/>minkánáá Ísu kwemó puwínín-aimba ááimba ásámai kwená kwayó-kwáásí simátimena séna Yérúsaremu-naopaꞌa kondá Yútaa-anon-kwaasiye mono-káwáá-kwáásíyé ámáámba sen-kwáásíyé síꞌa índaiꞌa umásinkesa sínkamiyaꞌa puwónaundanivo kaumbo-táwai maisúwáanana Áánútu usásisinkaniye súwana 


text:
Pítaa áíꞌmaena kweyáávaꞌa máankena séna Ísóigoo mirán-áímbá sénavo Áánútu íma owé sínasa séndanteniꞌa íma umánkanaaowe súwana 


text:
Ísu kwanténa Pítaantavena asiramái séna Sáátáánigo siyuwé kóaao. kwaásiti imáyáavinkemba kwésempo íma Áánútuna imáyáavinkemba kwésempo kesí aambá íma itaaó Ísu siráiye. 


text:
<pb/>Ísu mináímbá simásuwena kwená kwayó-kwáásí simátimena séna kesínaaemba kwaránáe síyawai tirááímo táínda-yantaaꞌa íma tátoraaro. kemá puwónaunda-taima súgwaataꞌmaeꞌa kondantembá kesínaaemba kwaránááowaima umbai-yántááꞌá timíyasa minúmbáí-yántááꞌá úwoi maimaésa sínaaemba kwaránááowe. 


text:
tirááímo táíndaiꞌo ésa íma kaweꞌá umái ménaaovo kentávésa ísámai tirááímo táínda-yantaaꞌo tuwésamo puwésa aúnáiꞌa umái maíꞌmaiꞌa ónááowe. 


text:
marapákémbó amápa-tantaaꞌo kwémaesamo puwíyambo éna mintántáákó íma túwaꞌnaa íníye. puwíyamba marapáꞌó makáan-tantaaꞌnei íma anondáíꞌa umásuwesa ókwaraꞌa ayáátáákaꞌa ménaaowe. 


text:
kemá kwaási úrandako kumpaáruraundawai kesí kwayóꞌnárawaꞌa kwíyómpakewaiye kesivoná asirayánkwáráꞌá kuméꞌa amápa-kwaasimo úmae kwéiyomba imáyáa éꞌa miwítí meéyámbá timénaumne. 


text:
áraiꞌa simátimeꞌa séꞌa évakaꞌa maankáꞌó máyáan-kwaasi íma aivaꞌá puwéꞌa kemá kwaási úrandako kesí kwaásimo kwégawaaunda suwánéꞌa naaémba puwónááowe Ísu siráiye.<pb/>


text:
Ísu mináímbá simásuwena avaꞌmoraé-noꞌwaamba kwaéna Pítaante Yémésinte kwenáváko Yóninte umái tíꞌmaena omápaꞌa iyúmba miwíyé suꞌmai umésa 


text:
miwí túrankaꞌa Ísu óꞌoran-auma auvúwana óipakemba aaváúgómó inten-úwana kwená unáánkwátóirakemba sán-kena kwayáníꞌa kówasa 


text:
awánomba kae-kwáásíráí kwíyómpakemba paárésarai mindárai túwíꞌa Mósesiye Íráiyaae Yútaa-kwaasi tíkwáꞌnárai Ísuwe kwaasái kwésuyana 


text:
Pítaa Ísuntavena séna Ísóigoo maankáꞌó maúndaya kaweꞌá imbá póta emó sinataamó éta kwááyu-namba kaumbomá ónaundaya moórá endéí éta moórá Mósesindei éta moórá Íráiyaandei éta mirá ónaundayaawe siráiye. 


text:
<br/>mirá kwésunkaꞌa ainánkó sán-kámaena kwayáníꞌa kámae kuména kunkáátowana mináínámpínkémbá aaigówé suꞌmai séna maawámá kesáánimba isaꞌá kwená imáyáa kwéeꞌa ávááraumai aamoí umánkaumne. kwenáái ísáaro súwasa 


text:
<br/>máyowasa omápakemba kúmúmba Ísu asiramái simátimena séna awánaamba íma simátíméro. kemá kwaási úrandaꞌa kumpaáruraundawai púwóndavinkemba usásinaandaraꞌa awánaamba kanaaráꞌá simátímaꞌmae íyóro súwasa 


text:
kwená kwayóꞌnárau Ísumba áísaa esa sésa ámáámba sen-kwáásí Íráiyaa aivaꞌá paárínana Áánútu usásinankaiwai Yútaa-kwaasiya amuꞌmakáúndawaiya naaémba paáriniyemo sembá nóra sésa mináímbá kwéseo suwaná 


text:
simátimeꞌa séꞌa Íráiyaa áꞌa paárúwasa íma aúyésa sáwíꞌa umánkanae sésa sáwíꞌa umánkesa mirá uráantemba kembá kwaási úrandako kumpaáruraundawaimba sáwíꞌa umásinkanaaowe súwana 


text:
tááko pééi súwasa Íráiyaa siráimba Yóni nombá pétinkaraiwaintavena siráiye siráawe. Ísu taraváá-kwámbá mayáúkain-kwasai. 


text:
<br/>simásuwesa omápakemba kúmúmba sáwíva-kwaasi torupamái máyówasa awánomba moóráwai Ísunopaꞌa téna aísamaivimba kumbéna séna 


text:
anóndakoo kesáánimba arumbá umánkaao. sáwíꞌa umái ména tanaambá váguvagu kwéena aigaregó nonkáánéna aíyayaamba sápísimagwisana nompíné iravíné tanaambá kwévamae kwénaaisaꞌa 


text:
Ísu séna kentí imáyáa kaeꞌnáér-imayaama isaꞌá kentávéꞌa íma imáyáa kwéowana póna sirumbá umbaí kwétaivo nóraumai-tawaiyaꞌi kesé ménaumpo enáánimba áíꞌmae tiyó súwana áíꞌmaena túwana 


text:
Ísu taraváá-kwántávéna séna auwé kóaao súwana arumpinkémbá auwéna kóúwana miníyámpóí kaweꞌá umánkowana kaweꞌá umái méraiye. 


text:
<br/>kaweꞌá umánkowasa naaémbo Ísu kweyáá máyonkaꞌa kwená kwayó-kwáásí tésa sésa nóra séta mintáráváá-kwámbá íma kanaán-umaiya mayáúkaumno suwaná 


text:
Ísu séna Áánútuntaveꞌo mayauwáníyemo séꞌo asiramáímo máyáankakai mayaúwáísino. áraiꞌa simátimeꞌa séꞌa moórá-taigo áwíꞌa másátati sáwíyan-aramba maꞌmakáisana áruma kwikéna anón-tainambo kwéiyintemba kesé aráápamai sáwíyankaꞌa méꞌa naaémba anóniꞌa umái aráápamai méꞌa omátaveꞌo séꞌo kítímae ór-ayampaꞌa kóaaomo síyanamo éna mirá íníye.[ 


text:
Ísu mináímbá siráimba kwesé aráápamai máyáamba kwená mayáí amápaꞌa kanaán-umai mayánááontavena siráiye.] Ísu puwínín-aimba siráin-kwasai. 


text:
<pb/>Ísu kwená kwayó-kwáásí Káríri-ayampaꞌa torupamái máyówana Ísu simátimena séna kembá kwaási úrandaꞌa kumpaáruraundawaimba óꞌon-kwaasi timíyasa 


text:
sínkamiyaꞌa puwéꞌa kaumbo-táwai maisúwáanana usásisinkaniye súwana miwí tirunkó umbaí taráiye. táákísi-ontamba tukáan-kwasai. 


text:
<br/>tirunkó umbaí tówasa Ísu kwená kwayó-kwáásíyé Kápénéamu-naopaꞌa kumbá anóm-bonoꞌ-nankontavesa táákísi-ontamba kwémayaawai Pítaanopaꞌa tésa sésa ená anóndako anóm-bonoꞌ-nankontavena táákísi-ontamba kwétuwai. íya kwétuwaiyo suwaná 


text:
Pítaa séna kwétuwaiye simásuwena naaúmpaꞌa iyúwana táákísin-aimbo ímo sirónkaꞌa Ísu Pítaamba áísaa ena séna Sáímoniyo marapákén-ánón-kwáásí timááraawitopakemba táákísi-ontamba maésa óꞌonkaatopakemba maésawa kwéompo nóran-imayaamo kwéemo e simásimiyo súwana 


text:
Pítaa séna táákísi-ontamba óꞌonkaatopakemba mairáawe súwana Ísu séna miráumai Áánútuna kwaásiya póta anóm-bonoꞌ-nankona táákísi-ontamba íma tuwánaundayaanivo 


text:
áwááꞌa seváí póta úwoi tuwánaundayaanivo nonkwaaúmpáꞌá kuré ánda túwénana kumína aivaꞌó torénda-noyaaꞌa mairé óipimbo óntambo kwáyaina maimaé minóntándéí esáváíyé kentáváíyé táákísi móuwo Ísu súwana mirá uráiye.<pb/>


text:
mitáwai Ísuna kwayó-kwáásí kwenópaꞌa tésa taáísaa esa sésa Áánútu kwená kwaásimo kawááin-kwaasivinkemba nááwa usáyaaitesa anón-kwaasi-iꞌa kwéoo suwaná 


text:
séna áraiꞌa simátimeꞌa séꞌa sen-ímáyáámó ímo tuwéꞌo iyámpóímo ímo usáyaaitanae-imayaamo ontembó keinárawaꞌa mirán-ímáyáámó ímo íyanamo éna Áánútu kenkáꞌá íma kawááiniye. 


text:
miníyámpóígó tísamaivimbo máíntemba mirámó kwéowai Áánútu kwená kwaásimo kawááin-kwaasivinkemba kwéusayaaitaawe. 


text:
kentávésa imáyáa kwéesa iyámpói áwaꞌnaa onten-umái kwésuwaꞌnaa-owe Ísu siráiye. sáwíꞌa kwéon-kwasai. 


text:
<pb/>Ísu mináímbá simásuwena séna iyámpóígomo kesááiyavenamo árairemo sintenkáán-umai évakarawai áraire kwésewe. évakarawai tésa kesááiyavesamo áraire kwésewaima kampar-áímbá tasimátimiyasa isésa sáwí-ampaꞌa kówíyasa Áánútu kampaꞌó síyawaima sáwí-meyamba anómba timínívo miwímó tinumarampimbó anón-ontambo aríkwímaresamo nompímbó túwááwasamo kumésamo kumpuwésarakai kampar-áímbá íma simátíméwasa sáwí-ampaꞌa íma kosinó. mindá kanaán-iye. 


text:
marapáꞌá máyáankaꞌa kesáái tuwésa sáwí-ampaꞌa kónááontavena óꞌon-oꞌon-tantaako kwétavisiye. mirá-sáwí-tántáákó kwaíkwaiꞌa kwéimba pósa sáwí-ambo óꞌowimo agaráátínkáawai sáwí-meyamba mayánááowe. 


text:
tiyáánkowaꞌi. tísamaigowaꞌi. sáwíꞌo ínaꞌa misáwí-ámpáꞌá kúnavo séꞌa moórá-tiyaanaꞌi. moórá-tisamaiyaꞌi. arátúwáaro. kae-tíyáánáꞌi. kae-tísámáíyáꞌi. kwáyainaꞌo éꞌa sáwí-marupaꞌo iramó kwégaipaꞌa kónááomba mindá sáwíꞌan-iye. sáwíꞌo uráimbo maisuwéꞌo máyáamba mindá kaweꞌán-iye. 


text:
túrankomo sáwíꞌo ínaꞌa misáwí-ámpáꞌá kúnavo séꞌa moórá-turamba pítuwaaro. kae-túrándéímo awánéꞌo éꞌa sáwí-marupaꞌo iramó kwégaipaꞌa kónááomba mindá sáwíꞌan-iye. sáwíꞌo uráimbo maisuwéꞌo máyáamba mindá kaweꞌán-iye Ísu siráiye. sipisípi-poimo áúyokain-kwasai. 


text:
<pb/>Ísu séna úwoi-kwaasiyaveꞌa úwoisamban-owe íma séꞌa kárákwiyoro. Áánútuna kwayóꞌnárawaꞌa kwíyómpakewai miwíráꞌá kárákwiraawai kesivo kwíyómpakewaina egwaaꞌá mésa miwí táái kwésimamevo kárákwiyoro Ísu siráiye. [ 


text:
Ísu mináímbá simásuwena séna kemá kwaási úrandako kumpaáruraundawai Áánútuna aampaꞌó ímo kwégwaraan-kwaasiyaveꞌa tivakáá-umai sáwíꞌo umáímo máyáampinkemba kawer-ámpáꞌá métínkáandayaveꞌa kunkáumne.] 


text:
sipisípiraꞌa kárákwiyowai kwéon-aimba ísáaro. moóráwai sáwíva-sipisipi 100 sipisipiraꞌa kárákwiraisana moórá-sipisipi áúyokwisana misáwívá-sípísípímó umó kwénaamba tiyuwéna moórámo áúyokwimba koavakáá eémena 


text:
awánénamo imbá aamoí kwéena séna kesí sipisípi áúyokwimba áíkaumne séna mimbóráwáíná aamoí anómba éna sáwíva-sipisipi ímo áúyokombo úwoimo máyáawaiti aamoí sáwíyankaꞌa kwéiye. 


text:
sipisípiraꞌo kárákwiyowaimo áúyokwi-sipisipiyavenamo arunkómó umbaimó taintembá kentivo kwíyómpakewai kwená aampaꞌó ímo kwégwaraan-kwaasiyavena arunkó umbaí kwétaiye Ísu siráiye. kentí kwaási sáwíꞌa umátínkáan-kwasai. 


text:
<pb/>Ísu mináímbá simásuwena séna ená kwaási Áánútuna kwaásigomo embó sáwíꞌo umánkainamo e kwempáꞌá mináíntáváí kosimámínana kwewé suꞌmai máyaindaraꞌa kosimámínana enáái isénamo arupí umánkainamo ékai kwesé esé kaweꞌá umái máékaiyo. 


text:
enáái ímo isáínamo e moóráwaiyaꞌi. kaekónáꞌi. kotíꞌmai kwempáꞌá simámiyo. Áánútun-aai aúváívimba agaimaréna séna moóráwaimba aaivimbá mayankánáe séna mináímbá ísarewai kaeráꞌi. kaumbowáꞌi. tíꞌmaena mátinkena áísaa umai isáníye siráimba mindáyavena ená kwaási enáái isáníntavena moóráwaiyaꞌi. kaekónáꞌi. kotíꞌmai kwempáꞌá méꞌa simámiyana kentáái isáíno. 


text:
ánivo ímo isáínamo e Áánútuna kwaási torupamátinke enáái simátímínasa mésa simámiyana kwemó miwí tááimo ímo isáínamo e imáyáa e se Áánútuna aambó ímo kwáráan-kwaasiraamba éna táákísi-umoyan-kwaasiraamba kwéiye siyó Ísu siráiye. 


text:
<pb/>Ísu séna áraiꞌa simátimeꞌa séꞌa marapáꞌó máyáankaꞌa sáwíꞌo ombá aambó aunónaaonten-umai Áánútu kwíyómpaꞌa ména áꞌa aambá áúmbakaiye. kaweꞌó ombá ímo aambó aunónaaonten-umai Áánútu kwíyómpaꞌa ména áꞌa mirá uráiye Ísu siráiye. 


text:
<pb/>Ísu mináímbá simásuwena séna moórá-aimba simátíménda ísáaro. marapáꞌó máyáankaꞌa kae-kwáásígóráímó moórá-aintavesaraimo mimbórá-ímáyáámó ésaraimo kesivo kwíyómpakewaimo áísaa íyanamo éna mirá umátinkaniye. 


text:
kaumbo-káé-kwaasi kentávésa imáyáa ésa torupamái máyáamba túwaꞌnaa ónaundayaveꞌa miwísé ménaumne Ísu siráiye. 


text:
<pb/>Ísu mináímbá súwana Pítaa Ísunopaꞌa téna séna Ísóigoo kesí kwaási sáwíꞌo umásínkávaꞌo kwéiyomba mindáyaveꞌa nóraumai-tawai íma aaivimbá mayankéra íma imáyáa éra ivátuwanaumno. avakaeté-tawaima sáwíꞌa umásínkáimba íma aaivimbá mayankéꞌa íma imáyáa éꞌa ivátuwaunda póꞌa moórá-tawaimo sáwíꞌo umásinkaindaraꞌa aaivimbá íya mayankéra. íya imáyáa éra. ivátuwanaumno súwana 


text:
Ísu séna íma avakaeté-tawaiye suꞌmainivo úwoi mirá úmae iyuwó Ísu siráiye. óntamba ámakaintavai íma ivátuwaao siráin-kwasai. 


text:
<pb/>Ísu séna sáwíꞌo umátínkáamba íma imáyáa éꞌa ivátuwaaromo súnda maarán-iíyávéꞌa séꞌa Áánútu kwená kwaásimo kawááin-aimba maarán-áímbán-iye. moórá anón-kwaasigo kwená mayáí-kwáásí óntamba kwááyu tímakena 


text:
tísaa ónáe kwéimba anón-ontamba 10,000,000 ontamba kwááyu ámakaiwaimba moóráwai áíꞌmaena móaminkwae séna íyísana 


text:
íma móamintavena óntan-anavo séna kwembá airéꞌa awainínkómbá airéꞌa kwená iyámpóíye kwená póíye kwená óísane maimaéꞌa óꞌon-kwaasiti mayáí mayáníntaveꞌa miwí kwétimeꞌa óntamba maimaéꞌa kemó tukáunda-ontankaamba umái másíméro sisaná 


text:
kwená mayáí-kwáásígó aísamaivimba kumbaéna séna arumbá umásinkema simuꞌmakénaꞌa óntamba avakáá-éꞌa amápaꞌa áméno sisaná 


text:
kwená anón-kwaasigo arumbá umánkena séna kanaán-ivo kwááyu ámakaunda-ontamba íma imáyáa ónaumpo ivátuwaao sisaná 


text:
mayáí-kwáásígó máápaꞌa kuména moórá mayáí-kwáásígómbá awánéna sáwíyan-ontamba 100 ontamba ámakaiwaimba awánéna amósámba kumbapaména anónkaꞌa séna kwááyumo ámakaunda-ontamba avekáámbá simiyó sisaná 


text:
anón-kwaasigo iséna kwená mayáí-kwáásígó sáwívar-ontamba 10,000,000 ontamba mairáiwaimba ááyaisana tisaná séna sáwí-mayai-kwaasi óne. kentáváí arumbá umásinkaao séndayaveꞌa mirá éꞌa anón-ontamba kwááyu ámakaunda-ontamba íma imáyáa ónaumpo ivátuwe íma simiyó séꞌa 


text:
arumbá anómba sáwíꞌa umánkena ándávaꞌo kárákwiraindakonkaꞌa móankena séna kwááyumo ámakaunda-ontamba amápaꞌa simína ayúrankaao sisaná ándávaꞌa ánkaraiye 


text:
Ísu simásuwena kwená kwayó-kwáásíyávéna séna kentí kwaásimo sáwíꞌo umátínkáambo ímo ivátuweꞌo imáyáamo úmae kwéiyiyanamo éna kesivo kwíyómpakewai kentí sáwí-mayai íma maitiyuwáníye. óntan-anavomo intembá kesivo mirá umátinkaniye Ísu siráiye. aarakwáꞌó tasáén-aimbo siráin-kwasai. 


text:
Ísu mináyáátáár-áímbá simátímatuwena Káríri-ayampaꞌa tuwéna Yútiyaa-ayampaꞌa Yótáni-nonkona menávápár-áyámpáꞌá komáyowasa 


text:
<br/>asóvamatinkowasa ámáán-kawaa-kwaasi sésa Ísumo sáwí-aimbo sínda isánáe sésa Ísunopaꞌa tésa sésa moórá-kwaasigo maanáíntáváíyáꞌi. óꞌon-oꞌon-aintavaiyaꞌi. awainínkómbá kanaarárá auwáníyo. mirámó énamo éna ámáán-aimba araaisíni. íya araaisíníyo suwaná 


text:
Ísu séna naaóváꞌó Mósesimo agaimakáin-aimba awánaraawe. maarán-áímbá agaimaréna séna Áánútu kwíyómba maramá taróruronkaꞌa aaraigwárá kwaaigwáráꞌá taróruraiye. 


text:
tarórurena séna aaraigwárá kwaaigwáráꞌá tatóruraundayavesa tinóvowi tiyuwésa awaikóe awainínkóe tágárotamai mimbórá-túmá maꞌmái kwémaewe Áánútu siráiye. 


text:
mindáyavesa awaikóe awainínkóe íma kae-kwáásíráámbá ésa mimbóráíꞌa kwéowe. Áánútu aarai-kwaaí moóráiꞌa umátínkaraintavesa íma tasáéro Ísu súwasa 


text:
miwí sésa naaóváꞌá Mósesi maará séna moóráwai awainínkómbá aiꞌmátuwaindawai aúváívimba agaimaréna séna kesuwainímbá aiꞌmátuwaumne séna agaimái amiíno siráiye. nóra séna mirán-áímbá siráiyo suwaná 


text:
Ísu séna kentíkwáꞌná tirumbá makáamba pósa Áánútun-aai íma ísóntavena mindáyavena Mósesi minámáámbá siráimbanivo Áánútu kwíyómba maramá taróruronkaꞌa íma mirá siráiye. 


text:
simátimeꞌa séꞌa moóráwaimo awainínkó íma moórá-kwaasigoe kwénaaisana awaikó óꞌon-aintavena aiꞌmátuwenamo óꞌon-inimbo kwémayaimba umóyámbá kwémayaiye Ísu siráiye. 


text:
<pb/>Ísu mináímbá simásuwena máyowasa kwená kwayó-kwáásí sésa aaraimó kwémayaamba sénda-aimba kwáyáinkaꞌa pósa mirá kwéovo ímo aaraimó maésamo úwoimo kwémaemba kaweꞌá kwéowe suwaná 


text:
Ísu séna amáparawai sen-áímbá íma kaweꞌá umái ísáawasa aaraimó ímo mayánááontavesa Áánútu asirayámbá tímakaiwai mináímbá kwéisaawe. 


text:
évakarawai moórá-mora-aintavesa íma aaraí máyáawasa évakarawai tinóvowi sáwí-kwaasi tínkaraawai aaraí íma máyáawasa évakarawai túmo sáwíꞌo umátínkaraawai aaraí íma máyáawasa évakarawai Áánútu kwená kwaásimo kawááin-aimba isésa Áánútuntavesa imáyáa ésa aaraí íma kwémayaawe. kanaán-umai mirá ónaumnemo kwésewai mináímbá isánááowe Ísu siráiye. Ísu iyámpói kaweꞌá umátínkarain-kwasai. 


text:
<pb/>Ísu simátimuwasa évakarawai Ísu tátorena kaweꞌá umátinkena Áánútumpaꞌa námúnaa sínkwáe sésa iyámpói tíꞌmaesa tuwasá kwená kwayó-kwáásí sésa tíꞌmaeꞌa kóro suwaná 


text:
Ísu simátimena séna íma kóro séꞌa tiyuwáíyasa kesópaꞌa iyámpói úwoi teró. miníyámpóímó kesópaꞌo tentembá Áánútu kwená kwaásimo kawááimba miráráán-umai kwégawaaimba iyámpóímo kesópaꞌo tí-amba íma ítátinkaaro séna 


text:
miníyámpóíráꞌá ayáámba tátorena túwaꞌnaa umai námúnaa simásuwena tíyukaiye. óísankwara-kwaasigona kwaasái. 


text:
<br/>tiyuwówana moóráwai ívé-kwaasigo Ísunopaꞌa téna séna anóndakoo nóran-kawera umáíya aúnáiꞌa umái kwíyómpaꞌa maíꞌmaira ónaumno súwana 


text:
Ísu séna nóra se kaweꞌ-máyáíyáváíyá sísaa oónó. mimbóráwáí Áánútu kweyáá kaweꞌnáꞌán-iye. aúnáiꞌa úmai maíꞌmaiꞌa ónáe sémo e Áánútuna ámáámba kaweꞌá umái kwaraaó súwana 


text:
mindákó áísaa ena séna nóin-amaana kwaránaumno súwana Ísu séna tínkamiyasamo puwónááoniꞌa íma uwó. íma aarai-úmóyámbá uwó. íma umóyámbá mayaaó. kampar-áímbá íma simátinkaao. 


text:
kentinóvowi túwíꞌa anómba uwó. esáváí-ímáyáámó óndantemba ená kwaásiti imáyáagwaraꞌa uwó. miráumai-amaamba kwaraaó Ísu súwana 


text:
Ísu séna amápa-tantaaꞌo kanaamó émo e ená náaindaamba óꞌon-kwaasi kwétime óntamba mairé ímo makéwai tímatuwenana ená kaweꞌ-méyámbá Áánútu kwíyómpaꞌa ankáníye. tímatuwemo e kesínaaemba kwaráníyone súwana 


text:
<br/>kúwana Ísu kwená kwayó-kwáásíyávéna séna áraiꞌa simátimeꞌa séꞌa sáwívar-oisambo makén-kwaasi Áánútumo kwená kwaásimo kawááipaꞌa kwíyamba umbaí táníye. 


text:
moórá-poigo áwíꞌa káámeri mimpóígó kwaigóná avaapimbá íma kanaán-umai kóveraniye. káámeri-poigomo kwaigóná avaapimbó kóverainkakai sáwívar-oisamba makén-kwaasi Áánútumo kawááipaꞌa kosinó Ísu súwasa 


text:
kwená kwayó-kwáásí mináímbá isésa táátavesa ésa sésa umbaí taintávésa nóran-kwaasiya Áánútumo kawááipaꞌa ménaaoo suwaná 


text:
Ísu tuwánéna séna kwaási miwítí mayáínéí íma meéyámbaresa kónááovo Áánútu amápa-tantaaꞌa úwoi kanaán-umai kwéiye súwana 


text:
Pítaa séna isaaó. kentáásí amápa-tantaaꞌa tuwéta enánaaemba kwégwaraumpo nóram-beyana mayánaumno súwana 


text:
Ísu séna áraiꞌa simátimeꞌa séꞌa Áánútu amápa-tantaaꞌa aúnáiꞌa úmaraindaraꞌa kemá kwaási úrandako kumpaáruraundawai ságayankwarawai méꞌa kárákwiyonaꞌa keinárawaꞌa sísamaivakemba kaeꞌá kumbaimái-kwaasi kesínaaemba kwégwaraawai Ísareri-kwaasi mayáíyávéꞌa tísaa ónááowe. Ísareri sísamaivakemba kaeꞌá kumbaimái tínkaraiwai-andarakewai tísaa ónááowe. 


text:
kentávésa imáyáa ésa Áánútun-aai kosimátimenaaontavesa naambáruꞌa tuwésa tuwaaísái tiyuwésa tíváꞌmaaꞌa tiyuwésa tímánaaꞌmaaꞌa tiyuwésa tinóvowi tiyuwésa táánimbaaꞌa tiyuwésa tiyáámúmbaaꞌa tiyuwésa miwítí maramá túwáawaina anondáma túwáan-tantaaꞌa mirán-tántááꞌá sáwívaꞌa mémaesa aúnáiꞌa umái kwíyómpaꞌa maíꞌmaiꞌa ónááowe. 


text:
ívéꞌa évakaꞌa aivakéwáí aáno tínaaeniꞌa íyasa ívéꞌa évakaꞌa tínaaenkewai aáno aivaríꞌa ónááowe Ísu siráiye.<pb/>


text:
Ísu mináímbá simásuwena séna Áánútu kwená kwaásimo kawááin-aimba maarán-áímbán-iye. moóráwai ándá-aran-kigaugo avowámá kesí mayáí mayáígwáe séna ááéma usásinkena kwaási tivakáá-umai tuwánéna 


text:
séna kesí mayáí kwémaewaꞌa moórá-tawai-mayaigona óntamba tíméno sisasá owé sewaná tíꞌmaena kwená ándá-aran-kigauvaꞌa móitinkaisasa mayáí kwémayaawana 


text:
usá aaváyaavimba ókwaraꞌa mayáí mayáígwáe séna mayáímó mayánáe sésamo torupamáímo máyáapaꞌa kwéna tuwánéna 


text:
owé sésa mimbáyáí kwémayaawana kwáyáꞌwái mirán-umai ókwaraꞌa kwétirena eénáínkaꞌa ókwaraꞌa kwétirena 


text:
mayáí ánásanaaon-kanaa sáwíyankaꞌa kwétisana mayáímó mayánáe sésamo torupamáímo máyáapaꞌa kwéna évakarawai tuwánéna séna nóra éra úwoi máyáao sisasá 


text:
sésa íma moórá-kwaasigo kesí mayáí máyáaro siráawata máyaumne sewaná tiréꞌa kesí ándá-aran-kigauvaꞌa mayáí máyáaro sisasá mirá uráawe. 


text:
<br/>mirá owaná eénáínkaꞌa kígaugo avowámá mayáí-kwáásíráꞌó kárákwiraiwaintavena séna mayáí-kwáásí tááyare miwítí meéyámbá timé naaémbo tiráawai aivaꞌá timé aivaꞌó tiráawai naaémba timiyó sisaná 


text:
iséna mirá éna mayáí ánásainiye kwéinkaꞌa tiráawai moórá-tawai-mayaigona óntamba tiména miráumai tímatuwena 


text:
ááéma aaváyaavimba tiráawaiti meéyámbá timénáe kwéisasa miwí imáyáa ésa kentáásí meéyámbá anómban-iye kwésewana moórá-tawai-mayaigona óntamba tímísasa 


text:
miwívínkémbá moóráwai séna naaémba tiráan-kwaasi sáwíyam-bayai mairáavo kesáá aivaꞌá tiráundawaiya anón-aꞌa kwégaisata umisi-árááꞌá méta anóm-bayai mairáundaya mimbóráíꞌa umáíya meéyámbá símakaandaya nóra séwa kentáámó siméndantem-beyamba miwí tímakaano sisaná 


text:
kígaugo avowámá séna kesí kwaásiyo kemá séꞌa kesí mayáí kwémaewaꞌa moórá-tawai-mayaigona óntamba tíméno súnaꞌa owé séꞌa mayáí mairáawaꞌa mindáyaveꞌa íma sáwí-meyamba kwétimumpo 


text:
kentí meéyámbá maimaéꞌa koró. keinárawaꞌo timúndantem-beyamba naaémbo tiráawai mirám-béyámbá timénáeꞌa kwéune. 


text:
kesí óntambo taaímbareꞌo kwétimunda mindá kendéímán-iye. sáwíyam-bayai mairáawai anón-ontamba kwétimunaꞌa ímo kayórááraamba kwégayoraawe kígaugo avowámá siráiye Ísu siráiye. 


text:
<pb/>Ísu mináímbá simásuwena séna miráráán-umai Áánútu kwená kwaásimo kawááipaꞌa aivaꞌá kwégowai íyasa naaémbo kwégowaise mimbóráíꞌa umái aasiyaasí aúnáiꞌa umái maíꞌmaiꞌa ónááowe Ísu siráiye. Ísu kwemó puwíníntavena siráin-kwasai. 


text:
<pb/>Ísu séna Yérúsaremu-naopaꞌa kónáe séna aampaꞌá kwégwena kwená kwayó-kwáásí sísamaivakemba kaeꞌá kumbaimái-kwaasi tíꞌmaena moórá-ayampaꞌa tínkarena 


text:
simátimena séna maísáaro. Yérúsaremu-naopaꞌa konanayá moóráwai kembá kwaási úrandakomba mono-káwáá-kwáásíyé ámáámba sen-kwáásíyé agaráátinkainasa kembó sínkami-aimba simái tarúmaresa 


text:
síꞌmai óꞌonkaa-kwaasi timíyasa kanaárááꞌa kwésinkesa súwírukuꞌa nésa taairaꞌá sínkamiyaꞌa púwónasa utamásinkaiyaꞌa kaumbo-táwai maisuwéꞌa usásinanaumne Ísu siráiye. kaeꞌnárai tinówama Ísumba áísaa uráin-kwasai. 


text:
<br/>minkánáá Sépéti ááninkai tinówama tíꞌmaena Ísunopaꞌa téna moórá-yantaatavena áísaa íníntavena anóndakoman-iye séna takívairowana 


text:
Ísu séna nóintavaiya sísaa íníyewa kwéono súwana tinówa séna emó kawááindavaꞌa kesááninkai usásintinke évarevar-akwampaꞌa tinkáníyone súwana 


text:
Ísu séna sénda-ainkona ááimba íma ísaraiye. sáwí-nombo anavéúmpinkembo náúndanten-umai síꞌa índaiꞌa umásinkanaaomba keinárai kanaarárá kemó náúnda-anaveumpinkemba náyááoiyo súwasarai keiráí kanaám-pókai náyauye suyaná 


text:
Ísu séna áraiꞌa séye. kemó náúnda-anaveumpinkemba náyááoivo kesí évareva-sukwampaꞌa kemá íma usásintinkanaumpo Áánútu kaeꞌnárai umátinkaraimba póna usásintinkaniye súwasa 


text:
Ísu tááyowasa tuwaná séna áꞌa ísaraawe. marapár-ánón-kwáásíyómbá usáyaaitamai asirayán-áímbá simáti-simati kwéuwasa kwenkóyai kwentáyaiꞌa uráawe. 


text:
anón-kwaasimo ontembá keinárawaꞌa íma mirá oró. keinárawapinkemba usáyaaitanae síyawai óꞌowiti kwayóꞌá maránááowe. 


text:
kemá kwaási úrandako kumpaáruraundawai íma súwaꞌnaa ígwáeꞌa kunkáumpo kemá kwaási túwaꞌnaa ónáeꞌa kunkáumne. sáwí-imayaavinkemba iyátinkanaundayaveꞌa puwónaumne Ísu siráiye. Ísu túramba kavíkóndarai kaweꞌá umátínkarain-kwasai. 


text:
kaeꞌnárai túramba kavíkóndarai aanéivaꞌa mésarai Ísu kwétiye-aimba isésarai anónkaꞌa sésarai Tévítin-andarakewai ómpo arunkáí umásinkaao suyasá 


text:
misáwívá-kwáásí áwááꞌa tiyésa sésa aaí séyavo suwasaráí mináímbá ivátuwesarai óꞌomba anónkaꞌa sésarai anóndakoo Tévítin-andarakewai ómpo arunkáí umásinkaao kwésuyana 


text:
Ísu aampaꞌó kúmba minká koména tísaa ena séna nóin-tantaara tirááímo táínda-yantaaꞌa umátinkanaumno súwasarai 


text:
Ísu arumbá umátinkena ayáámba túrankaꞌa tátorowasarai avekáámbá túramba kaweꞌá umái awánésarai Ísu ánaaemba kwaꞌmái kurááiye.<pb/>


text:
Ísu kwená kwayó-kwáásíyé kumbá Yérúsaremu-noar-ampaꞌa kumbá Óríve-omakar-egwaaꞌ-naoꞌa áwíꞌa Pétévasi-naoꞌa egwaaꞌá kwésa kwená kwayó-kwáásí kaeꞌá mátiꞌmarena 


text:
séna epín-dáópaꞌa kurékai awáneyamba moórá-poigo áwíꞌa tónki ánda kwímaraawana áráákwaraꞌa máyáivo koawánékai ándáma iyátuwekai áíꞌmaekai tekaiyó. 


text:
moóránakomo tuwánénamo tísaa ínakai anóndako ayááꞌmaeꞌa kónáe siyé kosimámiyana séna ánivo áíꞌmaekai kokaiyó síníye Ísu siráiye. 


text:
<br/>naaóváꞌá Áánútun-aai simátímakowai siráintemba Ísu mirá uráiye. Áánútun-aai simátímakowai séna<pb/> 


text:
Sáíyono-noapaken-kwaasiyavai simátime se kentí kawáánáꞌá kentópaꞌa kwempaꞌá teémena tónki-poigo ayááꞌmaena téna tónki-poigon-araako ayááꞌmaena kwétiye simátimiyo siráiye agaimaréna Sáíyono-naoparemo siráimba Yérúsaremu-naopatavena siráiye. mináímbá paáréna Ísu kaeꞌnárai tiꞌmarówasarai 


text:
tónki-poi áráákwaraꞌa áíꞌmaesarai Ísunopaꞌa tuyasá kwená kwayó-kwáásí paákár-únánkwátói ayúꞌmái mimpóígó arósáánumpimba kwandaaí uwíꞌmárówana Ísu ayááꞌmaena kwéguwasa 


text:
sáwíva-kwaasi mésa anón-kwaasiye sésa évakarawai paákár-únánkwátói ayúꞌmái évakarawai taayánáma ayáiresa aampaꞌá uwíꞌmaꞌmae kwéguwana minúnánkwátóirare mintááyánáravane augwétámai kwéguwasa 


text:
aivaꞌá nááún-kwaasiye Ísun-ánaaemba nááún-kwaasiye anónkar-anonkaꞌa sésa Tévítin-andarakewai áwíꞌa mósá kwémaraumne. Ísóigo aiꞌmáráísana kunkáiwaimba Áánútu kaweꞌá kwéumankaiye. kwíyómpakewai kwenáwíꞌa mósá kwémaraumne anónkar-anonkaꞌa suwaná 


text:
évakarawai sésa Ísu Áánútun-aai simátímíwai Káríri-ayampakemba Násáreti-naopakewaiman-iye siráawe. Ísu anóm-bonoꞌ-naumpaꞌa iráin-kwasai. 


text:
<br/>suwaná Ísu Yérúsaremu-naopaꞌa anóm-bonoꞌ-naumpaꞌa Áánútuna naaúmpaꞌa iyéna monoꞌ-náúmpáꞌó meéyámbó kwémayon-kwaasi tuwánéna utiꞌmátuwena monoꞌ-nánkóná óntambo meéyámbárón-kwaasiti taareimá tawísíyuwena Áánútuntavesa imáyáa ésa máái-numama kwéamun-dumama meéyámbárón-kwaasiti taareimá tawísíyuwena 


text:
simátimena séna Áánútun-aai aúváí-kwandaaivimba agaimaréna séna kesí naatavésa sésa Áánútumpaꞌo námúnaamo sen-dámbán-iye kwésewe agaimaréna siráiye. ánivo umóyán-dáúmpáꞌó ontenkáámbá uráawe Ísu siráiye. 


text:
<pb/>Ísu mináímbá simásuwena anóm-bonoꞌ-naumpaꞌa máyowasa túrambo kavíkówaiye aíyayaambo tausokówaiye kwenópaꞌa tuwaná asóvamatinkowasa 


text:
iyámpói mésa anónkar-anonkaꞌa sésa Tévítin-andarakewai áwíꞌa mósá kwémaraumne sumbá mono-káwáá-kwáásíyé ámáámba sun-kwáásíyé isésa Ísumo óꞌoran-kaweꞌ-mayaimo mayómba awánésa tirumbá sáwíꞌa umánkesa 


text:
Ísuntavesa sésa iyámpóímo sáwí-aimbo kwésemba íya kwéisaano suwaná Ísu séna áꞌa kwéisaunda Áánútun-aai aúváívimba agaimakáin-aimba awánaraawe. maarán-áímbá séna túwaꞌnaa óndayavesa pósa iyámpóíye umarané enáwíꞌa mósá kwémaraawe agaimaréna siráiye Ísu simásuwena 


text:
tiyuwéna máápaꞌa kuména mindáópaꞌa tuwéna Pétáni-naopaꞌa kwéna mindóꞌwáámbá koméraiye. taaigó aáyánkarain-kwasai. 


text:
moórá-taigo áwíꞌa víkima aankón-awampaꞌa kwáyowana mintáéramba nánáe séna ááimpaꞌa kwéna awánómba ánáwe suꞌmai kwáyowana mintáígóntávéna séna ená arambá íma iyáníyone súwana mintáímá aáyánkaraiye. 


text:
<br/>mintáí aáyánkówasa Ísuna kwayó-kwáásí awánésa táátavesa ésa tiyáámba tóipimba aavésa sésa víki-tai ááéma aáyánkagwiye suwaná 


text:
Ísu séna áraiꞌa simátimeꞌa séꞌa Áánútuntaveꞌo ímo kaer-ímáyáámó éꞌo asirayán-ímáyáámó éꞌo éꞌa víki-taigontaveꞌo súnanamo aáyánkaintemba kanaán-umai mirá éꞌa miráwé suꞌmai íma éꞌa maanómátávéꞌa séꞌo iré mapámbai nompáꞌá kumuwómó síyanamo éna mirá íníye. 


text:
Áánútumpaꞌa námúnaa séꞌa óꞌon-oꞌon-tantaataveꞌa áísaa eꞌa sembá áraiꞌa Áánútu kanaán-umai súwaꞌnaa umásinkaniye sembá kanaán-umai kwétuwaꞌnaa-iye. nááwa aiꞌmákaisa tiráano siráan-kwasai. 


text:
<pb/>Ísu mináímbá simásuwena anóm-bonoꞌ-naumpaꞌa uména Áánútuna áséi-kwasai kwésimatimuwasa mono-káwáá-kwáásíyé Yútaa-anon-kwaasiye tésa sésa nááwa aiꞌmákaisa tiréwa nááwampinkena mairéwa asirayám-báyáí kwémayaanda simásimiyo suwaná 


text:
ááéma Yóni nombá pétinkaraiwaima Áánútuwa simámakaisana nombá pétinkarai. kwaásiya simámakaawana nombá pétinkaraiyo súwasa miwímá keáímbá sésa nórayaawa sénaumno. Áánútu simámakaisana nombá pétinkaraiyemo senanayáámó éna nóra séra Yónin-aaiyaveꞌa íma áraire sirááo síníye. 


text:
kwaási simámakaawana nombá pétinkaraiyemo senasayáámó ésa úwoi-kwaasi sínkamonaaowe. úwoi-kwaasi sáwíva-kwaasi Yónintavesa Áánútun-aai simásímakaiwai uráiye kwésemba pósa áwááꞌa siyénááowe mirá keáímbá sésa 


text:
Ísuntavesa sésa emó sísaa ónda-ainta íma ísaraumne suwaná Ísu séna ímo simásimiyaꞌa nááwampinkena mairéra asirayám-báyáí kwémayaunda-aimba íma simátimenaumne Ísu siráiye. moóráwai ááninkaiti kwaasái. 


text:
<pb/>Ísu mináímbá simásuwena séna simátíménda-aimba imáyáa oró. moóráwai kaer-íyámpóí tínkaraiwai aivakéwáíntávéna séna kesááninkoo kesí ándá-aran-kigauvaꞌa mayáí komayaaó sisaná 


text:
naaénkewaintavena séna kesí ándá-aran-kigauvaꞌa mayáí komayaaó sisaná owé simái ivátuwena íma mayáí mairáiye 


text:
Ísu simásuwena tísaa ena séna nááwa tivowán-áái kwéisaiyo súwasa aivakéwáí avowán-áái kwéisaiye suwaná Ísu séna mináímbá imáyáa éꞌa simátíménda-aimba ísáaro. táákísi-umoyan-kwaasiye eénánkáꞌó kwénaaon-inine sáwíꞌa kwéon-kwaasin-owe kwésembanivo miwímá Áánútu kwená kwaásimo kawááin-ampaꞌa ááéma kwégovo keinárawaꞌando. 


text:
Yóni nombá pétinkaraiwai téna kawer-ámbá agaráátinkowaꞌa kwenááiyaveꞌa íma áraire siráavo táákísi-umoyan-kwaasiye eénánkáꞌó kwénaaon-inine Yónin-aaiyavesa áraire suwaꞌá keinárawaꞌa miwí tuwánéꞌa Yónin-aaiyaveꞌa íma áraire séꞌa kentí sáwí-imayaa íma tuwéꞌa Áánútunopaꞌa íma tiráawe Ísu siráiye. ándá-aran-kigauraꞌo tavíyéwaiti kwaasái. 


text:
<pb/>Ísu mináímbá simásuwena séna moórá kwántámai-aimba simátíménda ísáaro. moóráwai anóm-baragwarawai ména óntan-kurima úmakena ándá-aran-kigau úmarena ándá-arankona tááveꞌa úmarena ándá-arambo mapándáápá ínana anombó kumínín-taaveꞌa úmarena óntan-damba kígauraꞌo taviyí-námbá úmarena ayáátáákaꞌa óꞌom-baravaꞌa koménae séna maankígáúráꞌó taviyíyawaimo éꞌa kesáváí évakar-aramba maéꞌa évakaꞌa kembá siyúwáaro simátimena óꞌom-bapaꞌa komáyáísana 


text:
arambó ávumo kain-kánáá tisaná aanávómá kesí ándá-aramba komáyáaro séna kwená kwayóꞌnárawaꞌa tiꞌmáráísasa minkígáúráꞌó tavíyéwaitopaꞌa tewasá 


text:
tátoꞌmai moóráwaimba tuvuwésa moóráwaimba tuvúꞌmaraawana púwísasa moóráwaimba óntandei tuvuwésa ándá-aramba íma tímémba tiꞌmátuwaawasa kowaná 


text:
aanávómá aivaꞌá kwená kwayóꞌnárawaꞌa évakaꞌa tiꞌmaréna naaémba sáwívarawai tiꞌmáráísasa tewasá minkígáúráꞌó tavíyéwai tátoꞌmai aivaꞌó uráantemba mirá ésa sáwíꞌa umátinkesa ándá-aramba íma tímémba tiꞌmátuwaawasa kowaná 


text:
aanávómá ména naaémba séna kesááninkomba aiꞌmáráanana kwínasa kwenáái isánááowe séna aiꞌmáráísana tisasá 


text:
miwí sésa misáwí-kwáásí tínkaminasa puwíyana óꞌon-kwaasi kesí kígauraꞌa tavíyéro sínasa minkígáúráꞌá taviyésa arambó ávumo kain-kánáá tíndantemba aanávómbá minárámbá aménááowe siráawe. 


text:
<br/>suwaná Ísu simátimena séna Áánútun-aai aúváívimba awánaraawe. maarán-áímbá agaimaréna séna<pb/>óntan-damba on-kwáásí moórá-ontantavesa sáwíꞌa kwéiye sésa maisukáawe. aáno minóntánkó ávonkaaamba uráiye. mindá Ísóigo isatá awánéta séta óꞌoran-kaweꞌa uráiye kwésune agaimaréna siráiye. 


text:
mináímbá imáyáa éꞌa simátimeꞌa séꞌa Áánútu keinárawaꞌa Yútaa-kwaasiyavena maará séna kenkáꞌá íma kawáá-ónaumne séna tiyuwéna óꞌonkaa-kwaasiyavena kenkáꞌá kawáá-ónaumne sínasa kwená mayáí mayánááowe.[ 


text:
minóntánkáꞌá tanaambá kovésa sáwíꞌa umái ménaaovo minóntánkó tuvúꞌmái sáwíꞌa umásuwaniye Ísu séna kwenááiyavesamo ímo áraire síyawai imáyáa éna mináímbá siráiye. ] 


text:
<pb/>Ísu súwasa mono-káwáá-kwáásíyé ámáán-kawaa-kwaasiye isésa tááko pééi súwasa sésa moóráwai ááninkai kwaasáimo simbá kentááyávéna siyé sésa ándá-aran-kigauraꞌo tavíkáawaiyavenamo simbá kentááyávéna siyé sésa óntankowemo simbá kentááyávéna siyé sésa 


text:
tátoꞌmai tuvuwónáe sésa umbá amápa-kwaasi Ísuntavesa sésa Áánútun-aai simásímíwaiman-iye sun-kwáásí táároi inkaisésa Ísumba íma tátoresa ivátukaawe.<pb/>


text:
Áánútu kwená kwaásimo kawááin-aimba maarán-áímbán-iye. moóráwai kárákwiraiwai ááninko aaraí mayáníntavena anón-tanomba kauvónáe séna 


text:
sáwíva-kwaasi tááyena séna aáno tanómba tamandaaró séna ména tanómba kaumaréna kwená mayáí-kwáásí tiꞌmaréna séna tamandaaró kosimátíméro sisasá mirá owasá ivátuwesa íma tewaná 


text:
óꞌomba mayáí-kwáásí tiꞌmaréna séna tááyaraundawai kosimátimeꞌa séꞌa toómbó naí kwétoꞌmayaa éꞌa purumakané naanté-póíyé tuvúꞌmái kwégauvumpo tamandaaró. kesááninko aaraí mayáindaraꞌa tamandaaró. kosimátíméro séna tiꞌmáráísasa mirá kosewasá 


text:
kárákwiraiwai áwááꞌa séna kwená i-kwáásí tiꞌmáráísasa miwí tínkamowasa púwówasa miwítí naampimpáꞌá iramá agagaowaná kágwisana 


text:
kárákwiraiwai kwená mayáí-kwáásíyávéna séna tanómba kauvéꞌa tááyaraundawai kesááninkona tanómba tamandaígómbá uwóvíꞌan-owe. 


text:
aantááꞌo kwaásimo torupamáímo máyáapaꞌa kotivakáá-umai óꞌon-oꞌon-kwaasi tuwánéꞌa simátimiyasa tanómba tamandaaró sisasá 


text:
kwená mayáí-kwáásí isésa aampaꞌá kwénaaesa kwaási tivakáá-umai tuwánésa sáwí-kwaasiye kawe-kwáásíyé torupamátinkesa tíꞌmaesa tésa toómbó naí-náúmpáꞌá sisipáá uráawe. 


text:
<pb/>Yútaa-kwaasi aaraimó máyáankaꞌo ombá tanómbo nánáesamo ten-kwáásí ontaráꞌó tewasá mayáí-kwáásí kawer-únánkwátói tíméwasa urésa mindáúmpáꞌá umésa toómbá kwénaavo minúnánkwátóimo ímo urésamo ésa íma toómbá umandánááowe. toómbó naí-náúmpáꞌá sisipáá owaná kárákwiraiwai tuwánaimba moóráwai íma kawer-únánkwátói uréna máyáísana awánéna 


text:
kárákwiraiwai kwená mayáí-kwáásíyávéna simátimena séna aíyayaankaꞌa asááumai máápaꞌa túnkwi-ayampaꞌa aúwéwana iviꞌá téna áíꞌo índayavena áwááyaamba akévundaniye siráiye Ísu siráiye. 


text:
<pb/>Ísu mináímbá simásuwena séna Áánútu sáwíva-kwaasi tááyain-kwaasivinkemba évakarawaiye suꞌmai kwená kwaási-iꞌa kwéumatinkaiye siráiye. táákísi-aintavesa áísaa uráan-kwasai. 


text:
<pb/>Ísu súwasa ámáán-kawaa-kwaasi máápaꞌa kumbésa keáímbá sésa nóran-ainta áísaa onanayá sáwí-aimbo sínata aaivintá mayankánaumno sésa 


text:
miwí tínaaembo kwárón-kwaasiye Éróti amááraawiye tiꞌmárówasa Ísunopaꞌa tésa sésa anóndakoo árai-kwaasi po Áánútuna aambó kwáráan-aimba arupí umái kwésimatimendaya ísaraumne. kwaási táároi íma inkaisé anón-kwaasiye úwoi-kwaasiye táároi íma inkaisé tirumbá airáꞌmái-aimba íma séma arupí umái kwésimatimendaya ísaraumne. 


text:
simáménda-ainta isaaó. kanaarátááwá táákísi-ontamba Árómáani-kamaani-kwaasiya timénaum. íya timénaumno. timénaundaya Yútaa-kwaasiya kentáásí ámáámba araaisénaundayaꞌiyompo nóran-imayaamo émo e simásimiyo suwaná 


text:
Ísu miwí tááma iséna imáyáa éna arumpimbá séna Árómáani-kamaani-kwaasi táákísi-ontamba tíméromo senasamó ésa Yútaa-kwaasi áwááꞌa sésa Árómáani-kamaani-kwaasi sáwíꞌo umásínkáawaiya óntamba tíméro kwésiye sénááowe séna Árómáani-kamaani-kwaasi táákísi-ontamba íma tíméromo senasamó ésa Árómáani-kamaani-kwaasi áwááꞌa sésa táákísi-ontamba íma tíméro kwésiye sésa aaivimbá maisinkánááowe-imayaa éna áísaa un-kwáásíyávéna séna kaumbo-káér-ainkwara-kwaasi póꞌa kentávéꞌa sáwí-aimbo síndawe séꞌa kwésisaa-owe. 


text:
miwí sésa Árómáani-kamaani-kawaanako óikaamba isaná áwíꞌa kwáyáiye suwaná Ísu séna Árómáani-kamaani-kawaanakondei kwembá áméro. Áánútundei Áánútumba áméro súwasa 


text:
<br/>kuwasá Sátúsi-monor-aimbo sun-kwáásí púwómpinkemba íma usásinanaaowe kwésen-kwaasi pósa mitáwai Ísunopaꞌa tésa 


text:
moórá-aimba isaaó. moórá-tawai maankáꞌá avakaeté-avarawainonda mésa tuwaaómá aaraí maimakéna iyámpói íma ankéna púwísana 


text:
kwenánaaenkewai kwareꞌá maimakéna iyámpói íma ankéna púwísana kwenánaaenkewai kwareꞌá maimakéna iyámpói íma ankéna púwísana mirá eémesa avakaeté-kwaasi putásaawana 


text:
Ísu séna Áánútun-aai aúváívimba agaimakón-aimba íma kaweꞌá umái iséꞌa Áánútuna asirayámbá íma awánéꞌa póꞌa miráumai sáwísawaa-aimba kwésewe. 


text:
pukémpinkemba usásinesa kwíyómpaꞌa uménaaon-kanaa aaraí íma mayáíyasa kwaaí íma mayáíyasa ésa Áánútuna kwayóꞌnárawaꞌo kwíyómpaꞌo máéwaimo ontembá minínínákwáꞌá miráumai aaraí íma mayáíyasa kwaaí íma mayáíyasa ónááowe. 


text:
kwaási pukémpinkemba usásinanaaomba simátíménda ísáaro. Áánútu simátímakomba aúváívimba agaimakón-aimba awánaraawe. 


text:
Áánútu Mósesintavena maarán-áímbá séna Áánútu úne. enaíkwáꞌná Ááváramune Áísákaane Yákópone miwítí Áánútu úne siráiye. Áánútu mináímbá siráimba minkáúmbó-kwáásí áꞌa púwúwasa utamátínkaraambanivo mináímbá siráimba pósa miwí úwoi máyáawe Ísu súwasa 


text:
kwesémo máyón-kwaasi isésa táátavesa ésa sésa ááin-kwasai kwésimasimiye siráawe. aivar-ámáánkóná kwaasái. 


text:
<br/>suwaná Ísun-aaigo Sátúsi-monor-aimbo sun-kwáásí táái usáyaaitomba ámáán-kawaa-kwaasi isésa torupamái mésa 


text:
miwívínkémbá moóráwai ámáámba kaweꞌá umái ísarowai Ísumo sáwí-aimbo sínda isánáe séna áísaa ena séna 


text:
Ísu séna Áánútun-aai aúváívimba agaimaréna séna<pb/>Áánútumpaꞌa kentí Ísóigomba kentiruné<br/>kentí imáyáawe kentimané áméro agaimaréna siráiye. 


text:
miwá ánaaenken-amaamba anón-amaamba maarán-ámáámbán-iye. Áánútun-aai aúváívimba agaimaréna séna<br/>kesáváí-ímáyáámó ontembá kentí kwaásiti imáyáagwaraꞌa oró agaimaréna siráiye. 


text:
minkáér-ámáánkó ávonkaamba uráisana Mósesimo óꞌon-amaambo siráine Áánútun-aai simátímakowai siráan-amaane megwí-megwiraamba éna kaer-ámáánkó ávonkaamba uraínkaꞌa tagwéaraapaiye Ísu siráiye. Áánútumo usásinankaiwai Káráísitina kwaasái. 


text:
Áánútumo usásinankaiwai Káráísiti nááwan-andaraken-kwaasiyaꞌiyo súwasa kentáásíkwáꞌná Tévítin-andaraken-kwaasiman-iye suwaná 


text:
Ísu séna naaóváꞌá Áánútun-amanko Tévítimba imáyáa amúwana Tévíti Káráísitintavena séna kesí Ísóigoman-iye siráimba 


text:
monor-ímá agaimakón-auvai-kwandaaivimba Tévíti agaimarena séna<br/>kesí Ísóigonatavena Áánútu séna kesiyáánúrapaꞌa asirayán-áyámpáꞌá maraꞌá ménaꞌa ená namuro-kwáásí usáyaaitaanasa miwí ánásanaaowe Áánútumo siráin-aimba Tévíti siráiye. 


text:
miráumai Tévíti Káráísitintavena séna kesí Ísóigoman-iye siráimbanivo nóraumaiya kwemá Tévítin-andaraken-kwaasiman-iyo Ísu súmba 


text:
Káráísiti Tévítina Ísóigoma éna Tévítin-andaraken-kwaasigoman-iye súmbanivo miwí íma kanaán-umai aaí sésa táátavesa ésa minkánáárákémbá íma áísaa úmaesa iráawe.<pb/>


text:
Áánútu usásintinkaraisasa ámáámba sen-kwáásíyé ámáán-kawaa-kwaasiye Mósesi agaimakáin-aimba awánésa kwésimatimemba 


text:
iséꞌa kwáráaro. Mósesi siráin-amaamba miwí tóikakene suꞌmai sésa íma kwégwaraavo miwímó ontembá íma oró. 


text:
umbai-yántááꞌó asááúmakesamo túgwaataꞌmaeꞌa korómó sésamo ímo túwaꞌnaa ontembá miwí umbai-áímbá simátimesa íma túwaꞌnaa ombá úwoi kwáráaro kwésewe. 


text:
miwí sésa kwaási suwánésa anón-kwaasin-owe sígwáe sésa Mósesi siráin-amaamba agaimái anavéúmpimba makésa túwayaankare tiyáánkare asááúmaresa miwítí kwátói-arairaꞌa ayáátáákaꞌa taváákarara úmakesa naaópaꞌa avuvumpaꞌá kwénaaesa 


text:
tanómbo kaúvópaꞌo máyáapaꞌa kawer-áyámpáꞌá mésa monoꞌ-náúmpáꞌó umáyáapaꞌa anón-kwaasimo maí-áyámpáꞌá umésa 


text:
kwaási suwánésa sésa anón-kwaasi monor-áímbá simátíméwain-owe sígwáe sésa naaópaꞌa avuvumpaꞌá kwénaaesa mirámó ontávésa aamoí kwéowe. 


text:
<br/>miwí mirá kwéombanivo íma mirá oró. keinárawatavesa anón-kwaasi monor-áímbá simátíméwai owémó síyambo éꞌa kímborawai anón-kwaasi isatá kwená kwaásiya mimbóráíꞌa umáíya máyaumne seró. 


text:
keinárawapinkemba moóráwaintaveꞌa kentááraꞌa kárákwiraiwain-iye sevó. Áánútumo usásisinkaiwai keyáá keinárawakaꞌa kárákwiraundawai kemá úne. 


text:
kentúwíꞌo mósá maráíyawaima Áánútu úwoi-kwaasiraamba umátinkanivo kentúwíꞌo ímo mósá maráíyawaima Áánútu mósá tinkáníye Ísu siráiye. 


text:
<pb/>Ísu mináímbá simásuwena séna ámáámba sen-kwáásíyé ámáán-kawaa-kwaasiye simátíménda ísáaro. kaumbo-káér-ainkwara-kwaasimo éꞌa kárákwiyoro. Áánútu kwená kwaásimo kawááin-amba kwéitatinkaawe. Áánútu kwená kwaásimo kawááin-ampaꞌa íma kónáe séꞌa kónáe kwéowaiti aambá kwéitatinkaawe. [ 


text:
ámáámba sen-kwáásíyé ámáán-kawaa-kwaasiye kaumbo-káér-ainkwara-kwaasi éꞌa ketor-íníntí óísankwara naankwaráꞌá umóyámbá kwémaeꞌa kwaási suwánésa súwíꞌa mósá maráígwáe séꞌa kampakómbá tavisimái-namunaa kwésewe. mindáyaveꞌa kárákwiyoro.] 


text:
<pb/>ámáámba sen-kwáásíyé ámáán-kawaa-kwaasiye kaumbo-káér-ainkwara-kwaasi éꞌa simátimunda monor-áímbá kwaráígwáe séꞌa tivakáá úmaeꞌa anón-domba kóateꞌa némpaꞌa kwénaaeꞌa tuwánéꞌa kentí sáwí-mayai agaráátínkáawasa miwítí sáwí-mayaigo kentí sáwí-mayaigomba usáyaaitaraimba póꞌa mindáyaveꞌa kárákwiyoro. 


text:
<br/>aambá íma kaweꞌá umái awáraawai kampaꞌá séꞌa maarán-ámbá kwáráaromo kwésewai kárákwiyoro. keinárawaꞌo monor-áímbó sembá kampaꞌá simátimeꞌa séꞌa anóm-bonoꞌ-nankon-aai tivamíraꞌa marésa sésa mirá ónaumnemo sembá minímáyáámó ivátuwaiyanamo éna kanaán-íníye. ánivo kawer-óntámbá áwíꞌa kóri-ontankon-aai tivamíraꞌa marésa sésa mirá ónaumnemo sembá minímáyáámó ivátuwaiyanamo éna sáwíꞌa íníye kwésewe. 


text:
minkórí-óntánkó anóm-bonoꞌ-nankomba íma usáyaaitaraivo mindáúmpáꞌó kwénimba mindá kaweꞌán-iye. keinárawaꞌa monor-áíntávéna tááko íma pééi sisaꞌá kwéisaawe. sáwí-imayaagwara-kwaasi simátímén-aimba kampar-áímbán-iye. 


text:
keinárawaꞌo monor-áímbó sembá kampaꞌá simátimeꞌa séꞌa Áánútuntavesamo póímo tuvúꞌmáímo agáyáan-taareigon-aai tivamíraꞌa marésa sésa mirá ónaumnemo sembá minímáyáámó ivátuwaiyanamo éna kanaán-íníye. ánivo mintááréíráꞌó Áánútumbo kwéame-poigon-aai tivamíraꞌa marésa sésa mirá ónaumnemo sembá minímáyáámó ivátuwaiyanamo éna sáwíꞌa íníye kwésewe. 


text:
Áánútumbo ámém-poigo mintááréígómbá íma kwéusayaaitaivo mintááréígó usáyaaitarena ámém-poi kaweꞌá kwéiye. keinárawaꞌa monor-áíntávéna tááko íma pééi sisaꞌá kwéisaawe. sáwí-imayaagwara-kwaasi simátímén-aimba kampar-áímbán-iye. 


text:
asirayán-áímbó sembá Áánútuntavesamo póímo tuvúꞌmáímo agáyáan-taareigon-aaimo tivamíraꞌo marésamo sésamo ésa mintááréígón-ááigwaraꞌa Áánútumbo kwéamem-poigon-aaigwaraꞌa kwésewe. 


text:
asirayán-áímbó sembá anóm-bonoꞌ-nankon-aaimo tivamíraꞌo marésamo sésamo ésa mindánkón-ááigwara Áánútu mindáúmpáꞌá máyáiwain-aaigwaraꞌa kwésewe. 


text:
<pb/>ámáámba sen-kwáásíyé ámáán-kawaa-kwaasiye kaumbo-káér-ainkwara-kwaasimo éꞌa kárákwiyoro. naaóváꞌó Mósesimo siráintemba kentí kígauvakemba sáwíyan-tonkwaraꞌa taaínkaar-umai siyáánkai makéꞌa moórá Áánútumba kwéameꞌa kaweꞌá kwéeꞌa mirán-ámáámbá ísámai iyéꞌanivo Mósesimo siráin-amaamba anón-amaamba iváꞌá tuꞌmaréꞌa póꞌa kwaási íma arupí umátinkeꞌa tirumbá íma umátinkeꞌa íma Áánútuntaveꞌa asiramáí-imayaa éꞌa mirá ontávéꞌa póꞌa minánón-ámáántómbá iváꞌá tukáawe. 


text:
aambá íma kaweꞌá umái awáraawai kampaꞌá séꞌa maarán-ámbá kwáráaro kwésemba sáwíyan-amaamba kwaréꞌa anón-amaamba tukáawe. mirámó ombá toómpímbá kankambá kwáyáísaꞌa kíto-kankamba túkúyuweꞌa anón-kankamba mindágwaraꞌa kwénaantenkaan-kwaasin-owe. 


text:
<pb/>ámáámba sen-kwáásíyé ámáán-kawaa-kwaasiye kaumbo-káér-ainkwara-kwaasimo éꞌa kárákwiyoro. anavéúne táávere paákáré suꞌmai kwésese owain-ovo andáámpaꞌa sáwíꞌa uráisaꞌa póꞌa kempímbá sáwíva-tantaaꞌa anómba kwáyáiye. 


text:
ámáán-kawaa-kwaasiyono. monor-áíntávéna tááko íma pééi sisaꞌá kwéisaawe. anavéúne táávere andáámpaꞌo sese owanamó andáámpare paákáré kaweꞌó kwéintemba kentí sáwí-imayaa tuwéꞌa kawer-ímáyáá umái máéro. 


text:
<pb/>ámáámba sen-kwáásíyé ámáán-kawaa-kwaasiye kaumbo-káér-ainkwara-kwaasimo éꞌa kárákwiyoro. kwaásimo maipímbó utámakaawanamo kaviraisasamó kwaási ímo awánaantemba kentirumpímbá mirá isaꞌá sáwíꞌa kwéowasa kwaási íma kwétuwanaawe. kwaásimo maipímbó utámakesamo kanaagunémo owasá awánésamo sésamo kaweꞌá kwéowe sentembá keinárawaꞌa tuwánésa kawe-kwáásímán-owe sembánivo kentirumpimbá mirá-sáwí-yántááꞌá kwáyáísaꞌa kaumbo-káér-ainkwara-kwaasiman-owe. 


text:
<pb/>ámáámba sen-kwáásíyé ámáán-kawaa-kwaasiye kaumbo-káér-ainkwara-kwaasimo éꞌa kárákwiyoro. kentíkwáꞌná Áánútun-aai simátímakowai tínkamuwasa púwúwaꞌa utamátínkaraapaꞌa konaarirí kwéowe. arupí umái máyón-kwaasi tínkamuwasa púwúwaꞌa utamátínkaraapaꞌa konaarirí kwéeꞌa 


text:
séꞌa miwí tísaavutantamba uráawai séꞌa minkánáávímbó métaraiya kentáá síkwáꞌnámo uráantemba íma miráyá uráusino kwésewe. 


text:
mirán-áímbó kwésembo maarán-áímbá séꞌa Áánútun-aai simátímakowai tínkamesa mirá-sáwíꞌá uráawai tírááta úne kwéseꞌa miwímó uráantemba mirá kwéowe. 


text:
<pb/>ánásanaaomba iyánkó póígon-araaꞌan-owe. Áánútu keinárawaꞌa aaivimbá matinkáínaꞌa sáwí-meyambo mayánááopaꞌa iramó kwégaipaꞌa tuꞌmaáꞌnámo ímo kwáyáipaꞌa kónááowe. 


text:
miráumai kesáái simátimenaaowaiye agaráátinkanaaowaiye kawer-ímáyáágwárá-kwáásíyé tiꞌmáráanasa keinárawapimba kwénaaiyaꞌa évakarawai tínkamiyasa puwíyaꞌa évakarawai taairaꞌá tínkamiyasa puwíyaꞌa évakarawai kentí monoꞌ-náúmpímpáꞌá taándéí tínkameꞌa moórá-mora-naopimpaꞌo kwénaaiyaꞌo éꞌa tiꞌmátuꞌmaeꞌa naaónááowe. 


text:
mirámó íyana arupí-kwaasimo tínkamom-beyamba amáparawaiti meéyámbá kentópaꞌa tíníye. aivaꞌó tuvúwanamo pukáin-kwaasigo áwíꞌa Épeo naaémba moóráwai Pérékaya ááninko áwíꞌa Sékáraya anóm-bonoꞌ-naumpaꞌa máyowana moórá-ayampaꞌa Áánútuntavesamo ísámaimo póímo tuvúꞌmáímo agáyáan-onta-tarei kwáyowana moórá-ayampaꞌa aivaꞌ-mónó-káwáánákówé suꞌmai iyún-ontama kwáyowana avumpimbá Sékáraya umáyowasa túvúwana pukáiye. 


text:
minkáé-kwáásíráítí avumpimbó agairáan-kwaasi tínkamuwasa pukáawaigwaraꞌa miwítí sáwí-meyamba ívéꞌo máyáan-kwaasi mayánááowe Ísu siráiye. Ísu arumbá umátínkarain-kwasai. 


text:
<pb/>Ísu mináímbá simátímatuwena Yérúsaremu-naopaken-kwaasi arumbá umátinkena séna Yérúsaremu-naopaken-kwaasiyono. Áánútun-aai simátímakowai tínkambaeꞌa kwéiyuwasa pukáawe. Áánútu tiꞌmarówasa kurówai óntantamba tínkambaeꞌa kwéiyuwasa pukáawe. kokórigomo áráátombo ayóí-ándámpáꞌó tínkarenamo káátamatinkaintemba aasiyaasi-táwai kemá mirá ónaumne kwésundanivo tínaaemba kwéumasimewe. 


text:
simátimeꞌa séꞌa íma úwoi suwánanaaovo naaémbo séꞌo Áánútu aiꞌmáráísana kunkáiwaimba Áánútu kaweꞌá kwéumankaiye síyankaꞌa moórágwaraꞌa suwánanaaowe Ísu siráiye.<pb/>


text:
Ísu mináímbá simásuwowasaya anóm-bonoꞌ-naumpakemba kárúwesa kúmúmba kwená kwayó-kwáásí sésa anóm-bonoꞌ-namba kaweꞌ-námbán-ivo awánaao suwaná 


text:
Ísu séna ívéꞌo awánaan-dantaveꞌa simátimeꞌa séꞌa aáno kwaási tésa mindámbá amápaꞌa tawísíyuwesa amápar-ontankwarare tawísíyuwanaaowe Ísu siráiye. sáwí-kanaa tíníye siráin-kwasai. 


text:
<pb/>Ísu mináímbá simásuwena Óríve-omakaꞌa umáyowasa kwená kwayó-kwáásí kweyáá máyonkaꞌa tésa áísaa esa sésa emó sénda nósa-tawaiya tíníyo. nóran-awaamera ínata séta ákíraꞌa emá kuméma ívéꞌo kwáyáin-tantaaꞌa ánásaniye sénaumno suwaná 


text:
sáwíva-kwaasi tóyo ésa kesúwíꞌa mágwétesa sésa Áánútumo usásisinkaiwai úne síyasa sáwívarawai minkámpár-áíntávésa áraire sénááowe. 


text:
moórá-ayampa-kwaasimo ááiꞌa tiyánááowe. moórá-kawaa-kwaasigomo éna moórá-kawaa-kwaasigona amááraayavena usásimbai ááiꞌa tíyáaro sínasa usásinesa ááiꞌa tiyánááowe. óꞌon-oꞌom-baravaꞌa ayawaimá táníye. óꞌon-oꞌom-baravaꞌa anóm-barima táníye. 


text:
mirán-tántááꞌó paárínaꞌa séꞌa amápa-tantaaꞌo ánásanin-kanaa íma tiráivo iyámpóímo tinkánáe owanamó anón-tiꞌo intembá umbai-kánáámó tínímba miráumai ááimba ásáiye seró. 


text:
<br/>mirán-áímbó síyasa minkákémbá keinárawaꞌa tátoꞌmai óꞌowima timíyasa sáwíꞌa umátinkesa tínkamiyaꞌa puwónááowe. kentáváímó asiramáímo máyáantavesa óꞌon-oꞌon-kwaasi amáparawai tíyámba umátinkanaaowe. 


text:
kesááiyavesa áraire kwésiyawaivinkemba sáwívarawai kesáái tínaaemba umámesa miwítí namuro-kwáásí moórá-morawai agaráátinkesa tíyámba umátinkanaaowe. 


text:
sáwívarawai paárésa kampaꞌá sésa Áánútun-aai simátimundawai úne sésa sáwívarawai kampaꞌá simátiyuwanaaowe. 


text:
miráumai sáwí-mayaigo kóyáwé éna anómba ínasa óꞌowiti imáyáamo eémemba ivátuwesa kesáváí-ímáyááwé suꞌmai ónááovo 


text:
amápaꞌ-maravaken-kwaasi isánááontaveꞌa áséi-kwasai Áánútu kwená kwaásimo kawááin-aimba simátímaꞌmae iyíyana naaémba amápa-tantaaꞌa ánásai-kanaama tíníye Ísu siráiye. sáwí-kanaagona kwaasái. 


text:
<pb/>Ísu mináímbá simásuwena séna naaémba ávááraumai inkaisí-yántáákómá paáriniye. naaóváꞌá Áánutun-aai simátímakaiwai áwíꞌa Tánieri mintántáátávéna siráiye Ísu siráiye. kemá Mátíyu séꞌa maanáúváímó torausíyawai tááko pééi sínaꞌa ísáaro kwésune. Ísu séna Áánútuna kaweꞌ-mápáꞌá misáwí-yántááꞌá paárínasa awánanaaomba 


text:
minkánáámá tínímba anón-umbai táníye. naaóváꞌá Áánútu maramá tarórumba ívéka toꞌmái mirán-úmbáí-yántááꞌá íma tiráiye. aánogwaraꞌa mirán-úmbáí-yántááꞌá íma tíníye. 


text:
mirán-úmbáí-yántááꞌó kwéin-kanaa Áánútu ákíse úmakaiye. mirán-úmbáí-yántááꞌó kwénin-kanaamo ayáátáákaꞌo kwéninkakai amápa-kwaasi íma úwoi túvamai máésino. Áánútu ítámakain-kwaasiyavena imáyáa éna mirán-úmbáí-yántááꞌá ákíse uráiye. 


text:
<pb/>ákísemo ínasa évakarawaimo simátimesamo sésamo Áánútumo usásinankaiwai miváꞌ-maavaꞌa máyáiye síyaꞌo éꞌa íma ísáaro. 


text:
évakarawai paárésa kampaꞌá sésa Áánútumo usásisinkaiwai úne síyasa évakarawai kampaꞌá sésa Áánútun-aai simátimundawai úne simátímaꞌmaesa naaónááomba ímo awánem-bayai kwémaesa Áánútumo ítámakain-kwaasi kampaꞌá simátiyuwanae sésa mirán-ánóm-báyáí mayánááowe. 


text:
<br/>súnda-aimba imáyáa éꞌa naaémbo moóráwaimo kentávénamo sénamo paárurena kavóná-maravaꞌa máyáiyemo sínaꞌo éꞌa íma koró. moóráwaimo kentávénamo aúpáꞌá máyáiyemo sínaꞌo éꞌa íma áraire seró. 


text:
kwíyómpaꞌo tawáombo úmae kwisasamó awánaantemba kemá kwaási úrandako kumpaáruraundawai miráumai avoraꞌá ókwaraꞌa kumónaumne. 


text:
póímo awáímó kaviraipáꞌó náíndayavenamo evontáán-dúmáómó torupamáímo máyáintemba Áánútu sínana súnda-aimba paáriniye Ísu siráiye. Ísu marapáꞌá kumínín-kwasai. 


text:
<pb/>Ísu mináímbá simásuwena séna mirán-úmbáí-yántááꞌá tínín-kanaama ánásainana aaváúmá túnkwinana kwíyómba íma sán-káínana oꞌá kwíyómpakemba kuntínana kwíyónko toraꞌnaáraꞌa ínasa 


text:
amápaꞌ-maravaken-kwaasi kwíyómpaꞌa awánanaaomba óꞌoran-tantaaꞌa awánésa kentávésa sésa kumíníyena toꞌmayaa kwéiye sésa táátavesa kwéesa iviꞌá kwétesa suwánanaaomba kemá kwaási úrandako anón-asirayankwara ságayankwaraꞌa ainámpímbá kúmónaꞌa suwánanaaowe. 


text:
uwíremba kwéseꞌa kwíyómpaken-kwayoꞌnarawaꞌa tiꞌmáráanasa Áánútumo ítámakain-kwaasi amápaꞌ-maravakemba tíꞌmaesa moórávimba torupanááowe. 


text:
<pb/>Ísu mináímbá simásuwena séna moórá-tai naí-táígó áwíꞌa víki-taigontaveꞌa imáyáa umái ísáaro. aráságáyómó agayáínda awánéꞌa séꞌa áúꞌo sínín-kanaa sáwíyankaꞌa tíníye sénááowe. 


text:
kwíyómba maramá ánásainana kesáái íma ánásena úwoi kwaíkwaiꞌa íníye Ísu siráiye. kúmónda-kanaa kwaási íma ísaraan-kwasai. 


text:
<pb/>Ísu mináímbá simásuwena séna kúmónda-kanaama aaváúvímbá kwaási íma isááwasa kwíyómpaken-kwayoꞌnarawaꞌa íma isááwaꞌa kemá Áánútu ááninkoma íma isáúnana kesivo kweyáá ísaraiye. 


text:
naaóváꞌá moóráwai áwíꞌa Nówaa máyonkaꞌa kwaási íma Áánútuntavesa imáyáa ésa maémáéntemba naaémba kemá kwaási úrandako kúmónda mirá ónááowe. 


text:
kavirayán-dónkómó ímo tínkankonkaꞌa nombá toómbá kwénesa tiyáámúmbaaꞌa kwétokwaa-esa aaraí máyówasa kwaaí máyówasa kwéuwana Nówaa non-avóvomayaaꞌo kún-daumpaꞌa umáyowasa 


text:
kavirayán-dónkó tínín-aimba ísaresa íma imáyáa ésa máyówana anón-aꞌa téna kavirayán-dónkó amápa-kwaasi tínkamuwasa putásaraawe. mirámó uráantemba kemá kwaási úrandako kumpaáruraundawai ókwaraꞌa kúmóndaraꞌa kentávésamo ímo imáyáamo íyawai mirá ónááowe. 


text:
minkánáá maará ónááowe. kae-kwáásí kígauvaꞌa méyana Áánútu moóráwaimba auwéna moóráwaimba airáníye. 


text:
simátíménda-aimba imáyáa oró. naakó avowámó umóyán-kwáásímó tínín-kanaamo ísarenarai umóyán-kwáásí timbá kwétoꞌmayaa-ena awánéna kwatúwáísana kwená naaúmpakemba umóyámbá íma máyáísino. 


text:
miráumai kemá kwaási úrandako kumónaundayaveꞌa póꞌa keinárawaꞌa íma imáyáa kwéiyankaꞌa kumúnavainivo kwétoꞌmayaa-eꞌa simuꞌmaréꞌa máéro Ísu siráiye. sáwíꞌa owasá kaweꞌá owasá uráan-kwasai. 


text:
<pb/>Ísu mináímbá simásuwena séna kaweꞌ-máyáímó kwémayaawai kawer-ímáyáágwárá-kwáásíyávéꞌa kwésune. kwená anóndako séna kesí mayáí-kwáásíráꞌá kárákwire toómbá taaímbai tímaꞌmae iyuwó síníye. 


text:
kwená anóndako téna kwená mayáímó kaweꞌó umáímo mayáínda taawánáínana mayáímó kwémayaindawai arunkó kaweꞌá ínana 


text:
anónkaꞌa tainkámbai aiꞌmátuwena séna kaumbo-káér-ainkwara-kwaasimo mésamo tíꞌo kwéisasamo iviꞌó kwétesamo túwááyaambo akévundaresamo máyáapaꞌa kóaao síníye Ísu siráiye.<pb/>


text:
Ísu mináímbá simásuwena aaraimó kwémayaawainá ááimba imáyáa éna séna naaén-kanaamo tínímba Áánútu kwená kwaásimo kawááin-aimba maarán-áímbán-iye. aaraimó mayáníwaimba toómbá náíyanesa siyáánkai-inaamaru oómbá kúraꞌmaesa aampakémbá koáíkaawe. 


text:
sáwí-imayaagwarar-arasi kawer-ímáyáágwárár-árásíyávésa sésa kentáásí iramá pisinánívo nombá atísimero sewasá 


text:
kwégowana aaraimó mayáníwai tisasá évaꞌaasei-arasi toꞌmayaan-umai máyáawai kwesé toómbó náíyanesa naaúmpaꞌa íyówana 


text:
onta umásúwáísasa minéváꞌááséí-árásí nombó atiyénáesamo kówai tésa anónkaꞌa sésa anóndakoo onta tisinkaaó sewaná 


text:
Ísu simásuwena séna miráumai kemó kúmónda-kanaa íma ísarenkaꞌa kumónaumpo kárákwimai máéro Ísu siráiye. kaumbo-máyáí-kwáásítí kwaasái. 


text:
<pb/>Ísu mináímbá simásuwena séna naaén-kanaamo tínímba Áánútu kwená kwaásimo kawááin-aimba maarán-áímbán-iye. moórá-anondako némpaꞌa kwááyu koménae séna éna kwená mayáí-kwáásí tááyena séna kesí óntankaꞌa kárákwiyoro séna 


text:
moóráwai kwená mayáí kaweꞌ-máyáí máyáísana awánaiwaintavena séna kesí óntamba évaꞌaasei-unamba kárákwiyuwo séna aména moóráwai kwená mayáí sáwíyankaꞌa kaweꞌ-máyáí máyáiwaintavena séna kesí óntamba kaer-únámbá kárákwiyuwo séna aména moóráwai kwená mayáí sáwíyam-bayai máyáiwaintavena séna kesí ónamba moórá-unamba kárákwiyuwo séna aména tiyuwéna námpaꞌ-maravaꞌa kówisana 


text:
évaꞌaasei-unan-ontamba mairáiwai minóntándéí mayáí maimaé kwégwena óꞌomba évaꞌaasei-unan-ontamba máyáísana 


text:
<br/>utámakaisasa mirá kwéowana miwítí anóndako ayáátáákaꞌa kuróm-bapaꞌa miváꞌá ména naaémba téna kwááyumo tímakaunda-ontamba torupamái awánanae séna tááyaisasa 


text:
tésa évaꞌaasei-unan-ontamba mairáiwai maimaéna máagaraarankena séna évaꞌaasei-unan-ontambo símakaandavinkemba mayáí kwémaeꞌa óꞌomba évaꞌaasei-unan-ontamba mairáumne sisaná 


text:
anóndako séna kesí mayáí-kwáásígó kaweꞌá óne. kentávémo imáyáamo émo sáwíyan-tantaakaꞌo kaweꞌó umáímo kárákwiraandantemba sáwíva-tantaakaꞌa kárákwiyiniyone. kesirunkómó aamoimó intembá kesé taménana enarunkó aamoí íno sisaná 


text:
kaer-únán-óntámbá mairáiwai maimaéna máagaraarankena séna kaer-únán-óntámbó símakaandavinkemba mayáí kwémaeꞌa óꞌomba kaer-únán-óntámbá mairáumne sisaná 


text:
moórá-unan-ontamba mairáiwai maimaéna máagaraarankena séna emá asirayán-kwáásí éma óꞌowiti mayáívínkémbá toómbá kwéne óꞌowiti kígaurakemba úwoi kwénaae kwémandaanaꞌa 


text:
enáároi inkaiséꞌa ená óntandei mayáí íma mayáúnda úwoi aúpáꞌá makáunda po ená óntamba mayáníyone sisaná 


text:
anóndako séna sáwí-mayai-kwaasigo kavóná-kwaasi po kentávémo sémo óꞌowiti mayáívínkémbá toómbá kwéne óꞌowiti kígaurakemba úwoi kwénaae kwémandaanaꞌa óne sénda po 


text:
sáwíva-tantaakaꞌo kaweꞌó umáímo kárákwisinkaiwaimba moórá-mora-yantaaꞌa áménana kárákwisinkanivo ímo kaweꞌó umáímo kárákwisinkaindawaimpakemba makáimba máyáanaꞌa 


text:
misáwí-máyáí-kwáásígómbá áíꞌmaeꞌa máápaꞌa móru auwáíyana túnkwi-ayampaꞌa tíꞌo kwéisasamo iviꞌó kwétesamo túwááyambo akévundaresamo máyáapaꞌa kwíníye siráiye Ísu siráiye. Ísu máyáawaina ááintavena tísaa ínín-kwasai. 


text:
<pb/>Ísu mináímbá simásuwena séna kemá kwaási úrandako naaémba kúmóndaraꞌa ságayankwara kwíyómpaken-kwayoꞌnarawakwaraꞌa kárákwiraundawai póꞌa kúmónasa 


text:
amápaꞌ-maravaken-kwaasi kesúrankaꞌa torupamái máyaiyaꞌa sipisípi-poiye méme-poiraremo kárákwiraiwaimo taaímbaraintemba minkwáásíyómbá miráumai taaímbakeꞌa 


text:
kárákwiraundawai siyáánúrapaꞌo maíyan-kwaasiyaveꞌa séꞌa kesivo kaweꞌá umátínkáiwain-owe. Áánútu maramó taróruronkaꞌa kentí imáyáa éna kentí maruꞌá toꞌmayaa úmakaivo miváꞌá tamáéro. 


text:
kaweꞌá umásinkeꞌa kembó sááimo sinkómbo toómbá siméꞌa nombá siméꞌa óꞌom-bapaken-kwaasimo ówánda aamoí umásinkeꞌa kentí naaúmpaꞌa mógwésinkeꞌa 


text:
unáánkwátói-iyaaimbo ówánda kwésimeꞌa síꞌo úmba kwégarakwiyeꞌa ándávaꞌo maéwánda kwésuwaꞌnaa-eꞌa mirá umásínkaraawe. mirán-áímbá senasá 


text:
nósa-tawaiya óꞌom-bapaken-kwaasiraambo undá aamoí umánketa kentáásí naaúmpaꞌa móanketa nósa-tawaiya unáánkwátói-iyaaimbo undá améta 


text:
kárákwiraundawai séꞌa áraiꞌa simátimeꞌa séꞌa kesí kwaási úwoi-kwaasi miráumaimo túwaꞌnaa uráamba mindá kembán-iye simátimenaumne. 


text:
<br/>mirá simátímatuweꞌa siyáánepaꞌo maíyan-kwaasiyaveꞌa séꞌa Áánútu sáwíꞌa umátinkaniwain-ovo siyuwéꞌa kóro. Áánútu Sáátáánigone kwená kwayóꞌnáraware imáyáa éna anón-irama toꞌmayaa umátínkaraisana kaíkaiꞌa éna íma pisínáípaꞌa miváꞌá komáéro. 


text:
óꞌom-bapaken-kwaasimo ówánda íma aamoí umásinkeꞌa kentí naaúmpaꞌa íma mósinkeꞌa unáánkwátói-iyaaimbo ówánda íma siméꞌa síꞌo úmba íma súwaꞌnaa eꞌa ándávaꞌo maéwánda íma súwaꞌnaa eꞌa mirá umásínkaraawe. mirán-áímbá senasá 


text:
sísaa esa sésa Ísóigo nósa-tawaiya embó ááimo ankómba toóné noné íma améta nósa-tawaiya óꞌom-bapaken-kwaasiraambo undá íma aamoí umánketa kentáásí naaúmpaꞌa íma móanketa nósa-tawaiya unáánkwátói-iyaaimbo undá íma améta nósa-tawaiya áíꞌo úmba íma áwaꞌnaa eta nósa-tawaiya ándávaꞌo maúnda íma áwaꞌnaa uráumno síyaꞌa 


text:
kemá séꞌa áraiꞌa simátimeꞌa séꞌa kesí kwaási úwoi-kwaasi íma túwaꞌnaa uráamba mindá kembán-iye simátimenaumne. 


text:
<br/>mirán-áímbá simátímatuweꞌa aaí senasá miwítí sáwí-meyambo ímo ánásenamo kwaíkwaiꞌo ínín-ayampaꞌa komaíꞌmaiꞌa ónááovo arupí umái máyáawai aúnáiꞌa umái maíꞌmaiꞌa ónááowe Ísu siráiye.<pb/>


text:
Ísu minóꞌón-óꞌón-áímbá kwená kwayó-kwáásíyávéna simátímakaiye. naaóváꞌó Áánútu Yútaa-kwaasi tíyótaasa í-tánón-kánáá imáyáa éna séna kaeꞌ-nóꞌwáámbá kwaésa tíyótaasa í-tánón-kánáá tínímba kembá tátoꞌmai taairaꞌá sínkamiyaꞌa puwónaumne Ísu kwená kwayó-kwáásíyávéna simátímakaiye. 


text:
<br/>simátimuwasa mono-káwáá-kwáásíyé Yútaa-anon-kwaasiye aivaꞌ-mónó-káwáánákó áwíꞌa Káyavaasina naaúmpaꞌa torupamái mésa 


text:
amápa-kwaasi ááiꞌa tíyáávainivo tanómbo kauvíyan-kanaaraꞌa íma tuvuwónaumne siráawe. Ísumba áséi-masawemba pérankarain-kwasai. 


text:
<br/>suwaná Ísu Pétáni-naopaꞌa koména moóráwai áwíꞌa Sáímonina naaúmpaꞌa áúma kárúkokovaaꞌa uréna ánásarowaina naaúmpaꞌa ména toómbá kwénowana 


text:
moórá-ininko iyéna áséi-kwiyumba úm-basawemba anón-ontankakemba meéyámbakaim-basawemba maimaéna iyúmba Ísu aꞌnómpímbá atímarowasa 


text:
mimbásáwémbó óꞌowimo timénamo anón-ontambo mairénamo ímo óísambo makáan-kwaasi tíméraambaniye suwaná 


text:
ímo óísambo máráan-kwaasi keséma maíꞌmaiꞌa kwéiyaꞌa túwaꞌnaa ónáe séꞌa túwaꞌnaa ónááombanivo kemá keséma marapáꞌá íma maíꞌmaiꞌa ónaumne. 


text:
áraiꞌa súmpo maísáaro. kesí áséi-aimba amápaꞌ-mapaꞌa kwésimatimesa minínínkómó umásinkain-aimba kwésimatimiyasa táákaꞌa maránááowe Ísu siráiye. Yútási Ísuna kuntaruꞌá mairáin-kwasai. 


text:
<br/>súwana Ísuna kwayó-kwáásí sísamaivakemba kaeꞌá kumbaimái-kwaasivinkemba moóráwai áwíꞌa Yútási moórá-awiꞌa Isakéríóti mono-káwáá-kwáásítópaꞌa kwéna 


text:
séna Ísumbo tátoraiyantavaimo agaráátínkáanaꞌo éꞌa nóraumai-meyana siménááoo súwasa moórá-kwaai aíyayaan-umai siyáánkai-ontamba 30 ontamba táámpamai ámúwana Yútási maimaéna 


text:
kwéna nóraumai Ísumba agaráátínkáanasa tátoranaao-imayaa ááimba ásámai uráiye. tíyótaasa í-tánómbá kauráan-kwasai. 


text:
<pb/>Yútaa-kwaasi ímo intóráin-tantaakwara-pereti kwéagayon-kanaa aiva-táwai túntemba kwená kwayó-kwáásí Ísumba taáísaa esa sésa náávara tíyótaasa í-tánómbá kogauvónaundayaꞌiyo suwaná 


text:
Ísu séna Yérúsaremu-naopaꞌa kwékai moórá-kwaasigontavekai sékai kentáásí anóndako séna kesí kanaamá tisatá kesí kwayó-kwáásíyé ená naaúmpaꞌa tíyótaasa í-tánómbá nánaumne kwésiye kosimámékaiyo súwasarai 


text:
toómbá kwémandesa uwaná Ísu séna keinárawapinkemba moóráwai kembá namuro-kwáásíráꞌá agaráátinkaniye súwana 


text:
Ísu séna moóráwai kwená toón-ayai maimaéna kesé moórá-taavepimba tuꞌmái náíndawai kwemá kembó namuro-kwáásíráꞌó agaráátinkaniwaiman-iye. 


text:
naaóváꞌá Áánútun-aai aúváívimba agaimaréna séna kwaási úrandako puwíníye siráintemba póꞌa púwónana namuro-kwáásíráꞌó agaráátinkaniwai sáwí-meyamba mayáníye. kwembó ímo maránkaraankakaankasi kaweꞌá isinó Ísu súwana 


text:
Yútási kwembó agaráátinkaniwai séna anóndakoo kentáváíyá kwéseno súwana Ísu séna áꞌa séne siráiye. Ísu kwená kwayó-kwáásí toómbá tímakain-kwasai. 


text:
<br/>súwasa toómbá kwénowana Ísu péréti maisoréna Áánútumpaꞌa súwi séna topámbai kwená kwayó-kwáásí tímatuwena séna mindá kesúman-ivo maimái naaró séna 


text:
mindá kesí naaemán-iye. kesí naaemá sáwívarawaiyavena kumínímba póna Áánútu sáwí-imayaa maitiyuwéna séna kesé tarúmai máyáawe séna mináúná-áímbá simái tarúmakaiye. 


text:
simátimeꞌa séꞌa ókwaraꞌa ándá-aran-domba íma nánaumpo kesivo kwená kwaásimo kwégawaaipaꞌa kesé ménaaomba ándá-aran-domba aúná-nomba nánaumne Ísu súwasa 


text:
Áánútuntavesa ísámai monor-ímá simásuwesa mindáúmpáꞌá tuwésa Óríve-omapaꞌa iráawe. Pítaa ánaaemba umásinkaniye siráin-kwasai. 


text:
<pb/>Óríve-omapaꞌa umáyówana Ísu simátimena séna Áánútun-aai aúváívimba agaimaréna séna Áánútu séna<br/>sipisípiraꞌo kawááiwaimba tuvúwónana puwínasa<br/>sipisípiyomba kóyáwé ónááowe Áánútu siráiye siráimba póna ívéꞌ-noꞌwaamba tááꞌa káínaꞌa siyuwéꞌa kóyáwé ónááowe. 


text:
ánivo púwónasa utamásinkaiyaꞌa usásineꞌa kentí aivaꞌá Káríri-ayampaꞌa konaꞌá kesínaaemba kónááowe Ísu súwana 


text:
Ísu séna áraiꞌa simámeꞌa séꞌa ívéꞌ-noꞌwaamba kokórigo íma áái siráindaraꞌa emá kaumboráꞌá kentáváí se íma awánáúnda-kwaasiye síníyone Ísu Pítaantavena súwana 


text:
Pítaa séna entémo sínkamonae íyaꞌo éꞌa íma auwéꞌa kónaumne súwasa kwená kwayó-kwáásí amápaꞌa mirá simásaraawe. Ísu Kétésémanivaꞌa námúnaa siráin-kwasai. 


text:
<br/>amápaꞌa mirá simásuwesa Ísuwe kwená kwayó-kwáásíyé taai-kanáágúnéyómbá áwíꞌá Kétésémanivaꞌa komésa Ísu simátimena séna mankáꞌá máyaiyaꞌa Áánútumpaꞌa námúnaa kosénaumne séna 


text:
simátimena séna kesirunkómá umbaiyé taisaꞌá póꞌa puwóraꞌnaraamba umái máyaumne. maankáꞌá méꞌa kesé kárákwimai máéro séna 


text:
tiyuwéna egwaaꞌá kwéna Áánútu anóndaꞌan-iye séna maraꞌá kumbaéna námúnaavinkemba séna kesivoó emó kanaán-iye sémo e maanúmbáí-yántááꞌó kesópaꞌo tínímba maisiyuwéma ánivo kesí imáyáa íma kwarénaꞌa ená imáyáa kwáráano Ísu siráiye. 


text:
<pb/>Ísu námúnaa simásuwena kwená kwayó-kwáásíráútópaꞌa téna tayuwánómba tuún-kwaigurówana tayúsena Pítaantavena séna íma kanaaráꞌá sáwíyankaꞌa kesé kárákwimai máyáane. 


text:
Sáátáánigo tísaa umai isánáe-aimba kentópaꞌa síyáváínivo Áánútumpaꞌa námúnaa seró. imáyáago kató isaná áúgomo umbaimó taimbá mindá áúgávaaꞌa kwéiye simásuwena 


text:
moórágwaraꞌa tiyuwéna egwaaꞌá kwéna Áánútumpaꞌa námúnaavinkemba séna minúmbáí-yántááꞌá enópaꞌa úwoi tíníyemo sinaꞌó éꞌa emó sindantembá mirá ónaumne siráiye. 


text:
<pb/>Ísu námúnaa kosimásuwena kwená kwayó-kwáásíráútópaꞌa téna tayuwánómba tuún-kwaigurésa túgávaate kwéuwana 


text:
minkáúmbónárauyavena séna tuúmó kwaiguréꞌo máyáamba kemá kwaási úrandakomba sáwíꞌo kwéon-kwaasiraꞌa agaráátinkainasa tátoranaaon-kanaa kwétivo 


text:
<pb/>Ísu mináímbá kwésuwana kwená kwayó-kwáásí sísamaivakemba kaeꞌá kumbaimái-kwaasivinkemba moóráwai áwíꞌa Yútási túmba kwesé sáwíva-kwaasi taánasatagwara ánáyatankwaraꞌa maimaésa tumbá mono-káwáá-kwáásíyé Yútaa-anon-kwaasiye miwímá tiꞌmárówasa tumbá 


text:
ááéma Yútási Ísumbo agaráátinkaintavena simátimena séna paruvará umánkáandawaimba tátoraaro siráimba 


text:
Ísuna kwayó-kwáásívínkémbá moóráwai taánasatama ámúrandavinkemba taúꞌmaena aivaꞌ-mónó-káwáánákóná kwayó-kwáásígó ááꞌa agáúsuwowana 


text:
Ísu kwentávéna séna ená taánasatama ámúrandavimba kwiyuwó. taánasataneimo tínkamiyan-kwaasi anondámo ésa taánasatanei tínkamiyasa puwónááowe. 


text:
maaráyávéꞌa imáyáa oró. kesivontávéꞌo séꞌo súwaꞌnaa uwómó senanamó éna kwíyómpaken-kwayoꞌnarawaꞌa sáwívarawai íma kanaán-umai táámpanaaowai avekáámbá tiꞌmaráínasa súwaꞌnaa ónááowe. 


text:
mirámó súndarakai Áánútun-aai aúváívimba agaimakáin-umbai-yantaaꞌa kesópaꞌa íma tisinó. ánivo siráintemba miráumai paáriniye Ísu siráiye. 


text:
<pb/>Ísu mináímbá simásuwena tun-kwáásíyávéna séna kentávéꞌa umóyán-kwáásímán-iye séꞌa póꞌa taánasatagwara ánáyatankwaraꞌa maimaéꞌa kembá tátoranae séꞌa kwétewe. sáwíva-tawai anóm-bonoꞌ-naumpaꞌa kesáái kwésimatimundaraꞌa íma kembá tátokaawe. 


text:
naaóváꞌá Áánútun-aai simátímakowai aúváívimba agaimakáan-aimba kembó mirámó umásínkéneꞌa kwétewe súwasa kwená kwayó-kwáásí amápaꞌa inkaisésa auwésa kóyáwé uráawe. anón-kwaasi Ísumba aaí simánkaraan-kwasai. 


text:
<br/>kwená kwayó-kwáásí auwésa kuwasá Ísumba tátorowai áíꞌmaesa aivaꞌ-mónó-káwáánákó áwíꞌa Káyavaasina naaúmpaꞌa móankesa mindáúmpáꞌá ámáámba sun-kwáásíyé Yútaa-anon-kwaasiye torupamái máyón-daumpaꞌa móankowana 


text:
Pítaa tínaaemba nénkaꞌa teémáyomba aivaꞌ-mónó-káwáánákóná máápar-ontavinkemba iréna naamaúvaꞌa ména Ísun-aneꞌo paáríndamo awánáíndayavena i-kwáásíyé méraiye. 


text:
<pb/>Pítaa máyowasa mono-káwáá-kwáásíyé Yútaa-anon-kwaasiye amáparawai Ísumba tuvuwíyana puwíní-ainkona ááimba avakáá-uwana 


text:
íma kwáyowasa Ísuntavesa mósi-mesi-aimba sésa íma moórá-aimba suwasaráí kae-kwáásígóráí usásinesarai 


text:
kampaꞌá sésarai kwemó sisatáámó isáúndaya anóm-bonoꞌ-namba Áánútuna naambá kanaán-umai tawísíyuweꞌa kaumbo-táwai maisuwéꞌa ónaumne siráiye suyaná 


text:
aivaꞌ-mónó-káwáánákó usásinena Ísumba áísaa ena séna mindáraimo simánkaayan-aimba anondá íya síníyono súwana 


text:
Ísu iséna íma aaí súwana aivaꞌ-mónó-káwáánákó séna Áánútu asirayánkwáráwáí aúrankaꞌa mé áísaa onda-áímbá árair-aine suꞌmai simásimiyo. Áánútumo usásinankaiwai Káráísiti Áánútu ááninkowaꞌonompo simásimiyo súwana 


text:
Ísu séna áꞌa sémpo simátimeꞌa séꞌa naaémba suwánáínaꞌa kemá kwaási úrandako Áánútu asirayáwáíná ayáánúrapaꞌa asirayán-áyámpáꞌá uméꞌa ainámpímbá kumónaumne Ísu súwana 


text:
aivaꞌ-mónó-káwáánákó arumbá sáwíꞌa kwéuwana kwená unáánkwátói tarátuwena séna Áánútumba akáꞌáámba simánkena kwesáváí simbá póta mináíntávéta aaivimbá mayankéta óꞌon-aimbo simánkáamba avakáá únda póta ivátá tuwéta Áánútumbo simáímo sáwíꞌo umánkáintaveta 


text:
akáꞌáámba sésa esáváí se Áánútu usásisinkaiwai úne séndawai ómpo kemá nááwa kwétuvuwuna simásimiyo siráawe. Pítaa íma awánáúnda-kwaasiye siráin-kwasai. 


text:
<pb/>Pítaa naamaúvaꞌa máyowana aivaꞌ-mónó-káwáánákóná kwayór-árásígó awánéna kwenópaꞌa téna séna Káríri-ayampakewaise maéndawai óne súwana 


text:
máápar-ontavimba komáyowana óꞌomba kwayór-ínáámárúgó awánéna máyón-kwaasiyavena séna minkwáásígómá Ísu Násáreti-naopakewaiye maíwaiman-iye súwana 


text:
sáwíyankaꞌa máyómba Pítaanopaꞌa tésa sésa Ísuna kwayó-kwáásí mirán-kwáásí máyáawata awánemayaundantenkaan-kwaasiraamba éma mináyámpákén-kwáásí tááiraamba kwésene suwaná 


text:
Pítaa séna kampar-áímbó kwésenanamo éna Áánútu sínkaminiye. síyawaimba íma awánáúndanaꞌan-iye kwésuwana kokórigoma áái súwana 


text:
Pítaa Ísumo simámun-aimba áákaꞌa maréna mirá siráinkaꞌa kokórigomo ááimo ímo siráindaraꞌa emá kaumboráꞌá kentáváí se íma awánáúnda-kwaasiman-iye síníyone siráimba mináímbá áákaꞌa maréna máápaꞌa kuména ávááraumai iviꞌá taráiye.<pb/>


text:
iviꞌá tówasa aaváúmá usónkaꞌa mono-káwáá-kwáásíyé Yútaa-anon-kwaasiye Ísumbo tuvuwíyanamo puwínín-aimba mimbórá-áímbá símaresa 


text:
Ísumba ayáánkaꞌa asááúmaresa áíꞌmaesa Árómáani-kamaani-kawaanako áwíꞌa Páírátinopaꞌa máankaraawe. Yútási pukáin-kwasai. 


text:
<pb/>Páírátinopaꞌa máánkarowana Yútási Ísuna kuntaruꞌá mairówai Ísumbo tuvuwónááomba awánéna séna ímo mirá oráámbá kemá sáwíꞌa úne séna kuntaruꞌó ésamo ámakon-ontamba 30 ontamba maimaéna mono-káwáá-kwáásíyé Yútaa-anon-kwaasiye miwítopaꞌa kwéna séna 


text:
íma sáwíꞌa uráin-kwaasi agaráátinkaunaꞌa tuvuwónáeꞌa kwéomba kemá mindá sáwíꞌa úne súwasa miwí sésa íma kendéíyáán-ivo endéímán-iye suwaná 


text:
<pb/>Yútási minóntámbá anóm-bonoꞌ-naumpaꞌa metuwówasa mono-káwáá-kwáásí maésa sésa maanóntámbá kuntarur-óntámbá póta amápa-kwaasimo Áánútuntavesamo imáyáamo ésamo máráan-ontampimbo máráandaya kentáásí monor-ámáámbá karánaumne simásuwesa 


text:
minóntánkón-áái kwésesa mimbórá-áímbá sésa minóntándéí moórá-marama saweimó kwéom-barama meéyámbakaanasaya mimbárávímbá óꞌom-baravaken-kwaasi puwíyan-kwaasi utanááowe siráawe. 


text:
<br/>mono-káwáá-kwáásí mirán-áímbá kwésesa mimbárámá meéyámbakaamba Áánútun-aai simátímakowai áwíꞌa Yérémayamo siráin-aimba paáruraiye. Yérémaya séna<pb/>Ísareri aísaavutantamba uráawai évakarawai mimbórá-áímbá sésa moóráwaimbo kuntaruꞌó ónááon-ontamba 30 ontamba maimaésa 


text:
saweimó kwéom-barama meéyámbakaamba Ísóigo simásímakaintemba mirá ónááowe Yérémaya siráimba pósa mirá uráawe. Páíráti Ísumba áísaa uráin-kwasai. 


text:
<pb/>Ísumba Árómáani-kamaani-kawaanakonopaꞌa máánkówana kwenaúrankaꞌa máyowana áísaa ena séna Yútaa-kwaasiti kawáánárá oónó súwana Ísu séna áꞌa séne súwasa 


text:
mono-káwáá-kwáásíyé Yútaa-anon-kwaasiye óꞌon-oꞌon-aintavesa aaivimbá mayánkówana Ísu iséna íma aaí súwana 


text:
Ísu iséna amápar-aintavena íma anondá aaí súwana kámááni-kawaanaꞌa Páráíti sáwívar-imayaa uráiye. Ísumba arááꞌa tuvúwóro siráin-kwasai. 


text:
<br/>naaóváꞌá Áánútu Yútaa-kwaasi tíyótaasa í-tánón-kánáá tóyo úntemba Árómáani-kamaani-kawaanako séna amáparawai torupamái mésa aamoí ésa ándávaꞌo máyáin-kwaasi áwíꞌa tewaꞌá ayúrankanaumne séna minkánáá miráumai ándá-kwaasi kwéayurankaiye. 


text:
Ísumba Páírátinopaꞌa máánkónkaꞌa moóráwai áwíꞌa Párápási amáparawai kwenáái ísarowai ándávaꞌa máyowasa 


text:
sáwíva-kwaasi torupamái máyówana Páíráti tísaa ena séna ándávaꞌo máyáan-kwaasivinkemba moóráwai áwíꞌa tewaꞌá ayúránkáano. Párápásiyaꞌi. Ísu Áánútumo usásinankaiwaiye kwésewainaꞌiyo séna 


text:
Páíráti imáyáa éna séna mono-káwáá-kwáásí Ísuntavesa íma anón-kwaasi-iꞌa ínkwáe sésa tátoꞌmaesa kesópaꞌa máankaraawe séna mináímbá tísaa uráiye. 


text:
<pb/>Páíráti mináímbá kwétisaa-ena aaimó ísón-daumpaꞌa máyowana awainínkó moóráwaimba aiꞌmarówana kwenópaꞌa téna séna enawainínkó séna noꞌwáámba kaaimbá awánáúnda minkwáásígó íma sáwíꞌa uráisana sirunkó umbaí kwétaivo íma aaivimbá mayankaaó siyé simámakaiye. 


text:
<br/>awainínkón-áái kwésimamumba mono-káwáá-kwáásíyé Yútaa-anon-kwaasiye úwoi-kwaasi sáwívarawai kwakwiyésa sésa Páírátintaveꞌa séꞌa Párápásimba ayúránkénasa Ísumba tuvuwíyana puwíno simáméro simátímúwana 


text:
Páíráti moórágwaraꞌa tísaa ena séna minkáé-kwáásívínkémbá nááwana ayúrankanaumno súwasa miwí sésa Párápásimba ayúrankaao suwaná 


text:
Páíráti séna Ísumba Áánútumo usásinankaiwainemo sewáímbá nóra ónaumno súwasa amáparawai sésa taairaꞌá tuvuwíyana puwíno suwaná 


text:
<br/>mináímbá símae íyúwana Páíráti miwí táái íma kanaán-umai karánaumne-imayaa éna amáparawai ááiꞌa tíyáavo séna táávepimba nombá atímarena amáparawai túrankaꞌa umásítaiꞌa éna ayáámba sese éna séna mindákómó puwínín-umbai-yantaaꞌa kesiyáámpimba íma kwáyáivo kentiyáámpimba kwáyáiye súwasa 


text:
Páráíti Párápásimba ayúrankena i-kwáásí simátimuwasa Ísumba áwí-andanei áwírukuꞌnowana Páíráti séna áíꞌmai taairaꞌá tuvuwíyana puwíno séna Ísumba i-kwáásíráꞌá tímakaiye. i-kwáásí Ísumba simái sáwíꞌa uráan-kwasai. 


text:
<pb/>Páíráti Ísumba kwená i-kwáásíráꞌá timúwasa áíꞌmaesa kámááni-kwaasiti naaúmpaꞌa móankesa amápar-i-kwaasi tááyowasa tamésa 


text:
kwená unáánkwátói ayúꞌmaesa naaeyanyán-únánkwátói anón-kwaasiti unáánkwátóiman-iye sésa Ísumba umánkesa 


text:
anón-kwaasiti kánumoꞌan-iye sésa áwí-andama owepamái Ísu aꞌnómpímbá kuvérankesa tááúmba ayáánúrapaꞌa torankésa kanaárááꞌa ankésa moórá-mora-umai kívairesa sésa Yútaa-kwaasiti kawáánáꞌá óne sésa 


text:
kanaárááꞌa ánkáyuwesa naaeyayán-únánkwátói ayúꞌmaesa kwená unáánkwátói umánkesa tuvuwíyanamo puwíndavaꞌa áíꞌmaesa kuráawe. Ísumba arááꞌa tuvúkáan-kwasai. 


text:
<br/>i-kwáásí Ísumba áíꞌmaesa kumbá moóráwai Sáíríni-naopakewai áwíꞌa Sáímoni aampaꞌá kwétuwasa i-kwáásí tátoresa Ísumbo tuvuwónááon-taima áúgwaatarankesa sésa áwaꞌnaa umai tiyó suwaná mirá úwasa 


text:
ándá-aran-domba mairésa áíꞌa ánásainkwae sésa ikaaꞌó vaí-yántááꞌá mimpímbá marésa Ísumba ámúwana óikaꞌa maꞌmai awánéna íma naráiye. 


text:
<pb/>Ísu íma nówasa áíꞌmaesa taairaꞌá aíyayaampimba tuvúsúmaresa kwená unáánkwátói mayánáe sésa aávéiya kwétiyaananaya nááwa usáyaaitaindawai mayáníyo sésa mirá ésa 


text:
Ísumbo tuvúwúwanamo puwún-ainkona ááimba aúváívimba agaimarésa sésa Ísu Yútaa-kwaasiti kawáánáꞌán-iye agaimarésa aꞌnónká-táíráꞌá mósá marésa 


text:
umóyántémo uyan-kwáásíráí tíꞌmaesa Ísumba évarevar-akwampaꞌa taairaꞌá tuvúsúmaresa maraꞌá mésa minkwáásíráꞌá kárákwirowasa 


text:
úwé emá séma anóm-bonoꞌ-namba tawísíyuweꞌa kaumbo-táwai maisuwéꞌa óꞌomba ónaumne siráampo Áánútu ááninkomo émo e esáváí enáúma áwaꞌnaa ema eyááríkaꞌa taairakémbá taútuwe marapáꞌá kumuwó siráawe. 


text:
<br/>suwasá miráumai mono-káwáá-kwáásíyé ámáámba sun-kwáásíyé Yútaa-anon-kwaasiye kanaárááꞌa ankésa 


text:
sésa óꞌowi túwaꞌnaa ena kwesáváí kwenáúma íma kanaán-umai áwaꞌnaa íníye. Ísareri-kwaasiti kawáánáꞌá úne seémáyáimba póna áraiꞌo seémáyáindamo éna kweyááríkaꞌa taairakémbá kumínata awánéta séta áraiꞌa Áánútu áánimban-iye sénaumne. 


text:
Áánútuntaveꞌa asiramái máyaunda Áánútu áánimba úne seémáyáimba Áánútumo áwaꞌnaa ónáe sénaraai ívéꞌa áwaꞌnaa isinó suwasaráí 


text:
miwímó suntembá umóyántémo uyan-kwáásíráí évarevar-akwampaꞌa taairaꞌá tuvúsúmarowairai kanaárááꞌa Ísumba ánkaraaiye. Ísu pukáin-kwasai. 


text:
Ísu anónkaꞌa Yútaa-kwaasi tááivinkemba séna eroi eroi rama sapakataniyemo sún-aimba maarán-áímbá séna Áánútu kesí Áánútuwo nóra séwa siyuwáánó súwasa 


text:
minkáꞌó máyón-kwaasi isésa évakarawai sésa naaóváꞌá Áánútun-aai simátímakaiwaimba Íráiyaamba kwéaayaiye suwaná 


text:
moóráwai isaaiséna paru-táyánáma maimaéna ándá-aran-domba ikaaꞌ-nómpímbá tuꞌmaéna oviyen-támayopimba kinúvaimena naínkwáe séna Ísu óikaꞌa mósá marówasa 


text:
<pb/>Ísu puwúwana anóm-bonoꞌ-naumpaꞌa ampanta-óntámá úmakomba sanaan-áyáírákémbá utavááꞌmaena marapáꞌá móru taváákaar-umai kaesé umágúwana póna Áánútunopaꞌa iyónááon-amba kwiꞌmarówana anóm-barima tówana anón-ontantomba tawákaaꞌa kwéuwana 


text:
utámáróm-buri-aivimba awááumaron-ontamba akwákúwasa Áánútuna kwaási sáwívarawai pukómpinkemba usásinesa 


text:
utámáróm-buri-aivinkembausásine-mesa Ísu pukéna usásinon-tawai Yérúsaremu-naopaꞌa paárúwasa sáwívarawai awánaraawe. 


text:
<pb/>Ísu puwúmba i-kwáásítí kawáánákówé kwená i-kwáásíyé Ísumbo kárákwimaresamo máyówai marímo tówanamo amápa-tantaaꞌo paárúmba awánésa ávááraumai táátavesa ésa sésa áraiꞌa kwemá Áánútu ááninkoman-iye siráawe. 


text:
<br/>mináímbá sumbá sáwívar-inimba awánanae sésa tumbá némpaꞌa tamésa awánara. miníníntómbá Káríri-ayampakembo Ísun-ánaaembo kwaꞌmaésamo áwaꞌnaa úmaesamo Yérúsaremuvaꞌo tiráan-inintompinkemba 


text:
moórá-inimba Mágátáraa-naopaken-ininko áwíꞌa Máríyaa úwana moórá-inimba Yémésinte Yósépinte tinówa áwíꞌa Máríyaa úwana moórá-inimba Sépéti ááninkai tinówa úwasa évakar-inintonkwaraꞌa tamésa awánaraawe. Ísumba utamánkaraan-kwasai. 


text:
<br/>miníníntómbá tamáyówana enónkaꞌa moóráwai óísankwarawai áwíꞌa Yósépi Árímátíyaa-naopakewai Ísun-aaiyavena áraire súwai 


text:
Páírátinopaꞌa téna séna Ísun-auma utánáivo simiyó súwana kwená i-kwáásíyávéna séna Ísun-auma maimái áméro súwasa mirá uwaná 


text:
maimaéna kemó púwónasamo utamásínkéne sénamo aúsámakon-ontam-buri-aivimba mámarena óikaꞌa anón-ontandei awááumasuwena kúwasarai 


text:
Máríyaa Mágátáraa-naopaken-ininko úwana araámáó úwasarai maraꞌá mésarai Ísumbo utamánkóm-buri-aivimba karátuwesarai méraaiye. Páíráti utamánkáapaꞌa kárákwiyoro siráin-kwasai. 


text:
<br/>minínínkáí karáꞌmatuwesarai máyóyasa usá aaváyaavimba savaatiráꞌá mono-káwáá-kwáásíyé ámáán-kawaa-kwaasiye Páírátinopaꞌa tóyo ésa 


text:
sésa anóndakoo úwoimo aúvamai máyáinkaꞌa kampar-áíntémó siwáí séna kaumbo-táwai maisuwéꞌa púwóndavinkemba usásinanaumne siráimba ísaraundaya sáákaꞌa makáúndaya po 


text:
i-kwáásí tiꞌmárénasa kaumbo-táwai utámáráam-buri-aivimba kogárákwiresa awánaaro. kwená kwayó-kwáásí kwenáúma asímbaesa aúpáꞌá utámaresa sésa pukáimpinkemba usásinkaiye seváínivo. mirán-áímbó síyanamo éna minkámpár-áínkó ááémo siráin-kampar-ainkomba usáyaaitaivainivo suwaná 


text:
Páíráti séna kentí i-kwáásí tiꞌmáréwasa senteníꞌa umái mimbúrí-áívímbá kaweꞌá umái kárákwiyoro súwasa 


text:
kwésa kwaási murí-áívímbá usáveraavo sésa sanómbá maimaésa móaraapamaranae sésa kurésa mirá maúmaresa i-kwáásí mátiyuwesa kóuraawe.<pb/>


text:
Yútaa-kwaasimo agándon-kanaa ánásowasarai sontaaráꞌá usá aaváyaavimba aaváúmá usónkaꞌa Máríyaa Mágátáraa-naopaken-ininko úwana araámáó úwasarai Ísumbo utamánkáapaꞌa koawánanae sésarai kuyambá 


text:
anóm-barima tówana Ísóigona kwayóꞌnákó kwíyómpakemba kuména kwenóikakemba aaváúmó usénamo intembá kwéuwana kwená unáánkwátóirakemba ainánkómó intembá kwayáníꞌa kwégowana kuména murí-áigón-óikaꞌa makón-ontamba kunakwátuwena minóntánkáꞌá maraꞌá máyowana 


text:
<br/>kárákwiyuwai mirá kwéuwasarai minkáér-ínímbá kuyaná kwíyómpakewai minínínkáí simátimena séna íma tááꞌa kaíno Ísumba taairaꞌá tuvúwówana púwíwaimba taawánayae sékaimo téyamba ísaraumne. 


text:
isaaisékai kwená kwayó-kwáásí kosimátimekai sékai Ísu pukáimpinkemba usásinena kentí aivaꞌá Káríri-ayampaꞌa kwínaꞌa koawánanaaowe. mináímbá kosimátímékaiyo siráiye. 


text:
<br/>súwasarai minínínkáí avekáámbá utamánkópaꞌa tuwésarai táátavesarai uyaná tirunkó aamoí úwasarai kwená kwayó-kwáásí kosimátimiyantavairai aampaꞌá kuyambá 


text:
Ísu minínínkáí tuwánéna séna náávara máyaayano súwasarai anóndakoma iyé-ímáyáá ésarai kwenaísamaivimba tamésarai aísamairaꞌa tátoresarai kwená imáyáa mósá máróyana 


text:
Ísu simátimena séna kesíváꞌawaawi kosimátimiyasa Káríri-ayampaꞌa komésa suwánaaro Ísu siráiye. utámárópaꞌa kárákwiraawaiti kwaasái. 


text:
<pb/>Ísu mináímbá súwasarai kwemó súntemba minínínkáí aampaꞌá kuyambá utámárópaꞌo kárákwiyun-i-kwaasi évakarawai Yérúsaremu-naopaꞌa kwésa mono-káwáá-kwáásí paárún-tantaaꞌa kosimátímúwasa 


text:
mono-káwáá-kwáásíyé Yútaa-anon-kwaasiye torupamái mésa aaí simái mimbórá-áímbá símaresa utámárópaꞌo kárákwiyun-i-kwaasi anón-ontamba timésa 


text:
simátimesa sésa maarán-áímbá simátíméro. noꞌwáámba suún-kwaiguráunasaya Ísuna kwayó-kwáásí tésa kwenáúma umóyámbá maimaésa kóuraawe kosimátímaꞌmaeꞌa nááóro. 


text:
Páírátimo mináímbó isáínataamo éta moórá-ainkwaraꞌa simáménanaya keinárawaꞌa íma aaivimbá maitinkáníye suwasá 


text:
miní-kwáásí isésa óntamba maimaésa kurésa sunten-áíné suꞌmai kosimátímaꞌmae nááúwana mináínkó kóyáwé úwasa ísaraamba ívékwaraꞌa Yútaa-kwaasi kwéisaawe. Ísuna kwaási kwembá awánaraan-kwasai. 


text:
<pb/>Ísuna kwayó-kwáásí sísamaivakemba moórá kumbaimái-kwaasi Káríri-ayampaꞌa Ísumo minómákáꞌá komáéromo sirón-omakaꞌa komáyówana 


text:
miwí túrankaꞌa paárúwasa awánésa kwená imáyáa mósá márówasa évakarawai kaer-ímáyáá ésa sésa Ísu pukáimpinkemba usásinkaiyo. óꞌowawa iyó suwaná 


text:
póꞌa mindáyaveꞌa amápaꞌ-maravaꞌa kesáái simátímaꞌmae nááíyasa kesí kwaási-iꞌa ésa kesivowé kemá kwenááninkowe kwenamankóé tarúmai máyaiyaꞌa kentáásúwíkaꞌa nombá pétinkeꞌa 


text:
simátímakaunda-aimba kwarésa asiramái tátoraigwae séꞌa simátímaꞌmae íyóro. maramá kwáyaindaraꞌa keinárawate méꞌa ívéꞌo kwáyáin-tantaaꞌo ánásaindaraꞌa keinárawate ménaundayaveꞌa imáyáa úmae íyóro Ísu siráiye. <n>kemá Mátíyu súnda-aimba ánásaiye.</n><pb/>


text:
naaóváꞌá moóráwai áwíꞌa Yóni íma máyonkaꞌa Áánútun-aai simátímakowai áwíꞌa Áísáya Yónin-aai simái agaimaréna séna<pb/>Áánútu séna isaaó. moóráwaimba aiꞌmáráanana kesáái maimaéna ená aivaꞌá kwéna ená aambá kwirankéna 


text:
kavóná-maravaꞌa ména aayamáírakemba séna ísóigona aambá kwirankánááomba kwená aambá arupí íyana minámpáꞌá kwíno Áánútu siráiye Áísáya agaimaréna sirónkaꞌa Yóni paárúwana mináímbá paáruraiye. 


text:
<pb/>Yóni nombá pétinkowai kavóná-maravaꞌa komáyowasa Yútiyaa-ayampake Yérúsaremu-naopaken-kwaasi amápaꞌa Yóninopaꞌa tuwaná simátimena séna kentí sáwí-imayaa tuwéꞌa Áánútumpaꞌa tíyana sáwí-imayaa maitiyuwáínaꞌa nombá pétinkanaumne súwasa sáwíꞌo uráamba paárumai avoraꞌá simámúwana Yóni Yótáni-nompimba nombá pétinkaraiye. 


text:
<pb/>Yóni póígo áwíꞌa káámeri kwená áyáu-kwatoi iréna aúwarasinei ámúr-anda uréna aꞌnóríné kwantáámíkóná aúwé mintóné suꞌmai kwénena 


text:
simátimena séna moóráwai kesínaaemba tíníwai kwemá anóndakoma kembá usáyaaitaraimba póꞌa kwemó aaimó síndavimba kemá aaimá sendamá uvóvíꞌa ónaumne. 


text:
kemá nombá pétinkaundanivo kwemá Áánútu amankómbá aiꞌmaráínana kuména keinárawapimba anómba umátinkaniye siráiye. Ísumba nombá pérankarain-kwasai. 


text:
<br/>minkánáá Káríri-ayampakemba Násáreti-naopakemba Ísu túwana Yótáni-nompimba Yóni kwembá nombá pérankowana 


text:
Ísu nompínkémbá usásinowana sokón-tawaai taaínkar-úwana Yóni awánómba Áánútun-amanko mááiraamba úmaena Ísu aneꞌá kumbáyowana 


text:
kwíyómpakemba aaigówé suꞌmai séna emá kesááninko ónaꞌa ená imáyáa kwéeꞌa ávááraumai aamoí umánkaumne siráiye. Sáátáánigo Ísumba áísaa umai awánanae siráin-kwasai. 


text:
kae-kwááí aíyayaan-doꞌwaamba 40 noꞌwaamba komáyowana Sáátáánigo Ísu sáwíꞌo índa awánanae séna óꞌon-oꞌon-aimba súwana Ísu íma sáwíꞌa éna aváá-kwánkáán-umai máyowasa kwíyómpakemba Áánútuna kwayóꞌnárawaꞌa kumbésa áwaꞌnaa umánkaraawe. Ísu éíyain-kwaasi tááyarain-kwasai. 


text:
<br/>naaémba Yóni Káríri-marara-kawaanako áwíꞌa Érótintavena séna sáwíꞌa uráiye siróntavena Yónimba ándávaꞌa máankowana máyowana Ísu Káríri-ayampaꞌa kwéna Áánútuna áséi-kwasai simátimena séna 


text:
Áánútu kwená kwaásiraꞌo kawááimba ááimba kwéasaivo kentí sáwí-imayaa tuwéꞌa Áánútuna áséi-aintaveꞌa áraire seró siráiye. 


text:
<br/>mináímbá simásuwena Káríri-kwaaunkon-awampakavamba kúmba kae-kwáásíráí mésarai awaaó áwíꞌa Sáímoni úwana áváko áwíꞌa Éndaru umái mésarai miwítí mayáímá pósarai noyááꞌa toꞌmái tímapaꞌa kwénaaesarai kwase-únámbá nompí tukóyana 


text:
<br/>kwesé kuyaná Ísu sáwíyankaꞌa kúmba kae-kwáásíráí mésarai Sépéti ááninkai awaaó áwíꞌa Yémési úwana áváko áwíꞌa Yóniye nompí-sípívímbá mésarai kwase-únámbá toꞌmayaa kwéuyana 


text:
Ísu tuwánéna tááyowasarai mindómpí-sípívímbá tivowáné kwená mayáí-kwáásíyé tiyuwésarai Ísuwe kurááiye. arumpimbá taraváá-kwámbá máyowaina kwaasái. 


text:
<pb/>Kápénéamu-naopaꞌa komáyómba Yútaa-kwaasi monor-áímbó kwéison-kanaa túwana Ísu monoꞌ-náúmpáꞌá uména kwenáái simátimuwasa 


text:
isésa asiramái súntavesa sésa ámáámba sentenkááníꞌa íma kwésivo anón-kwaasigoraamba kwésiye sésa táátavai uráawe. 


text:
anónkaꞌa séna Ísu Násáretivakewaima óne. kentáá nóra taéwa tasínkambaiya ánásaniyono. embá awánáúndawai Áánútuna kawe-kwáyóꞌnáꞌá óne súwana 


text:
mintáráváá-kwánkó minkwáásí tokáꞌmái tuvámbarowana aíyayaanko sápísimaguwana kwááꞌa túmaena arumpinkémbá kóúwasa 


text:
awánésa táátavai ésa keáímbá sésa mindóraꞌiyo. aúnáiꞌan-iye. kwemá taraváá-kwántávéna asiramái kwésisasa sintembá kwéowe suwaná 


text:
mirá úwasa Káríri-ayampaꞌa Ísun-aai kóyáwé úwasa ísaraawe. Ísu tíꞌo ún-kwaasi asóvatinkarain-kwasai. 


text:
<pb/>ísówasa monoꞌ-náúmpáꞌá tuwésa Sáímoninte Éndaruntei mindáraiti naaúmpaꞌa íyúmba Yémésiye Yóniye Ísuwe umái íyúmba 


text:
iséna kwenópaꞌa téna ayáánkaꞌa tátoꞌmai usásinankowana kokotámba ánásowana usásinkwena toómbá agaimái tímakaiye. 


text:
<br/>toómbá agai-timúwasa enónkaꞌa tíꞌo ún-kwaasiyonkwara taraváá-kwámbó tirumpimbó máyón-kwaasiyonkwaraꞌa tíꞌmaesa Ísunopaꞌa mátínkówasa 


text:
Ísu óꞌon-oꞌon-tiꞌo ún-kwaasiyomba asóvamatinkena taraváá-kwámbá tirumpinkémbá maituyuwówasa mintáráváá-kwántómbá Ísuntavesa Áánútu ááninkoman-iye sésa kwembá awánontavena aaiséráaro Ísu súwasa kóuraawe. Ísu Kárírivaꞌa simátímakain-kwasai. 


text:
<br/>kóuwana irataróꞌá Ísu usásinena mindáópaꞌa tuwéna námúnaa síndayavena íma kwaási máyópaꞌa koména námúnaa kwésena máyowana 


text:
Ísu séna óꞌon-daopimpakwarata kwénaaeta kesáái simátímapaꞌa koónaumne. mirá ónaundayaveꞌa túne séna 


text:
Káríri-ayampaꞌa monoꞌ-náúmpímpáꞌá kosimátímapaꞌa kwénaaena tirumpinkémbá taraváá-kwámbá maitiyuwówasa kóuraawe. Ísu áúma karón-kwaasi kaweꞌá umánkarain-kwasai. 


text:
<br/>moórá-tawai Ísunopaꞌa áúma karón-kwaasigo téna anóndakoman-iye séna aísamaivimba takívairena séna kentávénamo ankáínamo e kanaán-umai aúnáiꞌa umásinkaniyono súwana 


text:
Ísu asiramái séna enáúraꞌa kawáúgwimba po Mósesimo siráintemba monoꞌ-máyáí-kwáásítópaꞌa kwéma enáúma máagaraatinke póíma tímínasa Áánútuntavesa ísámai tuvúꞌmái agayáíyasa amáparawai awánésa áúrakemba kawáúgwiye sénááowe. ánivo enáúraꞌo umánkaunda-aimba simátimunavo se kwaaó Ísu súwana 


text:
minkwáásígó ivátuwena kaweꞌá umánkon-aimba simátímaꞌmae iyúwana mináínkó kóyáwé úwasa sáwívarawai Ísu tíníye sésa kentí naaópimpaꞌa torupamái máyówana mindáyavena Ísu íma naaóꞌ-naoꞌa kúmba kwaási íma máyónkavamba máyowasa naaóꞌ-naoken-kwaasi kwenópaꞌa tóyo uráawe.<pb/>


text:
mindáúmpáꞌá sáwíva-kwaasi sisipáá uwasá íma kanaán-umai íyóraꞌnaraan-esa naanamivaꞌá taagwiyaꞌmaésa umésa avaaꞌá akósámaresa ándára tátoresa túwówana kumeémena Ísumo máyonkaꞌa aúrankaꞌa kumúwana 


text:
Ísu taagwiyaꞌmaésamo tun-kwáásímó áraiꞌa kaweꞌá umánkaniye-imayaa umbá Ísu tuwánéna aísamaimo pukón-kwaasiyavena séna kesí kwaásiyo ená sáwí-imayaa mayauwáúmne súwasa 


text:
imáyáa ésa sésa nóra séna mirá siyó. Áánútu kweyáá sáwí-imayaa maitiyuwánívo kwaási íma mirá ónááovo Áánútumba akáꞌáámba kwésimankaiye-imayaa ésa suwaná 


text:
moóráwaimo aísamaimo pukáindawaintavaimo sénamo ená sáwí-imayaa mayauwáúmne sínasamo ésa áraira sií. kampará siíyo sénááowe. ánivo moóráwaimo aísamaimo pukáindawaintavaimo sénamo eyááríkaꞌa usásine ená kwandaaimá maimaé kwaaó sínasamo ésa áraira sií. kampará siíyo awánanaaowe. 


text:
kemá kwaási úrandaꞌa kumpaáruraundawai marapáꞌá máyaunda kwaásiti sáwí-imayaa maitiyuwáúnda-asirayamba tokáunda póꞌa agaráátínkáanda awánanaaowe séna aísamaimo pukón-kwaasiyavena séna 


text:
amápa-kwaasi túrankaꞌa usásinkwena kwená kwandaaimá maimaéna kúwasa amáparawai táátavesa ésa Áánútu áwíꞌa mósá marésa sésa íma awánaraundaiꞌa isaꞌá awánáúmne sésa táátavesa ésa tiyáámba tóipimba áákaawe. Ísu Áríváimba ááyarain-kwasai. 


text:
<pb/>Ísu tuwéna Káríri-nonkwaaunkon-awampaꞌa kúwasa sáwíva-kwaasi kwenópaꞌa torupowaná kwenáái simátimena 


text:
kwéna awánómba Árávíási ááninko áwíꞌa Árívái táákísimo máyón-daumpaꞌa máyowana Ísu awánéna séna usásine kesé tiyó súwana usásinena kwenánaaemba kwaꞌmaéna kuráiye. 


text:
<br/>kúwasa Ísuwe kwená kwayó-kwáásíyé Áríváina naaúmpaꞌa umésa toómbá nowasá táákísimo máyón-kwaasiye sáwíꞌo un-kwáásíyé sáwívaꞌa Ísun-ánaaemba kwaꞌmaésa Áríváina naaúmpaꞌa umésa nowasá 


text:
ámáán-kawaa-kwaasivinkemba ámáámba sun-kwáásí Ísumo táákísimo máyón-kwaasiye sáwíꞌo un-kwáásíyé toómbó kwénomba tuwánésa Ísuna kwayó-kwáásíyávésa tísaa esa sésa nóra sénawa táákísimo máyáan-umoyan-kwaasiye sáwíꞌo on-kwáásíyé Ísu toómbá kwénaiyo suwaná 


text:
Ísu iséna séna sontaa-kwáásígó kaweꞌó umáímo máyáan-kwaasi íma kwétuwaꞌnaa-ivo tíꞌo in-kwáásí kwétuwaꞌnaa-iye. mindáyaveꞌa arupí umái máyáan-kwaasi tááyaanasa Áánútunopaꞌa tígwáe séꞌa íma kunkáumpo sáwíꞌo umáímo máyáan-kwaasi tááyaanasa Áánútunopaꞌa tígwáe séꞌa kunkáumne Ísu siráiye. toómbá aawesuráan-kwasai. 


text:
<br/>moórá-tawai Yóni nombó pétinkowaina kwayó-kwáásíyé ámáán-kawaa-kwaasiye Áánútuntavesa imáyáa ésa toómbá íma kwénesa námúnaawe suꞌmai kwésuwasa évakarawai Ísumba taáísaa esa sésa Yónina kwayó-kwáásíyé ámáán-kawaa-kwaasiti kwayó-kwáásíyé moórá-mora-tawai Áánútuntavesa imáyáa ésa toómbá íma kwénesa námúnaawe suꞌmai kwésevo ená kwayó-kwáásí íma mirá ésa toómbá úwoi kwénaawe. nóra ésa mirá kwéoo suwaná 


text:
Ísu séna moóráwai aaraí mayáíndawai amááraawi tanómba kautimínímba miwísé máyainasa aamoí ésa mintómbá íma aꞌáo sénááovo úwoi nánááowe. 


text:
naaémba minkwáásígómbá aíꞌmaesa kówíyasa minkánáámá amááraawi tirunkó sáwíꞌa ínasa toómbá aꞌáo sénááowe. Ísu séna kwemó ménamo naaémbo tiyuwénamo iyíníntavena mináímbá siráiye. 


text:
<pb/>Ísu mináímbá simásuwena séna ááéraan-ampantamo avaaꞌó kwáyáísasamo ombá aúná-ampanta íma kárámai kwéaraapaawe. mirámó íyana aúná-ampanta sáwíꞌa ínana ááéraan-ampantao aúná-ampantaraaniꞌa íma íníye. 


text:
aúná-anda-aran-domba ááéraa-sipisipi-auwarasi-anaveumpimba íma kwéatimaraawe. mirámó íyanamo éna aúná-anda-aran-domba anón-éna ááéraan-anaveumba kavámbaena sáwíꞌa ínana mindómbá úwoivaꞌa atígwiniye. mindáyavesa aúná-anda-aran-domba aúná-sipisipi-auwarasi-anaveumpimba kwéatimaraawe Ísu siráiye. Ísu savaatirár-áímbá siráin-kwasai. 


text:
<br/>moórá-tawai Yútaa-kwaasi agándon-kanaaraꞌa Ísuwe kwená kwayó-kwáásíyé úwíti-ton-kigauvimba kwégwesa kwená kwayó-kwáásí úwíti-aramba kútúmai ásima pítuwesa kwénowasa 


text:
ámáán-kawaa-kwaasi tuwánésa Ísuntavesa sésa maisaaó. ená kwayó-kwáásí agándaan-kanaama aambá áúmbakaawasa mirá kwéowe suwaná 


text:
Ísu séna naaóváꞌá Tévítimo urómba aúváívimba agaimarón-ainkona ááimba íma ísaraawe. aivaꞌ-mónó-káwáánáꞌá áwíꞌa Ápáyata máyonkaꞌa Tévítiye kwená kwaásiye táái kwétinkowana Tévíti Áánútuna monoꞌ-náúmpáꞌá iyéna Áánútu aúrankaꞌo makón-tomba umairéna kwénena kwená kwaási timúwasa naráawe. mintómbá úwoi-kwaasi íma némáembanivo monoꞌ-máyáí máyón-kwaasi némáembani. Tévíti mintómbá umairéna timúwasa nonkáꞌá Áánútu íma áwááꞌa siráimbanivo kesí kwaási mirá kwéowaꞌa áwááꞌa ímo seráámbá áwááꞌa kwésewe. 


text:
Áánútu kwaásiyavena imáyáa éna túwaꞌnaa íníntavena agándain-kanaa maréna kwaási aiva-tántááꞌá maréna agándain-kanaama naaén-tantaaꞌa póna túwaꞌnaa íníntavena makáiye. 


text:
kwíyómpakemba kwaási úrandaꞌa póꞌa agándai-kanaaraꞌo kárákwiraundawai úmpo agándai-kanaamo kwaásimo mayáí kwémayaamba kendéímán-iye Ísu siráiye.<pb/>


text:
aaivimbá mayankánáe kwésuwai mésa Ísuntavesa sésa agándairaꞌa póna minkwáásímó kaweꞌó umánkainataamo éta tátoꞌmaiya aaivintá mayankánaumne sésa Ísumba awánomba 


text:
Ísu miwíyávéna séna kentáásí ámáán-aimpimba nóin-aina kwáyáiyo. agándai-kanaaraꞌa póta kaweꞌ-máyáíyá kwémayaum. sáwí-mayaiya kwémayaumno. kwaási áwaꞌnaa onanayá kawerá umáíya méni. inkámónanaya puwíníyo. tísaa ena súwasa íma aaí suwaná 


text:
Ísu móyuwana meyuwana éna áwááꞌa títuwena kwaásiyavaimo ímo imáyáamo kwéontavai arumbá kwéuwana ayáámba kawévaiguron-kwaasiyavena séna enayáámba árútuwaao súwana ayáámba árútuwowana kaweꞌá umánkowasa 


text:
ámáán-kawaa-kwaasi monoꞌ-náúmpáꞌá tuwésa avekáán-umai Érótina kwaási torupésa Ísumba nóraumaiya tuvuwónaundayaꞌiyo sésa ámááyu-aimba siráawe. sáwívarawai nonkwaaúnkón-awampaꞌa kuráan-kwasai. 


text:
<pb/>Ísu tiyuwéna kwená kwayó-kwáásí tíꞌmaena Káríri-nonkwaaunkon-awampaꞌa kúmba sáwíva-kwaasiyomba Kárírivaken-kwaasi Yútiyaavaken-kwaasi 


text:
Yérúsaremu-naopaken-kwaasi Ítúmiyaa-ayampaken-kwaasi Yótáni-nonkona menávápákén-kwáásí Táyaa-naor-ayampaken-kwaasi Sáítóni-naor-ayampaken-kwaasi miráumaivaken-kwaasiyomba Ísuna mayáí-áímbá isésa Ísunopaꞌa tóyo uwaná 


text:
sáwíva-kwaasi asóvamatinkowasa mindáyavesa tíꞌo ún-kwaasiyomba asóvamasinkainkwae sésa Ísun-aneꞌo tátoraiyanesa kwenkuvaráꞌá úmaesa kwéiyuwasa tirumpimbó taraváá-kwámbó máyon-kwaasi Ísumba awánésa maraꞌá kumbésa anónkaꞌa sésa emá Áánútu ááninko óne suwaná Ísu asiramái séna Áánútu ááninko óne séꞌa íma simái paároro séna kwená kwayó-kwáásí simátimena séna sáwíva-kwaasi kwenkuvaráꞌa ésa siméntáyuwaavo nompí-sípí maimaéꞌa egwaaꞌá másínkáaro siráiye. Ísu kwená kwayóꞌnárawaꞌa tááyarain-kwasai. 


text:
minkwáásívínkémbá sísamaivakemba kaeꞌá kumbaimái-kwaasi usásintinkena séna kesí aantá-kwaasi éꞌa méꞌa kesáái kosimátímapaꞌa kónááontaveꞌa tiꞌmaréꞌa 


text:
tirumpinkémbó taraváá-kwámbó komaitiyuwánááon-asirayamba timúnda miráyávéꞌa usásintinkaumne siráiye. 


text:
Sépéti ááninkorai túwíꞌa Yémési Yóni aúná-kwiꞌa Poanésiye súwairai minkwíkóná ááimba kwíyónaaimo siwáí áráakaiye súwairaiyavena séna 


text:
moóráwai Éndaru moóráwai Vírípi moóráwai Pátóromu moóráwai Mátíyu moóráwai Tómáasi moóráwai Árávíási ááninko áwíꞌa Yémési moóráwai Tátiyasi moóráwai Sáímoni kwemá Árómáani-kamaani-kwaasi tiꞌmátuwanae siráiwai 


text:
moóráwai Yútási Isakéríóti kwemá naaémba Ísumba kwená namuro-kwáásíráꞌá agaráátínkaraiwai miráumai-kwaasi Ísu usásintinkena naaópaꞌa koyauwékáiye. Ísunte Píyésepuntei kwaasái. 


text:
<pb/>Ísu naaúmpaꞌa iyúmba óꞌonkwaraꞌa sáwíva-kwaasi torupésa sisipáá untáváí Ísuwe kwená kwayó-kwáásíyé toómbá íma kanaaráꞌá umái notávésa 


text:
Yérúsaremu-naopaken-kwaasi Áánútuna ámáámba sun-kwáásí tésa sésa taraváá-kwántóntí kawáánáꞌá áwíꞌa Píyésepu asirayámbá ámísana tokéna póna taraváá-kwámbá kwémaiyuwaiye suwaná 


text:
moóráwai moórá-nanko avowámó asiramáímo máyainanamo éna mindáúmpákémbó umóyámbó mayáíndayavenamo éna íma úwoi uveránívo mindánkó avowámbá ánda asááúmakenamo éna uvékena kwená náaindaamba umóyámbá mayáníye Ísu siráiye. 


text:
<pb/>Ísu simásuwena séna maísáaro. kwaási sáwí-mayai kwémaesa simái sáwíꞌa kwéumatinkaamba mindá Áánútu maitiyuwánívo 


text:
Áánútun-amankontavesa simái sáwíꞌa umánkanaaomba mindá Áánútu íma maitiyuwáinana kwaíkwaiꞌa íníye Ísu siráiye. 


text:
Ísuntavesa sésa taraváá-kwánkó kwenarumpimbá máyáiye suntávéna Ísu mináímbá simátímakaiye. Ísun-anówawe áúnavaꞌmaati kwaasái. 


text:
<br/>mináímbá simátimuwasa Ísun-anówawe Ísun-áúnavaꞌmaate tésa máápaꞌa mésa sésa Ísuntavai tiyó se kosimáméro suwasá 


text:
ókwaraꞌa Ísuma Káríri-nonkwaaunkon-awampaꞌa koména aaí kwésimatimuwasa sáwívarawai tóyo ésa kwená egwaaꞌá tamáyóntavena nompí-sípívímbá usámaaisena máyowana nompí-sípímá kwaaún-avovomayaaꞌa kwáyowasa minkwáásíyómbá nonkwaaúnkón-awampaꞌa máyówana 


text:
évakar-anayumba karaampimbá kunkwéna kárúraisana karaan-tantáákó araꞌnásúwáísana íma arambá iráiye. 


text:
évakar-anayumba kaweꞌ-márávímbá kunkwéna kárúrena anón-éna arambá imái sáwívar-aramba iyéna évakaꞌa usáyaaitayan-aramba íyáísana évakaꞌa umaimái-aramba iráiye. 


text:
<pb/>Ísu súwasa naaémba kwená kwayó-kwáásíyé évaka-kwaasiye mésa Ísuntavesa sésa minkwántámáí-áínkóná ááimba sinatá ísáano suwaná 


text:
Ísu séna Áánútu kwená kwaásimo kawááin-ainkona ááimba kwésimatimunda Áánútu keinárawaꞌa imáyáa tímísaꞌa kwéisaavo óꞌon-kwaasi kwántámai-aine suꞌmai kwésimatimumpo<pb/> 


text:
kwéisaambanivo íma ísámai kaweꞌá kwéowe.<br/>kwéawanaambanivo íma awánamai kaweꞌá kwéowe.<br/>isékai Áánútunopaꞌa tewaná Áánútu miwítí<br/>sáwí-imayaa maitiyúwáísino. mindáyaveꞌa kwántámai-aimba kwésimatimune Ísu siráiye. 


text:
<pb/>Ísu simátímatuwena séna maankwántámáí-áímbó simátimunda íma isáíyankakemba póꞌa óꞌon-oꞌon-kwantamai-aimbo sendá íma isánááowe. 


text:
évakar-anayumbo aampaꞌó kúmímba kwaási tirumpintá kúmísasa Áánútun-aai ísáawana Sáátáánigo téna tirumpinkémbá maimái úwoivaꞌa kwétiyuwaiye. 


text:
évakar-anayumbo óntankwaraꞌ-maravimba kúmímba kwaási tirumpintá kúmísasa avekáán-umai Áánútun-aai isésa aamoí ombánivo 


text:
íma tirumpimbá tátoꞌmai kaweꞌá owasá Áánútun-aaiyavai umbai-yántááríꞌa umátinkaantavai Áánútun-aai ivátukaawe. 


text:
marapár-úmbáí-yántáátáváí imáyáa úmae naaésa óísan-imayaa úmae kwénaaesa óꞌon-oꞌon-tantaaꞌa mayánáe kwésimae naaésa mirán-ímáyááó Áánútun-aai káátasuwaisasa íma Áánútuna mayáí kwémayaawe. 


text:
évakar-anayumbo kaweꞌ-márávímbó kúmímba kwaási tirumpintá kúmísasa Áánútun-aai isésa tirumpimbá tátoꞌmai kaweꞌá ésa asiramái mésa Áánútuna mayáí kwémaesa kwétuwaꞌnaa-owasa évakarawai usáyaaitamai-mayai kwémaesa kwétuwaꞌnaa-owe Ísu siráiye. oómbá kúrakain-kwasai. 


text:
<pb/>Ísu simásuwena séna oómbó kúraꞌmaraamba íma aúpáꞌá marésa íma aasípáa-amendaampaꞌa marésa avoraꞌá mósá kwémaraawe. 


text:
tíménten-umai Áánútu miráumai tiména moórágwaraꞌa timíníye. mindáyaveꞌa ísáan-aimba imáyáa umái kaweꞌá oró. 


text:
Áánútun-aaimo ísámaimo kaweꞌó kwéowai Áánútu túwaaꞌnaa ínasa moórá-ainkwaraꞌa isánááowe. Áánútun-aaimo ímo ísámaimo kaweꞌó kwéowai tirumpinkémbá maimayáínana íma kwéniye. mindáyaveꞌa ísáan-aimba imáyáa umái kaweꞌá oró Ísu siráiye. ánáyumba tukáisana arambá iyáin-kwasai. 


text:
<pb/>Ísu simátimena séna Áánútu kwená kwaásimo kwégawaain-aimba maarán-áímbán-iye. moóráwai ánáyumba tuꞌmaréna 


text:
<pb/>Ísu séna Áánútu kwená kwaásimo kwégawaaimba nóinkara kwégawaaiyompo maarán-áímbá simátíménaꞌa isánááowe. 


text:
Áánútu kwená kwaási kwégawaaimba maarámán-iye. sáwíyan-taeranko áwíꞌa másátati mintáígó arambá ímo aneꞌó awánaraan-taeramba maravímbá uꞌmakáawana mimpínkémbá kwíkéna 


text:
anón-taima anón-éna amaimá anón-amaima móivarena kóyáwé uráisana numaómá mimpímpáꞌá ánáamba úmarena kwémaiye Ísu siráiye. 


text:
<pb/>Ísu kwaásiyomba aaí simátimenae sénamo úmba íma avoraꞌá siráivo kwántámai-aine suꞌmai simátimuwasa taaímbai súntemba móisaiyuwowana mináyáírákémbá simátimuwasa móisowana miráumai simátimena ánivo kwená kwayó-kwáásí kwesé máyonkaꞌa mináínkóná ááimba simátímaꞌmae iráiye. anón-unda torówana Ísu maivairáin-kwasai. 


text:
óꞌon-kwaasi tiyuwésa Ísumba áíꞌmaesa nompí-sípívímbá usáatesa kuwasá évakaꞌ-nompi-sipigwaraꞌa kumbá 


text:
Ísu misípígó ayááíváꞌá aún-kwaigurówana anón-unda torówana nonkó tuvántááva éna nompí-sípívímbá ógwitowasa kunávekunavo sésa inkaisésa Ísumba koaúsesa sésa anóndakoo kesí imáyáa íma inatá puwúnavaiya súwaꞌnaa uwo suwaná 


text:
usásinena asiramái séna úndáonte nonkóntéyavena maiváyáakaiyo súwasarai úndáoe nonkóe maiváyóyana nonkómá kararépaguwana 


text:
Ísu simátimena séna nóintavaiya kwéinkaiseo. kentávéꞌa nóra séra íma kesí imáyáa onkákémbá kwéseo súwana 


text:
tááꞌa kówasa keáímbá sésa nóran-kwaasiya énawa úndáoe nonkóe kwenáái kwéisaiyo sésa tiyáámba uvakésa táátavesa ésa siráawe.<pb/>


text:
simásuwesa mindómpí-sípívímbá kumbá Káríri-marama tínaaempaꞌa kwáyowana Kégésaa-marama túrampaꞌa kwáyowasa mimbáráváꞌá kumbá 


text:
Ísu mindómpí-sípívínkémbá mimbáráváꞌá ásávowana moóráwai taraváá-kwámbá arumpimbá máyon-kwaasigo utamátínkó-muri-aivaꞌa máyomba Ísunopaꞌa tirái. minkwáásí kárár-umankontemba taráka-yaraka úwaima póna íma kwaási mésayavai íma kárár-umankowana ména 


text:
enómba irarómba omákaꞌa utamátínkó-muri-aivaꞌa kwénaaena kwááꞌa kwétena óntandei kwenáúraꞌa kwétena 


text:
nénkakemba Ísumba awánéna isaaiséna Ísun-aókáꞌá taména kwená imáyáa éna áwíꞌa mósá marówana Ísu minkwáásígó arumpinkén-táráváá-kwánkóntávéna séna emá taraváá-kwámbá ómpo minkwáásígómbá auwé kóaao súwana anónkaꞌa séna Ísuwo usáyaaitamai-Isoigo ááninko ómpo Áánútuntavai ísámai sínkamonavainivo nóra umásinkaniyono súwana 


text:
omákaꞌa sáwíva-poima mésa umá kwénowasa minkwáásígó arumpinkén-táráváá-kwántómbá Ísuntavesa asiramái sésa óꞌopaꞌa íma siꞌmaraaó. mimpóí tirumpimbá siꞌmaraaó suwaná mirá oró súwasa taraváá-kwántómbá minkwáásígó arumpinkémbá kárúwesa póí tirumpimbá kovérówasa mimpóíyómbá amápaꞌa ámémpakemba isaaisésa nonkwaaúmpíntá kumpérómba putásowasa 


text:
póíraꞌo tavíkówai úmba awánésa avekáán-umai naaópaꞌa kwésa kígauvimpaꞌo máyón-kwaasi mósimatim-besimati uwasá isésa koawánanae sésa kumbá 


text:
Ísunopaꞌa koyorupésa awánomba taraváá-kwántómbó arumpinkémbó kóun-kwaasigo unáánkwátói úmarena kaweꞌá umái máyowasa koawánésa táátavai uwasá 


text:
nompí-sípívímbá usámaaisowana taraváá-kwámbó arumpinkémbó mayauwón-kwaasigo Ísuntavena asiramái séna esé kónáe súwana 


text:
ímanivo ená naaópaꞌa kuré Ísóigomo arumbó umánkenamo kaweꞌó umánkáin-aimba enamááraawi kosimátimiyo súwana 


text:
Tékáporisi-ayampaꞌa mindáópata Ísumo umánkon-aimba simátímaꞌmaena kúwasa amápa-kwaasi sáwívar-imayaa uráawe. inaamarúgónté aaraigóntéi kwaasái. 


text:
<pb/>Ísu Káríri-kwaaunkona menávápákémbá nompí-sípívímbá koyauweréna túmba moórágwaraꞌa kwaaúnkón-awampaꞌa máyówasa sáwíva-kwaasi torupowaná 


text:
moóráwai monoꞌ-nánkáꞌó kárákwirowai áwíꞌa Yáírasi téna Ísumba taawánéna Ísu anóndakoman-iye séna aísamaivimba kumbéna 


text:
asiramái séna kesiyáámúmba puwíndayavena kwéivo tiré aneꞌá koyátorenana asóvéna kaweꞌá umái máíno súwana 


text:
moórá-ininkomba áíꞌa kwéun-ininkogwaraꞌa kwaꞌmaéna kúmba kwembá naaeyámba kwéankowana sísamaivakemba kaeꞌá kumbaimái-ima maisuwéna mináíꞌá íma érankowasa 


text:
sáwíva-sontaa-kwaasi áwaꞌnaa uwaná óísamba tímaꞌmai ánásasuwowana mináíꞌá íma érankomba anón-aiꞌa umágúwana 


text:
minínínkómá Ísumo kaweꞌó umátínkaron-aimba iséna séna Ísuna unáánkwátóiraꞌa koyátóráánanama síꞌa ésinkaniye séna sáwíva-kwaasimo kwaꞌmaé kumpímbá minínínkó maréna ánaaempakemba unáánkwátóiraꞌa tátorowana 


text:
Ísu imáyáama éna séna kempínkén-ásíráyánkó moóráwaimba kaweꞌá umánkáiye séna kwántámai tuwánéna séna nááwawa kesí unáánkwátóiraꞌa tátorainaꞌiyo súwasa 


text:
kwená kwayó-kwáásí Ísumba simámesa sésa úwé sáwíva-kwaasi kwenkuvaráꞌa úmaesa íyómpimba tátokaavo nááwawa kesí unáánkwátóiraꞌa tátorainaꞌiyo nóra séwa kwéseno suwaná 


text:
minínínkó imáyáa éna séna asóvasinkaiye súwana ayántámbá kwétowana Ísu aísamaivimba kumbaéna asóvamankon-aimba simámuwana 


text:
<pb/>Ísu mináímbá kwésuwasa monoꞌ-nánkáꞌó kárákwirowaina naaópaken-kwaasi tésa Yáírasintavesa sésa enayáámúnko pukáivo anóndatavai ténavo simámiyo suwaná 


text:
Ísu mináímbá iséna ivátuwena Yáírasintavena séna mináíntáváí íma áákar-aakaꞌa éma kentáváí ísámai kuwo séna 


text:
kwaꞌmaésamo kun-kwáásíyóntávéna maankáꞌá méwaro séna Pítaante Yémésinte kwenáváko áwíꞌa Yóninte tíꞌmaena kúmba 


text:
Ísun-awíráái suwaná tiꞌmátuwowasa máápaꞌa kunákárúwowana minárásígó anóvowiye kwená kwayó-kwáásíráúm tíꞌmaena minárásígó pukópaꞌa iyéna 


text:
ayáánkaꞌa tátorena kwenááivinkemba simámena séna tarita kumi mirámó súmba kwántámai séna inaamarúgóo usásinaao súwana 


text:
usásinkwena sísamaivakemba kaeꞌá kumbaimái-ima maisukáin-inaamaruma usásinowasa awánésa táátavesa uwaná 


text:
Yútaa-kwaasi monor-áímbá kwéison-kanaaraꞌa monoꞌ-náúmpáꞌá iyéna aaí simátimuwasa sáwíva-kwaasi isésa táátavai ésa sésa náávakena kawer-ímáyáá mairéna kawer-áímbá kwésimasimenayaawa nááwawa asirayámbá ámísana kaweꞌ-máyáí ímo awánáúnda-mayai kwémayaiyo. 


text:
kwentáámó awánáúnda taaineí évaka-tantaaꞌo kwéiwaiman-iye. Máríyaa áánimba éna Yémési Yósisi Yútási Sáímoni tuwaaómán-iye. kwenáúnavaꞌa maankáꞌá máyáawe. maankákéwáímá póna úwoi-kwaasiman-ivo náávakena mináímbá isénawa minásíráyámbá mairénawa kwésiyo sésa kayorésa tínaaemba umámúwana 


text:
Ísu simátimena séna Áánútun-aai simátímíwai óꞌon-oꞌon-daopaꞌa kwénaaisasa kwenáwíꞌa mósá kwémaraavo kwená naaópaꞌa komáyáimba kwenamááraa sésa kesáámó úndanten-kwaasiman-iye sésa kwenáwíꞌa íma mósá kwémaraawe Ísu siráiye. 


text:
<br/>kesáámó úndanten-kwaasima éna íma súwaꞌnaa íníye suntávéna ímo awánom-bayai moórá-mora-mayaiye suꞌmai mairáiye. moórá-mora tíꞌo ún-kwaasi tineꞌá ayáándei tátorena asóvamatinkena 


text:
kwenamáápaken-kwaasi sésa íma súwaꞌnaa íníye sun-áíntávéna imáyáa uwááena naaóꞌ-naoꞌa Áánútun-aai simátímapaꞌa kuráiye. Ísu kwená kwaási mayáíráꞌá tiꞌmákain-kwasai. 


text:
<pb/>Ísu kwená kwayó-kwáásí sísamaivakemba kaeꞌá kumbaimái-kwaasi tááyowasa tuwaná kwaási tirumpinkémbá taraváá-kwámbá maitíyuꞌmaeꞌa nááóro-asirayamba tiména séna kaesé umásuweꞌa nááóro séna 


text:
asiramái simátimena séna aampaꞌó kwíyamba íma moórá-yantaaꞌa maimaéꞌa koró. toómbá íma maimaéꞌa kwéꞌa toón-únámbá íma maimaéꞌa kwéꞌa óntamba íma maimaéꞌa koró. tááúmba vaimaéꞌa 


text:
Áánútun-aai simátimenaaontaveꞌa moórá-naopaꞌo kwíyasamo naambó timíyaꞌa mindáúmpáré suꞌmai méꞌa kentí mayáí maimái ánáseꞌa mindámbá tuwéꞌa óꞌon-daopaꞌa koró. 


text:
moórá-naopaꞌo kwíyambo naambó ímo timésamo kentááimo ímo isáíyanamo éna Áánútu mindáópaken-kwaasi íma aamoí umátinkanivo umásítaiꞌa éꞌa tísamaivakem-baramo uwáéntemba untéꞌa koró Ísu simátimuwasa 


text:
kwená kwayó-kwáásí isésa naaóꞌ-naoꞌa kwénaaesa kosimátimesa sésa sáwí-imayaa tínaaemba umámeꞌa Áánútumpaꞌa teró sésa 


text:
taraváá-kwántómbá kwaási tirumpinkémbá komaitiyuwésa tíꞌo ún-kwaasi taaéraampinken-domba atínkávaꞌa kuwasá asóvamatinkavaꞌa kuráawe. Yóni nombó pétinkaraiwai pukáin-kwasai. 


text:
<pb/>Ísuna mayáígón-áái símae íyúwana Káríri-marara-kawaanako áwíꞌa Éróti mináímbá ísarai. Ísuntavesa évakarawai sésa Yóni nombó pétinkaraiwai pukáimpinkemba usásinkena póna kwempímbá asirayámbá kwáyáísana mirám-báyáí kwémayaiye suwasá 


text:
évakarawai sésa kwemá Áánútun-aai simátímakowai áwíꞌa Íráiyaa pukáimpinkemba usásinena máyáiye suwasá évakarawai sésa kwemá naaóváꞌá Áánútun-aai simátímakowairaamba máyáiye suwaná 


text:
Éróti iséna séna kwemá Yóni nombó pétinkaraiwaiman-iye. kemá simátinkaunasa Yóni anumarambá arátúwááwana pukáisana usásinankaisana máyáiye Éróti siráiye. 


text:
<pb/>ááéma Éróti kwenáváko awainínkómbá áwíꞌa Erotíyasimba mairówana Yóni séna enáváko awainínkómbá aambá áúmbakaawa mayááne simásimaꞌa úwana Éróti tiꞌmarówasa Yónimba koáíꞌmaesa ándávimba máánkarowana Erotíyasima Yóni ááiyavena aaisambá séna inkamónáe súwana 


text:
Éróti séna ímaniye séna Yóni kawer-ímáyáágwárá-kwáásí úntavena Éróti kwenáároi inkaiséna kwenkáꞌá tavíkéna Erotíyasima inkámívo séna kwenkáꞌá tavíkéna kwenááima ísámai kaumbo-káér-imayaa umánkena aasiyaasí koísaraiye. 


text:
ánivo naaémba Erotíyasina kanaamá túmba Éróti anón-tanomba kaumái kwená kawáá-kwaasi ááipin-anon-kwaasi Káríri-ayampaken-anon-kwaasi tímúwasa nowaná 


text:
Erotiyási ayáámúnko téna araimá marówasa Érótiye toómbá naráan-kwaasiye aamoí umánkówana Éróti minárásígóntávéna séna nóintantaatavena ankáíya simásímínaꞌa áméno séna 


text:
anówamba koáísaa ena séna nóintantaara komayánaumno súwana Yóni nombá pétinkaraiwai aꞌnómbá koáísaa-e mayaaó súwana 


text:
avekáán-úwana Érótinopaꞌa téna taáísaa ena séna ívéꞌa Yóni nombá pétinkaraiwai aꞌnómbá aráꞌmái táávepimba maré simiyó súwana 


text:
Yónina kwayó-kwáásí isésa anómba komaimái utamánkaraawe. naaémba Éróti Ísuna mayáígón-áái iséna séna minkwáásígó Yóni nombó pétinkaraiwai éna pukáimpinkemba usásinankaisana máyáiye Éróti siráiye. Ísu sáwíva-kwaasi toómbá tímakain-kwasai. 


text:
<pb/>Ísumo mayáíráꞌó tiꞌmákain-kwaasi mimbáyáí maisuwésa Ísunopaꞌa tésa amápaꞌ-mayaimo máyón-aimba aaimó sun-áímbá simámúwasa 


text:
Ísunopaꞌa sáwíva-kwaasi kuré ire untávésa toómbá íma kaweꞌá umái nowaná mindáyavena kwená kwayó-kwáásíyávéna séna kwaásimo ímo máyaiyapata kométa agándaano súwasa 


text:
marapáꞌá ásávena misáwívá-kwáásí tuwánéna arumbá umátinkena sipisípi-poi-ayuraamba miwítí kawáá íma máyówasa kewé suꞌmai máyóntavena Ísu arumbá umátinkena ayáátáár-aai kwésimatimuwasa 


text:
Ísu simátimena séna kemá toómbá tíméro súwasa sáwívar-ontankaken-tomba 200 kinaaraken-tomba meéyámbaꞌmaiya timúsina. óntamba íma kwáyáiye suwaná 


text:
nóraumai-tona káyáiya koawánaaro súwasa koawánésa tésa sésa sáwíyan-tomba évaꞌaasei-tonkwara kaeꞌ-nóyáákwáráꞌá kwáyáiye suwaná 


text:
Ísu évaꞌaasei-tonkwara kaeꞌ-nóyáákwáráꞌá maisokéna kwíyómpaꞌa karákéna Áánútuntavena súwi simásuwena mintómbá topán-topan-umai kwená kwayó-kwáásí timúwasa misáwívá-kwáásí tímúwasa noyááꞌa topán-topan-umai timúwasa misáwívá-kwáásí tímúwasa 


text:
amáparawai nowaná tímúꞌa vówasa sáwíva-kwaasi 5,000 kwaasi nowaná tímúꞌa vówasa kwená kwayó-kwáásí mintón-ayai sísamaivakemba kaeꞌá kumbaimái-unampimba áítumai ógwitaraawe. Ísu non-avóvomayaapaꞌa kuráin-kwasai. 


text:
<pb/>áítumai ógwitowana minkákémbá Ísu kwená kwayó-kwáásí tiꞌmaréna séna kesí aivaꞌá nompí-sípívímbá usámaaiseꞌa menávápáꞌ-náópaꞌa Pétésáítavaꞌa koró. misáwívá-kwáásí kwétiꞌmareꞌa séꞌa kentí naaóꞌ-naoꞌa koró simátimenaumne séna 


text:
misáwívá-kwáásí tiꞌmarówasa miwítí naaóꞌ-naoꞌa kuwaná Áánútumpaꞌa námúnaamo síndayavena omápaꞌa umáyowana 


text:
noꞌwáámba aúkúwana Ísu kweyáá marapáꞌá máyowasa kwená kwayó-kwáásí nompí-sípívímbá non-avóvomayaapaꞌa máyówana maramá nénkaꞌa kwáyowana 


text:
Ísu awánómba anón-unda toꞌmaé kwétena misípí tayátoꞌmarowasa nombó tuwíntámaesamo kun-támayoꞌa nonkó tavímayowasa íma kumbá irataróꞌa Ísu non-avóvomayaapaꞌa kwénaaena kwená kwayó-kwáásímó máyónkaꞌa téna táyaaitaguwasa 


text:
awánésa táátavesa ésa tiyántámbá kwétowasa sésa kwaántáo kwénaaiye suwaná Ísu avekáán-umai séna tááꞌa kaivó aáno máéro. kemá úne séna 


text:
nompí-sípívímbá usámaaisena kwegwáráꞌá umáyowana anón-undaoma maivaiyówasa táátavesa ávááraumai uwaná 


text:
íma táákoma kaweꞌá umái méra. sáwíyan-tompinkembo sáwíva-kwaasi taaín-timuwasamo nowáíná ááimba íma táákoma kaweꞌá umái méraawe. Ísu Kénésárétivaꞌa tíꞌo ún-kwaasi asóvamatinkarain-kwasai. 


text:
<br/>táátavesa ávááraumai ésa kwaaúnkóná menávápáꞌá Kénésáréti-maravaꞌa kumbá non-awámpáꞌá nompí-sípí ándánei avíkwímaresa 


text:
Ísu kítoꞌ-naoꞌa anón-daoꞌa kwaivá kwénaauwasa tíꞌo úwai tíꞌmai marukáꞌá marésa sésa ená unáánkwátói-araairaꞌa tátoraiyana tíꞌa étinkainkwae suwasá tátórówana tíꞌa étínkaraiye.<pb/>


text:
Yútaa-kwaasi ámáán-kawaa-kwaasiye úwoi-kwaasiye tíkwáꞌnáí ámáámba kwáróntavesa tiyáámba sese umásukesa toómbá nésa 


text:
máákétirakemba naaópaꞌa iyésa tiyáámba sese umásukesa toómbá nésa tíkwáꞌnáí ámáámba óꞌon-oꞌon-amaamba kwarésa tááveꞌa nonánámá anavéúmbá sese uráawe. 


text:
ámáán-kawaa-kwaasiye ámáámba sun-kwáásíyé Ísunkaꞌa torupésa sésa ená kwayó-kwáásí nóra isasá kentáá síkwáꞌnáí ámáámba íma kwarésa tiyáámba íma sese ombá toómbá kwénaao suwaná 


text:
Ísu séna kaumbo-káér-ainkwara-kwaasin-owe. naaóváꞌá Áánútun-aai simátímakowai áwíꞌa Áísáya keinárawatavena árair-aimba siráimba agaimaréna séna Áánútu séna<br/>maawímá kesúwíꞌa tóikakene suꞌmai sésa kesí imáyáa íma tirumpimbá kwáyáiye. 


text:
kwaásiti ámáámba simái paárombanivo Áánútuna ámáámban-iye kampaꞌá sembá miráráán-umai kesí imáyáa kampar-ímáyáá mósá kwémaraawe Áánútu siráimba aúváívimba agaimakáiye. 


text:
naaóváꞌá Mósesi séna kentinóvowi túwíꞌa anómba oró. ánivo anóvowimo sáwíkaambo simátinkaindawaimba tuvuwíyana puwíníye Mósesi siráivo 


text:
keinárawaꞌo siráamba moóráwai anóvowiyavena simátimena séna moórá-yantaaꞌa Áánútundeiman-ivo íma kanaán-umai timénaumne siréna 


text:
mirá-sáwíꞌó ontávéꞌa Áánútun-aai tuwéꞌa kentíkwáꞌnáí ámáámba kwégwareꞌa kentáái kwésimatimewe. mirárááníꞌa kwéowe Ísu siráiye. kwaásimo sáwíꞌo umátínkáin-tantaakona kwaasái. 


text:
máápaken-tantaaꞌo naawáí íma kwaási sáwíꞌa kwéumatinkaivo tirumpinkén-áínkó kwaási sáwíꞌa kwéumatinkaiye. [ 


text:
<pb/>Ísu simásuwena minkwáásíyómbá mátiyuwena naaúmpaꞌa umáyowasa kwená kwayó-kwáásí sésa mináínkóná ááimba simásimiyo suwaná 


text:
Ísu séna kenkwáráꞌá íma tááko pééi kwéisaꞌa méꞌa ísáambanivo íma ísámai kaweꞌá uráawe. máápaken-tantaaꞌo naawáí kwaási íma sáwíꞌa kwéumatinkaiye. 


text:
tirumpin-ímáyáávínkémbá sáwí-imayaa ésa tínkamiyasamo puwónááoniꞌa ésa aarai-úmóyámbá ésa kwaai-úmóyámbá ésa amápa-tantaaꞌa umóyámbá ésa 


text:
túran-anda ésa mirá-mira-sawiꞌa ésa kampar-áímbá sésa aosaambá kwimaé naaésa kaweꞌ-máyáímó kwémayaantavesa tirunkó simái sáwíꞌa kwéumatinkesa tívókariꞌa ésa uwoꞌaóríꞌa ésa 


text:
mirá-sáwíꞌó kwéomba tirumpinkén-ímáyááó kwaási sáwíꞌa kwéumatinkaivo tiyáámbo ímo sese ombó toómbó kwénaamba mindáo kwaási íma sáwíꞌa kwéumatinkaiye Ísu siráiye. ánivo Ísumo kwemó siráimba amápa-tomba kaweꞌá umái kwénaawe siráiye. Kénááni-maravaken-ininkona kwaasái. 


text:
<pb/>Ísu mináímbá simásuwena kwená kwayó-kwáásíyé miváꞌá tuwéna Táyaa-naopare Sáítóni-naopare mináyámpáꞌá kúmba moórá-naumpaꞌa uména séna kemó tamaúnda íma simátíméro súwasa ánivo évaka-kwaasi tamáún-aimba ísówana 


text:
moórá-ininko ayáámúnko arumpimbá taraváá-kwámbá máyowana minínínkó Ísumo tamáún-aimba iséna avekáán-umai kwenópaꞌa iyéna maraꞌá kumbaéna 


text:
kwemá íma Yútaa-inimba póna Síriyaa-maravaꞌa Vínísiyaa-naopaken-ininko Ísunopaꞌa iyéna maraꞌá kumbaéna asiramái séna kesiyáámúnko arumpinkémbá taraváá-kwámbá mayauwaaó súwana 


text:
Ísu simámena séna aivaꞌá iyámpói toómbá timénaumne. iyámpóíti toómbá maimái iyámbá timúnavo miráumai Ísareri-kwaasimo túwaꞌnaa úndantemba emá óꞌonkaa-inimba ónda póꞌa áwaꞌnaa únavo kwésune súmbanivo 


text:
minínínkó séna anóndako áraiꞌa sémpo iyámpóíti toón-ayai iyánkó tamandáníye. miráumai óꞌonkaa-ininkoman-iye sinaná kanaán-ína súwaꞌnaa íníyone súwana 


text:
Ísu séna kawer-áímbá séndayavai enayáámúnko arumpinkémbá taraváá-kwámbá mayáúkaumpo ená naaópaꞌa kwaaó súwana 


text:
kwená naaópaꞌa kwéna koawánómba taraváá-kwámbá kóúrowana ayáámúnko kaweꞌá umái tuvaikáꞌá méraiye. Ísu sáwívarawai asóvamatinkarain-kwasai. 


text:
<pb/>Ísu Táyaa-naopar-ayampakemba Sáítóni-naopar-ayampaꞌa táúkúmaena Tékáporisi-ayampaꞌa táúkúmaena Káríri-nonkwaaumpaꞌa kúmba 


text:
kwaásivinkemba áíꞌmai kweyáávaꞌa ankéna ayáánánánei áápimba maréna awirááíma kwiꞌmaréna amáávíraꞌa tátorena 


text:
kwíyómpaꞌa karákéna sirumbá kwéiye séna kwenááivinkemba séna epaata mináímbá kwántámai séna ááꞌo kaúnímba intíyuwaumne súwana 


text:
ísówana ávááraumai tááꞌa kówasa sésa amápa-tantaaꞌa kaweꞌá unté kwéiyena tááꞌo kaúnín-kwaasi kaweꞌá kwéumatinkena aaimó ímo kaweꞌó umáímo sen-kwáásí kaweꞌá kwéumatinkaiye siráawe.<pb/>


text:
moórá-tawai sáwíva-kwaasi torupowaná miwítí toómbá ánásowana Ísu kwená kwayó-kwáásí tááyowasa tuwaná 


text:
tiꞌmáráanasa kentí naaóꞌ-naoꞌa kónááombanivo némpaken-kwaasi aampaꞌá kwíyamba kánokaꞌa pósa púwóvainivo súwasa 


text:
minkwáásíyóntávéna séna maraꞌá máéro séna avakaeté-tomba maisokéna Áánútuntavena súwi séna toómbá topán-topan-umai kwená kwayó-kwáásíráꞌá timúwasa minkwáásíyómbá tímúwana 


text:
kaumbo-káéꞌ-noyaaꞌa kwáyowana Ísu maisokéna Áánútuntavena súwi séna kwená kwayó-kwáásíráꞌá timúwasa minkwáásíyómbá tímúwasa 


text:
nowaná tímúꞌa vówasa sáwíva-kwaasi 4,000 kwaasi nowaná tímúꞌa vówasa kwená kwayó-kwáásí mintón-ayai túwómba avakaeté-unampimba áítumai ógwitowana 


text:
Ísu misáwívá-kwáásí tiꞌmaréna kwená kwayó-kwáásíyé nompí-sípívímbá usámaaisesa Táómánúta-ayampaꞌa kuráawe. ímo awánáúnda-mayai mayaaó siráan-kwasai. 


text:
<br/>miváꞌá Ísu máyowasa ámáán-kawaa-kwaasi sáwí-aimbo sínda isánáe sésa Ísunopaꞌa tésa sésa áraira Áánútumpakena kunkáana ímo awánáúnda-mayai máyénata awánaano suwaná 


text:
Ísu arumbá umbaí kwétopakemba séna ívéꞌo máyáan-kwaasi nóra séra ímo awánáúnda-mayai máyénata awánaano kwéseo. áraiꞌa simátimeꞌa séꞌa ívéꞌo máyáan-kwaasi íma agaráátinkanaumne séna 


text:
ivátiyuwena nompí-sípívímbá usámaaisena nonkwaaúnkóná menávápáꞌá kuráiye. íma kaumbo-káér-ainkwara-kwaasi oró siráin-kwasai. 


text:
<pb/>Ísu kwená kwayó-kwáásíyé nonkwaaúnkóná menávápáꞌá kumbá kwená kwaási péréti-tomba íma máyómba tuwinkésa kuwaná kímbora-tomba nompí-sípívímbá kwáyowana 


text:
Ísu ámáán-kawaa-kwaasiye Érótiye kaumbo-káér-ainkwara-kwaasi owé-ímáyáá kwéena kwená kwayó-kwáásí simátimena séna intóráín-tantaaꞌa sáwíyan-tantaaꞌa moórá-tonko áwíꞌa péréti mimpímbá kwémaraawana kwéintorena anómba intembá ámáán-kawaa-kwaasiye Érótiye miwí tááiyavai kentúraꞌa kárákwimai máéro súwasa 


text:
Ísu keáímbó kwésun-aimba iséna nóra séra toómbá íma kwáyáiye-aimba kwéseo. kanaán-umai toómbá timénaunda ááémo uráundawaina ááimba íma tááko pééi kwésiye. kentí imáyáagoma kentirunkómá usisiꞌándaisaꞌa kwéowe. 


text:
évaꞌaasei-tomba topán-topan-umai sáwíva-kwaasi 5,000 kwaasi timéwánasa naráaamba mintón-ayai nóraumai-unampina áíturaao séna tísaa úwasa sísamaivakemba kaeꞌá kumbaimái-unampinta ógwitaraumne suwaná 


text:
avakaeté-tomba topán-topan-umai sáwíva-kwaasi 4,000 kwaasi timéwánasa naráamba mintón-ayai nóraumai-unampina áíturaao séna tísaa úwasa avakaeté-unampinta ógwitaraumne suwaná 


text:
Ísu séna nóra éra íma tááko pééi sisaꞌá ísaraao Ísu siráiye. Ísu aúramba kavíkówaimba asóvamankarain-kwasai. 


text:
<pb/>Ísu simásuwena kwená kwayó-kwáásíyé Pétésáítaa-naopaꞌa kumbá évakarawai aúramba kavíkówaimba áíꞌmaesa Ísunopaꞌa tésa sésa tátoꞌmai asóvamankaao suwaná 


text:
Ísu ayáánkaꞌa tátorena áíꞌmaena mindáókona ayááíváꞌá kwéna aúrampimba awirááíma kwirankéna aúrankaꞌa tátorena séna ára kwéawanaano súwana 


text:
<pb/>Ísu simásuwena kwená kwayó-kwáásíyé Sísáriya Vírípai-naokon-ayampaꞌa kúmba aampaꞌá kwéguwana kwená kwaási tísaa ena séna kentáváí amáparawai nóran-kwaasiye kwéseo súwasa 


text:
miwí sésa évakarawai sésa emá Yóni nombá pétinkaadawai óne sewasá évakarawai sésa naaóváꞌá Áánútun-aai simátímakaandawai áwíꞌa Íráiyaama óne sewasá évakarawai sésa naaóváꞌá Áánútun-aai simátímakaawaivinkemba moóráwai óne kwésewe suwaná 


text:
Ísu séna keinárawaꞌa kentáváí nóran-kwaasiye kwéseo súwana Sáímoni Pítaa séna Áánútu usásinankaiwaimba Yútaa-kwaasiya kwéamuꞌmaraundawaiya óne súwana 


text:
<pb/>Ísu kwemó puwínín-aimba ááimba ásámai kwená kwayó-kwáásí simátimena séna síꞌa índaiꞌa umásinkesa Yútaa-anon-kwaasiye mono-káwáá-kwáásíyé ámáámba sen-kwáásíyé tínaaemba umásimesa sínkamiyaꞌa puwónaundanivo kaumbo-táwai ánásainaꞌa púwóndavinkemba usásinanaumne séna 


text:
miráumai avoraꞌá simátimuwana Pítaa Ísumba áíꞌmaena kweyáávaꞌa máankena séna mirán-áímbá sénavo súwana 


text:
Ísu kwanténa kwená kwayó-kwáásí tuwánéna Pítaantavena asiramái séna Sáátáánigo siyuwé kóaao. kwaásiti imáyáavinkemba kwésempo íma Áánútuna imáyáavinkemba kwésene Ísu siráiye. 


text:
<pb/>Ísu mináímbá simásuwena kwaásiyonte kwená kwayó-kwáásíyé tááyena séna kesínaaemba kwaránáe síyawai tirááímo táínda-yantaaꞌa íma tátoraaro. kemá puwónaunda-taima súgwaataꞌmaeꞌa kondantembá kesínaaemba kwaránááowaimba umbai-yántááꞌá timíyasa minúmbáí-yántááꞌá úwoi maimaésa sínaaemba kwaránááowe. 


text:
tirááímo táíndaiꞌo ésa íma kaweꞌá umái ménaaovo kentáváí ísámai Áánútu áséi-aintavai ísámai tirááímo táínda-yantaaꞌo tuwésa puwésa aúnáiꞌa umái maíꞌmaiꞌa ónááowe. 


text:
ívéꞌa Áánútuntavesa íma imáyáa ésa máyáankaꞌa kenkwárá kesááigwaraꞌo tigaemó umásínkáámba póꞌa aáno kemó marapáꞌó kúmónda miwí sigaemá umátinkanaumne. kemá kwaási úrandaꞌa kumpaáruraundawai aáno kesivoná ságayankwara kwíyómpakembo Áánútuna kwayóꞌnárawati ságayankwaraꞌo marapáꞌó kúmónda miwí sigaemá umátinkanaumne.<pb/>


text:
áraiꞌa simátimeꞌa séꞌa évakaꞌa maankáꞌó máyáan-kwaasi íma aivaꞌá puwéꞌa Áánútu kwená asirayándéí kwégawaaimba awánéꞌa naaémba puwónááowe Ísu siráiye. Ísu óꞌon-kuwawaaꞌa aúkáin-kwasai. 


text:
<pb/>Ísu mináímbá simásuwena avaꞌmoraé-noꞌwaamba kwaéna Pítaante Yémésinte Yóninte tíꞌmaena anón-omapaꞌa iyúmba miwíyé suꞌmai umésa miwí túrankaꞌa Ísu óꞌoran-auma auvúwana 


text:
awánomba kae-kwáásíráí kwíyómpakemba paárésarai mindárai túwíꞌa Íráiyaae Mósesiye Yútaa-kwaasi tíkwáꞌnárai Ísuwe kwaasái kwésuyana 


text:
Pítaa Ísuntavena séna anóndakoo maankáꞌó maúndaya kaweꞌá imbá póta kwááyu-namba kaumbomá ónaundaya moórá endéí éta moórá Mósesindei éta moórá Íráiyaandei éta mirá ónaundayaawe súwana 


text:
<br/>mirá kwésunkaꞌa ainánkó kuména káátaguwana mináínámpínkémbá aaigówé suꞌmai séna maawámá kesáánimba isaꞌá kwená imáyáa kwéune. kwenáái ísáaro súwasa 


text:
isésa íma simátimesa mináímbá úwoi tátoresa keáímbá sésa púwóndavinkemba usásinanaumne simbá nóran-ainaꞌiyo keáímbá siráawe. 


text:
<br/>keáímbá sésa Ísuntavesa áísaa esa sésa ámáámba sen-kwáásí sésa Íráiyaa aivaꞌá paárínana Áánútu usásinankaiwai Yútaa-kwaasiya amuꞌmakáundawaiya naaémba paáriniyemo sembá nóra sésa mináímbá kwéseo suwaná 


text:
Ísu séna aivaꞌá Íráiyaa paáréna toꞌmayaa íníye-aimba árair-aimban-iye. moórá-aimba kwaási úrandaꞌa kumpaáruraiwaintavena agaimaréna séna kwembá áíꞌa índaiꞌa umánkesa tínaaemba umánkanaaowe agaimaréna siráiye. 


text:
simátimeꞌa séꞌa Íráiyaa áꞌa tiráiye. agaimaróntemba umái kwembá sáwíꞌa umánkanae sésa sáwíꞌa umánkaraawe. mirán-áímbá kwentáváí agaimaróntemba kemá kwaási úrandaꞌa kumpaáruraundawaintavai agaimakáawe Ísu siráiye. Ísu taraváá-kwámbá mayáúkain-kwasai. 


text:
<pb/>Ísu simásuwena omápakemba kúmúmba kwená kwayó-kwáásítópaꞌa kúmúwasa sáwíva-kwaasi torupésa ámáámba sun-kwáásíyé Ísuna kwayó-kwáásíyé asirayán-áímpákémbá sésa 


text:
minkwáásíyómpínkémbá moóráwai séna anóndakoo kesáánimba áíꞌmaeꞌa túne. kwenarumpimbá taraváá-kwámbá máyáísana íma aaí kwésisana 


text:
mintáráváá-kwánkó tátoꞌmai amentánaanta isaná tanaambá váguvagu kwéena áwááyaamba akékúndena aigareó nonkáánéna aíyayaamba sápísimagwisana mirá úmaena kwéiyisaꞌa ená kwayó-kwáásíyávéꞌa séꞌa taraváá-kwámbá arumpinkémbá mayaúwáaro súnasa íma kanaán-umai mayáúkaawe súwana 


text:
Ísu séna kentáváí íma imáyáa kwéowana póna sirumbá umbaí kwétaivo nóraumai-tawaiya kesé ménaumno simásuwena séna ánivo enáánimba áíꞌmae tiyó súwasa 


text:
áíꞌmaesa tuwaná mintáráváá-kwánkó Ísumba awánéna miníyámpóí améntáyuwowana tanaambá véna kwárereꞌa éna aigareó monkáánúwana 


text:
tuvuwíndayavena póna sáwívakaꞌa améntámai irá káúvóraꞌna éna améntámai nompímbá túwáaraꞌna kwéiye. emó kanaamó e arumbá maisinkéya súwaꞌnaa uwo súwana 


text:
Ísu séna nóra séwa emó kanaamó e súwaꞌnaa uwo kwéseno. Áánútumpaꞌa agevamái máyaawai amápa-tantaaꞌa kanaaráꞌá ónááowe súwana 


text:
miníyámpóígó avowámá avekáán-umai anónkaꞌa séna kemá Áánútumpaꞌa agevamái máyaundanivo kemá Áánútuntavai íma asiramái kwémaunda-yantaaꞌa súwaꞌnaa uwo súwana 


text:
Ísu awánómba sáwíva-kwaasi sisipáá uwaná taraváá-kwántávéna séna aívó-taravaa-kwankoo auwé kóaao. íma koyauwérénda ákaꞌa kóaao súwana 


text:
kwááꞌa téna miníyámpóí améntáyuwowana tanaambá vówana arumpinkémbá kóúwana miníyámpóí púwóraꞌna umai máyowasa évakarawai sésa áꞌa púwíye suwaná 


text:
<br/>kokuꞌá máyowana Ísu naaúmpaꞌa umáyowasa Ísumo kweyáá máyonkaꞌa kwená kwayó-kwáásí umésa sésa nóra séta mintáráváá-kwámbá íma kanaán-umaiya mayáúkaumno suwaná 


text:
námúnaa kwésemba póꞌa miráumai mirán-táráváá-kwámbá mayauwánááovo óꞌon-tantaaꞌneimo éꞌa íma kanaán-umai mayauwánááowe Ísu siráiye. Ísu puwínín-aimba siráin-kwasai. 


text:
<pb/>Ísu simásuwena tuwéna Káríri-ayampaꞌa aampaꞌá kwégwena sáwíva-kwaasi torupaavó séna kesí kwayó-kwáásíyé suꞌmai aaí simátimenae séna aampaꞌá kwégwena séna kembá kwaási úrandaꞌa kumpaáruraundawaimba óꞌon-kwaasi timíyasa sínkamiyaꞌa puwéꞌa kaumbo-táwai maisuwéꞌa usásinanaumne súwasa 


text:
kwemó sún-ainkona ááimba íma isésa áísaa ónáe sésa umbá tááꞌa kówasa íma áísaa uráawe. nááwa kwéusayaaitaiyo siráan-kwasai. 


text:
<pb/>íma áísaa esa Kápénéamu-naopaꞌa kumbá naaúmpaꞌa umáúwana Ísu tísaa ena séna aampaꞌá kwéteꞌa nóin-aina siráao súwasa 


text:
aampaꞌá kwégwesa sésa kentáávínkémbá nááwa kwéusayaaitaiyo sésa iséise úmae kwégwesa pósa íma aaí suwaná 


text:
Ísu maraꞌ-maéna kwená kwaási sísamaivakemba kaeꞌá kumbaimái-kwaasiyavena séna maísáaro. usáyaaitanae síyawai tínaaeniꞌa ésa amáparawaiti kwayóꞌá máráaro simásuwena 


text:
kentáváí imáyáa kwéesa iyámpói áwaꞌnaa onten-umái kwésuwaꞌnaa-owe. súwaꞌnaa onten-umái Áánútu siꞌmákaiwaimba kwéawaꞌnaa-owe Ísu siráiye. kentí mayáí íma sáwíꞌa kwéiwaina kwaasái. 


text:
<br/>súwana Yóni Ísuntavena séna anóndakoo moóráwai kwénaaena taraváá-kwántóntávéna séna Ísuna asirayámbá kwáyáintavai auwé kóaao simátímapaꞌa kwégwisasa mintáráváá-kwámbá kóuraawe. minkwáásígó íma kentáávínkén-kwáásímá ómpo íma miráne étuwaaoya siráumne Yóni súwana 


text:
áraiꞌa simátimeꞌa séꞌa keinárawaꞌa tuwánésa sésa Ísu Káráísitina kwaási ombá póꞌa túwaꞌnaa ónáe sésa sáwíyan-tantaaꞌa nombá timíyawaima Áánútu kaweꞌ-méyámbá timíníye Ísu siráiye. sáwíꞌa kwéon-kwasai. 


text:
<pb/>Ísu mináímbá simásuwena séna iyámpóígomo kesááiyavaimo áraire sintenkáán-umai évakarawai áraire kwésewe. évakarawai tésa kesááiyavaimo áraire kwésewaima kampar-áímbá tasimátimiyasa isésa sáwí-ampaꞌa kówíyasa Áánútu kampaꞌó síyawai sáwí-meyamba anómba timínívo miwímó tinumarampimbó anón-ontambo aríkwímaresamo nompímbó túwáawasamo kumésamo kumpuwésarakai kampar-áímbá íma simátíméwasa sáwí-ampaꞌa íma kosinó. mindá kanaán-iye. 


text:
tiyáánkomo sáwíꞌo ínaꞌa misáwí-ámpáꞌá kúnavo séꞌa moórá-tiyaamba arátúwáaro. kae-tíyáámbó kwáyainaꞌo éꞌa sáwí-marupaꞌo iramó kaíkaiꞌo kwéipaꞌa kónááomba mindá sáwíꞌan-iye. sáwíꞌo uráinda maisuwéꞌo máyáamba mindá kaweꞌán-iye. 


text:
tísamaigomo sáwíꞌo ínaꞌa misáwí-ámpáꞌá kúnavo séꞌa moórá-tisamaima arátúwáaro. kae-tísámáímó kwáyainaꞌo éꞌa sáwí-marupaꞌo iramó kaíkaiꞌo kwéipaꞌa kónááomba mindá sáwíꞌan-iye. sáwíꞌo uráinda maisuwéꞌo máyáamba mindá kaweꞌán-iye. 


text:
túrankomo sáwíꞌo ínaꞌa misáwí-ámpáꞌá kúnavo séꞌa moórá-turamba pítuwaaro. kae-túrándéímo awánéꞌo éꞌa sáwí-marupaꞌo iramó kwégaipaꞌa kónááomba mindá sáwíꞌan-iye. sáwíꞌo uráinda maisuwéꞌo máyáamba Áánútu kwená kwaási kawááipaꞌa máyáamba mindá kaweꞌán-iye. 


text:
iramó kwégaipaꞌa marinkómó éna kwaíkwaiꞌa kwéinana iramó éna íma pisináínda kaíkaiꞌa kwéiye Ísu siráiye. 


text:
<pb/>Ísu simásuwena séna uwímó toónkáꞌó úmárááwanamo kaweꞌó intembá Áánútuma kwaásiraꞌa iramó kaintenkáán-umai maráínasa kaweꞌá umái ménaaowe. 


text:
uwímá kawe-tántááꞌá imbánivo anómba ánásaisana ayáántámba kwáyáimbanivo óꞌa uwímó káíꞌa íma úmaranaaowe. uwígómó áséimo intenkáámbá kwéeꞌa paru umái ménaaowe Ísu siráiye.<pb/>


text:
Ísu minkáꞌá tuwéna Yútiyaa-ayampaꞌa Yótáni-nonkona menávápáꞌá komáyowasa moórágwaraꞌa sáwíva-kwaasi torupowaná kéꞌnaamba aaí kwésimatimuwasa 


text:
ámáán-kawaa-kwaasi sésa sáwí-aimbo sínda isánáe sésa Ísunopaꞌa tésa sésa moórá-kwaasigo awainínkómbá kanaarárá auwáníyo. mirámó énamo éna ámáán-aimba karáni. íya karáníyo suwaná 


text:
miwí sésa Mósesi maará séna moóráwai awainínkómbá aiꞌmátuwaindawai aúváívimba agaimaréna séna kesuwainímbá aiꞌmátuwaumne séna agaimái amiíno siráiye suwaná 


text:
Ísu séna kentíkwáꞌná tirumbá makáamba pósa Áánútun-aai íma ísóntavai mindáyavai Mósesi minámáámbá siráimbanivo 


text:
mimbórá-túmá maꞌmái kwémaewe. mindáyavai awaikóe awainínkóe íma kae-kwáásíráámbá ésa mimbóráíꞌa kwéowe 


text:
moórá-ininkomo awaikómbó auwénamo óꞌonkwambo kwémayaimba umóyámbá kwémayaiye Ísu siráiye. Ísu iyámpói kaweꞌá umátínkarain-kwasai. 


text:
<pb/>Ísu simátimuwasa évakarawai Ísu tátorena kaweꞌá umátinkainkwae sésa iyámpói tíꞌmaesa tuwasá kwená kwayó-kwáásí sésa tíꞌmaeꞌa kóro suwaná 


text:
Ísu tuwánéna áwááꞌa tiyéna séna íma kóro séꞌa tiyuwáíyasa kesópaꞌa iyámpói úwoi teró. miníyámpóí kesópaꞌa tentembá Áánútu kwená kwaási kawááimba miráráán-umai kwégawaaimba iyámpói kesópaꞌa tí-amba íma ítátinkaaro. 


text:
áraiꞌa simátimeꞌa séꞌa Áánútuntavesamo sésamo iyámpóíraan-umai kenkáꞌá kwégawaa-onemo síyanamo éna miwíráꞌá kawááinivo ímo mirámó síyawaimo éna íma kawááiniye Ísu séna 


text:
miníyámpóíyómbá tiránkena tineꞌá tátorena kawer-áímbá simátímakaiye. óísankwara-kwaasigona kwaasái. 


text:
<pb/>Ísu simátimena kwéguwana moóráwai isaaiséna Ísu anóndakoman-iye séna takívairena séna kaweꞌnáꞌá óne. nóra umáíya aúnáiꞌa umái kwíyómpaꞌa maíꞌmaira ónaumno súwana 


text:
Áánútuna ámáámba áꞌa ísaraane. minámáámbá aúváívinkemba agaimaréna séna kwaási tínkamiyasamo puwónááoniꞌa íma oró. íma aarai-úmóyámbá oró. íma umóyámbá máyáaro. íma kampar-áímbá simátínkáaro. kwakaráí-áímbá íma seró. kentinóvowi túwíꞌa anómba oró siráiye súwana 


text:
Ísu awánéna aamoí éna séna kaweꞌá éma moórá-yantaaꞌa íma kaweꞌá uráampo ená náaindaamba óꞌon-kwaasi kwétime óntamba mairé ímo makéwai tímatuwenana ená kaweꞌ-méyámbá Áánútu kwíyómpaꞌa ankáníye. tímatuwemo e kesínaaemba kwaráníyone súwana 


text:
mináímbá iséna sáwívaꞌ-naindaamba makóntavai kanagíꞌá túmaena anón-imayaa úwana arunkó sáwíꞌa kwéuwana kuráiye. 


text:
<br/>kúwana Ísu kwanténa kwená kwayó-kwáásíyávéna séna sáwívar-oisambo makén-kwaasi Áánútumo kwená kwaási kawááipaꞌa kwíyamba umbaí táníye súwana 


text:
kwená kwayó-kwáásí mináíntáváí tááꞌa kówana kesí iyámpóíyono. óísan-imayaamo eémáyaiyawaimo Áánútumo kawááipaꞌo kwíyamba umbaí táníye. 


text:
Ísu séna áraiꞌa simátimeꞌa séꞌa kentáváí imáyáa ésa Áánútuna áséi-aimba kosimátimenaaontavesa naambáruꞌa tuwésa tuwaaísái tiyuwésa tíváꞌmaaꞌa tiyuwésa tímánaaꞌmaaꞌa tiyuwésa tinóvowi tiyuwésa táánimbaaꞌa tiyuwésa tiyáámúmbaaꞌa tiyuwésa miwítí maramá túwáawaina anondáma 


text:
marapáꞌó máyáankaꞌa túwáan-tantaaꞌa mirán-tántááꞌá sáwívaꞌa mémaesa tuwaaísái-iꞌa ésa tímánaaꞌmaariꞌa ésa tinóisai-iꞌa ésa kentí iyámpóí-iꞌa ésa naambá maramá mayánááomba miwívímbá umbai-yántááríꞌa umátinkanaaombo ésa naaén-kanaa aúnáiꞌa umái kwíyómpaꞌa maíꞌmaiꞌa ónááowe. 


text:
ívéꞌa évakaꞌa aivakéwáí aáno tínaaeniꞌa íyasa ívéꞌa évakaꞌa tínaaenkewai aáno aivaríꞌa ónááowe Ísu siráiye. Ísu kwemó puwíníntavai siráin-kwasai. 


text:
<pb/>Ísu séna Yérúsaremu-naopaꞌa kónáe séna aampaꞌá kwégwesa Ísu aivaꞌá kúwana kwená kwayó-kwáásí tááꞌa kówana tínaaembo kun-kwáásígwáráꞌá tááꞌa kówana Ísu kwená kwaási sísamaivakemba kaeꞌá kumbaimái-kwaasi tíꞌmaena moórá-ayampaꞌa tínkarena kwempáꞌó tínín-tantaakontavai mósimatimena 


text:
séna maísáaro. Yérúsaremu-naopaꞌa konanayá moóráwai kembá kwaási úrandakomba mono-káwáá-kwáásíyé ámáámba sen-kwáásíyé agaráátinkainasa kembó sínkami-aimba simái tarúmaresa síꞌmai óꞌonkaa-kwaasi timíyasa 


text:
kanaárááꞌa kwésinkesa tuwirááíma kwisinkésa súwírukuꞌa kwénesa sínkamiyaꞌa púwónasa utamásinkaiyaꞌa kaumbo-táwai maisuwéꞌa usásinanaumne Ísu siráiye. Yémésiye Yóniye Ísumba áísaa urááyan-kwasai. 


text:
<br/>minkánáá Sépéti ááninkorasarai Yémésiye Yóniye Ísunopaꞌa tésarai sésarai anóndakoo áísaa oyaníꞌa umásinkaniyono suyaná 


text:
Ísu séna séyan-ainkona ááimba íma ísaraaiye. sáwí-nombo anavéúmpinkembo náúndanten-umai síꞌa índaiꞌa umásinkanaaomba keinárai kanaarárá kemó náúnda-anaveumpinkemba náyááoiyo. síꞌo índaiꞌo umásinkanaaontemba kanaarárá keinárai mirá umátinkanaaoo súwasarai 


text:
keiráí kanaám-pókai mayáyauye suwaná Ísu séna áraiꞌa séye. kemó náúnda-anaveumpinkemba náyááoiye. síꞌo índaiꞌo umásinkanaaontemba keinárai mirá umátinkanaaovo 


text:
kesí évareva-sukwampaꞌa kemá íma usásintinkanaumpo Áánútu kaeꞌnárai umátínkaraimba póna usásintinkaniye súwasa 


text:
Ísu tááyowasa tuwaná séna áꞌa ísaraawe. marapár-ánón-kwáásíyómbá usáyaaitamai asirayán-áímbá simáti simati kwéuwasa kwenkóyai kwentáyaiꞌa uráawe. 


text:
kemá kwaási úrandako kumpaáruraundawai íma súwaꞌnaa ígwáeꞌa kunkáumpo kemá kwaási túwaꞌnaa ónáeꞌa kunkáumne. sáwí-imayaavinkemba iyátinkanaundayavai puwónaumne Ísu siráiye. Ísu aúramba kavíkówaimba kaweꞌá umánkarain-kwasai. 


text:
<pb/>Ísuwe kwená kwayó-kwáásíyé Yéríko-noapaꞌa kumbá sáwíva-kwaasigwaraꞌa mindáópaꞌa tuwésa aampaꞌá kuwaná Tímíyási ááninko áwíꞌa Páátímiyasi aúramba kavíkówai óntamba inaai simái mayánáe séna aanéivaꞌa kumbéna kwéinaai súwasa 


text:
évakarawai sésa Ísu Násáretivakewai kwétiye suwaná iséna anónkaꞌa séna Ísuwo Tévítin-andarakewai ómpo arumbá umásinkaao súwasa 


text:
sáwívarawai áwááꞌa aéésa sésa aaiseraaó suwaná mináímbá ivá kwétuwena óꞌomba anónkaꞌa séna Ísuwo Tévítin-andarakewai ómpo arumbá umásinkaao súwana 


text:
Ísu aampaꞌó kweémáyomba kwená egwaaꞌá kousásinena séna ááyaaro súwasa aúrambo kavíkówaimba ááyesa sésa enarunkó kaweꞌá íno. kwéaayaivo usásinaao suwaná 


text:
Ísu séna nóin-tantaara embó arááímo táínda-yantaaꞌa umánkanaumno súwana anóndakoo súramba kaweꞌá umásinkainkwaeꞌa úne súwana 


text:
Ísu séna kentáváí kanaán-umai súwaꞌnaa íníwaiman-iye sénda póꞌa kaweꞌá umánkaumpo kwaaó súwana avekáámbá aúramba awánéna Ísun-ánaaemba kwakáiye.<pb/>


text:
Ísu kwená kwayó-kwáásíyé kumbá Yérúsaremu-naor-ampaꞌa kumbá Óríve-omakar-egwaaꞌ-naokai moórá Pétévasi-naoꞌa úwana moórá Pétáni-naoꞌa úwasa minkáéꞌ-náór-egwaaꞌa kwésa kwená kwayó-kwáásí kaeꞌá mátiꞌmarena 


text:
séna epín-dáópaꞌa kurékai moórá-poigo áwíꞌa tónki koawáneyambo kwaásimo ímo ayáákainda-poi ándáma iyátuwekai áíꞌmaekai tekaiyó. 


text:
moóránankomo tuwánénamo nóra óyáekai óyómo sínakai anóndako ayááꞌmaeꞌa konasá áíꞌmaesa koyauweránááowe siyé simámékaiyo súwasarai 


text:
kuyaná mimpóímá ontaráꞌá ándánei anumarampimbá kwímarowana máyowasarai koawánésarai minándá koiyatúwóyana 


text:
aivaꞌá nááún-kwaasiye Ísun-ánaaemba nááún-kwaasiye anónkar-anonkaꞌa sésa Ísóigo aiꞌmáráísana kunkáiwaimba Áánútu kaweꞌá kwéumankaiye. 


text:
kentáá síkwáꞌná Tévítimo kawáá-uraintemba miráráámbá íníye. kwenáwíꞌa mósá kwémaraumne anónkar-anonkaꞌa suwaná 


text:
Ísu Yérúsaremu-naopaꞌa kúmba anóm-bonoꞌ-naumpaꞌa uména amápa-tantaaꞌa awánéna enónkaꞌa kwená kwayó-kwáásí sísamaivakemba kaeꞌá kumbaimái-kwaasi tíꞌmaena Pétáni-naopaꞌa kuráiye. taaigóná kwaasái. 


text:
<pb/>Pétáni-naopaꞌa kogwáúmba usá aaváyaavimba mindáópaꞌa tuwésa aampaꞌá kumbá Ísumba ááima ankówana 


text:
moórá-taigo áwíꞌa víkima kwáyowana mintáéramba nánáe séna ááimpaꞌa kwéna awánómba arambó iyáí-kánáámó ímo túmba íma iyéna ánáwe suꞌmai kwáyowana avakáá uwááena 


text:
mintáígóntávéna séna ená arambá íma iyáníyone. moórágwaraꞌa kwaási ená arambá íma nánááowe súwasa kwená kwayó-kwáásí mináímbá ísaraawe. Ísu anóm-bonoꞌ-naumpaꞌa iráin-kwasai. 


text:
<pb/>Ísumo sún-aimba isésa Yérúsaremu-naopaꞌa kumbá Ísu anóm-bonoꞌ-naumpaꞌa iyéna monoꞌ-náúmpáꞌó meéyámbó kwémayon-kwaasi tuwánéna utiꞌmátuwena monoꞌ-nánkóná óntambo meéyámbárón-kwaasiti taareimá tawísíyuwena Áánútuntavai imáyáa ésa máái-numama kwéamun-dumama meéyámbárón-kwaasiti taareimá tawísíyuwena 


text:
Áánútun-aai aúváí-kwandaaivimba agaimaréna séna kesí naantaváí sésa Áánútumpaꞌo námúnaamo sen-dámbá isasá óꞌon-oꞌom-barapaken-kwaasi tésa námúnaa kwésewe agaimaréna siráiye. ánivo umóyán-dáúmpáꞌó ontenkáámbá uráawe Ísu siráiye. 


text:
<pb/>Ísu súwasa mono-káwáá-kwáásíyé ámáámba sun-kwáásíyé Ísuna ámááyu-aimba kwésesa sáwíva-kwaasimo Ísun-aaimo ísámae kwéiyuntavai táátavai ésa Ísumba tuvuwónááon-amba kwéavakaa-uwasa 


text:
<pb/>Ísu kwená kwayó-kwáásíyé kogwaésa usásinesa aampaꞌá kumbá víki-taima awánomba ánúka toꞌmai amápaꞌa móayankagurowana 


text:
áraiꞌa simátimeꞌa séꞌa maanómátáváímo séꞌo iré mapámbai nompáꞌá kumuwómó síyawai ímo kaer-ímáyáámó tokésamo súndantemba áraiꞌa íníye síyanamo éna áraiꞌa mirá íníye. 


text:
mindáyavai Áánútumpaꞌa námúnaa séꞌa óꞌon-oꞌon-tantaatavai áísaa eꞌa sembá áraiꞌa Áánútu kanaán-umai súwaꞌnaa umásinkaiye sembá kanaán-umai kwétuwaꞌnaa-iye. 


text:
Áánútumpaꞌa námúnaa sembá sáwíꞌo umátínkaraamba anondá sáwíꞌa ónaumne-imayaa íma éꞌa ivátuwaaro. mirámó íyanamo éna kentivo kwíyómpakewai keinárawaꞌa sáwíꞌo kwéomba maitiyuwáníye. [ 


text:
ánivo sáwíꞌo umátínkaraamba úwoimo imáyáamo úmae iyéꞌo ímo ivátuwaiyanamo éna kentivo kwíyómpakewai sáwíꞌo kwéomba íma maitiyuwáníye] Ísu siráiye. nááwa aiꞌmákaisa tiráano siráan-kwasai. 


text:
<pb/>Ísu kwená kwayó-kwáásíyé ókwaraꞌa Yérúsaremu-naopaꞌa kumbá anóm-bonoꞌ-naumpaꞌa kwénaauwasa mono-káwáá-kwáásíyé Yútaa-anon-kwaasiye ámáámba sun-kwáásíyé Ísunopaꞌa tésa 


text:
miwímá keáímbá sésa nórayaawa sénaumno. Áánútu simámakaisana nombá pétinkaraiyemo senanayáámó éna nóra séra Yónin-aaiyavai íma áraire siráao síníye. 


text:
kwaási simámakaawana nombá pétinkaraiyemo senasayáámó ésa úwoi-kwaasi sínkamonaaowe. úwoi-kwaasi sáwíva-kwaasi Yónintavai sésa Áánútun-aai simásimakaiwai uráiye kwésemba pósa áwááꞌa siyénááowe mirá keáímbá sésa 


text:
Ísuntavesa sésa emó sísaa ónda-ainta íma ísaraumne suwaná Ísu séna ímo simásimiyaꞌa nááwampinkena mairéraꞌi. asirayám-báyáí kwémayaunda-aimba íma simátimenaumne Ísu siráiye.<pb/>


text:
Ísu kwántámai-aimba simátimena séna moóráwai óntan-kurima úmakena ándá-aran-kigau úmarena ándá-arankona tááveꞌa úmarena ándá-arambo mapándáápá ínana anombó kumínín-taaveꞌa úmarena óntan-damba kígauvaꞌo taviyí-námbá úmarena ayáátáákaꞌa óꞌom-baravaꞌa koménae séna maankígáúráꞌó taviyíyawaimo éꞌa kesáváí évakar-aramba maéꞌa évakaꞌa kembá siyúwáaro simátimena óꞌom-bapaꞌa komáyáísana 


text:
arambó ávumo kain-kánáá tisaná aanávómá kesí ándá-aramba komayaaó séna kwená kwayóꞌnáꞌá aiꞌmáráísana minkígáúráꞌó tavíyéwaitopaꞌa tisasá 


text:
aanávómá moóráwaimba aiꞌmáráísana tisasá minkígáúráꞌó tavíyéwai tátoꞌmai aꞌnómbá tuvámbai sáwíꞌa umánkówana kówisana 


text:
aanávómá moóráwaimba aiꞌmáráísana tisasá tátoꞌmai tuvúꞌmárááwana púwísana aanávómá moórá-mora-umai tiꞌmáráintemba tewasá tínkamba tinkamba kwéowasa évakaꞌa púwówasa évakaꞌa tayauwéráawana 


text:
aanávómá kímborawai kwenááninkomba póna kwená imáyáama ámakaiwaima máyáimba ayáátáákaꞌa imáyáa eémena kesááninkon-aai isánááowe séna aiꞌmáráísana 


text:
tisasá minkígáúráꞌó tavíyéwai awánésa keáímbá sésa aanávómbá ááninko kwétimba póta tuvúwónana puwéna maankígáú íma mayáínata kesáá mayánáe sésa 


text:
Ísu mináímbá simásuwena séna minkígáúgó aanávómá mirá íníye. téna kígauraꞌo tavíyéwaima tínkaminasa puwíyana óꞌonkaa-kwaasi kesí kígauraꞌa tavíyéro síníye. 


text:
Áánútun-aai aúváívimba awánaraawe. maarán-áímbá agaimaréna séna<pb/>óntan-damba on-kwáásí moórá-ontantavesa sáwíꞌa kwéiye sésa maisukáawe. aáno minóntánkó ávonkaamba uráiye. 


text:
mono-káwáá-kwáásí mináímbá isésa kentááyáváíyá siyé sésa tátoꞌmai tuvuwónáe sésa umbá amápa-kwaasiyavai tááꞌa kówasa ivátuwesa kuráawe. táákísi-aintavai áísaa uráan-kwasai. 


text:
<br/>mono-káwáá-kwáásí kwésa Ísumba áísaa íyana sáwí-aimbo sínasa aaivimbá mayankánááontavai ámáán-kawaa-kwaasivinkemba évakarawaiye Éróti amááraawivinkemba évakarawaiye tiꞌmárówasa 


text:
Ísunopaꞌa tésa sésa anóndakoo árai-kwaasi po kwaási táároi íma inkaisé anón-kwaasiye úwoi-kwaasiye táároi íma inkaisé tirumbá airáꞌmái-aimba íma séma Áánútuna aambó kwáráan-aimba arupí umái kwésimatimendaya ísaraumne. emá nóra se kwéisaano. kanaarátááwá táákísi-ontamba Árómáani-kamaani-kwaasiya timénaum. íya timénaumno. timénaundaya Yútaa-kwaasiya kentáásí ámáána araaisénaundayaꞌiyompo 


text:
timénaum. íya timénaumno suwaná Ísu miwí tááma iséna kaumbo-káér-ainkwara-kwaasin-owe séna kentáváí sáwí-aimbo síndawe séꞌa kwésisaa-owe. moórá-ontamba maimái máagaraasinkaaro súwasa 


text:
maimái máagaraarankowana séna nááwa óikaana uráinkara áwíꞌa kwáyáiyo súwasa miwí sésa Árómáani-kamaani-kawaanako óikaamba isaná áwíꞌa kwáyáiye suwaná 


text:
Ísu séna Árómáani-kamaani-kawaanakondei kwembá áméro. Áánútundei Áánútumba áméro súwasa mináímbá ísówana tááꞌa kówasa íma aaí siráawe. pukémpinkemba usásinanaaon-kwasai. 


text:
<br/>suwasá Sátúsi-monor-aimbo sun-kwáásí púwómpinkemba íma usásinanaaowe kwésun-kwaasi pósa Ísunopaꞌa tésa sésa 


text:
anóndakoo naaóváꞌá Mósesi séna moóráwai aaraí maimakéna iyámpói íma ankéna púwísana ávákoma maimakéna awaaóná anondáwe séna iyámpói ankáníye siráiye. 


text:
kwenánaaenkewai kwareꞌá maimakéna iyámpói íma ankéna púwísana kwenánaaenkewai kwareꞌá maimakéna iyámpói íma ankéna púwísana mirá eémesa 


text:
kwaási pukémpinkemba usásinaaomba Mósesi mináíntáváí agaimakáiye. aúváívimba agaimaréna séna áru-tairaꞌa iramá kaimbá íma mintáímá kágwisana mintáívínkémbá Áánútu Mósesintavena séna Áánútu úne. enaíkwáꞌná Ááváramune Áísákaane Yákópone miwítí Áánútu úne siráiye. Áánútu mináímbá siráimba minkáúmbó-kwáásí áꞌa púwúwasa utamántínkaraambanivo 


text:
mináímbá siráimba pósa miwí úwoi máyáawe. ánivo kentááima sáwísawaa-aimba siráawe Ísu siráiye. aivar-ámáánkóná kwaasái. 


text:
<br/>súwana ámáámba sún-kwaasigo ména amápa-kwaasimo sumbá iséna Ísuna usáyaaitamai-kwasai iséna Ísumba áísaa ena séna Áánútuna ámáámpinkemba nóran-amaana aivar-ámáámbán-iyo súwana 


text:
Ísu séna aivar-ámáámbá sénaumpo Áánútun-aai aúváívimba agaimaréna séna<pb/>Ísareri-kwaasi maísáaro. Áánútu kentáásí Ísóigo éna mimbórá-Ísóígómán-iye. 


text:
Áánútumpaꞌa kentí Ísóigomba kentiruné kentí imáyáawe kentimané kentí asirayáné áméro agaimaréna siráiye. 


text:
miwá ánaaenken-amaamba sénaumpo ísáaro. Áánútun-aai aúváívimba agaimaréna séna<br/>kesáváí-ímáyáámó ontembá kentí<br/>kwaásiti imáyáagwaraꞌa oró agaimaréna siráiye. minkáér-ámáánkómá amápar-amaamba usáyaaitaraiye Ísu simámuwana 


text:
kesáámá Áánútumpaꞌa kesirumbá imáyáama kesí asirayámbá kwempáꞌá tuwéta mirá onó. kesáváí-ímáyáámó úndantenta kesí kwaásiti imáyáagwaraꞌa onó. minkáér-ámáánkómá amápar-amaamba usáyaaitaraiye. toómbá sipisípima iravímbá agaimái Áánútumba amúndanivo mindágwaraꞌa usáyaaitaraiye séna 


text:
mindáꞌó súmba kawer-ímáyáávínkémbá súwana póna Ísu iséna séna Áánútumo kawááimba kwená egwaaꞌá máyáane súwasa ísómba Ísun-aaiyavai tááꞌa kóntavai íma áísaa úmaesa iráawe. Áánútumo usásinankaiwai Káráísitina kwaasái. 


text:
<pb/>íma áísaa úmaesa íyúwana Ísu anóm-bonoꞌ-naumpaꞌa uména kwésimatimena séna ámáámbo sen-kwáásí sésa Káráísitima Tévíti-andaraken-kwaasiman-iye kwésevo 


text:
naaóváꞌá Áánútun-amanko Tévítimba imáyáa amúwana Tévíti Káráísintavai séna kesí Ísóigoman-iye siráimba monor-ímá agaimakón-auvaivimba Tévíti agaimaréna séna<br/>kesí Ísóigontavena Áánútu séna kesiyáánúrapaꞌa asirayán-áyámpáꞌá maraꞌá ménaꞌa ená namuro-kwáásí usáyaaitaanasa miwí ánásanaaowe Áánútumo siráin-aimba Tévíti siráiye. 


text:
miráumai Tévíti Káráísitintavai séna kesí Ísóigoman-iye siráimbanivo nóraumaiya kwemá Tévítin-andaraken-kwaasiman-iye Ísu súmba Káráísiti Tévítina Ísóigoma éna Tévítin-andaraken-kwaasigoman-iye. úwoi-kwaasi amápaꞌa Ísun-aai isésa aamoí uráawe. ámáámba sen-kwáásítí aambá kwáráavo siráin-kwasai. 


text:
<pb/>úwoi-kwaasi amápaꞌa Ísun-aai isésa aamoí kwéuwana Ísu kwésimatimena séna évakaꞌo ámáámbo sen-kwáásítí aambá kwáráavo. minkwáásí ayáátáár-ampantama iyésa naaópaꞌa avuvumpaꞌá kwénaauwasa pósa kwaási tuwánésa sésa anón-kwaasin-owe kwésewe. 


text:
minkwáásí monoꞌ-náúmpáꞌó umáyáapaꞌo anón-kwaasimo maí-áyámpáꞌá umésa tanómbo kaúvópaꞌo máyáapaꞌa kawer-áyámpáꞌá mésa kawe-tómbá kwénaawe. 


text:
minkwáásí ketor-íníntí óísankwara naankwaráꞌá umóyámbá kwémaesa kwaási suwánésa súwíꞌa mósá maráígwáe sésa kampakómbá tavisimái-namunaa kwésewe. mirámó owáíná anondá umbai-yántááꞌá mayánááowe Ísu siráiye. ketor-ínínkó Áánútumpaꞌa óntamba tukáin-kwasai. 


text:
<br/>simásuwena Ísu anóm-bonoꞌ-naumpaꞌa ména óntambo túwón-anaveunkona egwaaꞌá ména tuwánómba kwaásiyomba tésa óntamba túwómba sáwívar-oisankwara-kwaasi sáwívar-ontamba túwówana 


text:
Ísu kwená kwayó-kwáásí tááyena séna áraiꞌa simátimeꞌa séꞌa minkétór-ínínkómó túwáin-ontankoma amápa-kwaasimo tukáan-ontamba usáyaaitaiye. 


text:
miwímá sáwívar-oisampinkemba évakaꞌa tukáavo kwemá sáwíyan-oisampinkemba mútúꞌa túwáimba póna óísan-iyaaimba méniye Ísu siráiye.<pb/>


text:
Ísu mináímbá simásuwowasaya anóm-bonoꞌ-naumpakemba kárúwesa kúmúmba kwená kwayó-kwáásívínkémbá moóráwai anóm-bonoꞌ-nantavai séna úwé awánaao. maanóntán-dámbá kaweꞌá kwáyáísana minóntámbá anón-ontamba kwáyáiye súwana 


text:
Ísu séna maanánón-dámbá awánaaro. aáno kwaási tésa mindámbá amápaꞌa tawísíyuwesa amápar-ontankwaraꞌa tawísíyuwanaaowe Ísu siráiye. sáwí-kanaa tíníye siráin-kwasai. 


text:
<pb/>Ísu mináímbá simásuwena Óríve-omakaꞌa uména anóm-bonoꞌ-namba awánómba Pítaawe Yémésiye Yóniye Éndaruwe kíraumai-kwaasi Ísumo kweyáá máyonkaꞌa tésa áísaa esa sésa 


text:
emó sénda nósa-tawaiya tíníyo. nóran-awaamera ínata séta ákíraꞌa Ísumo simbá mirá íníyeya sénaumno suwaná 


text:
sáwíva-kwaasi tóyo ésa kesúwíꞌa mágwétesa sésa Áánútumo usásisinkaiwai úne síyasa sáwívarawai minkámpár-áíntáváí áraire sénááowe. 


text:
moórá-ayampa-kwaasimo ésa óꞌon-ayampa-kwaasiye ááiꞌa tiyánááowe. moórá-kawaa-kwaasigomo éna moórá-kawaa-kwaasigona amááraayavai usásimbai ááiꞌa tíyáaro sínasa usásinesa ááiꞌa tiyánááowe. óꞌon-oꞌom-baravaꞌa anóm-barima táníye. óꞌon-oꞌom-baravaꞌa ayawaimá táníye. mirán-tántááꞌó paárínaꞌa séꞌa amápa-tantaaꞌo ánásanin-kanaa íma tiráivo iyámpóímo tinkánáe owanamó anón-tiꞌo intembá umbai-kánáámó tínímba miráumai ááimba ásáiye seró. 


text:
<br/>mirán-áíntáváí kárákwiyoro. mono-káwáá-kwáásí keinárawaꞌa tíꞌmaesa anón-kwaasitopaꞌa mótinkesa aaivimbá maitinkésa monoꞌ-náúmpáꞌá mótinkesa tínkamesa kentáváímó asiramáímo máyáantavai tátoꞌmai tíꞌmaesa kámááni-anon-kwaasitopare kawááon-kwaasitopare mótinkesa aaí simátinkaiyaꞌa minánón-kwáásí kesáái simátimenaaowe. 


text:
aivaꞌá áséi-kwasai amápaꞌ-maravaken-kwaasi simáti simati kwéiyana naaémba amápa-tantaaꞌa ánásai-kanaama tíníye. 


text:
tátoꞌmai aaimó simátínkénkaꞌa nóran-aina sénaumno-imayaa íma anómba éꞌa íma kentí imáyáavinken-aimba sénááovo Áánútun-amanko sénááon-aimba úwoi tááka tinkáínaꞌa mináímbá sénááowe. 


text:
kentáváímó asiramáímo máyáantavai amáparawai tíyámba umátinkanaaowe. ímo ivátuwesamo kentáváímó asiramáímo méwai ánásai-kanaaraꞌa Áánútu tíꞌmai kawepáꞌá métinkaniye. sáwí-kanaagona kwaasái. 


text:
<pb/>Ísu mináímbá simásuwena séna naaémba ávááraumai inkaisí-yántáákómá uwóvíꞌa ií-márúkáꞌá paáriniye Ísu siráiye. kemá Mááka séꞌa maanáúváímó torausíyawai tááko pééi sínaꞌa ísáaro kwésune. Ísu séna uwóvíꞌa ií-márúkáꞌá paárínasa awánanaaomba Yútiyaa-maravaꞌo máyaiyan-kwaasi omápata isaaisésa iyónááowe. 


text:
mirán-úmbáí-yántááꞌó kwénin-kanaa Ísóigo ákíse úmakaiye. mirán-úmbáí-yántááꞌó kwénin-kanaamo ayáátáákaꞌo kwéininkakai amápa-kwaasi íma úwoi túvamai máésino. Áánútu ítámakain-kwaasiyavai imáyáa éna mirá-úmbáí-yántááꞌá ákíse uráiye. 


text:
miwíyáváí árai-kwaasin-owe sevó séꞌa íma paáruraankaꞌa aivaꞌá simátimumpo kárákwiyoro Ísu siráiye. Ísu marapáꞌá kumínín-kwasai. 


text:
<pb/>Ísu mináímbá simásuwena séna mirán-úmbáí-yántááꞌá tínín-kanaama ánásainana aaváúmá túnkwinana kwíyómba íma sán-káínana 


text:
kwíyómpaken-kwayoꞌnarawaꞌa tiꞌmáráanasa Áánútumo ítámakain-kwaasi amápaꞌ-maravakemba tíꞌmaesa moórávimba torupanááowe Ísu siráiye. 


text:
<pb/>Ísu mináímbá simásuwena séna moórá-tai naí-táígó áwíꞌa víki-taigontavai imáyáa umái ísáaro. aráságáyómó agayáínda awánéꞌa séꞌa áúꞌo sínín-kanaa sáwíyankaꞌa tíníye sénááowe. 


text:
mirámó íníntenkaan-umai maarán-áímbán-iye. moórá-anondako némpaꞌa kwááyu koménae séna éna kwená mayáí-kwáásíyávéna mayáí máyáaro séna tiꞌmáꞌmai kwégwena ontaráꞌó kawááiwaintavena séna taviyiyó séna kóuraiye. 


text:
naankóná aanávómó tínímbo ímo ísaraantemba kéꞌnaamba kemá kúmónda-kanaama íma ísaraavo kárákwimai máéro. enáíndararaꞌi. noꞌwáámpinaꞌi. irataróráꞌi. kwáyáꞌwáiyaꞌi. kumónaumno minkánáá íma ísaraavo 


text:
Ísu mináímbá simátimuwana naaóváꞌó Áánútu Yútaa-kwaasi tíyótaasa í-tánómbá ímo intóráin-tantaakwara-pereti kwéagayon-kanaama ayúnkaraamba kauvónaumpo sésa kae-táwaima úwoi mésa mono-káwáá-kwáásíyé ámáámba sun-kwááíyé sésa nóraumaiya Ísumba aúpáꞌá tátoꞌmai inkamónaundayaꞌiyo. 


text:
<br/>suwaná Ísu Pétáni-naopaꞌa koména moóráwai áwíꞌa Sáímonina naaúmpaꞌa áúma kárúkokovaaꞌa uréna ánásarowaina naaúmpaꞌa ména toómbá kwénowana moórá-ininko iyéna áséi-kwiyumba úm-basawemba anón-ontankakemba meéyámbakaim-basawemba maimaéna iyúmba minánávéúnkó óiꞌa móankaisuwena Ísu aꞌnómpímbá atímarowasa 


text:
mimbásáwémbó óꞌowimo timénamo anón-ontambo mairénamo ímo óísambo makáan-kwaasi tíméraambaniye sésa minínínkómbá áwááꞌa áúwana 


text:
minínínkómá kwená imáyáavinkemba kaweꞌá umái pésinkaiye. púwóndaraꞌa masawémba pésinkesa utamásinkanaaovo minínínkó áꞌa masawémba pésinkaiye. 


text:
áraiꞌa súmpo maísááro. kesí áséi-aimba amápaꞌ-mapaꞌa kwésimatimewasa minínínkómá umásinkain-aimba kwésimatimiyasa táákaꞌa maránááowe Ísu siráiye. Yútási Ísuna kuntaruꞌá mairáin-kwasai. 


text:
<br/>súwana Ísuna kwayó-kwáásí sísamaivakemba kaeꞌá kumbaimái-kwaasivinkemba moóráwai áwíꞌa Yútási moórá-awiꞌa Isakéríóti mono-káwáá-kwáásítópaꞌa kwéna séna túwaꞌnaa onaꞌá Ísumba tátoranaaowe súwasa 


text:
isésa aamoí kwéesa sésa mirámó inda-méyámbá óntanta aménaumne suwaná nóraumai Ísumba agaráátínkáanasa tátoranaao-imayaa ááimba ásámai uráiye. tíyótaasa í-tánómbá kauráan-kwasai. 


text:
<pb/>Yútaa-kwaasi ímo intóráin-tantaakwara-pereti kwéagayon-kanaa túntemba tíyótaasa í-tánón-kánáá sipisípi-araaꞌa tuvúꞌmái kwégauvunkaꞌa kwená kwayó-kwáásí Ísumba taáísaa esa sésa náávara tíyótaasa í-tánómbá kogauvónaundayaꞌiyo suwaná 


text:
kaeꞌá tiꞌmaréna séna Yérúsaremu-naopaꞌa kwíyana moóráwaimo nonánámó maimaénamo kwíndawaimba kóánaaemba kwáráakaiyo. 


text:
kwemó naaúmpaꞌo iyínanamo naankó avowámó máyáinakai kosimámekai anóndakoma áísaa ena séna kesí kwayó-kwáásíyé náán-ayampara tíyótaasa í-tánómbá nánaumno kwésiye kosimámékaiyo. 


text:
kwemá avóvomayaaꞌ-nankomba anón-ayampaꞌa agaráátinkaniye. kísuvuꞌo umándanaaon-tantaaꞌa mimpímbá kwáyáiye. amápa-tantaaꞌa arúsámarekai minkáꞌá kausínkáakaiyo súwasarai 


text:
mindárai isésarai Yérúsaremu-naopaꞌa kwésarai Ísumo sún-tantaaꞌa kwáyowasarai minkáꞌá tanómba mágauwankaraaiye. 


text:
toómbá kwémandesa uwaná Ísu séna keinárawapinkemba moóráwai keséya toómbá kwénaiwaima kembá namuro-kwáásíráꞌá agaráátinkaniye súwana 


text:
naaóváꞌá Áánútun-aai aúváívimba agaimaréna séna kwaási úrandako kumpaáríndawai puwíníye siráintemba póꞌa púwónana namuro-kwáásíráꞌó agaráátinkaniwai sáwí-meyamba mayáníye. kwembó ímo maránkaraankakaankasi kaweꞌá isinó Ísu siráiye. Ísu kwená kwayó-kwáásí toómbá tímakain-kwasai. 


text:
<br/>súwasa toómbá kwénowana Ísu péréti maisoréna Áánútumpaꞌa súwi séna topámbai tímatuwena séna mindá kesúman-ivo maimái naaró séna 


text:
ándá-aran-dombo kwáyon-anaveumba maisoréna Áánútumpaꞌa súwi séna timúwasa amáparawai nowaná séna mindá kesí naaemán-iye. 


text:
kesí naaemá sáwívarawaiyavai kumínímba póna Áánútu kesé tarúmai máyáawe séna mináúná-áímbá simái tarúmakaiye. 


text:
simátimeꞌa séꞌa ókwaraꞌa ándá-aran-domba íma nánaumpo Áánútu kwená kwaási kwégawaaipaꞌa méꞌa ándá-aran-domba aúná-nomba nánaumne Ísu súwasa 


text:
Áánútuntavai ísámai monor-ímá simásuwesa mindáúmpáꞌá tuwésa Óríve-omapaꞌa iráawe. Pítaa ánaaemba umásinkaniye siráin-kwasai. 


text:
<pb/>Óríve-omapaꞌa umáyówana Ísu simátimena séna Áánútun-aai aúváívimba agaimaréna séna Áánútu séna<br/>sipisípiraꞌo kawááiwaimba tuvúwónana puwínasa<br/>sipisípiyomba kóyáwé ónááowe Áánútu siráiye siráimba póna tááꞌa káínaꞌa siyuwéꞌa kóyáwé ónááowe. 


text:
ánivo púwónasa utamásinkaiyaꞌa usásineꞌa kentí aivaꞌá Káríri-ayamapaꞌa konaꞌá kesínaaemba kónááowe Ísu súwana 


text:
Ísu séna áraiꞌa simámeꞌa séꞌa ívéꞌ-noꞌwaamba kokórigo íma kaekáꞌá áái siráindaraꞌa emá kaumboráꞌá kentáváí se íma awánáúnda-kwaasiye síníyone Ísu Pítaantavai súwana 


text:
Pítaa asiramái séna entémo sínkamonae íyaꞌo éꞌa íma auwéꞌa kónaumne súwasa kwená kwayó-kwáásí amápaꞌa mirá simásaraawe. Ísu Kétésémanivaꞌa námúnaa siráin-kwasai. 


text:
<br/>amápaꞌa mirá simásuwesa Ísuwe kwená kwayó-kwáásíyé taai-kanáágúnéyómbá áwíꞌa Kétésémanivaꞌa komésa Ísu simátimena séna maankáꞌá máyaiyaꞌa Áánútumpaꞌa námúnaa kosénaumne séna 


text:
simátimena séna kesirunkómá umbaiyé taisaꞌá póꞌa puwóraꞌnaraamba umái máyaumne. maankáꞌá méꞌa kárákwimai máéro séna 


text:
tiyuwéna egwaaꞌá kwéna Áánútu anóndaꞌan-iye séna maraꞌá kumbaéna námúnaavinkemba séna kesivoó amápa-tantaaꞌa kanaán-umai kwéonda po kanaán-iye sémo e maanúmbáí-yántááꞌó kesópaꞌo tínímba maisiyuwéma ánivo kesí imáyáa íma kwarénaꞌa ená imáyáa kwáráano Ísu siráiye. 


text:
<pb/>Ísu námúnaa simásuwena kwená kwayó-kwáásíráútópaꞌa téna tayuwánómba tuún-kwaigurówana tayúsena Pítaantavena séna Sáímoniyo aún-kwaiguréma íma kanaaráꞌá sáwíyankaꞌa kárákwimai máyáane. 


text:
Sáátáánigo tísaa umai isánáe-aimba kentópaꞌa síyáváínivo Áánútumpaꞌa námúnaa seró. imáyáago kató isaná áúgomo umbaimó taimbá mindá aúgávaaꞌa kwéiye simásuwena 


text:
kwená kwayó-kwáásítópaꞌa téna tayuwánómba tuún-kwaigurésa túgávaate kwéuwasa nóran-ainaꞌi. anondá íma simámuwana 


text:
tiyuwéna kéꞌnaamba námúnaa kosimásuwena koyauweréna minkáúmbónárauyavai séna tuúmó kwaiguréꞌo máyáamba áꞌanivo kemá kwaási úrandakomba sáwíꞌo kwéon-kwaasiraꞌa agaráátinkainasa tátoranaaon-kanaa kwétivo 


text:
<pb/>Ísu mináímbá kwésuwana kwená kwayó-kwáásí sísamaivakemba kaeꞌá kumbaimái-kwaasivinkemba moóráwai áwíꞌa Yútási túmba kwesé sáwíva-kwaasi taánasatagwara ánáyatankwaraꞌa maimaésa tumbá mono-káwáá-kwáásíyé ámáámba sun-kwáásíyé Yútaa-anon-kwaasiye miwímá tiꞌmárówasa tumbá 


text:
ááéma Yútási Ísumbo agaráátinkanintavai simátimena séna paruvará umánkáandawaimba tátoꞌmai áíꞌmaeꞌa tavíꞌmaeꞌa koró siráimba 


text:
Ísuna kwayó-kwáásívínkémbá moóráwai taánasatama maimaéna aivaꞌ-mónó-káwáánákóná kwayó-kwáásígó ááꞌa agáúsuwowana 


text:
tun-kwáásíyávéna séna kentáváí umóyán-kwáásímán-iye séꞌa póꞌa taánasatagwara ánáyatankwaraꞌa maimaéꞌa kembá tátoranae séꞌa kwétewe. 


text:
sáwíva-tawai anóm-bonoꞌ-naumpaꞌa kesé méꞌa kesáái kwésimatimundaraꞌa íma kembá tátokaawe. naaóváꞌá Áánútun-aai aúváívimba agaimakáan-aimba kembó mirámó umásínkéneꞌa kwétewe súwasa 


text:
<br/>kúwasa Ísumba tátorowai áíꞌmaesa aivaꞌ-mónó-káwáánákóná naaúmpaꞌa móankesa mindáúmpáꞌá mono-káwáá-kwáásíyé Yútaa-anon-kwaasiye ámáámba sun-kwáásíyé torupamái máyón-daumpaꞌa móankowana 


text:
Pítaa tínaaemba nénkaꞌa teémáyomba aivaꞌ-mónó-káwáánákóná máápar-ontavinkemba iréna naamaúvaꞌa ména i-kwáásíyé iraráꞌá koména irá kwégauviye. 


text:
<pb/>Pítaa irá kwégauvuwasa mono-káwáá-kwáásíyé Yútaa-anon-kwaasiye amáparawai Ísumba tuvuwíyana puwíní-ainkona ááimba avakáá-uwana íma kwáyowasa 


text:
kwemó sisatáámó isáúndaya anóm-bonoꞌ-namba kwaási uráan-damba tawísíyuweꞌa kaumbo-táwai kwaisuwéꞌa kwaásimo ímo íyan-damba ónaumne siráiye suwasá 


text:
Ísu iséna íma aaí súwana aivaꞌ-mónó-káwáánákó áísaa ena séna kesáámó áwíꞌo mósá maráúndawai ááninko e Áánútumo usásinankaiwai Káráísitiyaꞌona simásimiyo súwana 


text:
Ísu séna kemá úne. suwánáínaꞌa kemá kwaási úrandako Áánútu asirayáwáímá ayáánúrapaꞌa asirayán-áyámpáꞌá uméꞌa ainámpímbá kumónaumne Ísu súwana 


text:
aivaꞌ-mónó-káwáánákó arumbá sáwíꞌa kwéuwana kwená unáánkwátói tarátuwena séna Áánútumba akáꞌáámba simánkena kwesáváí simbá póta mináíntáváí aaivimbá mayankéta óꞌon-aimbo simánkáamba avakáá únda póta ivátá tuwéta 


text:
Ísumba tuwirááíma kwirankésa aúrampaꞌa ampantanéí káátamakesa kwétuvuwesa sésa esáváí se Áánútu usásisinkaiwai úne séndawai ómpo kemá nááwa kwétuvuwuna simásimiyo kwésuwasa i-kwáásí áíꞌmai tiyáándei tuvúkáawe. Pítaa íma awánáúnda-kwaasiye siráin-kwasai. 


text:
<pb/>Pítaa naamaúvaꞌa ména iraráꞌá kwégauvuwana aivaꞌ-mónó-káwáánákóná kwayór-árásígó téna Pítaamba takarákéna séna Ísu Násáretivakewaise maéndawai óne súwana 


text:
moórágwaraꞌa Pítaa séna ímaniye simásuwena máyowasa sáwíyankaꞌa máyómba Pítaantavesa sésa áraita súne. Kárírivakendaꞌa po kwená kwayó-kwáásívínkéndáꞌá óne suwaná 


text:
Pítaa aikaꞌá maréna séna kampar-áímbó kwésenanamo éna Áánútu sínkaminiye. síyawaimba íma awánáúndanaꞌan-iye kwésuwana 


text:
kokórigoma moórágwaraꞌa áái súwana Pítaa Ísumo simámun-aimba áákaꞌa maréna mirá siráinkaꞌa kokórigomo kaekáꞌó ááimo ímo siráindaraꞌa emá kaumboráꞌá kentáváí se íma awánáúnda-kwaasiman-iye síníyone siráimba mináímbá áákaꞌa maréna ávááraumai iviꞌá taráiye.<pb/>


text:
iviꞌá tówasa aaváúmá usónkaꞌa mono-káwáá-kwáásíyé Yútaa-anon-kwaasiye ámáámba sun-kwáásíyé mimbórá-áímbá símaresa Ísumba ayáánkaꞌa asááúmaresa áíꞌmaesa Árómáani-kamaani-kawaanako áwíꞌa Páírátinopaꞌa máánkarowana 


text:
Ísu iséna íma anondá aaí súwana kámááni-kawaanaꞌa Páíráti sáwívar-imayaa uráiye. Ísumba arááꞌa tuvúwóro siráin-kwasai. 


text:
Ísumba Páírátinopaꞌa máánkónkaꞌa moóráwai áwíꞌa Párápási ándávaꞌa ména évakarawai kámááni-kwaasiye ááiꞌa tíyónkaꞌa kwemá moóráwaimba tuvuwúwana puwúwasa ándávimba ánkarowana máyowasa 


text:
Páíráti imáyáa éna séna mono-káwáá-kwáásí Ísuntavai íma anón-kwaasi-iꞌa ínkwáe sésa tátoꞌmaesa kesópaꞌa máánkaraawe séna tísaa ena séna Yútaa-kwaasiti kawáánárá ayúrankanaumno súwasa 


text:
mono-káwáá-kwáásí úwoi-kwaasi sáwívarawai kwakwiyésa sésa Ísumba íma ayúrankaniyompo Párápásimba ayúrankaao simáméro suwasá isésa mináímbá simámúwana 


text:
Páíráti séna nóra-sawira uráinaꞌiyo súwasa anónkar-anonkaꞌa sésa taairaꞌá tuvuwíyana puwíno símae íyúwana 


text:
Páíráti miwí táái owé senasá aamoí umásinkaigwae séna Párápásimba ayúrankena i-kwáásí simátimuwasa Ísumba áwí-andanei áwírukuꞌnowana Páíráti séna áíꞌmai taairaꞌá mátuvuwiyana puwíno séna Ísumba i-kwáásíráꞌá tímakaiye. i-kwáásí Ísumba simái sáwíꞌa uráan-kwasai. 


text:
<pb/>Ísumba i-kwáásíráꞌá timúwasa áíꞌmaesa kámááni-kwaasiti naaúmpaꞌa móankesa amápar-i-kwaasi tááyowasa tamésa 


text:
naaeyayán-únánkwátói anón-kwaasiti unáánkwátóiman-iye sésa Ísumba umánkesa anón-kwaasiti kánumoꞌan-iye sésa áwí-andama owepamái Ísu aꞌnómpímbá kuvérankesa 


text:
kanaárááꞌa ankésa moórá-mora-umai kívairesa sésa Yútaa-kwaasiti kawáánáꞌá óne sésa tááúndei aꞌnómbá tuvántoꞌna kwéesa tuwirááíma kwirankésa 


text:
<br/>i-kwáásí Ísumba áíꞌmaesa kumbá moóráwai Sáíríni-naopakewai áwíꞌa Sáímoni kwemá Arekesándaawe Árúvusinte tivowámá kwemá Yérúsaremu-naor-ampaꞌa túwasa i-kwáásí tátoresa Ísumbo tuvuwónááon-taima áúgwaatarankesa sésa áwaꞌnaa úmae tiyó suwaná mirá úwasa 


text:
ándá-aran-domba mairésa áíꞌa ánásainkwae sésa ikaaꞌó vaí-yántááꞌá mimpímbá marésa Ísumba ámúwana íma naráiye. 


text:
<pb/>Ísu íma nówasa áíꞌmaesa taairaꞌá aíyayaampimba máyuvusumaresa kwená unáánkwátói mayánáe sésa aávéiya kwétiyaananaya nááwa usáyaaitaindawai mayáníye sésa mirá ésa 


text:
Ísumbo tuvúwúwanamo puwún-ainkona ááimba aúváívimba agaimarésa sésa Ísu Yútaa-kwaasiti kawáánáꞌán-iye agaimarésa taairaꞌá mósá marésa 


text:
naaóváꞌá Áánútun-aai aúváívimba agaimaréna séna kwemá sáwíꞌa on-kwáásí máépaꞌa máyáísasa awánaraawe agaimaréna sirónkaꞌa pósa mirá uráawe.] 


text:
taairaꞌá tuvúsúmarowasa évakarawai tésa tiyáámba tóipimba áákesa timánáantataꞌa umánkesa akáꞌáámba simánkesa sésa úwé emá séma anóm-bonoꞌ-namba tawísíyuweꞌa kaumbo-táwai kwaisuwéꞌa óꞌomba ónaumne siráampo 


text:
miráumai mono-káwáá-kwáásíyé ámáámba sun-kwáásíyé sésa óꞌowi túwaꞌnaa ena kwesáváí kwenáúma íma kanaán-umai áwaꞌnaa íníye. 


text:
Áánútumo usásisinkaiwai éꞌa Ísareri-kwaasiti kawáánáꞌá úne seémáyáimba póna áraiꞌo seémáyáindamo éna kweyááríkaꞌa taairakémbá kumínata awánéta séta áraiꞌa Áánútu áánimban-iye sénaumne suwasaráí miwímó suntembá umóyántémo uyan-kwáásíráí évarevar-akwampaꞌa taairaꞌá tuvúsúmarowairai Ísumba kanaárááꞌa ánkaraaiye. Ísu pukáin-kwasai. 


text:
minkáꞌó máyón-kwaasi isésa évakarawai sésa naaóváꞌó Áánútun-aai simátímakaiwaimba Íráiyaamba kwéaayaiye suwaná 


text:
moóráwai isaaiséna paru-táyánáma maimaéna ándá-aran-domba ikaaꞌ-nómpímbá tuꞌmaéna oviyen-támayopimba kinúvaimaena naínkwáe séna Ísu óikaꞌa mósá maréna séna Íráiyaama kuména taairakémbá kunayútuwani. íya kunayútuwaniyo séta amuꞌmaréta máyaumne súwana 


text:
anóm-bonoꞌ-naumpaꞌa ampanta-óntámá úmakomba sanaan-áyáírákémbá utavááꞌmaena marapáꞌá móru taváákaar-umai kaesé umágúwana póna Áánútunopaꞌa iyónááon-amba kwiꞌmakáiye. 


text:
Ísu anónkaꞌa kwésena puwúmba i-kwáásítí kawáánákó Ísumo anónkaꞌo sénamo miráumai puwúmba awánéna séna áraiꞌa kwemá Áánútu ááninkoman-iye siráiye. 


text:
<br/>mináímbá súmba sáwívar-inimba awánanae sésa tumbá némpaꞌa tamésa awánara. miníníntómpínkémbá moórá-inimba Mágátáraa-naopaken-ininko áwíꞌa Máríyaa úwana moórá-inimba aú-kwaasi Yémésinte Yósisinte tinówama áwíꞌa Máríyaa úwana moórá-inimba áwíꞌa Sárómi 


text:
miráumai-inimba Ísumo Káríri-ayampaꞌo naaúpaꞌo kwenánaaembo kwaꞌmaésamo áwaꞌnaa úmaesamo kuráan-inimba Ísu Yérúsaremuvaꞌa túmba miníníntómbá tésa taairaꞌá tuvúsúmaronkaꞌa némpaꞌa tamésa awánaraawe. Ísumba utamánkaraan-kwasai. 


text:
<br/>miníníntómbá tamáyówana Yútaa-kwaasi monor-áímbá kwéison-kanaa aaváyaaraamba kwáyowana ívékaamba enónkaꞌa moóráwai áwíꞌa Yósépi Árímátíyaa-naopakewai 


text:
kwemá anón-kwaasi éna kawe-kwáásí éna Áánútu kwená kwaási kawááiniye séna amuꞌmaréna máyowai íma ááꞌa kómba Páírátinopaꞌa téna Ísun-auma utánáivo simiyó súwana 


text:
Páíráti imáyáa éna ára pukuráínaꞌiyo séna i-kwáásítí kawáánákómbá ááyena séna Ísu ára pukuráínaꞌiyo súwana 


text:
Yósépi aúná-ampantama komaimaéna tiréna Ísun-auma taairakémbá tamaimái minámpáántávímbá asááumai maimaéna aúsámakon-ontam-buri-aivimba mámarena óikaꞌa anón-ontandei awááumasuwena kúwasarai 


text:
Máríyaa Mágátáraa-naopaken-ininko úwana araámáó Yósisimba anówama úwasarai mésarai Ísumbo utamánkomba taawánésa kurááiye.<pb/>


text:
Yútaa-kwaasimo agándon-kanaa ánásowasa kaumbo-ínímbá Máríyaa Mágátáraa-naopaken-ininko úwana araámáó Yémésimba anówama úwana Sárómi úwasa miráumai-inimba Ísun-auraꞌa áséi-kwiyu-masawemba mápérankanae sésa 


text:
aampaꞌá kwégwesa iséise ésa sésa murí-áígó óikaꞌa awááumasukaan-ontamba anón-ontamba póna nááwa akwásinkanintaaꞌiyo sésa 


text:
mimbúrí-áíráꞌá íyúmba moóráwai ívé-kwaasi kwayán-únánkwátóigwara-kwaasi minkáꞌá máyowasa awánomba tááꞌa kówana 


text:
simátimena séna íma tááꞌa kaíno. Ísumba Násáretivakewaimba taairaꞌá tuvúwówana púwíwaimba taawánanae séꞌo kwétemba pukáimpinkemba usásinena kówéna íma maankáꞌá máyáivo utamánkaraampimba uawánéꞌa 


text:
kwená kwayó-kwáásíyé Pítaa iyai kosimátimeꞌa séꞌa Ísumo siráintemba pukáimpinkemba usásinena kentí aivaꞌá Káríri-ayampaꞌa kwínaꞌa koawánanaaowe. mináímbá kosimátíméro súwasa 


text:
mimbúrí-áímá tuwésa tááꞌa kéna tiyántámbá tówasa isaaisésa kwésa tááꞌa kóntavai mináímbá íma kosimátímakaawe. <n>Mááka kemó súnda-aimba ánásaiye.</n> [ Ísu paárúwana Máríyaa awánarain-kwasai. 


text:
<br/>sontaaráꞌá ááéma Ísu pukáimpinkemba usásinena aivaꞌá Máríyaa Mágátáraa-naopaken-ininko aúrankaꞌa paárúwana ááéma Ísu minínínkó arumpinkémbá avakaeté-taravaa-kwamba mayáúkain-ininko aúrankaꞌa paárúwana 


text:
Ísumo aúvówanamo minínínkómó awánón-aimba simátimumba isésa íma ísámai kaweꞌá uráawe. Éméyási-naor-ampaꞌa Ísumba awánaraayan-kwasai. 


text:
<br/>minkákémbá kae-kwáásí aampaꞌá nén-ampaꞌa kwéguyana Ísu óꞌon-kwaasi túwawaakaamba makéna minkáéꞌnárai túrankaꞌa paárúwasarai awánésarai 


text:
koyauwerésarai Ísuna kwaási tasimátímúyasa ísómba íma ísámai kaweꞌá uráawe. Ísuna kwaási kwembá awánaraan-kwasai. 


text:
<br/>minkákémbá Ísuna kwayó-kwáásí sísamaivakemba moórá kumbaimái-kwaasi toómbá kwénowana Ísu paárúwasa awánowana Ísu áwááꞌa tiyéna séna kemá pukáundavinkemba usásinkaunda suwánaresa simátíméwaꞌa ísámai sirumbá kwéairaraawe séꞌa ísámai tuwarónaawaro kwéowe. simátímén-aintavai áraire seráámbá íma áraire siráawe simásuwena 


text:
kesááiyavesa áraire sésa kenkáꞌá agevamái mésa nombá peráíyana Áánútu miwímá sáwíꞌo umáímo máyáampinkemba iyátinkanivo kesááiyavesa íma áraire síyawaima Áánútu aaivimbá maitinkáníye. 


text:
kesááiyavesa áraire sésa kenkáꞌá agevamái máyáawai ímo awánaam-bayaima maésa kesí asirayándéí kwaási tirumpinkémbá taraváá-kwámbá maitiyuwésa óꞌon-aimpinkemba sésa 


text:
áwááviꞌo índa-iraankavayaambo tátoraiyanamo váíndamo ésa íma puwésa puwí-nómbó náíyambo ésa íma puwésa tíꞌo ín-kwaasiraꞌa tiyáándei tátoꞌmai asóvamatinkanaaowe Ísu siráiye. Áánútu Ísumba airówana iráin-kwasai. 


text:
<pb/>Ísóigo Ísu mináímbá simásuwowana Áánútu Ísumba áíꞌmaena kwíyómpaꞌa móankowana Áánútu ayáánúrapaꞌa asirayán-áyámpáꞌá máyowasa 


text:
Ísuna kwayó-kwáásí amápaꞌ-maravaꞌa áséi-kwasai simátímapaꞌa kuwaná Ísóigo kwétuwaꞌnaa-uwasa kwaási ímo awánaraam-bayaima mayówasa awánésa sésa maanáímbó simásíménta árair-aimban-iye siráawe. <n>mináímbá ánásaiye.]</n><pb/>


text:
Vírímóniyo kemá Póro maanáúváímá kwéagayaumne. kesí kwaási po kesé tágárotare mayáí kwémayaandawai isaaó. Ísóigona kwaási ená naaúmpaꞌa torupamái kwémaewai ísáaro. Ápíyaao kentáá símánaakogwaraꞌa isaaó. Ákípaasiyo keséya tágárotare asiramái mayáí kwémayaandawai egwáráꞌá isaaó. Ísu Káráísitin-aai simátimewandarakemba ándávaꞌa sínkaraawaꞌa méꞌa maanáúváí agaimái amúne. kenkáí síváko Tímóti kesé máyáiye. 


text:
kentáásivo Áánútuwe kentáásí Ísóigo Ísu Káráísitiye úwoi kwétuwaꞌnaa-esarai paru kwéumatinkaayantaveꞌa námúnaa kwésune. 


text:
<pb/>Vírímóniyo kentáásí Ísóigo Ísuwe aráápamai mé Áánútuna kwaásivimba arumbá kwétime máyaanda-aimba iséꞌa póꞌa Áánútumpaꞌa námúnaa kwésunda entávéꞌa imáyáa kwéeꞌa súwi kwésune. 


text:
enté kentési mayáígó moóráiꞌa kwéisata méta Ísóigowe tarúmaiya máyaundayavenaya kwemá kawetá kwéumasinkaisa awánaniyondayaveꞌa námúnaavinkemba Áánútumba kwéaisaa-une. 


text:
Vírímóniyo kesíváko po Ísóigona kwaásivimba arumbá kwétime túwaꞌnaa ónasa aúnáiꞌa umái máyáan-aimba iséꞌa aamoí kwéumankaunana sirunkó kaweꞌá kwéisaꞌa áwaꞌnaa umai námúnaa kwésune. 


text:
<pb/>Ísu Káráísiti asirayámbá símakaimba póꞌa íma inkaiséꞌa emá moóráiꞌa uwo séꞌa kwésundanivo mirán-áímbá íma sénaumpo 


text:
aánoumai kwempakémbá áísaa eꞌa séꞌa sendantembá mirá íníyone sénaumne. emá arumbá kwésimenaꞌa kemá sirumbá kwéamunda póꞌa aánoumai kwempakémbá simáméndaiꞌa mirá íníyone kwésune. kemá Póro Ísu Káráísiti kwená mayáí símakaimba kwémaeꞌa anónuꞌmai káúnasa ándávaꞌa sínkaraawaꞌa méꞌa 


text:
moóráwai áwíꞌa Ónísímasintaveꞌa kwésune. ándávaꞌa méꞌa Ísóigon-aai simámunana iséna Ísóigompaꞌa tisaꞌá séꞌa kesí iyámpóíraamba óne séꞌa póꞌa kwentávéꞌa kwésune. 


text:
ááéma ená mayáí íma kaweꞌá umái mayómba mayáígón-áároi inkaiséna kóuraimbanivo ívéꞌa kesí mayáí kaweꞌá umái kwémaena ená mayáí kaweꞌá umái mayáníye. 


text:
Ónísímasimba tátokaanana súwaꞌnaa ínkwáe séꞌa únda isaꞌá úwoi mirán-ímáyáá úne. Ísu Káráísitin-aai simátimewandarakemba ándávaꞌa mósínkaawaꞌa máyaunda enanondá Ónísímasi súwaꞌnaa íníye óndanivo 


text:
némpaꞌa mémpo íma owé síníyondayaveꞌa póꞌa íma úwoi tátoranaunda póna kesé ména súwaꞌnaa íníye. íma súwaꞌnaa ónáe sindá súwaꞌnaa ónavainivo ená imáyáavinkemba súwaꞌnaa íníyone. 


text:
<pb/>Ónísímasi mayáígón-áároi inkaiséna embá auwéna sáwíyankaꞌa óꞌom-bapaꞌa tamáyáimbanivo enópaꞌa kwéna aasiyaasí koméniye-imayaa kwéune. 


text:
Ísóigona kwaásigomo óndantemba kwemá mirá kwéena enávákaamba póna íma ená mayáí kwémayaiwaiye suꞌmainivo enávákoraamba éna enópaꞌa kwíníye. kemá kwembá sirumbá kwéamundantemba egwáráꞌá arumbá kwembá améma kesíváꞌan-iye síníyone. 


text:
<pb/>Ísóigona mayáígó enté kentési mayáígó moóráiꞌa kwéimba po kentáváí kesí naaúmpaꞌa iyuwó kwésendantemba Ónísímasintavai mirá síníyone. 


text:
embó sáwíꞌo umánkenamo moórá-yantaaꞌo mairénamo ímo ámakainamo e íma kwenópaꞌa te kesópaꞌa tinaꞌá kemá meéyán-ónaumne. 


text:
kemá Póro kesiyáándei kwéagayeꞌa mimbéyámbá aménaumne kwésune. Ísu Káráísitin-aai simámewana áraire siráanda maíꞌmaiꞌa íníyonda-meyamba kempáꞌá kwáyáimba pó íma kanaán-umai meéyán-íníyonda-aimban-iye. 


text:
<br/>maanáúváí agayáúnda imáyáa éꞌa séꞌa kesáái isé áísaa úndantemba mirá íníyone. emó íníyondawai kemó áísaa úndawaimba usáyaaitaniyone. 


text:
enópaꞌa ke kónaundayavai kesí maruꞌá usúkasinkaao. ándávakemba ayúsinkaiyaꞌa ená naaúmpaꞌa kónaundayavai Áánútumpaꞌa námúnaa simásinke moórá-maruꞌa usúkasinkaao. 


text:
<br/>moóráwai áwíꞌa Épávarasi kwemá Ísu Káráísitin-aai simátimunkakemba ándávaꞌa ánkaraawana kesé ména keinárawatavena séna kaweꞌá umái máéro kwésiye. 


text:
kesé mayáí kwémayaawai túwíꞌa moóráwai Mááka moóráwai Árísítakasi moóráwai Tímasi moóráwai Árúku miwí sésa kaweꞌá umái máéro kwésewe. 


text:
<pb/>Ísóigo Ísu Káráísiti keinárawate ména úwoi kwétuwaꞌnaa-intaveꞌa námúnaa kwésune. <n>Póro mináímbá simái ánásaumne.</n> <pb/>


text:
kemá Póro maanáímbá maanáúváívímbá agaimaráúmpo ísáaro. Tímóti kesé máyáísakai Ísu Káráísitina mayáí-kwáásíráí úye. Vírípai-naopakewai Ísóigona kwaási Ísu Káráísitiye tarúmai máyáawaiye keinárawakaꞌa kárákwiraawaiye kwétuwaꞌnaa-owaiye maanáímbá ísáaro. 


text:
Áánútu kentáásivowae Ísóigo Ísu Káráísitiye úwoi túwaꞌnaa esarai paru kwéumatinkaayantaveꞌa námúnaa kwésune. 


text:
aivaꞌá Áánútuna áséi-kwasai simátimunaꞌa iséꞌa súwaꞌnaa umai kwésimatimaꞌmae kwéiyeꞌa ívékwaraꞌa kwésimatimentaveꞌa mindáyaveꞌa Áánútumpaꞌa súwi kwésune. 


text:
Áánútu kentirumpimbá kaweꞌ-máyáígóná ááimba ásámai maimaé kwéiyena ívékwaraꞌa kwéiyimba póna Ísu Káráísiti kumínda-tawai minkáwéꞌ-máyáí ánásaniye. mináímbá ísaraumne. 


text:
Ísu Káráísitin-aai simátímakaundarakemba ándávaꞌa sínkaraawaꞌa máyaundavakenkwaraꞌa áséi-kwasai kwésimatimeꞌa miwí táái anondá kwésimatimunana Áánútu úwoi kwésuwaꞌnaa-ena keinárawakwaraꞌa úwoi kwétuwaꞌnaa-isaꞌa póꞌa Áánútu kentirumpimbá kaweꞌ-máyáí maimaé kwéiyiye-imayaa únda mindá kaweꞌán-iye. kentí imáyáa kwéundayaveꞌa mirán-áímbá kwésune. 


text:
imáyáamo tímakaunda íma kesí imáyáavinkene suꞌmainivo Ísu Káráísitina imáyáavinken-aimba tímakaunda árair-aimba isaná Áánútu suwánaraiye. 


text:
<br/>maanáíntávéꞌa Áánútumpaꞌa námúnaa simátinkanaumne. imáyáa tímaꞌmae kwénaaeꞌa kawe-tántááꞌá awánéꞌa kaweríꞌa éꞌa 


text:
amápa-tantaaꞌa taaínkaaꞌa éꞌa kawe-tántááꞌá awánéꞌa kawer-ámbá kwaréꞌa Ísu Káráísiti kumínda-tawai kaweꞌá umái méwana kentí sáwí-meyamba íma kwáyainana 


text:
Ísu Káráísiti imáyáa timínaꞌa kawer-úramba umái méwasa tuwánésa mirámó íyamba Áánútu áwíꞌa mósá marésa súwi sénááontaveꞌa mindáyaveꞌa námúnaa kwésune. 


text:
<br/>kesí kwaásiyono maísáaro. umbai-yántááꞌá kesópaꞌa tiráimba mindáyavesa sáwíva-kwaasi áséi-kwasai ísaraawe. 


text:
Ísu Káráísitin-aai simátímakaundarakemba ándávaꞌa sínkaraawasa kenkáꞌá kárákwiraawaiye évakarawaiye Ísu Káráísitin-aai ísaraawe. 


text:
ándávaꞌa máyaunda mindáyavena Ísóigo kentáásí kwaási sáwívaꞌa asirayámbá tímísana íma tááꞌa kaisasá Áánútun-aai asiramái kwésimatimaꞌmae kwégowe. 


text:
<br/>súwíꞌa kwáyáintavesa évakarawai tirumbá sáwíꞌa ésa kentávésa kwenáwíꞌa kumíníye sésa Ísu Káráísitin-aai kwésimatimembanivo évakarawai kawer-ímáyáávínkémbá Káráísitin-aai kwésimatimewe. 


text:
áséi-kwasai simátimeꞌa miwí táái anondá sénaundayavena Áánútu owé sisasá ándávaꞌa sínkaraawe. ándávaꞌo máyaunda-aimba évakarawai isésa imáyáa umásinkesa Ísu Káráísitin-aai kwésimatimewe. 


text:
évakarawai íma kawer-ímáyáávínkémbán-ivo sáwí-imayaa tokésa sésa Ísu Káráísitin-aaimo simátíméndamo ésa kesúya maé iyónááowe sésa Ísu Káráísitin-aai kwésimatimewe. kentávésa sésa ándávaꞌa ména isáínana arunkó umbaí táníye sésa Káráísitin-aai kwésimatimewe. 


text:
mindáyaveꞌa íma anón-imayaa kwéune. kawer-ímáyáávínkémbá Káráísitin-aai kwésimatimewana sirunkó kaweꞌá kwéivo sáwí-imayaa tokáawaigwaraꞌa Káráísitin-aai kwésimatimewana úwoi sirunkó kaweꞌá kwéiye. 


text:
<pb/>Áánútumpaꞌa námúnaa kwésewana póna Ísu Káráísitin-amanko kwésuwaꞌnaa-isasa ayúsinkanaaombo isáúnda sirunkó kaweꞌá kwéiye. 


text:
sínkamiyara puwónaum. úwoi ménaumno. mindáyaveꞌa timuꞌmakéꞌa námúnaa séꞌa Ísu Káráísitintaveꞌa íma sigaeyávéꞌa éꞌa íma sááꞌa káínaꞌa asiramái Ísu Káráísiti áwíꞌa mósá maránaumne. mirá úmae kwéiyundantemba Káráísiti áwíꞌa mósá maránaumne súne. 


text:
marapáꞌó máyaundamo éꞌa Ísu Káráísiti áwíꞌa mósá maránáe séꞌa máyaundanivo puwéꞌo kwíyómpaꞌo iyónda marapáꞌó máyaandawaimba usáyaaitanaumne. 


text:
marapáꞌó úwoimo méꞌo éꞌa áúgwaraꞌ-mayai mayánaumne. úwoimo máéndayavena siráái táínana puwónaundayavena siráái táínana mirá ínaꞌa mirámó ónaundawaimba íma ísaraumne. 


text:
minkáér-ímáyááó kembá kwétavisiye. puwéꞌa kwíyómpaꞌa Káráísitiye ménaundayavena usáyaaitarain-tantaaꞌa póna siráái kwétaivo 


text:
mináímbá árair-aimba isaꞌá isáúnda póꞌa marapáꞌá méꞌa keinárawate koménaunda Áánútun-aaiyaveꞌa áraire símae íyónana tirunkó kaweꞌá ínímba mináímbá ísaraumne. 


text:
<br/>moórá-aimba asiramái simátíménda ísáaro. kaweꞌá umái méꞌa Ísu Káráísitina áséi-aimba mósá maráíyasa tuwánanaaowe. mirámó íyaꞌo éꞌa maankáꞌá méꞌa isánaumno. kentópaꞌa koméꞌa tuwánanaumo. íma isáúmne. maarán-áímbá isánaundayavaiye séꞌa kwésimatimune. mimbórá-ímáyáá éꞌa asiramái méꞌa tiyáántámba kwimái asiramái méꞌa áséi-kwasai simátímaꞌmaeꞌa kwíyasa mináíntávésa évakarawai áraire sénááowe. 


text:
kentí namuro-kwáásí túrankaꞌa íma moórá-yantaatavena tááꞌa kánímba pósa keinárawatavesa sésa Áánútu kwená aampaꞌá mótínkaraisasa máyáawe-imayaa ésa kesávésa Áánútuna némpata maíꞌmaita kwéune-imayaa ónááowe. 


text:
Áánútu imáyáa tímísaꞌa Ísu Káráísitin-aaiyaveꞌa áraire siráawe. Áánútu íma tíyótaasa isaꞌá keinárawaꞌa Ísu Káráísitina kwaási-iꞌa onkákémbá tíꞌo iníꞌa kwéumatinkaawe. 


text:
ááéma Ísu Káráísitina mayáí siyáántámbo kwimáímo mayááwánda áꞌa suwánaraamba ívékwaraꞌa mirámó únda kwéiseꞌa tiyáántámba kwimái kwémayaawe.<pb/>


text:
Ísu Káráísitiyemo tarúmaimo máyáamba kwemá kwétiravayaiye. Áánútumo kwenarumbó tímakaimba asirayámbá tímakaiye. Áánútun-amankomo arumbó tímakaimba moórávimba máyáawe. tirumbá umátínkávaꞌa kwénaaeꞌa túwaꞌnaa umai máyáawe. mirámó íyaꞌo éꞌa 


text:
mimbórá-ímáyáá umái méꞌa moórá-tirumba maꞌmái méꞌa kentirumbó tímaꞌmaeꞌo naaíyamba sirunkó anón-kaweꞌa íníye. 


text:
mayáímó kwémayaamba íma kentúma maé iyéꞌa kesúwíꞌa maimaé iyígwáe íma séꞌa Áánútu aísamaivimba méꞌa óꞌowiyaveꞌa séꞌa kentáá usáyaaitaraawe seró. 


text:
kwaásiraamba umái máyowasa awánowana Áánútu aísamaivimba kumbéna puwínín-aintavena owé simái kató éna íma úwoi pukáivo sáwíꞌa ésa taairaꞌá inkamúwana pukáiye. 


text:
mirá uráintavena Áánútu pukáimpinkemba usásinankena sanaan-úramba móankena amáparawai túwíkaꞌa kwenáwíꞌa anómba umánkowasa 


text:
pósa Ísu áwíꞌo tánááombo ésa anómban-iye sésa amáparawai kívaesa kwíyómpakewaiye marapákéwáíyé kwaántái marupákéwáíyé kívairesa 


text:
avoraꞌá Ísu Káráísitintavesa sésa Ísóigoman-iye sésa Áánútumba kentáásivowa áwíꞌa mósá maránááowe. kwaásivimba sáma kamátinkeꞌa máéro siráin-kwasai. 


text:
<br/>mindáyaveꞌa kesí kwaásiyo ísáaro. keinárawate máyaawandaraꞌa kesáái ísámae iráantemba ívéꞌa íma keinárawate máyaundaraꞌa kesáái iséꞌa Áánútumo sáwí-imayaao tátokaimpinkemba iyátinkena kawer-ámpáꞌó métinkarain-aimba imáyáa éꞌa kwentávéꞌa kwéeꞌa kwenáái tuwáúnavo séꞌa táátaveꞌa kwéeꞌa asiramái kwená mayáí máyáaro. 


text:
Áánútu aamoimó kwéim-bayai mayánáe séꞌa kwéontavena kentirumpimbá mayáí maimaé kwéiyisaꞌa póꞌa táátaveꞌa kwéeꞌa kawer-ámpáꞌá kwaꞌmaé kwégowe. 


text:
mirámó éꞌa kawer-úramba umái máíyana póna kentí sáwí-meyamba íma kwéniye. marapáꞌó sáwí-ambo kwarésamo kaeꞌnáéꞌo úmae nááón-kwaasivimba keinárawaꞌa Áánútuna kwaási méꞌa sáwí-imayaa kempímbá íma kwáyainaꞌa póꞌa sáma kamátinkeꞌa 


text:
maíꞌmaiꞌo ónááon-aimba kentirumpimbá asiramái tátokaiyaꞌa póꞌa Ísu Káráísiti kumíndaraꞌa aamoí éꞌa séꞌa komáyaawanda póꞌa maíꞌmaiꞌo ónááon-aimba tirumpimbá asiramái tátoraamba póꞌa séꞌa íma úwoisan-tantaataveꞌa mayáí kwémaeꞌa méraumne sénaumne. 


text:
<pb/>Áánútuna aamoi-yántááꞌó áménteniꞌa umái kwenkáꞌá agevamái máyáawe. Áánútuntavesamo imáyáaamo ésamo ándá-aran-dombo átímaraanteniꞌa umái kembó sínkamiyanamo kesí naaemó kumínaꞌo púwónanamo éna ándá-aran-donkaamba kumíníye. mirámó ondamó éna kesirunkó kaweꞌá ínímba póna kentirunkógwáráꞌá kaweꞌá íníye. 


text:
miráumai kesirunkómó kaweꞌó índantemba kentirunkógwáráꞌá miráumai kaweꞌá íníye. Tímótiye Épavarotaitasi miwítí kwaasái. 


text:
<br/>sáwíyankaꞌa Tímótimba aiꞌmáráanana kentópaꞌa kwíníntaveꞌa Ísu Káráísitimpaꞌa námúnaavinkemba kwéaisaa-unda póna kentópaꞌa kuréna koyauweréna kesópaꞌa téna kentáái másimasiminaꞌa iséꞌa aamoí ónaumne. 


text:
kwesé keiráíyé suꞌmai keinárawatavekai anón-imayaa ékai sékai kawerá umái máya. sáwíra umái máyaao kwésuvo 


text:
ánivo ááninkomo avowáná mayáímó áwaꞌnaa intembá áséi-kwasaiyavena Tímóti kembá kwésuwaꞌnaa in-áímbá ísaraawe. 


text:
<br/>imáyáa éꞌa kesí kwaásigo áwíꞌa Épavarotaitasi aiꞌmáráanana kentópaꞌa kwíníye. mirá ónaumne kwésune. aiꞌmárówana kesópaꞌa téna kentáái másimasimena kesí umbai-máyáí tagwésuwaꞌnaa-ena kesé asirayám-báyáí kwémayaisana 


text:
áíꞌa isaꞌá kwenáái ísáawana kwemá iséna anón-imayaa éna síꞌo imbá asóvamasinkain-aimba kosimátimenae simbá póꞌa aiꞌmáráanana kwíníye. 


text:
áraiꞌa áíꞌa isaná puwíndayavena kwéisana Áánútu arumbá umánkena asóvamankaraiye. umbai-yántááꞌá kempímbá kwáyáinkaꞌa póna puwínana óꞌon-umbai-yantaaꞌa tivó séna Áánútu arumbá umásinkena asóvamankaraiye. 


text:
mindáyaveꞌa aiꞌmáráandayaveꞌa aamoí únana kentópaꞌa kwínaꞌa awánéꞌa aamoí íyaꞌa íma anón-imayaa ónaumne. 


text:
kentópaꞌa kwínaꞌa awánéꞌa aamoí umánkeꞌa Ísóigompaꞌa súwi síyana tirunkó anón-kaweꞌa íníye. mirán-kwáásí táái mósá máráaro. 


text:
íma kanaán-umai tasúwaꞌnaa ontávéna kentí anondá kwemá téna kovuwúnavo íma simbá úwoi tasúwaꞌnaa ena Ísu Káráísitina mayáí kwémayaimba puwíndayavena uráivo kwembá awánéꞌa kwenáái mósá máráaro.<pb/>


text:
kesí kwaásiyono senda-áímbá ísáaro. Ísóigontavena tirunkó kaweꞌá íno. siráunda-aimbo ókwaraꞌo sénaunda íma sívón-káínana mináínkó kenkáꞌá kárákwiyiniye. 


text:
<pb/>évakarawai sésa túraꞌo kárámaimo araaꞌénamo éꞌo éꞌa Áánútuna kwaási-iꞌa ónááowe kwésevo mináímbá íma ísáaro. miwímá iyánkáán-kwáásí sáwí-mayaima kwémayaan-kwaasi tááiman-ivo íma ísáaro. miwí túraꞌa kárámai araaꞌéna ésa Áánútuna kwaásiya úne sembánivo 


text:
kesáámá áraiꞌa Áánútuna kwaási-uranta úne. Áánútun-amanko kentáá imáyáa símakaintaveta Áánútuna imáyáa éta áwíꞌa mósá maréta Ísu Káráísitimba aamoí umánketa kentáásí mayáíyávéta íya aamoí kwéeta séta kentáásí mayáígó kentáásí sáwí-imayaa íma kanaán-umai ánásasuwanivo Ísu Káráísiti kentáásí sáwí-imayaa ánásasuwaniye kwésune. 


text:
évakarawai sésa kentáásí mayáígó kentáásí sáwí-imayaa kanaán-umai ánásasuwaniye kwésewe. mináímbó árair-aimbo inkákáí kemá kaweꞌá úsina. kesí imáyáavinkem-bayai anóm-bayaiman-iye siráunda 


text:
kesinó masinkówaꞌa avakaumboé-noꞌwaamba kwaéwánasa súma kárámai araaꞌéna uráawe. kemá Ísareri aísaavutantamba uráundawai éꞌa Pénisamini-andarakemba ówánasarai kesinóvowi Ípíru-kwaasi-taaivinkemba kwésuyaꞌa mináímpínkémbá siráumne. Yútaa-kwaasiti ámáámba ámáán-kawaa-kwaasi asiramái kwégwaraamba kemá ámáán-kawaa-kwaasiti aambá kwakáumne. 


text:
Áánútu aamoí umásinkainkwae kampaꞌá séꞌa Ísuna aampaꞌá kun-kwáásí sáwíꞌa umátínkaraumne. amápar-amaambo kwakáunda suwánésa sésa kaweꞌá kwéiye siráawe. 


text:
mimbáyáíyávéꞌa kesí imáyáavinkem-bayai anóm-bayaiman-iye siráundanivo minímáyáá ivátuweꞌa séꞌa Ísu Káráísitin-aaiyaveꞌa áraire súndayaveꞌa ááémo mairáunda-mayaiyaveꞌa úwoisam-bayaiman-iye kwésune. 


text:
Ísu Káráísiti kesí Ísóigoe tarúmai máyaunda póꞌa séꞌa mindá aiva-tántááꞌá éna amápa-tantaakomba usáyaaitaraiye. óꞌon-tantaataveꞌa úwoisan-tantaaꞌan-iye kwésune. Ísu Káráísitintaveꞌa imáyáa éꞌa séꞌa Káráísiti aivarawáí isaꞌá kwesé tarúmai máyaunda póꞌa ááémo anóm-bayaimo mairáundayaveꞌa mindá úwoisam-bayaiman-iye séꞌa ivátukaumne. 


text:
Áánútumo Mósesimbo simámakain-amaamba kwakáundayavai séꞌa mináínkó kaweꞌá umásinkainana Áánútu kentávéna arupí-kwaasiman-iye síníye mirá siráundanivo ívéꞌa minímáyáá ivátuweꞌa séꞌa Ísu Káráísitin-aaiyaveꞌa áraire séꞌa kwenkáꞌá agevamái máyaundayavena Áánútu kentávéna arupí-kwaasiman-iye kwésiye súne. mirán-áímbá sirááíma kwétaisaꞌa máyaumne. 


text:
Ísu Káráísitintaveꞌa imáyáa únana mirán-ímáyááó anómba isaná sirááíma kwétaisaꞌa máyaumne. Ísu Káráísiti pukáimpinkemba usásinena asiramái máyáimba póꞌa kemá mirá ónaumne-imayaamo únda sirááíma kwétaiye. Ísu Káráísitimba áíꞌa úniꞌa umánkaraamba pósa kembó síꞌo índaiꞌo umásinkaiyaꞌo éꞌa kwená áíkona ááimba isánáe séꞌa kwéunana sirááíma kwétaiye. Káráísitimo pukáimba kawer-ímáyáá kwéena pukówaꞌa mirán-ímáyáá ónáe séꞌa kwéunana sirááíma kwétaiye. 


text:
puwónaundavinkemba Áánútu usásisinkaniye-imayaa kwéunana sirááíma kwétaisaꞌa amuꞌmaréꞌa máyaumne. Póro ayáántán-kwimai mayáí mairáin-kwasai. 


text:
<br/>sirááímo kwétaiyemo súnda-aimba Ísu Káráísitina ááimba áꞌa maisáúmne-imayaa íma kwéune. Ísu Káráísiti kwená kwaási-iꞌa umásinkena kasenkuíꞌa íma umásínkaraisaꞌa mirán-kwáásí auvóndayaveꞌa asiramái siyáántán-kwimai mayáí kwémayaumne. 


text:
sirááímo kwétaiyemo súnda-aimba áꞌa maisáúmne-imayaa íma kwéeꞌa maará kwéune. amápa-kwaasimo isaaisésaraambo kwégwesamo mimbórá-ímáyáámó kwégwaraantemba kemá mirá kwéune. kesínaaempaꞌo kwáyáin-tantaaꞌa íma imáyáa éꞌa aáno paárinin-tantaare suꞌmai kwégwareꞌa 


text:
ayááíváꞌo kwáyáim-beyamba mayánáe séꞌa kwégwaraumne. Áánútu Ísu Káráísitina mayáíyávéna imáyáa éna séna kwíyómpaꞌo maíꞌmaiꞌo ónááomba mindá kentí meéyámbán-iye siráintaveꞌa mindáyaveꞌa siyáántán-kwimai mayáí kwémayaumne. 


text:
<br/>mirán-ímáyáámó úndantemba sáákaevayan-kwaasiya mimbórá-ímáyáá íyataao. évakarawai óꞌon-imayaa owaná Áánútu avoraꞌá mirámó kwéowaina ááimba agaráátinkaniye. 


text:
ááémo símaeꞌo iráunda-aimbo éꞌa sirunkó umbaí taimbá póꞌa ókwaraꞌa simátimeꞌa séꞌa Ísu Káráísiti taairaꞌá pukáin-aimba évakarawai isésa íma aamoí ésa namurorááníꞌa kwéowe. 


text:
toómbó naí-yántáákó áúma mósá marésa tigaemó ií-yántááꞌá miwímá íma kwéisasa aamoí kwéesa marapá-tántáátávésawe suꞌmai imáyáa kwéiyana Áánútu miwímá ánásasuwanivo 


text:
kesáá kwíyómpata uménaunda-kwaasi únanaya Ísóigo Ísu Káráísiti kwíyómpakemba kuména kusiráníntaveta mindáyaveta amuꞌmakáananaya 


text:
kuména mararákémbá aamoi-súwawaakomba óꞌora-suwawaata aúsinkaniye. asirayámbá tokéna amápa-tantaaꞌa kanaán-umai kárákwirain-asirayandei kwená óꞌoran-auwawaakaanta kentáásúwawaaꞌa aúsinkaniye.<pb/>


text:
kesí kwaásiyono. kentí imáyáa kwéunda-kwaasiyomban-owe. Áánútun-aai kosimátímakaundarakemba Áánútunopaꞌa tiráantavena sirunkó kaweꞌá kwéisaꞌa kotuwánanae séꞌa kwéune. Ísóigoe tarúmaimo máyáamba asiramái máéro. 


text:
<br/>kemá Póro kaer-ínínkáí túwíꞌa Yótiyaawe Síntikite asiramái simátimeꞌa séꞌa Ísóigontavekai imáyáa ékai aaisan-áímbá ivátuwekai mimbórá-ímáyáá okaiyó kwésune. 


text:
kesémo mimbórá-máyáímó kwémayaandawai simáménda isaaó. minkáér-ínínkórásáráí áséi-kwasaiyavesarai súwaꞌnaa urááyamba po minínínkáí túwaꞌnaa inasaráí aaisan-áímbá ivátuwesarai mimbórá-ímáyáá okaiyó kwésune. minínínkáíyé moóráwai áwíꞌa Kérémentiye évakarawaiye áséi-kwasaiyavesa kesé asirayám-báyáí kwémaesa aúnáiꞌa umái maíꞌmaiꞌa ónááowai miwí túwíꞌa Áánútu kwená aúváí-kwandaaivimba agaimakáiye. 


text:
<pb/>Ísóigoe tarúmaimo máyáamba aasiyaasí tirunkó aamoí íno. ókwaraꞌa mináímbá séꞌa tirunkó aamoí íno kwésune. 


text:
mirámó íyanamo éna Áánútu paru umátinkaniye. Áánútuna parugómá amápa-parugomba usáyaaitaraiye. Ísu Káráísitiye tarúmaimo máyáamba mimpárúgó tirumpiné imáyáarare kárákwiyiniye. 


text:
<br/>kesí kwaásiyono. senda-áímbá ísáaro. árair-aine aiva-tántááré arupí-yantaare kaweré suꞌmai ií-yántááré aamoí kwéon-tantaare kasenku-yántááré kawer-áímbó kwésen-tantaare áwíꞌo mósá kwémaraan-tantaare miráumai-yantaataveꞌa imáyáa úmae íyóro. 


text:
simátímakaunda-aimba kwéiseꞌa tátoꞌmai kaweꞌá úmae íyóro. mayáímó mairáunda suwánaraavo mirá úmae íyóro. mirámó íyanamo éna Áánútu paru umátinkena keinárawate méniye. súwaꞌnaa owe séna Póro súwi siráin-kwasai. 


text:
<pb/>ááéma kentávéꞌa imáyáa uráamba súwaꞌnaa ónááon-amba íma kwaémáímbanivo ívéꞌa kwésuwaꞌnaa-on-amba kwáyáísaꞌa kwésuwaꞌnaa-owana sirunkó aamoí kwéisaꞌa Ísóigompaꞌa súwi kwésune. 


text:
ímo makáunda-yantaatavena íma sirunkó sáwíꞌa kwéiye. sáwíva-tantaaꞌo makáunda-tawai kanaawé séꞌa sáwíva-tantaaꞌo ímo makáunda-tawai úwoi kanaán-iye kwésune. 


text:
ímo makáunda-yantaakona aambá áꞌa awánéꞌa makáunda-yantaakona aambá áꞌa awánéꞌa kwéunana Áánútu imáyáa símísana sirunkó kaweꞌá kwéisaꞌa máyaumne. amápa-tantaaꞌa kesópaꞌa tiráimba évaka-tawai toómbá maréꞌa évaka-tawai kánoꞌa maéꞌa évaka-tawai sáwíva-tantaaꞌa maréꞌa évaka-tawai íma sáwíva-tantaaꞌa maréꞌa miráumai méꞌa kanaán-iye séꞌa máyaumne. 


text:
Ísu Káráísiti asirayámbá símakaisaꞌa amápa-tantaaꞌo kesópaꞌo tiráimba asirayánkwáráꞌá tokéꞌa máyaumne. 


text:
<br/>aivaꞌá áséi-kwasai kosimátímaꞌmaeꞌa kwéiyeꞌa kentí maramá Másétóniyaa-marama tuwéꞌa óꞌon-oꞌom-baravaꞌa kosimátímaꞌmaeꞌa kwénaaunda-kanaavimba keinárawaꞌa Vírípai-naopaken-kwaasiye suꞌmai kwésuwaꞌnaa-eꞌa évaka-tantaaꞌa násímakaawe. Áánútuna kwaási óꞌon-daopimpakewai íma násímún-aimba ísaraawe. 


text:
Tésárónaikaa-naopaꞌa komáyaawanda-kanaavimba évaka-tawai keinárawapinkemba évakarawai timéꞌa tiꞌmárówasa mánásímakaawe. 


text:
nááwiya mánásimenaao-imayaa íma kwéunda póꞌa násimiyawai Áánútu kaweꞌ-méyámbá timínda-meyanko iyíníye-imayaa kwéune. 


text:
Épavarotaitasimba améꞌa aiꞌmárówana másímakain-tantaaꞌa arááꞌa makáumne. másímakain-tantaaꞌa Áánútumba ámakaamba áséi-kwiyumba iséna aamoí kwéin-tantaakaamba makáumne. 


text:
Ísu Káráísitiye tarúmaimo máyáantavena kesí Áánútu amápa-tantaakona ááimba póna keinárawatavena kwembó arááímo tain-tántááꞌá timíníye. 


text:
<pb/>Áánútuna kwaási Ísu Káráísitiye tarúmaimo máyáan-kwaasiyaveꞌa séꞌa kaweꞌá umái máéro kwésune. Áánútuna kwaási kesé máyáan-kwaasi keinárawatavesa sésa kaweꞌá umái máéro kwésewe. 


text:
Áánútuna kwaási Árómáa-naopaꞌa máyáawaiye Árómáani-kamaani anóndakona kwaásiti mayáí kwémayaawai keinárawatavesa sésa kaweꞌá umái máéro kwésewe. 


text:
<pb/>Ísóigo Ísu Káráísiti keinárawate ména úwoi kwétuwaꞌnaa-intaveꞌa námúnaa kwésune. <n>kemá Póro súnda-aimba ánásaiye.</n> <pb/>


text:
Áánútu Ísu Káráísitintavena séna sáwíyankaꞌa paárinin-tantaaꞌa isáígwáe séꞌa kesí kwayó-kwáásí simátimiyo súwana Ísu Káráísiti kwíyómpaken-kwayoꞌnaꞌa aiꞌmarówana kuména Ísu Káráísitina kwayó-kwáásígó áwíꞌa Yónimba kusimámakaiye. 


text:
Yóni Áánútuna áséi-kwasaigwara Ísu Káráísiti mináíntávéna siráin-ainkwara amápa-tantaaꞌa awánarainkwaraꞌa kwésimatimena maanáúváívímbá agaimakáiye. 


text:
paárinin-tantaaꞌa sáwíyankaꞌa paárinimba póna Áánútu maanáúváívínkén-áímbó táámpamai awánanaaon-kwaasiye maanáímbó isésamo taagwiyavíyan-kwaasiye kaweꞌá umátinkainana tirunkó kaweꞌá íníye. 


text:
<br/>kemá Yóni maanáúváímá agayáúmpo Ésiyaa-maravaꞌa avakaeté-naopaꞌa Ísóigona kwaási máyáawai ísáaro. Áánútu aivaꞌá ména ívékwaraꞌa ména aasiyaasí maíꞌmaiꞌa íníwai úwoi kwétuwaꞌnaa-ena paru umátinkainaꞌa máéro. Áánútun-amanko avakaeté-asirayamba tokáiwai Áánútumo kwégawaain-ayampaꞌa ména úwoi kwétuwaꞌnaa-ena paru umátinkainaꞌa máéro. 


text:
Ísu Káráísiti Áánútun-aai arupí umái simátímíwaima úwoi kwétuwaꞌnaa-ena paru umátinkainaꞌa máéro. kwemá aivaꞌá pukáimpinkemba usásinkaiwai marapá-káwáá-kwáásíráꞌá kwégarakwiyiye. Ísu Káráísiti kentáásí imáyáa éna kentááyávéna puwéna kentáásí sáwí-imayaa kwéayusinkaiye. 


text:
kawááíꞌa umásinkaisata Ísu avowámá Áánútuna mayáíyá kwémayaundayaawe. kwená óꞌoran-aaimba kwaíkwaiꞌa isaná kentááráꞌá kawáá úmae iyíníye. árair-aimban-iye. 


text:
<br/>maísáaro. Ísu ainámpímbá kumínasa amápa-kwaasi tuvúkáan-kwaasigwaraꞌa awánáíyana aaivimbó maitinkáníntavai tirunkó sáwíꞌa ínana umbaí táníye. miráumai paárinimba mindá árair-aimban-iye. 


text:
<pb/>Ísóigo Áánútu séna amápa-tantaakona ááimba póꞌa naaémbo amápa-tantaaꞌo ánásaindaraꞌa kemá úwoi ménaumne. aivaꞌá méꞌa ívékwaraꞌa méꞌa maíꞌmaiꞌa ónaumne. amápar-asirayankwarawaima úne siráiye. Yóni Káráísitimba awánarain-kwasai. 


text:
<br/>kemá Yóni kentuwáámá úne. keinárawate kesé Ísumpaꞌa tarúmai méꞌa keinárawate Áánútu kwégawaaipaꞌa kesé méꞌa keinárawate umbai-yántáápímbá kesé asiramái méꞌa kwéamuꞌmaraundayaawe. Áánútun-aai simátimeꞌa Ísu siráin-ainkwarꞌa simátimundarakemba áwááꞌa kwésiyesa tátoꞌmai síꞌmaesa nonavuvumpaꞌ-máráváꞌá áwíꞌa Páꞌmóso-maravaꞌa másínkówaꞌa máyaawanana 


text:
sontaaráꞌá Áánútun-amanko kempímbá anómba umásinkowaꞌa Áánútuna imáyáawe suꞌmai ówánana kesínaaempakemba avekáámbá aaigó uwírenkaamba anónkaꞌa 


text:
séna awánenda-yantaaꞌa aúváí-kwandaaivimba agaimaré túwénasa Ísóigona kwaási avakaeté-naopaꞌa máyáawai ísáaro. mindáó-kwiꞌa Évésasi-naore Séménaa-naore Pégámamu-naore Táyátairaa-naore Sátisi-naore Vírátéoviyaa-naore Áréótísiyaa-naore miráumai-naoken-kwaasi ísáaro siráiye. 


text:
<br/>súwaꞌa nááwa kwésiyo séꞌa kwántámai awánaawanda avakaeté-omba óntanko áwíꞌa kóri-ontamba úmakaampimba minómbá kúraꞌmakowaꞌa awánaawanda 


text:
minónkóná avumpimbá moóráwai kwaásiraamba ména ayáátáár-ampanta uréna áíntaaraꞌa terávu-amuranda uréna 


text:
aꞌnónkwárá aꞌnóntáugwaraꞌa kwayáníꞌa kwégowana súgáyáagaya kwéuwana ména aúranko iraráámbá kwégowana 


text:
aísamaima óntambo agaimakáawanamo kasúvíntemba aísamaigo miráráámbá kwéuwana aaigómá nosiyarákénkáámbá anónkaꞌa kwésena 


text:
ayáánúrapaꞌa avakaeté-oꞌa toréna óipinkemba taánasatama évarevar-ayairaꞌa áwááima kwáyowana óikakemba aaváúmó usénamo iníꞌa uráiye. 


text:
<pb/>úwaꞌa awánéꞌa ávááraumai sááꞌa kówaꞌa kwenaísamaivimba kumbéꞌa tavaravá kwéowanana ayáánúrapaken-ayaandei sineꞌá tátorena séna íma ááꞌa kaíno. aivaré naaéne miwáná ááimba kemá úne. 


text:
pukáundavinkemba usásineꞌa aasiyaasí maíꞌmaiꞌa úndawai súvamai máyaundawai úne. púwón-ayamapaꞌa kwaási timankáꞌá kwégarakwiyundawai úne. 


text:
miráumai awánenda-yantaaꞌa aúváívimba agayaaó. ívéꞌo kwáyáin-tantaakwara naaémbo paárininkwaraꞌa aúváívimba agayaaó. 


text:
siyáánúrapaꞌa avakaeté-oꞌa toréꞌa avakaeté-ombo kúratoraunda awánáanda mintántáákóná ááimba íma paáruraindaraꞌa simáménda isaaó. minávákáété-omba Ísóigona kwaási minávákáété-naopaꞌa máyáawai owaná minávákáété-oꞌa Ísóigona kwaásiraꞌa kárákwiraawain-owe Ísu simásímakaiye.<pb/>


text:
Ísu simásímatuwena séna Évésasi-naopaꞌa Ísóigona kwaásiraꞌa kárákwiraindawaimba maanáímbá agaimái túwénana awánáíno. avakaeté-oꞌa siyáánúrapaꞌa toréꞌa avakaeté-onkona avumpimbá kwénaaundawai maanáímbá simámumpo Évésasi-naopaꞌa Ísóigona kwaásiraꞌa kárákwiraindawaimba simámiyo. 


text:
mirá úndawai póꞌa kemó kwéomba áꞌa tuwánaraumne. íma ivátúwáamba tiyáántámba asiramáímo máyáamba tuwánaraumne. sáwíꞌo umáímo máyáan-kwaasiti mayáíyáváímó ímo tirááímo taimbá tuwánaraumne. évakarawai kampaꞌá sésa Áánútuna aantá-kwaasiya úne kwésemba keinárawaꞌa miwí táái iséꞌa miwítí mayáí awánéꞌa miwíyávéꞌa kampaꞌá kwésewemo sembá tuwánaraumne. 


text:
kesí kwaási onkákémbá umbai-yántááꞌá tímémba kembá íma siyuwéꞌa kentávéꞌa ísámai asiramái máyáamba tuwánaraumne. 


text:
<br/>mirán-káwéꞌá umái máyáamba tuwánáúndanivo moórá-yantaariꞌo kwéontaveꞌa íma aamoí kwéumatinkaumne. aivaꞌá kentávéꞌa ávááraumai imáyáa uráambanivo tuwéꞌa ívéꞌa íma mirá kwéovo 


text:
aivaꞌó kaweꞌó umáímo maémáéwaina ááimba imáyáa oró. ívéꞌa íma miráráámbá umái maéꞌa tuwéꞌa aivaꞌó kaweꞌó uráantemba miráumai máéro. ímo mirámó éꞌo kesópaꞌo tíyaꞌo éꞌa kentópaꞌa kwéꞌa kentí oómbá maisúwáanaꞌa úwoi-kwaasiraamba umái ménaaowe. 


text:
ánivo Níkórási-kwaasiti mayáíyávéꞌa tíyámba umátínkáawaꞌa kegwáráꞌá síyámba kwéumatinkaunaꞌa mindáyaveꞌa kaweꞌá kwéowe. 


text:
<pb/>ísáawai póꞌa Áánútun-amanko Ísóigona kwaási amápaꞌa kwésimatimin-aimba ísámai kaweꞌá oró. aaí senasá sáwí-yantaakomba kwéusayaaitaawai Áánútuna kawer-áyámpáꞌá kwáyáin-taeramba nésa maíꞌmaiꞌa ónááowe. mináímbá aúváívimba agaimái simátimiyo Ísu simásímakaiye. mináímbá Séménaa-naopaꞌa simátímakain-kwasai. 


text:
<pb/>Ísu simásímatuwena séna Séménaa-naopaꞌa Ísóigona kwaásiraꞌa kárákwiraindawaimba maanáímbá agaimái túwénana awánáíno. aivaré naaéne miwáná ááimba éꞌa pukáundavinkemba usásineꞌa súvamaimo máyaundawai maanáímbá simámumpo simámiyo. 


text:
umbai-yántááꞌá tíméwaꞌa úwoisan-kwaasiraan-umai máyáamba tuwánaraumne. úwoisan-kwaasiraan-umai máyáambanivo Áánútunopakemba sáwíva-tantaaꞌa mairáawe. évakarawai kampaꞌá sésa Yútaa-kwaasiya úne sembánivo Sáátáánigo aráái kwarésa simái sáwíꞌa kwéumatinkaamba tuwánaraumne. 


text:
tíꞌa índaiꞌa umátinkanaaomba íma tááꞌa kaíno. maanáímbá ísáaro. Sáátáánigo imáyáa timínasa keinárawaꞌa tísaa umai isánáe sésa tayátoꞌmai tíꞌmaesa ándávaꞌa mátinkesa siyáánkairaꞌa sáwíꞌa umátinkanaaowe. kentávéꞌa asiramái méwasa évakarawai tínkamonasaya puwígwáe sénááombanivo kentávéꞌa asiramái méwaꞌa imáyáa tíménaꞌa kwíyómpaꞌa maíꞌmaiꞌa ónááomba mindá kentí kaweꞌ-méyámbán-iye. 


text:
<pb/>ísáawai póꞌa Áánútun-amanko Ísóigona kwaási amápaꞌa kwésimatimin-aimba ísámai kaweꞌá oró. sáwí-yantaakomba kwéusayaaitaawai sáwí-marupaꞌo iramó káma-kama kwéipaꞌa íma maiꞌmaiꞌa ónááowe. mináímbá aúváívimba agaimái simátimiyo Ísu simásímakaiye. mináímbá Pégámamu-naopaꞌa simátímakain-kwasai. 


text:
<pb/>Ísu simásímatuwena séna Pégámamu-naopaꞌa Ísóigona kwaásiraꞌa kárákwiraindawaimba maanáímbá agaimái túwénana awánáíno. sóipinkemba taánasatama évarevaꞌa áwááima kwáyáiwai maanáímbá simámumpo simámiyo. 


text:
kemó máyáapaꞌa áꞌa tuwánaraumne. Sáátáánigo kwégawaaipaꞌa máyáambanivo kentávéꞌa imáyáa éꞌa arupí umái máyáamba tuwánaraumne. ááéma moóráwai áwíꞌa Ántípása kentí naaópaꞌa Sáátáánigo máyáipaꞌa ména kesáái arupí umái simátímaꞌmaena iyúwasa tuvúwúwana puwú-kanaavimba íma kembá siyúwáamba kesé aráápamai máyáawe. 


text:
mirán-káwéꞌá umái máyáamba tuwánáúndanivo kaumbo-káé-tantaaꞌo tokáantaveꞌa íma aamoí kwéumatinkaumne. naaóváꞌó moóráwai áwíꞌa Péramu sáwíꞌo uróntemba keinárawapinkemba évakarawai mirá kwéowe. Péramuma moóráwai áwíꞌo Pérékumba agaráárankowana kwemá Ísareri-kwaasi sáwí-ampaꞌa agaráátinkowasa kampar-ísóígónkáꞌá póíma tuvúkésa toóniꞌa umái kwénesa áꞌowa aꞌowa awainínkóe awaikóe umóyáníꞌa uráawe. keinárawapinkemba évakarawai mirá-sáwí-ámbá kwéagaraatinkaawe. 


text:
mindáyaveꞌa misáwí-ámpáꞌá tuwéꞌa kesópaꞌa teró. ímo mirámó íyaꞌo éꞌa sáwíyankaꞌa kentópaꞌa kuméꞌa taánasataneimo káráantemba sóipinken-tanasatanei minkwáásí karánaumne. 


text:
<pb/>ísáawai póꞌa Áánútun-amanko Ísóigona kwaási amápaꞌa kwésimatimin-aimba ísámai kaweꞌá oró. sáwí-yantaakomba kwéusayaaitaawaima kwíyómpaken-tomba timéꞌa kwayán-óntámbá minóntánkáꞌá aúná-kwiꞌa agaimakáin-ontamba timénaumne. mayánááowaiye suꞌmai mináwíꞌá awánanaaowe. mináímbá aúváívimba agaimái simátimiyo Ísu simásímakaiye. mináímbá Táyátairaa-naopaꞌa simátímakain-kwasai. 


text:
<pb/>Ísu simásímatuwena séna Táyátairaa-naopaꞌa Ísóigona kwaásiraꞌa kárákwiraindawaimba maanáímbá agaimái túwénana awánáíno. Áánútu ááninko súranko iraráámbá kwégaisana sísamaima óntambo agaimakáawanamo kasúvíntemba sísamaigo miráráámbá uráisaꞌa maanáímbá simámumpo simámiyo. 


text:
kemó kwéomba áꞌa tuwánaraumne. kentávéꞌa imáyáa éꞌa kesé aráápamai méꞌa áꞌowi kwétuwaꞌnaa-eꞌa íma kembá siyuwéꞌa asiramái máyáamba tuwánaraumne. ívéꞌo kwémayaam-bayaigo aivaꞌó mairáam-bayaigomba usáyaaitaimba tuwánaraumne. 


text:
ánivo moórá-yantaariꞌo kwéontaveꞌa íma aamoí kwéumatinkaumne. naaóváꞌá moórá-ininko áwíꞌa Yésépeo sáwíꞌo uróntemba keinárawapinkemba moórá-ininko kampaꞌá séna Áánútun-aai simátimundawai úne simbá íma tínaaemba kwéumamewana kesí kwayó-kwáásí sáwí-amba kwéagaraatinkena tíꞌmaena kwégwisasa kampar-ísóígónkáꞌá póíma tuvúkésa toóniꞌa kwéumandesa áꞌowa aꞌowa awainínkóe awaikóe umóyáníꞌa kwéowaꞌa íma simái aambá áúnkaawe. 


text:
mindáyaveꞌa séꞌa kwenkwárá kwesé sáwíꞌo kwéowaigwaraꞌa anómba tíꞌa índaiꞌa umátinkanaumne kwésune. sáwíꞌo kwéombo ímo tuwésamo kesópaꞌo tíyaꞌo éꞌa súndaiꞌa umátinkanaumne. 


text:
kwenárááꞌmaaꞌo tínkamonasamo puwíyasa Ísóigona kwaási amápaꞌ-mapaꞌo máyáawai mináímbá isésa kentávésa sésa kwaási sirumpiné imáyáawe suwánaraiwaiya póna kaweꞌó ondawáíyá kaweꞌ-méyámbá siménaya sáwíꞌo íyawai sáwí-meyamba timíníye sénááowe. 


text:
keinárawaꞌa Táyátairaa-naopaken-kwaasivinkemba Yésépeon-aai íma taagwiyavéꞌa Sáátáánigo aúpár-áímbá íma taagwiyavíyawai íma moórá-umbai-yantaaꞌa timénaumne. 


text:
<br/>sáwí-yantaakomba kwéusayaaitesa kúmóndaraꞌa simátímakaundantembo íyawaiyaveꞌa séꞌa marapá-kwáásíráꞌá kawáá oro. 


text:
kesivo kentávéna séna kwaásiraꞌa kawáá uwo siráintemba marapá-kwáásíráꞌá kawáá oro sénaumne. asirayán-tántááꞌnéímó saweimó tuvántuwaawanamo sáwívariꞌo intembá mirámó ésa asiramái kawáá urésa tínkamonaanowe. 


text:
minkwáásí sáwí-yantaakomba kwéusayaaitaawaima moórá-oꞌa timénaumne. aaváúmá usaráisana kwáyáin-oꞌa timénaumne Ísu siráimba mináímbá kwesáváí siráiye. 


text:
Ísu simásímatuwena séna ísáawai póꞌa Áánútun-amanko Ísóigona kwaási amápaꞌa kwésimatimin-aimba ísámai kaweꞌá oró. mináímbá aúváívimba agaimái simátimiyo Ísu simásímakaiye.<pb/>


text:
Ísu simásímatuwena séna Sátisi-naopaꞌa Ísóigona kwaásiraꞌa kárákwiraindawaimba maanáímbá agaimái túwénana awánáíno. Áánútun-amamba avakaeté-asirayan-amamba toréꞌa avakaeté-oꞌa tokáundawai maanáímbá simámumpo simámiyo. mirá úndawai póꞌa kemó kwéomba áꞌa tuwánaraumne. keinárawatavesa sésa Áánútuna kwaásiman-owe sembánivo máyáawaina ááimba tuwánaraumne. Áánútun-aai tóikakene suꞌmai kwéseꞌa máyáawaina ááimba Áánútuna némpaꞌa máyáavo 


text:
kentúraꞌa kárákwiyoro. Áánútun-aai tuwáúnavo séꞌa tátoꞌmai kaweꞌá oró. Áánútu aúrankaꞌa kentí mayáí íma arupí-mayain-ivo kentúraꞌa kárákwiyoro. 


text:
Áánútun-aai ísámai tátokaan-aimba imáyáa éꞌa kesópaꞌa téꞌa mináímbá kwétaagwiyaveꞌa máéro. ímo mirámó íyaꞌo éꞌa kuméꞌa sáwí-meyamba timénaumpo umóyán-kwáásímó tembó ímo ísaraawasamo tentenkáán-umai íma ísarenkaꞌa kuméꞌa sáwí-meyamba timénaumne. 


text:
<pb/>ánivo keinárawaꞌa Sátisi-naopaken-kwaasivinkemba évakarawai íma sáwíꞌa umái méꞌa kaweꞌó umáímo máyáan-kwaasi kwayán-únánkwátóiraamba umái máyáamba póꞌa kesé ménaaowe. 


text:
sáwí-yantaakomba usáyaaitaraiyawai miráumai kwayán-únánkwátói úmaresa ménaaowe. Áánútu aúrankare kwíyómpaken-kwayoꞌnarawa túrankare miwí túwíꞌa téꞌa kesí kwaásiye séꞌa miwí túwíꞌa íma tawígáúvaranaumne. aúnáiꞌa umái maíꞌmaiꞌa ónááon-kwaasi túwíꞌa agaimakáin-auvai-kwandaaivinkemba íma tawígáúvaranaumne. 


text:
<pb/>ísáawai póꞌa Áánútun-amanko Ísóigona kwaási amápaꞌa kwésimatimin-aimba ísámai kaweꞌá oró. mináímbá aúváívimba agaimái simátimiyo Ísu simásímakaiye. mináímbá Vírátéoviyaa-naopaꞌa simátímakain-kwasai. 


text:
<pb/>Ísu simásímatuwena séna Vírátéoviyaa-naopaꞌa Ísóigona kwaásiraꞌa kárákwiraindawaimba maanáímbá agaimái túwénana awánáíno. óꞌoran-kwaasi éꞌa árair-aine suꞌmai kwésundawai úne. Tévítimo kárákwironteniꞌa umái kárákwiyeꞌa ontarákén-kíráꞌá kárákwiraunda póꞌa usáveraaromo senda-kwáásímó ésa usáveranaaowe. íma usáveraaromo sendawáímó ésa íma usáveranaaowaꞌa maanáímbá simámumpo simámiyo. 


text:
mirá úndawai póꞌa kemó kwéomba áꞌa tuwánaraumne. ísáaro. aambá kwitinkáúnda pósa íma aambá ítátinkanaaowe. sáwíyan-asirayamba mairéꞌa máyáambanivo kesáái íma tuwéꞌa taagwiyavéꞌa kwaási túrankaꞌa Ísuna kwaási úne sembá tuwánaraumne. 


text:
évakarawai kampaꞌá sésa Yútaa-kwaasiya úne sembánivo Sáátáánigo aráái kwégwaraawai imáyáa tíménasa kentópaꞌa tésa kívairesa keinárawatavesa sésa Ísu arumbá tímakaiwaiman-owe sénááowe. 


text:
kemá séꞌa asiramái méꞌa simuꞌmáráaro siráunda póꞌa miráumai méraawe. amápaꞌ-maravaꞌa máyáan-kwaasivaꞌa umbai-yántááꞌá téna sáwíꞌa umátinkanimba asiramái méꞌa simuꞌmáráantaveꞌa kemá kárákwiyonaumne. 


text:
sáwíyankaꞌa kumónaunda póꞌa kesí imáyáa tavisimái sáwíꞌa umásinkaiyata kaweꞌ-méyámbá íma mayánaumpo séꞌa kesáái tirumpimbá tátoꞌmai kaweꞌá oró. 


text:
<br/>naamayáámbo naambó ésamo áyáántemba sáwí-yantaakomba kwéusayaaitaawai kesivo Áánútuna monoꞌ-náúmpáꞌá naamayáánkaamba aitínkáánasa aasiyaasí maíꞌmaiꞌa ónááowe. sáwí-yantaakomba kwéusayaaitaawai tineꞌá Áánútu áwíꞌa agaéꞌa kesúwíꞌa aúná-kwiꞌa agaéꞌa Áánútuna naaór-awiꞌa agaéꞌa ónaumne. mindáóꞌa Yérúsaremu-naopakaan-daoꞌa imbánivo aúná-naoꞌa kwíyómpakemba Áánútumpakemba kumínín-dao-kwiꞌa tineꞌá agayánaumne. 


text:
ísáawai póꞌa Áánútun-amanko Ísóigona kwaási amápaꞌa kwésimatimin-aimba ísámai kaweꞌá oró. mináímbá aúváívimba agaimái simátimiyo Ísu simásímakaiye. mináímbá Áréótísiyaa-naopaꞌa simátímakain-kwasai. 


text:
<pb/>Ísu simásímatuwena séna Áréótísiyaa-naopaꞌa Ísóigona kwaásiraꞌa kárákwiraindawaimba maanáímbá agaimái túwénana awánáíno. árair-ainkona ááimba kemá éꞌa Áánútun-aai arupí umái simátimeꞌa Áánútu tarórurain-tantaakona ááimba úndawai maanáímbá simámune. 


text:
mirá úndawai póꞌa kemó kwéomba áꞌa tuwánaraumne. kesáái íma siyúwáambanivo tirumpimbá íma asiramái tátokaawe. kesááimo tínaaembo umásiyuwaankakai mirán-kwáásímá éꞌa ombá kanaán-iye súsino. kesááimo tirumpimbó asiramáímo tátokaankakai mirán-kwáásímá éꞌa ombá kaweꞌán-iye súsino. 


text:
keinárawaꞌa kampaꞌá séꞌa kaweꞌá umái méꞌa íma moórá-yantaaꞌa aáváán-tukáumne kwésembanivo kesúrankaꞌa sáwíꞌa umái méꞌa óísaniyaain-kwaasiraamba éꞌa unáánkwátóiyaain-kwaasiraamba éꞌa túramba kavíkain-kwaasiraamba méꞌa íma awánamai kawer-owaná sirumbá kwéiye. 


text:
kawer-áímbá simátíménda ísáaro. kesópaꞌa téꞌa kesópaken-tantaaꞌa mayánááontaveꞌa moórá-ontanko áwíꞌa kóri agaimáímo kaweꞌó úmakaan-ontamba meéyámbaranaaowe. unáánkwátóiyaain-kwaasi tigaeráámbá kwéiye séꞌa kesópakemba kwayán-únánkwátói meéyámbaranaaowe. túramba awánamai kawer-ónááontaveꞌa kesópakemba túrankona masawémba meéyámbaranaaowe. 


text:
kesirumbá timúnda-kwaasi kesáái kaweꞌá umái isáígwáe séꞌa asémbai kwéarupi-umatinkanaumne. mindáyaveꞌa sáwí-imayaa tuwéꞌa kesópaꞌa teró. 


text:
maísáaro. keinárawate ménae séꞌa kwétaaeꞌa timuꞌmaréꞌa máyaumne. kesimósámba iséꞌa ontá tisinkéꞌa iyuwó síyawai kemá kesé méꞌa toómbá naanaꞌá kesé méꞌa toómbá nánááowe. 


text:
sáwí-yantaakomba kwéusayaaitaiyawaiyaveꞌa séꞌa kesé kwaásiraꞌa kawáá ónááowe sénaumne. sáwí-yantaakomba usáyaaitareꞌa kesivowé kwaásiraꞌa kawáá úyantemba kwéusayaaitaiyawai kesé kawáá ónááowe. 


text:
ísáawai póꞌa Áánútun-amanko Ísóigona kwaási amápaꞌa kwésimatimin-aimba ísámai kaweꞌá oró. mináímbá aúváívimba agaimái simátimiyo avakaeté-onkona avumpimbá máyowai mináímbá simásímakaiye.<pb/>


text:
Ísu simásímatuwowaꞌa awánaawanda kwíyómpaꞌa ontá tigurówana aivaꞌó uwírenkaambo anónkaꞌo súwai simásimena séna kemá máyaundavaꞌa íyínaꞌa aáno paárinin-tantaaꞌa agaráárankanaumne. 


text:
avekáámbá Áánútun-amanko kempímbá anómba umásinkowaꞌa awánaawanda kwíyómpaꞌa kawááin-avama kwáyowana minkáꞌá moóráwai máyowaꞌa awánaawanda 


text:
anekémbá sáma kwégowana taayáná-kwisiyaniꞌa kwéuwana naaeríríꞌa kwéuwana mináváráꞌá osámbá taayáná-kwisiyaniꞌa umái úkúraaꞌnamankowana kawááiwai máín-ayampaꞌa avumpimbá kwáyowasa 


text:
moórá-kwaai aíyayaan-umai éíyain-kwaasi kawááuwaiti avamá úkúmarena kwáyowasa minkáꞌá moórá-kwaai aíyayaan-umai éíyain-kwaasi anón-kwaasi mésa kwayán-únánkwátói úmaresa mésa anón-kwaasiti kánumoꞌa óntanko áwíꞌa kórinei úmakaan-kanumoꞌa tiꞌnómpímbá umásokaawe. 


text:
avumpimbó kawááin-avarakemba tawáomba úwana kwíyónaai kwésuwana awairái kwésuwana mináváóná aúrampaꞌa avakaeté-omba kwégena minómbá Áánútun-amanko avakaeté-asirayan-amankoman-iye. 


text:
kawááin-avaona aúrankaꞌa nonkwaaúmbá ságayan-domba kwáyowasa éíyain-awampaꞌa éíyaimba túvamaimo máyówai mésa tínaaempare túrampare sáwíva-turamba kwáyówai mésa 


text:
moóráwai amápar-asirayamba usáyaaitarowai anón-iyankaaniꞌa umái máyowana moóráwai purumakankááníꞌa umái Áánútuntavai ísámai kwétuvuꞌmai nówai máyowana moóráwai kwaási óikaaniꞌa umái máyowana moóráwai anón-evontaankaaniꞌa umái ayóísántámbá kwétena máyowana 


text:
minéíyáímbá túvamai máyówai avaꞌmoraé-ayoima kwáyowana amápa-turare ayóí-ándámpáré túramba kwáyowasa aasiyaasí aaváyaavimba enónkaꞌa noꞌwáámba maarán-ímá símae kwéiyesa sésa<pb/>Ísóigo Áánútu amápar-asirayankwarawai<pb/>óꞌoran-kaweꞌa umái máyáiye. aivaꞌá<br/>ména ívékwaraꞌa ména maíꞌmaiꞌa íníye kwésesa minímá símaesa iráawe. 


text:
minéíyáímbó túvamaimo máyówai kawááin-avaraꞌa ména aasiyaasí maíꞌmaiꞌa íníwaimba áwíꞌa mósá marésa súwi sésa óꞌoran-aaimban-iye kwésumba 


text:
moórá-kwaai aíyayaan-umai éíyain-kwaasi anón-kwaasi kawááin-avaraꞌa ména aasiyaasí maíꞌmaiꞌa íníwai aísamaivimba kívairesa áwíꞌa mósá marésa anóndakoman-iye sésa tiꞌnónkákén-tántááꞌá akwáímai aísamaivimba marésa 


text:
maarán-ímá sésa<br/>kentáásí Ísóigo Áánútu kawenár-úramba éma amápa-tantaaꞌa taróruraane. imáyáa éma amápa-tantaaꞌa taróruraandayaveta kesáá máyaunanaya amápa-tantaakwaraꞌa kwáyáiye. mindáyaveta enáwíꞌa mósá kwémareta séta kwaási ená óꞌoran-aaimba awánáíyama asirayánkwáráꞌá méniyone kwésune kwésesa minímá siráawe.<pb/>


text:
mirá suwaꞌá awánaawanda kawááin-avaraꞌa máyowai ayáánúrapaꞌa tavú úmakaan-kwandaaima évarevar-ayampaꞌa aúvái kwáyon-kwandaaima tokéna íma awánaigwae séna avakaeté-sanomba minkwándááíráꞌá tásuwena tokówaꞌa 


text:
kwíyómpaken-kwayoꞌnaꞌa asirayáwáímbá awánaawanana anónkaꞌa séna nááwa kawenár-úramba kanaán-umaiya máyaindawaiya misánómbá tátuwena arírámai awánaniyo súwana 


text:
kwíyómpakewai marapákéwáí kwaántái marupákéwáí amáparawai misánómbó tátuwesamo awánáíyamba uwóvíꞌa ónááowe. 


text:
minánón-kwáásívínkémbá moóráwai simásimena séna iviꞌá táánavo awánaao. moóráwai Yútaa-andarakewai usáyaaitaraiwai Tévíti aísaavutantambo uráiwai sáwí-yantaakomba usáyaaitaraimba póna kanaán-umai misánómbá tátuwena minkwándááímá ariráníye siráiye. 


text:
<br/>súwaꞌa awánaawanda minéíyáímbó túvamaimo máyówaiye minánón-kwáásíyé kawááin-avaraꞌa úkúmaresa máyówana moóráwai sipisípi-araakaawai kawááin-avaraꞌa ména tuvúwúwana puwéna usásinkaiwairaamba ména aꞌnómpínkémbá avakaeté-awaayaamba kwáyowana avakaeté-auramba kwáyowana mináúránkóná ááimba Áánútun-amanko avakaeté-asirayan-amamba uráisana Áánútu kwembá aiꞌmáráísana amápaꞌ-maravaꞌa kunkwénaaiye. 


text:
misípísípí-áráákaawai kentáásí sáwí-meyamba mairáiwai téna kawááin-avaraꞌa máyowai ayáánúrapakemba tavú úmakaan-kwandaaima mairéna 


text:
minéíyáímbó túvamaimo máyówaiye moórá-kwaai aíyayaan-umai éíyain-anon-kwaasiye sipisípi-araakaawai aísamaivimba kívairesa uwíremba tátokesa óntanko áwíꞌa kóri-ontandei úmakaan-taaveꞌa tátorowana mimpímbá áséi-kwiyumba ún-kanama kwáyowana minkánáóná ááimba Áánútuna kwaási kwempáꞌó námúnaamo kwésemba mináséí-kwíyúmbá kwéisaintemba námúnaamo sembá kwéisaiye. 


text:
aúná-ima maarán-ímá sésa<br/>embá tuvúwówa puwéma usásinkaanda mindáyavai sáwíꞌo umáímo máyáampinkemba tíꞌmai Áánútundei-iꞌa umátínkaraane. amápar-akun-andavinkemba évakarawai kwétire óꞌon-oꞌon-aimbo kwésen-kwaasivinkemba évakarawai kwétire óꞌon-oꞌon-kuwara-kwaasivinkemba évakarawai kwétire amápaꞌ-maravakemba évakarawai kwétire mirá kwéondayavai kawenár-úramba po kanaán-umai misánómbá tátuwe kwandaaimá ariráníyone. 


text:
kawááiꞌa umátínkaraanasa Áánútu kentáásí Ísóigona mayáímá maésa marapáꞌá mésa kwaásiraꞌa kawáá ónááowe. mindáyavai misánómbá tátuwe kwandaaimá ariráníyone sésa minímá siráawe. 


text:
<br/>suwaꞌá awánaawanda kwíyómpaken-kwayoꞌnarawaꞌa ávááraumai sáwívaꞌa uwaꞌá íma kanaán-umai táámpaawanda-kwaasi mésa kawááin-avaraꞌa minéíyáímbó túvamaimo máyówaiye úkúmaresa mésa 


text:
maarán-ímá anónkaꞌa sésa<br/>sipisípi-araakaawaimba tuvúwówana puwéna usásinkaiwai kawenár-úramban-iye. mindáyavena póna kwená asirayánkó kwaíkwaiꞌa isaná kawe-tántááꞌá máráísana kwená kawer-ímáyáágó kwaíkwaiꞌa isaná kwaásiraꞌa kawáá úmae kwéiyisana kwenáwíꞌa anómba isaná kwená óꞌoran-aaimba kwaíkwaiꞌa isatá kwenáwíta mósá kwémaraumne kwésesa mirán-ímá suwaꞌá ísaraumne. 


text:
<br/>minkákémbá kwíyómpakewaiye marapákéwáíyé kwaántái marupákéwáíyé uwí-nómpínkéwáíyé maarán-ímá sésa<br/>kawááin-avaraꞌa máyáiwaine sipisípi-araakaawai kentáásí sáwí-meyambo mairáiwaine túwíꞌa mósá maréta túwíꞌa anómban-iye kwésunanaya kentí<pb/>óꞌoran-aaimba kwaíkwaiꞌa ínana kentí<br/>asirayámbá kwaíkwaiꞌa íníye kwésesa mirán-ímá suwaꞌá isááwánasa 


text:
minéíyáímbó túvamaimo máyówai sésa árair-aimban-iye suwasá minánón-kwáásíyómbá aísamaivimba kívairesa kwená imáyáa ésa áwíꞌa mósá makáawe.<pb/>


text:
kwená imáyáa mósá márówaꞌa awánaawanda sipisípi-araakaawai kentáásí sáwí-meyambo mairáiwai aiva-sánómbá tátuwowana minéíyáímbó túvamaimo máyówaivinkemba moóráwai anónkaꞌa kwíyónaairaamba umái séna tiyó súwaꞌa iséꞌa 


text:
awánaawanda moórá-poigo áwíꞌa ósimba kwayán-ósínkómá moóráwaimba ayááꞌmaena túwana imá ayáámpimba tokówana moóráwai usáyaaitaraiwaina kánumoꞌa ámakowana usáyaaitaraiwai namuro-kwáásí usáyaaitanae séna kúwaꞌa awánaraumne. 


text:
<br/>minkákémbá kentáásí sáwí-meyambo mairáiwai minkáké-sánómbá tátuwowana minéíyáímbó túvamaimo máyówaivinkemba moóráwai séna tiyó súwaꞌa isááwánana 


text:
moórá-poigo áwíꞌa ósimba naaeyayán-ósínkómá moóráwaimba ayááꞌmaena túwana taánasatama aména asirayámbá amúwana taumó karáí-yántááꞌá ivá kwétuwowasa ááiꞌa tiyésa tínkankaawe. 


text:
<br/>minkákémbá kentáásí sáwí-meyambo mairáiwai minkáké-sánómbá tátuwowana minéíyáímbó túvamaimo máyówaivinkemba moóráwai séna tiyó súwaꞌa iséꞌa awánaawanda moórá-poigo áwíꞌa ósimba avután-ósínkómá moóráwaimba ayááꞌmaena túwana sikerimá tokówana 


text:
minéíyáímbó túvamaimo máyówaivinkemba moóráwai ayawaimá táínana sáwíyan-tomba kwénintavena séna moórá-tawai-kigaugona meéyán-tómbá sáwíyan-tomba maésa moórá-mora-umai mayánááowe. masawémbo atíyén-taeramba mintáímá íma sáwíꞌa íníyone. ándágo arampinkémbá anombá kwénaan-kigau íma sáwíꞌa íníyone siráiye. 


text:
<br/>minkákémbá kentáásí sáwí-meyambo mairáiwai minkáké-sánómbá tátuwowana minéíyáímbó túvamaimo máyówaivinkemba moóráwai séna tiyó súwaꞌa iséꞌa 


text:
awánaawanda moórá-poigo áwíꞌa ósimba terávu áúmaisan-osinkoma moóráwaimba ayááꞌmaena túwasa minkwáásígó áwíꞌa púwówe suwaná kwenánaaemba túwai áwíꞌa púwón-ayampare siráawe. amápaꞌ-marama éíyainkaꞌa taaínkaar-éna asirayámbá timúwasarai moórávaꞌa kwégwesarai tínkambae kuyasá púwúwana ayawaimá tówana toómbá íma úwasa púwúwana tíꞌa kwéuwasa púwúwana aváá-póíyónkó kwaási kwévowasa púwúmba tuwánaraumne. 


text:
<br/>minkákémbá kentáásí sáwí-meyambo mairáiwai minkáké-sánómbá tátuwowaꞌa awánaawanda Áánútuntavesa ísámaimo póímo tuvúꞌmáímo agáyón-onta-taareigona améndaampaꞌa kwaási timankó méraawe. minkwáásíyómbá Áánútun-aai kwésimatimaꞌmaesa kwéiyuwasa áwááꞌa tiyésa tínkamuwasa pukésa 


text:
anónkaꞌa sésa Ísóigoo asirayán-úramba mé óꞌoran-kaweꞌa umái mé árair-ainkona ááimba po marapá-kwáásí sínkankaawai nósa-tawai anondá aaí simátinke sáwí-meyamba timíníyono suwaná 


text:
moóráwai kwayán-únákwátói moórá-mora-umai kwétimena séna sáwíyankaꞌa timuꞌmáréwasa keinárawaꞌo Áánútuna mayáímó mairáantemba Áánútuna kwaási mirá kwéomba tínkamiyasa puwíyana ánásainaꞌa miwítí sáwí-meyamba timénaumne siráiye. 


text:
<br/>minkákémbá kentáásí sáwí-meyambo mairáiwai minkáké-sánómbá tátuwowaꞌa awánaawanda anóm-barima tówana aaváúmá avuwúwana avután-ampaantaraamba úwana kwíyómba naaeríríꞌa úwana 


text:
anón-unda torówana taaéramba ímo ávumo karón-taeramba kútúmaena marapáꞌá kumúnten-umai oꞌá kásímaena marapáꞌá kunkáiye. 


text:
kwátóimo tavú úmáráantemba sokón-tawaai tavú úmarena aúyokuwana amápar-omare nonavuvumpaꞌ-máráwé moórávaꞌ-moravata uráiye. 


text:
marapáꞌá kwaásiraꞌa kawáá uráawaiye anón-kwaasiye i-kwáásítí anón-kwaasiye óísankwara-kwaasiye asirayánkwárá-kwáásíyé óꞌowiti mayáí kwémaesa íma meéyámbá kwémayaawaiye úwoi kwénaaon-kwaasiye amáparawaiye omákare óntampine muri-áívíné aúpáꞌá mésa 


text:
omákontavaiye óntankontavaiye sésa kawááin-avaraꞌa máyáiwaiye sipisípi-araakaawaiye suwánésarai áwááꞌa siyéyavaiyaanivo augwímae siráápaaro. 


text:
iséꞌa minkákémbá awánaawanda kwíyómpaken-kwayoꞌnarawaꞌa éíyaimba mésa amápaꞌ-maragona éíyain-ayampaꞌa mésa mararáré taairaré uwí-nónkáré úndáma toráívo sésa tátokowaꞌa 


text:
awánaawanda kwíyómpakemba moórá-kwayoꞌnaꞌa aaváúmó usópakemba téna agayáí-yántááꞌá Áánútu asirayánkwáráwáíndéí toréna minéíyáíndárau tááyena Áánútumo marawé uwí-nóné sáwíꞌa ónááon-asirayamba tímakon-eiyaindarau tááyena 


text:
anónkaꞌa séna marawé taaiyé uwí-nóné íma sáwíꞌa éꞌa amuꞌmakéwata Áánútuna mayáí-kwáásí túwayaankaꞌa aúvái agaimáráanata keinárawaꞌa naaémba marawé taaiyé uwí-nóné sáwíꞌa oró súwaꞌa isááwánana 


text:
séna Ísareri áánimbaaꞌa tísaavutantambo uráawai túwayaankaꞌa Áánútuna aúvái agaimakáawai táámpamai séna 144,000 kwaasin-owe. 


text:
minkwáásí Yútaan-andaraken-kwaasi 12,000 kwaasi uwasá Árúpenin-andarakemba 12,000 kwaasi uwasá Kátaan-andarakemba 12,000 kwaasi uwasá 


text:
Ásan-andarakemba 12,000 kwaasi uwasá Návatarain-andarakemba 12,000 kwaasi uwasá Mánásaan-andarakemba 12,000 kwaasi uwasá 


text:
Símíyonin-andarakemba 12,000 kwaasi uwasá Áríváin-andarakemba 12,000 kwaasi uwasá Isakáán-andarakemba 12,000 kwaasi uwasá 


text:
Sépiyuraanin-andarakemba 12,000 kwaasi uwasá Yósépin-andarakemba 12,000 kwaasi uwasá Pénisaminin-andarakemba 12,000 uwasá miráumai-kwaasi Áánútuna aúvái túwayaankaꞌa agaimakáawe súwaꞌa ísaraumne. Ísu Káráísitina kwaásiti kwaasái. 


text:
<br/>iséꞌa minkákémbá awánaawanda sáwíva-kwaasi íma kanaán-umai táámpaawanda-kwaasi mésa amápaꞌ-maravaken-kwaasi amápar-akun-andaraken-kwaasi óꞌon-oꞌon-kuwara-kwaasi óꞌon-oꞌon-aimbo kwésun-kwaasi mésa kawááin-avaona aúrampaꞌa mésa kentáásí sáwí-meyambo mairáiwai aúrankaꞌa mésa kwayán-únánkwátói urésa aamoí kwéuntavaiye sésa kwáátaan-anama tokésa 


text:
anónkaꞌa sésa Áánútu kentáásí Ísóigo kawááin-avaraꞌa máyáiwaiye kentáásí sáwí-meyambo mairáiwaiye sáwíꞌo umáímo máyaundavinkemba kawer-ámpátá mégwésinkaaiye suwasá 


text:
kwíyómpaken-kwayoꞌnarawaꞌa amápaꞌa kawááiwai máín-ayampare anón-kwaasiye éíyaimbo túvamaimo máyówaiye úkúmaresa mésa kívairesa Áánútuna imáyáa ésa áwíꞌa mósá marésa 


text:
sésa árair-aimban-iye séta Áánútu áwíꞌa mósá kwémaraunanaya kwená óꞌoran-aaimba kwaíkwaiꞌa isaná kwená kawer-ímáyáágó kwaíkwaiꞌa isatá kwentávéta súwiya kwésunanaya kwenáwíꞌa anómba isaná kwená asirayánkó kwaíkwaiꞌa isaná kwaásiraꞌa kawáá úmae kwéiyisata árair-aimba iyéyá kwésune siráawe. 


text:
<br/>minkákémbá anón-kwaasivinkemba moóráwai sísaa ena séna kwayán-únánkwátói uráan-kwaasi náávakena nááwaꞌiyo súwaꞌa 


text:
kemá séꞌa anóndakoo kemá íma ísaraumpo emá ísaraane séwánana kwemá séna miwímá anón-umbaima tíméwasa Áánútumba íma auwésa asiramái méraawe. unáánkwátóimo sese owanamó kaweꞌó kwéintemba miwímá kentáásí sáwí-meyambo mairáiwai puwúwana naaemá kunkáimba pósa kwayán-únánkwátóiraamba úmaresa kaweꞌá umái máyáawe. 


text:
mindáyavesa Áánútu kawááin-avaona aúrampaꞌa mésa aaváyaavimba eénáinkaꞌa noꞌwáámba kwenópaꞌa kwená mayáí mayáíꞌ-mayaiꞌa kwéowe. kawááin-avaraꞌa máyáiwai miwí tapáínana 


text:
íma ókwaraꞌa táái tinkéna nontáváígwáráꞌá íma tinkáinana miwí tineꞌá íma aaꞌá kéna íma kokoꞌá ínasa kaweꞌá umái ménaaowe. 


text:
kentáásí sáwí-meyambo mairáiwai kawááin-avaona avumpimbá máyáimba póna miwíráꞌá kárákwiyena tíꞌmaena kaweꞌ-nómpáꞌá mótinkainasa minkáwéꞌ-nómbá nésa maíꞌmaiꞌa ónááowe. Áánútu miwí tiꞌnumá uwátiyuwainasa íma iviꞌá táiyana moórá-yantaaꞌa íma aáváán-tuwáíyamba kaweꞌá umái ménaaowe anón-kwaasivinkemba moóráwai simásímakaiye.<pb/>


text:
simásímatuwowana sipisípi-araakaawai kentáásí sáwí-meyambo mairáiwai naaé-sanomba tátuwowana kwíyómpaꞌa sáwíyankaꞌa íma aaí sésa íma túwaai kwésuwaꞌa 


text:
awánaawanda Áánútu aúrankaꞌa kwíyómpaken-kwayoꞌnarawaꞌa avakaeté máyówana moóráwai avakaeté-uwiremba timúwasa maisorésa máyówana 


text:
moóráwai kwíyómpaken-kwayoꞌnaꞌa kawááin-avaona egwaaꞌá taména áséi-kwiyumba ún-kanama agáyón-taareiraꞌa taména óntanko áwíꞌa kóri-ontandei úmakon-taaveꞌa torówana áséi-kwiyumba ún-kanama agayáínkwáe séna sáwíva-kanama aména séna Áánútuna kwaási kwempáꞌó námúnaamo kwésen-ainkwaraꞌa kwéisaiye súwana 


text:
tátokon-taavepimba agaimarówana úmúmba iyúwana Áánútu iséna kwená kwaási námúnaamo sun-áínkwáráꞌá isówana 


text:
minkákémbá mintáávéꞌá mairéna taareirákémbá iráámba maimái mintáávépímbá marówana iramá kówana marapáꞌá tuwówana kwíyónaai kwésuwana awairái kwésuwana tawáomba kwéuwana anóm-barima taráiye. avakaeté-uwirenkona kwaasái. 


text:
<br/>maríma tówasa minkákémbá minávákáété-kwayoꞌnarawaꞌa kwíyómpakewai uwíremba tuvuwíyanesa toꞌmayaa uwaná 


text:
aivakéwai uwíremba tuvuwúwana kaaígwara iragwárá naaegwáráꞌá tuwówana marapáꞌá kuména moórá-ayampaꞌa maragwárá taaigwará amápaꞌa owáígwáráꞌá iramá kagúwana kaer-áyámpáꞌá taaigwará maragwáráꞌá kaweꞌá uráiye. 


text:
<pb/>úwana miwá ánaaemba moóráwai uwíremba tuvuwúwana anón-tantaaꞌa omákaan-tantaaꞌa iramá kamái karáꞌmaena uwí-nómpímbá kumúwana kaer-áyámpáꞌá kaweꞌá úwana moórá-ayampaꞌ-nomba naaeráámbá úwana 


text:
<pb/>ánásasuwowana minkáéꞌnárai tínaaemba moóráwai uwíremba tuvuwúwana oómbó kúráráantemba anón-oko áwíꞌa ikaaꞌá vain-óꞌán-iye suwaná kwíyómpakemba kásímaena nompákwárá nonayumpinkwáráꞌá kumúwana mindómbá ikaaꞌá vówana kaer-áyámpáꞌá nombá kaweꞌá úwana moórá-ayampaꞌa nombá ikaaꞌá vówasa sáwíva-kwaasi nésa pukáawe. 


text:
<br/>púwúwana minkáúmbónárau tínaaemba moóráwai uwíremba tuvuwúwana aaváúmá kwíyómba oꞌá kaer-áyámpáꞌá kaweꞌá úwana moórá-ayampaꞌa túnkuwana aaváyaavinkemba sán-karéna aaváúmá toráétáápaꞌa marówana túnkena noꞌwáán-avuntamba sán-karéna eénáínkaꞌa túnkena mirá úwaꞌa 


text:
awánaawanda anón-evontaanko sanaan-úramba araravámaena kwénaaena anónkaꞌa séna kaumbo-sáwí-méyámbá marapá-kwáásítópaꞌa kuména kwíyómpakemba kaumbonárau úwoi máyáamba pósa mindáraumo uwírembo tuvuwíyana marapá-kwáásítópaꞌa sáwí-meyamba kumíníye súwaꞌa ísaraumne.<pb/>


text:
isááwánana minéíyáíndárau tínaaemba moóráwai uwíremba tuvuwúwaꞌa awánaawanda kwíyómpakemba moórá-oꞌa kásímaena marapáꞌá kunkón-okomba moóráwai kíma aména maipímbá avéúmba íma kwáyom-baikaken-kima amúwana maimaéna 


text:
mimbáíkóná ontá tisuwówana kígaumo ésamo agáyáawanamo anón-umumbo intembá mimbáípínkémbá iyéna aaváúgwárá kwíyónkwaraꞌa mói úyatuwowana 


text:
minúmúmpínkémbá aꞌnórímbá marapáꞌá kuména taairaaúꞌó kavúwówanamo títemo intembá mináꞌnóríntónkó mirán-ásíráyámbá torówana 


text:
mináꞌnóríntóntávéna moóráwai simátimena séna taaigwará owáígwárá karaan-tantáákwáráꞌá íma néꞌa Áánútuna aúvái túwayaankaꞌa agaimakáan-kwaasi íma tiyéꞌa Áánútuna aúvái túwayaankaꞌa íma agaimakáan-kwaasi tíyáaro. 


text:
íma puwígwáivo íma anónkaꞌa tiyéꞌa évaꞌaasei-kwiyonkaꞌa tiyáíyana tíꞌa íno. taairaaúꞌó kavúwówanamo títemo intembá mirá tíꞌa íno. 


text:
minkánáávímbá títe ínasa puwónaumne síyambanivo puwónááon-amba avakáá uwááesa túvamai ménaaowe siráiye. 


text:
<br/>súwaꞌa awánaawanda mináꞌnóríntónkó moórá-poigo áwíꞌa ósinkaan-aꞌnorintomba mésa ááiꞌo tiyáíyanesa toꞌmayaa ésa kwaásiraan-toiꞌa kwáyowasa tiꞌnómpímpáꞌá óntanko áwíꞌa kórinei úmakon-kanumoꞌa kwirówana 


text:
miwí tiꞌnóntáu ayáátááꞌa aarai tiꞌnóntáuraamba úwana miwí túwááyaamba asirayámbá anón-iyanti túwááyaankaamba úwasa 


text:
tíntaaraꞌa asirayán-kwéúꞌá kausokésa ááiꞌo tiyánáesamo tiyáántámbo taantembá mináꞌnóríntónkó tiyóísántámbá kwétesa 


text:
miwí timéraampaꞌa kwaivain-áwááyaankaamba ésa kwaásimo vaawanamó títemo intembá évaꞌaasei-kwiyonkaꞌa mirán-ásíráyámbá tokáawe. 


text:
miwítí anóndako avéúníyaai-maikaꞌa kárákwirowai áwíꞌa Yútaa-kwaasi tááivinkemba Ípíru-aimpinkemba Ápátono suwasá Kíríki-kwaasi tááivinkemba Ápóriyono suwaná mináwíkóná ááimba sáwíꞌa umásúwáiwaiman-iye siráawe. 


text:
<br/>kemá Yóni awánéꞌa séꞌa aiva-sáwí-méyámbá ánásaimba póna kae-sáwí-méyámbá kwáyáimba póna paáriniye kemá Yóni súne. 


text:
<br/>kwíyómpakendarawaꞌa évaꞌaaseinarawaꞌa uwíremba tuvúkáawana miwí tínaaemba moóráwai uwíremba tuvuwúwana Áánútu aúrankaꞌa kóri-ontandei úmakon-taareiraꞌa évarevar-ayaairakemba aaigówé suꞌmai súwaꞌa isááwánana 


text:
minkwíyómpákén-kwáyóꞌnáꞌá uwíremba tokówaintavena séna anón-donko áwíꞌa Yúvérétísi-nompaꞌa kwíyómpaken-kwayoꞌnarawaꞌa éíyaimba ándávakemba ayútinkaao súwasa 


text:
amuꞌmaꞌmáésa kwéiyuwana minkánáá túwana ayútinkowasa kaer-áyámpáꞌó máyón-kwaasi tiyuwésa moórá-ayampaꞌo máyón-kwaasi tínkamonasaya puwígwáe sésa kuwasá 


text:
ááiꞌo tiyánááon-kwaasi ósin-arósáanumpimba kun-kwáásímó táámpomba sáwívaꞌa 200,000,000 kwaasiman-owe iséꞌa 


text:
kaainkááníꞌa umái awánaawanda sáwívar-osin-arosaanumpimba máyón-kwaasi tíntaava-kweuꞌa naaeyayáné sokóne terávuwe mirán-kwéútómbá araaꞌnaanurówaꞌa awánaawanasa ósin-tiꞌnóntómbá anón-iyan-aꞌnonkaamba asirayán-tíꞌnóntómbá kwáyowana tóipinkemba iramá kéna úmúmba éna sáwí-kwiyumba kwéena mirá kwéuwasa 


text:
kaer-áyámpáꞌó máyón-kwaasi tiyuwésa moórá-ayampaꞌo máyón-kwaasi tóipinken-tantaaꞌnei tínkamuwasa pukáawe. 


text:
minósíntómbá íma tóipine suꞌmai asirayámbá torésa timéraampakwaraꞌa iraankavayaan-áꞌnónkáámbá asirayámbá tokésa kwaási vowasá pukáawe. 


text:
<br/>vowasá púwúmbanivo túvamaimo máyón-kwaasi miwítí sáwí-mayaima íma tuwésa kwaántá-kwaasiyonti imáyáa mósá marésa óꞌon-oꞌon-ontandei taaineí úmakon-tantaatavesa kesí ísóigowe sésa íma aúramba awánéna íma aaí iséna íma kwénaain-tantaakontavesa kesí ísóigowe sésa imáyáa mósá maꞌmaé kwéiyesa 


text:
miwítí sáwí-mayai íma tuwésa tínkamuwasamo púwóniꞌa uwasá pukaaꞌá kwéagayesa uwaaꞌá kwévesa aarai-úmóyáné kwaai-úmóyáné óꞌon-oꞌon-tantaakwarar-umoyane kwéesa mirá úmae iráawe.<pb/>


text:
mirá úmae iyúwaꞌa minkákémbá awánaawanda kwíyómpaken-kwayoꞌnaꞌa asirayáwáí kwíyómpakemba kuména ainánkó káátarowana aꞌnónkáꞌá osámbá tawenówana aaváúmó kumperénamo aúgáyáagayaamo intembá óikakemba mirá kwéuwana naamayáánkakembo iramó kwégaintemba mirán-áísámáímá kwáyowana 


text:
sáwíyan-kwandaai arírámai ayáámpimba tokéna ayáánúrapar-aisamaima uwí-nómpímbá támarena ayáánépar-aisamaima mararáꞌá támarena 


text:
avakaetéraꞌo kwíyónaaimo sún-aimba aúváívimba agayánáe kwéowanana moóráwai kwíyómpakemba simásimena séna mináímbá aúpáꞌá kwáyáivo íma aúváívimba agayaaó súwaꞌa 


text:
minkákémbá awánaawanda kwíyómpaken-kwayoꞌnaꞌa moórá-aisamai marará téna moórá-aisamai tááꞌmai uwí-nómpímbá ténamo úwai ayáámba mósá tuwéna 


text:
Áánútuma aasiyaasí maíꞌmaiꞌa íníwai aúrankaꞌa kwíyóne miváꞌá kwáyáin-tantaare marawé miváꞌá kwáyáin-tantaare uwí-nóné miwán-arumpimba kwáyáin-tantaare úmakowai aúrankaꞌa asiramái séna íma ókwarata amuꞌmaránaunanaya paárinin-kanaama kwétiye. 


text:
naaóváꞌá Áánútu kwená kwayó-kwáásí kwenáái simátímakowaiyavena séna aúpáꞌá tukáunda-aimba paáriniye siráimba avaꞌmoraénarawaꞌa kwíyómpakendarawaꞌa uwíremba áꞌa tuvúwómba póna tínaaemba moóráwai uwíremba tuvuwínana mináímbá paáriniye siráiye. 


text:
<br/>minkákémbá kwíyómpakewai simásímakowai simásimena séna moórá-aisamai marará téna moórá-aisamai tááꞌmai uwí-nómímbá ténamo iwáí ayáámpinkemba sáwíyan-kwandaai aríráyokaimba komayaaó súwaꞌa 


text:
kwenópaꞌa kwéꞌa séꞌa sáwíyan-kwandaai simiyó séwánana séna maimái naaó. enóipimba taakáámbá ínana enarumpimbá ikaaꞌá váníye súwaꞌa 


text:
minkákémbá simásimena séna moórágwaraꞌa Áánútun-aai simátiminiyone. óꞌon-oꞌon-kuwara-kwaasiye amápaꞌ-maravaken-kwaasiye óꞌon-oꞌon-aimba kwésen-kwaasiye kawáá-kwáásígwáráré Áánútumo ínín-aimba simátiminiyone simásímakaiye.<pb/>


text:
simásímatuwowana moóráwai naambó agambatuwésamo on-ándámá siména séna Áánútuna monoꞌ-námbá koagambaré póímo tuvúꞌmáímo agáyáan-ontan-taarei koagambaré Áánútuna imáyáa kwéon-kwaasi táámpe 


text:
ánivo naamáúvaꞌa íma agambaré ivá túwénasa úwoi-kwaasi íma Áánútuna kwaási tésa minkáwéꞌ-náópaꞌa sáwíꞌa úmae iyónááomba kaumbo-ímá umái avaꞌmoraé-kwiyomba maisuwésa ánásanaaomba mindáyavai naamáúvaꞌa íma agambaraaó. 


text:
kaeꞌnárai asirayámbá timéꞌa tiꞌmáráanasarai kwésarai tirumbá kwéoyantavesarai avután-únánkwátói urésarai 1,260 kanaaraꞌa kesáái áraiꞌa simátímaꞌmaesarai iyóyááoiye simásímakaiye. 


text:
Ísóigo mararáꞌá kárákwiraiwai aúrankaꞌa kae-táímá mintáígó arampinkémbá masawémba kwéatiyen-taima kwáyáísana mintáígóná ááimba minkwáásíráí óye. Ísóigo aúrankaꞌa kaer-ómbá kúraꞌmaraisana kwáyáísana minónkóná ááimba minkwáásíráí óye. 


text:
minkwáásíráíyávésamo sésamo sáwíꞌa umátinkanae síyanamo éna mindárai tóipinkemba ira-ausankó miwítí namuro-kwáásí kavuwíníye. minkwáásíráí sáwíꞌa umátinkanae síyawai mirámó íyamba kavuwínasa puwónááowe. 


text:
Áánútu mindárai asirayámbá timúwasarai aaꞌá íma tíno síyanaraimo éna Áánútun-aai kwésimatimiyan-kanaavimba íma aaꞌá tíníye. nonkóntávésaraimo naae-nómbá auvuwómó síyanaraimo éna mirá íníye. tíꞌa ínomo sésarai amápar-umbai-yantaaꞌa kwaásitopaꞌa tínor-aimo síyanaraimo éna mirá íníye. 


text:
<br/>mirá ínasarai mindárai Áánútun-aai simátímatuwaiyana avéúmbó ímo kwáyáim-baikakewai téna ááiꞌa tiyéna usáyaaitainasarai puwíyana 


text:
anón-daopaꞌ-marupaꞌa mindárai túma kwéniye. kentí Ísóigo taairaꞌá pukáipaꞌa mindáóko áwíꞌa aúpá-kwíꞌá Sótómu-naopare Ísípi-naopare miváꞌá mindárai túma kwáyainasa 


text:
óꞌon-oꞌon-kuwara-kwaasiye amápar-akun-andaraken-kwaasiye óꞌon-oꞌon-aimba kwésen-kwaasiye amápaꞌ-maravaken-kwaasiye tóyo esa mindárai túma taawánésa sésa íma utaaró kwésiyana kaumbo-táwai umái éíyainkomba kwáyáꞌwái íníye. 


text:
Áánútun-aai simátímakaayandarai marapá-kwáásíyávésarai sáwísawaa kwéowe séyááoyan-ainko tirumbá sáwíꞌa íníye. mindáyavai mindáraimo puwóyááoyantavena tirunkó kaweꞌá ínasa aamoí ésa amápa-tantaaꞌa kwenamín-kwenamimba ónááowe. 


text:
minkáúmbó-táwai umái éíyainkomba kwáyáꞌwái Áánútu mindárai tááma timínasarai usásinesarai méyasa tuwánésa táátavai íyana 


text:
kwíyómpakemba moóráwai anónkaꞌa simátimena séna maaváꞌá íyókaiyo sínasarai ainámpímbá iyíyasa kentí namuro-kwáásí tuwánáíyana 


text:
mirá-íya-tawai anóm-barima táínda anón-daopaꞌa avaréíyain-ayampaꞌa úwoi máyaiyasa moórá-ayampaꞌa naambá tawisínaawisi umái sáwíva-kwaasi 7,000 kwaasi puwíyasa úwoimo túvamaimo máyaiyan-kwaasi tiyántámbá kwétainasa táátavai kwéesa Áánútuntavai kwená ááimba óꞌoran-aaimban-iye sénááowe. 


text:
<br/>kemá Yóni mirán-kááíníꞌa awánéꞌa séꞌa mirá umbá póna kae-sáwí-méyámbá ánásowana naaé-sawi-meyamba sáwíyankaꞌa tíníye súne. naaén-uwiremba tuvúkáin-kwasai. 


text:
<br/>minkákémbá kwíyómpakendarawaꞌa avaꞌmoraénarawaꞌa uwíremba tuvúkáawana miwí tínaaemba moóráwai uwíremba tuvuwúwaꞌa isááwánasa kwíyómpaꞌa sáwívarawai sésa<br/>marapá-kwáásíráꞌá kawáá uráawai ánásaawasarai kentáásí Ísóigoe usásinankaiwaiye aasiyaasí<br/>kawáá úmae iyóyááoiye 


text:
suwasá moórá-kwaai aíyayaan-umai éíyain-anon-kwaasi Áánútuna egwaaꞌá kawááuwai máyón-ayampaꞌa mésa aísamaivimba kívairesa kwená imáyáa ésa áwíꞌa mósá marésa 


text:
sésa<pb/>Áánútu Ísóigoo amápar-asirayamba tokáandawai aivaꞌá mé ívékwaraꞌa máyaandawai e sáwívar-asirayamba toké kwaásiraꞌa ááimba ásámai kwégawaa ónda póta súwiya kwésune. 


text:
amápaꞌ-maravaken-kwaasi embá áwááꞌa kwéaeewa ívéꞌa miwímó áwááꞌo tiyíníyonda-kanaama kwétiye. pukáan-kwaasi miwí táái tísaa umai isé ená kwayó-kwáásí enáái simátímakaawaiye anón-kwaasiye úwoi-kwaasiye miwí ená imáyáa mósá marésa enáwíꞌa mósá máráawaiye kaweꞌ-méyámbá timé marapáꞌá sáwí-mayai mairáawai sáwí-meyamba timíníyone siráawe. 


text:
<br/>suwaná minkákémbá kwíyómpaꞌa Áánútuna monoꞌ-nánkóná ontá tigúwaꞌa awánaawanda mimbónóꞌ-náúmpáꞌá kawe-ánáveumba kwáyowana naaóváꞌó Áánútumo Mósesimbo simámakon-amaambo siyáánkai-amaambo óntan-kwandaairaꞌo agaimái mimpímbó makón-anaveumba awánaawanana kwíyónaai kwésuwana tawáomba kwéuwana anón-awairai kwésuwana anóm-barima kwétowana anón-kaiyaramba kwégumuwana mirá kwéuwaꞌa awánaraumne.<pb/>


text:
awánaawanda kwíyómpaꞌa umásítaiꞌa éna kwaási agaráátinkai-umasitaiꞌa maarán-úmásítáíꞌa éna moórá-ininko máyowana aaváúgó kwená unáánkwátóiraamba éna áúgomba ánáan-kwirowana máyowana kwíyónko aísamai-andampaꞌa kwáyowana aꞌnómpímbá kánumoꞌa kwáyowana minkánúmópímbá sísamaivakemba kaeꞌá kumbaimái-oꞌa kwáyowana 


text:
minkákémbá kwíyómpaꞌa moórá-umasitaikwaraꞌa éna kwaási agaráátinkai-umasitaiꞌa maará éna arááímbá anón-araaimba ména naaeyayán-áúgwáráꞌá ména avakaeté-aꞌnomba kwáyowana aꞌnómpínkémbá siyáánkai-awaayaamba kwáyowana usáyaaitaraiwaina kánumoꞌa avakaeté-kanumoꞌa aꞌnómpímbá kwáyowana 


text:
kaer-áyámpákén-óꞌá tuwéna moórá-ayampaken-oꞌa améraandei kwiyúmai awéntayuwowana marapáꞌá kumúwana iyámpói ankánín-ininkona egwaaꞌá ména ankáínaꞌa tuvúꞌ-nasuwánáe séna máyowana 


text:
inaamaíyámpói marankówana anón-éna amápaꞌ-maravaken-kwaasiraꞌa asiramái kawáá ínín-iyampoi marankówana Áánútu kárákwiyinintavena miníyámpóí ááéma mósá tavímairena kwemá kawááin-avaraꞌa móankowana 


text:
minínínkó inkaiséna kavóná-maravaꞌa kwéna Áánútu kwentávéna toꞌmayaa umánkanaumne sirópaꞌa koména ayáátáákaꞌa 1,260 kanaama komáyowana Áánútu kawáá uráiye. 


text:
<br/>kawáá úwasa kwíyómpaꞌa ááiꞌa tiyésa Áánútuna kwayóꞌnárawakaꞌa kárákwirowai áwíꞌa Máíkeri kwemá kwená kwayóꞌnáraware arááínkówé kwená kwayóꞌnáraware ááiꞌa tíyówasa 


text:
anón-araainkomba awéntáyukaawe. naaóváꞌá marapáꞌá iraankavayaambá aúkéna kwenáwíꞌa Sáátááni póna marapá-kwáásí kampar-áímbá simátímaꞌmaena kwéiyisasa áraiꞌa siyé kwésewana kwaási simái sáwíꞌa kwéumatiyuwaiye. kwenté kwená kwayóꞌnárawate tuwétayuwowasa marapáꞌá kunkáawe. 


text:
<br/>kúmúwaꞌa isááwánda kwíyómpaꞌa moóráwai anónkaꞌa séna<pb/>Áánútu aúrankaꞌa ména kentáásí kwaásiyavena sáwí-kwaasiman-owe kampaꞌá símae iráiwaimba awéntayuwaisana marapáꞌá kúmísana póna Áánútu Sáátáánigo tátokaimpinkemba kentáá mégwésiraiye. kentááráꞌá kawáá éna asirayán-úrandako póna mégwésiraisata awánaraumne. Áánútu aiꞌmarówana marapáꞌá kunkáiwaina asirayántá awánaraumne. 


text:
Ísu sipisípi-araakaawai miwítí sáwí-meyamba mairáiwai puwúwana kwená naaemá kunkáimba pósa Áánútun-aai arupí umái simátímaꞌmaesa kwéiyesa sínkamiyata puwúnavo-imayaa íma umbá asiramái mésa Sáátáánigomba usáyaaitaraawe. 


text:
keinárawaꞌa kwíyómpaꞌa máyáawai mináíntávéꞌa imáyáa éꞌa aamoí oró. ánivo Sáátáánigo marapáꞌá kumbéna sáwíꞌa kwéimba póꞌa marapáꞌá uwí-nómpáꞌá máyáan-kwaasi sáwíꞌa umái ménaaowe. Áánútu Sáátáánigomba tuvuwínín-kanaama sáwíyankaꞌa tínímba póna Sáátáánigo iséna áyántavena kwéiye kwíyómpakewai siráiye. 


text:
<br/>súwana minárááínkó áwíꞌa Sáátáánigo imáyáa éna kwíyómpakemba suwéntayuwaisaꞌa marapáꞌá kumbáyaumne séna inaamaiyámpóimo maránkaron-ininkomba kwaꞌmaéna kúwana 


text:
arááínkó minínínkómbá tuvúwívo séna Áánútu anón-evontaanko ayóíráámbá kaeꞌá amúwana araravámaena kavóná-maravaꞌa kwentávénamo toꞌmayaa umánkaropaꞌa kúwana Áánútu kaumbo-ímá umái avaꞌmoraé-kwiyomba kárákwiraiye. 


text:
arááínkó minínínkómbá kwaꞌmaéna óiꞌa kááꞌmaena nombá umpíyankaanana mayaꞌmaéna kówinkwae séna kwaꞌmaéna kúwana 


text:
arááínkó minínínkómbá áyántavena umánkena imáyáa éna séna kwenárááꞌmaatemo éꞌa ááiꞌa tiyánaumne-imayaa uráiye. kwenárááꞌmaaꞌa miwí Áánútun-aai ísámai kaweꞌá ésa Ísu siráin-aimba simátíméwaiman-owe. ááiꞌa tiyánaumne séna uwí-nón-awampaꞌa toꞌmayaa umái méraiye. <pb/>


text:
máyowana awánaawanda moórá anón-avaa-kwamba uwí-nómpínkémbá iyéna avakaeté-aꞌnomba kwáyowana áwááyaamba aꞌnómpínkémbá siyáánkai irówana usáyaaitaraiwaina kánumoꞌa siyáánkai mináwááyáámpímbá kwáyowana Áánútuntavai simái sáwíꞌa umánkaron-aimba aꞌnómpínkáꞌá agaimái kwimakówana 


text:
kwemá anón-avaar-iyankaamba ména aísamaima anón-iyanko aísamairaamba kwáyowana óiꞌa aváár-íyán-óikaamba kwáyowaꞌa awánaawanana ááéma moóráwai puwínkwáe séna tuvuwúwana urón-karevuꞌa kawáúgun-avima kwáyowana tuvuwúwana íma puwéna úwoi máyowana arááínkó kwená asirayámbá aména simámena séna mararáꞌá kawáá úndavaꞌa kawáá uwo súwasa amápaꞌ-maravaken-kwaasi awánésa táátavai ésa kentáásí anóndakoman-iye sésa kwenarááíma kwarésa 


text:
arááínkó anón-avaa-kwankomba asirayámbá ámakontavesa arááínkóná imáyáagwaraꞌa mósá marésa anón-avaa-kwankona imáyáa mósá marésa sésa anón-avaa-kwanko usáyaaitaraimba pósa íma kanaán-umai ááiꞌa tiyamánkanaaowe siráawe. 


text:
<br/>suwaná Áánútu mináváá-kwámbá érankowana ména kwenáúma maimaé kwéiyena Áánútumba simái sáwíꞌa kwéumankowana kaumbo-ímá umái avaꞌmoraé-kwiyomba Áánútu érankowana ména 


text:
Áánútumba simái sáwíꞌa umánkena kwenáwíꞌa simái sáwíꞌa kwéena Áánútumo máyáipaꞌa simái sáwíꞌa kwéena kwíyómpaꞌo máyáawai simái sáwíꞌa umátinkomba isááwánana 


text:
Áánútu érankowana ména Áánútuna kwaásiye ááiꞌa tiyámái kwéusayaaitena amápar-akun-andaraken-kwaasiye óꞌon-oꞌon-kuwara-kwaasiye óꞌon-oꞌon-aimba kwésun-kwaasiye amápaꞌ-maravaken-kwaasirare kwégawaa úwasa 


text:
amápaꞌ-maravaꞌa máyón-kwaasi anón-avaa-kwankona imáyáa mósá makáawe. Áánútu maramá íma taróruronkaꞌa sipisípi-araakaawai kentáásí sáwí-meyamba mairáiwai pukáiwai kwená aúváívimba maíꞌmaiꞌa ónááon-kwaasi túwíꞌa agaimakáivo mináúváívímbá túwíꞌa íma agairáin-kwaasi anón-avaa-kwankona imáyáa mósá makáawe. 


text:
ándávaꞌa mótinkanae sésamo ésa mirá ónááowe. tínkamonasa puwígwáe sésamo ésa mirá ónááowe. mindáyavesa Áánútuna kwaási íma Áánútumba auwéꞌa kwenkáꞌá aráápamai asiramái máéro kemá Yóni kwésune. 


text:
<br/>minkákémbá awánaawanda moórá-avaa-kwamba maravínkémbá iréna sipisípi-araakaamba umái ména aꞌnómpínkémbá kaer-áwááyáámbá kwáyowana amósámba arááínkó amósánkaamba éna 


text:
kéꞌnaan-avaa-kwanko aúrankaꞌa ména asirayámbá kwenkákémbá kwémaena mayáímá kwémaena amápaꞌ-maravaken-kwaasiyavena séna anón-avaa-kwankona imáyáa mósá máráaro séna ááémo moóráwaimo puwínkwáe séna tuvúwúwana úwoi máyowaintavena kéꞌnaan-avaa-kwankontavena mináímbá séna 


text:
óꞌon-oꞌom-bayai ímo awánarom-bayai kwémaena séna kwíyómpakemba iramá kumuwó súwana kwaási túrankaꞌa kwégumuwana 


text:
Áánútu érankowana ména kéꞌnaan-avaa-kwanko aúrankaꞌa óꞌon-oꞌom-bayai ímo awánarom-bayai kwémaena marapá-kwáásí sáwí-ampaꞌa tavisimái mégwétiyuwena simátimena séna anón-avaa-kwanko áúwawakaaniꞌa úmaraiyana kwenáwíꞌa anómba íno séna ááémo moóráwaimo puwínkwáe séna tuvúwúwana úwoi máyowaintavena mináímbá súwasa isésa mirá uwaná 


text:
Áánútu érankowana ména kéꞌnaan-avaa-kwanko áúwawakaaniꞌo úmárówaimba ááma amúwana aaí séna kesí imáyáama íma mósá makáawai tínkamiyasa púwóro súwasa mirá kwéuwana 


text:
maravínkémbá usaráiwai asiramái súwasa anón-kwaasiyeúwoi-kwaasiye óísankwara-kwaasiye óísaniyaain-kwaasiye úwoi kwénaaun-kwaasiye óꞌowiti mayáímá kwémaesa meéyámbá ímo kwémayon-kwaasiye miráumai-kwaasi anón-avaa-kwankona aúvái agayésa évakaꞌa túwayaankaꞌa agáyówasa évakaꞌa tiyáánkaꞌa agáyówasa 


text:
évakarawai mináváá-kwánkó áwíꞌa agáyówasa évakarawai náámpaamba agayésa mindáámpáánkóná ááimba kwenáwíꞌa agaimárón-kwaasi toómbá meéyán-uwasá ímo mirán-áúváí agaimárón-kwaasi íma toómbá meéyán-uráawe. 


text:
<br/>kemá Yóni súmpo mináímbá kaweꞌá umái imáyáa oró. kawer-ímáyáágwárá-kwáásí mindáámpáánkóná ááimba isánááowe. mindáámpáámbá kwaásigontavaiman-iye. mindáámpáámbá 666 iye kemá Yóni kwésune.<pb/>


text:
minkákémbá awánaawanda kentáásí sáwí-meyamba mairáiwai moórá-omakaꞌa minómákó áwíꞌa Sáíyono-omakaꞌa máyowasa kwesé sáwíva-kwaasi mésa kwenáwíre avowán-áwíre túwayaankaꞌa agaimakón-kwaasi 144,000 kwaasi máyówaꞌa 


text:
isááwánda kwíyómpakemba nosiyarákémbó sintenkáámbá kwésuwana kwíyónaai sintenkáámbá kwésuwana sáwíva-kwaasimo uwírembo tuvúwówanamo sintenkáámbá kwésuwaꞌa isááwánasa 


text:
kawááin-avaona aúrampaꞌa mésa éíyaimbo túvamaimo máyówai túrankare anón-kwaasi túrankare mésa aúná-ima kwésesa marapá-kwáásívínkémbá Áánútu meéyámbakain-kwaasiye suꞌmai mi-144,000-kwáásí minímá kanaán-umai kwésesa 


text:
miwímá íma aarai-úmóyámbá kwéesa arupí umái mésa kentáásí sáwí-meyamba mairáiwai aráái kwégwarowana kwemá kwaásivinkemba meéyámbarena Áánútuntavena séna miwímá kesí kwaási ésa ená kwaásigwaraꞌa ombá pósa naaémba óꞌon-oꞌon-kwaasi mirá ónááowe kwésuwasa 


text:
miwímá íma kampar-áímbá kwésesa miwívímbá íma sáwí-aimba kwáyowai mináúná-ímá suwaꞌá ísaraumne. kwíyómpaken-kwayoꞌnarauti kwaasái. 


text:
<br/>minkákémbá awánaawanda kwíyómpaken-kwayoꞌnako sanaan-úramba araravámaena áséi-kwasai kwaíkwaiꞌa ínín-kwasai marapáꞌá máyón-kwaasiyavena amápaꞌ-maravaken-kwaasiye amápar-akun-andaraken-kwaasiye óꞌon-oꞌon-aimba kwésun-kwaasiye óꞌon-oꞌon-kuwara-kwaasiye miráumai-kwaasiyavena simátimindayavena araravámaena kwénaaena 


text:
anónkaꞌa séna Áánútu aaivimbá maitinkánín-kanaama kwétivo Áánútun-áároi kwéinkaiseꞌa kwentávéꞌa kwená ááimba óꞌoran-aaimban-iye seró. kwíyómba maramá uwí-nómbá non-úramba taróruraiwaina imáyáa éꞌa áwíꞌa mósá máráaro kwíyómpaken-kwayoꞌnako siráiye. 


text:
<br/>súwana kwenánaaembo kwíyómpaken-kwayoꞌnako túwai séna anón-daoko áwíꞌa Pépíróni-naoꞌa tawisínaawisi umásukaiye. mirá úwasa mindáópaken-kwaasi amápaꞌ-maravaken-kwaasi sáwí-ampaꞌa tavisimái métínkówasa óꞌon-oꞌon-tantaaꞌa sáwísawaa uráawe minkwíyómpákén-kwáyóꞌnákó siráiye. 


text:
<br/>súwana minkáéꞌnárai tínaaembo kwíyómpaken-kwayoꞌnako túwai anónkaꞌa séna kwaásimo anón-avaa-kwankona imáyáawe kwenáúwawakaaniꞌa úmárówaina imáyáawe mósá máráan-kwaasi Áánútu áwááꞌa tiyíníye. mináváá-kwánkóná aúvái túwayaankare tiyáánkare agaimakáan-kwaasi Áánútu áwááꞌa tiyéna íma sáwíyan-awaaꞌa tiyínívo anón-awaaꞌa tiyínasa kwíyómpakemba kawe-kwáyóꞌnárawa túrankare kentáásí sáwí-meyamba mairáiwai aúrankare iramá kwégaipaꞌa sáwí-kwiyumba ún-ontamba agaimakáipaꞌa mésa títe kwéinasa ménaaowe. 


text:
iravínkémbó úmúmbo iyíntemba aasiyaasí títe úmae iyíníye. anón-avaa-kwankona imáyáawe kwenáúwawakaaniꞌo úmárówaina imáyáawe mósá kwémaraawai mináváá-kwánkóná aúvái tineꞌá agaimakáawai íma aagándésa aasiyaasí títe úmaena iyíníye. 


text:
<br/>kemá Yóni súmpo Áánútuna kwaási ísáaro. Áánútun-aai kwétagwiyaveꞌa Ísuwe aráápamai máyáawai asiramái máéro kemá Yóni kwésune. 


text:
<br/>minkákémbá isááwánda moóráwai kwíyómpakemba simásimena séna maanáímbá aúváí-kwandaaivimba agayaaó. ívékwara naaénkwaraꞌa Ísóigowe tarúmai máyáawai puwíyanamo éna Áánútu kaweꞌá umátinkaniye. Áánútun-amanko simásimena séna mináímbá árair-aimban-iye. ívéꞌa mayáímá kwémaesa naaémba aagándésa miwítí mayáívínkémbá paárinin-tantaaꞌa miwíváꞌá kwéniye simásímakaiye siráiye. kwaásiyavena kwántámai-aimba siráin-kwasai. 


text:
<br/>súwaꞌa awánaawanda moóráwai kwaási-úrandakoraawai kwayán-áínánkáꞌá ména aꞌnómpímbá usáyaaitaraiwaina kánumoꞌa kóri-ontandei úmakon-kanumoꞌa kwáyowana ayáámpimba áwááiyemo tóm-bankaraꞌa kaetám-bánkáráꞌá tokówana 


text:
minkákémbá kwíyómpaken-kwayoꞌnako kwíyómpaꞌ-monoꞌ-naumpakemba kunákárúwena ainánkáꞌá máyowaintavena anónkaꞌa séna marapá-tómbá kareparáívo toómbó akaráníyonda-kanaama kwétivo kaetám-bánkáráꞌá toké akaraaó súwana 


text:
<br/>akarówana mimbónóꞌ-náúmpákémbá ánaaembo kunákárúwowai kwegwáráꞌá áwááiyemo tóm-bankaraꞌa kaetám-bánkáráꞌá tokéna máyowana 


text:
moóráwai kwenánaaemba kwíyómapaken-kwayoꞌnako iraráꞌá kárákwirowai póímo tuvúꞌmáímo agáyáan-ontan-taareirakemba kunákárúwena áwááiyemo tóm-bankaraꞌa kaetám-bánkáráꞌá tokówaintavena anónkaꞌa séna marapáꞌá ándá-aramba ávun-kaivo ená kaetám-bánkáráꞌá toké minándá-árámbá akaraaó súwana 


text:
iséna minándá-árámbá kárámai makáiye. aísamaivimbo makénamo mapamínanamo anombó kumínanamo uwínín-ayampaꞌa makáiye. minándá-áránkóná ááimba sáwí-kwaasimo éna Áánútu anón-awaaꞌa tiyéna ándá-arambo mapámíntemba mirá éna 


text:
ándá-aramba mapánkon-ayampaꞌa anón-daokona awámpáꞌá mináyámpákáámbá kwaási tuvúkáiye. ándá-aran-anombo kúmíntemba miwítí naaemá kuména kavirayán-dónkáámbá kumeémena kwaási kwénawikena ayáátáákaꞌa kunkáiye.<pb/>


text:
kumúwaꞌa awánaawanda kwíyómpaꞌa umásítaiꞌa éna kwaási agaráátinkai-iꞌa úwana sááꞌa kówana avakaeté-sawi-yantaaꞌa kwáyowasa kwíyómpakemba avakaeté-kwayoꞌnarawaꞌa mésa misáwí-yántááꞌá timíyanesa kwéesa minávákáété-sáwí-méyámbá tímatuwaiyanamo misáwí-méyámbó ánásagwinanamo éna Áánútuna áwááꞌa ánásanimba awánaraumne. 


text:
<br/>awánaawanda nonkwaaúnkáámbá ságayamba kwáyowana évakaꞌa iraráámbá kwégowasa mindón-awampaꞌa kwaási mésa íma anón-avaa-kwankona imáyáawe kwenáúwawakaaniꞌo úmárówaina imáyáawe íma mósá kwémaraawai kwená náámpaamba tineꞌá íma agaimakáawai anón-avaa-kwankomba usáyaaitarowai máyówana Áánútu uwíremba tímakowasa tokésa mésa 


text:
imá sésa Áánútuna mayáí-kwáásígó áwíꞌa Mósesinte kentáásí sáwí-meyamba mairáiwainte imá simátinkesa maará sésa<br/>emá Ísóigo Áánútu amápar-asirayamba tokáandawai ená mayáí óꞌoram-bayai kwémayaanda awánéta sáátavai kwéunaya emá amápaꞌ-maravaken-kwaasiraꞌa kawáá uráandawai ená mayáí arupí umái kaweꞌá umái kwémayaane. 


text:
Ísóigoo ewé suꞌmai óꞌoran-kaweꞌa umái aokaꞌá máyaandawaimba pósa amáparawai enáároi inkaisésa ená ááimba óꞌoran-aaimban-iye sénááowe. ená kaweꞌ-máyáíyé suꞌmaimo kwémayaanda paáruraisasa kwéawanesa amápaꞌ-maravaken-kwaasi enópaꞌa tésa ená imáyáa enáwíꞌa mósá maránááowe non-awámpáꞌá máyówai minímá siráawe. 


text:
<br/>suwaꞌá minkákémbá awánaawanda kwíyómpaꞌa monoꞌ-náúmpáꞌá Áánútuna aokaꞌ-náúmpáꞌá ontán-tigurówasa 


text:
kwíyómpakemba avakaeté-kwayoꞌnarawaꞌa avakaeté-sawi-meyambo timénááowai mináókáꞌ-náúmpákémbá kunákárúwesa kwayán-únánkwátói súgáyáagaya ún-unankwatoi urésa tíntaaraꞌa terávu-timur-anda urésa máyówasa 


text:
éíyaimbo túvamaimo máyówaivinkemba moóráwai avakaeté-taaveꞌa timúwasa mintáávépímbá Áánútu aasiyaasimó maíꞌmaiꞌo íníwaimo áwááꞌo tíyín-tantaaꞌa kwáyowana 


text:
naaúmpaꞌo úmúntemo intembá Áánútuna monoꞌ-náúmpáꞌá kwená asirayánkówé kwená óꞌoran-aainkona ságayankowe anómba úwasa kwaási íma kanaán-umai mindáúmpáꞌá kwéiyesa avakaeté-kwayoꞌnarawaꞌa avakaeté-sawi-meyamba tímatuwere sésa mindáúmpáꞌá íma iráawe.<pb/>


text:
minkákémbá isááwánda monoꞌ-náúmpákémbá moóráwai minávákáéténárawatavena anónkaꞌa séna avakaeté-taavepinkemba Áánútu áwááꞌo tíyín-tantaaꞌa marapáꞌá ayáúsuwaaro súwana 


text:
minávákáéténárawapinkemba aivakéwáí kwená táávepinkemba marapáꞌá ayáúsuwowasa anón-avaa-kwankona aúvái tineꞌá agaimakésa kwenáúwawakaaniꞌo úmárówaina imáyáa mósá makáawaitopaꞌa anón-karevutomba túwawaapimpaꞌa kówana títe uráiye. 


text:
<pb/>úwana kwenánaaembo máyowai kwená táávepinkemba uwí-nómpáꞌá ayáúsuwowana uwí-nónkó púwín-kwaasigona naaeráámbá úwana uwí-nómpínkén-kwámbá putásaraiye. 


text:
<br/>putásowana minkáéꞌnárai tínaaembo máyowai kwená táávepinkemba nonayumpinkáꞌá ayáúsuwowana naae-nómbá aúkúwaꞌa 


text:
minkákémbá isááwánda kwíyómpaken-kwayoꞌnaꞌa nonkáꞌá kárákwirowai séna<br/>emá kawer-úramba umái máyaandawai aivaꞌá mé ívékwaraꞌa máyaandawai misáwí-méyámbó tímakaanda kaweꞌá umái arupí uráane. 


text:
ená kwaásiye enáái simátímakaawaiye tínkamuwasa pukáantavai naae-nómbá aútínkaraane. mindáyavai kaweꞌá kwée miwítí sáwí-mayaigona anondá tímakaane nonkáꞌá kárákwirowai súwaꞌa 


text:
isááwánda moóráwai póímo tuvúꞌmáímo agáyáan-ontan-taareirakemba séna<pb/>Áánútu Ísóigo amápar-asirayamba tokáandawai misáwí-méyámbó tímakaanda kaweꞌá umái arupí uráane siráiye. 


text:
<br/>súwana minkáúmbónárau tínaaembo máyowai kwená táávepinkemba aaváúráꞌá ayáúsuwowana Áánútu érankowana kwaási tineꞌó iramó kaintembá aaꞌá kéna tinepáí óꞌoraumai kówana 


text:
títe úwasa Áánútumba simái sáwíꞌa umánkesa Áánútunopakemba misáwí-méyámbá kwétiye sumbánivo miwítí sáwí-mayai íma tuwésa Áánútunopaꞌa tésa kwená ááimba óꞌoran-aaimban-iye íma siráawe. 


text:
<pb/>íma suwaná minéíyáíndárau tínaaembo máyowai kwená táávepinkemba anón-avaa-kwanko kwaásiraꞌa kawáá urópaꞌa ayáúsuwowana túnkuwasa kwemá kawáá urówai tuní-áyámpáꞌá mésa títe kwéuwasa kwááꞌa kwétesa timááví túwááyaandei kwéunkaresa 


text:
títe kwéuwana karevúꞌa kwégontavai Áánútumba kwíyómpakewaimba simái sáwíꞌa umánkómbanivo íma sáwí-mayai tuwésa kwenópaꞌa tiráawe. 


text:
<pb/>íma tuwaná minéváꞌááséínárawa tínaaembo máyowai kwená táávepinkemba anón-donko áwíꞌa Yúvérétísi-nonkaꞌa ayáúsuwowana mindómbá káꞌnáguwasa aaváúmó usón-ayampaꞌ-marapimpaꞌa kawáá urówaiti aambá kwíyúntavena mindómbá kaꞌnáguraiye. 


text:
<br/>mindómbá káꞌnáguwaꞌa awánaawanda arááínkó óipinkemba awáímá túwana anón-avaa-kwanko óipinkemba awáímá túwana kampar-áímbó simátímakowai óipinkemba awáímá túwasa minkáúmbó-áwáígó tirumpimbá kaumbo-táráváá-kwámbá mésa óꞌon-oꞌom-bayai ímo awánarom-bayai kwémaesa Áánútuwemo ááiꞌo tíyénesa amápaꞌ-maravaꞌa kwénaaesa kawáá-kwáásí tíꞌmaesa Áánútu amápar-asirayamba tokáiwaina anón-kanaama ááiꞌo tíyénesa tiráawe. 


text:
kemá Yóni simátimeꞌa séꞌa Ísu séna umóyán-kwáásímó timbó ímo ísaraawanamo tintembá íma ísarenkaꞌa kúmónda simuꞌmarésa unáánkwátói úmaresa máyaiyawai íma unáánkwátói-iyaaintavesa tigaemá ónááowe Ísu siráiye kemá Yóni súne. awánaawaanda 


text:
minkákémbá kawáá-kwáásí tíꞌmaesa moórá-ayampaꞌa máúpaꞌa Yútaa-kwaasi tááivinkemba Ípíru-aimpinkemba Áámágétoni-maravare kwésesa torupamái méraawe. 


text:
<br/>máyówana mináváꞌmóráénárawa tínaaembo máyowai kwená táávepinkemba úndámo torópaꞌa ayáúsuwowana moóráwai monoꞌ-náúmpáꞌá kawááin-avarakemba anónkaꞌa séna amápaꞌ-mayai ánásagwiye súwana 


text:
kwíyónaai kwésuwana awairái kwésuwana tawáomba kwéuwana anóm-barima téna marapáꞌá kwaási máyónkakene ívékwaraꞌo máyáankare mirám-bárímá íma kwétena 


text:
anón-daopaꞌa kaumboráꞌá maramá kítíraaꞌa uréna tawákaaꞌa úwana amápaꞌ-maravaꞌa anón-daopimpaꞌa tawisínaawisi úwana Áánútu Pépíróni-anon-daopaken-kwaasi sáwíꞌa umbá Áánútu imáyáa éna áwááꞌa tiyéna miwítí sáwí-meyamba anómba timúwana 


text:
kwíyómpakemba anón-umbai tain-óntánkáámbá kaaíyaramba kuména kwaási tínkamuwasa Áánútumba simái sáwíꞌa umánkaraawe. anón-kaaiyaramba anómba sáwí-meyamba timúntavesa Áánútumba simái sáwíꞌa umánkaraawe.<pb/>


text:
sáwíꞌa umánkówana kwíyómpakemba avakaeté-kwayoꞌnarawaꞌa avakaeté-taaveꞌa tokówaivinkemba moóráwai simásimena séna tirénaꞌa eénánkáꞌá nááín-inimba sáwí-meyamba mayáínda agarááránkáano. minínínkóná ááimba anón-daopaꞌa sáwívaꞌ-non-awampaꞌ-naopaꞌan-iye. 


text:
mindáópaken-kwaasimo óꞌon-oꞌon-tantaaꞌo sáwíꞌo ombá amápaꞌ-maravaken-kawaa-kwaasi mirá uráawe. uwoꞌaóꞌ-nómbó nésamo uwoꞌaóꞌó ontembá mindáópaken-kwaasi sáwíꞌo ombá óꞌon-oꞌom-baravaken-kwaasi tuwánésa mirá uráawe simásímakaiye. 


text:
<br/>simásímatuwowana Áánútun-amanko kempímbá anómba umásinkowana minkwíyómpákéwáí síꞌmaena kavóná-maravaꞌa mósinkowaꞌa awánaawanda moórá-anon-avaa-kwanko moórá-inimba ayááꞌmarena ména áúwawaaꞌa naae-áúmá kwáyowana Áánútumba simái sáwíꞌa umánkaron-aimba aneꞌá agaimakówana avakaeté-aꞌnomba kwáyowana mináꞌnómpímbá áwááyaamba siyáánkai usarówana 


text:
minínínkóná unáánkwátói évakaꞌa naae-únánkwátói évakaꞌa sokón-unankwatoi uréna kwená konaarirí-yántááꞌá sáwívar-ontamba tuwéna maimái umásokena kóri-ontandei úmakon-don-anama ayáámpimba tokéna mindón-ánávímbá sáwí-yantaare suꞌmai ógwitena sáwísawaamo uwáíná ááimba mindón-ánávímbá kwáyowana 


text:
aúwayaankaꞌa agaimakéna séna anón-daopaꞌa áwíꞌa Pépíróni-naopaꞌa eénánkáꞌá nááówai tinówa éꞌa marapáꞌó sáwísawaa kwéowai tinówa úne agaimaréna súwana 


text:
Áánútuna kwaásiye Ísun-aai simátímakowaiye tínkamuwasa púwúwana uwoꞌaóꞌ-nómbó nésamo uwoꞌaóꞌó ontembá minínínkó tínkamena uwoꞌaóꞌá úwaꞌa awánaawanda sááꞌa kówana 


text:
kwíyómpakewai simásimena séna íma ááꞌa kaíno. mináváá-kwánkó minínínkómbá ayáákaimba avakaeté-aꞌnomba iráisana siyáánkai-awaayaamba kwáyáiwaiye minínínkónté miwítí ááimba simámenaumne. 


text:
awánáánda-avaa-kwankona ááimba ááéma ména pukáimba póna avéúníyaaim-baipinkemba usásinainana Áánútu ánásasuwaniye. Áánútu maramá íma taróruronkaꞌa maíꞌmaiꞌa ónááon-kwaasi túwíꞌa agaimaréna ímo túwíꞌo agairáin-kwaasi mináváá-kwámbá usásinainda awánésa táátavai ónááowe. ááéma ména pukáimba usásinanintavai táátavai ónááowe kwíyómpaken-kwayoꞌnako simásímakaiye. 


text:
<br/>simásímatuwena séna kawer-ímáyáágwáráwáí mináínkóná ááimba isánááowe. minávákáété-áꞌnónkóná ááimba avakaeté-omakaꞌa minínínkó méraipaꞌan-iye. mináꞌnónkóná ááinkwaraꞌa avakaeté-kawaa-kwaasin-owe. 


text:
minávákáété-kawaa-kwaasivinkemba évaꞌaasei kawáá urésa púwúwana moóráwai máyáimba póna moóráwai aáno paáréna sáwíyankaꞌa méniye. 


text:
mináváá-kwánkó ááémo ménamo pukáiwaina ááimba minávákáété-kawaa-kwaasi tínaaemba kawáá umai méniwai éna minávákáété-kawaanarawakaamba mirá ínana Áánútu ánásasuwaniye. 


text:
siyáánkai-awaayaamba kwáyáiwaina ááimba siyáánkai-kawaa-kwaasi kawáá-máyáí íma mairésa naaémba anón-avaa-kwankona asirayámbá mairésa sáwíyankaꞌa kawáá ónááowe. 


text:
miwítí asirayámbá kwaásiraꞌa kawáá ónááontavesa mimbórá-ímáyáá ésa anón-avaa-kwankona imáyáa kwarésa 


text:
kentáásí sáwí-meyamba mairáiwaimba ááiꞌa tiyáíyana kwemá usáyaaitena amápar-asirayankwara-kwaasi kwená asirayánkó usáyaaitaraiwai póna amápa-kawaa-kwaasiraꞌa kawáá uráiwai póna usáyaaitaniye. tááyena kesí kwaásin-owe siráisasa kwembá íma auwésa kwenaráái kwégwaraawai usáyaaindaraꞌa kwesé ménaaowe kwíyómpaken-kwayoꞌnako simásímakaiye. 


text:
<br/>simásímatuwena séna awánáánda-nonkona ááimba eénánkáꞌó nááín-ininko máyáin-donkona ááimba sáwíva-kwaasi amápaꞌ-maravakemba óꞌon-oꞌon-kuwara-kwaasi óꞌon-oꞌon-aimba kwésen-kwaasin-owe. 


text:
aváá-kwánkóé siyáánkai-awaayaankwarawai awánáándawai eénánkáꞌó nááín-ininkomba tíyántavesa umánkesa sáwíꞌa umánkesa unáánkwátói ayúꞌmáyáawana unáánkwátói-iyaaimba máyainasa amaꞌá násuwesa ayáántámba agaisuwánááowe. 


text:
Áánútu misáwí-kwáásí imáyáa timúwasa mimbórá-ímáyáá ésa kwaásiraꞌo kawáá í-ásíráyámbá anón-avaa-kwankomba amésa pósa Áánútuna imáyáavinkeniꞌa íyana Áánútumo siráin-aimba paáriniye. 


text:
minínímbó awánáánda-ininkona ááimba anón-daopakewai amápaꞌ-maravaken-kawaa-kwaasiraꞌa kwégawaa-owain-owe kwíyómpaken-kwayoꞌnako simásímakaiye.<pb/>


text:
simásímatuwowana awánaawanda moórá-kwayoꞌnako kwíyómapakemba kuména anón-asirayamba tokéna kwenanekembá mararáꞌá kusá kwégowana 


text:
anónkaꞌa séna tawisínaawisi uráimba anón-daopaꞌa áwíꞌa Pépíróni-naopaꞌa tawisínaawisi umásuwaisana taraváá-kwántóné óꞌon-oꞌo-sawi-yantaare mindáópaꞌa máyáísana sáwí-numawe inkáísén-dumawe mindáópaꞌa máyáiye. 


text:
Pépíróni-naopaken-kwaasi óꞌon-oꞌon-tantaaꞌo sáwísawaamo umbá amápaꞌ-maravaken-kwaasi tuwánésa mirá uráawe. amápaꞌ-maravaken-kawaa-kwaasi Pépíróni-naopaken-kwaasiti sáwí-amba kwakáawe. amápaꞌ-maravaken-kwaasi óísamba tímaꞌmaesa kwénaaun-kwaasi anón-ontamba mayánáe sésa Pépíróni-naopaken-kwaasiti sáwí-amba kwakáawe. mindáyavena Pépíróni-naopaꞌa tawisínaawisi umáguwana kwaási ánásaguraawe siráiye. 


text:
<br/>minkákémbá isááwánda kwíyómpakemba moóráwai séna<br/>kesí kwaásiyono. sáwíꞌo ontembá mirá ováínivo mindáópaꞌa túwáaro. miwítí sáwí-meyamba máyáavainivo mindáópaꞌa túwáaro. 


text:
Pépíróni-naopaken-kwaasi sáwíꞌa úmae iráamba Áánútu misáwí-yántááꞌá imáyáa éna sáwí-meyamba kwétimivo mindáópaꞌa túwáaro. 


text:
Áánútuwo mindáópaken-kwaasi sáwíꞌa uráantavai sáwíꞌa umátinkaao. sáwívakaꞌa sáwíꞌa uráantavai kaesé-umai sáwí-meyamba tímaꞌmae iyuwó. 


text:
tirááímo taim-báyáímó kwémaesamo sésamo kaweꞌ-máyáíyá kwémayaumne sentembá títemo índaiꞌa umátinke tirumbá sáwíꞌa umátinkaao. miwí túma maimaé iyésa sésa amápaꞌ-maravaken-kwaasiraꞌa kawáá úndampo íma ketor-ínínkáántá umái méta iviꞌá tánaumne siráawe. 


text:
Áánútu Ísóigo aaivimbá kwémaitinkaiwai amápar-asirayamba tokáimba póna mimbórá-táwai sáwí-meyamba timínasa évakarawai puwíyasa iviꞌá kwétaiyana ayawaimá kwétainasa puwíyana mindáópaꞌa iramá kágwiniye siráiye. 


text:
<br/>simásuwena séna amápaꞌ-maravaken-kawaa-kwaasiyomba Pépíróni-naopaken-kwaasiti sáwí-amba kwarésa óꞌon-oꞌon-tantaaꞌa sáwíꞌa uráawai mindáópaꞌa iramá kánín-umumba awánésa toikampóíꞌa urésa iviꞌá tánááowe. 


text:
miwítí sáwí-meyamba awánésa tiyántámbá kwétainasa táátavai kwéesa némpaꞌa mésa eéséꞌá ésa sésa anón-daopaꞌa Pépíróni-naopaꞌa awánáúndaya siruntá kwéiye. asirayán-dáópaꞌa isaná mimbórá-táwai sáwí-meyamba tiráiye sénááowe. 


text:
<br/>síyasa Pépíróni-naopaken-kwaasi óísamba íma meéyán-unkakémbá pukáantavesa mindáyavai amápaꞌ-maravaꞌa óísamba tímaꞌmaesa kwénaaon-kwaasi iviꞌá tánááowe. 


text:
miwítí óísamba tímaꞌmaesa kwénaaon-oisamba anón-ontamba tuwésa kawer-óntámbá óꞌon-oꞌon-ontamba meéyán-uraan-ontane kawer-únánkwátói évakaꞌa sokón-unankwatoiye évakaꞌa naaeyayán-únánkwátói taaimá kawe-kwíyúmbá ún-taaiye évaka-tantaaꞌa póáwááyandei ésa taaineí ésa naaeyayán-óntándéí ésa asirayán-óntándéí ésa kaawai-óntándéí úmakaan-tantaare 


text:
áséi-kanama toópímbá umándaan-kanawe áséi-kwiyumba ún-kanawe áséi-kwiyumba úm-basawene ándá-aran-done masawéne kanaráán-tóné ampaantaríraan-tone póíma évakaꞌa purumakané sipisípiye ósine póímo maimaénamo nááín-kaariye kwayó-kwáásíyómbá miwítí mayáímá kwémaesa meéyámbá íma kwémayaan-kwaasiye mirám-baaran-tantaaꞌa Pépíróni-naopaken-kwaasi íma meéyámbaresa pukáantavesa iviꞌá kwétesa 


text:
sésa tirááímo kwétain-tantaaꞌa ánásaimba miwítí óísane miwítí konaarirí-yántááré ánásaimba póna íma óꞌa paáriniye sésa 


text:
óísamba tímaꞌmaesa kwénaaon-kwaasi mirán-tántááꞌá kwétimesa anón-ontamba kwémayaan-kwaasi Pépíróni-naopaꞌo sáwí-meyambo máyáamba awánésa tiyántámbá kwétainasa táátavai kwéesa némpaꞌa mésa toikampóíꞌa urésa iviꞌá tésa 


text:
eéséꞌa ésa sésa anón-daopaꞌa Pépíróni-naopaꞌa awánáúndaya siruntá kwéiye. miwí kawer-únánkwátói naaeyayán-únánkwátóiye sokón-unankwatoiye urésa miwítí konaarirí-yántááꞌá anón-ontamba tuwésa maimái umásokaawe. 


text:
mimbórá-táwai miwítí anón-oisamba sáwísawaa umásukaiye sénááowe. nompí-sípíyó tivoísáíye nompí-sípívímbá mayáímá kwémayaawaiye nompí-sípívímbá úwoi kwénaaowaiye nompí-sípívímbá óísamba tímaꞌmaesa kwénaaowaiye miráumai-kwaasi mindáópaꞌa iramá kwégain-umumba awánésa némpaꞌa mésa sésa mindáókoma amápaꞌ-naokomba usáyaaitarain-daokoman-iye sésa 


text:
tirunkó sáwíꞌa ínasa ovaimá káúmai tiꞌnómpáꞌá avésa toikampóíꞌa urésa iviꞌá kwétesa eéséꞌá ésa sésa anón-daopaꞌa Pépíróni-naopaꞌa awánáúndaya siruntá kwéiye. mindáópaken-kwaasi sáwívar-oisamba makáamba pósa nompí-sípívímbá kwénaaon-kwaasi amáparawai sáwívar-ontamba mairáawe. mimbórá-táwai mindáóꞌa sáwísawaa umásukaiye sénááowe. 


text:
<br/>kemá Yóni súnda keinárawaꞌa kwíyómpaꞌa máyáawaiye Áánútuna kwaásiye Ísuna aantá-kwaasiye Áánútun-aai simátímakaawaiye tirunkó kaweꞌá íníye. Pépíróni-naopaken-kwaasi keinárawaꞌa sáwíꞌa umátínkáamba póna Áánútu anondá sáwí-meyamba timínana póna tirunkó kaweꞌá íníye kemá Yóni súne. 


text:
<br/>minkákémbá kwíyómpaken-kwayoꞌnako asirayáwáí anón-ontamba umbaiyé tón-ontamba maimaéna uwí-nómpímbá mámetuwena séna minúmbáí-óntámbó máasiramaimo mámetuwáúndamo nompímbó kumeémenamo aúyokwintemba minánón-dáóko Pépíróni-naokomba asiramái sáwísawaa umásuwaanasa íma óꞌa ónááowe. 


text:
mindáópaꞌa kwaási íma óꞌa uwíremba tuvuwésa kámoyamba tésa naséꞌnasepaamba tésa imá sésa íma mirá síyasa isánááowe. amápa-tantaaꞌa íma taróriyasa awánanaaowe. toómbá íma agáyémba awánanaaowe. 


text:
oómbá íma kúraꞌmaesa nááíyamba awánanaaowe. aaraiyé kwaaiyé íma mésa unáánkwátói-iꞌo káínda íma awánanaaowe. mindáópaken-kwaasi óísamba tímaꞌmaesa kwénaaon-kwaasi amápaꞌ-maravaꞌo tímaꞌmae kwénaaon-kwaasi usáyaaitaraawe. pukaaꞌó agáyáamba amápaꞌ-maravaken-kwaasi tuwánésa kampaꞌá sésa kaweꞌá kwéowe sésa misáwí-ámbá kwakáawe. 


text:
mindáópaken-kwaasi imáyáa tímúwasa Áánútun-aai simátímakaawaiye Áánútuna kwaásiye tínkamuwasa pukáamba póna Áánútu anondá sáwí-meyamba tímakaiye siráiye.<pb/>


text:
simásuwowasa kwíyómpakemba sáwíva-kwaasimo kwésuntemba suwaꞌá isááwánasa sésa<pb/>Áánútu áwíta mósá kwémaraumne. kentáásí Áánútu amápa-tantaaꞌa usáyaaitarena kwená ááimba óꞌoran-aaimba isaná asirayánkwáráwáí ména 


text:
mindáyavena misáwí-méyámbó tímakaimba kaweꞌá umái arupí uráiye. mindáópaken-kwaasi amápaꞌ-maravaken-kwaasi sáwí-ampaꞌa tavisimái métínkówasa óꞌon-oꞌon-tantaaꞌa sáwísawaa uráamba póna sáwí-meyamba tímakaiye. mindáópaken-kwaasi Áánútuna kwayóꞌnárawaꞌa tínkamowasa pukáamba póna anondá sáwí-meyamba tímakaiye simásuwesa 


text:
óꞌa sésa<pb/>Áánútu áwíta mósá kwémaraumne. mindáópaꞌa iramá kwégena úmúmba úmae kwéiyena íma ánásaniye suwasá 


text:
moórá-kwaai aíyayaan-umai éíyain-anon-kwaasiye éíyaimbo túvamaimo máyówaiye Áánútu kawááin-avaraꞌa máyowai aúrankaꞌa kívairesa kwená imáyáa mósá marésa sésa árair-aimba isatá Áánútu áwíta mósá kwémaraumne siráawe. 


text:
<br/>suwaná minkákémbá kawááin-avarakemba aaigówé suꞌmai séna keinárawaꞌa anón-kwaasivinkene úwoi-kwaasivinkene Áánútuna kwayóꞌnárawaꞌa kwenaísamaivimbo máyáawai amáparawai kwenáwíꞌa mósá máráaro siráiye. Ísu kwená kwaási kwétirain-kwasai. 


text:
<br/>simásuwowasa sáwíva-kwaasimo suntembá kwésuwana nosiyarákémbó sintenkáámbá kwésuwana kwíyónaaimo sintenkáámbá kwésuwaꞌa isááwánasa anónkaꞌa sésa<br/>kentáásí Ísóigo Áánútu amápar-asirayamba tokáiwai kwégawaa-isata póta kwenáwíta mósá kwémaraumne. 


text:
aúwinimbo tuwaiꞌmáátópaꞌo kwígwáesamo tokwaa ontembá kentáásí sáwí-meyambo mairáiwai kuntiránín-kanaa amuꞌmarésa ménaaon-kanaa kwétisana póna sirunkóyá aamoiyá kwéisata kwená ááimba óꞌoran-aaimban-iye kwésune. 


text:
Áánútu Ísumo kuntiránín-kwaasi kawer-únánkwátói kwayán-únánkwátói umátínkáísasa méraawe siráawe. minúnánkwátóigona ááimba Áánútuna kwaási arupí-mayaima kwémayaawe. 


text:
<br/>minkákémbá kwíyómpaken-kwayoꞌnako Ísun-aaiyavai áraire kwésewaiyavena imáyáa éna kembá Yónimba simásimena séna maanáímbó simáménda aúváívimba agayaaó. kentí sáwí-meyamba mairáiwaina aaraimó tokwaa on-tánómbá nánááontavena Áánútu kwétaayain-kwaasi tirunkó aamoí kwéiye simásímatuwena séna Áánútu mináímbá áraiꞌa siyé kwíyómpaken-kwayoꞌnako simásimuwaꞌa 


text:
kwená imáyáa mósá maránáe kwéseꞌa aísamaivimba kívairaawanana simásimena séna íma mirán-uwo. emó ená kwaásiyemo Áánútuna kwayóꞌnárawaꞌo éꞌo Ísumo siráimbo taagwiyavúntemba kegwáráꞌá Áánútuna kwayóꞌnáꞌá úmpo kesí imáyáa íma mósá maré Áánútuna imáyáawe suꞌmai mósá maraaó simásímakaiye. Áánútun-aai simátíméwaimo sembá Ísuntavesa kwésewe. Ísuntavena kwántámai-aimba siráin-kwasai. 


text:
<br/>minkákémbá awánaawanda kwíyómpaꞌa ontá tigurówana moórá-poigo áwíꞌa ósimba ména moóráwaimba ayááꞌmare máyowana kwenáwíꞌa áraiꞌnaꞌa éna arupí umái máyaindaꞌa póna aaivimbó maitínkáimba arupí kwéena ááiꞌo tíyáímba arupí kwéena 


text:
aúranko iraráámbá kwégowana aꞌnómpímbá usáyaaitaraiwaina kánumoꞌa sáwívaꞌa kwiréna kwenaneꞌá moórá-awiꞌa agaimakówana mináwíkóná ááimba óꞌowi íma ísówana kwewé suꞌmai kwéisena 


text:
kwená unáánkwátói naaevímbá tuꞌmái umásokowasa kwenáwíꞌa Áánútuna imáyáa agaráátínkáiwai Áánútun-aaigoman-iye kwésuwasa 


text:
kwíyómpakewai ááiꞌo tiyánááowai kwayán-ósín-arósáánumpimba mésa kawer-únánkwátói kwayán-únánkwátói umásokesa kwenánaaemba kwárówana 


text:
kwenóipinkemba taánasatama áwááigwaraꞌa kwáyowana amápaꞌ-maravaken-kwaasi karánín-tanasatama kwáyowana asirayán-támayoꞌa tokéna asiramái kawáá íníye. Áánútu amápar-asirayankwarawai kwená namuro-kwáásíyávéna anón-awaaꞌa tiyínana asirayán-támayoꞌa tokáiwai sáwí-meyamba timínana ándá-arambo mapámówanamo anombó kúmíntemba mirá-sáwí-méyámbá timíníye. 


text:
kwená unáánkwátóirare amúntánkáré áwíꞌa agaimaréna séna amápar-asirayankwara-kwaasi kwená asirayánkó usáyaaitaraiwai éna amápa-kawaa-kwaasiraꞌa kawáá uráiwaiman-iye séna agaimakáiye. 


text:
<br/>agaimarówaꞌa awánaawanda moóráwai kwíyómpaken-kwayoꞌnako aaváúmó kwáyonkaꞌa ména sanaan-úrambo araravámaenamo kwénaain-dumaontavena anónkaꞌa séna Áánútu anón-tomba kwaási timakáán-tómbá timínímba pósa tayorupanááowe. 


text:
kawáá-kwáásí timaré i-kwáásítí anón-kwaasi timaré asirayán-kwáásí timaré ósinton-timare tiyááꞌmaesamo kwénaaon-kwaasi timaré amápa-kwaasi timaré úwoi kwénaaon-kwaasi timaré óꞌowiti mayáímó kwémaesamo meéyámbó ímo kwémayaan-kwaasi timaré anón-kwaasi timaré úwoi-kwaasi timaré miráumai-kwaasiyon-timare tamandaaró siráiye. 


text:
<br/>súwaꞌa awánaawanda anón-avaa-kwankoe amápaꞌ-maravaken-kawaa-kwaasiye miwítí i-kwáásíyé torupésa ósin-arósáánumpimba máyowaiye kwená kwaásiye ááiꞌa tiyáíyanesa toruparówasa 


text:
ósin-aróráánumpimba máyowai anón-avaa-kwankomba tátoresa kampar-áímbó simátímakowaimba tátokowana kwemá ááéma anón-avaa-kwanko aúrankaꞌa óꞌon-oꞌom-bayai ímo awánarom-bayai kwémaena anón-avaa-kwankona aúváímo tineꞌó agaimakáan-kwaasi kwenáúwawakaaniꞌo úmárówaina imáyáamo mósá makáan-kwaasi sáwí-ampaꞌa tavisimái métínkarowainte anón-avaa-kwankonte mindárai tátokesa úwoi máyówasa sáwí-marupaꞌa iramá káma-kama kwéena sáwí-kwiyumba kwéum-barupaꞌa túwówana 


text:
ósin-arósáánumpimba máyowai minkáéꞌnáraiti kwaási óipinken-tanasatanei karówasa putásowana numayónkó timaꞌá ááinaraiye.<pb/>


text:
ááinasuwowaꞌa awánaawanda kwíyómpakemba moórá-kwayoꞌnako kuména avéúníyaaim-baipinken-kima tokéna asirayán-ándá umbaí tón-andama tokéna 


text:
arááínkómbá kuntátokena naaóváꞌá marapáꞌá iraankavayaambá aúkéna marapá-kwáásí kampar-áímbá simátímaꞌmaena iráiwai áwíꞌa Sáátáánigomba kuntátoꞌmai 1,000 ima úwoi ménintavena asááúmarena 


text:
avéúníyaaim-baipimba awéntayuwena óikaꞌa awááumai sanómbá támakaimba 1,000 ima mimpímbá ména amápaꞌ-maravaken-kwaasi kampar-áímbá simátiminasa áraiꞌa siyé seváímpóna mimpímbá ména 1,000 ima ánásainana ayúrankainana sáwíyankaꞌa naaíníye. 


text:
<br/>minkákémbá awánaawanda kawááuwaiti avamá kwáyowasa minkávámbá kwaási máyówana Áánútu imáyáa timúwasa kwaásiti ááimba tísaa umai isánááomba awánaawanda kwaási timambá kwáyowai Áánútun-aai Ísumo siráimba simátímúwasa tinumarambá arátúwówasa pukáawai miwímá anón-avaa-kwankona imáyáawe kwenáúwawakaaniꞌo úmárówaina imáyáawe ímo mósá makówai anón-avaa-kwankona aúvái túwayaankaare tiyáánkare ímo agaimakówai miwímá pukáampinkemba usásinesa Ísu Káráísitiye kawáá ésa 1,000 ima ménaaowe. 


text:
minkánáá kwaási pukémpinkemba usásinanaaon-kanaa aiva-kánáá ínasa 1,000 ima maisuwésa óꞌon-kwaasi pukémpinkemba usásinanaaowe. 


text:
pukémpinkembo aivaꞌó usásinanaaowai tirunkó kaweꞌá ínasa aamoí ésa sáwí-marupaꞌo iramó kwégaim-barupatavesa íma táátavai ésa Áánútuna mayáí Ísu Káráísitina mayáí kwémaesa Káráísitiye kawáá-máyáí kwémaesa 1,000 ivimba mirá ónááowe. Sáátáánigomba usáyaaitain-kwasai. 


text:
amápaꞌ-maravaꞌa kwénaaena amápa-kwaasi kampar-áímbá simátímaꞌmaena kwénaaena Kóko-kwaasiye Mékoko-kwaasiye ááiꞌo tiyáíndayavena tíꞌmaena sáwíva-kwaasi íma kanaán-umai táámpawanda-kwaasi mésa 


text:
amápar-ayampaꞌa kwaási-marimba kwimakésa tésa Áánútuna kwaási máyópaꞌa Áánútu mindáópaꞌa imáyáa kwéin-daopaꞌa taúkúmaresa máyówana kwíyómpakemba iramá kuména minkwáásí kunkavútuwowana 


text:
Áánútuma kampar-áímbó simátímakowaimba Sáátáánigomba tátoꞌmai sáwí-marupaꞌa iramá káma-kama kwéena sáwí-kwiyumba kwéum-barupaꞌa améntayuwena anón-avaa-kwante kampar-áímbó simátímakowainte timéntayukaim-baipimba améntayuwowana tíꞌa úmae kwéiyena íma ánásaniye. pukáan-kwaasiti ááintavai tísaa ínín-kwasai. 


text:
<br/>minkákémbá awánaawanda kawááin-avama anómba kwayá-ávámá kwáyowana moóráwai minkáꞌá máyowana kwenópakemba maramá kwíyóm-baruꞌa taaínkaar-uréna aúyokuwaꞌa 


text:
awánaawanda pukáan-kwaasi anón-kwaasiye úwoi-kwaasiye kawááin-avaona aúrampaꞌa máyówana Áánútu aúváí-kwandaaiyomba awaséna moórá-kwandaaivimba kwaási aúnáiꞌo umáímo maíꞌmaiꞌa ónááowai túwíꞌa kwáyowana évaka-kwandaaivimba kwaási marapáꞌó uráan-aimba kwáyowana Áánútu mináúváí awánéna miwítí ááimba tísaa umai kwéisena aaivimbá maitínkaraiye. 


text:
uwí-nómpímbó pukáan-kwaasi usásinowasa mara-úrapaꞌo pukáan-kwaasi usásinowasa pukáan-kwaasi timambá kwáyowai usásinowana Áánútu moórá-mora-kwaasi miwítí ááimba tuwánéna aaivimbá maitinkéna 


text:
kwaási aúnáiꞌa umái maíꞌmaiꞌa ónááowai túwíꞌa agaimakón-kwandaaivimba ímo túwíꞌo agaimakówai Áánútu sáwí-marupaꞌa iramá káma-kama kwéum-barupaꞌa timéntayuwowasa kwaántái maruꞌá ánásowasa kwaási íma ókwaraꞌa púwúwaꞌa awánaraumne.<pb/>


text:
minkákémbá awánaawanda marawé kwíyóm-barure ánásaguwana aúná-marawe aúná-kwiyom-barure kwáyowana mararáꞌá uwí-nómbá íma kwáyowaꞌa 


text:
awánaawanda aúná-naoꞌa kaweꞌ-náór-úramba kwíyómpaꞌa paárurena Áánútunopakemba kuména Yérúsaremu-naopakaan-daoꞌa úmbanivo aúná-naoꞌa úwana aúwininko aúná-unankwatoi konaarirí úmarenamo awaikónópaꞌo kwintembá mindáóꞌa konaarirí úmakowana 


text:
kawááin-avarakemba moóráwai anónkaꞌa séna ívéꞌa Áánútumo ménimba kwaásivimba ména miwísé máyainasa miwí kwená kwaási-iꞌa íyana miwísé ména íma tiyuwéna 


text:
miwí tiꞌnumá uwátiyuwainana ááéraan-tantaaꞌa amápaꞌa ánásasuwainasa pósa íma puwésa íma toikampóíꞌa ésa íma iviꞌá tésa íma tíꞌa éna mirá íníye siráiye. 


text:
<br/>súwana kawááin-avaraꞌa máyowai séna amápa-tantaaꞌa aúnáma kwéune simásuwena séna maanáímbó simámunda aúváívimba agayaaó. mináímbá árair-aimba póna paáriniye simásimena 


text:
séna amápaꞌ-mayai ánásagwiye. aivaré naaéne miwáná ááimba kemá úne. aivaꞌá méꞌa ívékwaraꞌa méꞌa maíꞌmaiꞌa ónaumne. amápa-tantaakona ááimba kemá úne. nontáváí táái tinkáíndawai nombá tíménasa íma meéyámbaraiyamba úwoi tíménasa aúnáiꞌa umái maíꞌmaiꞌa ónááowe. 


text:
sáwí-yantaakomba kwéusayaaitaawai kesópakemba kawe-tántááꞌá amápaꞌa tíménda miwítí Ísóigo onasá kesí iyámpóiꞌa ónááowe. 


text:
ánivo ímo asiramái kesé máyáawaiye ímo kesé aráápamai máyáawaiye sáwíꞌo umái máyáawaiye kwaási tínkamowasa púwóniꞌa owáíyé aarai-úmóyáné kwaai-úmóyáné kwéowaiye pukaaꞌó agáyáawaiye uwaaꞌá on-kwáásíyé kampar-ísóígóné kwaántá-kwaasiyeti imáyáa mósá máráawaiye kampar-áímbó kwésewaiye mirámó on-kwáásí sáwí-marupaꞌa iramá káma-kama kwéena sáwí-kwiyumba kwéim-barupaꞌa Áánútuna némpaꞌa mésa maíꞌmaiꞌa ónááowe siráiye. 


text:
<br/>súwana kwíyómpakemba avakaeté-kwayoꞌnarawaꞌa avakaeté-taaveꞌa tokésa avakaeté-sawi-meyamba tímakowaivinkemba moóráwai simásimena séna tirénaꞌa Ísun-aaiyavesa áraire kwésewai kentí sáwí-meyambo mairáiwaina aúná-ininkaaniꞌo on-kwáásí agarááránkáano súwana 


text:
Áánútun-amanko kempímbá anómba umásinkowana síꞌmaena anón-omapaꞌa ayáátáár-omapimba móisinkena awánaao súwaꞌa awánaawanda kaweꞌ-náór-úramba Yérúsaremu-naopakaamba kwíyómpakemba Áánútunopakemba kumúwana 


text:
Áánútuna ságayamba mindáópaꞌa kwáyontavena mindáóꞌa sán-kówasa anón-ontambo kwétuwesamo mairáan-ontambo taayáná-kwisiyan-ontambo makáawanamo sámo kaintembá mindáóꞌa mirá éna sán-kwégowasa 


text:
iíꞌá óntandei sanaan-úramba úmakowana minípímbá ontamá sísamaivakemba kaeꞌá kumbaimái-ontama kwáyowasa minóntáráꞌá kwíyómpaken-kwayoꞌnarawaꞌa sísamaivakemba kaeꞌá kumbaimáinarau kárákwiresa máyówana Ísareri áánimbaa túwíꞌa sísamaivakemba kaeꞌá kumbaimáiwai túwíꞌa minóntáráꞌá agaimakówana 


text:
aaváúmó usón-ayampaꞌa kaumbo-óntámá kwáúwana aaváúmó kumperón-ayampaꞌa kaumbo-óntámá káúwana évarevar-akwampaꞌa kaumbo kaumbó kwáyowasa 


text:
óntamba sísamaivakemba kaeꞌá kumbaimái-ontamba marésa minóntánkáꞌá iíꞌá úmakowasa minóntánkáꞌá kentáásí sáwí-meyambo mairáiwaina aantá-kwaasi túwíꞌa agaimakówaꞌa awánaraumne. 


text:
<br/>awánaawanda kwíyómpaken-kwayoꞌnakomo simásímakaiwai ayáámpimba moórá-tamayoꞌa kóri-ontandei úmakon-tamayoꞌa tokéna mindáóre minóntáwé miníré agambaráínda-tamayoꞌa tokéna 


text:
mindáópaꞌa kwená támayoꞌnei évarevar-akwampaꞌa agambaréna toráúvaꞌa agambarówana amápar-awampaꞌa mimbóráíꞌa éna ayáátááꞌa 12,000 úwana 


text:
iíꞌá úmakon-ontankaꞌa konaarirí úmakesa kawer-óntándéí konaarirí úmakesa aivaꞌá taayáná-kwisiyan-ontamba makésa miwá avóvomayaaꞌa sokón-ontamba asirayán-óntámbá marésa miwá avóvomayaaꞌa kwayán-óntámbá marésa miwá avóvomayaaꞌa taayáná-kwisiyan-ontamba marésa 


text:
miwá avóvomayaaꞌa avután-óntámbá marésa miwá avóvomayaaꞌa naaeyayán-óntámbá marésa miwá avóvomayaaꞌa terávu-ontamba marésa miwá avóvomayaaꞌa taayáná-kwisiyan-ontamba asirayán-óntámbá marésa miwá avóvomayaaꞌa terávu-ontamba marésa miwá avóvomayaaꞌa taayáná-kwisiyan-ontamba marésa miwá avóvomayaaꞌa sokón-ontamba marésa miwá avóvomayaaꞌa naaeyayán-óntámbá marésa miráumai-ontamba konaarirí úmaresa 


text:
moórá-ontaraꞌa suwáásuwaakinei úmakesa sísamaivakemba kaeꞌá kumbaimái-ontaraꞌa sísamaivakemba kaeꞌá kumbaimái-suwaasuwaakinei minóntárávámbá úmakesa aambá kóri-ontandei kwiꞌmakówana ságayaniꞌa uráiye. 


text:
<br/>ságayaniꞌa úwana Ísóigo Áánútu amápar-asirayankwarawaiye kentáásí sáwí-meyamba mairáiwaiye máyóyana póna monoꞌ-námbá íma kwáyowaꞌa awánaawanana 


text:
mindáópaꞌa Áánútuna ságayanko sáma kwégamatinkowana kentáásí sáwí-meyamba mairáiwai mirá kwéuwana póna aaváúmá kwíyómba mindáópaꞌa íma kwáyowaꞌa awánaawanana 


